
Am motive să detest viteza. În primul rând, Broscuţa Albastră, 
Volkswagenul meu a cărui culoare nu se mai potriveşte cu numele 
şi cu care mă foiesc de colo-colo, horcăie şi geme periculos când 
depăşesc o sută de kilometri la oră. În al doilea rând, nu mă-nţeleg 
prea bine cu tehnologia. Tot ce a fost fabricat după Al Doilea Război 
Mondial e predispus la defecţiuni bruşte când mă aflu în apropiere. 
De regulă, şofez cu mare atenţie şi delicateţe. 

Seara aia era o excepţie de la regulă. 

Cauciucurile Broscuţei au protestat scrâşnind când am cotit, 
evident nesocotind indicatorul INTERZIS A VIRA LA STÂNGA. 
Bătrâna maşină a mârâit vitejeşte, parcă simțind ce era în joc, şi ne- 
am continuat Înaintarea zgomotoasă, cu rateuri, gemete şi pârâituri. 

— Nu putem merge mai repede? a spus Michael, tărăgănând 
cuvintele. 

Nu se plângea. Pusese doar o întrebare, cu voce calmă. 

— Numai când bate vântul din spate sau când coborâm o pantă, 
am răspuns. Cât mai e până la spital? 

Bărbatul voinic a ridicat din umeri şi a clătinat din cap. Se 
număra printre norocoşii moştenitori ai acelui gen de încărunţire 
care presară prin părul întunecat fire argintii ivite ca sarea printre 
boabe de piper, dar barba încă îi mai era de un castaniu închis 
compact, aproape negru. Grijile şi râsetele îi săpaseră riduri în 
colţurile feţei argăsite. Ridate şi ele, mâinile mari i se odihneau pe 
genunchii săltaţi, înghesuiți între scaun şi bordul maşinii. 

— Nu ştiu sigur, mi-a răspuns. Trei kilometri? 

M-am uitat cu ochi îngustaţi dincolo de geamul broscuţei, la 
lumina care se împuţina. 

— Soarele aproape c-a apus. Sper că n-o s-ajungem prea târziu. 

— Facem tot ce putem, m-a asigurat Michael. Dacă vrea 
Dumnezeu, ajungem acolo la timp. Eşti sigur de... Gura i s-a 
strâmbat a dezgust. ... sursa asta a ta? 

— Bob e enervant, dar se înşeală rareori, am răspuns, călcând 
frâna şi ocolind o maşină de gunoi. Dacă zice c-o să apară stafia, 
atunci va apărea. 

— Domnul fie cu noi, a spus Michael, apoi s-a închinat. 

Am simţit vibrând în jurul lui o energie puternică, blândă — 
puterea credinţei. 

— Harry, vreau să discut ceva cu tine. 

— Nu-mi cere din nou să merg la liturghie, am spus, stânjenit. 
Ştii că o să te refuz cu un simplu „nu”. 

Un Ford Taurus roşu mi-a tăiat calea şi am fost nevoit să trag 
brusc de volan, intrând pe banda pentru viraj la dreapta, ca s-ajung 
apoi în faţa lui. Două dintre roţile broscuţei s-au săltat de pe asfalt. 

— Boule! i-am strigat prin geam. 

— Asta nu m-ar împiedica să te îndemn, a ripostat Michel. 
Dar e vorba de altceva. Voiam să ştiu dacă ai de gând să te-nsori cu 
domnişoara Rodriguez. 

— Pe clopotele iadului, Michael, m-am posomorât eu. În 
ultimele două săptămâni am alergat împreună cu tine prin tot 
oraşul, înfruntând toate stafiile care şi-au scos pe neaşteptate 
capetele hidoase. Şi încă nu ştim ce le înfurie. 

— Aşa e, Harry, dar... 

L-am întrerupt. 

— lar acum mergem mergem la Cook County după o cotoroanţă 
periculoasă, care ne poate ucide dacă nu reuşim să ne concentrăm. 
Şi tu-mi pui întrebări despre viaţa mea amoroasă. 

M-a privit încruntându-se. 

— Te culci cu ea, nu-i aşa? a spus. 

— Nu destul de des, am mormăit, intrând pe banda de alături 
ca să ocolesc brusc un autobuz. 

Cavalerul a oftat. 

— O iubeşti? m-a întrebat. 

— Michael, am exclamat. Scuteşte-mă. Unde vrei s-ajungi cu 
întrebările astea? 

— O iubeşti? a insistat el. 

— Acum încerc să conduc o mașină. 

— Harry, a zâmbit el, o iubeşti sau nu? Nu e o întrebare dificilă. 

— Spuse expertul, am bodogănit. 

Am trecut pe lângă o maşină de poliţie având treizeci de 
kilometri la oră peste viteza legală şi fără să-mi scape uimirea tipului 
de la volan, suficientă ca să-şi verse cafeaua. M-am uitat în oglinda 
retrovizoare şi am văzut luminile albastre ale maşinii lui prinzând 
viaţă. 

— La naiba, asta pune capac. Poliţaii au de gând să se ia după 
noi. 

— Nu-ţi face griji din cauza lor, m-a liniştit Michael. Răspunde- 
mi. 

l-am aruncat o privire aspră. Se uita la mine, cu faţa lui lată şi 
sinceră, cu bărbia puternică, cu ochii cenuşii scânteind. Avea părul 
tuns scurt. Tunsoare de militar şi barbă de războinic, foarte scurtă 
şi ea. 

— Cred că da, am zis, o secundă mai târziu. Da. 

— Atunci nu te deranjează s-o spui, nu? 

— Ce să spun? m-am blocat eu. 

— Harry, s-a încruntat Michael, ţinându-se bine în timp ce 
treceam tresăltând printr-o adâncitură din asfalt, nu te purta ca un 
copil. Dac-o iubeşti pe femeia asta, spune-i. 

— De ce? am întrebat. 

— Nu i-ai spus, nu-i aşa? Nu i-ai spus-o niciodată. 

M-am uitat urât la el. 

— Şi ce dacă nu i-am spus? Ştie. De ce-i atât de important? 

— Harry Dresden. Dintre toţi oamenii, tu ar trebui să cunoşti 
cel mai bine puterea cuvintelor. 

— Crede-mă, ştie, am repetat, călcând frâna şi pe urmă din nou 
acceleraţia. I-am trimis o ilustrată. 

— O ilustrată? 

— O felicitare Hallmark. 

El a oftat. 

— Vreau să te-aud spunând cuvintele. 


— Ce? 

— Spune cuvintele, mi-a cerut el. Dac-o iubeşti, de ce nu eşti 
în stare s-o spui? 

— Nu mă foiesc prin lume spunându-le aşa ceva oamenilor, 
Michael. Pe stele şi cer, asta e... Pur şi simplu nu pot, bine? 

— N-o iubeşti, a conchis el. Înţeleg. 

— Ştii că nu e... 

— Spune-o, Harry. 

— Dacă aşa o să mă laşi în pace, am zis, accelerând broscuţa 
cât puteam de tare. Vedeam maşina poliţiei undeva, în spatele meu. 
Bine. l-am aruncat lui Michael o privire fioroasă, de vrăjitor, şi am 
mârâit: O iubesc. Ei, acum e bine? 

El radia. 

— Ai văzut? Ăsta e singurul lucru care stă între voi doi. Tu nu 
eşti omul care spune ce simte. Sau nu eşti foarte introspectiv. Uneori 
nu e nevoie decât să te uiţi în oglindă, să vezi ce-i acolo. 

— Nu-mi plac oglinzile, am mormăit. 

— Oricum, trebuie să înţelegi că o iubeşti într-adevăr pe femeia 
asta. După Elaine, m-am gândit că s-ar putea să te izolezi prea mult 
şi că niciodată... 

În mine au răbufnit brusc furia şi violenţa. 

— Eu nu vorbesc despre Elaine, Michael. Dacă nu-ţi convine, 
coboară dracului din maşina mea şi lasă-mă să fac treaba singur. 

S-a încruntat la mine, probabil mai degrabă fiindcă nu i-au 
plăcut cuvintele de care mă folosisem decât din alt motiv. 

— Eu vorbesc despre Susan, Harry. Dac-o iubeşti, ar trebui să 
te-nsori cu ea. 

— Sunt vrăjitor. N-am zimp să fiu însurat. 

— Eu sunt cavaler, a ripostat el. Şi am timp. Merită. Ai stat prea 
mult timp singur. Începe să se cunoască. 

I-am adresat încă o privire încruntată. 

— Ce vrei să zici? 

— Eşti crispat. Ţâfnos. Şi te izolezi din ce în ce mai mult. 
Trebuie să păstrezi contactul cu oamenii, Harry. Acum ți s-ar putea 
întâmpla cu uşurinţă să porneşti pe o cale întunecată. 

— Michael! m-am răstit. N-am nevoie să-mi ţii o prelegere. Nu 
simt nevoia să-ţi mai aud o dată discursul de convertire. Ala bazat 

pe îndemnul „leapădă-te de puterile răului înainte de a te devora”. 
N-am nevoie decât de ajutorul tău cât mă ocup de creatura asta. 

Clădirea impunătoare a spitalului Cook County ne-a apărut 
în faţa ochilor şi, cu o întoarcere neregulamentară, în U, am adus 
Broscuţa Albastră pe aleea din faţa intrării la Urgenţe. 

Michael şi-a desfăcut centura de siguranţă înainte de a ne opri 
şi şi-a întins mâna către bancheta din spate ca să ia o sabie imensă, 
de cel puţin un metru şi jumătate lungime în teaca ei neagră. A 
coborât din maşină şi şi-a prins-o de centură. Pe urmă s-a întins 
după o mantie albă cu o cruce roşie în partea stângă a pieptului şi 
şi-a aruncat-o pe umeri cu o mişcare îndelung exersată. Şi-a prins-o 
la gât cu o altă cruce, de data asta de argint. Contrasta cu cămaşa 
din flanel, cu blugii şi cu cizmele de lucru, cu vârfurile placate cu 
oţel. 

— N-ai putea să-ţi laşi aici măcar mantia? m-am plâns. 

Am deschis portiera şi m-am extras de pe scaunul şoferului 
întinzându-mi picioarele lungi în afară şi o mână către bancheta 
din spate, ca să-mi recuperez propriul echipament — noul toiag de 
vrăjitor şi bagheta distrugătoare, şi unul şi cealaltă proaspăt cioplite 
şi încă puţin cam verzi la capete. 

Michael mi-a aruncat o privire rănită. 

— Mantia ţine de ceea ce fac eu în aceeași măsură ca sabia, 
Harry. În plus, nici măcar n-arată mai ridicol decât pardesiul tău. 

M-am uitat în jos, la pardesiul meu din piele neagră, cel cu 
mantie bogată, care-mi îmbrăca umerii şi se lărgea unduindu-mi 
grea în jurul picioarelor, într-un mod satisfăcător. Jeanşii mei negri 
şi cămașa western de culoare închisă se asortau cu ea şi erau de o mie 
de ori mai elegante decât costumul lui Michael. 

— Ce cusur are? 

— E din recuzita filmului E/ Dorado, a răspuns el. Eşti gata? 

I-am aruncat o privire nimicitoare, la care mi-a întors şi celălalt 
obraz, răspunzând cu un zâmbet, apoi ne-am îndreptat spre uşă. 
Sirenele poliţiei se auzeau tot mai aproape, probabil la un cvartal 
sau cel mult două distanţă. 

— Asta-i o urmărire strânsă. 

— Atunci am face bine să ne grăbim. 

Şi-a aruncat mantia albă spre spate, scoţându-şi de sub ea braţul 
drept, şi şi-a încleştat degetele de mânerul sabiei. Pe urmă şi-a 
înclinat fruntea şi şi-a făcut cruce, murmurând: 

— Tată milostiv, călăuzeşte-ne şi apără-ne, căci plecăm la luptă 
cu întunericul. 

Am simţit din nou o energie zvâcnindu-i în jur, ca vibraţiile 
muzicii când răzbate printr-un zid gros. 

Am clătinat din cap şi am scos din buzunarul pardesiului o 
punguţă de piele cam cât palma mea de mare. Am fost nevoit să 
jonglez o clipă cu ea, cu toiagul şi cu bagheta distrugătoare, pentru 
a ajunge cu toiagul în mâna dreaptă, aşa cum se cuvenea, cu bagheta 
în stânga şi cu punguţa legănându-mi-se, atârnată de dinţii care mi- 
au scrâşnit când am început să vorbesc: 

— Soarele a apus. Să intrăm. 

Şi, vrăjitor şi cavaler, am dat buzna în spital în fugă, prin 
intrarea secţiei de urgenţe. Şi n-au fost deloc puţine privirile pe care 
le-am atras când am intrat, cu pardesiul meu umflându-mi-se în 
urmă ca un nor negru şi cu mantia albă a lui Michael desfăcându- 
se aidoma aripilor arhanghelului căruia îi poartă numele. Ne-am 
avântat în interior şi ne-am oprit, patinând, la cea dintâi intersecţie 
de coridoare sterile şi reci, dar mustind de activitate. 

L-am înşfăcat de braţ pe primul infirmier de care am dat cu 
ochii. A clipit nedumerit, apoi m-a studiat, cu gura căscată, de la 
vârfurile cizmelor mele western până la părul negru de pe creştet. 
S-a uitat cu o oarecare nervozitate la toiagul şi la bagheta mea, ca şi 
la pentagrama de argint care-mi atârna pe piept drept amuletă şi a 
înghiţit în sec. Pe urmă şi-a îndreptat privirea spre Michael, înalt, 
lat în spate, cu expresia feţei de o desăvârşită seninătate în contrast 
cu mantia albă şi cu sabia de la brâu. Teama l-a dus cu un pas înapoi. 

— V... v... vă pot ajuta cu ceva? 

L-am făcut să încremenească săgetându-l cu o privire neguroasă, 
susţinută de cel mai feroce dintre zâmbetele mele, şi i-am răspuns 
printre dinţii în care strângeam punguţa. 

— Salut. Ne poţi spune unde e maternitatea? 

Am luat-o pe scările de incendiu. Michael știe cum reacționează 
în prezenţa mea tot ce se înţelege prin tehnologie şi ultimul lucru 
pe care şi-l dorea oricare dintre noi era să rămânem blocaţi într-un 
lift defect în vreme ce erau nimicite vieţi nevinovate. El deschidea 
drumul, cu o mână pe balustradă, cu cealaltă pe mânerul sabiei şi cu 
picioarele alergându-i neobosite. 

Eu îl urmam gâfâind. Odată ajuns în faţa uşii, s-a oprit şi s-a 
uitat la mine, cu mantia albă unduindu-i în jurul gambelor. Am 
avut nevoie de câteva secunde ca să ajung lângă el, răsuflând greu. 

— Eşti gata? m-a întrebat. 

— Îhî, am răspuns, dând din cap, cu punguţa de piele încă 
strânsă în dinţi, şi am căutat pe bâjbâite în buzunarul pardesiului, 
de unde am scos o lumânare albă şi o cutie cu chibrituri. A trebuit 
să-mi las toiagul şi bagheta deoparte ca s-o aprind. 

Michael a strâmbat din nas când a simţit mirosul fumului, apoi 
a deschis uşa. L-am urmat cu lumânarea într-o mână, cu toiagul 
şi bagheta în cealaltă şi cu privirea zvâcnindu-mi de la ceea ce mă 
înconjura la flacără şi înapoi. 

Totul arăta ca în orice alt spital. Pereţi imaculaţi, săli curate, 
gresie şi neoane. Tuburile lungi, luminiscente, pâlpâiau anemic, ca 
şi cum s-ar fi stricat toate în acelaşi timp, şi lumina de pe coridor 
era sărăcăcioasă. Pornind de la un scaun cu rotile lăsat alături de o 
uşă, umbre prelungi se întindeau pentru a se întâlni la intersecţia 
culoarelor, sub un şir de scaune de plastic nicidecum confortabile, 
dacă le apreciai după aspect. 

Etajul al treilea era un cimitir cufundat într-o tăcere de fund 
de fântână. Nici urmă de răsunetul îndepărtat al vreunui aparat de 
radio sau televiziune. Niciun ţârâit de interfon. Nici măcar vreun 


12 / Jiu BUTCHER 


zumzăit al instalaţiilor de aer condiţionat. Nimic. 

Am înaintat pe coridorul lung, cu fiecare pas răsunându-ne 
distinct, deşi ne străduiam să nu facem zgomot. Pe un indicator de 
pe perete, decolorat dar împodobit cu imaginea strălucitoare a unui 
clovn, scria MATERNITATE, iar săgeata arăta către un alt culoar. 

În lungul acestuia m-am uitat după ce m-am postat alături de 
Michael. Se termina cu o pereche de uşi batante. Şi era la fel de 
tăcut. Postul de lucru al asistentelor era pustiu. 

Aici, luminile nu mai pâlpâiau. Se stinseseră deja. Domnea 
întunericul. Plin de umbre amenințătoare, de forme nedefinite. Am 
făcut un pas înainte, trecând de Michael, şi, în momentul acela, din 
flacăra lumânării mele n-a mai rămas decât un vârf de ac de lumină 
albastră rece, clară. 

Am scuipat punguţa din gură şi mi-am îndesat-o pe bâjbâite în 
buzunar. 

— Michael, am spus, într-o şoaptă sugrumată de gravitatea 
situaţiei. E aici. 

M-am răsucit ca să vadă şi el lumina. 

Şi-a coborât privirea spre lumânare, apoi şi-a ridicat-o din nou 
către întunericul de dincolo de ea. 

— Nu-ţi pierde credinţa, Harry. 

Pe urmă şi-a dus palma lată a mâinii drepte în lateral şi, fără 
grabă şi fără zgomot, a scos-o pe Amoracchius din teacă. Gestul 
mi-a dat ceva mai mult curaj decât cuvintele. Lama imensă, de oţel 
lustruit, a scânteiat când a înaintat Michael, ca să stea alături de 
mine în întuneric, şi în aer i s-a simţit vibrația puterii — a credinţei 
cavalerului, amplificată de o mie de ori. 

— Unde sunt asistentele? a şoptit, cu voce aspră. 

— Poate s-au speriat, am răspuns, tot în şoaptă. Sau poate e un 
soi de vrajă. Măcar nu ne stau în drum. 

M-am uitat la sabie şi la vârful lung şi subţire de metal încastrat 
în mânerul ei în formă de cruce. Poate mi-am imaginat numai, 
dar mi s-a părut că zăresc pe el pete roşii. Probabil e rugină, m-am 
gândit. Cu siguranţă rugină. 

Am pus lumânarea pe podea, unde a continuat să ardă cu 
aceeaşi flacără măruntă, luminoasă, indicând prezenţa unui spirit. 

A unuia puternic. Bob nu minţise când îmi spusese că stafia Agathei 
Hagglethorn nu era o fantomă de doi bani. 

— Stai în spatele meu, Michael. Acordă-mi un minut. 

— Dacă tot ce ţi-a spus spiritul e adevărat, creatura asta e 
periculoasă, a ripostat el. Lasă-mă să intru eu primul. Aşa e mai 
sigur. 

Am arătat cu capul spre lama sclipitoare. 

— Crede-mă, stafia o să simtă apropierea sabiei tale înainte de-a 
ajunge tu la uşă. Lasă-mă să văd mai întâi ce pot face eu. Dacă 
reuşesc s-o împroşc cu praf, totul se termină înainte de a începe. 

N-am aşteptat să-mi răspundă. În schimb, mi-am luat bagheta 
distrugătoare şi toiagul în mâna stângă şi am înşfăcat cu dreapta 
punguţa. Am desfăcut nodul, singurul nod simplu al şnurului care 
o ţinea închisă, şi am înaintat, furişându-mă prin întuneric. 

Când am ajuns la uşile batante, am împins-o încet pe una. Şi am 
rămas neclintit pentru o lungă clipă, ascultând. 

Am auzit pe cineva cântând. O voce de femeie. Blândă. 
Minunată. 

Nani, puiul mamii, nani, mică perlă, 

Își cumpără mama de îndat o mierlă. 

l-am aruncat lui Michael o privire peste umăr, apoi m-am 
furişat dincolo de uşă, într-o beznă deplină. Nu vedeam nimic — 
dar nu degeaba sunt vrăjitor. M-am gândit la amuleta de argint 
moştenită de la mama, o pentagramă care îmi stătea pe piept, chiar 
deasupra inimii. Era o bijuterie stâlcită, plină de zgârieturi şi de 
ştirbituri rămase de pe urma unor întrebuinţări pentru care nu 
fusese niciodată menită, dar continuam s-o port. Steaua cu cinci 
colţuri încadrată într-un cerc era simbolul magiei mele, al puterii în 
care credeam, era o întruchipare a celor cinci forţe ale universului 
lucrând în armonie sub stăpânirea omului. 

M-am concentrat asupra ei, am strecurat în ea o mică parte a 
voinţei mele, şi amuleta a început să strălucească, emanând o lumină 
blândă, albastră-argintie, care se răspândea în faţa mea într-un val 
subtil, dezvăluindu-mi contururile unui scaun răsturnat şi două 
asistente aşezate la un birou din spatele unui ghişeu, amândouă 
căzute peste terminalele lor şi respirând adânc. 

Liniştitorul cântec de leagăn a continuat, în surdină, în timp ce 
le-am studiat pe cele două femei. Adormite de o vrajă. Nimic nou. 
Erau inconştiente şi nu plecau nicăieri şi n-ar fi avut prea mult sens 
să-mi irosesc timpul şi energia rupând vraja aruncată asupra lor. 
Cântecul blând continua, monoton, şi m-am trezit întinzând mâna 
către scaunul căzut, cu intenţia de a-l ridica şi de a mă așeza apoi 
confortabil, ca să mă odihnesc puţin. 

Am înlemnit şi am fost nevoit să-mi reamintesc că aş fi fost idiot 
dacă m-aş fi aşezat, fie şi numai câteva clipe, sub influenţa unui 
cântec din altă lume. Vraja era subtilă şi puternică. Chiar şi ştiind la 
ce să mă aştept, abia izbutisem să-i simt atingerea la timp. 

Am ocolit scaunul şi am mers mai departe, pătrunzând într-o 
cameră plină cu şiruri de umeraşe de care atârnau cămăşuţe mici 
de spital, în culori pastelate. Acolo cântecul se auzea mai tare, 
dar continua să plutească prin încăpere fantomatic, parcă venind 
de nicăieri. Unul dintre pereţi era o simplă coală de plexiglas, iar 
camera de dincolo de el reușea să pară sterilă şi prietenoasă în acelaşi 
timp. 

Înăuntru se întindeau şiruri după şiruri de păruţuri de sticlă, 
pe suporturi cu rotile. Ocupanţii minusculi, cu degetele lor nou- 
nouţe în mănuşi de spital atât de mici încât păreau de jucărie şi cu 
creştetele fără păr acoperite de bonete, dormeau cufundaţi în vise 
de bebeluşi. 

În lumina mea vrăjitorească, am văzut cine mergea printre ei 
cântând. 

Agatha Hagglethorn murise când era încă tânără. Purta o bluză 
decentă, cu guler înalt, considerată potrivită în secolul al XIX-lea 
pentru o femeie de condiţia ei din Chicago, şi o fustă lungă, de 
culoare închisă, practică şi austeră. Prin trupul ei puteam zări pătuţul 
de dincolo de ea, dar altminteri părea solidă, reală. Deşi osoasă şi 
crispată, faţa îi era plăcută la vedere, şi îşi ţinea mâna dreaptă peste 
ciotul de la capătul mâinii stângi. 

Dacă mierla aia să cânte nu ştie, 

Un inel de aur îţi ia mama ţie. 

Avea o voce captivantă. Literalmente. Îşi cânta melodia ritmată 
împletindu-i în aer energia care-i ademenea ascultătorii în braţele 

unui somn din ce în ce mai adânc. Dacă era lăsată să continue, ar fi 
putut afunda atât bebeluşii cât şi asistentele în vise din care nu s-ar 
mai fi trezit niciodată, iar autorităţile ar fi rămas în zona de confort 
dând vina pe monoxidul de carbon sau pe orice altceva mai puţin 
nefiresc decât o stafie ostilă. 

M-am furişat mai aproape. Aveam suficient praf fantomatic ca 
s-o imobilizez pe Agatha, plus o duzină de alte stafii ca ea, pentru 
a-l lăsa apoi pe Michael s-o expedieze rapid pe lumea cealaltă, cu cât 
mai puţină zarvă — atâta timp cât nu-mi greşeam ţinta. 

M-am aplecat, ţinând punguţa lejer în mână, şi m-am apropiat 
de uşa încăperii pline de bebeluşi adormiţi. Agatha nu părea să mă 
fi observat — stafiile nu sunt foarte atente la ceea ce se petrece în 
jur. Presupun că moartea îţi oferă o cu totul altă perspectivă asupra 
vieţii. 

Am trecut pragul, şi vocea fantomei m-a invadat ca un drog, 
făcându-mă să strâng din ochi şi să mă cutremur. Trebuia să mă 
concentrez, să-mi îndrept toate gândurile către puterea calmă a 
magiei mele, care curgea prin pentagramă şi se revărsa în lumina ei 
spectrală. 

Jar dacă inelul strălucire n-are... 

Mi-am lins buzele, cu ochii la stafia care s-a oprit şi s-a aplecat 
deasupra unui pătuţ. A zâmbit cu ochii plini de bunătate şi de 
dragoste şi a continuat să-şi susure cântecul deasupra copilului. 

Bebeluşul s-a înfiorat şi a icnit scurt în somn, apoi a încetat să 
mai respire. 

Nani, puiul mamii... 

Nu mai aveam timp. Într-o lume perfectă, aş fi aruncat pur 
şi simplu praful peste stafie. Însă lumea e departe de perfecţiune. 
Stafiile nu respectă regulile realităţii, aşa că, până când nu-şi dau 
seama că eşti acolo, e foarte, foarte dificil să faci ceva care să le 
afecteze în vreun fel. Singura cale către reuşită e confruntarea, dar 
chiar şi atunci trebuie să ştii numele spectrului şi să fii sigur că-ţi dă 
atenţie. În plus, cele mai multe spirite nu aud pe oricine — e nevoie 
de magie ca să poţi vorbi nemijlocit cu cineva din lumea de dincolo. 

Strângând punguţa în mână, mi-am îndreptat spatele şi am 
strigat, silindu-mă să-mi pun în glas toată puterea voinţei: 

— Agatha Hagglethorn! 

Stafia a tresărit de parcă i-ar fi ajuns la urechi o voce îndepărtată 
şi s-a întors spre mine. A făcut ochii mari. Cântecul s-a întrerupt 
brusc. 

— Cine eşti? a întrebat. Ce cauţi în odaia copilului meu? 

M-am străduit să ţin cont de toate amănuntele aflate de la Bob 
despre fantomă. 

— Asta nu e odaia copilului tău, Agatha Hagglethorn. Ai murit 
acum mai bine de o sută de ani. Nu eşti reală. Eşti o fantomă, eşti 
moartă. 

Spiritul şi-a îndreptat spatele cu un fel de aroganță glacială tipică 
pentru înalta societate. 

— Ar fi trebuit să-mi dau seama. Te-a trimis Benson, nu-i aşa? 
El face mereu câte ceva de soiul ăsta, crud şi meschin, apoi spune că 
sunt nebună. Nebună! Vrea să-mi ia copilul. 

— Benson Hagglethorn e mort demult, Agatha Hagglethorn, 
am răspuns, şi mi-am dus mâna dreaptă spre spate, pregătindu-mă 
să arunc praful. Ca şi copilul tău. Ca şi tine. Micuţii ăştia nu sunt ai 
tăi. N-ai de ce să le cânţi şi n-ai dreptul să-i iei de-aici. 

Mi-am adunat puterile ca să arunc, am început să-mi mişc 
braţul din spate către faţă. 

Spiritul m-a privit pierdut, părând să se simtă confuz şi singur. 
Asta e partea dificilă când ai de-a face cu stafii periculoase, care dau 
prea puţin senzaţia de imaterialitate. Sunt aproape umane, par să 
aibă sentimente şi, într-o oarecare măsură, conştiinţă de sine. O 
stafie nu trăieşte, nu cu adevărat — nu e decât o amprentă întipărită 
în piatră, un schelet fosilizat. Are înfățișarea originalului, dar nu e 
originalul. 

Dar, în faţa unei femei în suferinţă, mă port ca un găgăuţă. 
Aşa sunt de când mă ştiu. E o slăbiciune a caracterului meu, un 
filon de cavalerism lat de un kilometru şi jumătate şi adânc de două 
ori pe-atât. Am văzut durerea şi singurătatea marcând trăsăturile 
fantomatice ale Agathei şi în mine a vibrat o coardă sensibilă, 
compătimitoare. Mi-am lăsat braţul să încremenească. Poate, ajutat 
de un strop de noroc, izbuteam cu vorba bună s-o fac să plece. Aşa 
sunt stafiile. Confruntate cu realitatea situaţiei în care se află, se 

spulberă. 

— Îmi pare rău, Agatha, am spus. Nu eşti ceea ce crezi că eşti. 
Nu eşti decât o fantomă. O reflexie. Adevărata Agatha Hagglethorn 
a murit de peste o sută de ani. 

— N...nu, a spus ea, cu voce tremurătoare. Nu e adevărat. 

— Ba da, am spus. A murit în aceeaşi noapte cu bărbatul şi cu 
copilul ei. 

— Nu, a gemut spiritul, cu ochii închizându-i-se. Nu, nu, nu, 
nu. Nu vreau s-aud asta. 

A reînceput să cânte, cu voce joasă, disperată — de data asta 
fără nicio vrajă, fără nimic dintr-un act nimicitor. Dar fetiţa n-a 
reînceput să respire şi avea buzele din ce în ce mai vinete. 

— Ascultă-mă, Agatha, am spus, străduindu-mă să-mi pun în 
voce cât mai mult din propria voinţă, impregnând-o cu magie, ca 
să ajungă la auzul stafiei. Ştiu ce s-a-ntâmplat cu tine. Ai murit. Îţi 
aminteşti. Bărbatul tău te-a bătut. Te-ai îngrozit când te-ai gândit 
că s-ar putea s-o bată şi pe fiica voastră. Şi, când copila a început să 
plângă, i-ai acoperit gura cu palma. 

M-am simţit ca un ticălos fiindcă spuneam povestea ei cu atâta 
detaşare. Fantomă sau nu, suferinţa care i se citea pe chip era reală. 

— Nu, a gemut Agatha. Nu i-am făcut niciun rău. 

— N-ai vrut să-i faci rău, am spus, bazându-mă pe ceea ce-mi 
povestise Bob. Dar el era beat şi tu erai îngrozită şi, când te-ai uitat 
în jos, copila... se dusese. Nu-i aşa? 

Mi-am lins buzele şi am aruncat o privire către fetiţa din pătuţ. 
Dacă nu terminam totul cât mai repede, avea să moară. Era bizar de 
nemişcată, ca o păpuşă de cauciuc. 

Ceva, ca un soi de scânteiere a unei amintiri, s-a aprins în ochii 
stafiei. 

— Mi-aduc aminte, a şuierat. Securea. Securea, securea, securea. 

I s-au modificat proporţiile feţei, care s-a lungit, devenind mai 
osoasă, îngustându-se. 

— Mi-am luat securea, securea, securea, şi l-am altoit pe Benson 
de douăzeci de ori. 

Spiritul a crescut, s-a umflat şi, pornită din el, o pală de vânt 
fantomatic a fremătat prin încăpere, purtând cu sine un miros 

abundent de fier şi de sânge. 

— Oh, rahat, am bombănit, şi m-am pregătit să fac un salt către 
fetiță. 

— Îngeraşul meu s-a dus! a zbierat stafia. Benson s-a dus! Şi 
pe urmă s-a dus mâna, mâna care i-a ucis pe amândoi! Şi-a ridicat 
ciotul braţului în aer. S-au dus, s-au dus, s-au dus! 

Şi-a azvârlit capul pe spate şi a urlat, a slobozit un răcnet animalic 
asurzitor, care a zguduit pereţii încăperii. 

M-am repezit spre micuța care nu mai răsufla, în timp ce toţi 
ceilalţi bebeluşi au început să plângă, înspăimântați. Am ajuns la 
fetiță şi am plesnit-o peste funduleţul întors în sus. A deschis brusc 
ochii, şocată, a tras aer în piept şi a intrat în corul de plânsete. 

— Nu, a ţipat Agatha, nu, nu, nu! O să te-audă! O să te-audă! 

Şi-a repezit spre mine braţul ciuntit, şi l-am simţit izbindu-mi 
trupul şi sufletul deopotrivă, ca şi cum mi-ar fi împlântat adânc în 
piept o aşchie de gheaţă. Forţa loviturii m-a azvârlit cu spatele în 
perete, ca pe o păpuşă, destul de tare pentru ca toiagul şi bagheta 
să-mi cadă cu zgomot pe podea. Printr-un soi de miracol, am reuşit 
să nu scap punguţa cu praf fantomatic, dar capul îmi vibra ca un 
clopot lovit cu ciocanul şi fiori reci îmi zgâlțâiau corpul într-o 
succesiune rapidă. 

— Michael, am spus, cu voce hârjâită, cât de tare am putut, dar 
auzisem deja uşile deschizându-se violent şi răsunetul unor paşi grei 
se apropia de mine. 

M-am străduit să mă ridic în picioare şi am clătinat din cap ca să 
mi-l limpezesc. Vântul căpătase forţa unei vijelii, purta pătuţurile în 
goană prin încăpere pe roţile lor mici şi mă izbea în faţă, aşa că eram 
nevoit să-mi protejez ochii cu o mână. La naiba. Într-o asemenea 
furtună, praful nu-mi era de niciun folos. 

— Nani, puiul mamii, nani, puiul mamii, nani, puiul mamii. 

Stafia Agathei s-a aplecat din nou deasupra pătuţului fetiţei şi i-a 
împins în gură ciotul braţului, cu carnea ei translucidă trecând lin 
prin pielea bebeluşului. Micuța a tresărit şi a încetat să mai respire, 
deşi tot mai încerca să plângă. 

Am înşiruit sunete nearticulate într-o provocare şi m-am repezit 
spre fantomă. Nu puteam arunca praful asupra ei din partea opusă a 

încăperii, dar îi puteam îndesa punguţa de piele în carnea spectrală, 
ca s-o ţintuiesc locului din interior — cumplit de dureros, dar cu 
siguranţă eficient. 

În timp ce mă apropiam, capul Agathei a zvâcnit spre mine şi 
ea s-a desprins brusc de bebeluş mârâind. Vijelia îi desfăcuse cocul 
şi părul eliberat i se răsfira în jurul feţei ca o coamă înfiorătoare, 
pe măsura trăsăturilor fioroase care-i înlocuiseră expresia blândă de 
mai înainte. Şi-a tras mâna stângă spre spate şi o secure masivă, cu 
coada scurtă, a apărut brusc, plutindu-i deasupra ciotului. A scos un 
țipăt strident şi a avântat-o spre mine. 

Oţelul fantomatic s-a izbit de cel real cu un clinchet, şi din 
Amoracchius a răbufnit o lumină albă, strălucitoare. Michael s-a 
proptit bine pe picioare şi, scrâşnind din dinţi de atâta efort, a 
împiedicat arma spiritului să mă atingă. 

— Dresden! a strigat. Praful! 

Am înaintat cu greu contra vântului, mi-am înfipt pumnul în 
braţul cu care ţinea Agatha securea şi am scuturat o parte din praful 
din punguţă. 

În contact cu carnea imaterială, praful fantomatic s-a preschimbat 
în scame aprinse de lumină stacojie. Agatha a urlat şi s-a smucit, 
încercând să se retragă, dar braţul i-a rămas neclintit, ca încastrat 
în beton. 

— Benson! a strigat ea, cu voce ascuţită. Benson! Nani, puiul 
mamii! 

Pe urmă pur şi simplu s-a smuls, desprinzându-se de braţ din 
umăr, şi a dispărut, lăsându-și în urmă carnea spectrală. Braţul şi 
securea au căzut brusc pe podea, împroşcând cu gelatină limpede, 
semifluidă, tot ce mai rămâne după dispariţia unei stafii, adică 
ectoplasmă care se evaporă cu mare repeziciune. 

Vijelia a încetat, dar neoanele continuau să pâlpâie. Lumina 
mea vrăjitorească, albăstriu-alburie, şi sclipirea sabiei lui Michael 
erau singurele pe care ne puteam baza ca să împrăştie întunericul. 
Urechile îmi ţiuiau din pricina încetării bruşte a zgomotului, deşi, 
din pătuţurile lor, cei zece-doisprezece bebeluşi înspăimântați încă 
mai plângeau subţirel, într-un cor neobosit. 

— Copiii sunt teferi? a întrebat Michael. Şi ea unde s-a dus? 

— Cred că n-au păţit nimic. Iar stafia trebuie să fi trecut în 
lumea de dincolo, am presupus. A ştiut că n-are de ales. 

Michael s-a învârtit în loc, încet, cu sabia încă în poziţie de 
luptă. 

— Aşadar a plecat? 

Am clătinat din cap, scrutând încăperea. 

— Nu cred, am răspuns, apoi m-am aplecat asupra pătuţului 
fetiţei care fusese aproape sufocată. 

Pe brăţara de la încheietura mâinii ei scria Alison Ann Summers. 
l-am mângâiat obrăjorul şi ea şi-a întors gura spre degetul meu, i-a 
strâns vârful între buze şi s-a oprit din plâns. 

— a-ţi degetul din gura ei, m-a mustrat Michael. E murdar. 
Şi-acum ce facem? 

— O să protejez încăperea cu o vrajă, am răspuns. Şi-o să plecăm 
de-aici înainte de a veni poliţia să ne arest... 

Alison Ann a tresărit şi i s-a oprit răsuflarea. Minusculele ei braţe 
şi picioare au înțepenit. Am simţi ceva rece trecând pe deasupra ei şi 
am auzit cântecul de leagăn răsunând în depărtare. 

Nani, puiul mamii... 

— Michael! am strigat. E încă aici. Stafia, stafia ajunge până aici 
din Niciodatănicicând. 

— Dumnezeu să ne aibă în pază, a spus el, cu un aer solemn. 
Harry, trebuie să trecem dincolo. 

Numai gândindu-mă la asta mi-a stat inima. 

— Nu, am răspuns. Nici nu poate fi vorba. E o fantomă 
puternică, Michael. Nu mă duc neprotejat pe terenul ei, ca să-i ofer 
aproape toate şansele de câştig. 

— N-avem de ales, s-a răstit Michael. Uită-te! 

M-am uitat. Bebeluşii amuţeau rând pe rând, încetându-şi 
plânsetele la jumătatea unei răsuflări. 

Nani, puiul mamii... 

— Michael, o să ne sfâşie. Dacă nu ea, atunci naşa mea. 

A clătinat din cap, încruntându-se. 

— Nu, jur pe Dumnezeu. Nu o să îngădui să se-ntâmple asta. 
M-a sfredelit cu privirea. Şi nici tu nu poţi, Harry Dresden. În 
inima ta e prea multă bunătate ca să-i laşi pe copilaşii ăştia să moară. 


PERICOL DE MOARTE / 21 


I-am întors privirea, nesigur. Michael insistase să mă uit în ochii 
lui la prima noastră întâlnire. Când te priveşte un vrăjitor în ochi, e 
treabă serioasă. Poate vedea în interiorul tău, îţi vede toate secretele 
întunecate şi toate spaimele ascunse în adâncul sufletului — iar tu le 
vezi în schimb pe ale lui. Sufletul lui Michael mă făcuse să plâng. 
Mi-aş fi dorit să arate şi al meu aşa. Dar eram al naibii de sigur că 
arăta altfel. 

S-a lăsat liniştea. Tăcuseră toţi copiii. 

Am închis punguţa cu praf fantomatic şi mi-am pus-o în 
buzunar. În Niciodatănicicând n-avea să-mi fie de niciun folos. 

M-am întors către toiagul şi bagheta care-mi căzuseră şi am 
întins mâna. 

— Ventas servitas, m-am răstit. 

Aerul s-a învolburat şi, înainte de a se domoli, mi-a adus în 
palmele deschise toiagul şi bagheta. 

— Bine, am acceptat. O să croiesc o fereastră care-o să ne ofere 
cinci minute. Sper că naşa mea n-o să aibă timp să mă descopere. 
În prima secundă în plus o să fim deja morţi, sau, în cel mai fericit 
caz, aici, înapoi. 

— Ai inimă bună, Harry Dresden, a conchis Michael, cu un 
zâmbet înverşunat trăgându-i de colţurile buzelor. Ai luat o hotărâre 
pentru care Dumnezeu o să-ţi surâdă, a adăugat, după ce-a venit 
mai aproape de mine. 

— Da, sigur. Roagă-l să nu repete în apartamentul meu povestea 
cu Sodoma şi Gomora, şi-o să fim chit. 

Michael mi-a aruncat o privire dezaprobatoare. l-am răspuns cu 
una iritată. El şi-a încleştat o mână de umărul meu. 

M-am întins și am prins țesătura realităţii între vârfurile 
degetelor. 

— Aparturum, am şoptit şi, cu un efort de voinţă, am sfâşiat-o, 
făcând o gaură între lumea noastră şi cealaltă. 

Până şi zilele pe care le încheie o luptă de proporţii cu o fantomă 
dementă şi o trecere peste graniţa dintre lumea noastră şi a spiritelor 
încep, de obicei, cât se poate de normal. De exemplu, aceea a început 
cu un mic dejun, urmat de munca la birou. 

Sediul meu e în mijlocul oraşului Chicago. Se află într-o clădire 
relativ veche şi nu în cea mai bună formă, mai ales după problema 
cu liftul de anul trecut. Lumea n-are decât să spună orice, dar n-a 
fost vina mea. Când prin plafonul cabinei ascensorului îşi croieşte 
drum un scorpion uriaş, de dimensiunile unui ogar irlandez, te 
simţi fără nicio îndoială dornic să iei măsuri disperate. 

Oricum, am acolo un birou mic, alcătuit dintr-o singură 
încăpere. Pe ușă scrie, simplu, HARRY DRESDEN, VRĂJITOR. 
Imediat lângă uşă e o măsuţă acoperită de broşuri cu titluri de genul: 
Tu şi magia sau De ce adepții magiei negre nu se duc la fund mai repede 
decât oricine altcineva — Explicația unui vrăjitor. Eu le-am scris pe 
cele mai multe. Cred că e important ca noi, practicanţii Artei, să 
avem o imagine publică favorabilă. Eu unul fac orice pentru evitarea 
unei noi Inchiziţii. 

Dincolo de măsuţă se află o chiuvetă, o masă lungă şi un 
filtru de cafea vechi. Biroul meu e îndreptat cu faţa spre uşă şi de 
cealaltă parte a lui stau două scaune confortabile. Instalaţia de aer 
condiţionat huruie, ventilatorul din tavan scârţâie la fiecare rotaţie 
şi mirosul de cafea s-a impregnat în covor şi în pereţi. 

Am intrat târşindu-mi picioarele, am pornit filtrul şi, în timp 
ce-mi pregătea cafeaua, mi-am răsfoit corespondenţa. O scrisoare 
de mulțumire de la familia Campbell, fiindcă-i scăpasem de stafia 
din casă. Scrisori publicitare. Şi, slavă Domnului, un cec de la 
departamentul de poliţie din Chicago, pentru ultimul caz pe care-l 

rezolvasem. Una peste alta, fusese o poveste urâtă. Invocare de 
demoni, sacrificii umane, magie neagră — tot tacâmul. 

Mi-am turnat cafeaua şi m-am hotărât să-l sun pe Michael şi 
să-i propun să-mpărţim banii — deşi eu făcusem toată munca de 
teren, de el şi de Amoracchius nu fusese nevoie decât în final. Eu îl 
înfruntasem pe vrăjitor, iar el se ocupase de demon, şi băieţii buni 
triumfaseră. Îmi verificasem încasările şi, la un tarif de cincizeci 
de dolari pe oră, câştigasem în total două mii, o sumă frumuşică. 
Michael avea să refuze banii (îi refuza întotdeauna), dar consideram 
că e politicos să fac oferta, mai ales fiindcă, în ultima vreme, 
petrecuserăm foarte mult timp împreună, străduindu-ne să aflăm 
care era cauza numeroaselor apariţii de fantome din oraş. 

Telefonul a sunat înainte de a apuca să-l sun eu pe Michael. 

— Harry Dresden, am răspuns. 

— Bună, domnule Dresden, a spus o voce caldă, de femeie. 
Mă întrebam dacă-mi puteţi acorda un moment din timpul 
dumneavoastră. 

M-am instalat mai bine pe scaun, destinzându-mă, şi am simţit 
un zâmbet lăţindu-mi-se pe faţă. 

— A, sunteţi domnişoara Rodriguez, nu-i aşa? Reportera 
băgăcioasă de la Arcana? 'Terfeloaga aia care publică basme despre 
vrăjitoare, fantome şi Yeti. 

— Şi despre Elvis, m-a asigurat ea. Nu-l uita pe Rege. Şi acum 
scriu pentru mai multe periodice. Au rubrica mea în publicaţii 
dubioase din întreaga lume. 

Am râs. 

— Cum îţi merge azi? 

Vocea ei a devenit acră. 

— Ei, prietenul meu m-a lăsat aseară să-l aştept degeaba, dar, în 
afară de asta... 

M-am strâmbat puţin. 

— Da, aşa e. Îmi pare rău. Ştii, Bob a găsit pentru mine un 
pont, ceva care pur şi simplu nu suporta amânare. 

— Hm, a ripostat ea, regăsindu-şi tonul politicos, profesional. 
Nu te-am sunat ca să discutăm despre viaţa mea intimă, domnule 
Dresden. E o discuţie de afaceri. 

Mi-am simțit zâmbetul reîntorcându-se. Mă suportau puține 
femei, cam una dintr-un milion, şi Susan se număra printre ele. 

— O, scuzele mele, domnişoară Rodriguez. Continuă, te rog. 

— Bun. Se zvoneşte că, azi-noapte, în zona veche a oraşului, a 
existat activitate spectrală. Mă gândeam că poate vrei să dezvălui 
câteva amănunte pentru Arcana. 

— Mhm. Aş da dovadă de o oarecare lipsă de profesionalism. 
Munca mea e confidențială. 

— Domnule Dresden, a insistat ea, n-aş vrea să apelez la măsuri 
disperate. 

Am rânjit cu gura până la urechi. 

— Dar de ce-ai face-o, domnişoară Rodriguez? Eşti o femeie 
ajunsă la disperare? 

Aproape că o şi vedeam arcuindu-şi o sprânceană. 

— Nu vreau să te ameninţ, domnule Dresden. Dar trebuie 
să-nţelegi că o cunosc foarte bine pe o anumită tânără care-ţi ţine 
adesea companie şi că aş putea transforma relaţia voastră în ceva 
foarte dificil. 

— Înţeleg. Dar, dacă ţi-aş dezvălui toată povestea... 

— O vreau în exclusivitate, domnule Dresden. 

— În exclusivitate, m-am corectat eu, atunci ai putea evita să-mi 
faci probleme? 

— Aş pune chiar o vorbă bună în favoarea ta, mi-a promis ea, cu 
veselie în glasul pe care şi l-a coborât apoi într-un registru mai jos, 
mai ceţos. Cine ştie. Poate o să ai noroc. 

Am stat un minut pe gânduri. Stafia pe care-o prinsesem 
împreună cu Michael în noaptea dinainte fusese o bestie cât toate 
zilele, ascunsă la Universitatea din Chicago, în subsolul bibliotecii. 
Nu era necesar să menţionez numele persoanelor implicate şi, cu 
toate că nu avea să fie pe placul Universităţii, nu credeam că-i aduc 
vreun prejudiciu dacă apărea într-o revistă pe care lumea o cumpără, 
de obicei, împreună cu alte tabloide, în timp ce stă la coadă la casa 
de la supermarket. Pe lângă asta, simplul gând la pielea caramel a lui 
Susan şi la părul ei moale şi negru sub mâinile mele... Niam niam. 

— E o ofertă greu de refuzat, am conchis. Ai un pix? 

Avea, şi mi-am petrecut următoarele zece minute oferindu-i 

toate detaliile. Le-a notat punându-mi un set de întrebări concise 
şi precise şi a scos toată povestea de la mine într-un timp mai 
scurt decât aş fi crezut. M-am gândit că are într-adevăr stofă de 
reporter. Era aproape o ruşine că-şi petrecea timpul scriind despre 
supranatural, în cărui existență oamenii refuză de câteva secole să 
mai creadă. 

— Mulţumesc tare mult, domnule Dresden, a spus, după ce 
m-a stors de informaţii până la ultima. Sper că, diseară, întâlnirea ta 
cu tânăra în cauză o să meargă bine. La tine acasă. La nouă. 

— Poate că tânăra ar vrea să discutăm amănuntele împreună, 
am spus, tărăgănând cuvintele. 

Mi-a răspuns râzând scurt, gutural. 

— Poate. Dar asta e o discuţie de afaceri. 

Am râs şi eu. 

— Eşti formidabilă, Susan. Nu te dai bătură niciodată, nu-i aşa? 

— Harry, aseară m-ai lăsat baltă fără nicio explicaţie. De obicei, 
nu suport să fiu tratată aşa de niciun bărbat. Dacă n-ai fi avut acum 
o poveste bună pentru mine, mi-aş fi închipuit că te-ai dus să te 
distrezi cu prietenii. 

— Da, cu Michael, am chicotit. E petrecăreţ, nu glumă. 

— Va trebui să-mi vorbeşti despre el într-o bună zi. Ai mai 
descoperit ceva în privinţa fantomelor? Ai aflat de ce pare să fie 
sezonul lor? 

Am oftat, închizând ochii. 

— Da, şi nu. Încă nu pot pricepe de ce par să fi înnebunit toate 
în acelaşi timp şi de ce n-o pot ţintui pe niciuna locului destul de 
mult ca să mă uit bine la ea. Pentru noaptea asta am o metodă nouă 
— o s-o încerc şi poate o să dea şi rezultate. Dar Bob e sigur că nu ne 
confruntăm cu un soi de Halloween. Vreau să spun că, anul trecut, 
n-am avut probleme cu stafiile. 

— Nu, au fost cu oameni-lup. 

— Care reprezintă cu totul altceva. L-am pus pe Bob la muncă 
mai mult decât până acum, ca să stea cu ochii pe lumea spiritelor. O 
să ne-anunţe dacă mai urmează şi altceva. 

— Bun, a spus Susan. Şi a adăugat, după o ezitare: Harry, eu... 

Am rămas în aşteptare. 

— Ce e? am întrebat apoi, când a continuat să tacă. 

— Păi, ăă... Voiam doar să fiu sigură că eşti teafăr. 

Am avut impresia clară că, de fapt, intenţionase să spună cu 
totul altceva, dar n-am insistat. 

— Sunt obosit, am răspuns. Şi m-am ales cu vreo două vânătăi 
când am alunecat pe ectoplasmă şi am căzut peste o cartotecă. Dar 
mă simt bine. 

A râs. 

— Parcă te şi văd. Atunci, pe diseară? 

— Abia aştept. 

A scos un sunet scurt, care sugera încântarea cu nu doar o vagă 
tentă sexuală. În loc de „la revedere”. 

Restul zilei s-a scurs destul de repede, cu activităţi de rutină. Am 
făcut o vrajă pentru găsirea unei verighete pierdute şi am refuzat 
un client care voia să arunc una de dragoste asupra amantei lui. (În 
anunţul meu din Pagini Galbene scrie clar „fără elixire ale dragostei”, 
dar, din anumite motive, oamenii se cred mereu un caz special.) Am 
trecut pe la bancă, am trimis un client la un detectiv particular pe 
care-l cunosc şi m-am întâlnit cu un piromant novice, străduindu- 
mă să-l învăţ cum să nu-i mai dea foc pisicii din greşeală. 

Tocmai închideam uşa biroului când am auzit pe cineva ieşind 
din lift şi înaintând pe hol către mine. Paşii erau grei, ca atunci când 
porţi cizme; şi grăbiţi. 

— Domnul Dresden? a întrebat o voce de femeie tânără. Sunteţi 
Harry Dresden? 

— Da, am răspuns, încuind uşa. Dar tocmai plecam. V-aş putea 
programa pentru mâine. 

Paşii s-au oprit la nici doi metri de mine. 

— Vă rog, domnule Dresden. Trebuie să vorbesc cu 
dumneavoastră. Nimeni altcineva nu mă poate ajuta. 

Am oftat fără s-o privesc. Găsise exact cuvintele necesare ca să 
mă lase fără stratul de protecţie. Dar încă mai puteam pleca. Când 
nu mai întrevăd nicio altă soluţie, mulţi îşi imaginează că magia i-ar 
putea scăpa de necazuri. 

— O s-o fac cu plăcere, doamnă. Mâine dimineaţă, la prima 
oră. 

Am scos cheia din uşă şi m-am îndepărtat cu un pas. 

— Aşteptaţi, a insistat ea. 

Am simţit-o apropiindu-se şi m-a prins de mână. 

Din încheietură mi-au pornit furnicături dureroase, săgetându- 
mă până mai sus de cot. Am reacţionat imediat şi instinctiv. Am 
creat un scut mental între mine şi senzaţie, mi-am smucit mâna 
dintre degetele ei şi m-am tras cu câţiva paşi înapoi. 

Braţul a continuat să-mi zvâcnească după atingerea de aura ei 
energetică. Era o fată slăbuţă, într-o rochie neagră, tricotată, cu 
cizme militare negre şi cu părul vopsit într-un negru mat. Avea 
trăsături fine, plăcute, şi pielea albă ca varul în jurul ochilor afundaţi 
în orbite, umbriţi şi scânteind în timp ce arunca priviri prudente, 
de pisică vagaboandă. 

Mi-am mişcat degetele, îndoindu-le, şi m-am ferit să întâlnesc 
privirea ei pentru mai mult de o fracțiune de secundă. 

— Aveţi har şi practicaţi, am spus, calm. 

Şi-a muşcat buza şi a dat din cap, ferindu-se să se uite la mine. 

— Şi am nevoie de ajutorul dumneavoastră. Mi-au spus c-o să 
mă ajutaţi. 

— Le dau lecţii oamenilor care nu vor să-şi facă rău fiindcă nu-și 
pot controla puterile. Asta vă interesează? am întrebat. 

— Nu, domnule Dresden. Nu tocmai. 

— Atunci de ce aţi venit la mine? Ce doriţi? 

— Să mă protejaţi. Şi-a trecut mâna tremurătoare prin părul 
negru. Altminteri... nu sunt sigură c-o să supraviețuiesc în noaptea 
asta. 


4 


Am intrat amândoi în birou şi am aprins lumina. Becul s-a ars. 
Se întâmplă foarte des. Am oftat şi am închis uşa în urma noastră, 
lăsând dârele de lumină aurie de toamnă strecurate printre jaluzele 
să intre în joc cu umbrele de pe podea şi de pe pereţi. 

Am tras un scaun în faţa biroului pentru tânăra femeie. S-a uitat 
o secundă la mine, clipind nedumerită. 

— Oh, a zis apoi şi s-a aşezat. 

Am ocolit biroul şi m-am instalat pe scaunul meu, fără să-mi 
scot pardesiul. 

— Bine, am spus. Dacă vreţi să vă protejez, eu vreau mai întâi 
câteva lucruri de la dumneavoastră. 

Şi-a dat părul negru ca smoala pe spate cu o mână şi mi-a 
aruncat o ocheadă în întregime controlată. Pe urmă s-a aşezat 
picior peste picior, astfel încât unul s-a ivit, palid, prin crăpătura 
rochiei, expunându-se până la jumătatea coapsei. O mişcare subtilă 
a umerilor i-a împins în faţă sânii tineri şi fermi, cu sfârcurile vizibil 
presate de materialul care le acoperea. 

— Desigur, domnule Dresden. Sunt sigură că ne putem înţelege. 

Mi-a adresat o privire directă, senzuală, favorabilă. 

Frecţia sfârcurilor la comandă — o adevărată tehnică actoricească. 
O, şi aş zice că era destul de frumoasă. Orice adolescent ar fi salivat 
şi s-ar fi repezit la ea, însă eu văzusem spectacole mai reuşite. Mi-am 
rostogolit ochii. 

— Nu la asta mă refeream. 

Aerul de vampă i-a dispărut. 

— A... nu? M-a privit încruntată, studiindu-mă din nou, 
reevaluându-mă. Pentru că... sunteţi...? 

— Nu, am răspuns. Nu, nu sunt gay. Dar nu cumpăr ceea ce 

vinzi. Nici măcar nu mi-ai spus cum te cheamă, dar vrei să-ţi desfaci 
picioarele pentru mine? Nu, mulţumesc. Pe clopotele iadului, n-ai 
auzit niciodată de SIDA? Nici de herpes? 

S-a albit la faţă şi a strâns din buze până i s-au albit şi ele. 

— Bine, dar atunci... Ce vreţi de la mine? 

— Răspunsuri, am spus, arătând cu degetul spre ea. Şi nu 
încerca să mă minţi. N-o să-ţi folosească la nimic. 

Ceea ce nu era, în esență, decât o mică minciună colaterală. Un 
vrăjitor nu e şi detector de minciuni ambulant, iar în sufletul ei nu 
voiam să mă uit doar ca să aflu dacă era sinceră sau nu — nu merita 
efortul. Însă, când eşti vrăjitor, unul dintre marile avantaje e că tot 
ce faci e pus pe seama imenselor tale puteri incognoscibile. Merge 
garantat numai cu cineva care ştie destul de multe ca să creadă în 
existenţa vrăjitorilor, dar prea puţine ca să ne poată înţelege limitele 
— restul lumii, toţi oamenii obişnuiţi care consideră magia o simplă 
glumă, se uită la tine ca şi cum ar fi gata să te-mbrace în cămaşă de 
forţă în orice clipă. 

Tânăra şi-a lins buzele — un gest nervos, nu lasciv. 

— Bine, a încuviinţat. Ce vreţi să ştiţi? 

— Numele tău, pentru început. 

A râs strident. 

— Crezi că ţi-l dau pe tavă, vrăjitorule? 

Punct lovit. Un lansator de vrăji de calibrul meu poate 
face înfiorător de multe cu numele unei persoane, dacă-l aude 
desprinzându-se de pe buzele ei. 

— Bine, nu e o problemă. Atunci cum să-ţi spun? 

Nu s-a obosit să-şi mai acopere piciorul. Un picior destul de 
frumos, cu un tatuaj în jurul gleznei. M-am străduit să nu-i dau 
atenţie. 

— Lydia, a răspuns ea. Spuneţi-mi Lydia. 

— OK, Lydia. Practici Arta. Vorbeşte-mi despre asta. 

— N-are nicio legătură cu ceea ce vreau de la dumneavoastră, 
domnule Dresden. A înghiţit în sec, cu furia domolindu-i-se. Vă 
rog. Am nevoie de ajutor. 

— Bine, bine, am spus. De ce fel de ajutor? Dacă-ţi face necazuri 
vreo bandă, te sfătuiesc să mergi la poliţie. Nu sunt bodyguard. 

S-a cutremurat şi s-a cuprins cu braţele. 

— Nu, nu e vorba de aşa ceva. Nu pentru trupul meu îmi fac 
griji. 

La asta m-am încruntat. 

Ea a închis ochii şi a tras aer în piept. 

— Am nevoie de un talisman, a spus. De ceva care să mă apere 
de un spirit ostil. 

Am ciulit urechile, metaforic vorbind. Fiindcă lumea spiritelor 
din oraş părea să se îndrepte spre haos, nu-mi era greu să cred că, 
înzestrată fiind cu harul vrăjitoriei, fata din faţa mea se confrunta 
cu nişte fenomene cumplite. Stafiile sunt atrase de oamenii care 
stăpânesc magia. 

— Ce gen de spirit? 

S-a uitat în dreapta şi în stânga, dar nu şi la mine. 

— N-aş putea să spun, domnule Dresden. E puternic şi vrea 
să-mi facă rău. Mi s-a... mi s-a spus că puteţi să mă apăraţi cumva. 

Puteam, într-adevăr. În momentul acela, purtam la încheietura 
mâinii stângi un talisman făcut dintr-o bucată de giulgiu, din argint 
binecuvântat şi din alte ingrediente, mai greu de găsit. 

— Poate că da, am răspuns. Depinde din ce motiv te afli în 
primejdie şi de ce simţi că ai nevoie de protecţie. 

— Nu v... vă pot spune asta, s-a bâlbâir ea. 

Expresia feţei trăda o adevărată angoasă, de genul care te face să 
pari mai bătrân, urâţindu-te. Modul în care-şi strângea umerii cu 
braţele îi dădea un aer fragil, o împuţina. 

— Vă rog, am pur şi simplu nevoie de ajutor. 

Am oftat şi mi-am frecat o sprânceană cu vârful degetului mare. 
Un prim imbold instinctiv, greu de stăpânit, îmi cerea să-i dau 
o cană cu ciocolată caldă, să-i pun o pătură pe umeri, să-i spun 
că totul o să fie bine şi să-i prind talismanul meu la încheietura 
mâinii. Însă am încercat să-mi ţin tendinţa asta în frâu. Uşurel, don 
Quijote. Habar n-aveam nici în ce situaţie se afla de fapt, nici de ce 
avea nevoie de protecţie mea — era posibil şi să încerce să oprească 
un înger al răzbunării, venit s-o pedepsească pentru o faptă destul 
de mârşavă ca să stârnească Puterile, făcându-le să treacă imediat la 
acţiune. Până şi cele mai inofensive fantome se întorc uneori ca să 

bântuie pe cineva dintr-un motiv al naibii de întemeiat. 

— Uite ce e, Lydia. Nu-mi place să mă amestec în nimic fără să 
ştiu ce se petrece de fapt. Ceea ce nu m-a ținut pe loc până acum, am 
remarcat, în gând. N-am cum să te ajut dacă nu-mi poţi dezvălui 
câte ceva despre pericolul în care te afli, dacă nu mă poţi convinge 
că eşti îndreptăţită să ceri protecţia mea. 

A lăsat capul în jos, şi părul de culoarea smoalei i-a căzut peste 
faţă şi a rămas aşa preţ de un minut îndelungat. Pe urmă a răsuflat 
adânc. 

— Ştiţi ce sunt lacrimile Casandrei!, domnule Dresden? 

— O stare profetică, am răspuns. Persoana respectivă are viziuni 
ale viitorului, dar se manifestă ca nişte crize întâmplătoare şi descriu 
întotdeauna faptele astfel încât mesajul lor e greu de crezut. În cazul 
copiilor, doctorii o confundă adesea cu epilepsia şi prescriu o droaie 
de medicamente. Acurateţea profeţiilor e dovedită ulterior, dar, pe 
moment, nu le crede nimeni. Unii consideră asta „un dar”. 

— Eu nu mă număr printre ei, a şoptit fata. N-aveţi idee ce 
îngrozitor e. Să vezi ce-o să se-ntâmple şi să-ncerci să schimbi mersul 
lucrurilor, dar să nu te creadă nimeni. 

Am studiat-o o vreme în tăcere, ascultând cum număra ceasul 
meu din perete secundele. 

— Bun, am spus. Susţii că ai darul ăsta. Şi vrei să cred că una 
dintre viziuni te-a avertizat c-o să te atace un spirit rău? 

— Nu numai una. Trei. Trei, domnule Dresden. Am avut numai 
una când au încercat să-l ucidă pe preşedinte. Am avut două despre 
dezastrul de la NASA şi alte două despre cutremurul din Laos. Dar 
trei n-am mai avut niciodată. Niciodată n-am mai văzut ceva atât 
de clar... 

Am închis ochii ca să-i cântăresc spusele. Instinctul m-a 
îndemnat din nou să o ajut, să distrug spiritul rău, sau ce altceva 
o fi fost, şi să ies apoi în lumina amurgului. Dacă era într-adevăr 


1 Fiică a lui Priam, regele legendarei cetăţi Troia, Casandra 
a primit de la zeul Apollo, îndrăgostit de ea, harul profeţiei. Dar, 
fiindcă ea n-a respectat înţelegerea şi a refuzat să i se dăruiască 
în schimbul harului primit, zeul a blestemat-o să nu-i fie crezute 
prorocirile. (n. trad.) 

chinuită de lacrimile Casandrei, aş fi putut face mai mult decât să-i 
salvez viaţa. Crezând-o, i-aş fi schimbat starea în bine. 

Pe de altă parte, nu mi s-ar fi întâmplat pentru prima oară să 
fiu luat drept fraier. Fata era, fără îndoială, o actriţă talentată. Când 
crezuse că îi ceream o partidă de sex drept plată, intrase cu mare 
uşurinţă în rolul seducătoarei benevole. Faptul că, pornind de la o 
afirmaţie de-a mea cât se putea de neutră, trăsese imediat o asemenea 
concluzie dezvăluia ceva despre ea. Nu era obişnuită să joace cinstit. 
Dacă nu o judecasem cumva extrem de greşit, se mai folosise şi altă 
dată de sex ca monedă de schimb pentru diverse obiecte şi servicii, 
şi era îngrozitor de tânără pentru cineva cu atâta experienţă într-o 
asemenea privinţă. 

Întreaga poveste cu lacrimile Casandrei putea fi escrocheria 
perfectă şi, în cercurile celor înzestrați cu puteri magice, o mai 
folosiseră şi alţii. Cel care apela la ea nu trebuia să aducă dovezi 
sau să se manifeste într-un fel sau altul. Lydiei i-ar fi fost de-ajuns 
un strop de har vrăjitoresc, care s-o înconjoare de aura potrivită, şi, 
poate, ceva kinetomanţie, doar atât cât să rotească un zar aflat în 
cădere. În rest putea să inventeze absolut orice despre presupusul ei 
har profetic, să-şi pună masca fetiţei în pericol şi să meargă direct 
la prostănacul cartierului, numitul Harry Blackstone Copperfield 
Dresden. 

Am deschis ochii şi am descoperit că mă fixa cu privirea. 

— Bineînţeles ar fi posibil să mint, a spus. Lacrimile Casandrei 
nu reprezintă ceva observabil, care poate fi analizat. Le-aş putea 
folosi drept motiv pentru care s-ar cuveni să ajutaţi o femeie tânără, 
aflată în pericol. 

— Da, Lydia, cam aşa ceva mi-a trecut şi mie prin minte. Ai 
putea fi doar o vrăjitoare măruntă care-şi caută scăparea după ce a 
stârnit un demon pe care n-ar fi trebuit să-l invoce. 

Şi-a desfăcut braţele. 

— Nu vă pot spune decât că nu e aşa. Ştiu că se apropie ceva. 
Nu ştiu nici ce, nici de ce, nici cum. Nu ştiu decât ce văd. 

— Adică? 

— Foc, a şoptit ea. Vânt. Văd creaturi tenebroase într-un război 
al tenebrelor. Îmi văd moartea ieşind din lumea spiritelor şi venind 

după mine. Şi vă văd în mijlocul tuturor acestora. Sunteţi începutul 
şi sfârşitul tuturor. Sunteţi cel care poate schimba mersul lucrurilor. 

— Asta e viziunea ta? larna nu-i ca vara. 

S-a uitat într-o parte. 

— Văd ceea ce văd. 

Procedura clasică a escrocului. Măguleşti orgoliul țintei, o 
momeşti, o prosteşti de-a binelea şi o prinzi în plasă, apoi o jumuleşti 
de tot ce are. Ia te uită, mi-am spus, iar s-a găsit cineva care vrea să 
profite de mine. Pesemne că reputaţia mea ia amploare. 

Dar n-avea rost să fiu grosolan. 

— Uite ce e, Lydia. Cred că pur şi simplu o ici prea în tragic. 
Ce-ar fi să mai aşteptăm vreo două zile, să vedem dacă încă o să mai 
crezi că ai nevoie de ajutorul meu? 

Nu mi-a răspuns. l-au căzut umerii şi înfrângerea i-a lungit faţa. 
A închis ochii, iar eu am simţit zvâcnirea sâcâitoare a îndoielii. Am 
avut impresia stânjenitoare că nu juca teatru. 

— Bine, a spus, cu blândeţe. Îmi cer scuze fiindcă v-am făcut să 
vă prelungiţi programul. 

S-a îndreptat spre uşă. 

De data asta, raţiunea m-a ridicat de pe scaun şi m-a expediat în 
partea opusă a încăperii. Am ajuns amândoi la ușă în acelaşi timp. 

— O clipă, i-am spus. 

Mi-am desprins talismanul şi am simţit energia trosnind fără 
zgomot când s-a desfăcut nodul. I l-am pus ei, după ce am prins-o 
de încheietura mâinii stângi şi i-am întors-o cu palma în sus ca să-l 
pot lega. Avea pe braţ cicatrice palide — verticale, de genul celor care 
se întind de-a lungul venelor proeminente. Cicatrice cu care te alegi 
când eşti foarte hotărât să te sinucizi. Erau vechi, abia vizibile. La ce 
vârstă îşi făcuse tăieturile? La zece ani? Mai devreme? 

M-am cutremurat şi i-am fixat în jurul încheieturii micul şnur din 
pânză mucegăită împletită cu un lănţişor de argint, concentrându- 
mi voinţa ca să-i insuflu energia necesară pentru închiderea cercului 
după ce am făcut nodul. Pe urmă i-am atins uşor braţul. Şi am 
simţit puterea talismanului ca pe o furnicătură, la un centimetru 
distanţă de pielea ei. 

— Împotriva spiritelor acţionează cel mai bine magia credinţei, 

i-am spus, cu voce scăzută. Dacă te temi, du-te într-o biserică. 
Fantomele au cea mai mare putere imediat după apusul soarelui, 
în ora vrăjitoarelor” şi chiar înainte de ivirea zorilor. Du-te la Sfânta 
Maria a Îngerilor. E la intersecţia dintre Bloomingdale şi Wood, 
lângă parcul Wicker. E imensă, n-ai cum să n-o remarci. Du-te la 
intrarea de serviciu şi sună. Vorbeşte cu părintele Forthill. Spune-i 
că te-a trimis prietenul lui Michael, fiindcă trebuie să stai o vreme 
într-un loc unde să fii în siguranţă. 

S-a holbar la mine cu gura căscată. Ochii i s-au umplut de 
lacrimi. 

— Îmi daţi crezare, a spus. Îmi daţi crezare. 

Am ridicat din umeri, stânjenit. 

— Poate că da. Sau poate că nu. Dar în ultimele câteva săptămâni 
s-au întâmplat lucruri urâte şi n-aş vrea să te am pe conştiinţă. Ai 
face bine să te grăbeşti. Soarele apune în curând. l-am îndesat în 
mână câteva bancnote şi am adăugat: la un taxi. Sfânta Maria a 
Îngerilor, Părintele Forthill. Te-a trimis prietenul lui Michael. 

— Mulţumesc, a spus. Oh, Dumnezeule. Mulţumesc, domnule 
Dresden. 

Mi-a strâns mâna într-ale ei şi mi-a lăsat pe încheieturile 
degetelor o sărutare apăsată, pătată de lacrimi. 

Avea degetele reci şi buzele prea fierbinţi. Pe urmă a dispărut 
dincolo de ușă. 

Am închis-o în urma ei şi am clătinat din cap. 

— Harry, idiotule. Ai avut un singur talisman destul de bun 
ca să te apere de stafii, şi pe ăla l-ai dat. Fata trebuie să fie în slujba 
lor. Probabil au trimis-o tocmai ca să-ţi ia talismanul, aşa că, data 
viitoare când o să le strici distracţia, o să fii devorat. 

M-am uitat cu asprime în jos, la mâna mea, unde încă mai 
simţea căldura sărutării Lydiei şi umezeala lacrimilor ei. Pe urmă 
am oftat şi m-am dus la dulapul unde ţineam, la îndemână, vreo 
cincizeci-şaizeci de becuri de rezervă şi l-am înlocuit pe cel ars. 

A sunat telefonul. M-am dat jos de pe scaunul pe care mă 


urcasem ca să schimb becul şi am răspuns cu acreală. 
— Dresden. 


2 Între trei şi patru dimineaţa. (n. trad.) 

Am primit drept răspuns o tăcere întreruptă de pârâitul distonant 
al paraziţilor. 

— Dresden, am repetat. 

Liniştea s-a prelungit, reuşind să-mi zbârlească părul de pe 
ceafă. Era greu de descris. Ca şi cum s-ar fi aflat ceva în aşteptare. 
Desfătându-se. Paraziţii s-au întețit şi am avut impresia că, dincolo 
de ei, aud voci joase, pline de cruzime. M-am uitat la uşă, după de 
curând plecata Lydia. 

— Cine sunteţi? 

— Curând, a şoptit o voce. Curând, Dresden. Ne vom revedea. 

— Cine sunteţi? am repetat, simţindu-mă întrucâtva ca un 
prost. 

Legătura s-a întrerupt. 

M-am uitat lung la telefon înainte de a-l închide, apoi mi-am 
trecut mâna prin păr. Un fior rece mi-a coborât pe şira spinării ca să 
se stabilească undeva, puţin mai jos de stomac. 

— Bine, am spus, cu voce o idee prea puternică. Slavă Domnului 
că n-a sunat din cale-afară de înspăimântător. 

Aparatul de radio vechi, aflat pe raft, alături de filtrul de cafea, a 
şuierat şi a prins viaţă cu un scrâşnet, iar mie aproape că mi-a sărit 
inima din piept. M-am întors spre el furios, cu pumnii strânşi. 

— Harry? a întrebat un glas din difuzorul lui. Hei, Harry, 
chestia asta merge? 

Am încercat să-mi liniştesc bătăile inimii şi mi-am concentrat 
voinţa asupra aparatului atât cât era nevoie ca să-mi preia vocea. 

— Da, Bob. Eu sunt. 

— Slavă stelelor, a zis el. Spuneai că vrei să ştii dacă mai descopăr 
vreun loc bântuit. 

— Da, da, te-ascult. 

Aparatul a şuierat şi a pârâit — era o interferenţă spirituală, nu 
fizică. Nu mai era reglat pentru captarea undelor radio. Vocea lui 
Bob era distorsionată, dar nu de neînțeles. 

— Legătura mea mi-a dat de ştire. În noaptea asta, la spitalul 
Cook County. Cineva a stârnit-o pe Agatha Hagglethorn. E o 
fantomă afurisită, Harry. O cotoroanţă mizerabilă. 

Bob mi-a spus, pe scurt, povestea oribilei morţi tragice a Agathei 

şi a adăugat că era cel mai probabil să-şi facă apariţia la spital. Mi- 
am coborât privirea spre încheietura goală a mâinii şi m-am simţit 
deodată despuiat. 

— Bine, am spus. Mă ocup de ea. Mulţumesc, Bob. 

Aparatul a scrâşnit şi a amuţit, iar eu m-am repezit la uşă. Până la 
apusul soarelui rămăseseră mai puţin de douăzeci de minute, pentru 
trafic începuse ora de vârf şi, dacă nu ajungeam la spital înainte de a 
se întuneca, se puteau întâmpla tot soiul de lucruri rele. 

Am ieşit în goană pe uşa din faţă, cu punguţa cu praf fantomatic 
atârnându-mi grea în buzunar, şi m-am izbit pur şi simplu de 
Michael, înalt şi lat în spate, cu o geantă mare, pentru echipament 
sportiv, atârnată de umăr; ştiam că n-avea în ea nimic altceva în 
afară de sabia Amoracchius şi de mantia lui albă. 

— Michael! am răbufnit. Ce-i cu tine aici? 

Un zâmbet până la urechi i-a împărţit în două expresia plină de 
sinceritate a feţei. 

— Când e nevoie, El are grijă să fiu acolo unde e nevoie. 

— Oho, am spus. Glumeşti. 

— Nu, m-a contrazis, cu glas sobru. Pe urmă a şovăit. Sigur, 
în ultimele două săptămâni ai luat legătura cu mine în fiecare 
noapte. În asta m-am gândit să-L cruţ de osteneala aranjării unei 
coincidenţe, am venit direct încoace imediat ce mi s-a terminat 
programul de lucru. 

M-a urmat potrivindu-şi pasul cu al meu şi ne-am urcat 
împreună în Broscuţa albastră — el după ce i-am deschis portiera 
roşie. Cea din partea mea era albă, şi ne-am uitat peste capota gri în 
timp ce intram cu vechiul meu Wolkswagen în trafic. 

Şi aşa am ajuns, în final, la lupta din maternitate. 

Oricum, cred că acum aţi înţeles mai bine ce-am vrut să spun 
când am vorbit de o zi aproape normală înainte de a fi sfâşiată în 
bucăţi. Oh, bine. Poate că nu fusese normală întru totul. În timp 
ce mă strecuram cu Broscuţa printre celelalte maşini, accelerând-o 
la maximum, am avut senzaţia descurajantă că viața mea era pe 
punctul să redevină palpitantă. 


Împreună cu Michael, am pătruns în Niciodatănicicând 
aruncându-ne în gaura pe care-o făcusem rupând țesătura realităţii. 
Am avut impresia că treceam dintr-o saună într-un birou cu aer 
condiţionat, numai că senzaţia n-a fost la nivelul pielii. Au avut-o 
gândurile şi sentimentele mele, ca şi partea primitivă, de bază, a 
creierului meu, cea capabilă să creeze iluzia că pe piele îţi umblă 
târâtoare nevăzute. Ne aflam pe un tărâm străin. 

Punguţa cu praf fantomatic din buzunar a devenit brusc mult 
mai grea, făcându-mă să-mi pierd echilibrul şi trântindu-mă. Am 
înjurat. Tot şpilul prafului fantomatic era extrema sa realitate, 
faptul că, fiind greu şi inert, ţintuia locului orice creatură de 
natură spectrală pe care o atingea. Chiar şi izolat în punguţa lui, 
în Niciodatănicicând devenise apăsător. Dacă aş fi deschis punguţa 
acolo, pe tărâmul spiritelor, ar fi putut găuri solul. Trebuia să fiu 
prudent. Am scos-o din buzunar icnind de efort. Părea să cântărească 
mai bine de cincisprezece kilograme. 

Michael şi-a coborât privirea spre mâinile mele încruntându-se. 

— Ştii, până acum nu m-am gândit niciodată să te întreb, dar 
din ce e făcut praful ăsta? 

— Din uraniu sărăcit. Sau cel puţin ăsta e ingredientul de 
bază. A trebuit să-i mai adaug, multe alte lucruri. Fier forjat la rece, 
busuioc, balegă de... 

— Nu contează, m-a întrerupt el. Nu vreau să ştiu. 

Şi-a luat privirea de la mine, ţinându-şi sabia masivă în faţă, 
bine strânsă în ambele mâini. Eu mi-am recuperat toiagul şi bagheta 
şi, oprit lângă Michael, mi-am rotit privirea, studiind peisajul care 
părea real. 

Acea parte din Niciodatănicicând semăna cu Chicago, aşa cum 

arătase la sfârşitul secolului al nouăsprezecelea... nu, nu luaţi în 
considerare asta. Era teritoriul stafiei. Părea un amestec al amintirilor 
Agathei despre Chicago, aşa cum arăta la sfârşitul vieţii ei. Pe o parte 
dintre stâlpii de felinar erau montate becurile lui Edison, în timp ce 
pe alţii pâlpâiau flăcări de gaz. Toate se aflau în centru câte unei sfere 
ceţoase de lumină şi reușeau într-o prea mică măsură să împrăștie 
întunericul din jur. Clădirile erau plasate sub unghiuri stranii unele 
față de altele şi aveau părţi lipsă, fără să lase impresia că din ele s-ar 
fi desprins violent ceva. Totul — pavaj, trotuare, case — era din lemn. 

— Pe clopotele iadului, am mormăit. Nu e de mirare că-n 
adevăratul Chicago incendiile se ţineau lanţ. Locul ăsta e o adevărată 
cutie cu chibrituri. 

În umbră mişunau șobolani, dar străzile erau altminteri pustii, 
tăcute. Ruptura care ducea înapoi, în lumea noastră, unduia şi-şi 
schimba forma, lăsând lumina fluorescentă şi aerul steril din spital să 
se reverse pe străzile vechiului Chicago. În jurul nostru pulsau poate 
o duzină de perturbații pâlpâitoare ale aerului — puternicele forţe ale 
vieților copiilor din maternitate, vizibile în Niciodatănicicând prin 
hotarul despărțitor. 

— Fa unde e? a întrebat Michael, cu voce scăzută. Unde e stafia? 

M-am învârtit în loc, pe îndelete, încercând să descopăr ce 
ascundeau umbrele, apoi am clătinat încet din cap. 

— Habar n-am. Dar am face bine s-o găsim cât mai repede. Şi 
ar trebui s-o şi studiem, dacă se poate. 

— Ca s-aflăm ce a stârnit-o, a zis Michael. 

— Exact. Nu ştiu cum vezi tu lucrurile, dar eu unul m-am cam 
săturat să vânez noapte de noapte fantome prin oraş. 

— Nu te-ai uitat deja la ea? 

— Nu aşa cum ar fi trebuit, am răspuns, strâmbându-mă. Poate 
i s-au făcut vrăji, poate o înconjoară un anume fel de magie care mi- 
ar putea sugera ce se petrece. Pentru examinare, am nevoie de vreo 
două minute în care să nu mă aflu în pericol de moarte. 

— Dacă nu ne omoară stafia înainte de asta, încercăm, s-a 
declarat el de acord. Dar timpul e scurt şi n-o văd nicăieri. Ce 
putem face? 

— Nu-mi place s-o spun, am răspuns, dar cred c-ar trebui... 

Voiam să adaug „să ne despărţim”, dar n-am mai avut când. 
Scândurile groase care podeau strada de sub picioarele noastre au 
explodat într-un nor ucigător de aşchii. Mi-am aruncat peste ochi 
braţul protejat de mâneca de piele şi m-am azvârlit într-o parte, 
rostogolindu-mă. Michael s-a aruncat în cealaltă parte. 

— Îngeraşii mei! Ai mei, ai mei, Al MEI! a urlat o voce care 
mi-a tunat în faţă, mi-a rezonat în piept şi mi-a făcut pardesiul să 
fluture de parcă ar fi fost din tifon. 

Mi-am ridicat privirea şi am văzut stafia, acum reală, solidă, 
croindu-şi drum de sub stradă cu un singur braţ. Faţa Agathei, 
uscăţivă, osoasă şi schimonosită de furie, era încadrată de o coamă 
de păr zbârlit, contrastând puternic cu bluza ei albă, apretată. Braţul 
îi lipsea chiar din umăr şi, sub el, un fluid de culoare întunecată îi 
pătase îmbrăcămintea. 

Michael s-a ridicat cu un strigăt şi cu o tăietură sângerândă pe 
un obraz şi s-a repezit la ea cu Amoracchius. Fantoma l-a respins cu 
un dos de palmă, de parcă n-ar fi cântărit mai mult decât o păpuşă. 
El a gemut, azvârlit în aer, apoi s-a rostogolit pe pavajul de lemn. 

Pe urmă, mârâind şi salivând, cu ochii măriţi de o furie dementă, 
stafia s-a întors spre mine. 

M-am grăbit să mă salt în picioare şi mi-am ridicat toiagul în 
faţa trupului — firavă barieră între mine şi fantomă pe teritoriul ci. 

— Presupun că e prea târziu ca să purtăm o discuţie raţională, 
Agatha. 

— Copilaşii mei! a urlat stafia. Ai mei! Ai mei! Ai mei! 

— Mda, aşa m-am gândit şi eu, am murmurat. 

Mi-am adunat toate puterile şi am început să mi le canalizez 
prin toiag. Lemnul palid a prins să emane o lumină portocaliu- 
aurie, răsfirând-o în faţa mea sub forma unui sfert de cupolă. 

Stafia a urlat din nou şi s-a aruncat asupra mea. 

— Reflettum! am strigat, cât de tare m-au ţinut plămânii, 
rămânând neclintit. 

Ea s-a izbit de scutul meu cu avântul unui rinocer îndopat 
cu steroizi. Până atunci, cu un astfel de scut oprisem gloanţe şi 
lucruri mai rele, dar pe teritoriul meu, în lumea reală. Acolo, în 
Niciodatănicicând, n-a putut ţine piept stafiei Agathei, care l-a 

făcut să explodeze cu zgomot de tunet şi m-a trântit la pământ. Am 
căzut din nou lat. 

Mi-am proptit toiagul pârlit în pământ şi m-am ridicat. 
Degetele îmi zvâcneau pătate de sânge, cu pielea umflată de vânătăi 
întunecate şi vase capilare sparte. 

Agatha stătea la câţiva paşi distanţă, tremurând de furie, sau, 
dacă norocul ţinea cu mine, doar de nedumerire. Deasupra ei 
planau fărâme din scutul meu mistuit de foc, stingându-se treptat. 
Mi-am căutat bagheta pe bâjbâite, dar degetele îmi amorţiseră şi am 
scăpat-o. M-am aplecat s-o ridic, m-am clătinat, ameţit, şi m-am 
ridicat iarăşi, având în faţa ochilor o ceaţă roşie prin care dansau 
puncte scânteietoare. 

Michael a ocolit fantoma uluită şi s-a oprit lângă mine. Părea 
mai degrabă îngrijorat decât înfricoşat. 

— Uşurel, Harry, uşurel. Doamne sfinte, omule, eşti teafăr? 

— O să supraviețuiesc, am murmurat. Am o veste bună şi una 
proastă. 

Cavalerul a luat din nou poziţia de luptă. 

— Îmi plac veştile bune de când mă ştiu. 

— Cred că n-o mai interesează bebeluşii. 

Michael mi-a răspuns cu un zâmbet scurt. 

— O veste cu adevărat bună. 

Mi-am şters sudoarea ajunsă în ochi. Când mi-am retras mâna, 
era stacojie. Probabil mă alesesem, la un moment dat, cu o tăietură. 

— Vestea rea e că, peste două secunde, o să sară la noi ca să ne 
facă bucăţi. 

— Nu vreau să fiu negativist, dar cred că vestea e încă şi mai rea, 
a răspuns el. Ascultă. 

l-am aruncat o privire, apoi mi-am lăsat capul pe-o parte. 
Obsedante şi fantomatice, lătrături melodioase îndepărtate umpleau 
aerul nopţii; şi răsunau din ce în ce mai aproape. 

— Fir-ar dracu al dracului, am bombănit. Dulăii iadului. 

— Harry, ştii că nu-mi place când drăcui, mi-a reamintit 
Michael, cu asprime. 

— Ai dreptate. Scuze. Fir-ar să fie, am repetat, câinii infernului. 
Naşa mea a ieşit la vânătoare. Cum naiba a dat de noi atât de repede? 

Michael s-a strâmbat la mine. 

— Probabil că era deja pe-aproape. În cât timp ajunge aici? 

— Destul de repede. Scutul meu a explodat cu prea mult 
zgomot. Şi a călăuzit-o fără greş. 

— Harry, dacă vrei să pleci, pleacă, mi-a propus cavalerul. Ţin 
eu stafia pe loc până treci prin spărtură. 

Ideea mă tenta. Nu există prea multe lucruri care să mă îngrozească 
mai mult decât nașa mea în tandem cu Niciodatănicicând. Dar, 
pe altă parte, eram furios. Plus că Michael îmi era prieten, şi nu 
obişnuiesc să-mi las prietenii să curețe mizeria rămasă în urma mea. 

— Nu plec, am răspuns. E de-ajuns să ne grăbim. 

E] mi-a răspuns cu un zâmbet larg şi am înaintat amândoi, exact 
în clipa când stafia Agathei a stins ultimele rămăşiţe ale magiei cu 
care o infestasem. Michael a atacat-o cu Amoracchius şuierând prin 
aer, însă era de o rapiditate incredibilă, se ferea de orice lovitură 
rotindu-se şi aplecându-se cu mişcări din care nu lipsea o oarecare 
graţie. Eu mi-am ridicat bagheta distrugătoare, concentrându-mă. 
Am ignorat lătratul dulăilor iadului, ajunşi deja mult mai aproape, şi 
răsunetul unor copite în galop, care-mi accelera bătăile inimii. Mi- 
am îndepărtat metodic atenţia de la orice altceva în afară de stafie, 
de Michael şi de forţa pe care o adunam în bagheta distrugătoare. 

Însă fantoma trebuie să fi simţit lovitura pregătindu-se, fiindcă 
s-a răsucit pe călcâie şi a ţâşnit spre mine ca din puşcă. Gura i s-a 
deschis într-un urlet şi i-am văzut dinţii cu vârfuri şi muchii ascuţite 
şi incandescenţa albă a privirii găunoase. 

— Fuego! am strigat şi, o clipă mai târziu, stafia m-a izbit cu 
toată forţa. 

Din bagheta mea distrugătoare s-a revărsat foc alb, prelins apoi 
de-a lungul fațadelor din lemn. Au izbucnit în flăcări, de parcă 
ar fi fost îmbibate cu gazolină. M-am aruncat la pământ şi m-am 
rostogolit, iar spiritul s-a năpustit asupra mea, căutându-mi gâtul 
cu dinţii. l-am proptit capătul baghetei distrugătoare în gură şi 
m-am pregătit să trag încă o dată, dar ea mi-a smuls-o din mâini 
cu o neaşteptată mişcare feroce, de câine, şi a lăsat-o apoi să cadă 
rostogolindu-se. Am lovit-o cu toiagul, stângaci şi în zadar. S-a 
repezit din nou la gâtul meu. 

— Michael! am strigat, îndesându-mi în gura ei braţul 
înveşmântat în piele. 

Stafia m-a zgâriat adânc cu unghiile şi mi-a imobilizat braţul 
între fălci. Am dat drumul pungii cu praf fantomatic şi am 
înşfăcat-o furios cu mâna liberă, vrând s-o îndepărtez de deasupra 
mea răsturnând-o, dar n-am reuşit decât să-i mototolesc hainele. 

Şi-a înfipt degetele în gâtul meu şi am simţit cum mi se taie 
răsuflarea. M-am zvârcolit, încercând să mă eliberez, dar fantoma 
care-şi arăta colții era cu mult mai puternică şi mai iute în mişcări 
decât mine. Am văzut stele dansându-mi în faţa ochilor. 

Michael a scos un strigăt şi a înjunghiat-o cu Amoracchius. Lama 
imensă a străpuns spatele Agathei cu un trosnet sec, de lemn, şi 
a făcut-o să se arcuiască, urlând de durere. Lovitura era mortală. 
Lumina albă a sabiei i-a atins carnea spectrală, care s-a aprins 
sfârâind, dinspre marginile rănii. Stafia s-a răsucit, zbierând de furie, 
şi mişcarea ei bruscă a smuls arma din mâinile lui Michael. Arzând, 
fantoma Agathei Hagglethorn s-a repezit la gâtul lui. 

M-am săltat în capul oaselor, am înşfăcat punguţa cu praf 
fantomatic şi, cu un efort care mi-a smuls un icnet, am izbit cu ea 
ceafa stafiei. Măciuca improvizată a pocnit cu zgomot strident când 
materia extrem de grea, vrăjită de mine, a lovit-o cum loveşte un 
baros în porțelan. Agatha a încremenit pentru o clipă, cu gura de 
fiară larg deschisă, apoi a căzut încet pe o parte. 

Mi-am ridicat privirea spre Michael, care se holba la mine 
trăgându-şi răsuflarea. 

— Harry, vezi? m-a întrebat. 

Mi-am dus o mână la gâtul îndurerat şi m-am uitat în jur. 
Lătratul dulăilor şi tropotul de copite nu se mai auzeau. 

— Ce să văd? 

— Uite. 

Mi-a arătat leşul stafiei, care ardea mocnit. 

Şi m-am uitat. În timpul luptei, sfâşiasem bluza de un alb 
imaculat a Agathei, iar fusta i se rupsese probabil în timp ce-şi croise 
drum prin pavajul de lemn şi se străduise să ne sugrume. Ardea, nu 
cu flacără, ci mistuită fără întrerupere de focul alb din Amoracchius, 
ca o hârtie de ziar care se arcuiește în sobă. Dar focul nu ascundea 

ceea ce-mi arăta Michael. 

Sârmă. Sub hainele rupte, pe carnea ei spectrală era sârmă 
ghimpată. Țepii i-o străpungeau cu brutalitate din doi în doi 
centimetri, şi tot trupul îi era plin de răni mici, chinuitoare. M-am 
strâmbat, îndepărtând cu smucituri prudente bucăţile de haine care 
ardeau. Sârma era dintr-o singură bucată care pornea de la gât, îi 
înconjura corpul pe sub subţiori şi continua să şerpuiască în jurul ei, 
coborându-i pe unul din picioare până la gleznă. Cele două capete îi 
dispăreau pur şi simplu în carne. 

— Pe soare şi stele, am bombănit. Nu mă mir că era nebună de 
furie. 

— Sârma asta, a spus Michael, ghemuindu-se lângă mine. 
Rănea stafia? 

Am încuviinţat cu un gest. 

— Aşa se pare. O tortura. 

— Şi de ce n-am observat în spital? 

Am clătinat din cap. 

— Indiferent ce-ar fi... nu sunt sigur că se putea zări în lumea 
noastră. Nu cred c-am fi văzut-o dacă nu veneam aici. 

— Dumnezeu ne-a surâs, a zis Michael. 

Mi-am coborât privirea spre propriile mele răni, apoi am rămas 
cu ochii la vânătăile care începeau să apară pe braţele şi pe gâtul lui. 

— Da, sigur. Ascultă, Michael, una ca asta nu se întâmplă pur şi 
simplu. Stafiei îi face cineva aşa ceva. 

— Ceea ce sugerează, a tras el concluzia, că acel cineva a vrut 
răul copiilor. 

S-a înnegurat la faţă şi s-a încruntat. 

— Indiferent dacă ăsta a fost sau nu scopul, sârma dă de înţeles 
că în spatele recentelor apariţii ale fantomelor se află cineva — nu 
un fenomen sau o stare a lucrurilor. Cineva le face înadins aşa ceva 
stafiilor din zona noastră. 

M-am ridicat şi mi-am scuturat hainele, în timp ce cadavrul 
continua să ardă, ca şi clădirile din jur. Focul vuia, urcând pe 
toate suprafeţele verticale, şi începea să-şi croiască drum mistuind 
deopotrivă pavajul şi trotuarele. Fumul înceţoşa aerul în vreme 
ce teritoriul Agathei din Niciodatănicicând era distrus odată cu 

rămăşiţele ei. 

— Au, m-am plâns. 

Nu mă lungesc niciodată cu lamentările. Michael şi-a luat sabia 
de mâner şi a scos-o din foc, clătinând din cap. 

— Oraşul arde. 

— Mulţumesc, întrupare a evidenţei. 

Fl a zâmbit. 

— Flăcările ne pot face vreun rău? 

— Da, am spus, apăsat. E timpul să plecăm. 

Am luat-o amândoi la fugă către ruptură. La un moment dat, 
Michael m-a izbit cu umărul, îndepărtându-mă din calea unui coş 
de fum care se prăbuşea, şi am fost nevoiţi să ocolim un morman de 
cărămizi sfărâmate şi de grinzi aprinse. 

— Stai, am spus, dintr-odată. Opreşte-te. Auzi ceva? 

El m-a împins spre ruptură. 

— Ce s-aud? N-aud nimic. 

— Exact, am spus, tuşind. Dulăii nu mai urlă. 

Din fum a ieşit o femeie înaltă, zveltă, de o frumuseţe 
neomenească. Buclele roşcate îi ajungeau până la şolduri, într-o 
cascadă abundentă, întregind farmecul pe care i-l dădeau pielea fără 
cusur, pomeţii înalţi şi buzele pline, roşii ca sângele. Pe chipul fără 
vârstă, ochii ei aurii nu aveau pupile rotunde, ci fante verticale, ca ai 
pisicilor. Rochia îi învăluia trupul cu falduri de un verde profund. 

— Bună, băiatul meu, a tors Lea, evident neafectată de fum şi 
fără să-şi facă griji din pricina focului. 

La picioarele ei stăteau ghemuite, privindu-ne cu ochi negri 
plictisiţi, trei siluete mari, un soi de buldogi întrupaţi din negură şi 
funingine. Se aflau între noi şi ruptura prin care ne puteam întoarce 
acasă. 

Am înghiţit în sec şi m-am străduit să alung copilăreasca panică 
subită, care începuse să-mi bolborosească în stomac şi ameninţa să 
mi se urce, dansând, până în gât. Am înaintat cu un pas, apoi m-am 
oprit între zână şi Michael. 

— Bună, naşă, am spus, cu voce răguşită. 

Naşa mea s-a uitat la infernul din jur zâmbind. 

— Îmi aminteşte de vremuri trecute. Ție nu, scumpul meu? 

Şi-a coborât mâna către unul dintre dulăii de lângă ea şi l-a 
mângâiat pe creştet. 

— Cum de m-ai găsit atât de repede, naşă? am întrebat. 

Fa i-a zâmbit câinelui cu blândeţe. 

— Hmmm. Am micile mele secrete, scumpule. N-am vrut 
decât să-mi salut finul de mult timp înstrăinat. 

— Bine. Te salut, mi-a făcut plăcere să te revăd, trebuie să ne 
mai întâlnim şi-n alte dăţi, am spus. O şuviţă unduitoare de fum 
mi-a pătruns în gură şi am început să tuşesc. Acum suntem cam 
grăbiţi, aşa că... 

Lea a râs, un sunet ca un clinchet de clopoței, uşor distonant. 

— Voi, muritorii, sunteţi întotdeauna grăbiţi. Dar nu ne-am 
văzut de secole, Harry. 

A venit mai aproape, mişcându-se cu o graţie vioaie, senzuală, 
care, în alte împrejurări, ar fi fost fascinantă. Dulăii s-au răsfirat 
tăcuţi în jurul ei. 

— Ar trebui să petrecem un timp împreună. 

Michael şi-a ridicat din nou sabia şi i s-a adresat calm: 

— Doamnă, binevoiţi, vă rog, să vă daţi la o parte din calea 
noastră. 

— Nu binevoiesc, s-a răstit ea pe neaşteptate, cu venin în glas. 
Buzele pline i s-au retras, dezgolindu-i caninii frumoşi şi ascuţiţi, 
iar cei trei dulăi tenebroşi au mârâit, agitaţi. E al meu, Domnule 
Cavaler, prin dreptul sângelui, prin Lege şi prin cuvântul dat şi 
încălcat. A făcut un pact cu mine. Contra tuturor acestora n-ai nicio 
putere. 

— Harry? Michael mi-a aruncat o privire grăbită. E adevărat? 

Mi-am lins buzele şi am strâns toiagul mai tare. 

— Atunci eram mult mai tânăr. Şi mult mai prost. 

— Harry, dacă ai încheiat un pact cu ea din propria ta voinţă, 
are dreptate — nu pot face mare lucru ca s-o opresc. 

Încă o clădire s-a prăbuşit cu zgomot tunător. Cercul de foc ni se 
strângea în jur şi aerul era fierbinte. Într-adevăr fierbinte. Ruptura 
tremura micşorându-se. Nu mai aveam mult timp. 

— Haide, Harry, a tors Lea — fie-mi iertată ironia- ca o pisică la 
gura sobei. Lasă-l pe bunul cavaler al Zeului Alb să-şi vadă de drum. 
Şi lasă-mă să te duc la apele care-ţi vor alina suferinţa şi-ţi vor unge 
rănile. 

Ideea părea bună. Într-adevăr bună. Magia stăpânită de zână 
se ocupa de asta. Am simţit cum mă purtau picioarele spre ea, 
târşâindu-se încet, grele ca plumbul. 

— Dresden! m-a strigat Michael, cu voce ascuţită. Doamne 
sfinte, omule! Ce faci? 

— Du-te acasă, Michael, am răspuns. Glasul îmi era îngroşat şi 
leneş, de parcă aş fi fost beat. 

Am văzut buzele naşei mele, frumoasele ei buze moi, arcuindu- 
se, cu colțurile ridicate triumfător de un zâmbet încărcat de 
superioritate. N-am încercat să mă împotrivesc vrăjilor ei. Oricum 
n-aş fi reuşit să-mi opresc picioarele. Lea mă cunoştea de ani de zile 
mult prea bine, aşa că mă domina şi, din câte-mi puteam da seama, 
avea să mă domine întotdeauna. Nici măcar nu mă puteam ruga 
să-mi reiau controlul asupra propriului trup mai mult de câteva 
secunde. Aerul devenea tot mai răcoros pe măsură ce mă apropiam 
de ea şi îi simţeam parfumul — al trupului şi al părului, mireasma 
îmbătătoare de flori de câmp şi pământ reavăn. 

— Ruptura se închide curând, am adăugat. Du-te acasă. 

— Harry! a strigat din nou Michael. 

Lea şi-a pus pe obrazul meu un deget lung, subţiratic. M-a 
străbătut, furnicător, un val de plăcere. Corpul meu a reacţionat, 
neajutorat şi totodată poruncitor, şi a fost nevoie de un mare efort 
ca să nu las gândul la frumuseţea ei să-mi alunge orice altceva din 
minte. 

— Da, omule drag, a susurat Lea, cu ochii aurii strălucindu-i 
de încântare. Dragule, dragule, dragule. Acum pune jos bagheta şi 
toiagul. 

Mi-am privit absent degetele desprinzându-se de ambele obiecte. 
Şi amândouă au căzut zăngănind. Flăcările ajunseseră mai aproape, 
dar eu nu le simţeam. Ruptura strălucea şi se micşora, aproape 
închisă. Mi-am îngustat ochii, concentrându-mi voinţa. 

— Acum o să respecţi partea ta din înţelegere, scump copil 
muritor? a murmurat Lea, plimbându-şi mâinile pe pieptul şi apoi 
pe umerii mei. 

— O să vin cu tine, am răspuns, lăsându-mi vocea să se prelingă 
printre buze groasă şi tărăgănată. 

În ochii ei s-a aprins o bucurie răutăcioasă, apoi şi-a aruncat 
capul pe spate şi a râs, dezvăluindu-şi delicioasa întindere catifelată 
a gâtului şi a pieptului. 

— Când o să-ngheţe iadul, am adăugat, scoțând pentru ultima 
oară punguţa cu praf fantomatic. 

L-am vărsat pe tot peste mai înainte amintitul piept. Despre 
relaţia dintre zâne şi uraniul sărăcit nu se ştie mare lucru, dar despre 
ele şi fierul forjat s-au scris tomuri întregi. Nu le place, şi conţinutul 
prafului era bogat în fier. 

Pielea fără cusur a zânei s-a umplut brusc de urme de un roşu 
aprins, uscându-se şi crăpând sub ochii mei. Râsul ei triumfător s-a 
preschimbat în strigăt de agonie şi şi-a luat mâinile de pe mine ca 
să sfâşie, în panică, mătasea care-i acoperea pieptul, oferind vederii 
mai multă carne superbă despicată de atingerea fierului. 

— Acum, Michael! am strigat. 

Am îmbrâncit-o pe Lea cu toată forţa, mi-am recuperat toiagul 
şi bagheta şi m-am repezit spre ruptură. Am auzit un mârâit, şi ceva 
mi s-a încleştat de o cizmă, trântindu-mă la pământ. Mi-am repezit 
toiagul către unul dintre dulăii iadului şi lemnul l-a nimerit într-un 
ochi. A urlat de furie, iar ceilalți doi din haită s-au năpustit spre 
mine. 

Michael li s-a pus în cale şi l-a lovit pe unul cu sabia. Fierul real 
a izbit animalul fantomatic şi din rană au ţâşnit sânge şi foc alb. 
Celălalt a sărit la cavaler şi şi-a înfipt colții în coapsa lui, sfâşiind şi 

smucind. 

L-am pocnit în cap cu toiagul din toate puterile, aruncându-l 
de pe piciorul lui Michael, şi am început să-mi târăsc prietenul spre 
linia rupturii, care dispărea cu iuţeală. Dintre ruinele în flăcări au 
apărut alţi dulăi ai iadului. 

— Haide! am strigat. Nu mai avem timp! 

— Sperjurule! s-a răstit naşa mea. 

S-a ridicat, înnegrită şi arzând, cu rochia superbă atârnându-i 
zdrenţuită în jurul taliei, cu trupul şi membrele încordate, 
noduroase, neomeneşti. Şi-a lăsat braţele pe lângă corp, cu pumnii 
strânşi, şi focul care mistuia clădirile din jur a părut să coboare ca 
să i se adune în ei, dând naştere unei perechi de puncte luminoase, 
unul violet şi altul verde smarald. 

— Copil trădător şi veninos! Eşti al meu, aşa cum a jurat mama 
ta! Aşa cum ai jurat tu! 

— N-ar trebui să-nchei pacte cu minorii! mi-am strigat eu 
răspunsul şi l-am împins pe Michael în ruptură. 

Imaginea lui a pâlpâit o clipă în deschiderea îngustă, apoi a 
căzut prin ea, dispărând în lumea reală. 

— Dacă nu-mi dai viaţa ta, şerpişor viclean, atunci o să am 
sângele tău! 

Lea a făcut doi paşi imenşi către mine şi şi-a azvârlit ambele 
braţe înainte. Un fulger în care se împleteau lumina violetă şi cea 
verde s-a năpustit spre faţa mea. 

M-am aruncat cu spatele în ruptură, rugându-mă să fie încă 
deschisă, măcar atât cât să pot cădea prin ea. Am întins toiagul 
către naşa mea, creând un scut, fie el oricât de firav. Focul zânei l-a 
izbit, azvârlindu-mă în ruptură de parcă aş fi fost un pai purtat de o 
tornadă. Mi-am simţit toiagul aprinzându-se şi izbucnind imediat 
în flăcări în timp ce treceam prin golul dintre lumi. 

Am aterizat pe podeaua maternității din spitalul Cook County, 
cu pardesiul meu de piele învăluit într-un fum ce s-a preschimbat 
rapid într-o peliculă subţire, dar dezgustătoare, de ectoplasmă 
reziduală, pe când un foc straniu, verde şi violet în acelaşi timp, îmi 
mistuia toiagul. Jur împrejurul meu, bebeluşii ţipau cât îi ţineau 
plămânii în micile lor pătuţuri de sticlă. Din încăperea alăturată 

răzbătea vacarmul unor voci confuze. 

Pe urmă ruptura s-a închis şi ne-am văzut înapoi, în lumea reală, 
în mijlocul nou-născuţilor care plângeau. Neoanele s-au reaprins 
şi am auzit asistentele reîntoarse la postul lor schimbând cuvinte 
îngrijorate. Am stins flăcările care îmi dansau pe toiag şi am rămas 
locului, gâfâind şi chinuit de durere. Materia din Niciodatănicicând 
n-o fi putând ajunge în lumea noastră, dar rănile dobândite acolo 
sunt cât se poate de reale. 

Michael s-a ridicat şi s-a uitat la toţi bebeluşii, convingându-se 
că erau într-o stare mulțumitoare. Pe urmă s-a aşezat lângă mine, 
şi-a şters pojghiţa de ectoplasmă de pe frunte şi a început să-şi apese 
un colţ de mantie peste despicăturile supurânde lăsate de colții 
dulăului iadului pe picior. Mă privea gânditor şi încruntat. 

— Ce e? l-am întrebat. 

— Naşa ta. l-ai scăpat. 

Am râs fără vlagă. 

— Da, de data asta. Şi ce te deranjează? 

— Ai reuşit fiindcă ai minţit-o. 

— Am păcălit-o, l-am contrazis. E una dintre tacticile clasice 
când ai de-a face cu zâne. 

A strâns din ochi, apoi s-a folosit de o altă porţiune din mantie 
ca să şteargă ectoplasma de pe Amoracchius. 

— Harry, pur şi simplu te-am crezut un om onest, a spus, cu 
aerul cuiva rănit sufleteşte. Nu-mi vine să cred că ai minţit-o. 

Am izbucnit din nou într-un râs anemic, prea obosit ca să mă 
mişc. 

— Nu-ţi vine să crezi că am minţit-o. 

— Ei bine, nu, a spus, pe ton defensiv. Nu aşa ar trebui să- 
nvingem. Noi suntem băieții buni, Harry. 

Am mai râs puţin, apoi mi-am şters un firicel de sânge prelins 
pe faţă. 

— Păi suntem! 

S-a declanşat un soi de alarmă. O asistentă a intrat în camera de 
observaţie, ne-a cuprins pe amândoi într-o singură privire şi a plecat 
în fugă, ţipând. 

— Ştii ce mă deranjează pe mine? am întrebat. 

Mi-am pus toiagul ars şi bagheta alături. 

— Mă-nureb cum a fost cu putinţă să se afle naşa mea în 
apropiere când am pus piciorul în Niciodatănicicând. Locul ăla nu 
e un soi de cătun. Nu eram acolo nici măcar de cinci minute când 
şi-a făcut apariţia. 

Michael şi-a pus sabia în teacă şi a aşezat-o cu mare grijă 
deoparte, la o distanţă mai mare de o lungime de braţ. Pe urmă şi-a 
desfăcut mantia, crispându-se. 

— Da. Coincidenţa pare bizară. 

Un poliţist aflat în patrulare a dat buzna înăuntru, cu pete 
proaspete de cafea pe pantaloni şi pe haină şi cu pistolul în poziţie 
de tragere, aşa că ne-am pus amândoi mâinile pe creştet. Şi am rămas 
astfel, străduindu-ne să părem cât mai prietenoși şi mai inofensivi. 

— Nu-ţi face griji, mi-a şoptit Michael. Lasă-mă pe mine să 
vorbesc. 

Michael şi-a sprijinit bărbia pe mâini şi a oftat. 

— Nu-mi vine să cred că suntem la închisoare. 

— Tulburarea liniştii publice, am pufnit, măsurând celula cu 
pasul. Intrare prin efracţie. Ha! Dacă nu veneam noi ar fi văzut 
ce-nseamnă să li se tulbure liniştea! Am scos din buzunar, cu un 
gest brusc, o mână de procese verbale. Uită-te la astea. Exces de 
viteză, nerespectare a semnelor de circulaţie, conducere periculoasă 
şi imprudentă a unui vehicul motorizat. Şi uite-o pe cea mai cea. 
Parcare în zonă interzisă. O să rămân fără permis de conducere! 

— Nu-i poţi învinui, Harry. Era imposibil să le explicăm pe 
înţelesul lor cele petrecute. 

Am lovit cu piciorul în gratii, frustrat. Şi am regretat imediat, 
când o durere mi-a urcat în susul gambei — îmi luaseră cizmele în 
timpul procedurii de arestare. Adăugată la durerea din coaste, la 
rănile de la cap şi la amorţeala degetelor, era deja prea mult. M-am 
aşezat pe banchetă, lângă Michael, expirând zgomotos. 

— M-am săturat de povestea asta, am spus. Oamenii ca tine şi 
ca mine ţin piept unor creaturi pe care indivizii ăştia — am făcut un 
gest larg, atotcuprinzător — nu şi le imaginează nici măcar în vis. Nu 
suntem plătiţi pentru aşa ceva şi abia dacă ne mulţumeşte câteodată 
cineva. 

Michael mi-a răspuns pe un ton impasibil, filozofic. 

— Ține de natura animală, Harry. 

— Nu-mi pasă chiar atât de mult. Dar detest când se întâmplă 
aşa ceva. 

M-am ridicat, frustrat din nou, şi am reînceput să umblu ca o 
fiară în cușcă. 

— Ceea ce mă roade cu adevărat e faptul că încă nu ştim de ce 

a apărut această iritare în lumea spiritelor. Se pune la cale ceva de 
proporţii, Michael. Dacă nu descoperim ce o provoacă... 

— Cine o provoacă. 

— Aşa e, cine o provoacă — nu se ştie ce se mai poate întâmpla. 

Michael a zâmbit pe jumătate. 

— Dumnezeu nu-ţi dă niciodată o povară mai grea decât poţi 
purta pe umeri, Harry. Tot ce putem face e să înfruntăm orice va 
veni şi să nu ne pierdem credinţa. 

L-am învăluit într-o privire acră. 

— Atunci trebuie să-mi fac rost de umeri mai puternici. Cel 
care împarte poverile a făcut probabil o greşeală. 

Michael a dat drumul unui hohot de râs aspru, dar prietenesc, a 
clătinat din cap şi s-a întins pe banchetă, cu ceafa sprijinită pe braţe. 

— Am făcut ceea ce e corect. Nu e de-ajuns? 

M-am gândit la toţi copilaşii care fornăiau şi scânceau 
încetişor, cu drăgălăşenie, în timp ce asistentele alergau printre ei, 
convingându-se că erau bine sănătoşi cu toţii şi luându-i în braţe ca 
să-i ducă la mamele lor. Un grăsun mititel, numai bun să apară în 
reclamele sortimentelor de mâncare pentru bebeluşi, râgâise sonor 
şi adormise imediat, cu capul pe umărul asistentei. Cu totul, vreo 
zece-douăsprezece vieţi în faţa cărora se aşternea viitorul — un viitor 
care s-ar fi încheiat brusc dacă n-aş fi acţionat. 

Am simţit un zâmbet prostesc dansându-mi la colţurile gurii şi o 
satisfacţie foarte firavă, dar foarte concretă, pe care indignarea mea 
nu izbutise s-o alunge. M-am întors cu spatele la Michael, ca să nu 
mă vadă surâzând, şi m-am străduit să par resemnat. 

— Oare este? Cred că va trebui să fie. 

A râs din nou. l-am aruncat o privire încruntată, ceea ce l-a 
făcut să râdă cu şi mai multă veselie, aşa că m-am lăsat păgubaș şi 
m-am mulțumit să mă reazem de gratii. 

— Cât de repede crezi c-o să ieşim de-aici? 

— N-am mai fost închis niciodată, mi-a răspuns el. Tu ar trebui 
să ştii mai bine. 

— Ei, am protestat, ce insinuezi? 

Zâmbetul lui a pălit. 

— Charity n-o să fie prea încântată, a prezis. 

Am tresărit. Soţia lui. 

— Mda, sigur. Nu ne rămâne decât să înfruntăm orice va veni şi 
să nu ne pierdem credinţa, nu? 

A scos un mârâit, făcându-l cumva să sune fals. 

— O să mă rog la sfântul Iuda’. 

Mi-am lipit capul de gratii şi am închis ochii. Aveam dureri în 
locuri despre care nu ştiusem că pot să doară. Aş fi fost în stare să 
aţipesc aşa, imediat. 

— Tot ce-mi doresc, am spus, e s-ajung, acasă, să mă spăl şi să 
mă culc. 

După vreo oră, a apărut un poliţist în uniformă, care ne-a 
deschis uşa şi ne-a anunţat că ni s-a plătit cauţiunea. Am simţit o 
vagă senzaţie de greață. Am ieşit din zona de detenţie împreună cu 
Michael, târșindu-ne picioarele, şi am intrat în sala de aşteptare de 
alături. 

Acolo stătea, în picioare, cu braţele încrucişate deasupra 
rotunjimii unei sarcini ajunse în luna a şaptea sau opta, o femeie 
îmbrăcată cu o rochie largă şi cu un cardigan gros. Era înaltă, cu un 
superb păr blond revărsat până la talie ca o pelerină strălucitoare, cu 
trăsături frumoase, fără vârstă, şi cu ochi negri, mocnind de o iritare 
reținută. 

— Michael Joseph Patrick Carpenter, s-a răstit ea, apropiindu- 
se de noi cu furie. 

Ei, de fapt păşea legănându-se, dar poziţia umerilor şi hotărârea 
întipărită pe faţă creau impresia unui mers demn, înverşunat. 

— Eşti un dezastru, a adăugat. lată ce se-ntâmplă când te- 
nhăitezi cu cine nu trebuie. 

— Bună, îngerul meu, a tunat Michael, aplecându-se s-o sărute 
pe obraz. 

Ea i-a suportat atingerea cu toleranța iubitoare a unui dragon 
de Komodo. 

— Nu mă lua cu „îngerul meu”. Ai idee prin ce-am trecut până 
am reuşit să găsesc o dădacă, s-ajung aici, s-adun toţi banii şi să-ţi 


1 Iuda, numit şi Levi sau Tadeu (a nu se confunda cu Iuda 
Iscarioteanul, unul dintre cei doisprezece apostoli), patron al 
speranţei şi al cauzelor imposibile. (n. trad.) 

recuperez sabia? 

— Bună, Charity, am zis eu, vesel. Doamne, şi eu mă bucur să 
te văd. Oare-au trecut, cât, trei ani de când n-am mai stat de vorbă? 

— Cinci, domnule Dresden, mi-a răspuns ea, cu o privire aspră. 
Şi dea Domnul să mai treacă vreo cinci până când o să mai fiu 
nevoită să-ți suport idioțenia. 

— Dar eu... 

Şi-a împins burta umflată spre mine de parcă ar fi fost pintenul 
unei corăbii de luptă din Grecia antică. 

— În bagi pe Michael în câte-o belea de fiecare dată când apari. 
Şi-acum a ajuns la închisoare! Ce-or să-şi închipuie copiii? 

— Ascultă-mă, Charity, a fost ceva cu adevărat imp... 

— Doamnă Carpenter, m-a corectat ea, pe ton răstit. Întotdeauna 
e cu adevărat important, domnule Dresden. Ei bine, soţul meu e 
angrenat în destule activităţi importante şi fără „ajutorul” tău, după 
părerea mea dubios. Numai când eşti prin preajmă se-ntoarce la 
mine plin de sânge. 

— Hei, şi eu am fost rănit! am protestat. 

— Minunat, a venit răspunsul ei. Poate aşa o să fii mai prudent 
pe viitor. 

Mi-am coborât spre ea privirea încruntată. 

— Vreau să reţii... 

M-a înşfăcat de pieptul cămăşii şi mi-a apropiat faţa de a ei. Era 
surprinzător de puternică şi putea să mă fixeze cu furie fără să mă 
privească drept în ochi. 

— Vreau să reţii zu, a subliniat, cu voce severă, că, dacă-l mai 
vâri vreodată pe Michael al meu în vreo belea într-un asemenea hal 
încât să nu se poată întoarce la familia lui, o să-ţi pară rău. 

Ochii i-au strălucit o clipă de lacrimi care nu aveau nimic de-a 
face cu vreo slăbiciune şi forţa propriilor sentimente a făcut-o să 
tremure. În clipa aceea am fost nevoit să recunosc că ameninţarea 
m-a speriat, în ciuda mersului ei împleticit de greutatea sarcinii. 

În cele din urmă mi-a dat drumul, s-a întors spre soţul ei şi i-a 
atins cu delicateţe crusta de sânge închegat de pe faţă. Michael a 
luat-o în braţe şi ea a răspuns îmbrăţişării cu un strigăt scurt, apoi 
şi-a îngropat faţa în pieptul lui şi a început să plângă pe tăcute. 

Braţele cavalerului o înconjurau cu foarte mare grijă, ca şi cum s-ar 
fi temut să n-o spargă, şi i-a mângâiat părul. 

Am stat o clipă încremenit, ca un pămpălău. Michael s-a uitat 
la mine şi privirile ni s-au întâlnit pentru o fracțiune de secundă. 
Pe urmă mi-a întors spatele şi s-a îndepărtat, cu un braţ pe umerii 
soţiei lui. 

Am rămas cu ochii la ei, aşa cum mergeau în acelaşi ritm unul 
lângă altul, în timp ce eu rămăsesem singur. Pe urmă mi-am îndesat 
mâinile în buzunare şi mi-am îndreptat privirea în altă parte. Până 
atunci nu mai observasem cât de bine se potriveau cei doi unul cu 
altul — Michael cu forţa lui calmă şi cu siguranţa lui statornică, iar 
Charity cu firea ei pasională şi cu nezdruncinata loialitate faţă de 
soţ. 

Legătura căsătoriei. Uneori o contemplu şi mă simt ca un 
personaj din romanele lui Dickens, care priveşte masa de Crăciun 
de afară, din frig. Legăturile mele amoroase n-au fost niciodată un 
succes. Cred că e, cumva, din cauza tuturor acestor demoni, stafii şi 
sacrificii umane. 

În timp ce meditam astfel, nu i-am simţit mai întâi parfumul, ci 
prezenţa, acea căldură şi acea energie pe care învăţasem să i le cunosc 
de când eram împreună. Susan s-a oprit în uşa sălii de aşteptare, 
uitându-se peste umăr. Am studiat-o. Fiindcă de asta nu mă satur 
niciodată. Pielea ei aveau o nuanţă întunecată, mai pronunţată după 
sfârşitul de săptămână pe care ni-l petrecuserăm împreună la plajă, 
şi păr negru ca pana corbului, tuns astfel încât să-i ajungă exact până 
la umeri. Era zveltă, dar cu rotunjimi suficiente ca să atragă privirea 
admirativă a poliţistului de dincolo de ghişeu, aşa cum stătea acolo, 
într-o fustă scurtă, de vampă, şi într-o bluză care-i lăsa mijlocul gol. 
O prinsesem la telefon exact în momentul când se pregătea să plece 
la întâlnirea noastră. 

S-a întors spre mine şi mi-a zâmbit, cu ochii de culoarea 
ciocolatei plini de îngrijorare şi, în acelaşi timp, de căldură. A arătat 
cu capul spre coridorul din spatele ei, pe care plecaseră Michael şi 
Charity. 

— Sunt o pereche frumoasă, nu-i aşa? 

Am încercat să-i răspund tot zâmbind, dar nu prea mi-a reuşit. 

— Au avut parte de un început favorabil. 

Susan mi-a studiat tăieturile de pe faţă şi îngrijorarea din privirea 
ei a crescut. 

— Oh? Cum adică? 

— Fl a salvat-o de un dragon care scotea foc pe nări, am răspuns, 
apropiindu-mă de ea. 

— Sună minunat, a comentat Susan, venindu-mi în întâmpinare, 
apoi m-a cuprins într-o lungă îmbrăţişare delicată, care mi-a 
îndurerat totuşi coastele învineţite. Te simţi bine? 

— O să mă simt. 

— Ai căsăpit din nou stafii, împreună cu Michael. Care e 
povestea lui? 

— E confidențială. Publicitatea i-ar face un rău. Are copii. 

Susan s-a încruntat, dar a aprobat cu o înclinare a capului. 

— Bine, a spus, adăugându-i cuvântului o aură melodramatică. 
Atunci ce e el? Un soi de oştean nemuritor? Poate unul dintre 
cavalerii regelui Artur smuls din epoca lui tulbure ca să se lupte cu 
forțele răului? 

— Din câte ştiu eu, e tâmplar. 

Ea a înălţat dintr-o sprânceană. 

— Unul care se luptă cu fantomele. Are un ciocan pneumatic 
magic, sau cam aşa ceva? 

Am încercat să nu zâmbesc. Mă dureau muşchii de la colţurile 
gurii. 

— Nu tocmai. E un om sigur de sine. 

— Mie mi se pare simpatic. 

— N-am spus plin de sine. Sigur de sine. E sincer, loial, 
credincios. Asta îi dă putere şi încredere. 

Susan s-a încruntat. 

— Arată destul de banal. M-aş fi aşteptat... Nu ştiu sigur la ce. 
La ceva. La o atitudine diferită. 

— Din cauză că e şi umil. Întreabă-l dacă e sigur de sine şi ideea 
o să-i stârnească râsul. Cred că ţine de firea lui. N-am mai întâlnit 
pe nimeni ca el. E un om bun. 

Ea şi-a ţuguiat buzele. 

— Şi sabia? 

— Amoracchius, i-am dezvăluit eu numele. 

— Şi-a botezat arma. Ce freudian! Dar soţia lui era în stare să 
sară la beregata funcţionarului de la ghişeu ca s-o recapete. 

— Pentru el e foarte importantă, i-am explicat. Crede că e una 
dintre cele trei arme date de Dumnezeu oamenilor. Trei săbii. Se 
presupune că în materialul fiecăreia e înglobat unul dintre cuiele 
Crucii. Nu le poate mânui decât un bărbat foarte drept. Unul dintre 
cei care-şi spun Cavalerii Crucii. Li se mai spune şi Cavalerii Sabiei. 

Susan s-a încruntat din nou. 

— Crucea? Cea folosită pentru Rästignire, cu R mare? 

Am ridicat din umeri, stânjenit. 

— De unde să ştiu eu? Michael crede că e adevărat. lar genul 
ăsta de credinţă îşi are propria forţă. Poate că e de ajuns. Am tras aer 
în piept şi am schimbat subiectul. Oricum, maşina mea se află sub 
sechestru. Am fost nevoit să conduc cu viteză foarte mare şi poliţiei 
din Chicago nu i-a plăcut. 

Ochii ei negri au scânteiat. 

— Crezi că de-aici poate ieşi un reportaj? 

Am râs, obosit. 

— Tu ştii mereu una şi bună, nu? 

— O fată ca mine trebuie să-şi câştige existenţa, a ripostat ea şi, 
în drum spre uşă, m-a luat de braţ, potrivindu-şi pasul după al meu. 

— Poate mâine? Acum nu vreau decât s-ajung acasă şi să dorm. 

— Atunci presupun că întâlnirea noastră se anulează. 

Susan mi-a zâmbit, dar am văzut că expresia feţei ei era o mască. 

— Îmi pare rău. 

— Ştiu, a oftat ea. 

Mi-am scurtat paşii şi ea şi i-a lungit, deşi niciunul dintre noi 
n-a început să meargă mai repede. 

— Ştiu cât de important e ceea ce faci, Harry. Numai că uneori 
mi-aş dori... 

S-a întrerupt, încruntându-se. 

— ce? 

— Nimic. Serios. Ar fi o dovadă de egoism. 

— Ce? am repetat. 

Degetele mele învineţite i-au găsit mâna şi i-au strâns-o uşor. 

A oftat din nou, s-a oprit pe coridor şi s-a întors cu faţa spre 
mine. Mi-a luat ambele mâini şi a vorbit fără să-şi ridice privirea. 

— Mi-aş dori să fiu şi eu la fel de importantă pentru tine. 

Durerea m-a înjunghiat brusc, chiar în mijlocul sternului. Au. 
Când auzi aşa ceva te doare literalmente. 

— Susan, m-am bâlbâir. Hei. Nici măcar să nu-ţi treacă prin 
gând că nu eşti importantă pentru mine. 

— Oh, a zis ea, tot fără să-şi ridice privirea, nu e vorba de aşa 
ceva. Cum spuneam, nu e decât egoism. O să trec peste asta. 

— Nu vreau să ai senzaţia că... M-am încruntat şi am respirat 
adânc. Nu vreau să crezi că eu nu... Vreau să spun că... 

Te iubesc. Două cuvinte care ar fi trebuit să fie destul uşor de 
pronunţat. Dar mi s-au oprit în gât. Nu le spusesem nimănui pe 
care să nu-l fi pierdut apoi şi, de fiecare dată când îi ceream gurii 
mele să le rostească, pe traseu apărea un blocaj. 

Susan şi-a ridicat privirea spre mine şi mi-a cercetat faţa cu 
ochii licărind. Pe urmă mi-a atins bandajul de pe frunte cu degete 
uşoare, blânde, calde. Pe coridor s-a lăsat o linişte grea. Stăteam 
acolo uitându-mă la ea ca un prost. 

Într-un târziu, m-am aplecat şi am sărutat-o, apăsat, ca şi cum 
aş fi încercat să-mping cuvintele din gura mea inutilă într-a ei. Nu 
ştiu dacă a înţeles, dar s-a topit în braţele mele, toată numai căldură 
şi încordare suavă, mirosind a scorţişoară, cu dulceaţa buzelor ei 
catifelată şi docilă sub buzele mele. O mână mi-a alunecat în josul 
şalelor ei, către rotunjimile netede ale muşchilor care-i încadrau şira 
spinării, şi am tras-o mai tare spre mine. 

Paşi venind din direcţia opusă ne-au făcut pe amândoi să 
zâmbim şi să punem capăt sărutării. Pe lângă noi a trecut o polițistă, 
cu buzele arcuite într-un mic zâmbet dispreţuitor, şi mi-am simţit 
obrajii împurpurându-se. 

Susan mi-a desprins mâna de spatele ei şi mi-a sărutat degetele 
învineţite. 

— Să nu crezi că scapi aşa de uşor, Harry Dresden, a spus. O să 
te fac să vorbeşti, chiar dacă asta o să te ucidă. 

Dar n-a mai insistat, aşa că am recuperat împreună lucrurile 
mele şi am plecat. În drum spre apartamentul meu, am adormit în 

maşină, dar m-am trezit când a scrâşnit sub roți pietrişul parcării; ne 
opriserăm lângă treptele de piatră ale bârlogului meu din subsolul 
unei case vechi. Am coborât amândoi din automobil, şi m-am 
întins, scrutând încruntat întunericul din jur. 

— Ce nu e bine? m-a întrebat Susan. 

— Mister, am răspuns. De obicei vine alergând când mă-ntorc. 
L-am lăsat să iasă azi-dimineaţă, devreme. 

— E motan, Harry, a zâmbit ea. Poate are o întâlnire amoroasă. 

— Dacă l-a lovit vreo maşină? Dacă l-a prins vreun câine? 

Susan a râs şi s-a apropiat de mine. Libidoul meu i-a remarcat 
legănarea şoldurilor sub fusta scurtă cu un interes care mi-a chinuit 
muşchii îndureraţi. 

— E cât un cal, Harry. Îi plâng de milă câinelui care ar încerca 
să-l atace. 

Mi-am luat bagheta şi toiagul din automobil, apoi am cuprins-o 
cu braţul. Căldura ei alături de trupul meu şi mirosul de scorţişoară 
care plutea dinspre părul ei către mine erau incredibil de plăcute la 
sfârşitul unei zile lungi. Dar lipsa lui Mister, care nu alergase să mi 
se frece de gambe în semn de bun venit, îmi dădea senzaţia că nu e 
totul în regulă. 

Ar fi trebuit să fie de ajuns ca să-mi trezească bănuielile. Dar 
invoc ca scuză oboseala, trupul meu îndurerat şi excitaţia sexuală. 
Am fost cu desăvârşire şocat când am simţit o undă de energie rece 
zvâcnindu-mi drept în faţă, în vreme ce de pe treptele care coborau 
spre apartamentul meu se ridica o siluetă întunecată. Am îngheţat şi 
m-am retras cu un pas, numai ca să văd o altă siluetă tăcută apărând 
de după colţul casei şi îndreptându-se spre noi. Pielea braţelor mi 
s-a făcut ca de găină. 

Susan a observat ce se întâmpla abia cu o secundă sau două după 
ce fusesem avertizat de simţurile mele de vrăjitor. 

— Harry? a şoptit ea. Ce se petrece? Cine-s ăştia? 

— Nu-ţi pierde calmul şi pregăteşte cheile maşinii, i-am răspuns, 
pe când cei doi veneau către noi şi undele de energie rece căpătau 
mai multă putere. Ochii celui mai apropiat reflectau lumina unui 
felinar îndepărtat, strălucind imenşi şi negri. Plecăm de-aici, am 
adăugat. Sunt vampiri. 


Unul dintre vampiri a râs, un sunet catifelat, şi a păşit în lumina 
slabă. Nu era deosebit de înalt şi mergea cu o graţie dezinvoltă 
şi amenințătoare, în contrast cu albastrul limpede al ochilor, cu 
pieptănătura artistică a părului blond şi cu costumul alb, de tenis. 

— Bianca ne-a spus că o să fii nervos, a tors el. 

Însoţitoarea lui continua să se apropie dinspre colţul casei. Nici 
statura ei nu era amenințătoare şi avea aceiaşi ochi albaştri şi același 
păr blond aranjat fără cusur. Şi ea purta tot echipament alb de tenis. 

— Dar, a susurat ea, trecându-şi cu iuţeală peste buze o limbă 
agilă ca a unei pisici, nu ne-a spus că miroşi atât de delicios. 

Susan a scos cheile pe bâjbâite şi s-a îndesat în mine. 

— Harry? a spus, cu vocea vibrând de încordare şi de frică. 

— Nu-i privi în ochi, am sfătuit-o. Şi nu-i lăsa să te lingă. 

Mi-a aruncat o privire tăioasă pe sub sprâncenele ei negre. 

— Să mă lingă? 

— Da. Saliva lor e un soi de narcotic care dă dependenţă. Urcă, 
am adăugat, fiindcă ajunseserăm lângă maşină. 

Vampirul a râs, arătându-şi colții. 

— Calmează-te, vrăjitorule. N-am venit pentru sângele vostru. 

— Vorbeşte numai în numele tău, a spus fata. 

S-a lins din nou pe buze şi de data asta i-am văzut petele negre 
de pe limba lungă, roz. Bleah. 

Bărbatul a zâmbit şi şi-a pus o mână pe umărul ei, un gest pe 
jumătate afectuos şi pe jumătate menit s-o reţină. 

— Sora mea n-a mâncat în seara asta, ne-a explicat el. Ține un 
regim. 

— Vampiri ţin regim? mi-a şoptit Susan, cât mai încet cu 
putinţă. 

— Da, i-am răspuns, tot pe şoptite. Îşi curăță sângele de grăsimi, 
zahăr şi alcool. 

Susan a chicotit scurt. 

Eu m-am uitat la vampir şi mi-am ridicat vocea. 

— Cine sunteţi? Şi ce căutaţi în faţa casei mele? 

Mi-a răspuns dând politicos din cap. 

— Mă numesc Kyle Hamilton. Ea e sora mea, Kelly. Suntem 
asociaţi cu Madame Bianca şi am adus un mesaj. De fapt, o invitaţie. 

— Pentru un mesaj nu e nevoie de doi mesageri. 

Kyle s-a uitat la sora lui. 

— Suntem în drum spre terenul de tenis, pentru o partidă de 
dublu mixt. 

— Da, sigur, am pufnit. Indiferent despre ce-ar fi vorba, nu mă 
interesează. Puteţi pleca. 

Kyle s-a încruntat. 

— Te rog insistent să te mai gândești, domnule Dresden. Ar 
trebui să ştii mai bine decât oricine altcineva că, dintre toţi vampirii 
din Chicago, Madame Bianca e cea mai influentă. Refuzul invitaţiei 
ei ar putea avea consecinţe grave. 

— Nu-mi plac amenințările, am ripostat. Mi-am ridicat bagheta 
distrugătoare şi am îndreptat-o spre albastrul de bebeluş al ochilor 
lui Kyle. Ține-o tot aşa, şi-n locul unde stai acum n-o să mai rămână 
decât o pată de grăsime. 

Cei doi mi-au zâmbit — îngeri inocenți cu dinţi ascuţiţi. 

— Te rog, domnule Dresden, a insistat Kyle. Trebuie să înţelegi 
că nu fac altceva decât să evidenţiez principalele riscuri ale unui 
incident între Curtea Vampirilor şi Consiliul Alb. 

Hopa. Asta schimba lucrurile. Am ezitat, apoi am lăsat bagheta 
în jos. 

— Curtea asta e o treabă serioasă? Oficială? 

— Curtea Vampirilor, a spus Kyle, cadenţându-şi cuvintele, îl 
invită oficial pe Harry Dresden, Vrăjitor, în calitate de reprezentant 
local al Consiliului Alb al Vrăjitorilor, la celebrarea ridicării Biancăi 
St. Claire la rangul de margrafă a Curţii Vampirilor, de acum în trei 
nopţi; recepţia începe la miezul nopţii. S-a întrerupt ca să scoată, ca 
prin farmec, un plic alb, scump după aspect, şi ca să-şi împrospăteze 

zâmbetul. Toţi membrii Curţii garantează, pe cuvânt de onoare, că 
toţi oaspeţii se vor afla în deplină siguranţă. 

— Ce se petrece, Harry? a şoptit Susan. 

— Îți explic peste un minut, i-am promis. Pe urmă m-am 
îndepărtat de ea. 

— Atunci te afli aici în calitate de herald oficial al Curții 
Vampirilor? 

— Da, a încuviinţat Kyle. 

Am dat din cap. 

— Îmi poţi înmâna invitaţia. 

Cei doi s-au îndreptat spre mine. Mi-am ridicat bagheta 
distrugătoare şi am murmurat un cuvânt. Puterea a inundat-o şi 
capătul liber a început să-i strălucească, împrăştiind o lumină 
incandescentă. 

— Ea nu, am spus, arătând către sora heraldului. Numai tu. 

Kyle şi-a păstrat zâmbetul, dar culoarea ochilor i s-a schimbat 
din alabastru într-un negru al furiei, care s-a extins, acoperind şi 
albul. 

— Ei, a spus, cu voce încordată, ești un mic avocat, domnule 
Dresden, nu-i aşa? 

l-am zâmbit, la rândul meu. 

— Ascultă-mă, Nebunaticule, tu eşti heraldul. Ar trebui să 
cunoşti toate înțelegerile la fel de bine ca mine. Eşti împuternicit 
să înmânezi şi să preiei mesaje şi ţi se garantează libera trecere, atâta 
vreme cât nu faci necazuri nimănui. Mi-am fluturat vârful baghetei 
către fata de lângă el. Ei nu i se garantează nimic, şi nici nu e obligată 
să fie paşnică. Să zicem că prefer să plecăm cu toții întregi de aici. 

Au scos amândoi un şuierat pe care niciun om nu-l poate 
reproduce cu exactitate. Kyle a împins-o pe Kelly în spatele lui cu 
brutalitate, şi ea a rămas locului, cu mâinile care păreau catifelate 
apăsate pe stomac, cu ochii în întregime potopiţi de negru şi goliţi 
de orice ar fi putut aminti cât de cât de natura umană. Kyle s-a 
apropiat ţanţoş şi mi-a întins plicul. Mi-am înăbuşit frica, am lăsat 
bagheta distrugătoare în jos şi l-am luat. 

— "Ţi-ai încheiat misiunea aici, i-am spus. Dispari. 

— Ai face bine să fii acolo, Dresden, a mârâit Kyle, întorcându- 

se lângă sora lui. Doamna mea o să fie foarte supărată dacă n-o să 
apari. 

— Ți-am spus să dispari, Kyle. Am ridicat bagheta, mi-am 
adunat furia şi spaima, ca surse de combustibil aflate la îndemână, 
şi am adăugat, cu voce înceată: Ventas servitas. 

Energia s-a scurs din mine. Vântul a şuierat ca răspuns la porunca 
mea şi s-a năpustit spre vampiri, purtând cu sine un nor de praf, 
ţărână şi gunoaie. Cei doi s-au clătinat pe picioare, ridicându-şi câte 
o mână ca să-şi ferească ochii de particulele zburătoare. 

Când s-a potolit vântul m-am încovoiat, slăbit după ce mutasem 
din loc atât de mult aer, şi i-am privit pe vampiri venindu-şi în 
fire şi clipind ca să-şi limpezească vederea. Costumele lor de un alb 
imaculat erau pline de pete, feţele lor frumoase erau răvăşite şi, mai 
pe placul meu decât orice altceva, părul mai înainte aranjat fără 
cusur li se zbârlise în toate părţile. 

Au şuierat la mine şi s-au ghemuit, cu trupurile într-un echilibru 
bizar, păstrat cu o uşurinţă neomenească. A urmat o învălmăşire de 
costume albe de tenis, şi s-au făcut nevăzuţi. 

N-am tras concluzia că plecaseră decât după ce mi-am trimis 
simţurile de vrăjitor în jur, să cerceteze aerul în căutarea energiei reci 
care îi înconjura. Dispăruse şi ea. Abia după ce am fost cu desăvârşire 
sigur că părăsiseră locul m-am relaxat. În fine, mi s-a părut o simplă 
relaxare — dar, în general, când mă relaxez nu mă clatin, ameţit, şi 
nu sunt nevoit să-mi proptesc zdravăn toiagul în pământ ca să nu 
cad. Am rămas aşa o secundă, cu capul învârtindu-mi-se. 

— Ooo! Susan s-a apropiat de mine, cu îngrijorarea întipărită 
pe chip. Harry, e clar că ştii cum să-ţi faci prieteni. 

M-am împleticit, reuşind cu greu să rămân în picioare. 

— N-am nevoie astfel de prieteni. 

Susan a ajuns destul de aproape ca să mă pot sprijini de ea şi 
mi-a cruțat orgoliul strecurându-mi-se sub braţ, ca şi cum ar fi vrut 
să se simtă apărată. 

— Te simţi bine? 

— Sunt obosit. Am făcut multe eforturi în noaptea asta. Probabil 
că nu mai sunt în formă. 

— Poţi să mergi? 

l-am adresat un zâmbet care trebuie să fi părut forţat şi am 
pornit-o spre scările din faţa uşii mele. Mister, motanul meu gri, 
a apărut de undeva, din beznă, şi a fugit mâncând pământul ca 
să se arunce afectuos asupra gambelor mele. Paisprezece kilograme 
de pisică înseamnă o grămadă de afecţiune şi am avut nevoie de 
ajutorul lui Susan ca să rămân în picioare. 

— lar mănânci copilaşi, Mister? 

Motanul a mieunat, apoi a coborât treptele lipăind şi a bătut cu 
lăbuţa în uşă. 

— Prin urmare, a spus Susan, vampirii dau o petrecere. 

Mi-am pescuit cheile din buzunarul pardesiului. Am descuiat 
ușa vechiului apartament şi Mister s-a repezit înăuntru. Am închis 
uşa în urma noastră şi mi-am plimbat obosit privirea prin camera 
de zi. Din foc nu mai rămăseseră decât tăciuni incandescenţi, dar 
continuau să scalde totul într-o lumină de un roşu auriu. Mi-am 
decorat apartamentul cu texturi, nu culori, în orice caz. Îmi plac 
fibrele netede ale lemnului vechi şi tapiseriile grele, atârnate pe 
pereţi de piatră goală. Scaunele sunt generos capitonate şi arată 
confortabil, iar covoarele aşternute pe podeaua de piatră sunt 
din materiale diferite, au modele de tot soiul şi sunt ţesute într-o 
diversitate de stiluri, de la cel persan la al indienilor navajo. 

Susan m-a ajutat să înaintez şchiopătând până ce m-am putut 
lăsa să cad pe canapeaua mea de pluş. Ea mi-a luat toiagul şi 
bagheta distrugătoare, strâmbând din nas fiindcă miroseau a ars, 
şi le-a aşezat într-un colţ, lângă bastonul-sabie. Pe urmă s-a întors 
şi a îngenuncheat, lăsând să i se vadă o mare parte a frumoaselor 
coapse dezgolite. Mi-a scos cizmele, şi am gemut când mi-am simţit 
picioarele eliberate. 

— Mulţumesc, am spus. 

Susan mi-a smuls plicul din mână. 

— Poţi s-aduci lumânările? 

I-am oferit un geamăt în loc de răspuns şi a ea a pufnit. 

— Eşti ca un copil! Pur şi simplu îţi place să mă vezi foindu-mă 
pe-aici în fusta asta. 

— Vinovat, am recunoscut. 

Mi-a zâmbit scurt şi s-a îndreptat spre şemineu. A pus câteva 


PERICOL DE MOARTE / 65 


lemne din cuva veche, de tablă, peste tăciunii pe care i-a agitat apoi 
cu vătraiul până ce au apărut limbi de foc. N-am lumină electrică 
în apartament. Toate şmecheriile moderne mi se strică atât de des 
încât e lipsit de sens să le înlocuiesc întruna. Frigiderul meu e un 
răcitor vechi, cu gheaţă. Şi mă cutremur când mă gândesc ce s-ar 
putea întâmpla dacă aş avea conducte de gaz. 

Aşa că trăiesc fără căldură, cu excepţia şemineului, fără apă 
caldă şi fără electricitate. Blestemul vrăjitorului. Mă scapă de multe 
facturi, trebuie să recunosc, dar poate fi al naibii de incomod. 

Susan a fost nevoită să se aplece destul de mult peste foc ca să 
ajungă cu vârful unui sfeşnic mic lângă flăcările mărunte. Lumina 
portocalie i s-a curbat în jurul muşchilor zvelţi ai picioarelor 
fascinându-mă într-un mod extrem de plăcut, în ciuda oboselii. 

Susan s-a ridicat cu lumânarea aprinsă în mână şi mi-a aruncat 
un zâmbet cu subînţelesuri. 

— Te holbezi la mine, Harry. 

— Vinovat, am recunoscut din nou. 

S-a folosit de prima lumânare ca să aprindă şi altele, aflare pe 
placa şemineului, apoi a deschis plicul alb încruntându-se. 

— Ooo! a exclamat, ridicând invitaţia din interior în lumină. 

N-am reuşit să desluşesc cuvintele, dar aveau inconfundabilul 
luciu alb-gălbui al aurului veritabil. 

— Purtătorul prezentei, Vrăjitorul Harry Dresden, şi un însoțitor 
la alegerea sa, sunt prin aceasta invitaţi cu toată consideraţia la o 
recepţie... Cred că invitaţiile de genul ăsta nu se mai folosesc. 

— Ăştia-s vampirii. Pot continua să respecte obiceiurile de acum 
două sute de ani, fără să-şi dea seama că s-au schimbat. 

— Harry, a spus Susan, lovindu-se de două ori cu invitaţia peste 
palmă. Mi-a venit o idee. 

Creierul meu s-a străduit să iasă din amorţire. Trezit, instinctul 
m-a avertizat că Susan punea ceva la cale. 

— Ăă, am spus, clipind din ochi într-un efort de a-mi limpezi 
gândurile. Sper că nu te gândeşti ce oportunitate extraordinară ar fi 
pentru tine participarea la bal. 

În ochii ei s-a aprins ceva care semăna foarte mult a dorinţă 
fierbinte. 


66 / Jim BUTCHER 


— Gândeşte-te, Harry. Acolo s-ar putea să fie creaturi care au 
câteva sute de ani. Dintr-o jumătate de oră de discuţii aş putea afla 
poveşti care mi-ar ajunge... 

— O clipă, Cenuşăreaso, am întrerupt-o eu. În primul rând, 
n-o să merg la bal. Iar în al doilea, dacă aş merge, nu te-aş lua cu 
mine. 

Şi-a îndreptat spatele şi şi-a proptit un pumn pe şold. 

— Ce vrei să spui? 

M-am crispat. 

— Ascultă-mă, Susan. Sunt vampiri. Mănâncă oameni. N-ai 
idee cât de periculos poate fi... 

— Şi cum rămâne cu asigurarea dată de Kyle? Garantarea 
securităţii tuturor? 

— Cuvintele nu costă nimic, am răspuns. Uite ce e, toată lumea 
de modă veche pune mare preţ pe curtenie şi pe ospitalitate. Dar 
nu respectă litera legii decât teoretic. Dacă aş fi servit cu o porţie 
de ciuperci otrăvitoare, sau dacă ar apărea cineva care ar s-ar apuca 
să tragă la întâmplare cu mitraliera şi eu aş fi singurul muritor de 
acolo, s-ar mulţumi cu toţii să spună: „Vai, e o adevărată ruşine! Ne 
pare, sincer, atât de rău! N-o să se mai întâmple niciodată.” 

— Vrei să spui că te-ar omori. 

— Bianca îmi poartă pică. Nu şi-ar permite să se furişeze pur şi 
simplu lângă mine şi să-mi taie gâtul, dar ar putea aranja să mi se 
întâmple ceva indirect. Probabil că asta şi are de gând. 

Susan s-a încruntat. 

— Te-am văzut luptându-te cu nişte creaturi mult mai rele decât 
ăia doi de afară. 

Am oftat cu exasperare. 

— Da, sigur. Dar ce rost are să riscăm? 

— Nu-ţi dai seama ce-ar însemna pentru mine? a exclamat ea. 
Harry, filmuleţul ăla al meu cu omul-lup... 

— Era vârcolac, am întrerupt-o. 

— Nu contează. A fost un film de zece secunde, difuzat numai 
trei zile înainte de a dispărea — şi am avansat în carieră cât în cinci 
ani de muncă de teren. Dacă aş putea să public câteva interviuri cu 
vampiri adevăraţi... 

— Uşurel, Susan. Citeşti prea multe bestselleruri. În lumea 
reală, un vampir te devorează înainte de a apuca s-apeşi pe butonul 
de înregistrare. 

— Am mai riscat şi în alte dăţi — așa cum ai mai riscat şi tu. 

— Eu nu caut necazurile cu lumânarea, am subliniat. 

M-a fulgerat cu privirea. 

— La naiba, Harry. De câte ori am trecut cu vederea ceea ce se- 
ntâmplă cu tine? Ca în seara asta, pe care trebuia s-o petrec aici cu 
prietenul meu, nu să mă duc să-i plătesc cauţiunea ca să-l scot din 
puşcărie. 

Punct lovit. Mi-am lăsat ochii în jos. 

— Susan, crede-mă. Dacă aş fi avut de ales... 

— Pentru mine, asta ar fi o oportunitate fantastică! 

Avea dreptate. Şi până atunci se întâmplase destul de des să mă 
scutească de necazuri plătindu-mi cauţiunea şi poate că eram dator 
să-i ofer o asemenea şansă, fie ea periculoasă sau nu. Era destul de 
matură ca să poată lua hotărâri de una singură. Dar, fir-ar să fie, nu 
puteam să dau pur şi simplu aprobator din cap, să zâmbesc şi s-o 
las să se pună într-un asemenea pericol. Era mai bine să-ncerc să-i 
abat atenţia. 

— Nu, am spus. Am destule probleme şi fără să enervez din nou 
Consiliul Alb. 

Ochii ei s-au îngustat. 

— Ce e acest Consiliu Alb? Judecând după spusele lui Kyle, pare 
să fie un soi de corp de conducere. E, pentru vrăjitori, omologul 
Curţii Vampirilor? 

Exact, m-am gândit. Susan n-ar fi ajuns atât de departe cum 
ajunsese fără o minte pătrunzătoare. 

— Nu tocmai, i-am răspuns. 

— Harry, eşti un mincinos lamentabil. 

— Susan, Consiliul Alb e un grup alcătuit din cei mai puternici 
oameni, bărbaţi şi femei deopotrivă, din lume. Din vrăjitori. Valuta 
lor forte e secretul şi nu le place să afle muritorii de rând de existenţa 
lor. 

Ochii ei străluceau ca ai unui câine de vânătoare care a descoperit 
un miros nou. 

— Şi tu eşti... un soi de ambasador de-al lor? 

N-am putut să nu râd de ideea asta. 

— O, Doamne, nu. Dar sunt membru. E ceva similar cu 
deținerea centurii negre. Înseamnă că ai un anumit statut, impune 
respect. Fiind membru în Consiliu, am drept de vot când trebuie 
luate decizii şi sunt obligat să mă supun regulilor sale. 

— Şi eşti autorizat să-l reprezinţi în ocazii ca asta? 

Nu mi-a plăcut întorsătura pe care o lua discuţia. 

— Ăă. De fapt, în cazul ăsta, sunt obligat. 

— Înseamnă că, dacă nu te duci, o să ai necazuri. 

M-am strâmbat. 

— Nu atât de multe cum o să am dacă mă duc. În cel mai rău 
caz, Consiliul o să mă acuze de impoliteţe. Cu aşa ceva pot trăi. 

— Şi dacă te duci? Haide, Harry. Ce ţi se poate întâmpla, în cel 
mai rău caz? 

Mi-am ridicat braţele, exasperat. 

— Por să fiu ucis! Sau mai rău. Susan, pur şi simplu nu înţelegi 
ce-mi ceri. 

Am încercat să mă ridic şi să mă apropii de ea. Neinspirată idee! 
Mi s-a învârtit capul şi mi s-a înceţoşat privirea. 

M-aş fi prăbuşit, dar Susan a lăsat invitaţia să cadă şi m-a prins. 
M-a ajutat să mă întind din nou pe canapea, iar eu, rămânând cu 
un braţ în jurul ei, am tras-o lângă mine. Am simţit-o catifelată şi 
caldă. 

Am rămas aşa un minut, şi ea şi-a frecat obrazul de pardesiul 
meu. Pielea a scârţâit. Am auzit-o pe Susan oftând. 

— Îmi pare rău, Harry. N-ar fi trebuit să te bat la cap cu asta 
acum. 

— FE-n ordine, am spus. 

— Cred, pur şi simplu, că e o ocazie extraordinară. Dacă noi... 

M-am răsucit uşor, mi-am încurcat degetele în moliciunea 
neagră a părului ei şi am sărutat-o. 

A făcut ochii mari pentru o clipă, apoi şi-a coborât pleoapele. 
Cuvintele i s-au pierdut într-un sunet gros, ca un geamăt, şi buzele, 
deja calde şi încă încălzindu-se, i s-au moleşit sub ale mele. Deşi 
eram chinuit de dureri şi plin de vânătăi, sărutul mă încânta. Cu 

adevărat. Îmi plăceau gustul gurii ei şi moliciunea buzelor, care 
fremătau cu ardoare. l-am simţit degetele strecurându-mi-se printre 
nasturii cămăşii şi mângâindu-mi pielea şi o senzaţie electrizantă 
m-a umplut de încântare. 

Limbile ni s-au atins, şi am tras-o mai aproape. A gemut din 
nou, apoi m-a împins brusc pe spate ca să poată să încalece cu 
picioarele ei lungi şi frumoase pe şoldurile mele, şi m-a sărutat de 
parcă ar fi vrut să mă soarbă. Mi-am plimbat palmele pe şoldurile 
ei, zăbovind pe şale, şi ea s-a mişcat, frecându-se de mine. Mi-am 
coborât mâinile către coapsele ei încordate, apoi mi le-am strecurat 
în susul pielii goale, catifelate, ridicându-i fusta, dezgolindu-i 
picioarele şi şoldurile. 

Am ezitat preţ de o jumătate de secundă când mi-am dat seama, 
surprins, că nu purta nimic pe sub fustă — dar pentru seara aceea 
avuseserăm planuri. Un spasm de dorinţă, de poftă nebună, a 
trecut dincolo pe epuizare, şi am strâns-o în braţe cu putere, am 
simţit-o din nou gemând, la fel de înfierbântată ca mine, cu corpul 
încordându-i-se lipit de al meu, sub mâinile mele. 

A început să tragă de cureaua mea gâfâind şi i-am simţit pe faţă 
răsuflarea fierbinte. 

— Harry. Nemernicule. Să nu-ţi închipui că asta o să-mi distragă 
atenţia o veşnicie. 

Peste nu mult timp, ne-am asigurat că niciunul dintre noi nu 
se putea gândi la absolut nimic şi, după o bună bucată de vreme, 
am adormit amândoi în faţa focului, într-o încâlceală de membre 
istovite, păr negru şi pături moi. 

Ei, da, recunosc, ziua aia n-a fost în întregime un iad. 

Însă iadul avea să se dezlănţuie, cumplit, în zorii zilei următoare. 


Am visat. 

Coşmarul mi s-a părut familiar, m-am simţit aproape confortabil, 
cu toate că trecuseră ani de când nu mă mai bântuise. 

A început într-o peşteră cu pereții din cristal translucid, strălucind 
în lumina săracă a focului de sub cazan. Cătuşe de argint îmi strângeau 
cu putere încheieturile şi eram prea amețit ca să-mi pot ține echilibrul. 
M-am uitat în dreapta şi în stânga şi mi-am urmărit cu privirea 
sângele care izvora din locurile unde cătuşele îmi străpungeau pielea ca 
niște ghimpi, se prelingea peste ele şi cădea în două boluri de lut aşezate 
sub ele. 

Naşa mea a venit la mine, palidă şi atât de frumoasă în lumina 
focului încât îți tăia răsuflarea, cu părul revărsându-i-se în jur ca 
un nor de mătase. Frumuseţea sidhei! trecea dincolo de limitele 
frumuseţii muritoarelor, ochii ei te vrăjeau pur şi simplu, iar gura îi 
era mai ademenitoare decât orice fruct. Mi-a sărutat pieptul gol. M-am 
cutremurat, străbătut de fiori de plăcere rece. 

— Curând, mi-a şoptit ea, printre sărutări. Doar câteva alte nopți 
cu lună neagră”, dulceața mea, şi o să fii destul de puternic. 


1 În original „sidhe lady”. Este vorba despre aos sí/sídhe, din 
mitologia irlandeză, sau aos síth din cea scoțiană, ființe şi spirite 
supranaturale (numite zâne de oamenii din popor şi nimfe de 
mitologi). Legenda spune că locuiesc în coline (de aici numele de 
aos sídhe, care se traduce prin „oamenii colinelor), într-un univers 
paralel sau într-o lume invizibilă, separată de lumea noastră printr- 
un văl. (Sursa: http://mythologica.ro/aos-si-sau-sidhe-mitologia- 
irlandeza-si-scotiana/) (n. trad.) 

2 Luna neagră, sau luna nouă astronomică, este acea fază în 
lunii în timpul căreia aceasta se află între Pământ şi soare, nefiind 

A continuat să mă sărute, şi vederea a început să mi se încețoșeze. 
Extaz rece, magie a zânelor revărsată printre buzele ei ca un drog, atât 
de dulce încât era, în sine, un chin cumplit, ce făcea tortura la care 
mă supuneau cătuşele şi pierderea de sânge să devină, prin comparație, 
aproape dezirabile. Aproape. M-am simțit zbuciumându-mă ca să 
pot respira şi mi-am pironit privirea asupra focului, concentrându-mă 
asupra lui, într-o încercare de a-mi împiedica prăbuşirea în întuneric. 

Visul s-a schimbat. Visam foc. Un bărbat pe care-l iubisem cândva 
ca pe un tată stătea în mijlocul lui, urlând în agonie. Urlete sumbre, 
oribile, ascuţite, lipsite deopotrivă de mândrie şi de demnitate, ba chiar 
fără nimic omenesc. În vis, ca şi în viaţă, m-am silit să privesc pielea 
înnegrindu-se şi desprinzându-se de muşchii care sfârâiau în flăcări 
şi de oasele coapte, să privesc contracțiile cărnii pradă unor spasme 
chinuitoare în timp ce stăteam deasupra focului şi, metaforic vorbind, 
suflam în tăciuni. 

— Justin, am murmurat. 

În cele din urmă, n-am mai suportat să privesc. Am închis ochii şi 
mi-am plecat capul, ascultând cum îmi tunau în urechi bătăile inimii. 
Bătăi. Bătăile inimii mele. 

M-am trezit şi am clipit scurt înainte de a deschide ochii. Uşa 
îmi zăngănea în toc, sub o serie de lovituri bubuitoare. Susan s-a 
trezit în acelaşi moment şi s-a săltat în capul oaselor, cu pătura sub 
care dormiserăm alunecându-i în josul curbei sânilor. Afară era încă 
întuneric. Cea mai lungă dintre lumânări încă nu se stinsese, dar în 
şemineu erau din nou numai tăciuni. 

Mă durea tot trupul, era durerea de a doua zi a încheieturilor 
obosite şi a mușchilor care cereau timp pentru refacere. M-am 
ridicat în timp ce bătăile în uşă continuau şi m-am dus să deschid 
un sertar din bucătărie. Îmi pierdusem pistolul de calibrul .38 cu 
un an înainte, în timpul luptei cu o bandă de licantropi pe jumătate 
nebuni, dar îl înlocuisem cu un Magnum .357. Probabil că, în ziua 
respectivă, mă simţisem vulnerabil, sau cam aşa ceva. 

În mâna mea, arma părea să cântărească o tonă. M-am asigurat 
că era încărcată şi m-am întors cu faţa spre uşă. Susan şi-a îndepărtat 
părul din ochi, s-a uitat la pistolul meu clipind nedumerită şi s-a 


aşadar vizibilă pe cerul nopţii. (n. trad.) 

tras înapoi, ca să fie sigură că nu stătea pe traiectoria gloanţelor. 
Deşteaptă fată, Susan. 

— Dacă vrei să spargi uşa, n-o să ai prea mult noroc, am strigat. 

Însă n-am îndreptat pistolul către intrare. Niciodată nu trebuie 
să iei pe cineva în bătaia armei dacă nu eşti sigur că vrei să-l omori. 

— Am înlocuit-o pe cea originală cu una de oţel, şi tot din oţel 
e şi tocul. Demoni, ştii. 

Loviturile în uşă au încetat. 

— Dresden! a strigat Michael, de cealaltă parte a ei. Am încercat 
să dau de tine la telefon, dar probabil ți s-a descărcat bateria. Trebuie 
să stăm de vorbă. 

M-am încruntat şi am pus pistolul la loc, în sertar. 

— OK, OK. Calmează-te, Michael. Ştii cât e ceasul? 

— E ora când se pleacă la lucru. Soarele răsare curând. 

— Lunatic, am bombănit. 

Susan s-a uitat în jur, la hainele noastre aruncate aproape peste 
tot şi la păturile şi pernele împrăștiate pe podea. 

— Cred c-ar fi bine să trec în camera ta, a spus. 

— Da, OK. 

Am deschis dulapul din bucătărie, mi-am scos halatul gros, 
cel pe care-l port de obicei numai când lucrez în laborator, şi l-am 
îmbrăcat. 

— Înveleşte-te bine, da? Nu vreau să te-mbolnăveşti. 

Ea mi-a zâmbit pe jumătate adormită şi s-a ridicat, toată numai 
membre lungi, graţie şi bronz cu contururi interesante, a dispărut 
în micul meu dormitor şi a închis uşa. Eu am traversat încăperea şi 
i-am deschis lui Michael. 

Srătea în faţa ei îmbrăcat cu blugi, cu o cămaşă de flanel şi cu o 
haină de dril cu căptuşeală de lână. Pe umăr avea uriaşa lui geantă 
sport, de unde Amoracchius radia o încordare silenţioasă pe care abia 
izbuteam s-o simt. 

Mi-am mutat privirea de la geantă la faţa lui. 

— Probleme? 

— S-ar putea. Ai trimis azi-noapte pe cineva la părintele Forthill? 

M-am frecat la ochi, încercând să-mi alung somnul. Cafea. 
Aveam nevoie de cafea. Sau de o Coca Cola. De orice avea cofeină. 

— Da. Am trimis o fată, pe nume Lydia. Se temea c-o urmăreşte 
un spirit. 

— Părintele m-a sunat în dimineaţa asta. Ceva şi-a petrecut 
noaptea încercând să intre în biserică. 

Am clipit nedumerit. 

— Ce? A pătruns înăuntru? 

Michael a clătinat din cap. 

— N-a avut timp să-mi spună mare lucru. Poţi veni cu mine, 
s-aruncăm o privire acolo? 

Am dat din cap şi m-am retras din faţa uşii. 

— Aşteaptă-mă două minute. 

M-am dus la răcitor şi am scos o cutie de Coca Cola. Încă 
amorţite, degetele mele s-au chinuit destul de mult s-o deschidă. 
Stomacul mi-a reamintit că îl ignorasem, aşa că am scos şi un platou 
cu bucăţi de friptură, dacă tot eram acolo. 

Am băut Coca Cola cu lăcomie şi mi-am făcut un sandvici cât 
toate zilele. Un minut mai târziu, mi-am ridicat privirea şi l-am 
văzut pe Michael studiind harababura din camera de zi. A îndepărtat 
un pantof de-al lui Susan cu vârful piciorului şi s-a uitat la mine cu 
un aer vinovat. 

— Îmi pare rău. N-am ştiut că erai cu cineva. 

— EOK. 

El a zâmbit scurt, apoi a dat din cap. 

— Ei. E nevoie să-ţi ţin o prelegere despre relaţiile sexuale 
înainte de căsătorie? 

Am mormăit ceva despre ora matinală, vizitatori incomozi şi 
canalii. El s-a mulţumit să dea din cap zâmbind în timp ce înfulecam 
ca un lup. 

— I-ai spus? 

— Ce să-i spun? 

M-a privit înălţând dintr-o sprânceană. 

Mi-am rostogolit ochii. 

— Aproape. 

— Aproape că i-ai spus. 

— Exact, fiindcă ne-a întrerupt ceva, ne-a distras atenţia. 

Michael a împins cu piciorul şi celălalt pantof al lui Susan şi a 


74 / Jim BUTCHER 


tuşit cu delicateţe. 

— Da, văd. 

Mi-am terminat sandviciul şi o parte din Coca Cola, apoi am 
traversat din nou încăperea ca să intru în dormitor. Acolo era un frig 
groaznic şi am văzut-o pe Susan strânsă ghem sub păturile groase de 
pe patul meu. Mister se culcase cu spatele lipit de al ei şi m-a privit 
cu ochi somnoroşi, debordând de mulţumire de sine. 

— Halal să-ţi fie, ghem de blană, am mârâit, apoi m-am grăbit 
să mă îmbrac. 

Şosete, jeanşi, tricou, cămaşă groasă de flanel deasupra lui. 
Amuleta mamei la gât şi brăţara fetiş, din argint, cu vreo şase 
scuturi ataşate de ea, prinsă la încheietura mâinii stângi, în locul 
talismanului pe care i-l dădusem Lydiei. Un inel simplu, tot de 
argint, cu rune gravate pe suprafaţa interioară, a ajuns pe un deget 
al mâinii mele drepte. Ambele fremătau de vrăjile încă proaspete cu 
care le încărcasem. 

M-am aplecat asupra patului şi am sărutat-o pe Susan pe obraz. 
Ea a murmurat ceva cu voce somnoroasă şi s-a cuibărit mai adânc 
sub pături. Pentru o clipă, mi-a trecut prin gând să mă strecor alături 
de ea, să mă conving, înainte de a pleca, că îi era bine şi cald — dar 
m-am mulțumit să ies închizând ușa cu grijă în urma mea. 

Am părăsit apartamentul împreună cu Michael, ne-am 
îngrămădit în camioneta lui, un Ford alb (bineînţeles), cu roţi de 
rezervă şi cu suficientă putere de tracţiune ca să mute munții, şi ne- 
am îndreptat spre Sfânta Maria a Îngerilor. 

E o biserică impozantă. În adevăratul sens al cuvântului. De mai 
bine de optzeci de ani domină cu înălţimea ei zona din jurul parcului 
Wicker şi a văzut cartierul preschimbându-se dintr-un amestec de 
case sărăcăcioase pentru imigranţi şi vile de-ale bogătanilor în mica 
Boemia de azi, ticsită de profesionişti ambiţioşi, de studenţi, de 
staruri şi de aspiranţi la statutul de star. Mi s-a povestit că biserica 
a fost clădită după modelul bazilicii Sfântul Petru din Roma — ceea 
ce înseamnă că e imensă, elegantă şi un pic cam prea ornamentată. 
Ocupă un cvartal întreg. Adică te lasă cu gura căscată. 

Soarele a răsărit când am intrat în parcare. I-am simţit razele 
aurii despicând cerul dimineţii, odată cu o bruscă şi subtilă 

schimbare a forțelor care controlează lumea. Pentru magie, răsăritul 
are o semnificaţie aparte. E un moment al noilor începuturi. Vrăjile 
nu se rezumă la bine şi rău, lumină şi întuneric, ci există o mulțime 
de corelaţii între puterile specifice nopţii şi folosirea magiei negre. 

Am ocolit clădirea ca să ajungem în parcarea din spate şi am 
coborât din camionetă. Michael a luat-o înainte, cu geanta pe 
umăr. L-am urmat îndesându-mi mâinile în buzunarele pardesiului. 
Apropiindu-mă de Sfânta Maria a Îngerilor, mă simţeam stânjenit 
— nu din vreun motiv bizar, pseudo-mistic. Doar fiindcă de obicei 
nu mă simt în largul meu în biserici. În zilele ei de glorie, instituţia 
bisericească a omorât o mulţime de vrăjitori, crezându-i aliaţi cu 
Satana. Mi se părea bizar să mă apropii, cu treabă, de unul dintre 
locaşurile sale. Salut, Doamne, sunt eu, Harry. Te rog să nu mă 
preschimbi în stâlp de sare. 

— Harry, a spus Michael, trezindu-mă din reverie. Uite. 

Se oprise lângă două maşini vechi, parcate în spatele bisericii. 
Cineva le distrusese al naibii de bine. Geamurile fuseseră sparte, 
sticla securizată era ruptă, plină de urme de lovituri. Aceleaşi urme 
de lovituri se vedeau pe capotă. Farurile zăceau pe pământ, în faţa 
maşinilor, şi toate cauciucurile erau turtite. 

Am ocolit cele două vehicule încruntându-mă. Şi farurile din 
spate erau pe jos, sparte. Antenele ambelor maşini fuseseră smulse 
şi nu se vedeau nicăieri. Şi ambele maşini aveau, pe părţile laterale, 
câte trei zgârieturi lungi, paralele. 

— Ei? m-a întrebat Michael. 

M-am uitat la el ridicând din umeri. 

— Probabil ceva a înnebunit de ciudă că n-a putut intra în 
biserică. 

— Aşa crezi? a pufnit el. Apoi şi-a aşezat geanta sport astfel 
încât mânerul lui Amoracchius să iasă în afară, printr-o deschidere a 
fermoarului. E vreo şansă să se mai afle încă aici? 

Am clătinat din cap. 

— Mă îndoiesc. Când se luminează de ziuă, stafiile se întorc de 
obicei în Niciodatănicicând. 

— De obicei? 


— De obicei. Aproape fără excepţie. 

Michael s-a uitat la mine şi a rămas cu degetele pe mânerul 
sabiei. Ne-am îndreptat spre intrarea de serviciu. Comparată cu 
grandoarea fațadei, părea uimitor de modestă. De o parte şi de alta 
a uşii duble erau şase tufe de trandafiri, pe care cineva se ostenise 
să le planteze şi să le îngrijească. Iar altcineva se ostenise să le facă 
bucăţi. Toate fuseseră smulse din rădăcini. Crengile spinoase zăceau 
împrăştiate pe zeci de metri pătraţi. 

M-am ghemuit lângă câteva, le-am ridicat pe rând şi le-am 
studiat în lumina palidă a dimineţii, îngustându-mi ochii. 

— Ce cauţi? m-a întrebat Michael. 

— Sânge pe spini, am răspuns. Spinii trandafirilor pot da găuri 
minuscule în aproape orice — şi ceea ce le-a rupt cu atâta forţă 
trebuie să se fi zgâriat în ele. 

— Şi e sânge? 

— Nu. Nu sunt nici urme pe pământ. 

Michael a dat din cap. 

— Înseamnă c-a fost o stafie. 

L-am privit şi pe el cu ochi îngustaţi. 

— Sper că nu. 

Şi-a lăsat capul pe o parte şi s-a uitat la mine încruntându-se. 

Am lăsat creanga pe care-o ţineam să cadă şi mi-am desfăcut 
mâinile. 

— De obicei, o stafie nu poate mişca fizic lucrurile decât în rafale. 
Azvârle oale şi tigăi. Sau reuşeşte cel mult să alungească obiecte, sau 
să stivuiască nişte cărţi sau altceva. Am arătat către plantele rupte şi 
către maşinile distruse. În plus, nu se poate manifesta decât într-un 
spaţiu limitat, într-un anumit interval de timp sau cu o anumită 
ocazie. Dacă toate astea sunt opera unei fantome, atunci înseamnă 
că a urmărit-o pe Lydia până aici, s-a dezlănţuit pe pământ sfinţit, 
a făcut bucăţi diverse obiecte. Adică... oho! Creatura trebuie să fie 
mult mai puternică decât orice stafie pe care am mai întâlnit-o sau 
despre care am mai auzit vreodată. 

Michael s-a încruntat mai tare. 

— Ce tot spui, Harry? 

— Spun că aici e posibil să se fi petrecut ceva care să ne 
depăşească. Vezi tu, Michael, eu unul ştiu multe despre spectre şi 

alte creaturi dezgustătoare. Dar nu sunt expert în aşa ceva. 

— Ar putea fi necesar să aflăm mai multe, a zis el, tot încruntat. 

M-am ridicat şi mi-am scuturat hainele. 

— În privinţa asta sunt expert. Hai să vorbim cu părintele 
Forthill. 

Cavalerul a bătut la uşă. Care s-a deschis imediat. Părintele 
Forthill, un bărbat cărunt, zvelt, de statură medie, ne-a privit 
îngrijorat printr-o pereche de ochelari cu ramă metalică. De obicei 
avea ochii de un albastru atât de strălucitor încât rivaliza cu al ouălor 
de măcăleandru, însă în dimineaţa aceea erau sumbri şi puternic 
încercănaţi. 

— Oh, a spus. Oh, Michael. Slavă Domnului. 

A deschis mai larg uşa şi Michael a trecut pragul. Cei doi s-au 
strâns în braţe. Preotul l-a sărutat pe cavaler pe amândoi obrajii şi 
s-a retras cu un pas ca să mă studieze pe mine. 

— Şi Harry Dresden, vrăjitorul profesionist. Domnule Dresden, 
nimeni altcineva nu m-a mai rugat vreodată să binecuvântez un 
bidon de douăzeci de litri umplându-l cu apă sfinţită. 

Michael m-a privit cu atenţie, evident surprins pentru că eu şi 
preotul ne cunoşteam. Am ridicat din umeri, uşor stânjenit. 

— Mi-ai spus că pot conta pe el la nevoie. 

— Şi poţi într-adevăr, a întărit părintele Forthill, cu ochii 
scânteindu-i o clipă în spatele ochelarilor. Sper că n-ai nicio plângere 
în privinţa apei sfinţite. 

— Absolut niciuna, am răspuns. Nici ghoulii luaţi prin 
surprindere nu mai au. 

— lar ai secrete, Harry, m-a mustrat Michael. 

— Michael, în ciuda convingerilor lui Charity, nu mă grăbesc 
să-ţi dau telefon de fiecare dată când se iveşte câte-o mică problemă. 

Am trecut pe lângă cavaler bătându-l pe umăr şi i-am întins 
mâna părintelui Forthill, care mi-a strâns-o cu gravitate. Fără 
îmbrăţişare şi fără câte un sărut pe fiecare obraz. 

Preotul mi-a zâmbit. 

— Domnule Dresden, aştept cu nerăbdare ziua când îţi vei 


3 Spirite rele (din mitologia arabă) mâncătoare de cadavre din 
cimitire. (n. trad.) 

închina viaţa lui Dumnezeu. Se poate folosi de un om atât de 
curajos. 

Am încercat să zâmbesc, dar presupun că am părut uşor 
îngreţoşat. 

— Părinte, mi-ar plăcea să discutăm cândva despre asta, dar 
acum ne aflăm aici dintr-un alt motiv. 

— Aşa e, a încuviinţat el. 

Scânteierea din privire i-a dispărut şi a devenit de o seriozitate 
desăvârşită. A pornit-o pe un coridor curat, cu plafonul susţinut de 
grinzi groase, din lemn vechi, şi cu pereţii plini de imagini pictate 
ale sfinţilor. Ne-am potrivit pasul după al lui. 

— Tânăra a sosit ieri, chiar înainte de apusul soarelui. 

— Era totul în ordine cu ea? am întrebat. 

Preotul a înălțat din sprâncene. 

— În ordine? N-aş zice. Avea toate simptomele omului abuzat. 
Era la limita subnutriţiei. Avea şi o uşoară febră şi nu se mai spălase 
de mult. Părea o refugiată, pusă pe fugă de ceva. 

M-am încruntat. 

— Da. Părea să se afle într-o stare foarte rea. 

I-am vorbit, pe scurt, despre întâlnirea mea cu Lydia şi despre 
hotărârea de a o ajuta. 

EI a clătinat din cap. 

— l-am dat haine curate şi mâncare şi mă pregăteam s-o duc 
la culcare, într-un pat de rezervă din casa parohială. Atunci s-a 
întâmplat. 

— Ce? 

— A început să tremure, a povestit părinte Forthill. Şi-a dat 
ochii peste cap. Era încă aşezată la masă, la cină, şi şi-a vărsat supa 
pe podea. La început am crezut că are un soi de criză şi am încercat 
s-o imobilizez şi să-i pun ceva în gură, ca să nu-şi muşte limba. 

A oftat şi şi-a continuat mersul cu mâinile încleştate la spate. 

— Mă tem că nu prea i-am fost de ajutor bietei copile. Peste 
câteva momente, criza a părut să înceteze, dar ea a continuat să 
tremure şi se albise ca varul la faţă. 

— Lacrimile Casandrei, am spus. 

— Sau o criză de abstinenţă, lipsa vreunui drog, a zis el. Oricum, 

avea nevoie de ajutor. Am dus-o în pat. M-a implorat să n-o las 
singură, aşa că m-am aşezat şi am început să-i citesc din evanghelia 
după Matei. Asta a părut s-o liniştească întrucâtva, dar avea o 
privire... Bătrânul preot a oftat. Privirea aia hotărâtă a omului care 
se ştie pierdut. Disperare, la cineva atât de tânăr. 

— Când a început atacul? am întrebat. 

— Vreo zece minute mai târziu. Cu cel mai cumplit cu putinţă 
urlet al vântului. Dumnezeu să mă aibă în pază, am crezut că 
ferestrele vor fi smulse din tocuri. Pe urmă, de-afară au început să 
se-audă sunete. Preotul a înghiţit în sec. Sunete oribile. Ceva mergea 
încoace şi încolo. Paşi grei. Şi apoi s-a apucat s-o strige pe nume. 

Şi-a încrucişat braţele frecându-și-le cu palmele. 

— M-am ridicat şi m-am adresat acelei fiinţe, am întrebat-o care 
îi e numele, dar a râs de mine. Am început s-o constrâng, rostind 
Cuvântul Sacru, şi a înnebunit de-a binelea. O auzeam strivind totul 
afară. Nu mă feresc să recunosc c-a fost cea mai cumplită experienţă 
pe care-am avut-o în toată viaţa mea. 

Fata a încercat să plece. Să se ducă afară, la creatură. Nu voia 
s-ajung să-mi fac singur rău şi spunea că pe ea oricum o s-o găsească. 
Bineînţeles că i-am interzis aşa ceva, am refuzat s-o las să treacă de 
mine. Afară, totul a continuat, iar eu am continuat să citesc Sfânta 
Scriptură cu glas tare, pentru fată. Creatura aştepta afară. Puteam... 
puteam s-o simt, dar pe fereastră nu se vedea nimic. O asemenea 
beznă... Şi, din când în când, adică destul de des, mai găsea câte 
ceva de distrus, şi noi auzeam zgomotul. 

După mai multe ore, a părut să se liniştească. Fata a adormit. Eu 
am plecat pe coridoare, să mă conving că toate uşile şi ferestrele erau 
încă închise şi, când m-am întors, fata dispăruse. 

— Dispăruse? am repetat. Adică nu mai era acolo fiindcă plecase, 
sau dispăruse în adevăratul sens al cuvântului? 

Forthill mi-a răspuns cu un zâmbet oarecum nesigur. 

— Uşa era descuiată, dar o închisese în urma ei. Bătrânul a 
clătinat din cap. Bineînţeles că i-am telefonat imediat lui Michael. 

— Trebuie s-o găsim pe fata aia, am spus. 

Preotul a clătinat iarăşi din cap, cu o figură gravă. 

— Domnule Dresden, sunt sigur că, azi-noapte, numai forța 

Atotputernicului ne-a ţinut în siguranţă între zidurile astea. 

— Nu vreau să discutăm în contradictoriu despre asta, părinte. 

— Dar, dacă ai fi putut simţi furia creaturii... turbarea ei... 
Domnule Dresden, nu-i doresc nimănui s-o întâlnească în afara 
unei bisericii fără să ceară ajutorul lui Dumnezeu. 

Am arătat spre Michael cu o zvâcnire a degetului mare. 

— Eu chiar l-am cerut. Oare un Cavaler al Crucii nu e de-ajuns? 
Pot trimite oricând semnalul-liliacului ca să-i chem pe ceilalți doi. 

Forthill a surâs. 

— Ştii foarte bune că nu asta am vrut să spun. Dar fie cum 
doreşti. Trebuie s-ajungi la o hotărâre de unul singur. Pe urmă a 
adăugat, uitându-se atât la mine cât şi la Michael: Domnilor, 
sper că mă pot baza pe discreţia voastră. În raportul poliţiei se va 
menţiona, fără îndoială, că persoane neidentificate s-au dedat la acte 
de vandalism. 

— O mică minciună nevinovată, părinte? am pufnit eu. 

Şi am regretat imediat ce am pronunţat cuvintele, dar, la naiba! 
Mă săturasem de când tot încerca să mă convertească ori de câte ori 
îmi făceam apariţia. 

— Răul îşi trage puterea din frică, domnule Dresden, a ripostat 
preotul. Biserica îşi are propriile instituţii care se ocupă de aşa ceva. 
Şi-a pus o clipă mâna pe umărul lui Michael. Dar, spunându-le 
tuturor adevărul, sau chiar doar tuturor celor care ne împărtăşesc 
credinţa, n-o să izbutim nimic altceva decât să înspăimântăm o 
mulţime de oameni şi să-i dăm duşmanului putinţa să facă şi mai 
mult rău. 

Am încuviinţat cu un gest al capului. 

— Îmi place atitudinea asta, părinte. Ai vorbit aproape ca un 
vrăjitor. 

Sprâncenele lui s-au înălţat brusc, însă a izbucnit imediat într- 
un râs obosit, discret. 

— Fiţi prudenţi, amândoi, şi Dumnezeu să vă aibă în pază. 

A făcut semnul crucii asupra noastră şi am simţit aceeaşi 
vibraţie subtilă de putere pe care o simţeam uneori în apropierea 
lui Michael. Credinţa. Cavalerul şi preotul au schimbat, cu voce 
scăzută, câteva vorbe despre familia celui dintâi, în timp ce eu 

trăgeam discret cu urechea. Părintele i-a garantat că o să-i boteze 
următorul copil, indiferent când urma să-l aducă pe lume Charity. 
Pe urmă s-au îmbrăţişat iarăşi. Forthill mi-a strâns mâna, pragmatic 
şi prieteneşte, apoi am plecat. 

Afară, Michael m-a urmărit cu privirea în timp ce mă îndreptam 
spre camioneta lui. 

— Fi, şi acum? m-a întrebat. 

M-am încruntat şi mi-am îndesat mâinile în buzunare. Ajuns 
deja mai sus, soarele colora cerul cu albastru şi norii cu alb. 

— Ştiu pe cineva familiarizat cu fantomele de aici. Mediumul 
ăla din oraşul vechi. 

Michael s-a strâmbat şi a scuipat. 

— Necromantul. 

Am pufnit. 

— Nu e necromant. Abia dacă reuşeşte din când în când să 
invoce câte-o fantomă şi să comunice cu ea. De obicei simulează. 

În plus, dacă ar fi fost într-adevăr necromant, Consiliul Alb i-ar 
fi dat de urmă şi l-ar fi scurtat cu un cap. Nu mă îndoiam că omul 
fusese deja vizitat de cel puţin un Supraveghetor care îi atrăsese 
atenţia asupra consecinţelor practicării excesive a magiei negre. 

— Dacă e atât de stângaci, de ce să stăm de vorbă cu el? 

— Fiindcă probabil e mai apropiat de lumea spiritelor decât 
oricine altcineva din oraş. Adică decât oricine altcineva în afară de 
mine. O să-l trimit şi pe Bob, să văd ce informaţii poate aduna. Nu 
avem cu toţii legături cu aceleaşi entităţi. 

Michael m-a privit încruntându-se. 

— Nu-mi place toată treaba asta, comunicarea asta cu spiritele, 
Harry. Dacă părintele Forthill şi ceilalți ar şti de existenţa acestui 
prieten intim al tău... 

— Bob nu mi-e prieten intim, m-am grăbit să ripostez. 

— Dar are un rol identic, nu-i aşa? 

— Prietenii intimi te ajută gratis, am pufnit eu. Pe Bob trebuie 
să-l plătesc. 

= JI] plăteşti? a întrebat cavalerul, cu suspiciune în glas. Cu ce-l 
plăteşti? 

— În cea mai mare parte, cu romane de dragoste. Uneori îi 

permit să... 

Michael avea o figură îndurerată. 

— Harry, chiar nu vreau să ştiu. N-ai putea să rezolvi cumva 
totul cu o vrajă în loc să te bazezi pe creaturile astea satanice? 

Am oftat şi am clătinat din cap. 

— Îmi pare rău, Michael. Dacă aici ar fi fost un demon, ar fi 
lăsat urme şi poate chiar un soi de dâră psihică, pe care s-o urmez. 
Dar sunt extrem de sigur c-a fost un spirit în stare pură. Unul al 
naibii de puternic. 

— Harry, m-a apostrofat el, cu asprime în glas. 

— Scuze, am uitat. Stafiile n-au obiceiul să intre într-o 
construcţie — adică într-un corp magic. Nu sunt nimic altceva decât 
energie. Nu lasă în urmă nimic de natură fizică — sau cel puţin nimic 
care să mai existe după câteva ore. Dacă entitatea aia ar mai fi fost 
aici, ţi-aş fi putut probabil spune o mulţime de lucruri despre ea, 
m-aş fi putut chiar folosi de magie ca să acţionez direct asupra ei. 
Dar nu este, aşa că... 

Michael a oftat. 

— Bine. O să rog pe toată lumea să m-anunţe dacă află ceva 
despre fată. Spuneai c-o cheamă Lydia? 

— Da, am răspuns, apoi i-am descris-o. Şi are un talisman la 
încheietura mâinii. Cel pe care l-am purtat eu în ultimele câteva 
nopţi. 

— O s-o apere? 

Am ridicat din umeri. 

— De ceva atât de groaznic cum pare creatura de azi-noapte... 
Nu ştiu. Trebuie s-aflăm cine a fost stafia asta în timpul vieții şi s-o 
distrugem. 

— Ceea ce n-o să ne spună cine sau ce a înnebunit toate stafiile 
din oraş. 

Cavalerul a descuiat camioneta şi ne-am urcat amândoi. 

— Asta-mi place la tine, Michael. Eşti mereu atât de optimist. 

Mi-a adresat un zâmbet larg. 

— Credinţa, Harry. Dumnezeu are întotdeauna grijă să se 
aranjeze lucrurile. 

A pornit maşina, iar eu m-am lăsat pe spătarul scaunului şi 

am închis ochii. Trebuia să vorbesc mai întâi cu mediumul. Apoi 
să-l trimit pe Bob să afle mai multe despre ceea ce părea să fie cea 
mai periculoasă stafie din câte întâlnisem într-o lungă perioadă de 
timp. Şi abia pe urmă să continui să caut indiferent ce se ascundea 
în spatele agitaţiei turbate a fantomelor — şi să-l bat pe vinovat 
politicos pe creştet până ce avea să înceteze. Trei paşi simpli ca bună 
ziua. Evident. 

Mi-am înăbuşit un scâncet, m-am afundat mai tare în scaun şi 
mi-am dorit să-mi fi putut ţine bietul trup îndurerat în pat. 


10 


Mortimer Lindquist încercase să-i dea casei sale un aspect gotic. 
În colţurile acoperişului erau garguie cenușii. Poarta din fier forjat 
lucea, neagră, şi aleea către uşa de la intrare era mărginită de statui. 
lerburi înalte năpădiseră curtea. Dacă n-ar fi fost acoperişul roşu 
şi transplantul de stuc alb pe pereţi, probabil adus de undeva, din 
sudul Californiei, încercarea ar fi putut să reuşească. 

Rezultatul te ducea cu gândul mai degrabă la Casa Bântuită din 
Disneyland decât la sălaşul ameninţător al unui vorbitor cu morţii. 
Poarta de fier negru era încadrată de un gard simplu, de sârmă. 
Şi, la o privire mai atentă, garguiele se dovedeau a fi reproduceri 
din plastic. Iar statuile aveau contururile grosolane ale ghipsului, nu 
profilul clar şi impetuos al marmurei. Dacă ai fi pus un flamingo roz 
în mijlocului ierbii netunse, s-ar fi potrivit cumva în decor. Dar am 
presupus că, în toiul nopţii, sub o lumină potrivită şi într-o stare de 
spirit corespunzătoare, unii s-ar fi putut lăsa înşelaţi. 

Am clătinat din cap şi am ridicat mâna, pregătindu-mă să bat 
la uşă. 

S-a deschis înainte de a o atinge şi o pereche de umeri bine 
rotunjiţi, plasați sub un cap cu o chelie lucioasă, au apărut înaintând 
cu spatele, acompaniaţi de un mormăit. Am făcut un pas în lateral. 
Cu faţa rumenă brăzdată de transpiraţie şi fără să mă observe, un 
bărbat mărunţel a târât pe verandă, după sine, o valiză enormă. 

M-am retras în cadrul uşii în timp ce se întorcea ca să-şi ducă 
bagajul către poartă, bombănind încet ceva de nedesluşit. Am 
clătinat din cap şi am intrat. Uşa era o simplă cale de acces — nici 
urmă de furnicăturile pe care le ai când treci pragul unei locuinţe 
fără să fi fost invitat. Camera din faţă mi-a reamintit de exteriorul 
casei. O mulţime de draperii negre drapau pereții şi uşile. Peste tot 

erau lumânări negre şi roşii. Un craniu omenesc rânjit privea pieziş 
de pe o etajeră care susţinea cu greu câteva volume din Encyclopedia 
Britannica, cu literele de pe cotoare exfoliate. Şi craniul era tot de 
plastic. 

În mijlocul încăperii stătea o masă înconjurată de mai multe 
scaune. Cel aflat într-unul dintre capete avea spătar înalt şi şi 
ornamente sculptate, înfățișând creaturi monstruoase. Pe acela 
m-am aşezat şi am rămas în aşteptare, cu coatele sprijinite pe masă. 

Bărbatul mărunţel s-a întors gâfâind şi ştergându-şi sudoarea de 
pe faţă cu o bandană. 

— Închide uşa, am spus. Trebuie să stăm de vorbă, Morty. 

A ţipat ascuţit şi s-a răsucit pe călcâie. 

— T... tu, s-a bâlbâit. Dresden. Ce cauţi aici? 

L-am fixat cu privirea. 

— Apropie-te, Morty. 

A înaintat către mine, dar a lăsat ușa deschisă. În ciuda grăsimii, 
mişcările lui aveau energia nervoasă a unei pisici speriate. Petele de 
pe subţiorile cămăşii albe acopereau jumătate din distanţa până la 
talie. 

— Ascultă, Dresden. Aşa cum le-am mai spus tuturor, am înţeles 
care-s regulile, da? N-am făcut nimic din ce-ai zis să nu fac. 

Aha. Consiliul Alb trimisese înzr-aZevăr pe cineva la el. Morty 
era, de fapt, un escroc. Nu mă aşteptam să scot de la el răspunsuri 
sincere decât cu foarte mare efort. Poate că reuşeam să abordez 
lucrurile din perspectiva creată de el însuşi, uşurându-mi munca. 

— Să-ţi explic ceva, Morty. Când vin aici şi nu spun decât „hai 
să stăm de vorbă”, iar primul lucru pe care-l aud din gura ta este 
„n-am făcut nimic”, mă gândesc imediat că discut cu cineva care a 
făcut ceva. Înţelegi? 

De pe faţa lui rumenă au dispărut câteva nuanţe de roşu. 

— Nu e aşa, omule. Ascultă-mă, n-am nimic de-a face cu ceea 
ce se petrece. Omule, nu e nici vina mea, nici treaba mea. 

— Cu ceea ce se petrece, am repetat. M-am uitat o clipă în jos, 
la mâinile mele de pe masă, apoi mi-am ridicat din nou privirea spre 
el. Ce-i cu valiza, Morty? Te ocupi de ceva pentru care e nevoie să 
pleci o vreme din oraş? 

A înghiţit în sec, mişcarea s-a văzut clar pe gâtul lui gros. 

— Uite ce e, Dresden. Domnule Dresden. Sora mea s-a 
îmbolnăvit, înţelegi? Mă duc la ea, are nevoie de ajutor. 

— Bineînţeles, am spus. Chiar asta faci. Pleci din oraş ca să vezi 
ce e cu sora ta bolnavă. 

— Jur pe Dumnezeu, a insistat el, ridicând o mână, cu 
sinceritatea întipărită pe chip. 

l-am arătat scaunul din faţa mea. 

— Stai jos, Morty. 

— Mi-ar face plăcere, dar am chemat taxiul. 

Mi-a întors spatele, gata să plece. 

— Ventas servitas, am şuierat, afectat şi spectaculos, îndreptându- 
mi voinţa către ușă. 

O pală de vânt stârnită din senin i-a trântit-o în nas. A ţipat, 
s-a tras cu câţiva paşi înapoi şi s-a holbat la ea, apoi s-a reîntors spre 
mine. 

Am folosit ce mai rămăsese din puterea vrăjii ca să îndepărtez de 
masă un scaun din faţa mea. 

— Stai jos, Morty. Am câteva întrebări. Dacă nu-mi îndrugi 
minciuni, o să poţi lua taxiul. Altminteri... 

Am lăsat fraza în suspensie. Când vrei să intimidezi pe cineva, 
trebuie să ţii cont că, dacă le laşi imaginaţia să zburde, oamenii îşi 
închipuie c-o să le faci ceva mai rău decât ai fi de fapt în stare. 

A rămas cu ochii la mine şi a înghiţit din nou în sec, cu falca de 
jos tresălrtându-i. S-a apropiat de scaun ca şi cum s-ar fi aşteptat să 
ţâşnească din el lanţuri care să-l imobilizeze imediat ce se aşeza. S-a 
proptit chiar pe margine, cu propria greutate în balans pe muchie, 
şi-a lins buzele şi s-a uitat la mine, probabil încercând să însăileze 
cele mai potrivite minciuni pentru întrebările la care se aştepta. 

— Ştii, Morty, ţi-am citit cărţile, am spus. Szafiile din Chicago. 
Factorul spectral. Şi alte două sau trei. Ai făcut treabă bună. 

Expresia feţei i s-a schimbat, şi-a îngustat ochii, bănuitor. 

— Mulţumesc. 

— Vreau să spun că, acum douăzeci de ani, erai un investigator al 
naibii de bun. Senzitiv în privinţa energiilor spirituale şi a apariţiilor 
— adică a fantomelor. Ceea ce se numeşte, în branşa noastră, un 

ectomant. 

— Da, a încuviinţat el. 

I s-a mai îmblânzit privirea, dacă nu chiar şi vocea. Evita să mă 
privească direct în faţă. Mulţi se feresc. 

— Asta a fost cu mult timp în urmă. Şi acum ce faci? am 
continuat, fără să-mi schimb tonul vocii şi expresia feţei. Organizezi 
şedinţe de spiritism. De câte ori intri cu adevărat în legătură cu 
un spirit? O dată din zece? Din douăzeci? Trebuie să fie o mare 
dezamăgire când compari aşa ceva cu un contact autentic. Vreau să 
spun că joci teatru. 

Se pricepea să-şi ascundă sentimentele, trebuie să-i recunosc 
meritul ăsta. Dar eu sunt obişnuit să observ oamenii. I-am desluşit 
furia în poziţia gâtului şi a umerilor. 

— Le ofer oamenilor în suferinţă servicii echitabile. 

— Nu. Profiţi de durerea lor şi-i jumuleşti de tot ce poţi. În 
adâncul sufletului tău, Morty, nu crezi că procedezi corect. Îţi poţi 
găsi orice justificare vrei, dar nu-și place ce faci. Altminteri nu ţi-ar 
fi slăbit puterile, aşa cum s-a întâmplat. 

l-am văzut maxilarele crispându-se şi nu a mai încercat să-şi 
mascheze furia. Era prima lui reacţie sinceră după strigătul iniţial 
de surpriză. 

— Dresden, dacă ai ceva de spus, spune. Trebuie să prind un 
avion. 

Mi-am răsfirat degetele pe tăblia mesei. 

— În ultimele două săptămâni, am început, fantomele au 
înnebunit. Ar trebui să vezi ce necazuri au adus. Poltergeistul din 
casa familiei Campbell. Creatura din subsolul universităţii. Agatha 
Hagglethorn, la spitalul Cook County. 

Morty s-a strâmbat şi şi-a şters din nou faţa. 

— Da. Aflu şi eu nişte lucruri. Tu şi Cavalerul Sabiei aţi apărat 
oamenii de partea cea mai rea. 

— Ce altceva se mai petrece, Morty? Sunt cam irascibil de când 
dorm prea puţin, aşa că răspunde-mi pe scurt şi fără înflorituri. 

— Nu ştiu, a răspuns el, ursuz. Nu uita că mi-am pierdut 
puterile. 

Mi-am îngustat ochii. 

— Dar afli anumite lucruri, Morty. Încă mai ai sursele tale în 
Niciodatănicicând. De ce pleci din oraş? 

A râs, şi în râsul lui se simţea cumva neputinţa. 

— Spuneai că mi-ai citit cărţile? Ai citit Se vor întoarce? 

— Am răsfoit-o. O chestie tipică, pe tema sfârşitului lumii. 
M-am gândit că ai vorbit prea mult cu spirite pe care n-ar fi trebuit 
să le iei în seamă. Le place să-ncerce să-şi vândă poveştile despre 
Armageddon. Printre ele sunt mulţi escroci de genul tău. 

— Atunci, a zis el, ignorându-mi replica, mi-ai citit teoria 
despre bariera dintre lumea noastră şi Niciodatănicicând. E distrusă 
încetul cu încetul. 

— Şi crezi că se face fărâme chiar în clipa asta? Morty, zidul ăla 
e acolo de la începuturile timpului. Nu cred c-o să se surpe tocmai 
acum. 

— Zid. A rostit cuvântul cu un zâmbet dispreţuitor. Seamănă 
mai degrabă a folie de plastic, vrăjitorule. A gelatină. Se îndoaie, 
oscilează şi se agită. 

Şi-a frecat palmele de coapse, cutremurându-se. 

— Şi se rupe acum? 

— Uită-te în jurul tău! a strigat. Doamne sfinte, vrăjitorule. În 
ultimele două săptămâni, hotarul s-a legănat încolo şi încoace, cum 
se fâţâie curvele la o convenţie a hamalilor din porturi. De ce naiba 
crezi c-au apărut atâtea stafii? 

Nu m-am lăsat orbit de brusca ridicare a tonului lui. 

— Vrei să zici că, datorită acestei instabilităţi, stafiilor le e mai 
uşor să treacă graniţa dintre noi şi Niciodatănicicând? 

— lar când mor oamenii, apar cu mai multă uşurinţă stafii mai 
mari, mai puternice. Crezi că acum avem unele scoase din sărite? 
Aşteaptă până când o elevă eminentă plecată la o facultate din sud, 
cu o bursă de merit, nimereşte, din pură întâmplare, în mijlocul 
unui schimb de focuri dintre două bande rivale. Aşteaptă până când 
îşi dă ultima suflare un sărman tocilar care s-a ales cu SIDA în urma 
unei transfuzii. 

— Stafii mai puternice şi mai rele, am spus. Superfantome. 
Despre asta vorbeşti. 

A râs, un hohot scurt, neplăcut. 

— Apare şi o nouă generaţie de viruşi. Lucrurile o iau razna 
peste tot. Până la urmă, bariera o să se rarefieze destul de mult ca 
să poţi scuipa prin ea, şi atunci atacurile demonilor vă vor face mai 
multe necazuri decât violenţa bandelor de gangsteri. 

Am clătinat din cap. 

— Bine, am spus. Să zicem că m-ai convins că bariera e mai 
degrabă fluidă decât de beton. Că în ea există turbulenţe şi că de-aia 
poate fi traversată mai uşor, în ambele sensuri. Turbulenţele astea 
n-ar putea fi provocate de ceva? 

— De unde naiba să ştiu eu? a mârâit. Tu nu ştii cum e, Dresden. 
Habar n-ai cum e când vorbeşti cu creaturi care există deopotrivă 
în trecut, în viitor şi în clipa de faţă. Când vine una la tine, într-un 
restaurant vegetarian, şi-ncepe să-ţi povestească de-a fir a păr cum 
şi-a omorât nevasta în somn. 

Vreau să zic că-ţi imaginezi că poţi controla lucrurile, că le 
înţelegi, dar în final se năruie totul. Când eşti escroc e mai simplu, 
Dresden. Tu stabilesti regulile. Oamenilor puţin le pasă dacă 
unchiul Jeffrey îi iartă cu adevărat pentru că n-au fost la ultima lui 
aniversare. Vor doar să ştie că lumea e un loc unde unchiul Jeffrey 
poate să-i ierte şi o şi face. A înghiţit în sec şi şi-a rotit privirea prin 
încăpere, s-a uitat la volumele false şi la craniul de plastic. Aşa ceva 
vând eu. Încheieri. Ca la televizor. Vor să afle că totul o să se rezolve 
până la urmă şi plătesc pentru asta. 

De afară s-a auzit un claxon. Morty s-a uitat urât la mine. 

— Şi cu asta basta. 

Am dat din cap. 

A sărit în picioare, cu pete purpurii pe obraji. 

— Dumnezeule, trebuie să beau ceva. Pleacă din oraş, Dresden. 
Azi-noapte, prin barieră a trecut ceva cum n-am mai simţit niciodată. 

M-am gândit la maşinile distruse şi la tufele de trandafiri 
plantate în pământ sfinţit. 

— Ştii ce e? 

— E mare, răspuns el. Şi era scos din sărite. O să-nceapă să 
ucidă, Dresden. Şi nu cred că tu sau altcineva o să-l puteţi opri. 

— Dar e o stafie? 

Mi-a adresat un zâmbet care i-a dezvelit caninii. Pe faţa lui 

rumenă, cu ochi prea mari, avea ceva înfiorător. 

— E un coşmar. 

Mi-a întors spatele. Aş fi vrut să-l las să plece, dar n-am 
putut. Ajunsese un mincinos, un escroc smiorcăit, dar nu fusese 
întotdeauna aşa. 

M-am ridicat şi am ajuns înaintea lui la uşă, l-am prins cu o 
mână de braţ. S-a răsucit spre mine, smucindu-şi braţul şi privindu- 
mă sfidător. M-am ferit să-i întâlnesc ochii. Nu voiam să mă uit în 
sufletul lui Mortimer Lindquist. 

— Morty, am spus, cu voce scăzută. Renunţă pentru o vreme 
la spiritism. Du-te într-un loc liniştit. Citeşte. Relaxează-te. Acum 
eşti mai bătrân, mai puternic. Dă-ţi o şansă, puterea o să se-ntoarcă. 

A râs din nou, plictisit şi istovit. 

— Sigur, Dresden. Ca prin farmec. 

— Morty... 

Mi-a întors din nou spatele şi a ieşit, furios. Nu s-a ostenit să- 
ncuie uşa în urma lui. L-am privit îndreptându-se către taxiul care-l 
aştepta lângă bordură. Şi-a pus valiza pe bancheta din spate, apoi s-a 
aşezat lângă ea. 

Înainte de a demara maşina, a lăsat geamul în jos şi mi-a strigat. 

— Dresden! Sub scaunul meu e un sertar. Cu însemnările mele. 
Dacă vrei să te sinucizi încercând să-nfrunţi chestia asta, ar fi bine 
să ştii în ce te bagi. 

A ridicat geamul în timp ce taxiul se îndepărta. L-am urmărit 
cu privirea, apoi m-am întors înăuntru. Am găsit sertarul ascuns 
în partea de jos a scaunului sculptat şi am văzut că adăpostea trei 
jurnale legate în piele, cu pagini de hârtie velină acoperite cu un scris 
ordonat care, în ultimele notițe, se preschimbase într-o mâzgăleală 
spasmodică. Le-am dus la nas şi le-am inhalat mirosul de piele, 
cerneală, hârtie; mucegăită și autentică și reală. 

Nimeni şi nimic nu-l obligase să-mi dea însemnările. Poate că, 
undeva, în adâncul fiinţei lui, mai exista, încă vie, rădăcina celui 
care fusese. Poate că sfatul meu îi făcuse un mic bine. Mi-ar plăcea 
s-o cred. 

Am răsuflat prelung, am găsit un telefon şi mi-am chemat şi eu 
un taxi. Trebuia să-mi scot Broscuţa de sub sechestru cât mai curând 

posibil. Poate reuşea Murphy să mă ajute. 

Am luat jurnalele şi am ieşit pe verandă să aştept taxiul, închizând 
uşa în urma mea. În oraş pătrundea ceva monstruos — asta spusese 
Morty. 

— Un coşmar, am rostit, cu glas tare. 

Şi Coşmarul ăsta venise cu un scop. M-am întrebat ce urmăreşte. 
Şi ce-o să facă. 

Şi m-am temut că aveam să aflu prea curând. 


1] 


Pe aleea din faţa casei mele era oprit un automobil fără niciun 
fel de însemne, în care stăteau doi bărbaţi fără absolut nimic ieşit 
din comun. 

Am coborât din taxi, am plătit şi l-am salutat cu o înclinare 
a capului pe şoferul maşinii, detectivul Rudolph. Înfăţişarea lui 
prezentabilă nu se schimbase în anii scurşi de când intrase în Echipa 
de Investigaţii Speciale, răspunsul tăcut dat de oraşul Chicago lumii 
supranaturalului, a cărei existenţă nu se bucura de o recunoaştere 
oficială. Dar timpul îl asprise totuşi, pielea din jurul ochilor lui nu 
mai era la fel de albă. 

Mi-a răspuns în acelaşi stil, fără să-ncerce să-şi ascundă 
încruntarea. Nu-i eram pe plac. Poate avea legătură cu un fiasco de 
la care trecuseră câteva luni. Rudy o rupsese la fugă în loc să reziste, 
alături de mine. Înainte de asta, scăpasem de sub supravegherea 
poliţiei în timp ce era însărcinat să mă păzească. Evadasem dintr-un 
motiv al naibii de întemeiat, şi nu era deloc corect din partea lui 
să-mi poarte pică pentru aşa ceva, dar... eh. Dacă astfel suporta el 
totul mai uşor... 

— Te salut, domnule detectiv, am spus. Ce s-a întâmplat? 

— Urcă în maşină, mi-a cerut el. 

M-am proptit bine pe picioare şi mi-am îndesat mâinile în 
buzunare cu o anumită nonşalanţă. 

— Sunt arestat? 

Rudolph şi-a îngustat ochii şi a dat să deschidă din nou gura, 
dar bărbatul de pe locul pasagerului i-a luat-o înainte. 

— Salut, Harry, a spus sergentul John Stallings, dând din cap 
către mine. 

— Ce mai faci, John? Ce te-aduce azi aici? 

— Ne-a trimis Murphy, să te rugăm să vii la locul unui delict. 
Şi-a scărpinat barba care se întindea, nerasă de câteva zile, sub părul 
ciufulit şi sub doi ochi negri, inteligenţi. Sper că ai timp. Te-am 
căutat la biroul tău, dar nu erai acolo, aşa că ea ne-a trimis să te 
aşteptăm aici. 

Mi-am potrivit jurnalele lui Mort Lindquist mai bine sub braţ. 

— Azi sunt ocupat. Nu poate aştepta? 

— Locotenenta a spus că vrea să vii acolo acum, s-a răstit 
Rudolph, aşa că mişcă-ţi fundu în clipa asta! 

Stallings l-a fulgerat cu privirea, apoi şi-a rostogolit ochii, în 
semn că era de partea mea. 

— Uite care-i treaba, Harry. Murphy a zis să-ţi spunem că e ceva 
personal. 

M-am încruntat. 

— Personal? 

— Aşa a zis, mi-a răspuns el, desfăcându-şi mâinile. Şi a adăugat, 
încruntându-se la rândul lui: E vorba de Micky Malone. 

Am simţit un gol în stomac. 

— E mort 

Lui Stallings i-a zvâcnit falca. 

— Mai bine vezi cu ochii tăi. 

Am închis ochii, străduindu-mă să nu mă simt frustrat. Nu 
aveam timp pentru nimic altceva în afară de notițele lui Mort. Ca 
să le rumeg îmi trebuiau mai multe ore şi apusul soarelui, după care 
fantomele puteau ieşi din Niciodatănicicând, se apropia cu iuţeală. 

Însă Murphy mă ajuta foarte mult. Îi eram dator. Îmi salvase 
viaţa de vreo două ori şi eu o salvasem pe a ei. Şi mai reprezenta 
şi sursa mea de venituri. Karin Murphy conducea Investigaţiile 
Speciale, adică ocupa un post care însemna, în general, două luni 
de incompetenţă, urmate de excluderea din forţele de poliţie. Dar 
ea nu fusese incompetentă — cumpărase, în schimb, serviciile de 
consultant ale singurului vrăjitor profesionist din Chicago. Ajunsese 
să înţeleagă destul de bine cum stăteau lucrurile cu prădătorii de 
factură supranaturală locali, sau cel puţin cu cel mai des întâlniți 
dintre ei, dar mă chema totuşi când lucrurile luau o întorsătură prea 
periculoasă. Teoretic, eram trecut în acte pe postul de consultant de 

investigaţie. Presupun că în sistemul de înregistrare computerizat 
nu există coduri numerice pentru exorcizarea demonilor, divinaţie 
şi descântece. 

Cu numai un an în urmă, Echipa de Investigaţii Speciale 
înfruntase una dintre cele mai cumplite creaturi întâlnite vreodată 
de altcineva în afară de un vrăjitor ca mine — un vârcolac aproape 
invincibil, de o jumătate de tonă. Şi suferise pierderi serioase. Şase 
morţi, printre care şi partenerul lui Murphy. Micky Malone fusese 
schilodit. După o perioadă de terapie, participase la o ultimă misiune, 
când eu şi Michael înfrânseserăm un vrăjitor care invoca demoni. 
Însă pe urmă ajunsese la concluzia că şchiopătatul îl împiedica să fie 
un poliţist capabil şi se pensionase ca urmare a invalidităţii. 

E irațional, recunosc, dar mă simţeam vinovat pentru asta — 
poate că aş fi putut salva vieţile tuturor acelor oameni dacă aş fi 
acţionat mai inteligent sau cu mai multă repeziciune. Şi poate şi 
Micky ar fi scăpat nevătămat. Nimeni altcineva nu mai privea astfel 
lucrurile, dar eu o făceam. 

— Bine, am spus. Acordaţi-mi o secundă ca să pun astea la loc 
sigur. 

Am făcut drumul în tăcere, cu excepţia celor câteva vorbe rostite 
de Stallings — sporovăieli fără importanţă. Rudolph m-a ignorat. Eu 
am închis ochii şi mi-am suportat durerile. Radioul lui Rudolph a 
pârâit şi a amuţit brusc. Am simţit miros de cauciuc ars, sau cam aşa 
ceva, şi am ştiut că se întâmplase probabil din vina mea. 

Am deschis ochii şi l-am văzut pe Rudolph privindu-mă 
încruntat prin oglindă. l-am răspuns cu un zâmbet schiţat pe 
jumătate şi mi-am coborât din nou pleoapele. Nemernicul. 

Maşina s-a oprit în Bucktown’, un cartier rezidenţial de lângă 
West Armitage. Se numeşte astfel fiindcă pe vremuri era locuit de 
mulţi imigranţi care-şi ţineau caprele în curţile din față. Familiile 
erau mari, cu mulţi copii, şi se înghesuiau în case mici. 

Bucktown există de o sută de ani şi a crescut. Literalmente. 
Pe proprietăţile prea mici, casele nu se puteau extinde, aşa că s-au 
înălțat, dându-i cartierului o înfăţişare alungită. Copacii, stejari şi 
sicomori, cu toţii bătrâni, împodobesc curţile minuscule cu măreţia 


1 Oraşul caprei (n. trad.) 

lor statuară, cu excepţia locurilor unde au fost ciopârţiţi ca să le facă 
loc firelor de înaltă tensiune şi acoperişurilor. Umbrele construcţiilor 
înalte şi ale pomilor la fel de înalți cad ca nişte povârnişuri ascuţite, 
preschimbând strada şi trotuarele în acadele baston din întuneric şi 
lumină. 

Mica alee din faţa uneia dintre case — o construcţie albă, cu două 
etaje — era plină cu maşini, cărora li se adăugau alte şase, parcate pe 
stradă, şi motocicleta lui Murphy, sprijinită pe propriul cric în faţa 
curţii. Rudolph a tras lângă bordura trotuarului de vizavi şi a oprit 
motorul, care a zăngănit şi a tuşit înainte de a amuţi. 

Am coborât şi am simţit că ceva era în neregulă. M-a copleşit un 
soi de neliniște, cu furnicături pe ceafă şi pe şira spinării. 

Am rămas locului un minut, încruntându-mă, în timp ce 
Rudolph şi Stallings au coborât la rândul lor. Mi-am rotit privirea, 
încercând să descopăr motivul senzaţiilor stranii. Purtând toate 
culorile toamnei, frunzele foşneau şi oftau în bătaia vântului, 
căzând din când în când. În depărtare se auzeau maşini. De sus s-a 
propagat, profund şi distant, huruitul unui avion. 

— Să mergem, Dresden, s-a răstit Rudolph. 

Am ridicat o mână, extinzându-mi simţurile, împingându-mi 
percepţia în afară cu puterea voinţei. 

— Aşteaptă o clipă, am spus. Trebuie să... 

Am renunţat la restul frazei şi am căutat sursa senzaţiei. Ce 
naiba era? 

— Mama ta de cabotin, a mârâit Rudolph. 

L-am auzit pornind către mine. 

— Ai răbdare, puştiule, a intervenit Stallings. Lasă omul să 
lucreze. Am văzut amândoi ce poate face. 

— N-am văzut niciun rahat inexplicabil, a mormăit Rudolph. 

Dar a rămas pe loc. 

M-am lăsat atras vizavi, în curtea casei cu pricina, şi am găsit 
primul leş printre frunzele căzute, la vreun metru şi jumătate în 
stânga mea. Un pisoi mic, galben cu alb, zăcea acolo, răsucit cu 
picioarele din faţă în partea opusă celor din spate. Ceva îi frânsese 
gâtul. 

Am simţit un val de greață. De fapt, moartea nu arată bine 

niciodată, dar, când e vorba de animale apropiate nouă, pare să 
fie ceva mai cumplită decât oriunde pe tărâmul sălbăticiunilor. 
Pisica încă nu-şi încheiase creşterea — era probabil un pui născut la 
începutul primăverii, care cutreiera prin vecini. Nu avea zgărdiţă. 

În jurul lui simţeam un mic nor perturbator, un soi de energie 
psihică rămasă în urma evenimentelor traumatizante, chinuitoare. 
Însă acel fapt mărunt, moartea unui singur animal, n-ar fi putut să 
se facă remarcat până la distanţa unde se afla maşina poliţiei. 

La un metru şi jumătate de pisoi, am dat de o pasăre moartă. 
Aripile i le-am găsit în alte două locuri. Pe urmă am descoperit încă 
două păsări, fără capete. Şi apoi ceva care fusese mic şi blănos, iar 
acum era mic, blănos şi strivit — probabil un şoarece de câmp sau o 
veveriţă. Şi mai erau şi altele. Multe altele — cu totul, cam o duzină 
de animale moarte în curtea din faţă, cu o duzină de ghemotoace de 
energie violentă care încă mai persista în locul morţii. Unul singur 
n-ar fi reuşit să-mi tulbure simţurile vrăjitoreşti, dar toate laolaltă o 
făcuseră. 

Şi ce naiba ucisese toate animalele alea mici? 

M-a străbătut un scurt şi îngreţoşător val de spaimă şi mi-am 
frecat braţele cu palmele. Mi-am ridicat privirea şi i-am văzut pe 
Rudolph şi Stallings venind pe urmele mele. Se cam înverziseră la 
faţă. 

— isuse, a spus cel de-al doilea. A împuns leşul pisicii cu vârful 
pantofului. Ce-a făcut asta? 

Am clătinat din cap şi am ridicat din umeri. 

— S-ar putea să am nevoie de ceva timp ca să aflu. Unde e 
Micky? 

— Înăuntru. 

— Bine, am spus, ridicându-mă şi scuturându-mi palmele una 
de alta. Să mergem. 

M-am oprit în faţa uşii. Micky Malone avea o casă frumoasă. 
Soţia lui era profesoară la o şcoală generală. Numai din salariul lui nu 
şi-ar fi putut permite o asemenea locuinţă, dar împreună reuşiseră. 
Podeaua lustruită lucea. Am văzut un tablou original, un peisaj 
marin, pe unul dintre pereţii camerei de zi, aflată lângă holul de la 
intrare. Şi erau o mulţime de plante, multă verdeață care, alături de 
lemnul podelei, îi dădea locuinţei o strălucire bogată, organică. Nu 
era o simplă casă, ci căminul unei familii. 

— Haide, Dresden, s-a răstit Rudolph. Locotenenta te-aşteaptă. 

— Doamna Malone e aici? am întrebat. 

— Da. 

— Chemaţi-o. E necesar să mă invite înăuntru. 

— Ce? s-a mirat Rudolph. Termină cu prostiile. Cine te crezi, 
contele Dracula? 

— Ultima dată când m-am interesat, tipul ăsta era încă în 
Europa de Est. Dar, dacă vreţi să vă ajut cu ceva, trebuie să mă 
cheme înăuntru Micky sau soţia lui. 

— Ce naiba tot spui? 

Am oftat. 

— Ascultă-mă. Casele, locurile în care locuiesc şi iubesc oamenii 
şi în care şi-au construit o viaţă, au o putere a lor însele. Dacă o 
grămadă de străini ar fi intrat şi ar fi ieşit toată ziua, aş fi putut trece 
şi eu pragul, dar voi nu sunteţi străini. Sunteţi prieteni. 

Era ceva personal — aşa cum spusese Murphy. 

Stallings s-a încruntat. 

— Adică tu nu poţi să intri? 

— Oh, ba aş putea. Numai că aş lăsa la uşă cea mai mare parte 
din tot ce sunt în stare să fac. Pragul m-ar împiedica să lucrez în casă 


98 / Jiu BUTCHER 


cu vreo forţă. 

— Ce rahat, a pufnit Rudolph. Contele Dracula. 

— Nu te putem invita noi, Harry? a întrebat Stallings. 

— Nu. Trebuie să fie cineva care locuieşte aici. În plus, aşa e 
politicos, am adăugat. Nu-mi place să intru în locuri unde nu sunt 
bine-venit. O să mă simt mult mai bine dac-o să ştiu că pe doamna 
Malone n-o deranjează prezenţa mea. 

Rudolph a deschis gura ca să mai scuipe ceva venin, dar Stallings 
l-a oprit. 

— Fă ce spune, Rudy. Caut-o pe Sonia şi adu-o aici. 

Rudolph s-a uitat urât, dar s-a supus, a intrat în casă. 

Stallings a scos o ţigară din pachet şi şi-a aprins-o. A suflat fumul 
cu un aer gânditor. 

— Prin urmare, nu poţi face vrăji într-o casă dacă nu te invită 
cineva înăuntru? 

— Nu într-o casă. În căminul cuiva. E o diferenţă. 

— Şi cum rămâne cu casa lui Victor Sell? Am auzit că te-ai 
luptat acolo cu el, nu? 

Am clătinat din cap. 

— Îşi distrusese pragul. Folosea casa pentru afaceri, organiza 
înăuntru ceremonii de magie neagră. Nu mai era un cămin. 

— Deci nu poţi înfrunta pe nimeni în casa lui? 

— Da, când e vorba de muritori. Monştrii nu au prag. 

— De ce nu? 

— De unde naiba să ştiu eu? Pur şi simplu nu au. N-am cum să 
le ştiu pe toate, nu? 

— Cred că nu, a zis Stallings şi, un minut mai târziu, a dat din 
cap. Sigur, înţeleg, ce vrei să spui. Pragul te decuplează? 

— Nu complet, dar totul devine mult mai greu de făcut. Ca şi 
cum ai purta un costum din plumb. De-aia trebuie ţinuţi vampirii 
afară. Ei şi alte creaturi periculoase. Cu un asemenea handicap, le 
e greu şi să rămână în viaţă, nici vorbă să-şi mai folosească puterile 
monstruoase. 

A clătinat din cap. 

— Toată magia asta. Înainte de a veni aici, nu credeam că există. 
Încă mi-e greu să cred. 

— Da? Păi e bine. Înseamnă că nu te loveşti prea mult de ea. 

A suflat pe nări două dâre de fum gemene. 

— Lucrurile s-ar putea schimba. În ultimele două zile au 
dispărut nişte oameni. Cerşetori, vagabonzi, indivizi cunoscuţi de 
o parte dintre poliţişti şi detectivi. 

M-am încruntat. 

— Da? 

— Da. Deocamdată nu sunt decât zvonuri. Şi astfel de oameni 
pot pleca pe neaşteptate în altă parte. Dar, de când am început să 
lucrez la Investigaţii Speciale, întâmplările de genul ăsta îmi pun 
nervii la încercare. 

M-am încruntat mai tare şi m-am întrebat dacă să-i povestesc 
sau nu despre petrecerea organizată de Bianca. Eram sigur că la 
eveniment luau parte o mulțime de vampiri din afara oraşului. Poate 
că ea şi lacheii ei erau în căutare de aperitive. Dar nu aveam nicio 
dovadă pentru aşa ceva — din câte ştiam eu, dispariţiile, dacă dispariţii 
erau, puteau avea legătură cu turbulenţa din Niciodatănicicând. Şi, 
dacă asta era cauza, poliţia nu putea face nimic. lar dacă era altceva, 
aş fi început o ceartă foarte urâtă cu Bianca. Nu voiam să asmut 
poliţia asupra ei fără motiv. Sunt sigur că Bianca ar fi găsit cum s-o 
trimită înapoi, la mine — şi probabil ar fi reuşit şi să creeze impresia 
că făcusem ceva ca să merit într-adevăr asta. 

În plus, comunitatea supranaturală e în continuare condusă 
după legi din Lumea Veche. Dacă ai o problemă, o rezolvi printr-o 
confruntare față în faţă, în interiorul cercului. Nu aduci polițaii şi 
alți muritori în chip de arme. Pentru lumea supranaturalului, sunt 
adevărate bombe nucleare. Dacă le arăţi oamenilor o încăierare 
supranaturală în plină desfăşurare, înnebunesc de spaimă şi 
următorul lucru de care-ţi dai seama e că trec prin foc pe oricine 
şi orice le apare în faţa ochilor. Celor mai mulţi dintre muritori nu 
le pasă dacă o creatură înspăimântătoare are dreptate şi alta nu are. 
Amândouă îi sperie, aşa că se descotorosesc de amândouă şi dorm 
mai bine noaptea. 

Aşa e din zorii Epocii Raţiunii, de când au început muritorii 
să capete putere. Şi eu susţin că oamenii trebuie să aibă mai multă 
putere! Le urăsc pe toate aceste brute, vampiri, demoni şi zei antici 

însetaţi de sânge care tună şi fulgeră de parcă ei ar conduce lumea. 
Nu contează că, până acum câteva secole, chiar o conduceau. 

Oricum, m-am decis să-mi ţin gura în privinţa reuniunii 
organizate de Bianca până când aveam să fiu sigur că lucrurile stau 
într-un fel sau altul. 

Eu şi Stallings am mai trăncănit despre lucruri lipsite de 
importanţă până când a apărut în uşă Sonia Malone. Era o femeie 
de înălţime medie, robustă, cu aspect plăcut în ciuda kilogramelor 
în plus. În tinereţe trebuie să fi fost superbă, şi faţa ei îşi păstra 
frumuseţea, rafinată de anii în care pusese preţ pe încrederea în 
sine şi pe stabilitate. Avea ochii înroşiţi şi nu era fardată, dar părea 
calmă. Purta o rochie simplă, cu model floral, cu verigheta ca unică 
bijuterie. 

Mi s-a adresat cu politeţe. 

— Domnule Dresden. Micky mi-a povestit că anul trecut i-aţi 
salvat viaţa. 

Am tuşit şi mi-am lăsat ochii în jos. Deşi cred că, practic, ăsta e 
adevărul, totuşi nu văd lucrurile astfel. 

— Am făcut cu toţii tot ce ne-a stat în puteri, doamnă. Soţul 
dumneavoastră a fost foarte curajos. 

— Detectivul Rudolph mi-a spus că e necesar să vă invit 
înăuntru. 

— Nu vreau să intru acolo unde nu sunt bine-venit, doamnă. 

Sonia a strâmbat din nas şi s-a uitat la Stallings. 

— Stinge-o, sergent. 

El a lăsat ţigara să cadă şi a strivit-o cu piciorul. 

— Bine, domnule Dresden, a spus femeia. 

Expresia calmă i-a dispărut pentru o clipă şi buzele au început 
să-i tremure. A închis ochii şi a respirat adânc, liniştindu-se, apoi 
şi-a ridicat pleoapele. 

— Dacă-l puteţi ajuta pe Micky, vă rog să intraţi. Vă invit. 

— Mulţumesc, am răspuns. 

Am făcut un pas înainte, dincolo de uşă, şi am simţit încordata 
împotrivire tăcută a pragului retrăgându-se din jurul meu, ca o 
perdea de mărgele acoperite de chiciură. 

Am trecut prin camera de primire, unde mai mulţi poliţişti, 

oameni din echipa de Investigaţii Speciale, pe care îi cunoşteam, 
discutau cu glas scăzut. M-au dus cu gândul la o înmormântare. 
S-au uitat la mine şi au amuţit. I-am salutat cu o înclinare a capului 
şi am trecut pe lângă ei, îndreptându-ne către treptele care duceau 
la etaj. 

— Azi-noapte a stat până târziu, mi-a povestit doamna Malone, 
cu voce înceată. Uneori nu poate să doarmă, şi n-a venit în pat decât 
spre dimineață. Eu m-am trezit devreme, dar n-am vrut să-i stric 
somnul, l-am lăsat să profite de el. 

S-a oprit în capul scărilor şi a arătat în lungul coridorului, către 
o uşă închisă. 

— Ac... acolo, a spus. Îmi pare rău. Nu p... pot. A respirat din 
nou adânc. Trebuie să mă ocup de masa de prânz. Vă e foame? 

— Oh. Da, sigur. 

— Bine, a zis ea, apoi a coborât. 

Am înghiţit în sec, m-am uitat la uşa din capătul coridorului 
şi am pornit-o într-acolo. Paşii îmi răsunau zgomotos în propriile 
urechi. Am bătut încet la ușă. 

Mi-a deschis Karin Murphy. Nu era întruparea imaginii standard 
a şefei unui grup de poliţişti însărcinaţi cu rezolvarea tuturor 
delictelor bizare de negăsit în tiparele clasice ale infracţionalității. 
Nu avea nici înfăţişarea cuiva capabil să se proptească bine pe 
picioare ca să tragă cu gloanţe de argint minuscule într-un vârcolac 
cât un tren de marfă care se năpusteşte — dar o făcuse. 

De la înălţimea sa de numai un metru cincizeci, şi-a ridicat 
privirea spre mine. Ochii ei albaştri, de obicei limpezi şi strălucitori, 
păreau duşi în fundul capului. Îşi îndesase părul auriu sub o şapcă 
de baseball şi purta blugi şi un tricou alb. Tocul de umăr în care-şi 
ţinea arma încreţea bumbacul. Ridurile din jurul gurii şi al ochilor 
păreau crăpături dintr-un pământ pârjolit. 

— Salut, Harry, a spus. 

Avea vocea prea înceată, răguşită. 

— Salut, Murphy. N-arăţi prea grozav. 

A încercat să zâmbească. Rezultatul m-a speriat. 

— N-am... n-am ştiut pe cine altcineva să chem. 

M-am încruntat, neliniștit. În orice altă zi, Murphy mi-ar fi 

întors, cu dobândă, comentariul uşor insultător. Acum s-a mulţumit 
să deschidă mai mult uşa şi m-a lăsat să intru. 

În amintirile mele, Micky Malone era un bărbat energic, de 
înălțime medie, pleşuv, cu un zâmbet larg, cu nasul jupuindu-se 
dacă ieşea în soarele dimineții, să-şi ia ziarul. Bastonul şi șchiopătatul 
erau adaosuri prea recente ca să mi se fi întipărit cu adevărat în 
memorie. Purta costume de modă veche şi de calitate şi avea mare 
grijă să nu le murdărească, de teamă să nu-l dojenească nevasta la 
nesfârşit. 

Nu mi-l aminteam rânjind continuu, cu dinţii dezgoliţi şi cu 
ochii căscaţi strălucind de nebunie haotică. Nu mi-l aminteam 
nici plin de zgârieturi mărunte, nici cu propriul sânge închegat 
pe unghii, nici cu încheieturile mâinilor şi cu gleznele încătuşate 
de rama de fier a patului. Gâfâia, rotindu-şi privirea prin camera 
mică, ordonată. Simţeam miros de transpiraţie şi de urină. Nu era 
niciun bec aprins, iar draperiile fuseseră trase peste ferestre, lăsând 
încăperea într-un semiîntuneric maroniu. 

Şi-a întors faţa spre mine şi a făcut ochii mari. A tras aer în 
piept, şi-a dat capul pe spate şi a scos un țipăt lung, piţigăiar, ca de 
coiot. Pe urmă a început să râdă şi să se legene într-o parte şi în alta, 
smucind de cătuşe şi făcând patul să se clatine într-un ritm uniform, 
scârţâind. 

— Sonia ne-a sunat azi-dimineaţă, mi-a povestit Murphy, cu 
voce ternă. Se închisese în şifonier şi avea un celular. Am ajuns aici 
chiar înainte de a termina Micky de spart uşa dulapului. 

— Soţia lui a sunat la poliţie? 

— Nu. M-a sunat pe mine. N-a vrut să-l vadă ceilalţi în halul 
ăsta. Ar fi fost distrus. 

Am clătinat din cap. 

— La naiba. Curajoasă femeie. Şi el e aşa de atunci? 

— Da. Era pur şi simplu... nebun. Ţipa, scuipa şi muşca. 

— A spus ceva? 

— Nici măcar un singur cuvânt. N-a scos decât sunete animalice. 
Murphy şi-a încrucişat braţele şi s-a uitat la mine, chiar în ochii 
mei, preţ de o secundă, înainte de a-şi feri privirea. Ce s-a-ntâmplat 
cu el, Harry? 

Micky a chicotit şi a început să-şi mişte şoldurile în sus şi în jos 
în timp ce se legăna, făcând patul să zdrăngăne de parcă în el s-ar fi 
cuplat doi adolescenţi supraexcitaţi. Mi s-a întors stomacul pe dos. 
Nu era de mirare că doamna Malone nu voia să intre în camera aia. 

— Acordă-mi un minut ca să-mi dau seama, am răspuns. 

— Ar putea fi... ştii tu. Posedat? Ca în filme? 

— Încă nu ştiu, Murph. 

— Poate fi vorba de un soi de vrajă? 

— Murphy, nu ştiu. 

— La naiba, Harry, s-a răstit ea. Ai face bine să descoperi. 

Şi-a încleştat pumnii, tremurând de furie reprimată. 

l-am pus o mână pe umăr. 

— O să descopăr. Lasă-mă puţin cu el. 

— Harry, jur că, dacă nu-l poţi ajuta... Vocea i s-a oprit în gât şi 
în ochi i-au scânteiat lacrimi. E unul dintre aż mei, la naiba. 

— Uşurel, Murph, i-am spus, cu cea mai blândă voce de care 
ştiu să mă folosesc. I-am deschis uşa. Du-te să bei nişte cafea, da? O 
să văd ce pot face. 

Ea s-a uitat în sus, la mine, apoi iarăşi la Malone. 

— E OK, Micky, a spus. Suntem cu toţii aici ca să te-ajutăm. 
Nu eşti singur. 

Micky Malone i-a adresat zâmbetul lui imobil şi şi-a lins 
buzele înainte de a izbucni în alt concert de chicoteli. Murphy s-a 
cutremurat şi a ieşit cu ochii în jos. 

Şi m-a lăsat singur cu nebunul. 


13 


Am tras un scaun lângă pat şi m-am aşezat. Micky s-a holbat la 
mine cu ochi lăptoşi. Am căutat în buzunarul interior al pardesiului. 
Țineam acolo nişte cretă, pentru cazul că trebuia să trasez un cerc. 
Plus o lumânare şi chibrituri. Şi vreo două chitanţe vechi. Din 
punctul de vedere al magiei, nu aveam mare lucru cu care să lucrez. 

— Salut, Micky, am spus. Mă auzi acolo, înăuntru? 

Mi-a răspuns cu o nouă criză de chicoteli. Am avut grijă să-mi 
feresc ochii de ai lui. Pe clopotele iadului, în clipa aia nu-mi doream 
să mă uit în sufletul lui Micky Malone! 

— Bun, am zis, cu voce calmă, joasă, aşa cum vorbeşti cu 
animalele. O să te-ating — OK? Cred că e necesar, ca să-mi pot da 
seama dacă e sau nu ceva în tine. Nu te speria, n-o să-ţi fac niciun 
rău. 

Vorbind, am întins mâna spre braţul lui gol şi mi-am aşezat-o 
uşor pe pielea lui. 

Era fierbinte la atingere — ca şi cum ar fi avut febră. Am simţit 
un soi de forţă care lucra asupra lui — nu energia furnicătoare a aurei 
unui vrăjitor, nici imensa profunzime a credinţei lui Michael, dar 
era totuşi acolo. Un soi de energie rece, târâtoare, prelingându-se 
din el. 

Ce naiba? 

Nu semăna cu niciuna dintre vrăjile pe care le întâlnisem 
vreodată. Şi nu era o posedare. De asta nu mă îndoiam. La atingerea 
fizică aş fi simţit orice fel de spirit aflat în el. 

Micky s-a holbat o clipă la mine, apoi şi-a repezit capul spre 
mâna mea, clănţănind din dinţi ca şi cum ar fi vrut mă mă muşte. 
Mi-am retras-o cu o zvâcnire, deşi nu avea cum să ajungă la mine. 
Când cineva încearcă să te muşte reacţionezi mai degrabă decât 

atunci când vrea să-ţi tragă un pumn. Muşcătura ţine într-o mai 
mare măsură de instinctele primare. Bizar. 

Micky a reînceput să chicotească, legănând patul. 

— Bine, am murmurat. O să fac o încercare oarecum disperată. 
Dacă nu mi-ai fi fost prieten, Micky... 

Am închis ochii o clipă, adunându-mi puterile, apoi mi-am 
concentrat voinţa într-un punct aflat exact la jumătatea distanţei 
dintre sprâncene, dar puţin mai sus de ele. Am simţit tensiunea 
adunându-se acolo, o presiune crescândă, şi, când mi-am ridicat 
pleoapele, mi-am deschis Vederea de vrăjitor. 

Vederea e binecuvântare şi blestem. Te lasă să vezi lucruri care 
îţi sunt altminteri ascunse. Cu Vederea mea, pot zări şi cele mai 
eterice spirite. Pot desluși energiile vieţii agitându-se şi mişcându-se, 
curgând prin lume ca sângele, între pământ şi cer, între apă şi foc. 
Vrăjile apar ca nişte cabluri împletite din fibră optică, sau poate din 
neoane gen Las Vegas — în funcţie de complexitatea şi puterea lor. 
Uneori pot fi văzuţi demonii care umblă printre noi cu înfăţişare 
omenească. Sau îngerii. Vezi totul exact aşa cum e în realitate, atât 
în ceea ce priveşte mintea şi sufletul, cât şi în ceea ce priveşte trupul. 

Problema e că tot ce vezi rămâne cu tine. Indiferent cât ar fi de 
oribil, de revoltător, de înnebunitor sau de înfricoşător — rămâne cu 
tine. Pentru totdeauna. E întotdeauna în mintea ta, în culori vii, fără 
să pălească vreodată şi fără să devină mai uşor de suportat. Uneori 
vezi lucruri atât de frumoase încât vrei să le păstrezi o veșnicie. 

Dar, când te ocupi cu ce mă ocup eu, vezi chestii ca Micky 
Malone. 

Purta boxeri şi un maiou alb, cu mici pete de sânge, de sudoare 
şi de altele, mai urâte. Dar, când l-am privit cu Vederea, am desluşit 
altceva. 

Fusese distrus. Sfâşiat. Avea goluri în carne, peste tot. Îl atacase 
ceva care smulsese din el bucăţi imense. Văzusem fotografii cu 
oameni atacați de rechini, cu hălci de carne lipsă. Aşa arăta Micky. 
Fizic, carnea nu-i era afectată, dar ceva îi transformase mintea, şi 
poate şi sufletul, în zdrenţe însângerate. Sângera şi tot sângera, la 
nesfârşit, fără să păteze niciodată cearşafurile. 

Iar în jurul lui, începând de la gât şi ajungând până la o gleznă, 

era înfăşurat un fir de sârmă ghimpată, cu ţepii exagerat de mari 
înfipţi în carnea lui şi cu capetele dispărându-i sub piele. 

Exact ca la Agatha Hagglethorn. 

M-am holbat la el îngrozit, cu stomacul crispându-mi-se şi 
tresăltând. A trebuit să fac eforturi ca să nu vărs. Micky s-a uitat la 
mine şi a părut să simtă că se schimbase ceva, fiindcă a încremenit 
brusc. Zâmbetul lui nu mi se mai părea nebunesc. Era o expresie a 
agoniei, o strâmbătură de durere care-i răsucea şi îi îndoia muşchii 
feţei până la limita dincolo de care ar fi putut să pleznească. 

Buzele i s-au mişcat. Au tremurat, cu toată faţa contorsionată 
de efort. 

— Uh, uh, uh, a gemut. 

— E în ordine, Micky, am spus, încleştându-mi mâinile ca să 
nu-mi tremure. Sunt aici. 

— Doare, a reuşit el să articuleze în sfârşit, într-o şoaptă abia 
auzită. Doare, doare, doare, doare, doare, doare. 

A continuat să repete cuvântul până i s-a tăiat răsuflarea. Pe 
urmă a închis ochii. Din ei i-au izvorât lacrimi şi a chicotit din nou 
nebuneşte, neajutorat. 

Ce naiba puteam face? Sârma ghimpată era probabil un soi de 
vrajă, dar nu semăna cu nimic din ce mai văzusem vreodată. În 
majoritatea cazurilor, magia vibrează, palpitând de lumină şi de 
viaţă chiar şi atunci când e folosită pentru a face rău. Provine din 
viaţă, din energia lumii noastre şi din oameni, din sentimentele şi 
din voinţa lor. Sau cel puţin aşa mi se spusese întotdeauna. 

Însă sârma aia ghimpată n-avea niciun strop de strălucire, 
era de un negru mat. Am atins-o, şi era atât de rece încât m-au 
usturat degetele. Dumnezeule, Micky. Nici măcar nu puteam să-mi 
imaginez prin ce trecea. 

Cel mai inteligent lucru ar fi fost să mă opresc. L-aş fi putut aduce 
pe Bob ca să ne ocupăm de asta, să facem cercetări, să descoperim 
cum să desprindem sârma de Micky fără să-l doară. Era deja în 
suferință de câteva ore. S-ar fi putut să nu mai reziste multe altele — 
sănătatea lui mintală lupta din greu ca să supravieţuiască maltratării 
spirituale. Prelungirea torturii cu încă o zi ar fi însemnat trimiterea 
lui într-un loc de unde nu s-ar mai fi putut întoarce niciodată. 

Am închis ochii şi am tras aer în piept. 

— Sper că nu greşesc, Micky, am spus. O să-ncerc să te scap de 
suferinţa asta. 

A răspuns cu un zgomot scurt — chicot şi scâncet, uitându-se în 
sus, la mine. 

M-am hotărât să-ncep de la gleznă. Am înghiţit în sec, adunându- 
mi din nou puterile, şi mi-am întins mâna ca să-mi strecor degetele 
între sârma ghimpată usturător de rece şi pielea lui. Am strâns din 
dinţi, concentrându-mi toată voinţa şi toată puterea ca să pot atinge 
materialul vrăjii din jurul lui Micky. Pe urmă am început să trag. 
Mai întâi încet, apoi tot mai tare. 

Metalul îmi ardea pielea. Degetele nu mi-au amorţit nicio clipă 
— au început pur şi simplu să mă doară într-o mai mare măsură, 
cu mai multă violenţă. Sârma ghimpată rezista, cu ţepii agăţaţi de 
carnea lui. Bietul om urla, torturat, şi la asta se adăuga râsul lui 
schimonosit. 

Durerea şi ţipetele lui Micky mi-au adus în ochi lacrimi 
arzătoare, dar am continuat să trag. Capătul sârmei i-a ieşit din 
carne, sfâşiind-o. Am continuat să smucesc. Ghimpe cu ghimpe, 
centimetru cu centimetru, am smuls sârma-vrajă, trăgându-i-o de 
multe ori prin carne, smulgând din el energia aia rece, moartă. El 
a ţipat până când i s-a tăiat răsuflarea şi am auzit scâncete venind 
de altundeva, din cameră. Cred că scânceam eu. Am început să-mi 
folosesc ambele mâini în lupta cu magia rece. 

În cele din urmă, al doilea capăt a ieşit, alunecând, din gâtul lui 
Micky. Pleoapele lui s-au ridicat brusc şi a făcut ochii mari, apoi s-a 
prăbuşit cu un geamăt gros, de om stors de puteri. Am icnit şi am 
făcut câţiva paşi înapoi împleticindu-mă, cu sârma în mâini. 

S-a răsucit brusc, mişcându-se ca un şarpe, şi un capăt mi s-a 
înfipt în gât. 

Gheaţă. Frig. Un frig nesfârșit, muşcător, s-a scurs dureros prin 
mine, şi am ţipat. Am auzit paşi în fugă pe coridor, o voce strigând. 
Sârma a biciuit aerul şi s-a zvârcolit, îndreptându-şi al doilea capăt 
către podea şi, ca să-l împiedic să se agaţe la rândul său de mine, 
l-am strâns în amândouă mâinile, răsucindu-l în sus. 

Partea care-mi stătea lângă gât a început să unduiască, înfigându- 

şi ţepii reci prin haine şi prin piele în timp ce energia neagră încerca 
să se prindă de mine. 

Uşa s-a deschis brusc. A intrat Murphy, cu ochii flăcări însufleţite, 
azurii, cu părul diademă de aur. Ţinea în mână o sabie aprinsă, care, 
în furia ei, strălucea atât de tare, de frumos şi de înspăimântător, 
încât ţi-era greu s-o priveşti. Vederea, am înţeles eu, vag. O vedeam 
pe Murphy aşa cum era ea, în esenţă. 

— Harry! Ce naiba? 

Ştiind că ea nu putea nici s-o vadă, nici s-o simtă, am continuat 
să mă lupt cu sârma, gâfâind. 

— Fereastra. Murph, deschide fereastra! 

N-a ezitat nicio clipă, a traversat încăperea şi a deschis fereastra 
cu un gest pripit. Am urmat-o clătinându-mă, înfăşurându-mi 
sârma rece în jurul unei mâini, cu mintea urlându-mi de durerea 
pe care mi-o provocam astfel. M-am străduit s-o trag în jos, s-o 
fac colac, cu faţa schimonosindu-mi-se într-un mârâit. M-a năpădit 
furia, fierbinte şi strălucitoare, şi m-am întins după puterea ei când 
mi-am smuls sârma din gât şi am azvârlit-o pe fereastră cu toată 
forţa, făcând-o să zboare prin aer. 

Am mârâit, mi-am întins un deget către ea, mi-am luat toată 
mânia şi toată frica şi le-am trimis afară din mine, către vraja 
întunecată. 

— Fuego! 

Focul a venit la chemarea mea, mi-a ţâșnit vuind din vârfurile 
degetelor şi a cuprins sârma. Am văzut-o încreţindu-se şi dispărând, 
cu o bubuitură care a zguduit casa şi m-a trântit la podea. 

Am zăcut acolo un minut, uluit, încercând să pricep ce se 
petrecea. Vederea, a naibii Vedere. Începea să-nceţoşeze limita 
dintre ceea ce e real şi ce nu e. Aşa ceva te poate face să-ţi pierzi 
minţile. Repede. Ţinându-ţi Vederea deschisă tot timpul şi lăsând 
raţiunea să perceapă totul, ca să zii cum arată de fapt. Ideea părea 
cu adevărat bună. De ce să nu savurezi o vreme întreaga frumuseţe 
şi întreaga oroare, absorbindu-le în totalitate şi lăsându-le să şteargă 
orice altceva, tot ce te supără şi te îngrijorează în privinţa oamenilor 
care au de suferit sau nu...? 

M-am dezmeticit stând pe podea, îndurerat de mușcătura unui 

frig care nu exista în realitatea palpabilă, revărsând pentru pentru 
mine însumi un şir de chicoteli subţirele şi legănându-mi trupul. A 
fost nevoie de un mare efort ca să-mi închid din nou Vederea şi, în 
secunda în care am făcut-o, totul a părut să se stabilizeze, să redevină 
clar. Mi-am ridicat privirea, lăsând lacrimile care mă orbeau să se 
prelingă şi gâfâind. Afară lătrau toţi câinii din cartier şi am auzit 
alarmele mai multor maşini ţiuind, atinse de forţa detunăturii. 

Murphy stătea în picioare, aplecată asupra mea, cu pistolul în 
mână şi îndreptat spre uşă. 

— lisuse, a spus, încet. Harry. Ce s-a-ntâmplat? 

Îmi simţeam buzele amorţite, aveam tot trupul îngheţat şi 
dârdâiam. 

— Vrajă. L-a atacat c...ceva. A pus o vrajă asupra lui. A tr... 
trebuit s-o ard. Focul arde chiar şi în lumea s...spiritelor. Îmi p... 
pare rău. 

Ea şi-a pus pistolul la loc, holbându-se la mine. 

— Eşti teafăr? 

Am mai dârdâit o vreme. 

— Ce f... face Micky? 

Murphy a traversat din nou încăperea ca să-i pună o mână pe 
frunte. 

— Nu mai are febră, a murmurat. Pe urmă i-a rostit numele cu 
blândeţe. Micky? Hei, Malone. Sunt Murph. Mă auzi? 

Micky s-a foit, a clipit, apoi a deschis ochii. 

— Murph? a întrebat, încet. Ce se petrece? A închis din nou 
ochii, istovit. Unde e Sonia? Am nevoie de ea. 

— O aduc, a şoptit Murphy. Tu aşteaptă aici. Odihneşte-te. 

— Mă dor încheieturile, a bolborosit el. 

Ea s-a uitat la mine şi eu am dat din cap aprobator. 

— Acum ar trebui să fie în ordine. 

Murphy i-a desfăcut cătuşele, dar el părea să fi căzut deja într-un 
somn adânc, răpus de oboseală. 

Murphy l-a învelit şi i-a îndepărtat părul de pe frunte. Pe urmă 
a îngenuncheat pe podea, lângă mine. 

— Harry, arăţi ca... 

— Dracu, am completat eu. Da, ştiu. El o să aibă nevoie de 

odihnă, Murphy. De linişte. Ceva l-a sfâşiat pe dinăuntru, rău — în 
toată puterea cuvântului. 

— Cum adică? 

M-am încruntat. 

— Ca atunci când... îţi moare cineva apropiat. Sau când rupi o 
relaţie cu cineva. Te sfâşie pe dinăuntru. Suferinţă emoţională. Aşa 
ceva i s-a întâmplat lui Micky. L-a sfârtecat ceva. 

— Ce? 

Vocea lui Murphy era calmă şi dură ca oţelul. 

— Încă nu ştiu, i-am răspuns. Am închis ochii, tremurând, şi 
mi-am rezemat capul de perete. l-am spus Coşmar. 

— Cum îl ucidem? 

Am clătinat din cap. 

— Asta încerc să aflu. Până acum a tot fost cu câţiva paşi înaintea 
mea. 

— La naiba! a exclamat ea. Uneori mă satur de joaca asta de-a 
prinselea. 

— Mda. Şi eu. 

Pe coridor s-au auzit din nou paşi, şi Sonia Malone a dat buzna 
înăuntru. L-a văzut pe Micky zăcând liniştit şi s-a apropiat de el cu 
mişcări firave, ca şi cum s-ar fi temut să nu agite prea mult aerul. 
I-a mângâiat faţa şi părul rărit şi el s-a trezit atât cât era nevoie ca să 
se-ntindă după mâna ei. Ea a strâns-o pe a lui, i-a sărutat degetele şi 
s-a aplecat ca să-şi lipească obrazul de al lui. Am auzit-o plângând, 
descărcându-se. 

Am schimbat o privire cu Murphy şi, fără vorbe, ne-am ridicat, 
fiind amândoi de acord s-o lăsăm pe Sonia în pace. Murphy a fost 
nevoită să mă sprijine. Mă durea totul, mă simţeam de parcă aş fi 
avut oasele congelate. Îmi era greu să merg, dar ea m-a ajutat. 

Am mai aruncat o privire spre Sonia şi Micky, apoi am închis 
ușa fără zgomot. 

— Mulţumesc, Harry, a spus Murphy. 

— Oricând cu plăcere. Eşti prietena mea, Murphy. Şi sunt 
întotdeauna gata s-ajut o femeie care are necazuri. 

Şi-a ridicat privirea spre mine, cu o sclipire în ochii umbriţi de 
cozorocul şepcii de baseball. 

— Ce porc misogin eşti, Dresden. 

— Un porc misogin flămând, am subliniat eu. Sunt mort de 
foame. 

— Ar trebui să te hrăneşti mai des, lunganule. Stai aici, a adăugat 
Murphy, după ce m-a aşezat pe treapta de sus. Mă duc să-ţi aduc 
ceva de mâncare. 

— Nu întârzia prea mult, Murph. Am multă treabă. Creatura 
care-a făcut asta iese la joacă la apusul soarelui. 

M-am sprijinit de perete şi am închis ochii. M-am gândit 
la animalele moarte, la maşinile distruse şi la chinul de gheaţă 
înfăşurată în jurul sufletului torturat al lui Malone. 

— N-am idee ce e acest Coşmar. Dar o să aflu. Şi o să-l ucid. 

— Sună bine, a comentat Murphy. Dacă te pot ajuta, contează 
pe mine. 

— Mulţumesc, Murph. 

— Pentru puţin. Ăă, Harry? 

Am deschis ochii. Ea se uita la mine, cu nesiguranța trădată de 
expresia feţei. 

— Când am intrat acolo, în primul minut. Te-ai holbat la mine. 
Te-ai holbat la mine cu cea mai bizară expresie posibilă. Ce-ai văzut? 
m-a întrebat. 

— Mi-ai râde-n nas dacă ţi-aş spune, am răspuns. Adu-mi ceva 
de mâncare. 

A pufnit, mi-a întors spatele şi a coborât scările ca să lămurească 
lucrurile cu poliţiştii incitaţi de la Investigaţii Speciale, care 
cutreierau parterul casei. Am zâmbit când mi-am amintit viziunea, 
clară şi strălucitoare în mintea mea. Murphy, îngerul păzitor, dând 
buzna pe uşă, purtată de o furie incendiară. O imagine pe care nu 
mă deranja s-o păstrez cu mine. Uneori îţi surâde norocul. 

Pe urmă m-am gândit la sârma ghimpată, la chinul oribil pe 
care-l văzusem şi îl simţisem pentru scurtă vreme. Stafiile apărute 
în ultima vreme erau chinuite în acelaşi fel. Dar cine le putea face 
aşa ceva? Şi cum? Forţele folosite pentru vraja aia torturantă nu 
semănau cu nimic din tot ce mai văzusem sau simţisem vreodată. 
Şi nu mai auzisem de niciun fel de vrajă care putea fi aruncată, cu 
aceleaşi rezultate, asupra unui spirit şi asupra unui muritor. N-aş fi 

crezut că e cu putinţă. Cum se făcea? 

Şi, mai aproape de ceea ce mă interesa, cine o făcea? Sau ce? 

Stăteam acolo, singur, dârdăind, cu dureri în tot trupul. 
Începeam să privesc toată povestea la modul personal. Malone era 
un aliat, un om care înfruntase răul umăr la umăr cu mine. Cu cât 
mă gândeam mai mult la asta, cu atât mă înfuriam mai tare şi-mi 
alungam tot mai multe dubii. 

Aveam să-l găsesc pe acel Coşmar, monstrul pătruns în lumea 
noastră, şi aveam să-l distrug. 

Şi pe urmă aveam să aflu cine sau ce îl crease. 

Dacă nu cumva o să te găsească el înainte de a-l găsi tu, Harry. 


14 


— Nu, am spus, la telefon. 

Mi-am aruncat pardesiul pe un scaun şi m-am întins pe canapea. 
Lumina soarelui se strecura prin ferestrele afundate în partea de sus 
a pereţilor, aşa că în apartamentul meu domneau umbrele. 

— Încă n-am avut ocazia. Am pierdut vreo două ore cu altceva, 
am fost nevoit să înlătur o vrajă aruncată asupra lui Micky Malone, 
de la Investigaţii Speciale. Cineva a înfăşurat sârmă ghimpată în 
jurul spiritului lui. 

— Maica lui Dumnezeu, a exclamat Michael. El e bine acum? 

— O să fie. Dar am pierdut patru ore de lumină. 

I-am povestit despre Mort Lindquist şi despre jurnalele lui, ca şi 
tot ce se petrecuse acasă la Malone. 

— N-a mai rămas prea mult timp ca s-o găsim pe această Lydia, 
Harry, a încuviinţat Michael. Până la apusul soarelui nu mai sunt 
decât şase ore. 

— Mă ocup de asta. Şi, după ce-l trimit pe Bob afară, să caute, 
o să văd dacă pot umbla şi eu pe străzi. Mi-am recuperat broscuţa. 

A părut surprins. 

— Nu mai e sub sechestru? 

— Murphy a rezolvat problema. 

— Harry, a zis el, dezamăgit. A încălcat legea ca să-ţi recapeţi 
tu maşina? 

— La naiba, normal că a făcut-o. Mi-era datoare cu un serviciu. 
Hei, omule, pe mine Atotputernicul nu m-ajută s-ajung peste tot la 
ţanc. Am nevoie de roţi. 

A oftat. 

— N-avem timp să dezbatem acum problema asta. Te sun dac-o 
găsesc — dar mă tem că nu suntem pe drumul cel bun. 

— Pur şi simplu nu pricep. Ce legătură are toată povestea asta 
cu fata? Trebuie s-o găsesc ca să-mi dau seama. 

— Lydia ar putea fi de vină pentru anomaliile din ultima vreme? 

— Nu cred. Vraja aia peste care am dat azi... n-am mai văzut 
niciodată așa ceva. Fra... M-am cutremurat când mi-am adus 
aminte. Era cum nu trebuie să fie. Rece. Era... 

— Rea? a sugerat el. 

— Poate. Da. 

— În pofida spuselor multor oameni, răul există, Harry. Dar nu 
uita că există şi binele. 

Mi-am dres glasul, stânjenit. 

— Murphy a anunţat sticleţii — dacă vreunul dintre prietenii 
ei aflaţi în patrulare vede vreo fată cu semnalmentele Lydiei, o să 
aflăm. 

— Remarcabil, a zis Michael. Înţelegi, Harry? Cele două ore pe 
care le-ai pierdut ca să-l ajuţi pe detectivul Malone ne vor fi nouă de 
mare ajutor. Nu e o coincidenţă extrem de benefică? 

— Ba da, Michael. Providența divină, bla-bla. Sună-mă. 

— Fără bla-bla când e vorba de Cel de Sus, Harry. Asta e lipsă 
de respect. Domnul fie cu tine. 

Şi a închis. 

Am pus pardesiul la locul lui, mi-am scos frumosul meu halat 
gros, din flanel, apoi m-am îndreptat spre covorul de lângă peretele 
din sud. L-am tras deoparte, descoperind trapa din podea, pe care 
am deschis-o. Am adus o lampă cu kerosen, am aprins-o, am reglat 
fitilul ca să fie flacăra strălucitoare şi m-am pregătit să cobor cu un 
nivel mai jos pe treptele de lemn. 

Telefonul a sunat din nou. 

M-am întrebat dacă nu era bine să-l ignor, şi l-am ignorat. Dar 
a reînceput să sune, insistent. Am oftat, am închis trapa, am tras 
covorul la loc şi am ajuns la telefon la a cincea repetare a sunetului. 

— Ce e? am spus, cu asprime. 

— Trebuie să-ţi recunosc meritele, Dresden, a zis Susan. Ştii cu 
siguranță cum să farmeci o fată în dimineaţa de după. 

Am răsuflat prelung. 


— Îmi pare rău, Susan. Am ceva de rezolvat şi... nu-mi iese prea 

grozav. O grămadă de întrebări şi niciun răspuns. 

— Aoleu, a comentat ea. 

Am auzit în fundal pe cineva spunându-i ceva şi ea a murmurat 
o replică. 

— Nu vreau să te stresez mai tare, dar ţi-aduci cumva aminte 
cum se numea tipul ăla căruia i-aţi venit de hac tu şi Investigaţiile 
Speciale acum vreo două luni? Ucigaşul ritual? 

— Oh, da. Ăla... Am închis ochii şi mi-am scotocit memoria. 
Leo nu mai ştiu cum. Cravat, Camner, Conner. Kraven Vânătorul. 
De fapt, nu m-a interesat numele. I-am luat urma pornind de la 
demonul pe care-l invoca şi aşa am reuşit să-l prindem. lar eu şi 
Michael n-am mai rămas pe-acolo când s-a trecut la întocmirea 
hârtiilor. 

— Kravos? a întrebat Susan. Leonid Kravos? 

— Da, e posibil, cred că da. 

— Minunat, a zis ea. Super. Mulţumesc, Harry. 

Avea vocea uşor încordată, excitată. 

— Ää. Te deranjează dacă te-ntreb ce se petrece? 

— Mă ocup de un anumit aspect, a răspuns ea. Dar până acum 
n-am decât zvonuri. Încerc să-ţi spun mai mult imediat ce aflu ceva 
concret. 

— Pare corect. Oricum pe moment sunt concentrat asupra altor 
probleme. 

— E vorba de ceva la care te-aş putea ajuta? 

— Dumnezeule, sper că nu, am spus. Mi-am apropiat telefonul 
mai mult de ureche. Ai dormit bine azi-noapte? 

— Poate, m-a tachinat ea. Când sunt atât de nesatisfăcută mi-e 
greu să mă relaxez cu adevărat, dar în apartamentul tău e atât de frig 
încât am intrat într-un soi de hibernare. 

— Mda, bine. Data viitoare o să am grijă să fie cu mult mai frig. 

— Deja tremur, a tors ea. Te sun diseară dacă pot? 

— E posibil să nu fiu aici. 

A oftat. 

— Înţeleg. Atunci, când o fi. Mulţumesc încă o dată, Harry. 

— Oricând cu plăcere. 

Ne-am spus la revedere, am închis şi m-am întors la trapa către 

nivelul de dedesubt. Am descoperit-o, am deschis-o, mi-am luat 
lampa şi am tropăit pe scara abruptă, rabatabilă. 

Oricât de mult m-aş strădui să fac ordine, laboratorul meu e 
întotdeauna ticsit. Conţinutul e din ce în ce mai îngrămădit. Mesele 
şi rafturile se întind de-a lungul a trei dintre pereţi. O masă lungă 
ocupă tot centrul încăperii, lăsându-mi loc să umblu de-o parte 
şi de alta a ei pe toată lungimea. Lângă scară, o sobă cu kerosen 
împrăștie o mare parte din frigul subteran. În celălalt capăt al mesei, 
în podea a fost încastrat un inel de alamă — un cerc pentru invocare. 
Învăţasem, în condiţii periculoase, că nu e cazul să fie plin cu tot 
felul de obiecte bune de aruncat din laborator. 

Bune de aruncat. De fapt, nimic nu trebuie aruncat, tot ce 
se află în laborator îmi e util într-un fel sau altul. Cărţile vechi, 
cu coperţi de piele decolorate, putrezite, şi cu omniprezentul lor 
miros de mucegai, cutiile de plastic cu capace reetanşabile, sticlele, 
borcanele — toate au ceva care-mi e necesar, sau mi-a fost cândva. 
Carnetele de notițe, zecile de creioane şi pixuri, agrafele pentru 
hârtie şi capsele, topurile de hârtie acoperite cu scrisul meu nervos 
şi neciteţ, leşurile uscate ale unor animale mici, un craniu omenesc 
înconjurat de romane în ediţie broşată, lumânări, o veche secure de 
luptă, toate au o anumită semnificaţie. Numai că, în cazul celor mai 
multe, nu mi-o reamintesc. 

Am scos apărătoarea lămpii şi am folosit-o ca să aprind vreo zece- 
douăsprezece lumânări, prin întreaga încăpere, şi apoi încălzitorul. 

— Bob, am spus. Bob, trezeşte-te. Haide, avem treabă. 

Lumina aurie şi mirosul de flacără de lumânare şi de ceară 
fierbinte au umplut laboratorul. 

— Vorbesc serios, tipule. N-avem prea mult timp. 

Pe raftul lui, craniul s-a cutremurat. În orbitele goale au licărit, 
gemene, două flăcări minuscule, portocalii. 

— Stele şi bolovani, Harry, a bombănit craniul. Eşti inuman. 
Nici măcar n-a apus încă soarele. 

— Nu te mai văicări, Bob. Nu sunt în toane bune. 

— Toane bune. Eu sunt istovit. Nu cred că te mai pot ajuta de- 
acum încolo. 

— Inacceptabil, am răspuns. 

— Până şi spiritele obosesc, Harry. Am nevoie de odihnă. 

— O să ai timp berechet pentru odihnă după moartea mea. 

— Bine, a zis Bob, dacă vrei să mă pui la muncă, facem un târg. 
Vreau să fim în tandem data viitoare când vine Susan. 

— Pe clopotele iadului, Bob, am pufnit eu, nu te poţi gândi 
niciodată la nimic altceva în afară de sex? Nu. Nu te las în capul 
meu când sunt cu Susan. 

Craniul a înjurat, furios. 

— Ar trebui să existe un sindicat. Am putea renegocia contractul 
meu. 

Am pufnit iarăşi. 

— Bob, simte-te liber să te-ntorci oricând în lumea ta. 

— Nu, nu, nu, a bombănit el. Totul e în ordine. 

— Vreau să zic că încă mai există neînţelegerea aia cu Regina 
Iernii, dar... 

— Am spus că e în ordine. 

— Probabil că nu mai ai nevoie de protecţia mea. Sunt sigur că 
preferă să aveţi o discuţie, nu să te tortureze în următoarele câteva 
sute... 

— E în ordine, asta am spus! Luminile din ochii lui Bob au 
devenit vâlvătăi. Uneori poți fi un nemernic fără pereche, Dresden, 
pe cuvântul meu! 

— Da, am încuviinţat. le-ai trezit? 

Craniul s-a înclinat uşor pe-o parte, un gest care sugera că 
meditează. 

— Doar ştii, a spus. Da, m-am trezit. Şi-a îndreptat din nou 
orbitele către mine. Furia pune în mişcare până şi sângele bătrân. 
N-a fost deloc cinstit din partea ta. 

Am luat un blocnotes relativ nou şi un creion. Am avut nevoie 
de câteva clipe ca să eliberez un spaţiu pe masa din centru. 

— Am dat peste ceva cu totul nou. Poate reuşeşti să m-ajuţi. Şi 
trebuie să găsesc o persoană dispărută. 

— OK, dă-i drumul. 

M-am aşezat pe un taburet vechi, de lemn, şi mi-am strâns 
halatul călduros mai tare în jurul trupului. Credeţi-mă, vrăjitorii 
nu poartă halate de dragul spectacolului. Pur şi simplu nu-şi pot 

încălzi suficient laboratoarele. Ştiu câţiva tipi din Europa care încă 
mai lucrează în turnuri de piatră. Dârdâi numai când mă gândesc. 

— Bine, am zis. Ajută-mă cu orice poţi. 

Pe urmă i-am povestit pe scurt totul, începând cu Agatha 
Hagglethorn, continuând cu Lydia şi cu dispariţia ei, cu discuţia 
mea cu Mort Lindquist şi cu ceea ce-mi spusese despre Coşmar şi 
încheind cu atacul asupra sărmanului Micky Malone. 

Bob a fluierat, o scamatorie nicidecum banală pentru cineva fără 
buze. 

— Lasă-mă să mă lămuresc. Creatura asta, chestia asta, 
torturează de vreo două săptămâni fantome puternice cu vraja aia a 
sârmei ghimpate. A distrus nişte lucruri pe pământ sfinţit. Pe urmă 
a trecut peste pragul cuiva, i-a sfârtecat mintea şi a aruncat vraja 
torturatoare asupra lui? 

— Ai înţeles perfect. Cu ce fel de stafie avem de-a face şi cine e 
posibil s-o fi invocat? Şi ce legătură are fata cu tot restul? 

— Harry, m-a sfătuit Bob, pe un ton serios, lasă baltă povestea 
asta. 

L-am privit cu nedumerire. 

— ce? 

— Poate n-ar fi rău să mergem în vacanţă — la Fort Lauderdale. 
Anul ăsta au acolo un concurs internaţional de costume de baie şi 
am putea... 

Am oftat. 

— Bob, n-am timp de... 

— Ştiu un tip care a posedat un agent de voiaj pentru câteva zile 
şi ne-ar putea face rost de bilete la preţ redus. Ce zici? 

Am studiat craniul cu atenţie. Dacă nu l-aş fi cunoscut atât de 
bine, m-aş fi gândit că Bob vorbea... cu nervozitate? Aşa ceva era 
cu putință? Bob nu era fiinţă omenească. Era un spirit, o creatură 
din Niciodatănicicând. Craniul era habitatul lui, casa lui de departe 
de casă. ÎI lăsam să stea acolo, îl protejam şi îi aduceam, din când 
în când, romane de dragoste de duzină în schimbul ajutorului 
dat, al memoriei sale prodigioase şi al afinităţii sale faţă de legile 
magiei. Bob era o combinaţie între un computer pentru stocarea 
datelor şi un asistent personal, dacă îl puteai face să se concentreze 

asupra problemei care te interesa. Cunoştea mii de creaturi din 
Niciodatănicicând, sute de reţete de vrăji, zeci de formule de elixire, 
de farmece şi de construcţii magice. 

Niciun spirit nu putea deţine atâtea cunoştinţe fără să le 
convertească într-o putere considerabilă. Prin urmare, de ce părea 
atât de speriat? 

— Bob, habar n-am ce te întoarce pe dos în halul ăsta, dar nu e 
cazul să pierdem timpul. Soarele apune peste câteva ore şi creatura o 
să poată trece din nou peste graniţa cu Niciodatănicicând ca să facă 
rău altcuiva. Trebuie să ştiu cine e, unde ar putea să se ducă şi cum 
îi pot trage un şut în fund. 

— Voi, oamenii! a exclamat Bob. Nu sunteţi mulţumiţi 
niciodată. Vreţi întotdeauna să aflaţi ce e dincolo de următorul 
deal, să deschideţi următoarea cutie. Harry, trebuie să-nveţi să-ţi dai 
seama când ştii prea mult. 

M-am holbar la el o clipă, apoi am clătinat din cap. 

— Începem cu noţiunile de bază şi mergem mai departe, pas 
cu pas. 

— La naiba, Harry. 

— Stafiile, am spus eu. Stafiile sunt creaturi care-şi duc traiul 
în lumea spiritelor. Sunt amprente lăsate de personalitatea cuiva în 
clipa morţii. Nu sunt nici oameni, nici spirite conştiente, ca tine. 
Nu se schimbă, nu îmbătrânesc — există pur şi simplu, retrăindu-şi 
experienţa din momentul morţii. Ca sărmana Agatha Hagglethorn. 
Era ţicnită. 

Craniul şi-a schimbat poziţia astfel să nu mai aibă orbitele 
îndreptate spre mine şi a păstrat tăcerea. 

— Prin urmare, sunt creaturi de natură spirituală. De obicei nu 
sunt vizibile, dar, dacă au destulă putere, îşi pot face un trup din 
ectoplasmă şi se pot manifesta în lumea reală atunci când o doresc. 
Şi, uneori, pot avea o foarte firavă existenţă fizică — sub forma unui 
punct mai cald, a unei pale de vânt sau, poate, a unui sunet. Corect? 

— Renunţă, Harry, m-a sfătuit Bob. Eu nu-ţi spun nimic. 

— Pot face tot felul de lucruri. Pot azvârli obiecte şi pot 
îngrămădi mobila. Am citit relatări despre fantome care au pătat 
pentru o vreme soarele, au provocat cutremure minore şi diverse 

alte chestii — dar n-au făcut-o niciodată la întâmplare. A existat 
întotdeauna un scop, unul legat de moartea lor. 

Bob s-a cutremurat, a fost pe punctul să adauge ceva, dar şi-a 
încleştat din nou dinţii. l-am zâmbit cu gura până la urechi. Vorbeam 
despre o enigmă, şi niciun spirit conştient nu rezistă tentaţiei de a 
rezolva enigmele. 

— În concluzie, când cineva lasă o amprentă puternică, avem 
de-a face cu o stafie puternică. Cu alte cuvinte, cu o fantomă 
ticăloasă. Ca acest Coşmar. 

— Poate, a admis Bob, împotriva voinţei sale, întorcând craniul 
aproape cu spatele spre mine. Dar tot nu vorbesc cu tine, Harry. 

Am bătut darabana cu creionul pe foaia albă de hârtie. 

— OK. Ştim că această creatură zgâlţâie bariera dintre noi şi 
Niciodatănicicând. Pentru spectre e mai uşor s-o traverseze şi de-aia 
a fost atâta agitaţie în ultima vreme. 

— Nu neapărat, a ciripit Bob. Poate priveşti faptele dintr-o 
perspectivă greşită. 

— Adică? am întrebat. 

S-a răsucit din nou cu faţa spre mine, cu orbitele strălucindu-i 
şi cu entuziasm în glas. 

— Altcineva a stârnit spiritele astea, Harry. Poate a început să le 
tortureze tocmai ca să ţopăie în piscină şi să facă valuri. 

Era o idee. 

— Vrei să zici că nişte spirite puternice au fost puse în mişcare 
tocmai ca să creeze turbulenţa. 

— Exact, a încuviinţat Bob, mişcând craniul într-un gest 
aprobator. 

Pe urmă, cu gura încă deschisă, şi-a dat seama ce făcuse. A întors 
craniul şi a început să-şi izbească de perete fruntea osoasă. 

— Ce idiot sunt! 

— Cineva tulbură spiritele din Niciodatănicicând, am spus, dus 
pe gânduri. Dar cine? Şi de ce? 

— M-ai încuiat. Mister impenetrabil. N-o să aflăm niciodată. 
Mai bine bea o bere. 

— Stârnind agitaţie în Niciodatănicicând, ceva traversează mai 
uşor hotarul dintre lumi, am continuat eu. Așadar... cel care a 

aruncat vrăjile torturatoare vrea să netezească drumul pentru ceva. 
M-am gândit la animalele moarte şi la maşinile stâlcite. Ceva mare. 
M-am gândit la Micky Malone, tremurând şi ieşit din minţi. Şi 
devine din ce în ce mai puternic. 

Bob s-a uitat din nou la mine, apoi a oftat. 

— Bine, a zis. Pe toţi zeii, tu nu renunţi niciodată, Harry? 

— Niciodată. 

— Atunci s-ar putea să te-ajut. Habar n-ai cu ce te confrunţi 
în cazul ăsta. Şi, dacă te avânţi mai departe cu ochii închişi, o să fii 
mort înainte de a răsări soarele. 

— Mort înainte de a răsări soarele, am repetat. Pe stele, Bob, 
de ce nu lași aerul ăsta melodramatic ca să-mi spui în schimb c-o să 
dorm cu peştii? 

— Nu sunt sigur că din tine o să mai rămână destul pentru 
aşa ceva, a ripostat el, cu toată seriozitatea. Harry, gândeşte-te la 
creatura aia. La tot ce-a făcut. A traversat un prag. 

— Şi ce dacă? Mulţi alţi monştri sunt în stare. Ţi-aduci aminte 
de demonul-broască râioasă? A trecut peste pragul meu şi mi-a 
devastat toată casa. 

— În primul rând, Harry, tu eşti burlac. Adică n-ai cine ştie ce 
prag. Însă acest Malone — e un bărbat cu familie. 

$i 

— Şi asta înseamnă că locuinţa lui e un cămin mult mai 
semnificativ. În plus, demonul-broască a intrat aici şi tot ce-a 
urmat n-a fost decât interacțiune în planul fizic. A distrus obiecte, 
a împroşcat cu salivă acidă, chestii de genul ăsta. N-a încercat să-ți 
smulgă sufletul sau să te afunde în somn magic cu vreo vrajă. 

— Invoci o diferenţă foarte subtilă, Bob. 

— Aşa e. Tu ai cerut să fii invitat înainte de a intra în casa lui 
Malone? 

— Da, am răspuns. Cred că da. Aşa e politicos şi... 

— Şi ţi-e mai greu să faci vrăji într-o casă în care ai intrat 
nepoftit. Dacă treci pragul fără invitaţie, laşi la uşă o bună bucată 
din puterea ta. Tu eşti muritor, Harry, nu te afectează prea tare, dar 
are influenţă şi asupra ta, într-o mai mică măsură. 

— Iar dacă aş fi fost o creatură de esenţă pur spirituală... 

Bob a încuviinţat înclinând uşor craniul. 

— Efectul ar fi fost mult mai puternic. Dacă acest Coşmar e o 

fantomă, cum zici tu, atunci pragul ar fi trebuit să-l ţină pe loc — 
şi, chiar dacă ar fi trecut de el, n-ar fi trebuit să aibă genul de forţă 
necesară ca să rănească atât de grav un muritor. 

M-am încruntat şi am bătut din nou darabana cu creionul, apoi 
mi-am notat câte ceva, încercând să-mi sistematizez gândurile. 

— Şi cu siguranţă n-ar fi fost destulă ca s-arunce asupra lui 
Malone o vrajă atât de puternică. 

— Absolut. 

— Şi atunci ce-ar putea fi, Bob? Cu ce avem de-a face? 

El şi-a rotit privirea neliniştită prin încăpere. 

— Ar putea fi vreo două lucruri din lumea spiritelor. Eşti sigur 
că vrei să ştii? 

I-am aruncat o privire aspră. 

— Bine, bine. Ar putea fi ceva imens. Ceva atât de mare încât 
numai o parte din ceea ce reprezintă e în stare să-l atace pe Malone 
şi s-arunce vraja aia asupra lui. Poate fi un zeu scos de cineva la 
lumină. Hecate, sau Kali, sau unul dintre Cei Vechi. 

— Nu, l-am contrazis eu, cu hotărâre. Bob, dacă ar fi atât de 
puternic, n-ar distruge maşinile oamenilor şi n-ar frânge gâtul 
pisoilor. Eu nu văd astfel răul de talia unui zeu. Creatura asta e pur 
şi simplu iritată. 

— Harry, a trecut peste prag, a insistat Bob. Fantomele nu fac 
aşa ceva. Le e imposibil. 

M-am ridicat şi am început să mă plimb încoace şi încolo prin 
puţinul spaţiu ocupat pe podea de micul meu cerc al invocării. 

— Nu poate fi unul dintre Cei Vechi. Toate vrăjile păzitoare din 
lume ar fi dat alarma, anunțând Consiliul şi pe Paznicul Porții. Nu, 
e ceva de-al locului. 

— Harry, dacă te înşeli... 

Mi-am îndreptat degetul spre Bob. 

— Dacă am dreptate, dacă e un monstru care tulbură oraşul 
meu, sunt obligat să fac ceva înainte de a mai avea de suferit şi alți 
oameni. 

Bob a oftat. 

— A trecut peste un prag. 

— Aşa că..., am continuat, mergând înainte şi înapoi şi 

răsucindu-mă. Poate a reuşit să treacă de prag într-un alt mod. Şi 
dacă o fi primit invitaţie? 

— De unde până unde invitaţie? s-a mirat el. Cioc cioc, am 
venit să vă livrez la domiciliu un devorator de suflete, pot să intru? 

— Lasă aiurelile, am zis. Şi dacă a intrat folosindu-se de Lydia? 
Odată ce-a ieşit din biserică, a devenit vulnerabilă. 

— Posesiune. Posibil, presupun — însă purta talismanul tău. 

— Dacă a putut evita pragul, a putut probabil să evite şi 
talismanul. Fata s-a dus la Malone, a părut neajutorată şi a fost 
invitată înăuntru. 

— Poate. Lui Bob i-a reuşit o imitație acceptabilă a încreţirii 
ochilor. Dar atunci ce e cu toate animalele stâlcite de afară? Facem 
presupuneri prea hazardate. Cuvântul „probabil” apare de prea 
multe ori. 

Am clătinat din cap. 

— Nu, nu. Am senzaţia că încep să înţeleg. 

— Ai mai spus asta. Ţii minte când ai vrut să faci „dinamită 
inteligentă” pentru o companie minieră? 

M-am încruntat. 

— În săptămâna aia nu dormisem prea mult. Şi, oricum, 
extinctoarele au intrat în funcţiune. 

Bob a râs pe înfundate. 

— Sau când ai vrut să vrăjeşti o coadă de mătură ca să poţi 
zbura? Asta o ţii minte? Am crezut c-o să fie nevoie de un an ca să ţi 
se curețe noroiul din sprâncene. 

— Divaghezi, m-am plâns. Te rog să te concentrezi. 

Mi-am apăsat palmele de o parte şi de alta a capului ca să nu-mi 
explodeze de prea multe teorii şi le-am redus la cele care se potriveau 
cu faptele. 

— Nu există decât două posibilităţi. A: avem de-a face cu un soi 
de zeu, caz în care am dat-o-n bară. 

— lar Premiul pentru Eufemism Absurd merge la Harry 
Dresden! 

L-am fulgerat pe Bob cu privirea. 

— Sau, am continuat, ridicând un deget, B: creatura e un 
spirit, ceva cu care ne-am mai întâlnit până acum, dar care ocoleşte 

regulile cunoscute. În ambele cazuri, cred că Lydia ştie mai mult 
decât recunoaşte. 

— Ia te uită, o femeie a profitat de Căpitanul Galant! Cine-ar 
fi crezut? 

— Pfui, am zis. Dac-o găsesc şi aflu ce ştie, aş putea putea opri 
creatura azi. 

— Uliţi a treia posibilitate, a subliniat Bob, binevoitor. C: e ceva 
nou, neînțeles de niciunul dintre noi, şi tu pleci cu toate pânzele 
sus, ignorant, drept în gura Caribdei!. 

— Sună extrem de încurajator, am spus, închizându-mi brăţara 
în jurul mâinii şi punându-mi inelul, pentru a simţi apoi zumzetul 
silențios al puterii din amândouă. 

Bob a reuşit cumva să-şi mişte arcadele. 

— Hei, până acum n-ai mai ieşit niciodată cu Caribda! Ce plan 
ai? 

— I-am împrumutat Lydiei Talismanul Mortului. 

— Încă nu-mi vine să cred că, după cât am muncit amândoi la 
el, i l-ai dat primei fete care s-a fâţâit pe lângă tine. 

M-am strâmbat la Bob. 

— Dacă încă îl mai are, ar trebui să pot face o vrajă care să mă 
conducă la el, ca atunci când găsesc verighetele pierdute. 

— Minunat. Arată ce poți! Amuză-te cu un atac în forţă. 

— Nu te pripi, am spus. E posibil să nu-l mai aibă asupra ei. 
Dacă e amestecată în povestea cu acest Coşmar, e posibil să fi aruncat 
talismanul după ce i l-am dat. Aici intri tu în scenă. 

— Eu? a ţipat Bob, cu voce piţigăiată. 

— Da. leşi de-aici, umbli pe străzi şi iei legătura cu toţi cunoscuţii 
tăi, încercând să dai de ea înainte de apusul soarelui. Nu mai avem 
la dispoziţie decât vreo două ore. 

— Harry, soarele e sus, mi-a atras el atenţia. lar eu sunt istovit. 
Nu pot zbura de colo-colo, ca un soi de zână a picăturilor de rouă. 

— a-l pe Mister, am spus. Pe el nu-l deranjează dacă-l posezi. 


1 În mitologia greacă, monstru marin ai cărui părinţii sunt 
Poseidon şi Gaia/Geea şi care este înfățișat de obicei sub forma unei 
guri colosale, care înghite cantităţi imense de apă de trei ori pe zi, 
atrăgând în gâtlejul său tot ce plutește în jur. 

lar mişcarea i-ar putea face bine. Numai ai grijă să nu fie omorât. 

— Hopa. Din nou la atac, prieteni’, eh? Harry, să nu te laşi de 
meserie ca să devii orator motivaţional. Prin urmare, îmi permiţi să 
jes? 

— Da, am răspuns, dar numai pentru ceea ce are legătură cu 
misiunea asta. Şi nu mai pierde timpul ca să dai din nou târcoale pe 
lângă vestiarele femeilor. 

Am stins lumânările şi încălzitorul şi m-am îndreptat spre scară. 
Bob m-a urmat, ieşind din orbitele craniului şi plutind ca un nor 
strălucitor, de culoarea flăcării de lumânare, şi a urcat apoi treptele 
alături de mine. Norul a alunecat către Mister, care moţăia în locul 
călduţ de lângă focul aproape stins, şi s-a prelins prin blana lui gri. 
Motanul s-a ridicat, m-a privit clipind din ochii lui galben-verzui, 
şi-a întins spatele şi şi-a mişcat ciotul cozii într-o parte şi-ntr-alta 
înainte de a mieuna cu reproş. 

M-am strâmbat la tandemul Mister-şi-Bob, mi-am pus pardesiul 
şi mi-am luat bagheta distrugătoare şi geanta de exorcist, o trusă 
medicală veche, neagră, plină cu tot felul de chestii. 

— Haideţi, băieţi, am spus. Avem o pistă. Suntem în avantaj. 
Ce ar putea să nu meargă şnur? 


2 Citat din Henric al V-lea, de William Shakespeare. 


16 


E greu să găseşti pe cineva, mai ales când nu vrea să fie găsit. De 
fapt, e atât de greu, încât se estimează că numărul persoanelor din 
Statele Unite dispărute anual fără urmă se apropie de un milion. Şi 
cele mai multe nu mai apar niciodată. 

Nu voiam să fie şi Lydia inclusă în această statistică. Fie făcea 
parte din tabăra băieţilor răi şi mă luase drept fraier, fie era o victimă 
şi avea într-adevăr nevoie de ajutorul meu. În primul caz, voiam să 
lămurim lucrurile față în faţă — mi-o doresc când e vorba de oameni 
care m-au minţit şi au încercat să-mi facă necazuri. În al doilea 
caz, eram probabil singurul om din Chicago în stare s-o ajute. Era 
posibil să fie posedată de un spirit mare şi vânjos, amator de — scuze 
pentru calambur — exorcism. 

Lydia plecase de la părintele Forthill pe jos şi nu credeam că 
avea la ea prea mulţi bani gheaţă. Presupunând că nu dăduse de 
alte resurse, era probabil încă în zona Bucktown/Parcului Wicker, 
aşa că mi-am condus într-acolo Broscuţa Albastră. Care de fapt nu 
mai e albastră. Ambele portiere au trebuit înlocuite după ce nişte 
gheare le-au transformat în zdrenţe, iar capota fusese preschimbată 
în zgură, cu o gaură mare în ea. Mecanicul meu, Mike, care reuşeşte 
de cele mai multe ori s-o menţină în stare de funcţionare, nu pusese 
întrebări. Îi înlocuise părţile distruse cu componente refolosite de la 
alte broscuţe Wolkswagen, aşa că a mea era acum, practic, albastră, 
roşie, albă şi verde. Dar numele primit când avea o singură culoare 
îi rămăsese. 

Am încercat să conduc, pe cât posibil, păstrându-mi calmul. 
Când sunt supărat, furios sau speriat, natura mea de vrăjitor îşi 
manifestă cu mai multă putere tendinţa de a distruge tot ce ţine de 
tehnologia avansată. Nu mă întrebaţi de ce. Aşa că m-am străduit 

din răsputeri să păstrez o atitudine Zen până am ajuns la destinaţie 
— parcarea de lângă parcul Wicker. 

O pală de vânt mi-a făcut pardesiul să fluture când am coborât. 
Pe o parte a străzii, vilele înalte şi două blocuri de apartamente 
străluceau în lumina soarelui care începea să coboare către vest. 
În acelaşi timp, umbrele copacilor din parc se lungeau spre mine, 
ca nişte degete târându-se către gâtul meu. Slavă Domnului că 
subconştientul meu nu dă importanţă interpretărilor simbolice. În 
parc erau câteva persoane, nişte tineri şi mame cu copii, în timp ce 
pe străzi începeau să-şi facă apariţia oamenii de afaceri în drum spre 
restaurantele de lux, bodegile şi cafenelele împrăştiate în zonă. 

Am scos din geanta mea de exorcist o bucată de cretă şi un 
diapazon. M-am uitat în jur, apoi m-am ghemuit pe asfalt şi am 
trasat în jurul meu un cerc, dorindu-mi să-l închid când urmele 
lăsate de cretă s-au întâlnit pe asfalt. Am simţit ceva, o încordare 
însoţită de trosnete, când a devenit etanş, capturând energiile 
magice ale locului, comprimându-le şi trezindu-le. 

În cea mai mare parte, magia nu acţionează rapid şi murdar. 
Singurele piedici pe care le putem pune când ceva urât se pregăteşte 
să ne atace sunt invocările. Cu ajutorul lor poţi face puţine lucruri 
şi e greu să fii maestru în ceea ce le priveşte. Eu nu făcusem decât 
vreo două şi mă descurcasem foarte bine, dar avusesem tot timpul 
nevoie de ajutorul unei focalizări artificiale, de genul celei oferite 
de bagheta mea distrugătoare sau de unul dintre celelalte obiecte 
vrăjite pe care le posed, ca să mă asigur că nu pierd controlul vrăjii 
şi nu mă spulber şi pe mine odată cu monstrul bălos. 

Tot în cea mai mare parte, magia înseamnă foarte multă 
concentrare şi muncă din belşug. Domeniul în care excelez eu e 
taumaturgia. Adică magia tradiţională, tot ceea ce ţine de legăturile 
simbolice între lucruri sau oameni şi de investirea energiei necesare 
pentru obţinerea efectului dorit. Cu ajutorul taumaturgiei poţi face 
foarte multe dacă ai destul timp ca să plănuieşti bine totul şi din 
nou timp ca să pregăteşti un ritual, obiectele simbolice şi cercul 
magic. 

Încă n-am întâlnit un monstru bălos destul de politicos ca să 
aştepte până termin. 

Mi-am desprins brăţara-scut de la încheietură şi am pus-o în 
centrul cercului — ea urma să mă călăuzească. Ialismanul pe care i-l 
dădusem Lydiei fusese făurit într-un mod foarte similar şi cele două 
brățări aveau să rezoneze la sunete de aceeaşi înălţime. Apoi am 
aşezat diapazonul lângă brățară, cu capetele sale atingând cele două 
capetele ale acesteia şi completând astfel un cerc. 

Pe urmă am închis ochii şi am absorbit energia adunată în 
cercul trasat cu cretă. Am adus-o în mine, am modelat-o cu gândul, 
dându-i forma necesară pentru efectul scontat în timp ce vizualizam 
cu înverşunare talismanul pe care i-l dădusem fetei. Energia s-a 
conturat şi reconturat, zumzăindu-mi în urechi şi furnicându-mi 
ceafa. Când am terminat, mi-am desfăcut mâinile deasupra celor 
două obiecte, am deschis ochii şi am spus, cu hotărâre: 

— Duo et unum. 

Energia s-a scurs din mine imediat ce am pronunţat cuvintele, 
lăsându-mă uşor ameţit. Fără scântei, fără strălucirea unei aure 
luminiscente care ar fi implicat bani în plus într-un buget pentru 
efecte speciale — doar o senzaţie de încheiere şi un zumzet firav, 
aproape inaudibil. 

Am luat brăţara şi mi-am pus-o din nou la încheietură, apoi am 
ridicat şi diapazonul şi, concentrându-mi voinţa ca să sparg cercul, 
i-am întrerupt conturul ştergând linia de cretă cu vârful piciorului. 
Am simţit mica răbufnire a eliberării energiilor reziduale, apoi 
m-am ridicat şi mi-am luat geanta de exorcist din maşină. Pe urmă 
m-am îndepărtat, mergând pe trotuar cu diapazonul întins în faţă. 
După câţiva paşi, am început să mă rotesc încet. 

Diapazonul a rămas tăcut până când m-am întors aproape în 
direcţia opusă, apoi a început brusc să-mi tremure în mână scoțând 
un sunet cristalin când îl ţineam aproximativ spre nord-vest. 
M-am uitat în lungul vârfurilor sale, apoi am înaintat cu vreo zece- 
doisprezece paşi şi am triangulat cât de bine am putut. Diapazonul 
a sunat din nou după o schimbare de direcţie considerabilă, sesizată 
chiar şi fără vreun instrument de măsură, ceea ce însemna că Lydia 
se afla destul de aproape. 

— Da, am spus, şi am grăbit pasul, mişcând tot timpul 
diapazonul şi mergând în direcţia în care era îndreptat când îi 

auzeam clinchetul. 

Aşa am ajuns în partea opusă a parcului, unde diapazonul a 
arătat drept către o clădire care fusese probabil un soi de fabrică, 
acum abandonată. 

Parterul era dominat de două uşi de garaj şi de cea de la intrarea 
principală, bătută în scânduri. Acolo, ca şi la primul etaj, fuseseră 
bătute în scânduri aproape toate ferestrele. La etajul al doilea, 
geamurile fuseseră sparte cu pietre de nişte vandali foarte plictisiţi 
sau foarte încăpăţânaţi, şi marginile zdrenţuite li se profilau pe 
întunericul din spatele lor ca nişte ţurţuri ascuţiţi de gheaţă murdară. 

M-am folosit de diapazon ca să mă mai orientez încă de două 
ori, din puncte aflate la câte cincisprezece metri de o parte şi de alta 
față de primul. Mi-a indicat de fiecare dată aceeaşi clădire. Părea să 
mă privească încruntându-se, tăcută şi bizară. 

M-am cutremurat. 

Ar fi fost inteligent din partea mea să-l chem pe Michael. Sau 
poate chiar pe Murphy. Aş fi putut ajunge la un telefon şi aş putut 
încerca să iau legătura cu ei. N-ar fi fost nevoie de prea mult timp 
ca să ajungă acolo. 

Dar, fireşte, ar fi sosit după apusul soarelui. Dacă era în Lydia, 
Coşmar ar fi putut s-o părăsească atunci, să plece cine ştie unde. 
Dacă reuşeam să ajung imediat la ea, ca să exorcizez pe loc creatura, 
aş fi putut putut pune capăt orgiei distrugătoare pe care o începuse. 

Dacă, dacă, dacă. Prea mulți „dacă”. Dar eram în criză de timp. 
Soarele cobora spre orizont atât de repede! Mi-am dus mâna în 
interiorul pardesiului şi mi-am scos bagheta distrugătoare, după 
ce mi-am mutat geanta de exorcist în aceeaşi mână în care ţineam 
diapazonul. Pe urmă am traversat strada, îndreptându-mă către uşile 
garajului. Am încercat-o pe una şi, spre marea mea surprindere, a 
rulat în sus cu uşurinţă. M-am uitat în dreapta şi în stânga, apoi am 
păşit în întuneric şi am închis-o în urma mea. 

Am avut nevoie de câteva clipe ca să mi se obişnuiască ochii 
cu semiobscuritatea. În încăpere nu pătrundea decât lumina palidă 
a apusului, strecurată printre scândurile care astupau ferestrele şi 
pe la marginile uşilor. Am tras concluzia că mă aflam pe o rampă 
de încărcare care ocupa aproape în întregime parterul clădirii. 

Plafonul era susţinut de stâlpi de piatră. De undeva, dintr-o ţeavă 
spartă, picura apă, aşa că podeaua era plină de bălți. În partea opusă 
a încăperii, lângă un perete de susţinere de un metru şi jumătate 
înălţime, unde erau aduse cândva camioanele pentru încărcare şi 
descărcare, era acum parcată o furgonetă nouă-nouţă, cu uşă laterală, 
al cărei motor încă zăngănea în timp ce se răcea. Deasupra ei atârna, 
susţinută de o sigură balama, o firmă pe care era scris: SUMMER'S 
TEXTILES MFG. 

M-am apropiat încet de camionetă, ținând lejer bagheta 
distrugătoare, cu vârful în jos. Mi-am rotit diapazonul şi privirea în 
jurul camerei întunecoase. Diapazonul a scos câte un sunet ori de 
câte ori a ajuns să se îndrepte spre camionetă. 

Vehiculul alb lucea în semiîntuneric. Avea geamuri fumurii prin 
care n-am putut să văd nimic nici când am ajuns la o distanţă de 
numai trei metri. 

Ceva, un sunet sau un alt stimul pe care nu l-am perceput la 
nivel conştient, mi-a zbârlit părul de pe ceafă. M-am răsucit către 
întunericul din spatele meu, ridicând vârful baghetei distrugătoare, 
cu degetele mele învineţite încleştate în jurul mânerului ei. Mi- 
am concentrat toate simţurile asupra întunericului şi am ascultat, 
inspectând zona din jur cu toată atenţia. 

Negură. 

Apă picurând. 

Scârţâitul clădirii, deasupra mea. 

Nimic. 

Mi-am pus diapazonul în buzunarul pardesiului. Pe urmă m-am 
reîntors spre camionetă, m-am grăbit să ajung lângă ea şi am deschis 
uşa laterală, îndreptându-mi bagheta către interior. 

Înăuntru zăcea, învelită într-o cuvertură, o mogâldeață cam de 
dimensiunile Lydiei. O mână palidă îi atârna fără vlagă în afară, cu 
talismanul meu, scorojit de foc şi pătat de sânge, în jurul încheieturii 
subţiri. 

Mi-am simţit inima în gât. 

— Lydia? am întrebat. 

Am întins mâna şi am atins-o pe a ei. l-am simţit pulsul 
zvâcnind rar, anemic. Am răsuflat uşurat şi i-am îndepărtat pătura 

de pe faţă. Avea ochii deschişi, holbaţi, cu pupilele atât de dilatate 
încât culoarea din jur aproape că nu se mai zărea. Mi-am fluturat 
mâna în faţa lor. 

— Lydia, am repetat. 

Nu mi-a răspuns. Am presupus că era drogată. 

Ce naiba căuta acolo? Zăcând în camionetă înfăşurată în pături, 
drogată şi plasată cât de bine se putea ca să fie remarcată? Nu avea 
sens, în afara cazului în care... 

În afara cazului în care era o diversiune, momeala care atrage în 
cursă. 

M-am răsucit brusc, dar, înainte de a o face pe jumătate, energia 
rece pe care o simţisem cu o noapte înainte mi s-a revărsat peste un 
obraz, peste gât. Ceva blond şi incredibil de rapid s-a izbit de mine 
cu forța unui taur în alergare, dezechilibrându-mă şi trântindu- 
mă în camionetă. M-am răsucit, m-am sprijinit pe coate şi l-am 
văzut pe vampirul Kyle Hamilton năpustindu-se asupra mea, cu 
ochii negri şi goi, cu faţa schimonosită într-o mască a foamei. Încă 
mai purta costumul alb de tenis. L-am pocnit cu picioarele în piept 
şi, cu forţă supraumană sau nu, lovitura l-a săltat în aer pentru o 
secundă, câştigându-mi timp pentru o jumătate de răsuflare. Mi-am 
ridicat mâna dreaptă, cu inelul de argint care scânteia. 

— Assantius! am strigat. 

Toată energia cinetică înmagazinată în inel puţin câte puţin, la 
fiecare modificare a poziţiei braţului, s-a descărcat într-un singur 
şuvoi, într-o invizibilă explozie furioasă de mişcare, izbindu-l pe 
vampir în plină faţă. Forţa brută i-a despicat buzele — dar din ele n-a 
ţâşnit niciun strop de sânge. I s-a afundat în colţurile ochilor şi i-a 
jupuit pielea, dar nici de acolo n-a apărut sânge. I-a smuls-o şi pe cea 
de pe pomeţii obrajilor, dezvăluind textura neagră, de consistenţa 
cauciucului, de sub rozul tenului anglo-saxon, şi în urma valului 
de forţă au fluturat fâşii de carne, aidoma steagurilor în bătaia unui 
vânt puternic. 

Trupul vampirului a fost azvârlit înapoi şi în sus. S-a lovit cu 
putere de tavan şi a căzut pe podea cu o bufnitură. M-am străduit 
să ies din camionetă, cu un soi de durere surdă în piept. Am lăsat 
geanta de doctor jos, mi-am scuturat brăţara-scut şi mi-am întins 

braţul în față. 

Kyle s-a foit o clipă, apoi a zvâcnit, săltându-se în patru labe, cu 
trupul contorsionat în mod bizar, cu umeri prea ridicaţi şi cu spatele 
încovoiat. Bucăţi de carne din faţa lui atârnau, îngreţoşătoare, ca un 
cauciuc negru. Înconjuraţi de piele ruptă în fâşii care păreau rupte 
dintr-o mască, ochii îi ieşiseră din orbite, bulbucându-se negri, 
imenşi şi neomeneşti. Fălcile i s-au deschis, lăsându-i la vedere colții 
de pe care picura salivă, răpăind pe podeaua umedă. 

— Tu? a şuierat vampirul, cu voce de un calm şi de o normalitate 
deconcertante. 

— Ia te uită, o întrebare originală, am bombănit, concentrându- 
mi voinţa. Da, eu. Ce naiba cauţi aici? Ce crezi că faci cu Lydia? 

Expresia neomenească a feţei lui a vibrat o clipă. 

— Cu cine? 

Simţeam în piept un junghi puternic, ascuţit şi arzător, de parcă 
aş fi avut ceva rupt. Rupt de-a binelea. Am rămas totuşi în picioare, 
fără să-mi trădez slăbiciunea. 

— Cu Lydia. Păr prost vopsit, ochi în fundul capului, în 
camioneta, cu talismanul meu la încheietura mâinii. 

Kyle a râs şuierat, slobozind un pârâu de salivă. 

— Aşa ţi-a spus c-o cheamă? Ai fost folosit, Dresden. 

Am avut din nou senzaţia de frig şi mi-am îngustat ochii. Nu 
m-a avertizat nimic, dar instinctul m-a îndemnat să mă arunc brusc 
într-o parte, dintr-un salt. 

Kelly, sora vampirului, la fel de blondă şi frumoasă cum fusese el 
cu câteva clipe înainte, a aterizat exact în locul pe care-l ocupasem. 
Şi ea a căzut în genunchi, salivând în timp ce şuiera, cu colții la 
vedere şi cu ochii bulbucaţi. Purta un costum alb, mulat pe toate 
rotunjimile trupului, cizme şi mănuşi albe, şi o pelerină scurtă, tot 
albă, cu glugă amplă. Hainele erau murdare, pline de pete stacojii, 
şi avea părul blond ciufulit. Sângele îi mânjea gura, ca rujul întins 
dincolo de buze, sau ca urmele lăsate de sirop pe faţa unui copil 
lacom. O mustață de sânge. Pe clopotele iadului! 

Am rămas cu bagheta distrugătoare îndreptată spre Kelly şi cu 
mâna stângă întinsă în faţă. 

— Prin urmare, voi doi aţi răpit-o pe Lydia, eh? De ce? 

— Lasă-mă să-l omor, a gemut femela, cu ochii în întregime 
negri, goi şi flămânzi. Mi-e foame, Kyle! 

Credeţi ce vreţi, dar eu unul mă sperii când începe cineva 
să spună că vrea să mă mănânce. Aşa că am îndreptat bagheta 
distrugătoare drept spre faţa lui Kelly şi am început să trimit energie 
în ea, făcându-i vârful să strălucească. 

— Sigur, Kyle, am spus. Las-o să încerce. 

Corpul lui a unduit sub piele şi a fost de ajuns ca să-mi simt 
stomacul întorcându-se pe dos. Aşa ceva pare nefiresc, chiar şi 
atunci când ştii ce e sub pielea aia. 

— Povestea asta nu te priveşte, vrăjitorul. 

— Fata se află sub protecţia mea, am răspuns. Plecaţi amândoi, 
acum, ca să nu fiu nevoit să vă brutalizez. 

— Una ca asta n-o să se întâmple, a ripostat Kyle, cu voce 
ucigător de calmă. 

— Kyle, a gemut din nou sora lui. 

Din gură i s-a prelins din nou salivă, picurând pe podea. A 
început să tremure, zgâlțâindu-se, de parcă ar fi fost gata să sară în 
aer, desfăcându-se în bucăţi. Sau să sară la mine. Mi s-a uscat gura 
şi m-am pregătit s-o spulber cu bagheta. 

Cu coada ochiului, l-am văzut pe Kyle mişcându-se. Mi-am 
transferat voinţa în brăţara-scut, ridicând-o în direcţia lui, dar n-am 
mai avut timp să resping decât parţial frântura de beton aruncată 
de el către capul meu. M-a izbit în tâmplă şi m-a trimis la podea 
învârtindu-mă. În cădere, am întrezărit imaginea neclară a lui Kelly 
avântându-se spre mine, cu mantia albă fluturându-i. 

— Fuego!, am strigat, îndreptând către ea bagheta distrugătoare. 

Focul ţâșnit din capătul armei mele magice a ratat-o cu cel puţin 
un sfert de metru, dar a fost destul de fierbinte ca să-i aprindă tivul 
mantiei. Vâlvătaia s-a rotit pe plafon descriind un arc şi, în timp 
ce eu cădeam lat pe podea, s-a prelins în josul unui perete, tăind 
lemnul, cărămida şi piatra ca o imensă flacără oxiacetilenică. 

Kelly s-a azvârlit asupra mea, m-a încălecat strângându-mi 
şoldurile între coapsele ei şi gemând excitată. Mi-am împins bagheta 
spre ea, dar a îndepărtat-o dintr-o singură lovitură, râzând isteric, 
ca o nebună, şi aruncându-şi cu cealaltă mână mantia care ardea 

mocnit. S-a repezit la gâtul meu, dar mi-am ridicat mâinile şi am 
înşfăcat-o de claia de păr. Ştiam că fac un gest inutil — era prea al 
naibii de puternică. Nu puteam s-o ţin departe de mine mai mult 
de câteva secunde. Inima îmi bătea violent în pieptul pe care mi-l 
simţeam în flăcări şi m-am zvârcolit, străduindu-mă să respir. 

Pe urmă picăturile din saliva ei mi-au căzut pe gât, pe obraz şi în 
gură. Şi nimic n-a mai avut importanţă. 

În întreaga mea ființă s-a răspândit o senzaţie încântătoare — 
căldură, protecţie, pace. Extazul a pornit din piele şi mi-a cuprins tot 
trupul, destinzându-mi muşchii până atunci înfiorător de încordaţi. 
Degetele din minunatul păr al lui Kelly şi-au slăbit strânsoarea, şi ea 
a tors, cu şoldurile trepidându-i, lipite de ale mele. Şi-a coborât gura 
către a mea şi i-am simţit răsuflarea pe piele şi sânii strivindu-se de 
mine prin materialul subţire al costumului ei. 

Ceva, un gând sâcâitor, m-a deranjat pentru o clipă. Poate era 
legat de desăvârşita adâncime întunecată a ochilor ei, sau de modul 
în care i se frecau colții de gâtul meu — indiferent cât de mult mi-ar 
fi plăcut. Însă apoi i-am simţit buzele pe pielea mea, am simţit-o 
trăgând aer în piept şi tremurând de dorinţă, şi iarăşi n-a mai contat. 
Pur şi simplu mai voiam! 

S-a auzit o bubuitură şi am întrezărit, ca prin ceaţă, peretele 
dinspre vest al clădirii prăbuşindu-se, rupându-se în bucăţi mari de 
lemn şi zidărie în flăcări. Jetul de foc pe care-l trimisesem spre Kelly 
tăiase plafonul, peretele şi stâlpii de susţinere. Probabil că şubrezise 
structura de rezistenţă a întregii clădiri. 

Aoleu. 

Lumina s-a revărsat înăuntru, printre cărămizile în cădere şi 
prin norii de praf s-au strecurat ultimele raze de soare ale zilei, calde 
şi aurii pe faţa mea, dureros de strălucitoare în ochii mei. 

Kelly a urlat şi, oriunde nu era acoperită, adică mai ales de la 
bărbie în sus, pielea i-a izbucnit în flăcări. Lumina a căzut peste 
vampiră ca o lovitură, azvârlind-o de pe mine. Am devenit conştient 
de o durere surdă, de o căldură neplăcută pe obraz, pe gât, acolo 
unde aveam pe piele saliva ei. 

Preţ de câteva clipe, totul a fost lumină şi căldură şi durere, şi 
cineva ţipa. O clipă mai târziu, m-am străduit să mă ridic, rotindu- 

mi privirea prin clădire. Focul se răspândea, îl auzeam mistuind 
etajele de deasupra mea cu vuiet înăbuşit, iar prin golul din perete 
pătrundea sunetul îndepărtat al unei sirene. Ceva negru şi unsuros 
lăsase pe podeaua de beton pete care duceau spre camioneta albă. 
Lumina soarelui abia dacă atingea geamul din spate al vehiculului. 
Uşa laterală era larg deschisă, şi Kyle, cu faţa încă atârnându-i 
în fâşii zdrenţuite, trăgea înăuntru ceva grotesc — pe sora lui, cu 
adevărata înfăţişare rămasă acum fără masca de carne. Kelly scotea 
sunete ascuţite, de durere, în timp ce o înghesuia în partea din 
spate a furgonetei. Vampirul a închis apoi uşa, cu buzele crăpate 
încreţindu-i-se într-un mârâit. A făcut un pas spre mine, apoi şi-a 
încleştat frustrat fălcile, oprindu-se la mică distanţă de locul peste 
care cădea lumina soarelui. 

— O să plăteşti, vrăjitorule, a şuierat. O să am grijă să plăteşti 
pentru asta. 

S-a întors către furgoneta cu geamuri întunecate, fumurii, şi a 
sărit la volan. O clipă mai târziu, motorul a prins viaţă huruind şi 
vehiculul a accelerat către uşile garajului, a trecut prin una dintre 
ele, împroşcând cu aşchii de lemn, a ieşit în stradă hurducându-se şi 
a dispărut cu motorul turat la maximum. 

Eu am rămas locului, uluit, ars, cu dureri în tot corpul şi cu 
mintea înceţoşată. M-am ridicat împleticindu-mă şi am pornind-o 
clătinându-mă pe picioare către gaura din perete, prin care am ieşit 
în lumina împuţinată a zilei. Sirenele se auzeau mai aproape. 

— Fir-ar să fie, am bombănit, uitându-mă peste umăr, la focul 
care se răspândea. Sunt cam prea dur cu clădirile. 

Am clătinat din cap, străduindu-mă să-mi limpezesc gândurile. 
Întuneric. Se întuneca. Trebuia să mă duc acasă. Vampirii pot ieşi 
după ce se lasă noaptea. Acasă, mi-am spus. Acasă. 

M-am îndreptat spre Broscuţă împleticindu-mă. 

În spatele meu, soarele a coborât sub linia orizontului, 
îngăduindu-le tuturor creaturilor înfricoşătoare care bântuie 
tenebrele să iasă la joacă. 


17 


Nu-mi amintesc cum am reuşit să mă întorc acasă. Mi-au 
rămas în memorie doar imaginea vagă a tuturor maşinilor din jurul 
meu mergând prea repede şi Mister care m-a întâmpinat torcând 
zgomotos când am intrat în apartament şi am încuiat uşa în urma 
mea. 

Saliva narcotică de vampir fusese absorbită de piele în nu mai 
mult de trei secunde şi mi se răspândise în tot organismul în scurtă 
vreme după aceea. Mă simţeam cu desăvârșire amorţit şi ameţit. Nu, 
camera nu se învârtea, dar, când îmi mișcam ochii, toate contururile 
se înceţoşau uşor, pentru a se limpezi dacă îmi concentram privirea 
asupra unui obiect. Vibram. La fiecare bătaie a inimii, îmi pulsa tot 
trupul, străbătut lent de un spasm delicat, de plăcere. 

Ceva din interiorul meu nu se putea împiedica să savureze 
fiecare secundă a acestei experienţe. Chiar punând la socoteală 
sedativele primite în cele câteva dăţi când ajunsesem la spital, era 
cel mai minunat drog pe care-l încercasem vreodată. 

M-am împleticit până la patul meu îngust şi m-am lăsat să cad 
în el. Mister a venit să mi se foiască în jurul feţei, aşteptând să mă 
ridic şi să-l hrănesc. 

— Pleacă, m-am auzit murmurând. Ghem de blană prost. 
Pleacă. 

El şi-a pus lăbuţa pe gâtul meu, atingând pielea arsă din locul 
unde căzuse lumina soarelui peste saliva lui Kelly Hamilton. M-a 
străbătut o durere arzătoare şi am gemut, sforțându-mă să merg 
în bucătărie. Am luat din răcitor câteva bucăţi de friptură şi le-am 
aruncat în farfuria motanului. Pe urmă m-am târât până la baie şi 
am aprins lumina. 

M-a durut. Mi-am umbrit ochii şi m-am uitat în oglindă. Aveam 

pupilele frumos dilatate — erau cât cepele. Pe gât şi pe obraz, pielea 
îmi era roşie şi strălucea, de parcă aş fi adormit afară într-o după- 
amiază de vară; mă durea, dar nu mă punea în pericol. Nu mi-am 
descoperit niciun semn pe gât, ceea ce însemna că vampira nu mă 
mușcase. Eram foarte sigur că e de bine. Îmi aminteam ceva despre 
muşcătura care lega vampirul de victimă. Dacă m-ar fi muşcat, ar fi 
putut să pătrundă în mintea mea. O vrajă folosită pentru controlul 
minţii. Încălca una dintre legile magiei. 

M-am întors împleticindu-mă lângă patul în care m-am trântit 
şi am încercat să-mi pun ordine în gânduri. Era dificil, din cauza 
spasmelor de plăcere care mă străbăteau. Mister s-a întors să-şi frece 
nasul de mine, dar l-am împins şi m-am străduit să-l ignor 

— Concentrează-te, Harry, am mormăit către mine însumi. 
Trebuie să te concentrezi. 

Învăţasem cum să blochez durerea când era necesar. Când 
studiasem sub îndrumarea lui Justin, fusese o necesitate. Profesorul 
meu nu credea că trebuie să laşi nuiaua deoparte şi să răsfeţi un 
potenţial vrăjitor. Te deprinzi foarte repede să nu mai faci greşeli 
când ţi se oferă stimulentul potrivit ca să le eviţi. 

Blocarea plăcerii e un exerciţiu mai dificil, dar am reuşit cumva. 
Primul lucru pe care a trebuit să-l fac a fost izolarea delectării. Mi-a 
luat ceva timp dar, încetul cu încetul, mi-am descoperit contururile 
părţilor încântate de minunatele senzaţii de căldură şi le-am închis 
între ziduri. Apoi a urmat însăşi încântarea care pulsa în mine. Mi- 
am luat sub control ritmul cardiac şi l-am încetinit puţin, deşi deja 
era prea lent, apoi am început să-mi anulez percepţia mâinilor şi a 
picioarelor, le-am împins dincolo de ziduri, alături de restul corpului 
meu care nu-mi era de niciun ajutor. A urmat încântătoarea mea 
ameţeală, şi n-am mai rămas decât cu o vagă înceţoşare a gândurilor, 
inevitabilă din cauza substanţelor chimice implicate. 

Am închis ochii şi am respirat adânc, apoi am încercat să-mi 
sistematizez ideile. 

Lydia fugise din adăpostul oferit de biserică, de sub protecţia 
părintelui Forthill. De ce? M-am dus cu gândul înapoi, la toate 
amănuntele despre ea care îmi erau cunoscute. Ochii ei afundaţi în 
orbite. Furnicăturile simţite la atingerea aurei ei. Oare îi tremurau 

mâinile, fie şi numai foarte puţin? Privind în urmă, credeam că da. 
Mi-am amintit cum o văzusem în furgonetă. Am revăzut, în gând, 
brăţara de la încheietura ei. Pulsul zvâcnindu-i. Fusese lent? Așa mi 
se păruse atunci — atunci, când al meu accelera nebuneşte. M-am 
concentrat asupra momentului în care o atinsesem. 

Şaizeci, mi-am spus. Pulsul ei fusese de vreo şaizeci de bătăi pe 
minut. În clipa de față, bătăile inimii mele erau doar zece pe minut. 
Fuseseră treizeci, dar le încetinisem ca să-mi domolesc cântecul 
drogului din sânge. 

(Cântec, ce frumos cântec, de ce naiba l-am oprit, când aş fi 
putut să-mi micşorez înălţimea zidurilor, să ascult muzica, să stau 
întins, fericit şi tăcut şi să mă mulţumesc să simt, să exist...) 

Am avut nevoie de câteva clipe ca să-mi reîntăresc zidurile. Pulsul 
Lydiei avusese valoarea nominală normală. Însă zăcuse nemişcată, 
fără vlagă, cam aşa, ca mine. Kyle şi Kelly o otrăviseră, la fel cum 
mă otrăviseră pe mine, eram sigur. Şi atunci de ce, prin comparaţie, 
bătea inima ei atât de repede? 

Plecase din biserică şi probabil că fusese prinsă de Coşmar. 
Aflându-se sub controlul lui, se dusese acasă la Malone şi fusese 
invitată să intre. Dar de ce se dusese la Malone? Ce legătură avea 
Malone cu toată povestea asta? 

Malone şi Lydia. Coşmar îi atacase pe amândoi. Care era 
legătura? Ce aveau în comun? 

Şi alte întrebări. Ce treabă aveau vampirii cu ea? Dacă o vânaseră 
Kyle şi sora lui, însemna că o voia Bianca. De ce? Bianca şi Coşmar 
erau aliaţi? Şi, dacă erau, de ce naiba trebuia să-şi folosească vampira 
cele mai puternice brute ca să răpească o fată, dacă era posedată de 
aliatul ei? 

Şi cum naiba trecuse Coşmar de prag? Şi o întrebare încă şi 
mai bună, cum trecuse de protecţia oferită Lydiei de Ialismanul 
Mortului, pe care-l avea de la mine? Nicio stafie n-ar fi trebuit să-i 
poată face vreun rău, sau să treacă de talismanul ăla. Nu avea sens. 

(Şi de ce ar fi trebuit să aibă? De ce trebuia un anumit lucru să 
aibă un anumit sens? Nu te mai agita, Harry, întinde-te şi simte- 
te bine, relaxează-te, lasă-ţi sângele să cânte, lasă-ţi inima să bată, 
abandonează-te în minunatul vârtej cald al întunericului, uită-ţi 

grijile, alunecă, pluteşte şi...) 

Zidurile mele au început să se surpe. 

M-am împotrivit, dar m-a cuprins brusc o spaimă care mi-a 
întețit bătăile inimii. Mă luptam împotriva otrăvii din sângele meu, 
dar lupta aia nu putea decât să mă facă mai vulnerabil, mai sensibil. 
Nu-mi puteam permite un eşec. Nu puteam. De mine depindeau 
alţi oameni. Trebuia să ţin piept... 

Zidurile s-au năruit şi sângele a început să-mi alerge prin trup 
tumultuos, vuind. 

Pluteam. 

Şi era plăcut. 

Plutirea în derivă a devenit somn. Somn dulce, neguros. Şi, cu 
timpul, s-a umplut de vise. 

Se făcea că eram din nou în depozitul de lângă portul Burnham. 
Era noapte, o noapte cu lună plină. Eram îmbrăcat cu pardesiul 
meu, cu cămaşa neagră, cu jeanşii şi cu pantofii sport negri, care 
erau mai potriviţi pentru... Eh. Pentru sport. Michael stătea lângă 
mine, cu răsuflarea abur cald în aerul iernii, purtând obişnuita lui 
mantie, costumul de zale complet pe sub tabarul roşu. Amoracchius 
i se sprijinea pe şold, ca sursă a unei forţe tăcute, statornice. Murphy 
şi ceilalţi membri ai echipei de Investigaţii Speciale purtau haine 
negre lejere şi veste antiglonţ, şi toată lumea ţinea un pistol într-o 
mână şi altceva — un flacon cu apă sfinţită sau o cruce de argint — în 
cealaltă. 

Micky Malone s-a uitat la lună şi şi-a pus ambele mâini pe pușca 
de vânătoare — era singurul om din grup care se baza numai pe 
puterea distrugătoare a armei de foc. Şi avea dreptatea lui. 

— Bun, a spus. Intrăm şi pe urmă ce facem? 

— Uite care e planul, i-a răspuns Murphy. Harry crede că adepţii 
ucigașului sunt drogaţi şi dormitează. Îi încercuim, le punem cătuşe 
şi continuăm. Murphy s-a strâmbat, cu ochii albaştri scânteindu-i 
în lumina argintie. Harry, spune-le ce va urma. 

Am vorbit cu voce scăzută. 

— Tipul pe care vrem să-l prindem e o vâlfă. Adică un soi de 
vrăjitor, numai că îşi consumă toată energia ca să distrugă. Nu e în 
stare să ducă la bun sfârşit nicio vrajă care nu face rău nimănui. 


PERICOL DE MOARIE / 141 


— Adică, din punctul nostru de vedere, e un nemernic, a mârâit 
Malone. 

— Într-o foarte mare măsură, am confirmat. Are putere, dar 
n-are clasă. Eu o să intru şi-o să-i anulez vrăjile. Credem că are un 
demon în serviciul lui — pentru asta au fost săvârşite crimele. Fac 
parte din plata primită de demon ca să-l slujească. 

— Demon, a murmurat Rudolph. Iisuse, cum poţi să crezi în 
asemenea rahaturi? 

— lisus credea în demoni, a ripostat Michael, cu voce joasă. 
Dacă acolo se află o asemenea creatură, nu vă apropiaţi de ea. Şi nu 
trageţi în ea. Lăsaţi-o în seama mea. Dacă trece de mine, aruncaţi 
asupra ei apa sfinţită şi o să fugă urlând. 

— Ăsta e planul, în linii mari, am confirmat. Împiedicaţi brutele 
cu cuțite să ne atace pe mine şi pe Michael. Eu iau puterile lui 
Kravos, iar voi îl înşfăcaţi imediat ce ne asigurăm că nu ne devorează 
demonul. De orice altceva ţine de partea supranaturală mă ocup eu. 
Întrebări? 

Murphy a clătinat din cap. 

— Să mergem. 

Şi-a înălţat un braţ, agitându-l — ca semnal de începere a acţiunii, 
adresat restului echipei, şi ne-am îndreptat spre depozit. 

Totul a mers conform planului. 

În faţa clădirii moţăiau vreo zece-doisprezece adolescenţi cu 
priviri goale, pierdute, în mijlocul unui abur care te ameţea. Peste 
tot se vedeau resturile unei orgii — cutii de bere, haine, ţigări de 
marijuana, seringi folosite şi golite, tot tacâmul. Poliţiştii s-au 
năpustit asupra puştanilor ca un roi negru, le-au pus tuturor cătuşe 
şi i-au încărcat într-o dubă care-i aştepta, şi pentru asta nu a fost 
nevoie decât de nouăzeci de secunde. 

Eu şi Michael ne-am continuat drumul către partea din spate a 
depozitului, printre teancuri de cutii de carton şi de lăzi. Murphy, 
Rudy şi Malone mergeau imediat în urma noastră. Am întredeschis 
uşa din spate şi am aruncat o privire dincolo de ea. 

Am văzut un cerc de lumânări negre care fumegau, o siluetă 
scăldată în lumină roşie, îmbrăcată în pene şi mânjită de sânge, 
îngenuncheată alături şi ceva negru, oribil, ghemuit în centru. 

— Bingo, am şoptit. Apoi m-am întors spre Michael. Are 
demonul acolo, cu el. 

Cavalerul s-a mulţumit să dea din cap şi şi-a dus mâna la sabie, 
gata s-o scoată din teacă. 

Eu am scos păpuşa din buzunarul pardesiului. Era o păpuşă 
Ken, dezbrăcată, cu trupul incorect din punct de vedere anatomic, 
dar avea să-şi facă treaba. Puținele fire de păr găsite la locul ultimei 
crime fuseseră lipite minuţios, cu o bucată de scotch, de capul ei și o 
împodobisem ca pe un practicant al magiei negre — cu pentagrame 
inversate, câteva pene şi puţin sânge (de la un biet şoarece neajutorat, 
prins de Mister). 

— Murphy, am şuierat. Eşti absolut sigură în privinţa părului? 
E al lui Kravos? 

Dacă nu era, păpuşa nu-i putea face prea mult rău vâlfei, în afara 
cazului când reuşeam să i-o arunc în ochi. 

— Suntem rezonabil de siguri, a şoptit ea. Da. 

— Rezonabil de siguri. Grozav. 

Dar am îngenuncheat, am trasat un cerc în jurul meu şi altul în 
jurul păpuşii Ken, apoi am făcut vraja. 

Părul era al lui Kravos. A simţit efectul vrăjii cu câteva secunde 
înainte de a-i lua toată puterea şi, în acele câteva secunde, și-a întins 
mâna şi a spart cercul din jurul demonului cu voinţa şi cu mâna şi, 
urlând de furie, i-a poruncit să ne atace. 

Demonul s-a repezit la noi, tot numai neguri contorsionate, 
umbre şi ochi roşii. Michael s-a proptit în cadrul uşii şi a scos sabia, 
şi brusca răbufnire de lumină strălucitoare şi de furie magică a 
despicat întunericul ca o furtună. 

În realitate, eu încheiasem vraja, luându-i lui Kravos puterile. 
Michael ciopârţise demonul, făcându-l bucățele. Kravos se repezise 
în ajutorul lui, dar Malone, trăgând de la o distanţă destul de mare, 
îi secerase picioarele şi îl lăsase zvârcolindu-se însângerat pe podea, 
dar nu în pericol de moarte. lar Murphy îi smulsese cuțitul din 
mâini şi ziua se încheiase cu victoria băieţilor buni. 

În visul meu, lucrurile au luat o altă întorsătură. 

Am simţit că eşafodajul vrăjii care se închidea în jurul lui Kravos 
începea să alunece. L-am văzut acolo, în țesătura în care îl înfăşuram 

— dar ticălosul a dispărut pur şi simplu o clipă mai târziu, iar vraja 
s-a surpat sub propria ei greutate nesusţinută. 

Michael a ţipat. Mi-am înălţat privirea şi l-am zărit ridicat în aer, 
lovind zadarnic cu sabia umbrele şi negura. Mâini negre, cu degete 
hidos de lungi, l-au prins de cap, acoperindu-i faţa. Au urmat o 
răsucire, un pocnet, şi gâtul cavalerului s-a rupt — frumos, fără cusur. 
Trupul i-a zvâcnit, apoi a încremenit, flasc. Lumina lui Amoracchius 
s-a stins. Demonul a ţipat de încântare, un sunet metalic, subţire, şi 
a lăsat leşul să cadă. 

Murphy a scos un strigăt şi şi-a aruncat spre creatură flaconul 
cu apă sfinţită. Lichidul s-a aprins, împrăştiind o lumină argintie, 
când a lovit ceva din vălmăşagul întunecat care era demonul. Forma 
neguroasă s-a întors spre noi. I-ai apărut brusc ghearele, şi Murphy 
s-a retras împleticindu-se, privind şocată, cu ochi mari, locul în care 
trecuseră prin vesta kevlar, prin cămaşa şi prin pielea ei, lăsându-i 
pântecul despicat. Din interior a ţâşnit sânge şi nu numai, şi a scos 
un icnet slab, apăsându-şi ambele mâini pe rana căscată. 

Malone a început să tragă în creatură. Demonul-negură s-a 
întors către el, tot numai poftă lacomă şi colţi roşii, şi a aşteptat 
pocnetul scurt al armei rămase fără gloanţe. Pe urmă s-a mulţumit 
să râdă, a înşfăcat puşca de capătul ţevii şi l-a izbit pe Malone de 
perete, împingându-i în burtă patul greu al armei până când a 
început să urle, până când carnea a început să se rupă, până când 
coastele au început să crape, şi atunci a apăsat mai tare, până când 
am auzit limpede, acoperind icnetele de vomă ale poliţistului, cum 
îi crăpau şi i se spărgeau vertebrele. Şi Malone s-a prăbuşit la rândul 
lui, pe moarte. 

Cu faţa albă ca varul, Rudolph a ţipat şi a rupt-o la fugă. 

Lăsându-mă singur cu demonul. 

De groază, inima îmi bătea nebunește şi tremuram ca frunza. 
Eram încă în cercul meu. Cercul mă mai proteja încă. M-am 
străduit să-mi extind simţurile, adunându-mi toată puterea, ca să 
dau cu magia mea o lovitură cu care să anihilez creatura. 

Şi am descoperit că îmi stătea ceva în cale. Un zid. Vraja pe care 
voisem s-o arunc asupra lui Kravos. 

Demonul s-a apropiat de mine cu furie, s-a întins şi, de parcă 

n-ar fi existat niciun cerc în jurul meu, m-a azvârlit în aer cu un dos 
de labă. Am aterizat cu zgomot surd. 

— Nu, am bâiguit, încercând să ripostez. Nu, asta nu se 
întâmplă. Nu aşa s-au petrecut lucrurile! 

Ochii roşii ai demonului străluceau. Mi-am ridicat bagheta 
distrugătoare către el. 

— Fuego! am strigat, din toate puterile. 

N-a urmat nicio învolburare de căldură. Nici cea mai mică 
descărcare de energie. Absolut nimic. 

Demonul a râs din nou, s-a întins spre mine şi m-am simţit 
ridicat în aer. 

— E un vis! am urlat. 

Fiind conştient de asta, m-am străduit să ajung la urzeala visului, 
s-o modific — dar nu făcusem niciun fel de pregătiri înainte de a 
adormi, şi intrasem deja prea tare în panică, atenţia îmi era prea 
împrăştiată, nu puteam să mă concentrez. 

— E un vis! Nu s-a întâmplat aşa! 

— Atunci nu s-a întâmplat, a tors demonul, cu voce mieroasă. 
Dar se întâmplă acum. Pe urmă şi-a căscat botul şi l-a închis peste 
burta mea, cu colții lui oribili afundându-se, chinuindu-mă, trăgând 
de măruntaiele mele. Şi-a scuturat capul, şi am explodat, cu bucăţi 
de carne zburând din mine în gura lui, cu sângele scurgându-mi-se 
în timp ce mă încordam şi mă zbăteam neajutorat, urlând. 

Şi pe urmă un motan gri, cu doar un ciot de coadă, a apărut ca 
din pământ şi mi-a tras o labă peste nas, şi ghearele lui m-au ars ca 
focul. 

x kx x 

Am urlat din nou şi m-am trezit în apartamentul meu, într-un 
colț al dormitorului, încovrigat în poziţie fetală. Vărsasem tot ce 
aveam în mine. Mister a apărut deasupra mea şi, părând să acţioneze 
raţional, mi-a mai tras o zgârietură, de data asta pe obraz. M-am 
auzit ţipând şi am tresărit de durere. 

Ceva mi-a alunecat unduind pe piele. Ceva rece, sumbru şi 
greţos. M-am săltat în capul oaselor, clipind ca să-mi alung somnul 
şi străduindu-mă să mă strecor printre rămăşiţele veninului de 
vampir şi ale visului şi să mă concentrez asupra acelei prezenţe — dar 

dispăruse. 

M-am cutremurat violent. Eram îngrozit. Nu înspăimântat, nu 
la nivel conştient — groaza era cumplită, neîntreruptă. O teroare 
iraţională, viscerală, care trece dincolo de logică şi îţi invadează 
sufletul. Mă simţeam, cumva, violat într-un mod oribil, folosit. 
Neajutorat. Slab. 

M-am târât până jos, în laborator, bâjbâind prin întuneric. Eram 
vag conştient că Mister mergea alături de mine. Jos era beznă, beznă 
şi frig. Am traversat încăperea împleticindu-mă, dând cu picioarele 
peste lucruri şi azvârlindu-le în dreapta şi în stânga, până ce am 
ajuns la cercul de invocare încastrat în podea. M-am aruncat în 
el suspinând şi am pipăit podeaua cu degete insistente, până când 
l-am simţit. Pe urmă mi-am dorit să se închidă. A opus rezistenţă, şi 
am împins în el mai tare, m-am silit s-o fac cu tot mai multă putere 
şi am auzit într-un târziu pocnetul cu care mi s-a închis în jur ca 
un zid. 

M-am ghemuit pe-o parte, având grijă să-mi fie tot trupul în 
cerc, şi am plâns. 

Mister s-a plimbat în jurul cercului torcând gros, liniştitor. Pe 
urmă l-am auzit pe uriaşul motan gri sărind pe masa de lucru şi apoi 
pe un raft. Umbra lui neclară s-a arcuit lângă craniul palid. Din 
gură a prins să i se reverse o lumină galbenă, pătrunzând în orbitele 
craniului, până când ochii ca două flăcări de lumânare ai lui Bob au 
clipit şi ţeasta s-a răsucit spre mine, fixându-mă cu privirea. 

— Harry, a zis Bob, cu voce calmă, solemnă. Harry, m-auzi? 

Mi-am ridicat privirea tremurând, extraordinar de recunoscător 
fiindcă auzeam o voce cunoscută. 

— Harry, a spus el, cu blândeţe. Am văzut creatura, Harry. Cred 
că ştiu de ce-a venit după Malone şi după ceilalţi. Cred că ştiu cine-a 
făcut-o. Am încercat să te ajut, dar nu te-ai trezit. 

Gândurile mele se învârtejeau, confuze. 

— Ce? am întrebat. Vocea mi-a sunat ca un scâncet. Despre ce 
vorbeşti? 

— Îmi pare rău, Harry. Craniul a şovăit şi, ca şi cum expresia 
feţei i s-ar fi putut schimba, a părut, cumva, neliniştit. Cred că ştiu 
ce-a încercat adineauri să te mănânce. 

— Să mă mănânce, am şoptit. Nu... nu pricep. 

— Creatura aia pe care-o cauţi, cred. Coşmar. Cred c-a fost aici. 

— Coşmar, am repetat. Mi-am lăsat capul în piept şi am închis 
ochii. Bob, nu pot... nu pot gândi limpede. Ce se petrece? 

— Păi, te-ai întors acasă acum vreo cinci ore, drogat în ultimul 
hal cu salivă de vampir şi bombănind ca un nebun. Cred că nu ţi-ai 
dat seama că eram în Mister. Ţii minte partea asta? 

— Da. Oarecum. 

— Ce s-a întâmplat? 

l-am povestit întâlnirea mea cu Kyle şi Kelly Hamilton. 
Vorbitul părea să mă ajute să opresc caruselul lucrurilor din jur şi 
să-mi liniştească stomacul. Bătăile inimii mi s-au încetinit treptat, 
devenind ceva mai lente decât ale unui iepure înspăimântat. 

— Ciudat, a comentat Bob. Trebuie să fie vorba de ceva foarte 
important ca să rişte să iasă astfel, în plină zi, chiar şi într-o camionetă 
echipată special pentru aşa ceva. 

— Îmi dau seama, Bob, am spus, ştergându-mi faţa cu o mână. 

— Ţi-ai mai revenit? 

— S... sper. 

— Cred c-ai fost dat zdravăn peste cap, adică asta i s-a întâmplat 
spiritului tău. Noroc că ai început să ţipi. Am venit cât de repede 
am putut, dar nu voiai să te trezeşti. Cred că din cauza otrăvii. 

M-am săltat în capul oaselor, dar am rămas în cerc, cu picioarele 
încrucişate. 

— Mi-aduc aminte că am visat. Dumnezeule, a fost un vis oribil. 

Mi-am simţit picioarele înmuindu-se şi am reînceput să tremur. 

— Am încercat să-l schimb, dar nu eram pregătit. N-am putut. 

— Un vis, a spus Bob. Da, se potriveşte. 


PERICOL DE MOARIE / 147 


— Se potriveşte? m-am mirat. 

— Evident, a răspuns el. 

Am scuturat din cap, mi-am pus coatele pe genunchi şi mi- 
am sprijinit faţa în mâini. Nu voiam să continui. Putea s-o facă 
altcineva. Eu trebuia să plec, să părăsesc oraşul. 

— M-a atacat un spirit? 

— Da. 

Am clătinat din cap. 

— E total lipsit de sens. Cum a trecut de prag? 

— În primul rând, pragul tău nu arde destul de tare, burlacule. 

Mi-am adunat destul curaj ca să mă strâmb la Bob. 

— Atunci sunt puternice runele. Îmi apără toate uşile şi toate 
ferestrele. Şi n-am oglinzi care să poată fi folosite. 

Dacă ar fi avut mâini, Bob şi le-ar fi frecat. 

— Exact, a spus. Da, exact. 

Stomacul mi s-a revoltat iarăși şi un nou tremur violent m-a făcut 
să-mi pun palmele pe genunchi. Aş fi vrut să mă lungesc undeva, 
să-mi întind în voie braţele şi picioarele, să-mi plâng toate lacrimile, 
să-mi vărs şi ultimele zdrenţe de demnitate rămase în stomac, apoi 
să mă ascund într-o gaură, trăgându-le după mine. Am înghiţit în 
sec. 

— Atunci n-a venit niciodată aici, la mine. Asta vrei să spui. N-a 
trecut nicidecum de bariere. 

Bob a încuviinţat, cu ochii strălucindu-i. 

— Exact. Ai ieşit tu. 

— Jn timp ce visam? 

— Da, da, da, a răspuns el, efervescent. Acum are sens — nu 
pricepi? 

— Nu tocmai. 

— Visele, a spus craniul. Când visează un muritor, se pot 
întâmpla tot felul de lucruri bizare. Iar când visează un vrăjitor, 
poate fi chiar şi mai straniu. Visele pot fi uneori atât de intense încât 
creează, temporar, o lume a lor. Un soi de bulă în Niciodatănicicând. 
Mi-ai povestit că Agatha Hagglethorn era o stafie atât de puternică 
încât avea acolo propriul ei domeniu, ţi-aduci aminte? 

— Da. Semăna, într-un fel, cu vechiul Chicago. 

— Ei, şi oamenii pot face, uneori, acelaşi lucru. 

— Dar eu nu sunt stafie, Bob. 

— Nu, a răspuns el. Nu eşti. Dar în tine există tot ce trebuie 
ca să devii, cu excepţia circumstanțelor favorabile. Harry, stafiile 
nu sunt nimic altceva decât imagini încremenite ale oamenilor, 
reprezintă ultima impresie lăsată de personalitatea cuiva. Bob s-a 
întrerupt, meditativ. Oamenii sunt întotdeauna cele mai deranjante 
creaturi peste care poţi da de Partea Cealaltă. 

— Am observat, am ripostat eu. Bun. Tu susţii aşadar că, ori de 
câte ori visez, ia naştere micul meu domeniu din Niciodatănicicând, 
concesionat cu ora. 

— Nu de fiecare dată, m-a contrazis Bob. De fapt, se întâmplă 
de foarte puţine ori. Presupun că numai visele foarte intense pot 
scoate dintr-un om energia necesară. Dar, cu hotarul acum atât de 
plin de turbulenţe şi de uşor de străbătut... 

— Visele mai multor oameni creează bule în Partea Cealaltă. Şi 
înseamnă că aşa a ajuns creatura la bietul Micky Malone. În timp 
ce dormea. Soţia lui mi-a povestit că a avut insomnie în noaptea 
aia. Prin urmare, a stat afară, aşteptând s-adoarmă el, şi şi-a umplut 
timpul omorând animale mici. 

— E posibil, a încuviinţat Bob. Ţii minte ce-ai visat? 

M-am cutremurat. 

— Da. Îmi... îmi amintesc. 

— Coşmar a pătruns probabil acolo, cu tine. 

— Când mi-era spiritul în Niciodatănicicând? M-ar fi făcut 
fărâme. 

— Nu tocmai. Bob radia. E domeniul spiritului tău, ai uitat? 
Chiar dacă numai temporar. Înseamnă că ai avantajul celui care 
joacă pe terenul lui. Nu ţi-a fost de folos, fiindcă te-a luat prin 
surprindere, dar l-ai avut. 

— Oh. 

— Îţi aduci aminte ceva anume, ceva care n-a mers cum ar fi 
fost de aşteptat, sau un personaj care n-a acţionat cum ar fi trebuit? 

— Da, am răspuns. Mâinile mele tremurătoare mi-au pipăit 
burta, căutând urme de dinţi. Da, pe clopotele iadului. Am visat 
razia aia de acum două luni. Când l-am prins pe Kravos. 

— A, ăla, vâlfa. Bob a căzut pe gânduri. OK. Ar putea fi 
important. Ce s-a întâmplat? 

Am înghiţit în sec, străduindu-mă să nu vărs. 

— Ăă. Totul a fost pe dos. Demonul pe care-l invocase. A fost 
mai puternic decât în realitate. 

— Demonul? 

Am strâns din ochi. 

— Bob, crezi că un demon poate lăsa în urmă o fantomă? 

— Oh, uh, a răspuns Bob, nu cred — decât dacă a murit într- 
adevăr acolo. Adică dacă a pierit pe vecie, nu dacă i-a fost distrusă 
doar întruparea. 

— L-a ucis Michael, cu Amoracchius, am subliniat. 

Craniul care-l adăpostea pe Bob s-a cutremurat. 

— Au, a zis. Amoracchius. În cazul ăsta, nu sunt sigur. Nu ştiu. 
Sabia aia ar putea ucide un demon, chiar şi prin carcasa fizică în care 
s-a întrupat. Magia credinţei religioase e extraordinar de puternică. 

— OK, atunci. E posibil s-avem de-a face cu fantoma unui 
demon. Poate de-asta e atât de... violentă. 

— Posibil, a încuviinţat el, vesel. 

Am clătinat din cap. 

— Dar asta nu explică vraja cu sârma ghimpată, pe care-am 
găsit-o chinuind şi stafii, şi oameni. 

M-am concentrat asupra problemei, asupra încâlcelii de fapte 
petrecute, cu un soi de disperare tăcută, ca a omului pe punctul să se 
înece, care nu mai are în plămâni destul aer ca să-l irosească ţipând. 
Mă ajuta să merg mai departe. 

— Poate că vrăjile sunt opera altcuiva, a sugerat Bob. 

— A Biancăi! am exclamat, când mi-a venit brusc ideea. Ea şi 
lacheii ei sunt, cumva, amestecați în asta până peste cap — ţii minte 
c-au pus mâna pe Lydia, nu? Şi m-au aşteptat în prima noapte, după 
ce fusesem arestat. 

— Nu credeam că are asemenea talente vrăjitoreşti, a comentat 
Bob. 

Am ridicat din umeri. 

— Nu le are, nu e teribil de pricepută. Însă a urcat în rang. 
Poate învaţă. Şi a fost întotdeauna în stare de ceva mai mult decât 

obişnuite şmecheriile hidoase ale vampirilor. Iar dacă a acţionat din 
Niciodatănicicând, a avut mai multă putere. 

Bob a fluierat printre dinţi. 

— Da, ipoteza ar putea sta în picioare. Bianca a stârnit agitaţie 
torturând mai multe spirite, a provocat astfel turbulenţa, ca să-l 
trimită pe acest Coşmar la tine. Şi pe urmă l-a lăsat de capul lui, s-a 
instalat comod şi savurează spectacolul. Are vreun motiv? 

— Răzbunarea, am răspuns, aducându-mi aminte de un bilet 
pe care-l citisem cu mai bine de un an în urmă. Mă învinuieşte de 
moartea unei femei care lucra pentru ea. Rachel. Vrea să mă facă să 
regret. 

— Clar, a zis Bob. Şi ar fi putut fi mâna ei de fiecare dată? 

— Da, am confirmat. Da, ar fi putut fi. 

— Mijloacele, ocazia, mobilul. 

— Raționamentul e, totuşi, destul de şubred. N-am în ce bază 
să cer ajutorul Consiliului. N-am nicio dovadă. 

— Şi ce dacă? a întrebat Bob. Du-te s-o omori. Problemă 
rezolvată. 

— Bob, nu poţi să pleci pur şi simplu să omori oameni. 

— Ştiu. De-aia trebuie s-o faci tu. 

— Nu, nici eu n-o pot face. 

— De ce nu? Ai mai făcut-o. Şi ai pistol nou şi tot ce-ţi mai 
trebuie. 

— Nu pot pune capăt vieţii cuiva fiindcă aşa vreau eu, pentru că 
e posibil să fi făcut ceva anume. 

— Bianca e vampiră, a subliniat el, vesel. Nu e vie în adevăratul 
sens al cuvântului. Îl iau pe Mister şi mă duc s-aduc gloanţele, iar 
Uite 
A oftat. 

— Nu, Bob. E înconjurată şi de o mulţime de oameni. Probabil 
c-ar trebui să ucid câţiva ca să pot ajunge până la ea. 

— Oh, la naiba. E iarăşi vorba despre ce e bine şi ce e rău, nu? 

— Da, fireşte. 

— Toată povestea asta cu morala continuă să mă năucească, 
Harry. 

— Bine-ai venit în club, am murmurat. 

Mi-am umplut plămânii tremurând, m-am aplecat să pun mâna 
pe cerc şi am dorit să-l întrerup. Am fost gata să mă ghemuiesc de 
spaimă când câmpul lui protector mi-a dispărut din jur, dar am 
reuşit să n-o fac. Îmi revenisem atât cât se putea. Trebuia să mă 
concentrez asupra misiunii mele. 

M-am ridicat şi m-am apropiat de masa de lucru, cu ochii acum 
obişnuiţi cu întunericul. Am luat cea mai apropiată lumânare, dar 
nu aveam şi chibrituri la îndemână. Aşa că mi-am întins un deget 
spre ea, strângând din sprâncene. 

— Flickum bicus, am murmurat. 

Mica vrajă de care mă folosisem de mii de ori a bolborosit şi 
a tuşit, cu energia smucindu-se în loc să curgă. Fitilul lumânării a 
fumegat, dar nu s-a aprins. 

M-am încruntat, am închis ochii, am făcut un mic efort şi am 
repetat vraja. De data asta am simţit o scurtă şi uşoară ameţeală şi 
flacăra lumânării a apărut cu o pâlpâire. M-am sprijinit cu o mână 
de masă. 

— Bob, ai văzut asta? am întrebat. 

— Da, mi-a răspuns el, cu încruntarea simţindu-i-se în glas. 

— Ce s-a-ntâmplat? 

— Ăă. Prima dată n-ai pus destulă magie în vrajă. 

— Am pus câtă pun de obicei, am protestat. Dă-o-ncolo, am 
făcut vraja asta de un milion de ori. 

— Eu te-am văzut numai de o de o mie şapte sute cincizeci şi 
şase de ori. 

l-am oferit o versiune palidă a privirii cu care-l fulgeram de 
obicei. 

— Ai înţeles ce vreau să zic. 

— N-a fost destulă putere, a subliniat el. Eu le spun lucrurilor 
pe nume. 

M-am holbat o clipă la lumânare. 

— De ce-a fost nevoie să fac eforturi ca s-aprind chestia asta? 

— Probabil fiindcă acest Coşmar a luat o îmbucătură zdravănă 
din puterile tale, Harry. 

M-am întors spre Bob foarte încet, clipind nedumerit. 

— A... ce-a făcut? 

— În vis, când te-a atacat, s-a repezit la o anumită parte a 
corpului tău? 

Mi-am pus mâinile pe partea de jos a burţii, apăsând, şi am 
simţit cum căscam ochii. 

Bob a tresărit. 

— Oooooo, chakră!. Nu e bine. Ţi-a ajuns drept în chë. 

— Bob, am şoptit. 

— Bine că n-a fost interesat de... bijuteriile tale, nu? Vreau să 
zic că întotdeauna trebuie să priveşti jumătatea plină a pahar... 

— Bob, am repetat, cu voce mai puternică. Vrei să zici că... 
mi-a mâncat magja? 

El a părut să intre în defensivă. 

— Nu pe toată. Te-am trezit cât de repede am putut. Aşa că 
nu-ţi face griji, Harry, o să te refaci. Sigur, s-ar putea să dureze vreo 
două luni. Sau, ăă, ani. Ei, poate chiar decenii, dar e puţin probabil 
să fie nevoie de un timp atât de îndelungat... 

L-am întrerupt cu un gest brusc al mâinii. 

— Mi-a mâncat o parte din putere. Înseamnă că, acum, Coşmar 
e mai puternic? 

— Păi, fireşte, Harry. Eşti ceea ce mănânci. 

— Fir-ar să fie, am mârâit, apăsându-mi o mână pe frunte. OK, 
OK. Acum chiar trebuie să găsim creatura asta. Dacă se foloseşte 
de puterea mea, am continuat, măsurând locul cu pasul, sunt 
responsabil pentru ceea ce face cu ea. 

— Harry, ce spui tu e irațional, a comentat craniul, dispreţuitor. 

I-am aruncat o privire. 

— Ceea ce nu înseamnă că e mai puţin adevărat, m-am răstit. 

— OK, a ripostat el, cu blândeţe. Am lăsat în urmă Vadul 
Raţiunii şi ieşim de pe Calea Logicii. Următoarea oprire: Valea 
Lunaticului. 

Am mârâit, continuând să merg încoace şi încolo prin încăpere. 


1  Chakră sau punct energetic; conform medicinii tradiţionale 
indiene şi tradiţiei yoghine, în corpul omenesc există şapte şi prin 
intermediul lor are loc un schimb de energii subtile între organism 
şi mediul înconjurător. (n. trad). 

2 Forța vitală, concept provenit din filozofia chineză (n. trad.) 

— Trebuie să aflăm unde o să dea creatura asta următoarea 
lovitură. Are toată noaptea la dispoziţie. 

— Numai şase ore şi treisprezece minute, m-a corectat Bob. 
N-ar trebui să fie prea greu. Am citit jurnalele ectomantului cât ai 
dormit tu. Creatura poate să apară în coşmaruri, dar numai dacă 
au ceva în comun. Stafiile nu pot avea genul de putere cu care e 
înzestrat acest Coşmar decât atunci când acţionează în parametrii 
specifici fiefului lor. 

— Fief? 

— Uite cum trebuie să priveşti lucrurile, Harry. O stafie poate 
afecta numai ce ţine de împrejurările morţii ei. Agatha Hagglethorn 
n-ar fi putut să terorizeze spectatorii unui meci de baseball. Puterea 
ei nu se afla acolo. Ea nu putea să le facă necazuri decât bebeluşilor, 
soţilor brutali, poate soțiilor brutalizare... 

— Şi vrăjitorilor care intervin, am mormăit. 

— E normal când te aşezi în bătaia puștii. Însă Agatha nu putea 
da buzna unde vrei şi unde nu vrei să facă prăpăd. 

— Adică între Coşmar şi tot ce se-ntâmplă există o legătură 
directă. Asta vrei să spui. 

— Păi trebuie să existe, cumva, o tangenţă cu moartea lui. Aşa 
că, da. Cred că asta am vrut să spun. Mai exact, asta spune Mort 
Lindquist în jurnalele lui. 

— Eu, am spus. Şi Lydia. Şi Micky Malone. Cum naiba s-ar 
putea lega totul? Pe Lydia n-am mai văzut-o în viaţa mea. Sau, am 
adăugat încruntându-mă, cel puţin aşa cred. 

— E un fel de nucă, nu intră în perete, a încuviinţat Bob. O 
scoatem din ecuaţie pentru un minut? 

Am scos-o, şi totul a devenit brusc clar ca lumina zilei. 

— La naiba, am spus, şi am luat-o la fugă către scară pe picioarele 
mele nesigure, apoi am început să mă târăsc în sus, către telefon. 

— Ce e? a strigat Bob în urma mea. Harry, ce s-a întâmplat? 

— Dacă avem de-a face cu stafia demonului, ştiu ce vrea. 
Răzbunare. A venit după oamenii care l-au ucis, am strigat de pe 
scară, privind în jos. Trebuie s-o găsesc pe Murphy. 

Matematica are o anumită parte care salvează vieţi. Te trezeşti 
calculând probabilitățile fără să-ţi dai seama, ca un medic pe câmpul 
de luptă. Rănitul ăsta n-are nicio şansă de supravieţuire. Celălalt 
are, dar numai dacă-l laşi pe un al treilea să moară. 

Pentru mine, ecuaţia era relativ simplă. Însetat de răzbunare, 
demonul avea să se năpustească asupra celor care îl lichidaseră. 
Stafia n-avea să-şi amintească decât de aceia care fuseseră acolo şi 
asupra cărora se concentrase în ultimele momente ale vieţii. Ceea ce 
însemna că ţintele care îi mai rămăseseră erau Murphy şi Michael. 
Cavalerul avea şanse să se apere singur de creatura infernală, poate 
chiar mai multe şanse decât mine. Murphy n-avea. 

Am sunat la ea acasă. Nu mi-a răspuns nimeni. Am sunat la 
birou şi mi-a răspuns cu voce obosită, tulbure: 

— Murphy. 

— Murph, am spus. Ascultă, de data asta trebuie să ai o încredere 
deplină în mine. Plec spre tine şi o să sosesc peste vreo douăzeci de 
minute. S-ar putea să te afli în pericol. Rămâi unde eşti şi ai grijă să 
n-adormi înainte de sosirea mea. 

— Harry? a întrebat ea, şi mi-am dat seama că începea să se- 
ncrunte. Vrei să zici c-o să-ntârzii? 

— Să-ntârzii? Nu, la naiba. Ascultă, fă exact ce ţi-am spus, da? 

— Nu apreciez rahatul ăsta, Dresden, a mârâit ea. N-am dormit 
de două zile. Ai zis că ajungi în zece minute şi eu ţi-am spus c-o 
s-aştept. 

— Douăzeci. Am spus douăzeci de minute, Murph. 

Am putut să-i simt prin telefon privirea săgetându-mă. 

— Nu fi nemernic, Harry. Aşa ai spus acum cinci minute. Dacă 
e o glumă, n-o savurez. 

Am clipit, nedumerit, apoi am simţit un bulgăre de gheaţă în 
măruntaie, în locul unde mă sfâşiase Coşmar. Telefonul pârâia şi 
hârâia, şi m-am străduit să mă calmez înainte de a se întrerupe 
legătura. 

— O clipă, Murphy. Vrei să zici că ai mai vorbit cu mine acum 
cinci minute? 

— Harry, mai am două secunde până încep să distrug tot ce 
mă scoate din sărite. Şi tot ce mă-mpiedică să mă duc la culcare mă 
scoate din sărite. Nu te adăuga pe listă. 

Şi a închis. 

— Fir-ar să fie! am strigat. 

Am format din nou numărul lui Murphy, dar acum suna 
ocupat. Ceva vorbise cu ea şi o convinsese că vorbeşte cu mine. Lista 
creaturilor în stare să ia înfăţişarea altcuiva era cumplit de lungă, dar 
în cazul care mă interesa probabilitățile erau limitate: sau intrase în 
scenă o altă monstruozitate supranaturală, sau, m-am văzut silit să 
accept, Coşmar muşcase din mine o bucată destul de mare ca să-i 
reuşească mistificarea. 

La urma urmelor fantomele se pot întrupa — dacă au destulă 
putere ca să-şi facă trup din ceea ce găsesc în Niciodatănicicând 
şi dacă respectivul trup le e destul de bine cunoscut. lar Coşmar 
mâncase o bună parte din magia mea. Nu-i lipsea puterea necesară. 
Şi nici cunoaşterea. 

Pe clopotele iadului, se dădea drept mine. 

Am închis telefonul şi am alergat nebuneşte prin casă, grăbit 
să-mi iau cheile maşinii şi să-mi încropesc o trusă de exorcist din 
ce aveam prin bucătărie: sare, o lingură de lemn, un cuţit de masă, 
vreo două lumânări antivânt şi chibrituri, plus o cană pentru cafea. 
Le-am îndesat pe toate într-o geantă veche, Scooby-Doo, pentru 
mâncare şi, după de m-am gândit mai bine, m-am dus la sacul 
cu nisip pentru litiera lui Mister, am scos un pumn şi l-am pus 
într-o pungă de plastic. Am adăugat toiagul meu pârlit şi bagheta 
distrugătoare la maldărul de vechituri din braţele mele. Şi am alergat 
spre uşă. 

Dar am ezitat. M-am dus la telefon şi am format numărul lui 
Michael, cu degetele dansându-mi pe disc. Şi la el suna ocupat. Am 

scos un țipăt de frustrare în starea cea mai pură, am trântit receptorul 
şi am ieşit în fugă, îndreptându-mă spre Broscuţa Albastră. 

Era târziu. Traficul lăsa loc pentru mai rău. Am ajuns mai repede 
decât îi promisesem lui Murphy şi mi-am parcat maşina pe unul 
dintre locurile rezervate vizitatorilor. 

Postul de poliţie la care lucra Murphy se afla într-o clădire 
scundă, parcă ghemuită între cele înalte din jur, solidă, pătrată şi 
purtând câteva urme ale timpului trecut peste ea, ca un veteran în 
mijlocul unei păduri de recruți înalţi şi drepţi ca bradul. Am urcat 
scările în fugă, cu bagheta distrugătoare asupra mea şi cu geanta 
Scooby-Doo în mâna dreaptă. Sergentul cărunt de la recepţie m-a 
privit nedumerit când am dat buzna, gâfâind. 

— Dresden? 

— Salut, am spus, răsuflând greu. Încotro am luat-o? 

A clipit derutat. 

— Poftim? 

— N-am trecut pe-aici acum un minut? 

Mustaţa lui groasă, căruntă, a zvâcnit scurt, ca urmare a unui 
rictus nervos. S-a uitat în foaia cu înregistrări. 

— Ba da. Ai urcat la locotenenta Murphy acum un minut. 

— Minunat. Trebuie s-o văd din nou. Vrei să-mi deschizi? 

S-a uitat cu mai multă atenţie la mine, apoi a întins mâna către 
butonul de deblocare a uşii. 

— Ce se-ntâmplă aici, domnule Dresden? 

—= Îți spun imediat ce aflu, crede-mă. 

Am deschis uşa şi am luat-o pe scări, către birourile echipei de 
Investigaţii Speciale, aflate la etajul trei. Acolo m-am împins în 
ușile batante şi am alergat printre şirurile de birouri către încăperea 
ocupată de Murphy. Stallings şi Rudolph s-au ridicat de pe scaune, 
uitându-se uluiţi la mine. 

— Ce dracu-i asta? a izbucnit Rudy, fixându-mă cu ochi holbaţi. 

— Unde e Murphy? am strigat. 

— În biroul ei, s-a bâlbâit Stallings, cu tine. 

Aflat în fundul încăperii, biroul lui Murphy, în sfârşit marcat cu 
numele ei gravat pe o plăcuţă metalică, avea pereţii din materiale 
ieftine. M-am lăsat pe spate şi am lovit cu călcâiul în mânerul uşii. 


PERICOL DE MOARIE / 157 


Şubredă fiind, a crăpat, dar a fost nevoie de încă o lovitură ca să se 
deschidă. 

Murphy stătea pe scaunul ei, încă purtând aceleaşi haine în care 
o văzusem ultima oară. Îşi scosese şapca şi părul scurt şi blond îi era 
ciufulit. Cearcănele din jurul ochilor ei erau aproape de culoarea 
vânătăilor. Era perfect nemişcată şi se uita drept înainte, cu ochi 
albaştri inundaţi de spaimă. 

Eu mă aflam în spatele ei, îmbrăcat în negru din creştet până în 
tălpi — exact aşa cum fusesem în noaptea când îi prinsesem pe Kravos 
şi pe demonul lui. Coşmar arăta exact ca mine. Îşi ţinea mâinile de 
o parte şi de alta a feţei lui Murphy, cu degetele pe tâmplele ei — 
numai că i se apăsau, cumva, în cap, treceau prin piele, carne şi 
os, părând să-i pipăie creierul. Şi zâmbea, uşor aplecat deasupra ei, 
cu capul uşor lăsat pe-o parte, ca şi cum ar fi ascultat muzică. Nu 
ştiusem că faţa mea putea căpăta o asemenea expresie — senină şi în 
acelaşi timp răutăcioasă şi înfricoşătoare. 

Pentru o clipă, m-am holbat la straniul tablou cu cea mai 
autentică groază. Pe urmă am răbufnit: 

— Ia-ţi dracului labele de pe ea! 

Ochii lui negri s-au îndreptat brusc spre mine, sticlind de o 
inteligenţă rece, calmă. La fel de brusc, buzele i-au dezgolit dinţii 
şi a mârâit. 

— Vrăjitorule, tacă gura ta, a bombănit, cu voce dură ca oţelul 
şi tăioasă ca briciul. Altminteri rupe-te-voi imediat, precum şi-în vis 
sfâşiatu-te-am. 

Din pântecul meu cuprins de un tremur a pornit un strigăt 
ascuţit, de groază, dar am refuzat să-i dau glas. l-am auzit pe 
Rudy şi Stallings venind pe urmele mele. Mi-am ridicat bagheta 
distrugătoare, îndreptând-o spre capul lui Coşmar. 

— Ți-am spus să-ţi iei labele de pe ea! 

Buzele lui s-au schimosit într-un zâmbet. Şi-a ridicat mâinile de 
pe Murphy, cu degetele alunecându-i prin carnea ei ca prin apă, şi 
mi-a arătat palmele. 

— Totuşi, vrăjitorule, uitat-ai ceva. 

— Da? am întrebat. Ce? 

— Am o parte din tine. Sunt ceea ce eşti, a şoptit Coşmar. 

Palmele i-au zvâcnit brusc din încheieturi, împingându-se spre 
mine. Ventas servitas. 

Vântul s-a stârnit brusc, vâjâind cu furie, mi-a smuls picioarele 
de pe podea şi m-a azvârlit prin aer, cu spatele înainte. M-am izbit 
de Rudolph şi Stallings, care tocmai intrau în fugă. Am căzut toţi 
grămadă. 

Am rămas acolo o clipă, zăpăcit. L-am auzit pe Coşmar ieşind. 
A trecut pur şi simplu pe lângă noi, cu paşi uşori, calmi, şi a părăsit 
încăperea. Ne-am revenit cu toţii încet şi ne-am săltat în capul 
oaselor. 

— Ce naiba s-a-ntâmplat? a izbucnit Rudolph. 

Am simţit o durere la ceafă. Probabil că mă izbisem de ceva. Mi- 
am apăsat palma pe ţeastă şi am gemut. 

— Oh, pe toate stelele, am bombănit. Ar fi trebuit să ştiu că nu 
e bine să stau exact în faţa lui. 

Din nasul lui Stallings curgea sânge, îmbibându-i mustaţa 
căruntă. Avea pete roşii pe cămaşa albă. 

— Ce... Doamne Sfinte, Dresden, ce-a fost creatura asta? 

Am făcut un efort ca să mă ridic în picioare. Pentru o clipă s-a 
clătinat totul. Tremuram din tot corpul şi aveam impresia că aş fi 
putut să mă prăbuşesc şi să încep să plâng ca un copil. Creatura se 
folosise de vrăjile mele. Îmi furase chipul şi puterea magică şi profita 
de asta ca să le facă rău altora. Îmi venea să urlu de furie, să rup ceva 
în două cu mâinile goale. 

În schimb, m-am îndreptat spre Murphy clătinându-mă. 

— E ceea ce l-a atacat pe Malone, i-am răspuns lui Stallings. 
Explicaţia e complicată. 

Murphy rămăsese pe scaun, cu ochii holbaţi, îngrozită, cu 
mâinile pe genunchi. 

— Murph? am spus. Karrin? M-auzi? 

Nu s-a clintit. Dar a expirat cu ceva mai multă forţă, ca şi cum ar 
fi încercat să vorbească. Respira. Slavă Domnului. Am îngenuncheat 
şi i-am luat mâinile în ale mele. Erau reci ca gheaţa. 

— Murph, am şoptit. 

Mi-am fluturat mâna în faţa ochilor ei, apoi am pocnit zgomotos 
din degete. Nici măcar n-a clipit. 

Faţa frumoasă a lui Rudolph pălise. 

— Sun la parter. Le spun să nu-l lase să iasă. 

L-am auzit îndreptându-se spre cel mai apropiat telefon şi 
începând să formeze numărul de la recepţie. Nu m-am obosit să-i 
spun că era inutil. Că, dacă era cazul, Coşmar putea trece prin pereți. 

Stallings a venit lângă mine, pământiu la faţă şi părând zguduit. 
S-a uitat lung la Murphy înainte de a mă întreba: 

— Ce-nseamnă asta? Ce i s-a întâmplat? 

Am inspectat ochii lui Murphy cu toată atenţia. Erau larg 
deschişi, cu pupilele dilatate. Mi-am făcut curaj şi m-am uitat în 
profunzimea lor. Când te priveşte un vrăjitor în ochi, nu te poţi 
ascunde de el. Vede în adâncul fiinţei tale, îţi vede adevăratul 
caracter, părţile întunecate şi pe cele luminoase — iar tu vezi, în 
schimb, ce se ascunde în el. Ochii sunt ferestrele sufletului. Am 
căutat-o pe Murphy în spatele groazei şi am aşteptat să înceapă 
privirea în suflet. 

Nu s-a întâmplat nimic. Continua să stea neclintită, uitându-se 
drept înainte. A expirat din nou cu forță, sacadat, fără să scoată de 
fapt niciun sunet, dar i-am recunoscut efortul drept ceea ce era de 
fapt. 

Murphy ţipa. N-aveam idee ce vedea, ce orori îi pusese Coşmar 
în faţa ochilor. Şi ce luase de la ea. I-am atins uşor gâtul cu vârfurile 
degetelor, dar n-am simţit acel frig care-ţi pătrundea până în măduva 
oaselor, indiciul vrăjii care-l torturase pe Malone. Ştiam măcar atâta 
lucru. Dar, dacă nu puteam să văd în sufletul ei, Murphy se afla în 
altă parte. În ciuda luminilor aprinse, casa era pustie. 

— E... creatura aia a pătruns în mintea ei. Cred c-a făcut-o să 
vadă ceva. Ceva care nu e aici. Cred că ea nu ştie unde se află şi s-ar 
părea că nu poate să se miște. 

— Doamne fereşte, a şoptit Stallings. Ce putem face? 

— John, i-am spus, cu voce scăzută. Am nevoie de dosarul 
cazului Kravos. Şi de caietul ăla mare, legat în piele, pe care l-am 
găsit în apartamentul lui. 

Polițistul a tresărit, apoi s-a holbat la mine. 

— De ce ai spus că ai nevoie? 


Am repetat. 

El a închis ochii. 

— Iisuse, Dresden. Nu ştiu. Nu ştiu dacă se poate. În ultimul 
timp au apărut nişte probleme. 

— Am nevoie de caietul ăla, am insistat. Creatura care face asta 
e un soi de demon. Kravos trebuie să aibă numele lui scris în caietul 
lui cu vrăji. Dacă-i aflu numele, pot prinde creatura şi o pot opri. O 
pot face să-mi spună cum s-o ajut pe Murphy. 

— Nu m-ai înţeles. N-o să-mi fie uşor. Lucrurile s-au complicat, 
nu mă pot duce pur şi simplu să iau toate astea pentru tine, Dresden. 
Stallings s-a uitat la Murphy cu îngrijorare. Mi-aş putea pierde 
slujba. 

Mi-am pus geanta Scooby-Doo pe podea şi am deschis-o. 

— Ascultă-mă, am spus. O să-ncerc s-o ajut pe Murphy. Am 
nevoie de cineva care să stea cu ea până în zori şi s-o ducă pe urmă 
acasă — sau, şi mai bine, acasă la Malone. 

— De ce? m-a întrebat polițistul. Ce faci? 

— Cred că nemernicul ăla a silit-o să treacă prin ceva cumplit 
— ca un coşmar. Sunt sigur că-i pot pune capăt, dar o să fie în 
continuare vulnerabilă. O să plasez în jurul ei o barieră protectoare, 
ca să fie în siguranţă până se luminează afară. 

Odată ce răsărea soarele, Coşmar avea să rămână în trupul 
muritor pe care-l poseda, dacă nu fugea în Niciodatănicicând. 

— Trebuie s-o supravegheze cineva, în caz că se trezeşte. 

— Rudolph o poate face, a zis Stallings. Mă duc să vorbesc cu el. 

L-am fixat cu privirea. 

— Am nevoie de caietul ăla, John. 

S-a încruntat, cu ochii la podeaua din faţa mea. 

— Noi o să putem prinde creatura asta, Dresden? 

„Noi” însemna poliţia. Mi-am dat seama de atâta lucru din 
tonul vocii lui. Şi am clătinat din cap. 

— Dacă-ţi aduc caietul ăla, a mai întrebat el, o s-o poţi ajuta pe 
locotenentă? 

De data asta am dat din cap ca răspuns afirmativ. 

A închis ochii şi a oftat prelung. 

— Bine, a şoptit. 

Şi a plecat. O clipă mai târziu, l-am auzit vorbind cu Rudolph. 

M-am întors spre Murphy şi am scos din geantă punga cu nisip. 
Am scos şi o bucată de cretă şi am îndepărtat scaunul ei de birou, ca 
să pot desena în jurul nostru, al amândurora, un cerc pe care mi-am 
dorit apoi să-l închid. A fost nevoie de un efort mai mare decât de 
obicei, care m-a lăsat ameţit pentru o clipă. 

Am înghiţit în sec şi am început să adun energie, s-o concentrez 
cu toată minuţiozitatea şi precizia de care eram în stare. Am 
acumulat-o încet, în timp ce Murphy continua să inspire şi să ţipe 
fără grai la fiecare expiraţie. Mi-am pus mâna pe degetele ei reci 
şi mi-am amintit prin câte trecuserăm împreună, m-am gândit la 
prietenia care se născuse între noi, devenind o legătură din ce în ce 
mai puternică. În vremuri bune sau rele, inima lui Murphy fusese 
întotdeauna de partea cui trebuia. Nu merita să treacă printr-un 
astfel de chin. 

În mine s-a stârnit o furie imensă — nu doar câteva răbufniri 
scurte şi înceţoşate, ci ceva mult mai profund, mai neguros, mai 
calm şi mai periculos. Turbare. Turbam de mânie fiindcă aşa ceva i 
se întâmplase cuiva atât de altruist şi de milos ca Murphy. De mânie 
împotriva creaturii care se folosise de puterea şi de înfăţişarea mea 
ca să se apropie de ea prin înşelăciune şi să-i facă rău. 

Din turbarea aia a venit forţa de care aveam nevoie. Am adunat-o 
cu grijă şi am modelat-o cu gândul, creând cea mai delicată vrajă de 
care eram capabil. Şi am trimis-o, cu blândeţe, să mi se scurgă în 
josul braţului, în grăunţele de nisip prinse doar între vârfurile a 
două degete. Pe urmă mi-am ridicat uşor mâna, cu vraja într-un 
echilibru precar în timp ce am împroşcat-o pe Murphy, în ambii 
ochi, cu cele câteva fire de nisip. 

— Dormius, dorme, am şoptit. Murphy, dormius. 

Puterea s-a revărsat din mine, mi s-a scurs prin braţ ca apa. Am 
simţit-o căzând în grăunţele de nisip. Murphy a suspinat prelung, 
tremurător, şi pleoapele i-au fâlfâit, începând să coboare peste ochii 
holbaţi. Muşchii feţei i s-au destins, pe faţa până atunci îngrozită i 
s-a aşternut liniştea somnului adânc şi s-a gârbovit în scaun. 

Mi-am golit plămânii de aer în timp ce vraja îşi făcea efectul 
şi mi-am lăsat capul în jos, tremurând. Am întins braţul şi am 
mângâiat părul lui Murphy. Pe urmă am instalat-o într-un loc care 

părea mai confortabil. 

— Acolo unde nu există vise, i-am şoptit. Odihneşte-te pur şi 
simplu. Pun eu mâna pe creatura asta pentru tine. 

Cu un efort de voinţă, am mâzgălit cercul şi l-am rupt. Pe urmă 
am ieşit din el, m-am folosit de cretă ca să-i refac conturul şi am 
dorit să se închidă în jurul lui Murphy. De data asta am avut nevoie 
de un efort imens, cum nu mi se mai întâmplase din copilărie. Dar 
cercul s-a închis, izolând-o înăuntru. Înaltă de nici cinci centimetri, 
în jurul liniei de cretă dansa o ceaţă uşoară, ca valul de căldură ce se 
ridică vara din asfalt. Cercul avea să ţină la distanţă orice venea din 
Niciodatănicicând — iar somnul vrăjit avea să continue până în zori, 
împiedicând-o să viseze şi să-i dea astfel lui Coşmar ocazia să-i facă 
rău din nou. 

Am ieşit din biroul ei târşindu-mi picioarele şi m-am oprit 
lângă cel mai apropiat telefon. Rudolph mă urmărea cu privirea. 
Stallings nu se vedea nicăieri. Am format numărul lui Michael. Era 
în continuare ocupat. 

Voiam să mă întorc acasă şi să arunc asupra mea o vrajă a 
somnului. Voiam să mă ascund undeva, într-un loc călduros şi 
liniştit, şi să mă odihnesc. Dar Coşmar era încă în oraş. Şi continua 
să fie dornic de răzbunare, să-l caute pe Michael. Trebuia să-i iau 
urma, să-l găsesc, să-l opresc. Sau măcar să-l previn pe Michael. 

Am închis telefonul şi am început să-mi strâng lucrurile. Cineva 
mi-a pus mâna pe umăr. Mi-am ridicat privirea şi l-am văzut pe 
Rudolph. Era palid şi părea nesigur. 

— Sper că nu e totul o şarlatanie, Dresden, a spus, cu voce 
scăzută. Nu pricep cu adevărat ce se petrece aici. Dar, aşa să-mi ajute 
Dumnezeu, dacă locotenenta păţeşte ceva din cauza ta... 

l-am studiat faţa, amorţit. Pe urmă am dat din cap. 

— O să-l sun pe Stallings. Am nevoie de caietul ăla. 

Rudolph mă privea cu seriozitate şi asprime. Oricum nu-i 
plăceam prea mult. 

— Nu glumesc, Dresden. Dacă laşi să i se întâmple ceva lui 
Murphy, te omor. 

— Puştiule, dacă Murphy păţeşte ceva din cauza mea..., am 
oftat. Cred c-o să te las s-o faci. 

N-aş fi crezut că în Chicago poţi găsi un cartier de periferie 
liniştit. Michael reuşise, îl descoperise nu departe de Wrigley 
Field, către vest. Copaci bătrâni mărgineau strada cu splendoarea 
lor maiestuoasă. Aproape toate casele erau vechi, în stil victorian, 
restaurate după ce fluctuațiile economice şi un secol de lăsare în 
paragină le preschimbaseră în construcţii şubrede, oricând în 
pericol de incendiu. Casa lui Michael părea să fie din turtă dulce. 
Bine întreţinută, vopsită armonios şi elegant în ivoriu şi roşu de 
Burgundia şi înconjurată, poate inevitabil, de un gard alb, de 
scânduri, care-i mărginea şi grădina din faţă. Lumina de pe verandă 
aşternea un cerc alb, radiant, peste peluză, aproape până la marginea 
proprietăţii. 

Am parcat Broscuţa oblic, urcând-o pe bordura din faţa casei, 
m-am împins în poartă, lăsând-o să se legene în urma mea în 
balamale, am urcat scările cu paşi apăsaţi şi am bătut cu inelul 
metalic în uşa din faţă. Mi-am imaginat că Michael avea nevoie de 
un minut ca să se dea jos din pat şi să coboare de la etaj, dar am 
auzit în schimb o bufnitură şi doi paşi lungi, după care am văzut 
draperiile ferestrei de lângă uşă mişcându-se. Uşa s-a deschis o clipă 
mai târziu, şi el stătea în prag, clipind ca să-şi alunge somnul. 

— Harry, a zis. Şi a făcut ochii mari. Pe Tatăl Milostiv, ce-ai 
păţit? 

— E o noapte lungă, am răspuns. Aici am fost deja? 

Michael m-a studiat cu atenţie. 

— Nu sunt sigur că pricep ce spui. 

— Bun. Atunci înseamnă că n-am fost. Michael, trebuie să-ţi 
trezeşti familia, imediat. Ar putea fi în pericol. 

M-a privit din nou nedumerit. 

— Harry, e târziu. Doamne iartă-mă, ce tot sp...? 

— Ascultă-mă. 

l-am povestit, pe scurt, tot ce aflasem despre Coşmar şi cum 
ajungea la victimele lui. 

Michael s-a holbat la mine un minut întreg înainte de a vorbi: 

— Lasă-mă să-ţi spun ce-am înţeles. Stafia unui demon ucis de 
mine acum două luni face ravagii prin Chicago, intrând în visele 
oamenilor şi mâncându-le mintea din interior. 

— Aşa e, am confirmat eu. 

— Şi a luat o parte din puterea ta, apare într-un trup care 
seamănă perfect cu al tău şi crezi că vine încoace. 

— Da. Exact. 

Michael şi-a ţuguiat o clipă buzele. 

— Atunci de unde ştiu că tu nu eşti chiar acest Coşmar, care 
încearcă să mă facă să-l invit în casă? 

Am deschis gura. Apoi am închis-o. Apoi am spus: 

— Oricum e mai bine dacă rămân aici, afară. Charity o să-mi 
scoată probabil ochii dacă o să apar la ora asta. 

El a dat din cap. 

— Intră, Harry. Lasă-mă să duc bebeluşul la culcare. 

Am intrat în micul hol cu parchetul lustruit. Michael a arătat cu 
capul către camera de zi, aflată în dreapta. 

— Aşează-te, Harry. Revin într-o secundă. 

— Michael, am insistat eu. Ar trebui să-ţi trezeşti familia. 

— Creatura e într-un trup material, aşa ai spus, nu? 

— Era, acum câteva minute. 

— Atunci nu se află în Niciodatănicicând. E aici, în Chicago. Şi 
de aici nu poate intra în visele oamenilor. 

— Cred că nu, dar... 

— Şi caută oameni care-au fost de față când a murit. O să vină 
după mine. 

Mi-am mușcat o clipă buza. 

— Are în ea şi o bucată din mine, am spus apoi. 

El m-a privit încruntându-se. 

— Dacă aş veni să mă răzbun pe tine, Michael, n-aş începe cu 
tine. 

S-a uitat la copilul pe care-l ţinea în braţe. Expresia feţei i s-a 
asprit şi a vorbit cu voce foarte blândă. 

— Harry. Stai jos. Mă-ntorc într-o clipă. 

— Dar creatura ar putea... 

— O să mă ocup eu de asta, m-a întrerupt el, cu aceeaşi voce 
înceată, blândă. 

M-a speriat. M-am aşezat. El s-a îndepărtat cu copilul, mergând 
cu paşi uşori, şi a urcat scara, dispărându-mi din vedere. 

Am stat câteva clipe într-un balansoar mare, confortabil. În 
stânga mea erau un biberon şi un prosop. Probabil că Michael 
legănase fetiţa ca s-o adoarmă. Lângă biberon era un bilet. M-am 
aplecat, l-am luat şi l-am citit. 

Michael. N-am vrut să vă trezesc, pe tine şi pe bebe. Cel mic îmi 
cere pizza şi înghețată. Mă-ntorc în câteva minute — probabil înainte 
de a te trezi tu ca să citesti asta. Te iubesc, Charity. 

M-am ridicat şi m-am îndreptat spre trepte. Michael a apărut în 
capul scării, palid. 

— Charity, a spus el. A dispărut. 

Am ridicat biletul. 

— S-a dus să cumpere pizza şi îngheţată. Pofre de femeie 
însărcinată, presupun. 

Michael a coborât scările şi a trecut de mine aproape atingându- 
mă. A deschis dulapul din holul de la intrare şi a scos o jachetă Levi's 
şi sabia Amoracchius, în teaca ei neagră. 

— Ce mai aştepţi, Harry? Hai s-o căutăm. 

— Dar copiii tăi... 

El şi-a rostogolit ochii, a făcut un pas spre uşă şi a deschis-o fără 
să-şi desprindă privirea de mine. De cealaltă parte a pragului stătea 
părintele Forthill, cu părul lui rărit răvăşit de vânt şi cu surprindere 
în ochii albaştri din spatele ochelarilor cu ramă metalică. 

— Oh, Michael. N-aş fi vrut să trec pe la voi la o oră atât de 
târzie, dar maşina mea s-a stricat la numai un cvartal distanţă de 
aici, după ce am dus-o pe doamna Hamish acasă, şi m-am gândit că 
aş putea împrumuta... 

A tăcut, uitându-se de la mine la Michael şi apoi din nou la 
mine. 


166 / Ju BUTCHER 


— Ai din nou nevoie de cineva care să stea cu copiii, nu? 

Michael şi-a pus jacheta şi şi-a agăţat cureaua sabiei de umăr. 

— Au adormit deja. Sper că nu te deranjează. 

Preotul a intrat. 

— Niciodată. A făcut semnul crucii asupra fiecăruia dintre noi 
şi a murmurat: Domnul fie cu voi. 

Am ieşti din casă şi ne-am îndreptat spre camioneta lui Michael. 

— Vezi, Harry? 

M-am strâmbat. 

— Beneficii colaterale uşor accesibile. 

x x x 

Cu Michael la volan, camioneta mare, albă, huruia pe străzile 
din cartier, trecând în goană pe lângă celebrul cimitir Graceland, 
în drum spre magazinul alimentar de pe un colț al Byron Street. 
Tuna, şi din norii negri a început să plouă monoton, cu stropi mari 
şi grei, înconjurând toate luminile cu halouri galbene, reflectate, 
fantomatic, de asfaltul ud. 

— La ora asta din noapte, Walsham's e singurul magazin deschis, 
a spus Michael. O s-o găsim acolo. 

Un tunet a părut să-i sublinieze cuvintele. Am bătut cu degetele 
în toiagul meu pârlit şi m-am asigurat că aveam bagheta distrugătoare 
prinsă de cureaua care-mi stătea lejer la încheietura mâinii. 

— Uite camioneta ei, a spus Michael. 

A tras maşina într-unul dintre spaţiile de parcare marcate din 
faţa magazinului, alături de o dubă militară albă. Abia dacă şi-a 
lăsat timp să ia cheile din contact înainte de a-şi înhăţa sabia pe care 
a pregătit-o, ca s-o poată scoate oricând din teacă, şi s-a îndreptat 
spre uşile din faţă ale magazinului cu paşi mari, cu ochii îngustaţi 
şi cu maxilarele încordate. Ploaia i-a lipit părul de cap în numai 
câteva secunde şi s-a îmbibat în jacheta lui Levi's, colorând-o într- 
un albastru mult mai întunecat. L-am urmat, tresărind când am 
văzut ce avea de suferit pardesiul meu de piele şi gândindu-mă că, 
pe o asemenea vreme, ar fi fost mai bun cel vechi, din stofă groasă. 

Michael a pocnit cu podul palmei uşa, care s-a deschis cu 
clinchet de clopoței. A intrat cu aceiaşi paşi mari, şi-a rotit ochii, 
cuprinzând cu privirea casele de marcat şi mărfurile expuse în raza 

lui vizuală, apoi a strigat: 

— Charity! Unde eşti? 

Cele două casiere adolescente s-au uitat la el clipind nedumerite, 
iar o femeie bătrână, care studia cu mare atenţie vitaminele, s-a 
răsucit ca să-l privească, prin ochelari, cu gura căscată. Eu am 
oftat, apoi am salutat-o cu o înclinare a capului pe casiera cea mai 
apropiată, o fată prea slabă şi prea blondă, care părea să aştepte cu 
înfrigurare o pauză pentru fumat. 

— Ăă, bună, i-am spus. M-ai văzut cumva intrând aici cu un 
minut în urmă? 

— Sau ai văzut o femeie gravidă? a adăugat Michael. Cam atât 
de înaltă, a specificat, punându-și palma întinsă la nivelul urechii. 

Casiera a aruncat o privire spre colega ei. 

— Vreţi să ştiţi dacă v-am văzut pe dumneavoastră, domnule? 

Am dat din cap. 

— Vorbesc despre un tip care-mi seamănă leit. Înalt, slab, cu 
pardesiu negru, ca al meu, dar îmbrăcat în negru şi pe dedesubt. 

Fata şi-a lins buzele şi ne-a aruncat o privire prudentă. 

— Poate că da, a răspuns. Aş avea ceva de câştigat? 

Cavalerul a înaintat cu un pas, cu un mârâit pornindu-i din gât. 
L-am prins de umăr şi l-am tras înapoi. 

— Calm, calm, Michael, am strigat, cu voce ascuţită. Ia-o mai 
uşor, omule. 

— N-avem imp s-o luăm uşor, a bombănit. Tu depistezi. Eu 
caut. 

Cu asta, s-a afundat în magazin, ţinându-şi degajat sabia în 
mâna stângă, cu dreapta pe mânerul ei. 

— Charity! 

Am murmurat ceva deloc măgulitor, apoi m-am întors spre 
casieră. Mi-am căutat portofelul prin buzunare pe bâjbâite şi am 
reuşit să scot un trio jalnic de bancnote de cinci dolari, mototolite. 
Le-am ridicat între degete. 

— OK. Maleficul meu frate geamăn sau femeia gravidă. L-ai 
văzut pe vreunul dintre ei? 

Fata s-a uitat la mine, apoi la bancnote, după care şi-a rostogolit 
ochii. S-a aplecat peste casă şi mi-a smuls banii din mână. 

— Da, a răspuns. Ea a intrat pe culoarul dintre rafturi acum 
cinci minute. A luat-o către lăzile frigorifice. 

— Da? Şi pe urmă? 

Casiera a zâmbit. 

— Pe urmă? E fratele tău, sau cam aşa ceva, şi umblă după 
femeia ta? Şi-o să văd povestea asta mâine, la Larry Fowel? 

Mi-am îngustat ochii. 

— E complicat, am spus. Ce altceva ai mai văzut? 

A ridicat din umeri. 

— Ea a plătit pentru nişte chestii şi s-a dus la camioneta aia, 
de acolo. Motorul n-a vrut să pornească. Te-am văzut pe tine, sau 
pe tipul care-ţi seamănă, venind spre ea şi vorbindu-i. Ea l-a privit 
foarte sâcâită, dar a plecat cu el. Nu mi s-a părut nimic neobişnuit. 

Am simţit o zvâcnire în stomac. 

— A plecat cu el? Încotro? 

Fata a ridicat din nou din umeri. 

— Uite ce e, domnule, femeia a părut de acord să plece undeva 
cu maşina lui. Nu s-a împotrivit, nimic de genul ăsta. 

— Încotro? m-am răstit. 

Casiera a clipit, speriată, şi masca ei plictisită a părut gata să 
cadă. Pe urmă a arătat în josul străzii — către Graceland. 

— Michael! am strigat. Haide! 

Pe urmă am făcut stânga împrejur şi am dat buzna afară, în 
ploaie şi în întuneric. M-am oprit lângă camioneta lui Charity şi 
am bătut în capotă. S-a ridicat fără să opună rezistenţă, descoperind 
o încâlceală de sârme rupte, curele sfâşiate şi piese metalice sparte. 
M-am retras cutremurându-mă şi mi-am apărat ochii de ploaie, 
încercând să răzbat cu privirea în lungul străzii, către cimitir. 

Am desluşit cu greu două siluete îndepărtate — una greoaie, cu 
plete lungi. Cealaltă, zveltă, o domina cu înălțimea ei şi o ducea spre 
Graceland ţinând-o de păr. 

Au dispărut în umbra zidului de piatră al cimitirului. 

Mi-am înghiţit nodul din gât şi m-am uitat în jur. 

— Michael! am strigat din nou. 

M-am uitat în magazin pe fereastră, dar nu l-am văzut nicăieri. 

— La naiba! am exclamat, lovind cu piciorul în bara din faţă a 

camionetei. 

Nu mă simţeam în formă, nu în măsura necesară ca să-l înfrunt 
pe Coşmar de unul singur. Era puternic, avea puterea pe care mi-o 
furase. Avea de partea lui şi factorul „baubauw”. Iar soţia prietenului 
meu şi copilul lui nenăscut îi erau ostatici. 

lar eu — pe clopotele iadului! — n-aveam decât o durere de cap, 
o clepsidră din care nisipul se scurgea rapid şi un ghem de nervi. Şi 
asta în cel mai mare cimitir din Chicago, într-o noapte întunecoasă 
şi ploioasă, când hotarul dintre lumea noastră şi a spiritelor era ca o 
sită. Locul colcăia de fantome şi de alte creaturi înfiorătoare, iar eu 
aveam să fiu singur. 

— Da, am murmurat. De minune. 

Şi am alergat spre bezna în care-i văzusem dispărând pe Coşmar 


şi Charity. 

În viața mea, îmi veniseră şi idei mai bune. De exemplu, o 
dată sărisem dintr-o maşină în mers ca să înfrunt, de unul singur, 
o camionetă de licantropi. Fusese o treabă teoretic mai deşteaptă. 
Cel puţin, în momentul respectiv avusesem convingerea că pot să-i 
omor pe toţi. 

Ceea ce punea situaţia de atunci cu o treaptă mai sus decât 
cea în care tocmai mă aflam. Pe Coşmar îl omorâsem deja — sau 
dădusem o mână de ajutor la uciderea lui. În privinţa asta, ceva nu 
părea corect. Ar fi trebuit să existe un soi de lege care să decidă că nu 
e necesar să omori nimic pentru a doua oară. 

Ploaia cădea în şuvoaie, nu în picături, scurgându-mi-se în ochi. 
Trebuia să-mi tot şterg fruntea, îndepărtând apa, numai ca să-mi 
înceţoşeze din nou vederea, o clipă mai târziu. Începeam să mă tem 
că era cu putinţă să mă înec acolo, pe trotuar. 

Am traversat către zidul cimitirului. Din cărămidă roşie şi înalt 
de peste doi metri, se prelungea spre vest cu câte o treaptă din trei în 
trei metri ca să ţină pasul cu panta lină a străzii din sudul său. La un 
moment dat, îl întrerupea un gol întunecos şi mi-am încetinit goana 
când m-am apropiat de el. Cărămizile fuseseră sfâşiate ca hârtia şi 
zăceau, într-un morman de moloz gros de vreo şaizeci de centimetri, 
în jurul găurii. Am încercat să trag cu ochiul prin ea. N-am văzut 
decât ploaie, verdele ierbii şi umbrele copacilor aşternute pe terenul 
bine întreţinut. 

M-am oprit în afara cimitirului. O energie nedesluşită, încărcată 
de nelinişte, mă apăsa, ca atunci când se amestecă oboseală şi 
cofeina, la trei şi jumătate dimineaţa. Mi se rostogolea pe piele şi, 
prin ploaie, auzeam, auzeam efectiv şoapte, zeci, sute de şoapte, ca 
un susur fantomatic. Am pus palma pe zid şi am simţit tensiunea. 

Cimitirele sunt întotdeauna înconjurate de un gard. Întotdeauna, şi 
nu contrează dacă e de piatră, din cărămidă sau din sârmă. E vorba 
de una dintre acele reguli nescrise pe care oamenii nici măcar nu le 
remarcă, dar le respectă din reflex. Orice soi de zid crează o barieră, 
şi nu numai în sens fizic. O grămadă de lucruri reprezintă mai mult 
decât ceea ce par a fi din punct de vedere strict material. 

Zidurile ţin diverse creaturi afară. Zidurile cimitirelor ţin tot 
soiul de creaturi înăuntru. 

M-am uitat peste umăr, sperând că Michael venea pe urmele 
mele, dar nu, nu venea, sau nu puteam să-l văd prin ploaie. Încă 
mă mai simţeam slăbit, zguduit. Vocile şopteau, adunate în jurul 
punctului slab al zidului, al locului unde îl spărsese Coşmar ca 
să pătrundă înăuntru. Dacă numai o moarte dintr-o mie lăsa o 
stafie în urmă (şi se întâmpla mai des), prin cimitir era posibil să 
rătăcească zeci de spirite fără odihnă, unele destul de puternice ca 
să fie percepute chiar şi de oameni care nu practicau Arta Magiei. 

În noaptea aceea nu erau zeci. Doar câteva zeci ar fi fost o 
încântare. Am închis ochii şi a reuşit să simt puterea pe care o aţâţau, 
modul în care licărea şi tremura aerul în prezenţa sutelor de spirite 
care traversaseră hotarul dinspre agitatul Niciodatănicicând. Şi mi- 
au tremurat genunchii, iar pântecul mi s-a înfiorat atât din pricina 
rănilor făcute de Coşmar cât şi de o simplă şi primitivă spaimă de 
întuneric, de ploaie şi de un sălaş al morţilor. 

Locatarii cimitirului Graceland mi-au simţit spaima. S-au 
îndesat lângă spărtura din zid şi am început să aud gemete autentice, 
materiale. 

— Ar trebui să aştept aici, am murmurat, pentru mine, 
tremurând în ploaie. Ar trebui să-l aştept pe Michael. Ar fi cea mai 
bună treabă. 

Undeva, în bezna din cimitir, a ţipat o femeie. Charity. 

În clipa aceea, aş fi dat orice ca să recapăt Talismanul Mortului. 
Nemernicul. 

Mi-am strâns toiagul în mână până mi s-au albit încheieturile 
degetelor şi mi-am scos bagheta distrugătoare. Pe urmă m-am 
căţărat prin spărtura din zid şi am intrat în întuneric. 

Le-am simţit chiar în clipa când am pătruns în cimitir, când 

i-am atins cu tălpile pantofilor pământul. Fantome. Spectre. Stafii. 
Oricum aţi vrea să le spuneți, sunt moarte ca moartea însăşi, nu mai 
sunt bune de nimic. Sunt, toate, spirite slabe, care abia dacă m-ar fi 
făcut să mă înfior în treacăt într-o noapte obişnuită — dar nu era o 
noapte obişnuită. 

M-a cuprins frigul, brusc, cum vine prima pală de vânt a iernii. 
Am înaintat cu un pas şi am simţit că întâmpin rezistenţă, dar nu 
ca şi cum ar fi încercat cineva să mă oprească. Era ca în filmele 
în care văzusem turişti făcându-şi loc cu greu prin mulţimea de 
cerşetori din oraşele pline de praf ale Orientului Mijlociu. De asta 
aveam parte, într-un mod spectral care-mi dădea fiori reci — oameni 
împingându-se în mine, străduindu-se să capete ceva de la mine, 
ceva pe care nu eram sigur că-l am şi despre care nu credeam că le-ar 
fi fost de vreun folos dacă li l-aş fi dat. 

Mi-am adunat voinţa şi mi-am scos de la gât amuleta mamei. 
Am ridicat-o în întunericul înăbuşitor, rece şi umed, şi am trimis 
putere în ea. 

Lumina vrăjitorească albastră s-a aprins, radiind palidă, nu la fel 
de strălucitoare ca de obicei. Pentagrama de argint înscrisă în cerc 
era, dacă vreţi s-o numiţi astfel, simbolul credinţei mele în magie. În 
ideea că puterea poate fi controlată, sistematizată, folosită în scopuri 
constructive. Preţ de vreun minut, m-am întrebat dacă diminuarea 
strălucirii era o reflectare a slăbiciunii mele, sau vorbea despre 
credinţa mea. Am încercat să socotesc de câte ori mi se întâmplase, 
în ultimii ani, să fiu nevoit să incendiez ceva sau să arunc ceva în 
aer. Sau să distrug o clădire. Sau să mă dezlănţui, făcând prăpăd 
într-un alt fel. 

N-am avut destule degete pentru numărătoare şi m-am 
cutremurat. Poate ar fi trebuit să-ncep să fiu mai prudent. 

Spiritele s-au îndepărtat, ferindu-se de lumină, cu excepţia 
câtorva, care au continuat să se îndese în mine, şoptindu-mi la 
ureche. Nu m-am oprit să le ascult, nu le-am dat niciun fel de 
atenţie. Aşa poţi să înnebuneşti. Am înaintat împingându-mă, cu 
un efort mai degrabă al inimii decât al trupului, şi am început să 
caut. 

— Charity! am strigat. Unde eşti? 

Am auzit, din dreapta mea, un sunet scurt, o chemare care s-a 
întrerupt imediat. M-am îndreptat într-acolo, înaintând cu prudenţă 
în salturi, cu pentagrama ridicată ca o lampă a lui Diogene!. A tunat 
din nou. Iarba era deja îmbibată de apă, călcam pe pământ cleios, 
care ceda sub tălpi. O scurtă şi tulburătoare imagine a morţilor 
care-şi croiau drum spre suprafaţă prin ţărâna moale mi-a provocat 
un fior de groază, iar zeci de spirite s-au înghesuit mai aproape, 
de parcă s-ar fi putut hrăni din frica mea. Am îndepărtat de mine 
şi spaima, şi un mănunchi de degete încleştate, nevăzute, şi m-am 
împins înainte. 

Am găsit-o pe Charity întinsă pe un catafalc dintr-un edificiu 
de marmură care nu semăna cu nimic mai bine decât cu un templu 
grec. Soţia lui Michael stătea pe spate, cu mâinile încleştate deasupra 
pântecului bombat şi cu dinţii dezgoliţi într-un mârâit. 

Coşmar era uşor aplecat deasupra ei, cu părul meu negru lipit 
de cap şi cu ochii mei negri reflectând strălucirea pentagramei. Îşi 
ţinea mâinile în aer, una deasupra pântecului lui Charity şi alta 
deasupra gâtului ei. Şi-a înclinat capul şi m-a privit apropiindu-mă. 
La marginea cercului meu de lumină vrăjitorească se mişcau forme 
grăbite, spirite care i se roteau în jur ca fluturii de noapte. 

— Vrăjitorule, a spus Coşmar. 

— Demonule, i-am răspuns. 

N-aveam chef de pălăvrăgeală. 

A zâmbit arătându-şi dinţii. 

— Vasăzică asta sunt. Interesant. Nu eram sigur. 

Şi-a luat mâna de deasupra gâtului lui Charity, a îndreptat un 
deget spre mine şi a murmurat: 

— Adio, vrăjitorule. Fuego. 

Am simţit un val de putere înainte de a apărea focul şi de a 
se năpusti spre mine prin ploaie. Mi-am ridicat toiagul din mâna 
stângă în faţă, în poziţie orizontală, şi am aruncat fără teamă puterea 


1 Filosof grec (412 — 322 î.Hr.), despre care se povesteşte că 
umbla, ziua, prin Atena decadentă din epoca sa, cu o lampă aprinsă 
în mână, în căutarea unui „om” în sensul dat de Platon, adică a cuiva 
care să creadă în adevăratele valori, în bunul simţ, în onestitate, în 
noblețea caracterului, în bucuriile simple. 

într-un scut. 

— Riflettum! 

Cu un şuier furios, focul şi apa s-au întâlnit într-un nor de abur, 
la vreo treizeci de centimetri în faţa toiagului din mâna mea întinsă. 
Cred că ploaia m-a ajutat. Eu unul n-aş fi fost niciodată atât de 
prost încât să-ncerc un atac cu flăcări pe un asemenea potop. Era 
prea uşor să te aperi. 

În clipa când atenţia lui Coşmar a fost distrasă, Charity s-a 
mişcat. Şi-a rotit picioarele spre el şi, cu un urlet de furie, l-a izbit 
cu ambele călcâie în partea de sus a pieptului. 

Soţia lui Michael nu era o femeie firavă. Creatura a mârâit şi 
a zburat înapoi, îndepărtându-se de catafalc, dar aceeaşi mişcare 
a trântit-o şi pe Charity. A căzut în partea opusă, ţipând şi 
încovrigându-se în jurul copilului nenăscut, ca să-l protejeze. 

Am alergat spre ea. 

— Charity! am strigat. Pleacă! Fugi! 

Şi-a întors capul spre mine şi am văzut cât de furioasă era. M-a 
privit o clipă dezgolindu-şi dinţii, apoi nedumerirea i-a înceţoşat 
expresia feţei. 

— Dresden? a întrebat. 

— Nu e timp! am strigat. 

De cealaltă parte a catafalcului, Coşmar s-a ridicat în picioare, 
cu negrul ochilor dispărut sub văpaia stacojie a furiei. N-aveam 
timp să mă gândesc, m-am mulţumit să mă apropii alergând. 

— Fugi, Charity! 

Ştiam că să mă iau la trântă cu ceva care găurise un zid de 
cărămidă cu câteva minute înainte însemna sinucidere — dar aveam 
sentimentul descurajant că mă surclasa la capitolul magie. Dacă mai 
făcea o vrajă, nu eram sigur că o pot para. Mi-am prins toiagul în 
ambele mâini, l-am proptit la baza catafalcului şi m-am azvârlit în 
sus, cu picioarele către faţa lui Coşmar. 

Am avut de partea mea viteza şi surprinderea. Am lovit creatura, 
care a dat înapoi clătinându-se. Toiagul meu s-a rotit, sărindu-mi 
din mâini, aşa că şoldul mi s-a izbit dureros de muchia sarcofagului, 
de care mi s-au frecat coastele când mi-am continuat mişcarea, 
trântind creatura pe podeaua de marmură. Concentrarea mi s-a 

spulberat, lumina vrăjitorească s-a stins şi m-am trezit în întuneric. 

Am lovit solul gâfâind şi m-am tras înapoi. Dacă mă înhăţa 
Coşmar, îmi găseam sfârşitul. Ajunsesem lângă catafalc când ceva 
mi-a prins gamba, chiar sub genunchi, într-o strânsoare de fier. 
M-am străduit să mă trag înapoi, dar pe suprafaţa alunecoasă a 
marmurei ude nu era nimic de care să mă agăţ. 

Coşmar s-a ridicat şi răbufnirea luminoasă a unui fulger mi-a 
arătat ochii lui negri, faţa lui care o copia pe a mea. Zâmbea. 

— Şi-aşa încheia-se-va, vrăjitorule, a spus. Scăpa-voi de tine în 
sfârşit. 

Am încercat să mă eliberez, dar el m-a săltat pur şi simplu de 
picior şi m-a rotit în aer. Pe urmă am zburat în sus, şi am zărit una 
dintre coloane venind spre mine. 

Au urmat o străfulgerare de lumină şi o durere fulgerătoare în 
centrul frunţii. Impactul cu pământul a fost o senzaţie colaterală, 
relativ plăcută în comparaţie cu cea dinaintea ei. 

Inconştienţa ar fi fost un act caritabil. Însă ploaia m-a ţinut 
conştient, ca să pot trăi experienţa chinuitoare a unei secunde 
în care durerea mi s-a răspândit în tot capul. Am încercat să-mi 
mişc membrele şi n-am putut şi, pentru o clipă, am crezut că-mi 
frânsesem gâtul. Pe urmă, cu coada ochiului, mi-am văzut degetele 
zvâcnind şi m-am gândit, brusc deprimat, că încă nu fusesem scos 
din luptă. 

Cu un efort imens, mi-am sprijinit mâna pe pământ. Un al 
doilea m-a împins în sus, făcându-mi capul să se învârtească şi 
stomacul să tresalte. M-am sprijinit cu spatele de coloană, gâfâind 
în ploaie ca să-mi recapăt răsuflarea, şi m-am străduit să-mi adun 
puterile. 

N-a durat mult — nu mai aveam mare lucru de adunat. Am 
deschis ochii, focalizându-mi lent privirea. Am simţit un gust 
înţepător. Mi-am pipăit buzele şi obrazul şi degetele mi s-au mânjit 
cu ceva cald, de culoare întunecată. Sânge. 

Am încercat să mă ridic în picioare şi n-am putut. Pur şi simplu 
n-am putut. Totul se învârtea prea tare. Apa se prăvălea asupra mea, 
îngheţându-mă, şi se aduna la poalele micii movile pe care se înălța 
mausoleul cu înfăţişare de templu grec, de unde se scurgea către un 

alt şuvoi. 

— Atât de multă apă, a tors, foarte aproape, o voce de femeie. 
Atâtea lucruri se pierd, curgând la vale. Mă întreb dacă unele nu se 
irosesc. 

Mi-am rotit capul destul de mult ca să văd că naşa mea îmi stătea 
alături, în rochia ei verde. Era evident că pielea i se refăcuse după 
contactul cu praful fantomatic pe care-l aruncasem asupra ei pe 
domeniul Agathei Hagglethorn. Ochii aurii, de pisică, mă studiau 
cu vechea căldură familiară mie, iar părul i se răsfira în jur într-o 
coamă asupra căreia ploaia nu părea să aibă niciun efect. Şi nu părea 
să se sinchisească fiindcă rochia i se uda totuşi leoarcă. I se lipea de 
curbele trupului, conturându-i sânii fără cusur, cu sfârcurile perfect 
vizibile prin materialul mătăsos când a îngenuncheat lângă mine. 

— Ce cauţi aici? am murmurat. 

A zâmbit, a întins un deget şi l-a trecut peste fruntea mea, apoi 
l-a dus la gură, şi l-a strecurat printre buze şi l-a supt cu delicateţe. 
Şi a suspinat prelung, tremurat, cu ochii închişi. 

— Ce băiat dulce! Ai fost întotdeauna delicios. 

Am încercat din nou să mă ridic în picioare şi n-am izbutit. În 
capul meu părea să se fi frânt ceva. 

Ea m-a urmărit cu acelaşi zâmbet bonom. 

— Forţele tale slăbesc, dulcele meu copil. Aici, în sălaşul 
morţilor, s-ar putea să te părăsească pentru totdeauna. 

— Numai că nu suntem în Niciodatănicicând, naşă, am 
subliniat, cu voce răguşită. În locul ăsta n-ai nicio putere. 

Şi-a ţuguiat buzele în ceea ce ar fi fost, pentru o muritoare, o 
îmbufnare drăgălașă. Sângele meu i le pătase, înnegurându-le mai 
tare roșul deja întunecat. 

— Băiat dulce, ştii că nu e adevărat. Aici am, pur şi simplu, ceea 
ce mi se dă. Ceea ce am dobândit în urma unui târg cinstit. 

Am privit-o dezgolindu-mi dinţii. 

— Atunci o să mă ucizi. 

Şi-a aruncat capul pe spate şi a izbucnit într-un râs cu triluri 
bogate. 

— Să te omor? N-am avut niciodată intenţia asta, băiat dulce, 
cu excepţia câtorva clipe de frustrare. Obiectul înţelegerii noastre e 

viața — nu moartea — ta. 

Unul dintre dulăii ei a apărut din beznă şi i s-a ghemuit alături, 
fixându-mă cu ochii lui întunecaţi. Ea a pus o mână iubitoare pe 
fruntea lui lată, şi animalul s-a înfiorat de plăcere. 

La asta m-am simţit răcindu-mă, şi am rămas cu ochii holbaţi 
la câine. 

— Nu mă vrei mort. Mă vrei... 

N-am fost în stare să-mi rostesc gândul până la capăt. 

— Îmblânzit, a surâs Lea. A scărpinat cu drag câinele între urechi. 
Dar nu aşa. Buzele i s-au strâmbat într-un zâmbet dispreţuitor. Nu 
cum ai ajuns. Jalnic. Serios, Harry, chiar aşa, să te laşi mâncat... Eu 
şi Justin te-am învăţat să te descurci mult mai bine. 

Undeva, aproape, Charity a ţipat din nou. Şi încă o bubuitură 
de tunet ni s-a rostogolit deasupra capetelor. 

Am gemut şi am încercat din nou să mă ridic. Lea mă privea 
prin ochii galbeni alungiţi, de pisică, interesată, dar nepăsătoare. 
Am reuşit să mă salt în picioare, cu spatele rezemat de coloană şi cu 
aproape toată greutatea sprijinită de ea. Prin ploaie, am întrezărit-o 
pe Charity în genunchi. Coşmar i se apleca deasupra, ţinând-o cu 
o mână de păr. Şi-a îndreptat spre capul ei şi mâna cealaltă. Ea se 
zbătea zadarnic, tremurând în ploaie. Degetele demonului i s-au 
afundat în ţeastă şi împotrivirea soţiei lui Michael a dispărut brusc. 

Am gemut şi m-am împins înainte, ca să ajung mai aproape, 
să fac ceva. Totul mi s-a rotit în jur şi am căzut din nou, lovind 
pământul cu putere. 

— Băiat dulce, a suspinat Lea. Biet copil. 

A îngenuncheat din nou lângă mine şi m-a mângâiat pe păr. 
Senzaţia era plăcută, în ciuda greţii şi a durerii. Dar cred că ele, 
greaţa şi durerea, i-au anulat totuşi puterea de seducţie. 

— Ai vrea să te-ajut? 

Am reuşit să-mi ridic privirea spre faţa ei frumoasă. 

— Să m-ajuţi? am întrebat. C... cum? 

Ei i-au scânteiat ochii. 

— Îşi pot da ceea ce-ţi trebuie ca să salvezi viaţa doamnei 
Cavalerului Alb. 

M-am holbar la ea. 


178 / Jim BUTCHER 


Totul, durerea, spaima, stupida ploaie rece, mă făcea să sufăr 
cumplit. Am auzit-o pe Charity scâncind. Încercasem. La naiba, 
făcusem tot ce-mi stătea în puteri ca să salvez femeia. Care de fapt 
nu putea să mă sufere. Nu era vina mea dacă murea, nu? Făcusem 
tot ce-mi stătea în puteri. 

Nu era aşa? 

Mi-am înghițit saliva greţoasă, cu gust de fiere şi acid, şi am 
întrebat: 

— Ce vrei, naşă? 

S-a înfiorat şi a inspirat precipitându-se. 

— Ceea ce am vrut întotdeauna, dulcele meu băiat. Încheiem 
un târg care nu diferă cu nimic de cel făcut cu ani în urmă. E, de 
fapt, o parte a aceleiaşi înţelegeri. Îţi dau putere. Şi te primesc pe 
tine în schimb. Ochii i-au fulgerat. Vreau să-mi promiţi, vrăjitorule. 
Să-mi promiţi că, după ce femeia va fi în siguranţă, o să vii cu mine. 
O să mă iei de mână. Aici, în noaptea asta. 

— Vrei să vin cu tine, am şoptit. Dar nu mă vrei aşa, naşă. 
Zdrobit. Sunt gol pe dinăuntru. 

A zâmbit, mângâind creştetul dulăului iadului. 

— Aşa e. Dar o să te vindeci, cu timpul. Şi o să fac timpul ăsta 
să treacă foarte repede, băiat dulce. S-a aplecat mai mult spre mine, 
cu ochii aurii în flăcări. Şi cu ce plăceri te voi deprinde... Niciun 
bărbat nu şi-ar putea dori o trecere mai veselă a timpului. 

S-a uitat în sus, către catafalcul care mi-i ascundea pe Charity 
şi Coşmar. 

— Doamna Cavalerului Alb vede acum nişte lucruri... Va fi 
curând captivă, la fel ca poliţista. 

— De unde ştii tu ce e cu Murphy? am întrebat. 

— Ştiu multe. Ştiu că, dacă nu faci nimic, s-ar putea să mori 
aici, băiat dulce. S-ar putea să mori aici, înghețat şi singur. 

— De asta puţin îmi pasă, am spus. Eu... 

În apropiere, Charity a scos un soi de suspin înăbuşit. 

Lea a zâmbit. 

— Timpul zboară, copile, a murmurat ea. Nu stă în loc pentru 
nimeni, nici pentru oameni, nici pentru sidhe, nici pentru vrăjitori. 

Lea mă avea deja la mână. Dacă întăream pactul nostru, dacă 

îl reconfirmam, o lăsam să mă lege mai tare pe dinăuntru. Dar nu 
eram în stare să mă ridic de la pământ. Nu puteam face nimic ca s-o 
salvez pe Charity dacă nu primeam ajutor. 

Am închis ochii şi am văzut-o pe fetiţa lui Michael. Mi-am 
imaginat-o crescând fără mamă. 

Fir-ar să fie. 

— Facem târgul, naşă. 

Când am rostit cuvintele, am simţit ceva agitându-se în mine, 
ceva care s-a închis ermetic. 

A suspinat de plăcere şi, când s-a înfiorat din nou, i s-au închis 
ochii, ca să se deschidă apoi cu o strălucire sălbatică. S-a aplecat şi 
a murmurat: 

— Răspunsul, băiat dulce, e în jurul tău, pretutindeni. 

Pe urmă m-a sărutat pe frunte şi s-a făcut nevăzută într-o 
învolburare de umbre. 

Mi-am dat seama că puteam gândi din nou limpede. Toate 
mişcările continuau să fie dureroase — cerule, ce durere! — dar am 
reuşit. M-am ridicat, m-am sprijinit de catafalc şi mi-am înălţat 
privirea, ca să-mi spele ploaia sângele din ochi. 

Răspunsul e în jurul meu, pretutindeni. Ce dracu de sfat idiot 
mai era şi ăsta? Mi-am rotit privirea, dar n-am văzut nimic altceva 
decât iarba unduitoare a peluzelor, copaci şi morminte. O mulţime 
de morminte. Pietre de mormânt netede, marmură sculptată, 
morminte cu bazine alături, monumente funerare luminate, fântâni 
arteziene minuscule lângă cripte. Morți. Asta mă înconjura. 

Mi-am îndreptat privirea către Coşmar şi Charity şi am simţit 
în mine o furie rece. Am ocolit catafalcul sprijinindu-mă de el, 
recăpătându-mi în acest timp cât de cât echilibrul şi stabilitatea în 
poziţie verticală, şi am strigat: 

— Hei! Tu! Pocitanie! 

Coşmar şi-a întors capul spre mine şi a clipit, surprins. Pe urmă 
a zâmbit iar. 

— Prin urmare, nu murit-ai. Ce interesant. A eliberat-o 
pe Charity, cu degetele ieşindu-i lin din ea, așa cum ieşiseră din 
Murphy, şi femeia a căzut moale pe-o parte. Cu ea pot termina în 
tihnă. Însă pe tine, vrăjitorule, face-te-voi să-ţi găseşti sfârşitul de 


180 / Jiu BUTCHER 


îndată. 

— Bla-bla, bla-bla, am bombănit. M-am aplecat să-mi recuperez 
toiagul şi m-am sprijinit în el cu amândouă mâinile. Oamenii nu 
mai vorbesc aşa. Nu mai pun cuvintele în ordinea asta desuetă. Pe 
clopotele iadului, măcar zânele sunt în stare să ţină pasul cu limbajul 
omenesc. 

Coşmar m-a privit încruntându-se, apoi s-a apropiat de mine. 

— Nu datu-ţi-ai seama, tâmpitule? Vine asupră-ţi chiar moartea 
ta. 

O cizmă s-a proptit cu zgomot pe marmură, alături de mine. Pe 
urmă încă una. Amoracchius a aruncat peste umărul meu o lumină 
albă şi s-a auzit vocea lui Michael: 

— N-aş crede. 

M-am uitat într-o parte, către el. 

— Ştii foarte bine ce-nseamnă s-ajungi la ţanc, am murmurat. 

Şi-a dezgolit dinţii într-o grimasă urâtă, fioroasă. 

— Soţia mea? 

— E în viaţă, am răspuns. Dar am face bine s-o luăm de-aici. 

A dat din cap. 

— Pe ăsta-l omor din nou, a zis. Mi-a pus în mână ceva dur şi 
rece — o cruce. Tu du-te la ea. Dă-i asta. 

Coşmar s-a oprit brusc şi s-a uitat la noi îngustându-și ochii. 

— Venit-ai, i-a spus lui Michael. Ştiam c-o să se-ajungă la asta. 

— Oh, zaci! am strigat, exasperat. Michael, ucide creatura! 

Michael a înaintat, cu focul alb al sabiei sale luminând noaptea 
ca o lanternă cu halogen. Coşmar a urlat de furie şi s-a aruncat într-o 
parte, ferindu-se de impactul cu lama, apoi s-a năpustit din nou la 
Michael, cu degetele ca nişte gheare. Cavalerul s-a aplecat sub ele, 
şi-a proptit un umăr în burta creaturii, a împins-o, s-a răsucit şi a 
lovit cu sabia. Amoracchius a izbit monstrul la jumătatea trupului şi 
din rană a erupt foc alb. 

Eu l-am ocolit pe Michael prin spate şi am alergat la Charity. Ea 
se foia deja, încercând să se ridice. 

— Dresden, mi-a şoptit. Soţul meu? 

— E ocupat, face un fund arşice, am răspuns şi i-am pus crucea 
în palmă, apăsând-o. Poftim. Ia asta. Poţi să mergi? 

— Vorbeşte cuviincios, domnule Dresden. Charity şi-a încleştat 
mâna de cruce şi şi-a plecat o clipă fruntea. Nu ştiu, a adăugat. O, 
Doamne, ajută-mă. Cred... 

Tot trupul i s-a crispat şi icnit gros, apăsându-şi mâna pe burtă. 

— Ce e? am întrebat. 

Era rănită? L-am auzit pe Michael mârâind în spatele meu, am 
văzut mişcarea focului alb al lui Amoracchius făcând umbrele să 
danseze. 

— Ce s-a-ntâmplat, Charity? 

Ea a gemut din nou. Apoi a vorbit: 

— Copilul. O, cred că... Cred că mi s-a rupt apa înainte de 
vreme. Când am căzut. 

Faţa i s-a schimonosit, împurpurându-se, şi a gemut iarăşi. 

— Oh, am spus. Oh. Oh, nu. Nu, asta nu se întâmplă. Mi-am 
apăsat fruntea cu baza palmei. Totul merge pe dos. Am aruncat o 
privire acuzatoare către înaltul cerului. Acolo sus, cineva are un simţ 
macabru al umorului. 

— Nnngggerhh! a gemut Charity. Oh, Doamne apără-ne. 
Domnule Dresden, nu mi-a mai rămas prea mult timp. 

— Nu. Am oftat. Sigur că nu. 

M-am aplecat s-o ridic, dar am căzut. Am reuşit să nu mă-ntind 
peste ea, dar m-am ridicat clătinându-mă. Charity nu era uşoară ca 
fulgul. N-o puteam scoate de acolo ducând-o în braţe. 

— Michael! am strigat. Michael, avem o problemă! 

El s-a aruncat în spatele unui catafalc când prin întuneric a 
şuierat o piatră, care s-a sfărâmat apoi, la impactul cu monumentul 
funerar. 

— Ce e 

— Charity! am strigat iar. Copilul soseşte curând! 

— Harry! a urlat Michael. Atenţie! 

M-am întors exact când Coşmar apărea din beznă în spatele meu, 
mişcându-se aproape prea repede ca să-l pot urmări cu privirea. S-a 
aplecat şi a smuls pur şi simplu o placă de marmură, apoi a ridicat-o 
în aer. M-am aruncat între el şi Charity, dar mi-am dat seama, chiar 
în timp ce-o făceam, de inutilitatea gestului — demonul era destul 
de puternic ca s-o zdrobească prin mine. Însă nu m-am răzgândit. 


182 / Jiu BUTCHER 


— Aruncă sabia, Cavalerule! a zbierat Coşmar. Imediat! Pune-o 
jos, sau îi zdrobesc pe amândoi. 

Michael s-a repezit la noi, alb ca varul la faţă. 

— Niciun pas mai mult, a mârâit Coşmar. Niciun centimetru. 

Michael s-a oprit. S-a holbar la Charity, care a gemut din nou, 
gâfâind şi strângând din ochi. 

— H... Harry? a întrebat el. 

M-aş fi putut feri din calea creaturii. Poate i-aş fi putut atrage şi 
toată furia asupra mea. Dar, dacă mă mişcam, pe Charity ar fi putut 
s-o strivească pur şi simplu. Ei îi era imposibil să fugă. 

— Sabia, a repetat Coşmar, cu răceală. Arunc-o. 

— Oh, Doamne, a şoptit Michael. 

— N-o face, Michael, am spus. O să ne omoare oricum. 

— Tu tăcea-vei, a spus Coşmar. Vreau să mă socotesc cu tine, 
vrăjitorule, şi cu cavalerul. Femeia şi copilul ei nu-nseamnă nimic 
pentru mine, atâta vreme cât vă am pe amândoi. 

Preţ de o clipă îndelungată, nu s-a auzit decât răpăitul ploii. Pe 
urmă Michael a închis ochii. 

— Harry, a spus el. 

Şi-a lăsat sabia lungă în jos. A aruncat-o uşor în lateral, lăsând-o 
să cadă pe pământ. 

— Îmi pare rău. Nu pot altfel. 

Coşmar m-a privit în ochi, cu o sticlire de un stacojiu palid în ai 
lui şi cu buzele arcuite într-un zâmbet vesel. 

— Vrăjitorule, a şoptit. Rău făcut-a prietenul tău că nu te-a 
ascultat pre tine. 

Am văzut piatra de mormânt năpustindu-se asupra mea. 

Mâna lui Charity s-a ridicat brusc, strângând între degete crucea 
pe care i-o dădusem. Simbolul a licărit, apoi a fost cuprins de un 
foc alb, care a aruncat pe faţa demonului umbre sălbatice, parcă 
desprinse dintr-un film de groază. Coşmar s-a răsucit şi s-a ferit 
de lumină, urlând, şi placa de marmură a căzut sfărâmându-se şi 
sfâşiind pământul ud, vulnerabil. 

Orice era mişcare a încetinit şi totul mi s-a conturat în fața 
ochilor cu o limpezime de cristal. Vedeam clar mormintele, umbrele 
copacilor. O auzeam pe Charity, lângă mine, rostind ceva într-o 

latină răguşită şi, cu coada ochiului, zăream spectrele umblând 
prin cimitir fără odihnă. Simţeam tăişul rece al ploii, o simţeam 
revărsându-se peste mine, prelingându-se pe pantele line pentru a se 
scurge în pârâiaşe şi şuvoaie către lacul din apropiere. 

Apă curgătoare. Răspunsul era în jurul meu, pretutindeni. 

M-am repezit către Coşmar. El şi-a avântat spre mine braţul şi 
l-am simţit prinzându-mă de umăr. Pe urmă m-am aruncat peste 
el, l-am izbit cu toată puterea. Ne-am rostogolit împreună în josul 
pantei, către un şuvoi abia format. 

Aţi auzit vreodată legenda Călăreţului fără Cap? Vă aduceţi 
aminte de partea aia în care sărmanul Ichabod fuge călare, mâncând 
pământul, către podul acoperit, către un loc sigur? Apa curgătoare e 
purtătoarea unor energii magice. Creaturile din Niciodatănicicând, 
spiritele întrupate, nu o pot traversa fără să piardă puterea care le e 
necesară pentru a-și păstra trupurile. Asta era răspunsul. 

M-am rostogolit în josul pantei împreună cu Coşmar şi l-am 
simţit trăgând de mine. Am căzut în şuvoi împreună, chiar în clipa 
când şi-a înfipt o mână în gâtul meu, tăindu-mi răsuflarea. 

Şi pe urmă a început să urle. A zvâcnit în sus şi s-a răsucit 
deasupra mea, în apa curgătoare nu cu mult mai adâncă de douăzeci 
de centimetri, scoțând ţipete ascuţite. Trupul a început să i se 
topească în apă ca zahărul, începând cu picioarele. L-am privit, 
adică am privit, cu o fascinaţie morbidă, un trup care părea al meu 
dizolvându-se. S-a crispat, a lovit apa, s-a zvârcolit. 

— Vrăjitorule, a spus, cu voce gâlgâită. Nu s-a terminat. Nu s-a 
terminat. Când apune din nou soarele, vin după tine! 

— Te-ai topit deja, am mormăit. 

Şi, câteva secunde mai târziu, Coşmar a dispărut, lăsând în urmă 
doar un noroi lipicios pe pardesiul şi pe gâtul meu. 

M-am ridicat în picioare în apă, ud leoarcă şi tremurând, şi am 
urcat cu greu movila scundă. Michael se dusese la soţia lui şi se 
ghemuise alături. Şi-a strecurat braţele sub ea şi a ridicat-o ca pe un 
coş cu lenjerie. Cum am mai spus, Michael e numai muşchi. 

— Harry, a zis el. Sabia. 


2 „Ihe Legend of Sleepy Hollow”, povestire de Washington 
Irving publicată pentru prima oară în 1920. (n. trad.) 

— O iau eu, am răspuns. 

Mi-am târşâit picioarele până în locul unde căzuse Amoracchius 
şi am ridicat-o. Lama imensă era mai uşoară decât aş fi crezut şi 
fremăta de putere, o simţeam vibrându-mi în degete. Nu aveam 
teacă pentru ea, aşa că mi-am pus-o pur şi simplu pe umăr, cu 
speranţa că nu aveam să cad ca să-mi tai cu ea capul. Am adunat 
şi lucrurile mele şi m-am întors spre Michael, gata să-l urmez către 
ieşirea din cimitir. 

Atunci a sosit Lea, a apărut în faţa mea, însoţită de trei dulăi. 

— Băiat dulce, a spus. E timpul să-ţi ţii promisiunea. 

Am ţipat şi am făcut un salt înapoi, îndepărtându-mă de ea. 

— Nu, am spus. Nu, aşteaptă. Am scăpat de creatură, dar e încă 
liberă. Se poate întoarce din Niciodatănicicând mâine noapte. 

— Asta nu mă priveşte, a răspuns ea, ridicând din umeri. În 
înţelegerea noastră n-a fost vorba decât de salvarea femeii cu ceea 
ce ţi-am dat. 

— Nu mi-ai dat nimic, am spus. Mi-ai luat doar o parte din 
durere. N-ai adus tu apa, naşă. 

A ridicat din nou din umeri, zâmbind. 

— E o neînțelegere de natură semantică. Ți-am sugerat soluţia, 
nu? 

— Aş fi găsit-o şi singur. 

— Poate. Dar avem o înţelegere. Şi-a lăsat capul în jos, cu ochii 
scânteindu-i aurii şi ameninţători. Vrei s-o încalci din nou? 

Îmi dădusem cuvântul. Iar promisiunile încălcate aduc necazuri 
în plus. Dar Coşmar nu fusese înfrânt definitiv. ÎL alungasem, fireşte, 
dar avea să se întoarcă în noaptea următoare. 

— O să vin cu tine, am spus. După ce-l înfrâng pe Coşmar. 

— O să vii acum. Lea a zâmbit. În clipa asta. Sau o să plăreşti. 

Cei trei dulăi ai iadului s-au apropiat de mine, dezgolindu-şi 
dinţii într-un mârâit neauzit. 

Am lăsat să-mi scape totul din mână, în afară de sabia pe care 
am strâns-o mai tare. Nu ştiam să lupt cu ea, dar era grea şi ascuţită 
şi, chiar şi fără puterea sa colosală, eram sigur că-i puteam înfige 
vârful într-unul dintre dulăi. 

— Nu pot, am spus. Nu încă. 

— Harry! a strigat Michael. Aşteaptă! Sabia nu poate fi folosită 
aşa! 

Unul dintre dulăi s-a repezit spre mine, şi am ridicat arma. 
A urmat o străfulgerare de lumină şi o vibraţie dureroasă mi-a 
străbătut palmele şi braţele. Sabia mi s-a răsucit în mâini, a sărit din 
ele şi a căzut învârtindu-se. Dulăul a dat să mă muşte, şi m-am retras 
împleticindu-mă, cu mâinile amorţite, nefolositoare. 

Râsul naşei mele a răsunat printre morminte ca un clinchet de 
clopoței de argint. 

— Minunat! a ciripit, înaintând. S-a plecat şi a ridicat cu 
nonşalanţă sabia uriașă. Ştiam că o să-ncerci să mă-nşeli din nou, 
băiat dulce. Mi-a zâmbit, arătându-şi pentru o clipă caninii frumoşi. 
Trebuie să-ţi mulțumesc, Harry. N-aş fi putut niciodată s-ating 
sabia asta dacă n-ar fi fost înainte în mâinile cuiva care i-a nesocotit 
menirea. 

Propria mea prostie mi-a stârnit furia. 

— Nu, m-am bâlbâir. Aşteaptă. N-am putea discuta despre asta, 
naşă? 

— O să mai stăm de vorbă, băiatul meu dulce. O să vă revăd pe 
amândoi foarte curând. 

Lea a râs din nou, cu ochii strălucindu-i. Şi pe urmă mi-a întors 
spatele, cu dulăii adunându-se la picioarele ei, şi a făcut un pas, 
dispărând în noapte. Sabia a dispărut odată cu ea. 

Am rămas în ploaie, simţindu-mă obosit, îngheţat şi idiot. 
Michael s-a holbat o clipă la mine, şocat, cu ochii mari. Charity s-a 
ghemuit lipindu-se mai tare de el, tremurând şi gemând încet. 

— Harry, a şoptit cavalerul. Cred că plângea, dar nu-i putea 
vedea lacrimile în ploaie. Oh, Dumnezeule. Ce-ai făcut? 

Toate încăperile din secțiile de urgență ale spitalelor îți inspiră 
acelaşi sentiment. Predomină aceleaşi tonuri de culoare neutre, 
şterse, şi aceleaşi muchii rotunjite, care ar trebui să fie reconfortante 
şi nu sunt. Şi au şi acelaşi miros: o parte antiseptic înțepător, o parte 
indiferenţă rece, o parte nelinişte şi o parte spaimă în starea cea mai 
pură. 

Au luat-o mai întâi pe Charity, într-un scaun cu rotile, cu 
Michael alături. Triajul fiind ceea ce este, am fost trecut pe primul 
loc din rând. Am simţit nevoia să-i cer scuze unei fetiţe de cinci ani, 
cu braţul rupt. Îmi pare rău, draga mea. Traumatismele craniene au 
prioritate faţă de membrele facturate. 

Pe ecusonul doctoriţei care m-a examinat scria SIMMONS. Era 
o femeie solidă, cu un aer dur, cu părul cărunt în contrast puternic 
cu pielea ei de un negru intens. S-a aşezat pe un taburet în faţa mea 
şi s-a aplecat, punându-și mâinile de o parte şi de alta a capului 
meu. Erau mari, calde, puternice. Am închis ochii. 

— Cum vă simţiţi? m-a întrebat câteva clipe mai târziu, 
retrăgându-şi mâinile şi întinzându-se după ceva aflat pe o masă de 
alături. 

— De parcă m-ar fi aruncat într-un zid un nemernic cu puteri 
supranaturale. 

A chicotit uşor. 

— Mai exact. Aveţi dureri? Sunteţi ameţit? Vă e greață? 

— Da, nu şi puţin. 

— V-aţi lovit la cap? 

— Da. 

Am simţit-o ştergându-mi fruntea cu ceva cald, curățându-mi-o 
de murdărie şi de sângele închegat, deşi nu mai rămăsese prea mult, 

mulţumită ploii. 

— Mmmm. Ei. Aici e ceva sânge. Sunteţi sigur că e al 
dumneavoastră? 

Am deschis ochii şi am privit-o nedumerit. 

— Dacă e al meu? Al cui altcuiva ar putea fi? 

S-a uitat la mine înălțând dintr-o sprânceană, cu ochii negri 
scânteindu-i în spatele ochelarilor. 

— Dumneavoastră să-mi spuneţi, domnule... S-a uitat pe fişele 
ei. Dresden. S-a încruntat şi m-a privit cu atenţie. Harry Dresden? 
Vrăjitorul? 

I-am aruncat încă o privire nedumerită. În ciuda faptului că sunt 
unicul vrăjitor din cartea de telefon, nu sunt cu adevărat celebru. 
Am mai degrabă o reputaţie proastă. Dar oamenii nu mă recunosc 
instantaneu, după nume. 

— Da. Eu sunt. 

S-a încruntat. 

— Înţeleg. Am auzit de dumneavoastră. 

— De bine? 

— Nu tocmai. A oftat adânc. Aici nu e nicio tăietură. Nu-mi 
plac glumele de genul ăsta, domnule Dresden. Afară sunt oameni 
care au nevoie de îngrijire. 

Mi-am simţit gura deschizându-se. 

— Nicio tăietură? 

Dar, la un moment dat, avusesem în frunte o rană căscată, din 
care-mi cursese sânge în ochi şi în gură. Aproape că-i mai simţeam 
gustul. Cum fusese posibil să dispară? 

Răspunsul mi-a venit în minte şi m-am cutremurat. Naşa. 

— Niciuna, a repetat ea. Doar ceva care ar fi putut fi o tăietură 
acum câteva luni. 

— E imposibil, am spus, mai mult pentru mine decât pentru ea. 
Pur şi simplu nu se poate. 

Mi-a pus o lumină în ochi. Am tresărit. S-a uitat în ambii mei 
ochi (maşinal, profesional — fără nimic din apropierea care provoacă 
o privire o suflet) şi a clătinat din cap. 

— Dacă aveţi vreun traumatism, eu sunt Winona Ryder. Vă 
rog să vă ridicaţi şi să plecaţi. Nu uitaţi să treceţi pe la casierie în 


188 / Jiu BUTCHER 


drum spre ieşire. Mi-a îndesat în mână un şerveţel umed. Vă las pe 
dumneavoastră să curăţaţi mizeria, domnule Dresden. Eu am destul 
de lucru. 

— Dar... 

— N-ar trebui să veniţi la urgenţă decât atunci când e neapărat 
necesar. 

— Dar n-am... 

Doctoriţa Simmons n-a mai stat să mă asculte. S-a ridicat şi 
s-a îndreptat cu paşi mari spre următorul pacient — fetiţa cu mâna 
ruptă. 

M-am ridicat şi mi-am dus trupul plin de vânătăi în baie. Faţa 
mea era o harababură de urme estompate de sânge închegat. Îmi 
rămăseseră mai ales în riduri şi adâncituri, făcându-mă să par mai 
vârstnic — o mască însângerată a bătrâncţii. M-am înfiorat şi am 
început să mă curăţ, încercând să nu-mi las mâinile să tremure. 

Eram înfricoşat. Cu adevărat. Aş fi fost cu mult mai încântat 
dacă aş fi avut nevoie de copci şi de analgezice. Am îndepărtat 
tot sângele şi mi-am privit fruntea. Se vedea o linie firavă, rozalie, 
care începea cu vreo doi centimetri şi jumătate mai jos de păr şi 
urca oblic. Părea foarte gingaşă şi, când am atins-o din greşeală cu 
şerveţelul, m-a durut atât de tare încât mi-am reţinut cu greu un 
țipăt. Însă rana era închisă, vindecată. 

Magie. Magia naşei mele. Sărutul pe frunte îmi închisese rana. 

Dacă vă gândiţi că ar fi trebuit să fiu fericit fiindcă mi se vindecase 
o rană urâtă, probabil nu vă daţi seama care erau implicaţiile. E 
dificil să aplici magia, direct, asupra unui trup omenesc. E chiar 
foarte dificil. Să invoci nişte forţe, ca acelea din scutul meu, sau 
să provoci o manifestare elementară a naturii, ca vântul şi focul, e 
floare la ureche pe lângă complexitatea şi puterea unei vrăji necesare 
ca să schimbi culoarea părului cuiva — sau ca să faci celulele aflate de 
o parte şi de alta a unei răni să se contopească iarăşi, închizând-o. 

Tăietura vindecată era un mesaj pentru mine. Naşa mea avea acum 
putere asupra mea şi pe Pământ, nu numai în Niciodatănicicând. 
Încheiasem o înţelegere cu o sidhe şi apoi o încălcasem. Asta îi dădea 
ei putere asupra mea, şi şi-o demonstrase cu pricepere făcându-mi 
o vrajă de vindecare atât de puternică şi de complicată — iar eu nici 

măcar nu simţisem ce se petrecea. 

Asta era partea care mă îngrozea. Ştiusem întotdeauna că Lea 
mă surclasa — era o creatură care avusese parte de cel puţin o mie 
de ani în care să-şi trăiască experienţele şi să-şi adune cunoştinţele 
şi fusese creată pentru magie, aşa cum fusesem eu creat ca să pot 
respira. Totuşi, atâta vreme cât rămâneam în lumea reală, nu putea 
să mă domine. Lumea noastră era, pentru ea, un loc străin, exact aşa 
cum era lumea ei pentru mine. Avusesem avantajul celui care joacă 
pe teren propriu. 

„Avusesem” era cuvântul cheie. Avusesem. 

Pe clopotele iadului. 

M-am dat bătut şi mi-am lăsat mâinile să tremure în timp 
ce-mi curăţam faţa. Spaima mea era justificată. Îmi plus, ploaia 
îmi îmbibase hainele şi-mi era atât de frig încât mă cuprindea 
disperarea. După ce am terminat cu spălatul, m-am aşezat în faţa 
uscătorului electric pentru mâini. A trebuit să apăs pe buton de vreo 
douăsprezece ori înainte de a porni. 

Întorsesem duza aparatului în sus, către cămaşa mea, când şi-a 
făcut apariţia Stallings, pentru prima oară neînsoţit de Rudolph. 
Arăta ca şi cum n-ar fi dormit deloc de când îl văzusem ultima 
oară. Avea costumul mototolit şi parcă mai multe fire albe în părul 
cărunt, iar mustaţa aproape de culoarea pungilor de sub ochi. S-a 
dus la chiuvetă şi şi-a împroşcat faţa cu apă rece fără să-mi arunce 
între timp vreo privire. 

— Dresden, a spus apoi. Am fost anunţaţi că eşti aici, la spital. 

— Salut, John. Ce face Murphy? 

— Doarme. Tocmai am adus-o aici. 

L-am privit uluit. 

— Hristoase! Deja a răsărit soarele? 

— De vreo douăzeci de minute. Stallings a trecut în faţa 
uscătorului de lângă al meu. Care a pornit la prima apăsare pe buton. 
Ea doarme în continuare. Doctorii încă nu s-au pus de acord, nu-şi 
dau seama dacă e în comă sau sub influenţa unui drog. 

— Le-ai povestit ce s-a-ntâmplat? 

A pufnit. 


— Da. Le-am spus doar că un vrăjitor a pus o vrajă asupra ei şi 

că de-atunci doarme. Polițistul mi-a aruncat o privire. Totuşi, când 
o să se trezească? 

Am clătinat din cap. 

— Vraja mea n-o să mai acţioneze foarte mult timp. Poate încă 
vreo două zile, în cel mai bun caz. Îşi pierde din putere odată cu 
fiecare răsărit de soare. 

— Şi pe urmă ce se-ntâmplă? 

— Începe iar să ţipe. Dacă nu găsesc creatura care a adus-o în 
starea asta şi nu descopăr cum să anulez ce-a făcut. 

— De-asta ai vrut caietul lui Kravos. 

Am dat aprobator din cap. 

— Da. 

Şi-a strecurat mâna în buzunar şi a scos un carnet — un jurnal 
legat în piele neagră, gros, dar altminteri de dimensiuni reduse. Era 
sigilat într-o pungă de plastic pentru recoltarea probelor. Am întins 
mâna spre el, dar Stallings l-a retras. 

— Dresden, dacă-l atingi şi dacă-l deschizi, îţi laşi amprentele 
pe el. Plus celule ale pielii tale. Tot soiul de chestii. În afara cazului 
în care dispare fără urmă. 

L-am privit încruntându-mă. 

— Ce mare scofală? Kravos e deja arestat, fără şanse de scăpare, 
nu? La naiba, doar l-am prins cu arma crimei şi cu un cadavru la faţa 
locului. În jurnal nu e nicio dovadă mai tare decât asta, nu? 

S-a strâmbat. 

— Dacă n-ar fi fost vorba decât de proces, n-ar fi existat nicio 
problemă. 

— Ce vrei să spui? 

A clătinat din cap. 

— Rahaturi din interior. Nu pot vorbi despre asta. Dar, dacă iei 
carnetul ăsta, Dresden, trebuie să nu mai fie găsit niciodată. 

— Perfect, am spus, întinzând din nou mâna. E ca şi dispărut. 

A retras din nou carnetul. 

— Vorbesc foarte serios, a insistat. Promite-mi. 

Ceva din intensitatea care răzbătea din spatele calmului lui mi-a 
atins o coardă sensibilă. 

— Bine, am spus. Promit. 

S-a mai uitat o clipă lung la carnetul legat în piele, apoi mi l-a 
trântit în palmă. 

— Naiba să-l ia. Dac-o poţi ajuta pe Murphy, fă-o. 

— John, am spus. Hei, omule. Dacă n-aş fi crezut că am nevoie 
de cărticica asta... Ce se petrece de fapt? 

— Afacerile Interne, a răspuns el. 

— Au luat în colimator Investigaţiile Speciale? Iar? Chiar n-au 
nimic mai bun de făcut? Ce li s-a mai năzărit de data asta? 

— Nimic, a minţit polițistul. 

Şi mi-a întors spatele, pregătindu-se să plece. 

— John, am insistat eu. Ce-mi ascunzi? 

S-a oprit în faţa uşii şi s-a strâmbat. 

— Îi interesează cazul Kravos. E tot ce-ţi pot spune. Ar trebui să 
afli peste o zi sau două. Şi, când o s-auzi, o să-ţi dai seama. 

— Aşteaptă. I s-a întâmplat ceva lui Kravos? 

— Trebuie să plec, Harry. Baftă. 

— O clipă, Stallings... 

A deschis uşa şi a ieşit. Am înjurat şi m-am luat după el, dar a 
reuşit să mă piardă de pe urmele lui. Am rămas singur pe coridor, 
tremurând ca un cățeluş ud. 

La naiba, poliţaii alcătuiau un soi de frăţie ermetică. Colaborau 
cu tine, dar, dacă nu erai unul de-al lor, te trezeai exclus într-un 
miliard de moduri subtile — unul fiind faptul că nu-ţi destăinuiau 
secretele echipei. Ce i se putuse întâmpla lui Kravos? Ceva grav. La 
naiba, poate Coşmar avusese pregătită o mică răzbunare şi împotriva 
lui, de vreme ce tot reuşise să ajungă din nou printre oameni. Şi, 
dacă era aşa, o meritase! 

Am mai stat acolo un minut, încercând să decid ce era de făcut. 
Nu aveam bani la mine, nu aveam nici maşina şi nu aveam cum să 
fac rost de bani sau de o maşină. 

Era necesar să-l găsesc pe Michael. 

Am întrebat pe cineva unde e maternitatea şi am plecat într- 
acolo. A fost nevoie să ocolesc mult, ca să mă ţin departe de tot ce 
părea să aibă vreo legătură cu tehnologia sau să fie scump. Ultimul 
lucru pe care mi-l doream era să-i dereglez vreunui bunic plămânul 
mecanic. 

L-am găsit pe Michael pe un coridor. Părul i se uscase, era buclat 
şi răvăşit. Aşa părea mai încărunţit decât de obicei. lar barba părea 
netunsă şi nepieptănată. Ochii i se afundaseră în orbite. Era plin 
de noroi pe cizme şi pe blugi, până la genunchi. Teaca neagră a lui 
Amoracehius îi atârna de umăr, goală. 

Cavalerul stătea în faţa unei ferestre mari. Dincolo de ea se 
zăreau şiruri de bebeluşi în pătuţuri pe rotile, sub lămpi calorice, 
care garantau că nu răceşte niciunul. Am stat o vreme lângă el în 
tăcere, cu ochii la copii. O asistentă şi-a ridicat privirea şi s-a uitat 
la noi o dată şi apoi încă o dată, surprinsă, înainte de a se grăbi să 
iasă din încăpere. 

— Aha, am spus. Asistenta aia ne-a recunoscut. Nu mi-am dat 
seama că suntem din nou la Cook County. Acum, când nu arde 
nimic, locul arată altfel. 

— Doctorul lui Charity e aici. 

— Îhî, am spus. Aşa. Care e cel mai mic Carpenter? 

Michael a păstrat tăcerea. 

Am avut o uşoară senzaţie de rău, şi m-am uitat pe lângă el. 

— Michael? 

În cele din urmă mi-a răspuns cu voce obosită, amorţită. 

— Travaliul a fost dificil. Ei i-a fost frig şi probabil s-a îmbolnăvit. 
Apa chiar i s-a rupt, acolo, în cimitir. Cred că asta îngreunează mult 
lucrurile pentru copil. 

M-am mulţumit să-l ascult, simţindu-mă din ce în ce mai rău. 

— Medicii n-au avut încotro, i-au făcut cezariană... dar spun 
că s-ar putea să se fi dereglat ceva. Cred că, la un moment dat, s-a 
ales cumva cu o lovitură în burtă. Nu ştiu dac-o să mai poată avea 
alţi copiii. 

— Şi bebeluşul? 

Tăcere. 

— Michael? 

E] se uita la copiii de dincolo de geam. 

— Doctorul zice că, dacă rezistă treizeci şi şase de ore, ar putea 
avea o şansă. Dar e firav. Fac tot ce le stă în puteri. Lacrimile au 
umplut ochii lui Michael şi au început să-i curgă pe obraji. Au 
apărut complicaţii. Complicaţii. 

Am încercat să găsesc ceva de spus, dar n-am fost în stare. La 
naiba. Am simţit oboseala şi frustrarea adunându-mi-se în stomacul 
deja răvăşit. Aşa ceva n-ar fi trebuit să se-ntâmple. Dacă m-aş fi 
mişcat mai repede, dacă acţiunile mele ar fi fost mai ingenioase sau 
dacă aş fi luat decizii mai bune aş fi putut evita tot ce păţise Charity. 
Şi bebeluşul. L-am strâns pe Michael de umăr. Încercând să-i spun 
că îi eram alături. Deşi nu însemna mare lucru. 

El a tras aer în piept. 

— Doctorul crede că o bat. Că de-aia are vânătăi. Nu mi-a 
spus-o, dar... 

M-am grăbit să-l întrerup. 

— E ridicol. Pe stele şi bolovani, Michael, e cea mai mare 
tâmpenie pe care am auzit-o vreodată. 

Mi-a răspuns cu voce apăsată, amară. Şi cu ochii la reflexia lui 
palidă din geam. 

— E ca şi cum aş fi bătut-o, Harry. Dacă nu m-aş fi amestecat, 
demonul n-ar fi venit după ea. 

L-am auzit încheieturile pocnind când şi-a încleştat pumnii. 

— Creatura ar fi trebuit să vină după mine. 

— Ai dreptate, am spus. Pe toţi dracii, Michael, ai dreptate. 

Mi-a aruncat o privire. 

— Ce vrei să zici? 

Mi-am frecat mâinile, încercând să pun în ordine ideile care-mi 
fulgerau prin minte sub lumina neoanelor. 

— Creatura asta pe care vrem s-o prindem e un demon, nu? E 
stafia unui demon. 

Un infirmier a trecut pe lângă noi împingând un cărucior şi 
mi-a aruncat o privire nedumerită. l-am răspuns cu un zâmbet, 
simțind că aveam aerul unui dement. Omul a grăbit pasul. 

— Da, a încuviinţat Michael. 

— Demonii sunt creaturi dure. Periculoase şi înspăimântătoare, 
dar nu ştiu mare lucru despre lumea noastră. 

— Adică? 

— Adică nu ne înţeleg cu adevărat pe noi, oamenii. Le sunt 
cunoscute apetitul sexual, lăcomia şi setea de putere. Dar nu ştiu 
nimic despre sacrificiu, dragoste şi altele de acelaşi gen. Astfel de 

sentimente sunt, pentru cei mai mulţi dintre ei, străine — şi total 
lipsite de sens. 

— Nu pricep unde vrei s-ajungi. 

— Ţi-am spus că ţi se poate face cel mai mare rău dacă e atacată 
familia ta, ţi-aduci aminte? 

Faţa lui încruntată s-a înnegurat mai tare, dar a dat din cap, 
aprobator. 

— Ştiu asta pentru că sunt om. Am idee ce-nseamnă să ţin la 
altcineva, nu numai la mine însumi. Demonii habar n-au — mai 
ales cei ucigaşi, care încheie pacte cu vrăjitori de doi bani, cum e 
Kravos. Cred că, până şi dacă i s-ar fi spus că-ţi poate face cel mai 
mare rău atacându-ţi familia, demonul n-ar fi înţeles contextul în 
care se încadrează informaţia asta. 

— Vrei să spui că demonul n-ar fi avut niciun motiv să-mi atace 
nevasta şi copilul. 

— Vreau să spun că faptele sunt contradictorii. Dacă ar fi fost 
vorba doar de stafia unui demon hotărâtă să se răzbune pe cei care 
l-au ucis, creatura s-ar fi luptat cu noi până când ne-ar fi omorât, şi 
cu asta basta. Nu cred că i-ar fi trecut vreodată prin cap să atace pe 
cineva la care ţinem — chiar dacă s-ar fi aflat în posesia cunoştinţelor 
mele despre tine. Aici se ascunde probabil altceva. 

Michael a făcut ochii mari. 

— Coşmar nu e decât o unealtă, a spus. Cineva îl foloseşte ca să 
lovească în noi. 

— Cineva care poate face vraja aia chinuitoare, cu sârma 
ghimpată, am adăugat eu. Şi noi am alergat după unealtă în loc să 
căutăm mâna care o întrebuinţează. 

— Pe sângele Domnului! a mârâit Michael înjurătura aflată pe 
locul doi în ierarhia celor mai urâte la care apela. Cine-ar putea fi? 

Am clătinat din cap. 

— Nu ştiu. Cineva care are ceva de împărţit cu noi amândoi, 
presupun. Câţi duşmani comuni avem? 

Şi-a şters ochii cu mâneca, concentrându-se. 

— N-aş putea spune cu certitudine. Mi-am făcut duşmani din 
toate creaturile care ajung în zona noastră. 

— Şi eu la fel, am zis, posomorându-mă. Chiar şi printre ceilalţi 

vrăjitori sunt unii care nu s-ar sinchisi dacă m-ar vedea dându-mă 
de-a rostogolul pe mai multe şiruri de trepte. Totuşi, altceva mă 
deranjează mai mult decât necunoaşterea identităţii atacatorului. 

— Ce anume? 

— De ce nu ne-a omorât încă? 

— Vrea să ne facă mai întâi să suferim. Din răzbunare. Fruntea 
lui Michael s-a bombat. Naşa ta s-ar putea afla în spatele întregii 
poveşti? 

Am clătinat din cap. 

— Nu cred. E zână. Zânele nu acţionează de obicei atât de 
metodic, de organizat. Şi nici nu sunt nerăbdătoare. Creatura asta 
e activă noapte de noapte, ca şi cum n-ar putea suporta să aştepte. 

Michael m-a măsurat o clipă cu privirea. 

— Harry, a spus apoi, ştii că nu mă cred îndreptăţit să-i judec 
pe alții. 

— Îmi dau seama că urmează un „totuşi”. 

A încuviinţat cu o înclinare a capului. 

— Totuşi, cum ai ajuns să te-nhăitezi cu o creatură ca zâna asta? 
E rea, Harry. Alte zâne sunt doar altceva decât noi, oamenii, însă ea 
e... malefică. Îi place să provoace suferinţa. 

— Aşa e. Dar nu se poate spune c-am ales-o eu. 

— Atunci cine-a ales-o? 

Am ridicat din umeri. 

— Mama, presupun. Ea era cea care avea putere. Tata n-a fost 
vrăjitor. N-a pătruns în lumea lor. 

— Nu pricep cum a putut să-i facă aşa ceva copilului ei. 

În mine s-a frânt ceva, şi am avut impresia că simt pocnitura, 
apoi mi-am simţit ochii în lacrimi. M-am posomorât. Erau lacrimile 
unui copil, însoţitoarele suferinţei lui. 

— Nu ştiu, am răspuns. Ştiu doar că mama se înhăitase cu nişte 
oameni răi. Cu nişte creaturi rele. Totuna. Poate că Lea se număra 
printre aliaţii ei. 

— Lea. E un diminutiv pentru Leanandsidhe, nu? 

— Da. Nu-i ştiu numele adevărat. Ia sângele de la muritori şi le 
oferă în schimb inspiraţie. Pictorilor, poeţilor, altora ca ei. Aşa şi-a 
adunat cea mai mare parte a puterii. 

— Am auzit de ea. Dar pactul ăsta, pe care l-a încheiat cu tine. 
Care-i povestea lui? 

Am clătinat din cap. 

— Nu e ceva important 

În Michael s-a schimbat brusc ceva, a devenit mai dur, mai 
hotărât. 

— Pentru mine e important. Harry. Povesteşte-mi. 

M-am uitat un minut la copii înainte de a-i răspunde. 

— Eram un puştan. Mă certasem cu Justin, maestrul meu. El a 
trimis un demon să mă omoare şi am fost nevoit să fug. Am făcut un 
târg cu Lea. Putere suficientă ca să-l înfrâng pe Justin în schimbul 
intrării mele în slujba ei. În schimbul loialității mele. 

— Şi n-ai respectat înţelegerea. 

— Mai mult sau mai puţin. Am clătinat din cap. Până acum n-a 
insistat în privinţa asta, iar eu am avut grijă să mă feresc din calea ei. 
De obicei nu se amestecă în treburile muritorilor. 

Michael şi-a pus mâna pe teaca goală a lui Amoracchius. 

— Totuşi a luat sabia. 

M-am crispat. 

— Da. Cred că vina îmi aparţine. N-ar fi trebuit să-ncerc s-o 
folosesc ca să nu fiu obligat să respect pactul... 

— N-aveai de unde să ştii. 

— Ar fi trebuit să intuiesc. Nu era deloc greu să-mi dau seama. 

Michael a ridicat din umeri, dar nepăsarea pe care-o sugera 
gestul nu se regăsea în expresia feţei lui. 

— Ce s-a făcut e bun făcut. Dar, fără sabie, nu cred că-ţi pot fi 
de cine ştie ce ajutor. 

— O s-o recuperăm, am spus. Lea nu se poate abţine. Face tot 
felul de târguri. O să găsim o cale ca s-o luăm înapoi. 

— Dar o vom face la timp? Michael a clătinat din cap, cu o 
expresie sumbră. Sabia nu poate rămâne la ea pentru totdeauna. 
Domnul Dumnezeu nu va îngădui una ca asta. Dar poate că timpul 
în care trebuia s-o folosesc eu s-a încheiat. 

— Ce tot spui? 

— Poate că e un semn. Poate că nu mai sunt demn să-L slujesc 

astfel. Sau poate că povara mânuirii ei a trecut pe umerii altcuiva. S-a 
strâmbat, cu ochii la copiii de dincolo de geam. E vorba de familia 
mea, Harry. Poate-a sosit timpul să fiu tată cu normă întreagă. 

Oh, grozav. Tot ce-mi lipsea acum era o criză de credinţă 
şi dubii acute ale Pumnului lui Dumnezeu în privinţa propriei 
cariere. Aveam nevoie de cineva care să-mi apere spatele, de cineva 
obişnuit cu supranaturalul. Cu sau fără sabie, era posesorul unei 
minţi echilibrate, iar credinţa lui avea, în sine, o forţă subtilă. Putea 
reprezenta diferenţa între moartea mea şi triumful meu asupra 
indiferent ce ne atacase. 

În plus, avea maşină. 

— Să mergem. N-avem timp de pierdut. 

S-a încruntat. 

— Nu pot. Am treabă aici. 

— Michael, ascultă-mă. Acasă la tine, cu copiii, e cineva? 

— Da. Am sunat-o azi-noapte pe sora lui Charity. S-a dus acolo. 
Părintele Forthill a plecat să tragă un pui de somn şi ca îi ţine locul. 

— Aici mai poţi să faci ceva pentru Charity? 

A clătinat din cap. 

— Doar să mă rog. Acum se odihneşte. Şi vine mama ei, e pe 
drum. 

— Atunci e OK. Avem treabă. 

— Te aştepţi să-i las din nou singuri? 

— Nu, nu să-i laşi singuri. Dar trebuie să descoperim cine se 
ascunde în spatele lui Coşmar ca să poţi avea grijă de ei. 

— Şi ce-o să facem, Harry? O să omorâm pe cineva? 

— Dacă vom fi nevoiţi. Pe clopotele iadului. Michael, cel pe 
care-l căutăm s-ar putea să-ţi fi ucis fiul. 

Faţa i s-a asprit, şi am ştiut că reuşisem să-l manipulez, că avea 
să mă urmeze chiar şi în lad ca să ajungă la cel care-i vătămase soţia 
şi copilul. ÎI manipulasem — şi mă detestam pentru asta. Ține-o tot 
aşa, Harry. Trage de sfori ca un afurisit de păpuşar. 

I-am arătat cavalerului carnetul. 

— Cred că sunt pe calea cea bună către numele demonului 
Coşmar. Pariez cu tine pe ce vrei că numele lui a fost scris de Kravos 
aici, în această carte a umbrelor. Dacă nu mă înşel, o să-l pot folosi 

ca să intru în legătură cu demonul nostru şi să-i urmăresc lesa până 
la cel care ţine de ea. 

Michael fixa cu privirea geamul, copiii de dincolo de el. 

— Trebuie să mă duci cu maşina acasă. Din laboratorul meu 
mi-aş putea da seama ce se petrece înainte de a scăpa lucrurile şi mai 
mult de sub control. Şi pe urmă o să controlăm noi totul. 

N-am primit niciun răspuns. 

— Michael? 


— Bine, a spus el, cu voce calmă. Să mergem. 


23 


Odată ajuns în laboratorul meu, mi s-a părut oarecum sinistru să 
lucrez la lumina lumânărilor. Rațiunea îmi spunea că eram în plină 
zi, că afară lumina soarele, dar noaptea dinainte îmi stârnise acea 
spaimă de întuneric instinctivă, care face parte din natura umană. 
Fusesem rănit. Totul, fiecare umbră, fiecare zgomot mărunt, mă 
făcea să mă crispez, să tresar, să mă uit în jur. 

Calm, Harry, mi-am spus. Ai timp destul până la apusul soarelui. 
Relaxează-te şi termină-ţi treaba. 

Bun sfat. Eu şi Michael ne petrecuserăm aproape toată dimineaţa 
umblând prin oraş ca să adunăm tot ceea ce îmi era necesar pentru 
vrajă. El condusese, iar eu citisem în maşină jurnalul lui Kravos. 
Creaţia unei minţi bolnave. Îşi notase cu minuţiozitate fiecare pas al 
ritualurilor desfăşurate, adăugând notițe despre starea de extaz fizic 
în care intrase în timpul omorurilor — nouă la număr. Ucisese mai 
ales femei şi copii, folosindu-se cu cruzime de un cuţit curb. Apelase 
şi la droguri şi la şantaj ca să-şi adune în jur un grup de tineri, apoi 
organizase orgii, la care fie luase parte, fie canalizase către vrăjile sale 
energiile degajate de dezlănţuirea apetitului sexual. Pentru indivizii 
de teapa lui, părea să fie procedeul standard. O situaţie din care toţi 
complicii aveau de câştigat. 

Era un tip meticulos. Şi în privinţa eforturilor sale de a ucide şi 
de a corupe ca să dobândească tot mai multă putere, şi în privinţa 
descrierii propriilor plăceri morbide — şi în ceea ce privea modul în 
care îşi asigurase serviciile unui demon pe nume Azorthragal. 

Şi numele fusese notat cu grijă, cu adăugarea accentului corect 
al fiecărei silabe. 

Magia seamănă mult cu un limbaj: esenţa este poziţionarea 
lucrurilor pe care le adună laolaltă, modul în care se fac legăturile 

dintre ele, ca şi cel în care se leagă o idee de alta. Odată ce ai stabilit 
legăturile, trimiţi energia să curgă prin ele şi faci să să întâmple ceva 
anume. E ceea ce numim noi, profesioniştii, taumaturgie — crearea 
legăturilor între lucrurile mici şi cele mari. Pe urmă, ceea ce faci să 
se petreacă la scară mică se petrece şi la scară mare. Păpuşile voodoo 
sunt un exemplu tipic pentru aşa ceva. 

Însă simulacrele de genul acestor păpuşi nu reprezintă singurul 
mod în care poţi crea legături. Un vrăjitor poate întrebuința fărâme 
de unghii tăiate, sau păr, sau sânge, dacă e destul de proaspăt, sau 
aproape orice parte a corpului ca să creeze o legătură cu cel căruia 
i-au aparţinut. 

Sau îi poate folosi numele. Sau poate ar trebui să spun Numele. 
Numele are putere. Numele unui om dezvăluie ceva despre el, chiar 
dacă respectivul nu e conştient de asta. Un vrăjitor îl poate folosi ca 
să creeze o legătură cu acela care îl poartă. În privinţa oamenilor e 
dificil. Modul în care se percepe un om pe sine însuşi se schimbă, 
evoluează, de aceea, chiar dacă reuşeşti să faci pe cineva să-ţi spună 
numele său întreg, dacă încerci să creezi legătura când e într-o stare 
de spirit radical diferită, sau după ce un eveniment care-i schimbă 
viaţa schimbă şi modul în care se vede el însuşi, s-ar putea să nu-ţi 
reuşească. Un vrăjitor trebuie să afle numele cuiva doar desprins 
de pe buzele respectivului, însă, dacă nu se foloseşte de el destul de 
repede, e foarte posibil să se învechească. 

Însă cu demonii situaţia e cu totul alta. Demonii nu sunt 
oameni. Nu au probleme ridicate de existenţa unui suflet şi nu-şi 
fac griji pentru nişte concepte prosteşti, de genul binelui şi al răului, 
al corectitudinii şi incorectitudinii. Demonii există pur şi simplu. 
Dacă un demon se simte înclinat să-ţi mănânce faţa, atunci ţi-o 
poate mânca şi în prima clipă când a simţit tentaţia, şi în clipa asta, 
şi peste o mie de ani de acum înainte. 

Cumva, e aproape liniştitor — pentru că îi face vulnerabili. 
Odată ce ai aflat Numele unui demon, îl poţi influenţa oricând. Eu 
îl aveam pe al lui Azorthragal. Chiar dacă între timp devenise stafie, 
dacă nu mai era un demon în toată puterea cuvântului, trebuia să 
răspundă la amintirea pe care i-o păstra propriului nume, dacă nu 
la altceva. 

Era timpul să trec la treabă. 

Îmi pusesem în jurul cercului de invocare cinci lumânări 
albe, plasate în vârfurile unei pentagrame invizibile. Albe pentru 
protecţie. Şi pentru că, la Wal-Mart, lumânările albe sunt cele mai 
ieftine. Hei, dacă eşti vrăjitor nu-nseamnă că, pentru tine, banii 
cresc în copaci. 

În fiecare spaţiu dintre două lumânări se afla câte un obiect de-al 
cuiva pe care-l atinsese Coşmar. Brăţara mea scut era acolo. Michael 
îmi dăduse verigheta lui, ca şi pe al lui Charity. Iar de la postul de 
poliţie luasem hârtia pe care îşi scrisese Murphy de mână numele 
şi funcţia, ca să o ţină apoi cu încăpățânare pe uşa propriului birou 
până când, cu un an în urmă, ajunsese să se bucure de publicitate 
şi politicienii locali binevoiseră să-i ofere o plăcuţă de identificare 
adevărată. Stătea şi ea pe podea, alături de celelalte lucruri. Din 
vizita la un Malone recunoscător mă întorsesem cu ceasul primit de 
el cu ocazia pensionării. 

Am tras aer în piept şi mi-am verificat recuzita. N-ai nevoie de 
lumânări, cuțite şi mai ştiu eu ce ca să practici magia. Dar îţi dau 
o mână de ajutor. Mulțumită lor, te poţi concentra cu mai multă 
uşurinţă. lar eu, slăbit cum eram, aveam nevoie de tot ajutorul pe 
care îl puteam găsi. 

Aşa că am aprins tămâlia şi am mers pe lângă cerc, prin exterior, 
lăsându-mi destul loc pentru lucru între conturul de tămâie şi cel de 
alamă. Am adăugat şi un strop de putere de voinţă, exact atât cât era 
nevoie ca să închid cercul, şi am simţit nivelul energiei crescând pe 
măsură ce fuziona toată magia existentă întâmplător în jur.. 

— Harry! a strigat Michael, din camera de deasupra. Ai terminat? 

Mi-am înăbuşit o răbufnire nervoasă. 

— Până la apusul soarelui mai sunt patruzeci şi cinci de minute. 

N-am reuşit să-mi ascund iritarea din glas. 

— Bine, mulţumesc. Nu mă presa, Michael. 

— Harry, o poţi face, sau nu? Părintele Forthill e la mine acasă, 
cu copiii. Dacă nu poţi opri creatura acum, trebuie să mă-ntorc la 
Charity. 

— Dacă-mi sufli în ceafă e sigur că n-o să reuşesc. Pe clopotele 
iadului, Michael, nu mă mai sâcâi, lasă-mă să-mi fac treaba. 

A mormăit, pentru sine, câteva cuvinte despre răbdare şi 
despre întoarcerea celuilalt obraz, sau cam aşa ceva. l-am auzit 
paşii deasupra capului când s-a îndepărtat de trapa de la intrarea în 
laboratorul meu. 

Nu coborâse cu mine pentru că, în ciuda tuturor celor prin care 
trecuserăm împreună, nu se împăca prea bine cu ideea folosirii unei 
magii în spatele căreia nu se afla Atotputernicul. Putea s-o tolereze, 
dar nu o aproba. 

M-am întors la lucru, închizând ochii şi străduindu-mă să-mi 
limpezesc gândurile, să mă concentrez doar asupra ritualului pe care 
trebuia să-l încep. Mi-am canalizat atenţia către cercul de alamă. 
Fumul de tămâie îmi incita toate simţurile şi se înălța în rotocoale 
care nu ieşeau în afara cercului exterior. Energia s-a acumulat încet, 
pe măsură ce mă concentram şi, în final, am luat cuțitul în mâna 
dreaptă şi mi-am umplut căuşul celeilalte mâini cu apă dintr-un bol 
din stânga mea. 

Urmau primii trei paşi. 

— Duşmanule, duşmanul meu, am spus, punând putere în 
cuvinte. Te caut. 

Am trecut cuțitul peste cercul de alamă, despicând aerul 
cu vârful lui drept în jos. Fără să-mi deschid Vederea nu zăream 
absolut nimic, dar am simţit o încordare tăcută în timp ce croiam o 
deschidere între lumea muritorilor şi Niciodatănicicând. 

— Duşmanule, duşmanul meu, am repetat. Te caut. Arată-ţi 
fața. 

Am aruncat apa în sus, peste cerc, unde energia vrăjii a 
pulverizat-o, preschimbând-o într-o ceață fină, plutitoare, umplută 
de lumina de lumânare din jur cu irizaţii care-şi schimbau formele 
şi în care dansau culorile. 

Şi am trecut la partea cea mai grea. 

— Azorthragal! am strigat. Azorthragal, Azorthragal! Appare! 

Mi-am crestat degetul cu cuțitul şi am mânjit cu sânge muchia 
de alamă a cercului. 

Puterea s-a scurs din mine în cerc, a pătruns prin fisură în textura 
realităţii şi, în acest timp, din cerc a ţâşnit un zid, înconjurând 
banda de alamă. Am simţit tăietura ca pe o durere impură, destul de 

acută ca să mi se scurgă lacrimi din ochi când puterea mea a plecat 
în cercetare, menţinută de energia cercului şi călăuzită de obiectele 
răsfirate în jurul lui. 

Vraja a scotocit prin Niciodatănicicând, aidoma unui tentacul 
orb de kraken! care pipăie puntea corăbiei în căutarea unui suflet 
neajutorat pe care să-l înşface. Asta n-ar fi trebuit să se întâmple. 
Ar fi trebuit să mă năpustesc în Niciodatănicicând ca un lasou pe 
care să-l strâng imediat în jurul dușmanului meu. M-am întins, 
punând în vrajă mai multă putere, descriind mai bine creatura pe 
care o înfruntasem şi rezultatele acţiunilor sale, oferind mai multe 
amănunte călăuzitoare. Am simţit că vraja a făcut o captură abia 
atunci când m-am oprit, în lipsă de altceva mai potrivit, asupra 
sentimentului creat de Coşmar, a groazei pe care mi-o inspirase. 
După un moment de nemişcare încărcată de surprindere, a urmat 
un val de energie de o violență demenţială, mi s-a opus o rezistenţă 
care mi-a făcut inima să bată de parcă ar fi vrut să-mi spargă pieptul 
şi tăietura din deget să mă usture ca presărată cu sare. 

— Appare! am strigat, străduindu-mă să pun voinţă în voce şi 
trăgând vraja lasou înapoi. Poruncescu-ţi să apari! 

În momente dramatice, prefer limbajul arhaic. Da-ţi-mă în 
judecată dacă nu vă convine. 

Ceaţa plutitoare irizată s-a clătinat şi a pâlpâit, pe când ceva pe 
jumătate solid se zvârcolea în aer, în cercul de invocare. Se zbătea ca 
un taur furios, încercând să se smulgă din legătura vrăjii. 

— Appare! 

În camera de deasupra a sunat telefonul. L-am auzit pe Michael 
traversând-o, în vreme ce eu mi-am continuat, preţ de alte secunde 
lungi de tăcere şi furie, lupta cu demonul Coşmar, care încerca să 
scape din plasa concentrării mele. 

— Alo, a spus Michael. 

Lăsase trapa deschisă şi îl auzeam foarte clar. 

— Appare! am scrâşnit iarăşi. 

Am simţit creatura alunecând şi am smucit-o mai tare, cu un 
sentiment răutăcios de triumf. Ceaţa şi luminile s-au rotit, au 


1  Monstru marin uriaş, asemănător cu o caracatiță, plasat de 
legende în apele Scandinaviei. (n. trad.) 

început să capete o formă vag umanoidă. 

— Oh. Da, dar e... puţin cam ocupat, a spus Michael. Îhî. Nu, 
nu tocmai. Cred... Da, dar... Michael a oftat. O clipă. 

L-am auzit apropiindu-se din nou de trapă. 

— Harry! a strigat el. E Susan la telefon. Spune că trebuie să 
vorbească puţin cu tine. 

Aproape că am ţipat, străduindu-mă să ţin demonul. 

— O sun mai târziu, am reuşit să bolborosesc. 

— Spune că e cu adevărat important. 

— Michael! am ripostat eu, pe jumătate urlând. Sunt ceva cam 
ocupat aici! 

— Harry, a insistat el, cu seriozitate. Nu ştiu ce faci acolo, jos, 
dar ea pare foarte supărată. Spune c-a încercat de mai multe ori să ia 
legătura cu tine şi n-a reuşit. 

Coşmar a început să alunece din strânsoarea mea. Am strâns din 
dinţi ca să nu-l scap. 

— Nu acum! 

— Bine, a spus Michael. 

S-a retras din dreptul trapei şi l-am auzit vorbind din nou la 
telefon cu voce scăzută. 

Am refuzat să-l mai aud, mi-am blocat toate simţurile față de 
orice altceva în afară de vraja mea, de cerc şi de creatura pe care 
încercam s-o capturez. Oboseam, dar şi ea obosea. Eram în posesia 
tuturor ingredientelor şi deţineam puterea şi concentrarea oferite de 
cerc — demonul era puternic, dar aveam un avantaj faţă de el. 

— Appare! am strigat după încă un minut, pentru ultima oară. 

Ceaţa din cerc s-a învolburat şi a tremurat, luând o formă 
vag umanoidă. Silueta astfel conturată a ţipat, un sunet slab, 
bolborositor, încă străduindu-se să scape. 

— N-ai cum să fugi! i-am strigat. Cine te-a racolat? Cine te-a 
trimis? 

— Vrăjitorule! a zbierat creatura. Eliberează-mă! 

— Da, cum să nu. Cine te-a trimis? 

Mi-am adunat în voce mai multă energie, mai multă 
constrângere. 

Demonul a ţipat, un sunet distorsionat, parcă emis de un aparat 

de radio bruiat de interferenţe. Silueta a refuzat să i se clarifice şi să 
i se solidifice într-o mai mare măsură. 

— Nimeni! 

— Cine te-a trimis? am repetat, făcând vraja să vibreze şi 
izbindu-l cu puterea voinţei mele. Cine te-a silit să le faci rău acestor 
oameni? Pe clopotele iadului, îmi vei răspunde! 

— Nimeni, a mârâit el. 

Şi-a dublat eforturile, zbătându-se ca să se elibereze, dar îl 
țineam strâns. 

Şi apoi am simţit o a treia prezenţă venind din cealaltă parte 
şi amestecându-se. Am simţit acea putere rece, oribilă, din spatele 
vrăjii chinuitoare aruncate asupra lui Micky Malone şi a stafiei 
Agathei Hagglethorn. S-a scurs în Coşmar ca protoxidul de azot 
într-un motor, supraalimentându-l. Demonul s-a preschimbat din 
taur furios în elefant turbat, şi l-am simţit începând să-mi sfârtece 
vraja ca să se elibereze. 

— Vrăjitorule! a urlat, triumfător. Vrăjitorule, apune soarele. 
Smulge-voi inima-ţi din piept! Vâna-voi prietenii tăi şi pe copiii lor. 
Pe toţi măcelări-voi. 

— Tot „îi voi măcelări” sună mai bine, am murmurat. Şi nu, 
n-o s-o faci. 

Am ridicat mâna şi am plesnit ceața scânteietoare, împroşcând 
cu stropi de sânge. 

— Prin asta te-am legat, am mârâit. 

M-am întins spre creatură şi am găsit partea din mine care era 
încă în ea cu o senzaţie de plăcere, ca şi cum aş fi revenit acasă 
după o călătorie îndelungată. N-am putut decât să ating demonul 
în treacăt, dar era de-ajuns pentru ceea ce voiam. 

— Niciun alt suflet nu vei vătăma, niciun alt sânge nu vei vărsa. 
Doar împotriva mea e lupta ta. De mine eşti legat. Legat! 

Când am rostita treia oară cuvântul, am simţit vraja închizându- 
se, strângându-se în jurul lui Coşmar ca un cablu de oţel. Nu-l 
puteam opri să plece din cerc şi nu-i puteam interzice să mai 
pătrundă în lumea muritorilor, dar puteam al naibii de bine să mă 
asigur că eram singurul om pe care mai putea să-l atace. 

— Acum să te vedem şi-n luptă cinstită, nemernicule. 

A urlat, dar n-a putut să spulbere legăturile cu care-l încorsetase 
vraja mea, iar sunetul a reverberat prin încăpere. Am ridicat cuțitul 
în cealaltă mână şi am despicat aerul deasupra cercului, anulând 
vraja de capturare şi punând în lovitură toată energia care îmi mai 
rămăsese. Am văzut magia pătrunzând în cerc chiar în clipa când 
Coşmar a început să dispară. A despicat ceața irizată ca o secure 
mânuită de un războinic nevăzut şi demonul a urlat din nou. 

Silueta de ceaţă s-a contractat cu o repeziciune înfiorătoare, cu 
o implozie a spaţiului, şi creatura a dispărut. Un pumn de apă a 
împroşcat podeaua şi lumânările s-au stins. 

Am căzut cu capul înainte şi m-am proptit pe braţe, gâfâind 
şuierător în strădania mea de a-mi recăpăta răsuflarea, cu muşchii 
tremurându-mi. Îl rănisem pe nemernic. Nu era invincibil. Îl 
făcusem să sufere. Poate că nu era vorba de nimic mai neplăcut 
decât tăietura de pe degetul meu sau decât o palmă peste obraz, dar 
nu se aşteptase să i se întâmple. 

Nu reuşisem să descopăr cine se ascundea în spatele lui, dar 
simţisem ceva — simţisem prezenţa celuilalt, îi simţisem parfumul, 
în sens metafizic. Poate că avea să-mi fie de folos. 

— Na, ţine, ticălosule, am murmurat. 

Am rămas câteva minute aşa, acolo, gâfâind şi cu capul 
învârtindu-mi-se după efortul pe care mi-l ceruse vraja. Pe urmă 
mi-am pus lucrurile deoparte şi am ieşit din laborator, am ajuns în 
camera de deasupra târşindu-mi picioarele. 

Michael m-a ajutat să mă aşez. A făcut focul, şi m-am lăsat cu 
recunoştinţă pătruns de căldură. S-a dus la bucătărie şi mi-a adus o 
cola şi un sandvici. Am băut şi am mâncat cu lăcomie. Abia după ce 
am dat gata ultima firimitură şi ultima picătură m-a întrebat: 

— Ce s-a-ntâmplat? 

— Am chemat demonul. Pe Coşmar. Cineva l-a ajutat să 
scape, dar nu înainte de a arunca eu asupra lui un soi de vrajă 
constrângătoare. 

Michael m-a studiat cu ochii lui cenuşii, încruntându-se. 

— În ce sens l-ai constrâns? 

— L-am împiedicat să te atace pe tine. Sau pe Murphy. Sau 
familia ta. Nu-l pot împiedica să revină aici, dar am putut să-i 

restrâng ţintele. 

Cavalerul m-a privit o vreme clipind nedumerit. 

— I le-ai restrâns făcându-l să te atace numai pe tine, a spus 
apoi, tărăgănând cuvintele. 

l-am zâmbit larg, arătându-i cu înverșunare dinţii, şi am dat din 
cap, încuviinţând. Vocea mi s-a umplut de o doză de mândrie. 

— A trebuit s-o fac în ultima clipă, în grabă. Nu se poate spune 
c-o plănuisem, dar a mers. Aşa că, atâta timp cât trăiesc eu, nu poate 
ataca pe nimeni altcineva. 

— Atâta timp cât trăieşti, a repetat Michael. S-a încruntat şi şi-a 
sprijinit braţele groase pe genunchi, apăsându-şi palmele una peste 
alta. Harry? 

— Da? 

— Asta nu-nseamnă c-o să-ncerce cu siguranţă să te omoare? 
Fără să te chinuie, fără să născocească vreo tortură sadică — doar 
schilodire rapidă şi ucidere? 

Am dat iarăşi din cap, calm şi serios. 

— Da. 

— Şi... indiferent cine s-ar afla în spatele acestui Coşmar, 
indiferent cine l-a ajutat să-ţi scape — înseamnă că i te-ai pus de 
asemenea în drum. Nu-şi poate folosi arma până când nu scapă de 
tine. 

— Da. 

— Aşa că... dacă până acum nu te voia mort, acum n-o să-l mai 
oprească nimic. 

Am păstrat câteva clipe tăcerea, cu gândul la asta. 

— Asta a fost hotărârea mea, omule, am spus, în cele din urmă. 
Dar, la naiba, am alunecat deja destul de mult în prăpastie ca să nu 
mai conteze dacă ajung şi mai jos. Lasă-i pe Coşmar şi pe naşa mea 
să se ia la întrecere ca să pună mâna pe mine. 

Michael şi-a întors ochii spre mine. 

— Oh, Harry. Nu trebuia să faci aşa ceva. 

I-am întors privirea încreţindu-mi fruntea. 

— Hei. E cel mai bun lucru din tot ce ne-a reuşit până acum. 
Dacă ai fi putut, şi tu ai fi făcut la fel. 

— Da, a recunoscut el. Dar familia mea se poate descurca fără 

mine. A şovăit, apoi a adăugat, cu voce blândă: și ştiu sigur ce 
destinaţie va avea sufletul meu când va sosi timpul să plec de-aici. 

— În privința Iadului o să-mi fac griji mai târziu. În plus, cred 
că am un plan. 

S-a strâmbat. 

— Puțin îți pasă ce-o să se-ntâmple cu sufletul tău, dar ai un 
plan. 

— Deocamdată n-am de gând să mă las ucis. Trebuie să trecem 
la ofensivă, Michael. Dacă stăm şi aşteptăm, o să ne facă fărâme. 

— Vrei să zici c-o să te facă fărâme pe tine, m-a corectat el. 
Judecând după expresia feţei, era din ce în ce mai îngrijorat. Harry, 
fără Amoracchius.... nu ştiu sigur cât de mult te pot ajuta. 

— Ştii ce faci, Michael. Şi nu cred că Atotputernicul n-o să ne 
mai susţină echipa fiindcă am pierdut mingea, nu-i aşa? 

— Aşa e, Harry. Nu abandonează niciodată pe nimeni. 

M-am aplecat spre el, i-am pus mâna pe umăr şi l-am privit în 
ochi. Nu fac prea des gestul ăsta. Nu sunt mulţi cei pentru care pot 
să-l fac. 

— Michael, creatura asta e mare, e rea şi mă sperie de moarte. 
Dar e posibil să fiu singurul om în stare s-o oprească acum. Şi am 
nevoie de tine. Am nevoie de ajutorul tău. La naiba, omule. Trebuie 
să ştiu că eşti în spatele meu şi crezi în ceea ce fac. Eşti alături de 
mine, sau nu? 

Cavalerul mi-a studiat chipul. 

— Spui că ţi-ai pierdut o mare parte din putere. lar eu nu mai 
am sabia. Şi duşmanii noştri ştiu asta. Am putea fi ucişi amândoi. 
Sau mai rău. 

— Dacă stăm cu braţele încrucişate, o să fim ucişi oricum. Şi 
poate că, odată cu noi, vor pieri şi Murphy, Charity şi copii tăi. 

Şi-a lăsat fruntea în jos şi a dat din cap. 

— Ai dreptate. De fapt n-avem de ales. 

Mâna lui, mare, bătătorită şi puternică, a acoperit-o o clipă pe a 
mea, şi el s-a ridicat pe urmă, cu spatele drept, cu pieptul bombat. 

— Nu trebuie decât să nu ne pierdem credinţa. Bunul Dumnezeu 
n-o să ne dea poveri mai mari decât putem purta. 

— Sper că ai dreptate, am spus. 

— Prin urmare, Harry, care e planul? Ce facem acum? 

M-am ridicat şi m-am îndreptat spre placa de deasupra 
şemineului, dar ceea ce căutam nu era acolo. M-am încruntat, mi- 
am rotit privirea prin cameră şi am zărit obiectul pe măsuţa pentru 
cafea. M-am aplecat şi am luat plicul alb în care se afla invitaţia 
adusă de Kyle şi Kelly Hamilton. 

— Mergem la o petrecere. 


24 


Michael şi-a parcat camioneta pe stradă, în faţa vilei Biancăi. Şi-a 
pus cheile în punga de piele de la centură, pe care a închis-o cu un 
nasture de argint în formă de cruce. Şi-a aranjat gulerul pieptarului, 
care ieşea deasupra cămăşii de zale, apoi şi-a pus pe cap coiful de oţel 
de pe bancheta din spate.. 

— Harry, mai spune-mi o dată că e o idee bună. Ce căutăm la 
un bal mascat, alături de o droaie de monștri? 

— Toate indiciile ne-au condus aici, i-am răspuns. 

— Cum? 

Am răsuflat adânc, străduindu-mă să nu-mi pierd răbdarea, şi 
i-am întins mantia albă. 

— Uite cum stau lucrurile. Ştim că există cineva care a agitat 
lumea spiritelor. Şi ştim că a făcut-o ca să-l creeze pe acest Coşmar, 
care ne-a atacat. Mai ştim şi că fata, Lydia, are cumva o legătură cu 
demonul ăsta. 

— Da, a încuviinţat Michael. Aşa e. 

— Bianca, am continuat eu, şi-a trimis gorilele după Lydia. Şi 
tot Bianca dă o petrecere pentru cei mai cruzi băieţi răi din zonă. 
Stallings mi-a spus că au dispărut oameni. Probabil c-au fost răpiți 
ca să slujească drept hrană, sau cam aşa ceva. Dacă Bianca nu stă în 
spatele celor petrecute, şi nu susţin că nu stă, atunci sforile ar putea 
fi trase din umbră de oricare invitat de-al ei. 

— Şi crezi c-o să-l poţi identifica? 

— Sunt foarte sigur, Nu trebuie decât să fiu destul de aproape ca 
să-i ating, ca să le simt aura. L-am simţit pe cel care se află în spatele 
demonului Coşmar când l-a ajutat să scape de mine. Ar trebui să-mi 
dau seama când o să-l simt din nou. 

— Nu-mi place, a zis Michael. De ce n-a venit Coşmar să te 

atace imediat ce a apus soarele? 

— Poate l-am speriat. l-am făcut o mică tăietură. 

Michael s-a încruntat. 

— Tot nu-mi place. Aici se vor afla zeci de creaturi care n-au 
niciun drept să existe în lumea noastră. O să fie ca şi cum ne-am 
plimba printr-o sală plină cu lupi. 

— Tu n-ai nimic altceva de făcut decât să taci şi să-mi aperi 
spatele. În noaptea asta, băieţii răi trebuie să respecte nişte reguli. 
Vom fi protejaţi, conform vechilor legi ale ospitalităţii. Dacă le 
încalcă, Bianca o să-şi piardă reputaţia de care se bucură printre 
oaspeţii ei şi la Curtea Vampirilor. 

— O să te apăr, Harry, m-a asigurat Michael. Aşa cum voi apăra 
pe oricine va fi ameninţat de... creaturile astea. 

— Nu e nevoie să ne luptăm cu nimeni, Michael. Nu de asta 
am venit aici. 

El s-a uitat pe geamul camionetei şi şi-a încordat fălcile. 

— Vorbesc serios, Michael. Ne aflăm pe domeniul lor. Înăuntru 
se vor petrece probabil lucruri urâte, dar trebuie să ne concentrăm 
atenţia asupra fondului problemei. 

— Fondul problemei, a bombănit el. Harry, dacă acolo, 
înăuntru, e cineva care are nevoie de ajutorul meu, o să-l primească. 

— Michael! Dacă suntem 70; cei care încalcă primii armistițiul, 
totul e ca şi pierdut. Putem fi ucişi amândoi. 

S-a întors spre mine cu ochii duri ca granitul. 

— Sunt ceea ce sunt, Harry. 

Mi-am ridicat exasperat braţele şi am lovit cu palmele în plafonul 
camionetei. 

— Dacă dăm greş, vor muri oameni. Aici nu sunt în joc doar 
vieţile noastre. 

— Ştiu, a răspuns el. Printre oamenii ăia se numără şi familia 
mea. Dar asta nu schimbă nimic. 

— Michael, am insistat eu, nu-ţi cer să zâmbeşti, să pălăvrăgeşti 
şi să te relaxezi. Taci şi nu te amesteca. Nu băga crucea pe gâtul 
nimănui. 

— Nu pot să stau pe margine şi să privesc cu nepăsare, Harry. 
Nu pot. Cred că nici tu nu poţi, a adăugat, încruntându-se. 

L-am fulgerat cu privirea. 

— Pe clopotele iadului, Michael. Nu vreau să mor aici. 

— Nici eu. Nu trebuie să ne pierdem credinţa. 

— Minunat, am răspuns. Pur şi simplu minunat. 

— Harry, mi te alături în rugăciune? 

M-am holbar la el, uluit. 

— ce? 

— Rostesc o rugăciune, a răspuns Michael. Aş vrea să-l vorbesc 
o clipă. Cavalerul mi-a adresat o jumătate de zâmbet. Taci şi nu te 
amesteca. 

Şi-a plecat fruntea. 

M-am uitat chiorâş pe geam, păstrând tăcerea. N-am nimic 
împotriva lui Dumnezeu. Nici pe departe. Însă nu-L înţeleg. Şi 
n-am încredere într-o mulţime de oameni care se foiesc printre noi 
pretinzând că lucrează în interesul Lui. Pot înţelege zânele, vampirii 
şi câte şi mai câte. Chiar şi demonii. Uneori chiar şi îngerii căzuţi. 
Pot să pricep de ce fac ceea ce fac. 

Dar nu-l înţeleg pe Dumnezeu. Nu înţeleg cum poate privi 
modul în care se poartă oamenii unii cu alţii fără să ia notă că 
existenţa întregii rase umane e o idee rea. 

Cred că, în privinţa asta, e mai generos decât s-ar cuveni. 

— Doamne, a spus Michael. Mergem acum în întuneric. 
Duşmanii noştri ne vor înconjura. Te rog, dă-ne destulă putere ca să 
facem ceea ce trebuie făcut. Amin. 

Numai atât. Nici urmă de limbaj sofisticat, de rugi de ajutor 
fierbinţi, superficiale. Doar cuvinte calme, prin care spunea ce are 
de gând şi-l ruga pe Dumnezeu să-i fie — să ne fie — alături. Vorbe 
simple, şi totuşi puterea îl învăluia ca un nor de ceaţă fină, zbârlindu- 
mi părul de pe braţe şi de pe ceafă. Credinţa. M-am mai liniştit 
puţin. Mai aveam multe de partea noastră. Reuşita era posibilă. 

Michael s-a uitat la mine şi a dat din cap. 

— Bun, a spus. Sunt gata. 

— Cum arăt? l-am întrebat. 

A zâmbit, etalându-şi dinţii albi. 

— O să atragi privirile. Cu siguranţă. 

l-am zâmbit la rândul meu. 

— OK. Hai să petrecem. 

Am ieşit din camionetă şi ne-am îndreptat spre porţile proprietăţii 
Biancăi. Michael şi-a pus mantia albă din mers, prinzând-o cu crucea 
ei roşie. Purta un tabar asortat, cizme şi apărătoare de umeri. Îşi 
ţinea mănuşile grele îndesate în cizme şi de centură avea prinse două 
cuțite, câte unul în fiecare parte. Mirosea a oţel şi zăngănea uşor la 
fiecare pas. Zgomotul era reconfortant într-un mod prietenos, ca şi 
cum aș fi avut la dispoziţie un cuirasat. 

Ar fi fost mai elegant să intrăm pe poartă în camionetă şi să 
lăsăm un valet s-o parcheze, însă Michael nu voia s-o dea pe mâna 
vampirilor. Nu-l puteam învinui pentru asta. Nici eu n-aş fi avut 
încredere într-un demon al întunericului băutor de sânge, care stă 
la pândă în noapte, chiar dacă o făcea pe valetul. 

În ghereta simplă de la poartă se aflau doi paznici. Niciunul 
nu părea înarmat, dar ţinuta lor era de o aroganță ostilă care nu 
ne-a scăpat nici mie, nici lui Michael. Le-am arătat invitaţia. Ne-au 
permis să intrăm. 

Am pornit-o pe aleea care ducea spre casă. O limuzină neagră 
venea pe urmele noastre şi ne-am retras pe margine ca s-o lăsăm să 
treacă. Când am ajuns în faţa casei, ocupanţii tocmai coborau. 

Şoferul a deschis portiera din spate. Muzica s-a revărsat în afară 
— sonoră, violentă. După o pauză de câteva secunde, din limuzină a 
ieşit un bărbat. 

Era înalt, palid ca o statuie. Părul negru îi cădea pe umeri în 
bucle răvăşite. Din umeri îi pornea o pereche de aripi de fluture 
opalescente, prinse de trupul lui cu un mecanism ingenios. Purta 
mănuși albe, de piele, cu manşete metalice împodobite cu un model 
din linii şerpuitoare, argintii, similar cu cel care îi împodobea 
gambele, ajungând până la sandale. La şold avea o sabie delicată, al 
cărei mâner părea de sticlă. În afară de toate acestea, nu mai purta 
decât un soi de acoperitoare a şalelor dintr-o pânză moale, albă. 
Avea trupul potrivit pentru aşa ceva. Musculos, dar nu în exces, 
cu umeri laţi, fără păr care să-i întunece pielea palidă. Pe clopotele 
iadului, am remarcat cât de bine arăta. 

După ce a afişat un zâmbet destul de strălucitor pentru o reclamă 
la pasta de dinţi, a întins o mână înapoi, în maşină. Din interior 

au apărut două picioare superbe, terminate cu tocuri înalte, roz, 
urmate de o fată zveltă, absolut delicioasă, prea puţin acoperită de 
petale de flori. Alcătuiau o fustă scurtă şi strâmtă, iar alte câteva îi 
cuprindeau sânii ca nişte mâini gingaşe. În afară de asta şi de aşa- 
numitele flori ale miresei împletite în bogatul ei păr negru, nu mai 
purta nimic. Şi o prindea de minune. Cu tot cu tocuri, avea cam un 
metru şaptezeci, iar chipul ei mi s-a părut, în acelaşi timp, superb şi 
drăgălaş. Obrajii îmbujoraţi erau de un roz delicat, vibrând de viaţă, 
buzele erau uşor întredeschise, iar ochii spuneau că se drogase. 

— Harry, mi-a atras Michael atenţia, salivezi. 

— Dg de unde! am protestat. 

— Fata n-are mai mult de nouăsprezece ani. 

— Nu salivez! 

M-am încruntat, mi-am strâns toiagul mai tare în mână şi mi- 
am continuat furios drumul către casă. Şi mi-am şters buzele cu 
mâneca. Pentru orice eventualitate. 

Bărbatul s-a întors spre mine, înălţând din ambele sprâncene. 
M-a studiat şi mi-a studiat costumul măsurându-mă cu privirea de 
sus până jos şi înapoi, apoi a izbucnit într-un râs bogat, unduitor. 

— Oh, vai! a exclamat. Trebuie să fii Harry Dresden. 

La asta, mi s-a urcat sângele la cap. Mă enervez întotdeauna 
când mă recunoaşte cineva pe care nu-l cunosc. 

— Da, am răspuns. Eu sunt. Tu cine naiba eşti? 

Dacă ostilitatea mea l-a deranjat, n-a izbutit să-i şteargă 
zâmbetul. Fata s-a strecurat sub braţul lui şi s-a cuibărit lângă el, 
privindu-mă cu ochi înceţoşaţi de drog. 

— Oh, fireşte, a spus bărbatul. Am uitat că probabil nu-ţi e 
cunoscută întreaga complexitate a Curţii. Sunt Thomas din Casa 
Raith, din Curtea Albă. 

— Curtea Albă, am repetat. 

— Există trei Curți ale vampirilor, mi-a explicat Michael. 
Neagră, Roşie şi Albă. 

— Ştiu. 

Michael a ridicat dintr-un umăr. 

— Scuze. 

Thomas a zâmbit. 

— De fapt, practic vorbind, n-au mai rămas decât două. Cei 
din Curtea Neagră trec, în ultima vreme, printr-o perioadă grea, 
bieţii de ei. Tonul lui sugera mai degrabă o veselie mascată decât 
compătimire. Domnule Dresden, dă-mi voie să ţi-o prezint pe 
Justine. 

Ea, fata de sub braţul vampirului, mi-a zâmbit dulce. Aproape 
că mă aşteptam să-mi întindă mâna să i-o sărut, dar n-a făcut-o. S-a 
mulțumit să-şi lipească trupul de al lui Thomas într-un mod care 
părea cel mai plăcut cu putinţă. 

— Încântat, am spus. Vi-l prezint pe Michael. 

— Michael, a spus Thomas, meditativ, şi l-a măsurat şi pe el cu 
privirea, de sus până jos. În costum de cavaler templier. 

— Cam aşa ceva, a încuviinţat Michael. 

— Ce ironic, a comentat Thomas. S-a uitat din nou la mine, 
cu zâmbetul din ce în ce mai larg. Iar tu, domnule Dresden... 
Costumul tău... o să stârnească o adevărată agitaţie. 

— Mulţumesc. 

— Intrăm? 

— Oh, da. 

Am urcat împreună treptele din faţă, ceea ce mi-a oferit ocazia 
să văd de la o distanţă stânjenitor de mică picioarele lui Justine, 
lungi şi frumoase şi menite unor activităţi care nu aveau nimic de-a 
face cu locomoţia. Uşile vilei ne-au fost deschise de doi portari în 
smoching, care nu păreau vampiri. 

Holul de intrare al reşedinţei Biancăi fusese redecorat de când 
intrasem acolo ultima oară. Interiorul în stil vechi fusese restaurat 
cu opulenţă. Locul parchetului lucios fusese luat de marmură. 
Toate uşile erau încadrate de arce graţioase în loc de dreptunghiuri 
robuste. În nişele plasate din trei în trei metri erau expuse statuete 
sau alte obiecte de artă. Lumina venea doar din spoturile din nișe, 
lăsând între ele pete mari de umbră. 

— De prost gust, a pufnit Thomas, cu aripile de fluture 
fremătându-i. Ai mai luat parte la vreuna dintre reuniunile Curţii, 
domnule Dresden? Eticheta ţi-e cunoscută? 

— Nu tocmai, am răspuns. Dar ar face bine să nu implice 
absorbirea fluidelor corporale. Mai ales a fluidelor mele. 


216 / Jim BUTCHER 


Thomas a răspuns cu râsul lui bogat. 

— Nu, nu. Ei, a recunoscut, nu oficial, oricum, deşi vei avea din 
plin ocazia să te înfrupţi, dacă doreşti. 

Degetele lui au dezmierdat din nou talia fetei, iar ochii ei m-au 
fixat cu o atenţie deconcertantă. 

— Nu cred, am ripostat. Ce-ar trebui să ştiu? 

— Fi bine, noi suntem cu toţii străini, adică nu suntem membri 
ai Curţii Roşii, care a organizat această ceremonie. În primul rând, le 
vom fi prezentaţi celorlalţi, care vor avea apoi ocazia să ne cunoască 
mai îndeaproape. 

— Ne vom integra, eh? 

— Întocmai. Apoi îi vom fi prezentați Biancăi, care ne va oferi 
câte un cadou. 

— Un cadou? m-am mirat. 

— Fa e gazda. Bineînțeles c-o să facă daruri. Thomas mi-a 
zâmbit. E normal într-o societate civilizată. 

L-am măsurat cu privirea. Nu eram obişnuit cu vampiri atât de 
vorbăreţi. 

— De ce eşti atât de îndatoritor? 

Şi-a dus o mână la piept şi a înălţat din sprâncene, mimând 
perfect o expresie care spunea, fără vorbe: „Cine? Eu?” 

— Păi, domnule Dresden, de ce n-aş fi? 

— Eşti vampir. 

— Da. Dar mă tem că nu unul dintre cei de foarte bună calitate. 
Thomas mi-a adresat un surâs radios înainte de a adăuga. Dar, 
fireşte, s-ar putea să te mint. 

Am pufnit. 

— Fi, domnule Dresden. Se zvonise că ai refuzat invitaţia 
Biancăi. 

— Chiar am refuzat-o. 

— Ce te-a făcut să te răzgândeşti? 

— Problemele de care mă ocup. 

— Probleme? s-a mirat el. Ai venit aici cu treabă? 

Am ridicat din umeri. 

— Cam aşa ceva. Mi-am scos mănușile, străduindu-mă s-o fac 
cu nonşalanţă, şi i-am întins mâna. Mulţumesc încă o dată. 

Şi-a lăsat capul pe-o parte şi şi-a îngustat ochii. Înainte de a-mi 
strânge mâna, s-a uitat la ea şi apoi din nou la mine, cu aerul cuiva 
care cântăreşte toate posibilităţile. 

Îl înconjura o aură fină, pâlpâitoare. Am simţit-o dansând şi 
alunecându-mi pe piele ca o adiere călduţă. Crea o senzaţie stranie, 
nu semăna cu energia din jurul unui practicant uman al magiei — şi 
nu avea absolut nimic comun cu ceea ce simţisem la misteriosul 
susținător al demonului Coşmar. 

"Thomas nu era cel pe care îl căutam. Probabil că m-am destins 
vizibil, fiindcă el a spus, cu un zâmbet: 

— Am trecut testul, eh? 

— Nu pricep ce vrei să spui. 

— Nu contează. Eşti un tip ciudat, domnule Dresden. Dar îmi 
placi. 

Şi, cu asta, el şi însoţitoarea lui ne-au întors spatele şi au străbătut 
cu graţie întreaga lungime a holului, dispărând dincolo de uşile 
mascate de draperii din capătul opus. 

I-am urmărit cu o privire aspră. 

— Ei? m-a întrebat Michael. 

— E curat. Relativ vorbind. Duşmanul nostru e un alt personaj 
de aici. 

— S-ar părea c-o să strângi multe mâini, a remarcat Michael. 

— Mda. Eşti pregătit? 

— Cu voia lui Dumnezeu, a răspuns cavalerul. 

Am traversat şi noi holul, am trecut de uşa cu draperii şi am 
pătruns în locul rezervat recepţiei vampirilor. 

Eram pe o platformă de beton, cu treizeci de centimetri mai sus 
de restul unei curţi exterioare imense. Muzica se revărsa de sub noi. 
Oaspeţii roiau pretutindeni, amestec neclar de culoare şi mişcare, de 
zvon de glasuri şi costume, ca într-o pictură impresionistă. Globuri 
strălucitoare atârnau, ici şi colo, de fire metalice, îmbrăcând totul 
într-o aură de mister luminat de torţe. În partea opusă intrării prin 
care pătrunseserăm se înălța un podium cu mai bine de un metru 
mai înalt, pe care se afla un scaun dubios de asemănător cu un tron. 

Tocmai începusem să analizez detaliile când o lumină de un alb 
orbitor mi-a inundat ochii, obligându-mă să ridic mâna ca să mi-i 

apăr de strălucirea ei. Muzica s-a estompat brusc, ca şi discuţiile 
celor prezenţi. Era evident că eu şi Michael tocmai deveniserăm 
centrul atenţiei. 

Un servitor s-a apropiat şi m-a întrebat, cu voce calmă: 

— Vreţi să-mi arătaţi invitaţia dumneavoastră, domnule? 

l-am dat-o şi, o clipă mai târziu, am auzit aceeaşi voce, mult mai 
puternică graţie unui sistem de amplificare modest: 

— Doamnelor şi domnilor din Curtea Roşie, am plăcerea să vi-i 
prezint pe Harry Dresden, Vrăjitor din Consiliul Alb, şi pe invitatul 
său. 

Mi-am lăsat mâinile în jos şi toată lumea a amuţit cu desăvârşire. 
Perechea de proiectoare plasate de o parte şi de alta a tronului şi-a 
îndreptat spre mine supărător de puternicele fascicule luminoase. 

Am ridicat din umeri şi mi-am aranjat mantia astfel încât să 
curgă în falduri exact cum trebuia, cu căptuşeala roşie zdrenţuită 
contrastând cu exteriorul din bumbac negru. Avea un guler înalt, 
care îmi încadra obrajii. Medalionul de plastic acoperit de vopsea 
aurie de la gâtul meu reflecta lumina. Pe dedesubt purtam un 
smoching, de un albastru palid, care ar fi făcut senzaţie la un bal de 
absolvire din anii şaptezeci. Servitorii prezenţi la petrecere aveau 
smochinguri de calitate mai bună. 

Am avut grijă să zâmbesc, ca să mi se vadă colții ieftini, de plastic. 
Presupun că lumina proiectoarelor i-a dat feţei mele o paloare 
spectrală, mai ales fiindcă mi-o acoperisem cu un machiaj alb, de 
clovn. Contrasta probabil violent cu roșul strident al imitaţiei de 
sânge care îmi mânjca colţurile gurii. 

Mi-am ridicat o mână acoperită de o mănuşă albă şi am spus, cu 
vocea uşor neclară după ce se strecura printre coli: 

— Salutare tuturor! Ce mai faceţi? 

Cuvintele mele au răsunat într-o linişte desăvârşită. 

— Tot nu-mi vine să cred, mi-a şoptit Michael, că ai venit la 
balul mascat al vampirilor costumat în vampir. 

— Nu doar în vampir, am precizat, într-un vampir patetic. 
Crezi că au înţeles poanta? 

Am reuşit să mă uit dincolo de lumina proiectoarelor şi să-i 
zăresc pe Thomas şi Justine la baza scărilor. EI şi-a rotit privirea prin 

curte cu o veselie nemascată, apoi mi-a zâmbit, cu degetul mare al 
unei mâini ridicat într-un gest aprobator. 

— Cred că tocmai i-ai insultat pe toţi cei de faţă, a continuat 
Michael. 

— Am venit aici ca să dau de urma unui monstru, nu ca să-mi 
dovedesc amabilitatea. 

— Nu contează. Cred că i-ai scos pe toţi din sărite. 

— l-am scos din sărite? Ei, haide, cât de grav poate fi? Auzi, 
i-am scos din sărite. 

Din curtea aflată mai jos de noi s-au auzit mai multe sunete 
inconfundabile. Câteva şuierături. Scrâşnetul oţelului când din teci 
au ieşit mai multe cuțite. Sau poate săbii. Pocnetul sec al piedicii 
unei arme semiautomate. 

Michael a ridicat din umeri sub mantie şi mai degrabă l-am 
simţit decât l-am văzut încleştându-şi degetele pe mânerul unuia 
dintre cuţitele sale. 

— Cred c-o să aflăm curând. 


25 


Liniştea atârna, grea, deasupra întregii curţi. Mi-am strâns toiagul 
mai tare şi am aşteptat primul foc de armă, sau şuierul primului cuţit 
aruncat, sau un strigăt de furie care să-mi îngheţe sângele în vene. 
Pe clopotele iadului. Intenţionasem să le dau vampirilor uşor peste 
nas cu costumul meu, dar... oho! Nu mă aşteptasem la o reacţie atât 
de puternică. 

— Rămâi calm, Harry, mi-a şoptit Michael. Sunt ca nişte câini 
răi. Nu fugi, nici măcar nu te clinti. N-o să faci altceva decât să-i 
întărâţi. 

— Câinii răi n-au arme de foc. Nici cuţit. Nici săbii, i-am 
răspuns, tot în şoaptă. 

Dar am rămas nemişcat, cu faţa lipsită de expresie. 

Primul sunet n-a fost nici foc de armă, nici strigăt de luptă, 
ci hohot de râs bogat, cristalin. S-a ridicat în aer, bărbătesc şi, 
cumva, în acelaşi timp, vesel şi batjocoritor, spumos şi dispreţuitor. 
Mi-am mijit ochii ca să mă uit în jos, dincolo de lumină, şi l-am 
văzut pe Thomas, într-o postură demnă de o reîncarnare bizară, 
post-crisalidă, a lui Errol Flynn, cu un picior pe scară, o mână în 
şold şi cealaltă pe mânerul sabiei sale de cleştar. Îşi ţinea capul pe 
spate, reliefându-şi toţi muşchii prelungi cu o desconsiderare lejeră, 
susţinută cu un efort abil. Marginile aripilor lui de fluture captau 
lumina de la periferia spotului, reflectând-o în culori orbitoare. 

— Despre Curtea Roşie am tot auzit spunându-se că îşi 
întâmpină oaspeţii cu căldură, a început el, controlându-şi cu o 
adevărată artă vocea tărăgănată, destul de sonoră ca să ajungă la 
urechile tuturor. Dar nu-mi imaginasem că aş putea fi martor la 
o asemenea demonstraţie pitorească. S-a întors spre podium şi s-a 
înclinat. Lady Bianca, voi avea grijă să-i descriu tatălui meu această 

uimitoare manifestare a ospitalităţii. 

Mi-am simţit zâmbetul asprindu-se şi am scrutat la rândul meu 
podiumul de dincolo de lumină. 

— Ah, iată-te, Bianca, draga mea. Ăsta e un bal mascat, nu? Şi 
trebuia să ne costumăm în ceva ce nu suntem, nu? Dacă am înţeles 
greşit invitaţia, îmi cer scuze. 

Am auzit o voce de femeie murmurând ceva, şi proiectoarele 
s-au stins. Am avut o clipă senzaţia că am rămas în beznă, apoi 
mi s-au obişnuit ochii şi m-am putut uita la femeia care stătea pe 
podium, în faţa mea. 

Bianca nu era înaltă, dar înfăţişarea ei părea statuară în acel mod 
pe care nu-l vezi decât în reviste erotice şi în vise pe care te jenezi să le 
povesteşti. Piele palidă, păr şi ochi negri, numai rotunjimi senzuale 
de la buze până la şolduri, toate sub stăpânirea unei maturităţi 
seducătoare, secondate de o vigoare delicată, care atrăgea privirile 
oricărui bărbat. Purta o rochie de seară din flăcări pâlpâitoare. Nu 
vreau să spun că rochia ei era roşie ca focul — era îmbrăcată în flăcări 
adunate în jurul trupului ei sub forma unei rochii, albastră în partea 
de jos şi trecând prin toate nuanțele flăcării de lumânare, până 
la roşul care-i cuprindea sânii plini, superbi. Alte flăcări dansau, 
jucăuşe, prin negrul coafurii ei elegante, licărindu-i deasupra 
capului ca o tiară. Însă pantofii erau veritabili şi adăugau mai bine de 
zece centimetri staturii ei altminteri deloc impresionante. Tocurile 
înalte aveau o influenţă interesantă asupra contururilor picioarelor. 
Arcuirea zâmbetului promitea plăceri probabil ilegale şi neprielnice 
beneficiarului, în privinţa cărora l-ar fi avertizat însuşi ministrul 
sănătăţii, dar de care ar fi dorit să se bucure iarăşi şi iarăşi. 

Eu nu eram interesat. Văzusem o dată ce se ascundea sub masca 
ei de carne. Şi îmi era imposibil să uit. 

— Ei bine, a susurat ea, cu o voce care s-a făcut auzită în întreaga 
curte, presupun că de la unul ca tine, domnule Dresden, nu mă 
puteam aştepta la mai mult bun gust. Deşi poate că despre gustul 
tău am mai putea discuta la o oră mai târzie a acestei nopţi. 

Limba i-a dansat peste dinţi şi mi-a adresat un surâs orbitor. 

M-am uitat la ea şi m-am uitat în spatele ei. Două siluete mult 
mai vagi, în mantii negre, stăteau acolo în tăcere, părând gata să 

atace imediat ce ar fi pocnit ea din degete. Presupun că orice flacără 
care se respectă aruncă umbre. 

— Cred c-ai face bine să nu încerci. 

Bianca a râs din nou. Mai mulţi oaspeți din curte i s-au alăturat, 
deşi era un râs nervos. 

— Domnule Dresden, a spus ea. Există multe lucruri care pot 
face un bărbat să se răzgândească. S-a aşezat picior peste picior cu 
lentoare, lăsând să i se vadă în acest timp pielea netedă şi catifelată a 
coapselor. Poate că vom găsi ceva în stare să te convingă să-ţi schimbi 
părerea. Şi-a fluturat mâna, un gest leneș şi în acelaşi timp arogant. 
Muzica. Ne-am adunat aici ca să sărbătorim. S-o facem. 

Muzica a reînceput, în timp ce mă străduiam să desluşesc sensul 
cuvintelor abia rostite de Bianca. În mod tacit, le dăduse vampirilor 
ei permisiunea să-ncerce să mă atace. Probabil că nu puteau veni 
pur şi simplu să mă muşte, dar... Trebuia să fiu cu ochii în patru. 
M-am gândit la sărutările narcotice ale lui Kelly Hamilton pe gâtul 
meu, la calda strălucire care mă împresurase, pătrunzând în mine, şi 
m-am cutremurat. O parte a mea s-a întrebat cum ar fi fost dacă i-aş 
fi lăsat pe vampiri să pună mâna pe mine şi mi-am spus că n-ar fi 
fost chiar atât de rău. Dar o alta diseca furioasă tot ce văzusem până 
atunci — Bianca punea evident ceva la cale. 

Am clătinat din cap şi m-am uitat la Michael. Şi-a dat acordul 
cu o uşoară înclinare a frunţii, o mişcare abia schiţată sub coiful său 
imens, şi am început amândoi să coborâm treptele. Îmi tremurau 
picioarele, ceea ce făcea deplasarea nesigură. M-am rugat să nu 
observe niciun vampir. Nu trebuia să-i las să-mi vadă slăbiciunea. 
Deşi eram tot atât de nervos ca o pasăre într-o mină de cărbuni. 

— Fă ceea ce trebuie să faci, Harry, mi-a spus Michael, cu voce 
joasă. Voi fi tot timpul la doi paşi în urma ta, în dreapta ta. O să-ţi 
păzesc spatele. 

Cuvintele lui m-au echilibrat, m-au calmat — şi i-am fost profund 
recunoscător pentru asta. 

Mă aşteptam să mă înconjoare vampirii, ca un nor fascinat 
şi periculos, imediat ce aveam să pun piciorul în curte, dar n-au 
făcut-o. În schimb mă aştepta Thomas, cu o mână pe mânerul 
sabiei, expunându-şi fără jenă trupul palid. Justine stătea uşor în 

spatele lui. Faţa bărbatului radia pur şi simplu de veselie. 

— Oh, race, a fost magnific, Harry. Pot să-ţi spun Harry? 

— Nu, am răspuns. Însă m-am controlat imediat și am încercat 
să-mi îndulcesc refuzul. Dar îţi mulţumesc. Pentru ceea ce ai spus şi 
pentru ceea ce ai făcut. Lucrurile ar fi putut lua o întorsătură urâtă. 

Lui îi jucau ochii în cap. 

— Încă mai e cu putinţă, domnule Dresden. Dar nu puteam 
lăsa să degenereze totul într-o încăierare generală, nu-i aşa? 

— Nu? 

— Evident. Acum au rămas mult mai puţine ocazii favorabile 
pentru seducere, amăgire şi înjunghiere pe la spate. 

Am pufnit. 

— Presupun că ai dreptate. 

Vârful limbii i-a atins dinţii când a zâmbit. 

— De obicei am. 

— Ăă, mulțumesc, Thomas. 

El s-a întors într-o parte şi s-a încruntat. l-am urmărit privirea. 
Justine se îndepărtase de el şi acum, cu un zâmbet strălucitor pe faţa 
dulce, stătea de vorbă cu un bărbat zvelt, surâzător, îmbrăcat într-un 
smoching roşu şi cu mască de domino. Sub ochii noştri, bărbatul 
a întins mâna şi a mângâiat-o pe umăr. Un comentariu de-al lui a 
făcut-o pe frumoasa fată să râdă. 

— Scuză-mă, spus Thomas, dezgustat. Nu pot să-i sufăr pe 
braconieri. Petrecere frumoasă, domnule Dresden. 

A plecat spre cei doi, iar Michael s-a apropiat de mine. Mi-am 
întors capul pe jumătate către el, ca să-l aud murmurând: 

— Ne încercuiesc. 

Mi-am rotit privirea. Curtea era plină de oameni. Mulţi erau 
tineri, frumoşi, îmbrăcaţi în negru în toate stilurile, adevărate 
arhetipuri ale subculturii goth. Pielea, plasticul şi tricotul-plasă erau 
materialele predominante, completate cu măşti de domino negre, 
glugi largi atârnând peste mantii şi diverse tipuri de fard. Tinerii 
vorbeau şi râdeau, beau şi dansau. Unii purtau banderole de pânză 
roşie în jurul braţului sau câte un colier strâmt, roşu. 

În timp ce studiam mulțimea, am remarcat un tânăr cam prea 
slab aplecat deasupra unei mese ca să inhaleze ceva printr-o nară. Trei 

fete care chicoteau, două blonde şi una brunetă, toate îmbrăcate ca 
nişte majorete ale echipei Dracula, şi având, în plus, pompoane albe 
şi roşii, au numărat într-un glas până la trei, apoi au înghiţit câte 
două pastile cu mai multe pahare de vin roşu. Alţi tineri se îndesau 
unii în alţii cu mişcări senzuale, sau pur şi simplu se sărutau, aşezaţi 
alături sau stând în picioare. Câţiva, pe care petrecerea îi dăduse 
deja gata, zăceau prin curte, zâmbind visători, cu ochii închişi. 

Am cercetat din nou mulţimea şi am remarcat imediat 
deosebirile. Printre tinerii în negru se strecurau siluete suple, în 
stacojiu — poate vreo două sau trei duzini cu totul. Bărbaţi şi femei, 
cu o mare diversitate de chipuri şi costume, aveau în comun culoarea 
hainelor, frumuseţea şi mişcările sigure şi în acelaşi timp furişe care 
îi defineau drept prădători. 

— Curtea Roşie, am spus. 

Mi-am lins buzele şi am continuat să-mi rotesc privirile. 
Vampirii o făceau cu nonşalanţă, dar se apropiau ca să formeze un 
cerc în jurul nostru. Dacă mai rămâneam mult în acelaşi loc, avea 
să ne fie imposibil să părăsim curtea fără să ajungem la mai puţin de 
un metru distanţă de cel puţin unul dintre ei. 

— Ce sunt puştii cu banderole roşii? Vampiri juniori? 

— Mai degrabă vite însemnate, a mormăit Michael. 

În vocea lui era furie, mocnind fără întrerupere. 

— Uşurel, Michael. Trebuie să ne mai mişcăm puţin. Să nu ne 
lăsăm împresuraţi prea uşor. 

— De acord. 

Cavalerul a arătat cu capul către masa cu băuturi şi ne-am 
îndreptat într-acolo cu paşi iuți. Vampirii s-au străduit să intre în 
ritm ca să ne urmeze, dar n-o mai puteau face cu nonşalanţă. 

Două siluete în roşu s-au grăbit să ne taie calea şi ne-am întâlnit 
la numai doi paşi de masă. Kyle Hamilton purta un costum de 
arlechin, în toate nuanțele posibile de roşu aprins. Kelly mergea 
alături de el, într-un costum stacojiu care i se mula pe tot trupul, 
nemailăsând nimic pe seama imaginaţiei, dar purtând şi o mantie 
lungă, care îi acoperea umerii şi claviculele, în timp ce gluga i se 
ridica în jurul feţei. O mască stacojie îi ascundea trăsăturile, cu 
excepţia bărbiei şi a buzelor senzuale. Mi s-a părut că zăresc, într-un 

colț al gurii, o încreţitură a pielii — poate una dintre arsurile cu care 
se alesese. 

— Harry Dresden, m-a salutat Kyle, cu voce prea sonoră şi cu 
un zâmbet prea larg. Ce plăcere să te revăd. 

L-am strâns de umăr — un gest furtunos, care l-a făcut să se 
clatine. 

— Aş vrea să fi fost o plăcere reciprocă. 

Zâmbetul lui a devenit nervos. 

— Şi fireşte că o ţii minte pe sora mea, Kelly. 

— Sigur, sigur, am răspuns. A stat cam prea mult sub lampa de 
bronzare, nu? 

Mă aşteptam s-o aud mârâind sau şuierând, sau să sară la mine. 
Însă ea s-a întors spre masă, a luat un pocal de argint şi un pahar 
de cristal plin cu vin de la servitorul de alături şi ni le-a oferit cu un 
zâmbet identic cu al fratelui ei. 

— Sunt atât de încântată să te văd, Harry. Dar îmi pare rău că-n 
noaptea asta nu o vom vedea şi pe frumoasa domnişoară Rodriguez. 

Am acceptat pocalul. 

— A preferat să se spele pe cap. 

Kelly s-a întors spre Michael şi i-a întins pocalul. EI l-a primit 
înclinându-şi uşor capul, cu o politeţe rigidă. 

— Înţeleg, a tors ea. Nu ştiam că-ţi plac bărbaţii, domnule 
Dresden. 

— Ce-aş putea să spun? E atât de mare şi de puternic. 

— Fireşte, s-a amestecat Kyle. Dacă aş fi înconjurat de oameni 
care-şi doresc să mă omoare atât de mult cum îmi doresc eu să te 
omor pe tine, aş vrea să am un bodyguard. 

Kelly s-a apropiat de Michael cu graţie, cu sânii împinşi înainte, 
încordând materialul costumului ei mulat. L-a ocolit încet, în timp 
ce el n-a schiţat nicio mișcare. 

— E superb, a susurat ea. Îi pot da o sărutare, domnule Dresden? 

— Harry, a spus Michael. 

— E însurat, Kelly. Îmi pare rău. 

Ea a râs, apropiindu-se mai mult de cavaler şi încercând să-i 
prindă privirea. El s-a încruntat şi a evitat-o, uitându-se în gol. 

— Nu? a întrebat ea. Ei, nu-ţi face griji, frumosule. O să-ţi placă 

la nebunie. Toată lumea vrea să petreacă de parcă ar şti că-şi trăieşte 
ultima noapte pe pământ. Şi-a ridicat privirea spre el cu un zâmbet 
crud. Acum poți profita și tu. 

— Domnişoara e prea amabilă, a ripostat Michael. 

— Ce ţeapăn e. Îl admir pe omul ăsta. Kelly mi-a aruncat o 
privire din spatele măștii. Domnule Dresden, chiar n-ar trebui 
să atragi în astfel de lucruri nişte bieți muritori fără apărare. L-a 
măsurat din nou pe Michael cu o privire admirativă. Ăsta o să fie 
delicios, mai târziu. 

— Nu muşca mai mult decât eşti în stare să mesteci, am sfătuit-o 
eu. 

A râs, ca şi cum ar fi fost încântată. 

— Fi, domnule Dresden, îi văd crucile, dar ştim cu toţii cât mai 
valorează ele în ochii majorităţii oamenilor. Şi-a întins mâna către 
braţul lui Michael, posesivă. Pentru o clipă, aproape m-ai făcut să 
cred că ai putea fi un cavaler templier autentic. 

— Nu, am subliniat eu, judicios. Nu templier. 

Kelly a atins oţelul care proteja braţul lui Michael, şi mâna ei a 
fost cuprinsă brusc de o flacără albă, o răbufnire la fel de rapidă şi de 
violentă ca o lovitură de trăsnet. Vampira a țipat, un urlet sfâşietor, 
şi s-a îndepărtat căzând pe spate. A rămas la pământ, încovrigându- 
se neajutorată în jurul braţului ei carbonizat şi străduindu-se să-şi 
umple plămânii cu destul aer ca să poată ţipa. Kyle a alergat la ea. 

M-am uitat la Michael cu uimire. 

— Extraordinar! am exclamat. la în considerare că m-ai 
impresionat. 

Cavalerul a părut oarecum jenat. 

— Uneori se întâmplă aşa ceva, a spus, ca şi cum s-ar fi scuzat. 

Am dat din cap şi am trecut calm peste incident. Mi-am 
îndreptat privirea către gemenii vampiri. 

— E o lecţie de care sper c-o să profitaţi. Labele jos de pe Pumnul 
lui Dumnezeu. 

Kyle mi-a aruncat o privire ucigaşă, cu muşchii feţei zvâcnindu-i. 

Inima a început să-mi bată mai repede, dar nu-mi puteam trăda 
spaima. 

— Dă-i drumul, Kyle, l-am provocat. Atacă. Încalcă armistițiul 

anunţat de şefa ta. Violează legile ospitalităţii. Consiliul Alb o să 
ardă locul ăsta atât de repede încât o să i se spună „Micul Pompei”. 

Vampirul a mârâit la mine, arătându-şi dinţii, şi a ridicat-o pe 
Kelly. 

— Nu s-a terminat, mi-a garantat el. Într-un fel sau altul, 
Dresden, tot am să te ucid. 

— Înî. Mi-am fluturat mâna dreaptă chiar în faţa nasului lui. 
Uş, uş. Trebuie să-mi fac datoria de om de lume. 

Kyle şi-a arătat din nou dinţii. Dar el şi Kelly s-au retras, iar eu 
mi-am rotit uşor privirea prin curte. În imediata noastră apropiere 
încetase orice activitate, iar oaspeţii — fie ei îmbrăcaţi în negru sau 
roşu — ne priveau cu ochi holbaţi. O parte dintre vampirii în stacojiu 
s-au uitat la Michael, au înghiţit în sec şi s-au retras cu câţiva paşi. 

Eu am zâmbit larg, cu toată aroganţa şi încrederea în sine de care 
eram capabil să fac paradă, şi mi-am ridicat pocalul. 

— Un toast, am spus. Pentru ospitalitate. 

Toţi au păstrat o clipă tăcerea, apoi s-au grăbit să murmure 
ecouri ale toastului meu şi să soarbă din pahare. Eu mi-am golit 
pocalul dintr-o înghiţitură, remarcându-i în prea mică măsură 
aroma delicioasă, şi m-am întors spre Michael. Cavalerul şi-a ridicat 
paharul până la despicătura coifului din dreptul buzelor, mimând o 
sorbitură, dar n-a pus pe limbă niciun strop. 

— Bun, am spus. Am reuşit să-l simt pe Kyle. Nu e omul pe 
care-l căutăm, sau femeia... sau monstrul. 

El şi-a rotit încet privirea, în timp ce vampirii în stacojiu 
continuau să se retragă. 

— S-ar părea că i-am speriat. Cel puţin pe moment. 

Am dat din cap, fără să mă simt încă în largul meu. În lateral, 
mulţimea s-a despicat, şi Thomas şi Justine s-au apropiat de noi, ca 
două vâlvătăi de piele palidă şi culori strălucitoare în mijlocul unui 
vălmăşag de roşu şi negru. 

— Iată-vă, a spus vampirul. Şi-a coborât privirea spre pocalul 
meu şi a oftat. Mă bucur că v-am găsit la timp. 

— La timp pentru ce? am întrebat. 

— Ca să vă avertizez. Mâna lui Thomas a zvâcnit către masa cu 
băuturi. Vinul e otrăvit. 

— Otrăvit? am repetat, prosteşte. 

Thomas s-a uitat la faţa mea şi apoi din nou la pocal. 

— Ah. Hait, a spus, după ce s-a aplecat destul de mult ca să vadă 
că era gol. 

— Harry. Michael a venit lângă mine şi şi-a pus propriul pahar 
deoparte. Parcă spuneai că nu pot încerca nimic atât de făţiş. 

Stomacul meu se agita. Inima îmi bătea mai repede, deşi n-aş 
fi putut spune dacă din cauza otrăvii sau pur şi simplu fiindcă mă 
înspăimântaseră cuvintele lui Thomas. 

— Chiar nu pot, am spus. Dacă pic acum mort, Consiliul Alb o 
să ştie ce s-a-ntâmplat. Am anunţat că vin aici în noaptea asta. 

Michael i-a aruncat lui Thomas o privire aspră. 

— Ce e în vin? 

Bărbatul palid a ridicat din umeri, cuprinzând-o din nou pe 
Justine cu braţul. Fata s-a sprijinit de el şi a închis ochii. 

— Nu ştiu ce-au pus, a răspuns Thomas. Dar uitaţi-vă la toţi 
oamenii ăştia. A arătat cu capul spre tinerii în negru, deja întinşi pe 
iarbă, în extaz. Toţi au pahare cu vin. 

M-am uitat cu mai multă atenţie şi i-am dat dreptate. Servitorii 
umblau prin curte, adunând paharele celor căzuţi. Sub privirile mele, 
un alt cuplu tânăr care dansa cu mişcări lente s-a lăsat pe pământ în 
timpul unui sărut profund, preschimbat curând în neclintire. 

— Pe clopotele iadului, am înjurat. Asta au pus la cale. 

— Ce? a întrebat Michael. 

— Nu mă vor mort, am răspuns. Cel puţin nu din cauza vinului. 

Nu mai aveam mult timp. M-am furişat pe lângă masă, către 
ghiveciul în care creştea o ferigă şi asupra căruia m-am aplecat. 
L-am auzit pe Michael luând poziţie, protector, în spatele meu. Mi- 

am îndesat un deget pe gât. Simplu, rapid, scârbos. Vinul mi-a ars 
gârlejul când s-a ridicat din stomac, iar frunzele ferigii mi-au gâdilat 
ceafa când l-am vomat la rădăcina ei. Când mi-am îndreptat spatele 
mi s-a învârtit capul şi, când m-am uitat peste umăr, la Michael, 
totul s-a înceţoşat o clipă, înainte de a mi se refocaliza vederea. În 
degete mi s-a răspândit lent o amorţeală delicioasă. 

— Toată lumea, am mormăit. 

— Ce? Michael a îngenuncheat în faţa mea şi m-a strâns cu o 
mână de umăr. Harry, te simţi bine? 

— Sunt năuc, am spus. 

Venin de vampir. Bineînţeles. Îmi plăcea să-l am din nou în 
mine şi, pentru o clipă, m-am întrebat de ce-mi făceam griji. Era, 
pur şi simplu, atât de frumos. 

— E pentru toată lumea. Drogul e în vinul tuturor. Venin de 
vampir. Aşa că pot spune că n-am fost eu ţinta. 

M-am clătinat, apoi m-am ridicat în picioare. 

— Otravă recreatoare. Binedispune pe toată lumea. 

Thomas a căzut pe gânduri. 

— O metodă destul de stângace, aş zice, dar eficientă. S-a uitat 
în jur, la din ce în ce mai numeroşii tineri care li se alăturau primilor 
căzuţi la pământ, într-o amorţeală extatică. Degetele lui mângâiau, 
absente, şoldul lui Justine, care s-a înfiorat şi s-a lipit de el mai tare. 
Presupun că am idei preconcepute. Eu unul prefer o pradă ceva mai 
însuflețită. 

— Trebuie să plecăm de aici, a spus Michael. 

Am strâns din dinţi, încercând să scap de senzaţia de plăcere. 
Probabil că veninul era absorbit extraordinar de rapid. Deşi vărsasem 
vinul, pesemne că-mi rămăsese în corp o doză considerabilă. 

— Nu, am reuşit să spun, o clipă mai târziu. Tocmai asta vor ei 
să fac. 

— Harry, abia te ţii pe picioare, a obiectat Michael. 

— Pari oarecum slăbit, a spus şi Thomas. 

— Pfui, dacă mă vor şubrezit, înseamnă că au ceva de ascuns. 

— Sau că doresc, pur şi simplu, să fii ucis, a adăugat Michael. 
Sau destul de drogat ca să-l laşi pe unul dintre ei să se hrănească din 
tine. 

— Nu, l-am contrazis eu. Dacă voiau să mă seducă, ar fi încercat 
pe altă cale. Vor să mă sperie. Sau să mă-mpiedice să descopăr ceva. 

— Nu-mi place să atrag atenţia asupra unui fapt evident, a 
intervenit Thomas, dar de ce te-a invitat Bianca, dacă nu voia să fii 
aici? 

— E obligată să invite Consiliul, ca martor. Adică, în oraşul 
ăsta, să mă invite pe mine. Şi nu se aştepta să-mi fac apariţia — 
aproape toată lumea a fost surprinsă când am sosit. 

— Nu şi-au imaginat c-o să vii, a zis Michael. 

— Da. Sunt nesuferit, nu? Am răsuflat de vreo două ori adânc 
înainte de a continua. Cred că nemernicul pe care-l căutăm e aici, 
Michael. Trebuie să mai rămânem o vreme. Să vedem dacă pot afla 
exact cine e. 

— Exact cine e ce? a întrebat Thomas. 

— Nu te priveşte, am răspuns. 

— Domnule Dresden, ţi-a spus cineva vreodată că eşti pe de-a- 
ntregul enervant? 

Asta m-a făcut să zâmbesc cu gura până la urechi, iar el şi-a 
rostogolit ochii. 

— Bine, a zis. N-o să mă mai amestec în treburile tale. Dă-mi 
de ştire dacă te pot ajuta cu ceva. 

Şi s-a pierdut în mulţime, mergând agale, cu Justine alături. 

Am rămas cu ochii la picioarele ei, sprijinindu-mă uşor în baston 
ca să-mi păstrez echilibrul. 

— Un tip de treabă, am comentat. 

— Pentru un vampir, a precizat Michael. Nu te încrede în el, 
Harry. Are ceva care nu-mi place. 

— Oh, mie-mi place, am spus. Dar e al naibii de sigur că n-am 
încredere în el. 

— Şi-acum ce facem? 

— Ne uităm în jur. Până acum avem hrana în negru, vampirii 
în roşu, şi mai suntem noi doi, plus o mână de oameni în costume 
de alte culori. 

— Centurionul roman, a spus Michael. 

— Da. Şi tipul ăla care te duce cu gândul la Hamlet. Hai să 
vedem ce sunt de fapt. 

— Harry, m-a întrebat cavalerul, eşti sigur c-o să-ţi revii? 

Am înghiţit în sec. Mă simţeam ameţit şi aveam o vagă senzaţie 
de greață. Trebuia să fac eforturi ca să-mi limpezesc gândurile în 
totalitate, luptându-mă cu doza de venin. Eram înconjurat de 
creaturi pentru care oamenii sunt ceea ce reprezintă pentru noi 
vacile şi eram aproape sigur că, dacă mai stăteam acolo, aveam să 
fiu ucis. 

Fireşte, dacă plecam, aveau să fie ucişi alţii. Dacă plecam, 
rămâneau în pericol oameni care fuseseră deja răniţi: Charity. 
Bebeluşul lui Michael. Murphy. Dacă plecam, Coşmar avea timp să 
se refacă, după care el şi susținătorul lui, pe care-l credeam prezent la 
petrecere, s-ar fi simţit liberi să atace, văzând în mine o ţintă uşoară. 

Când mă gândeam să rămân, mă cuprindea spaima. Dar gândul 
la ceea ce s-ar fi putut întâmpla dacă mă dădeam bătut şi plecam mă 
speria mult mai tare. 

— Haide, am spus. Să terminăm odată. 

Michael a dat din cap, rotindu-şi privirea sumbră şi aspră a 
ochilor cenușii. 

— Harry, toate astea sunt o abominaţie în ochii Domnului 
Dumnezeu. Oamenii ăştia. Nu sunt decât nişte copii. Şi uite ce fac. 
Se împreunează cu vampirii. 

— Michael, linişteşte-te. Am venit ca să adunăm informaţii, nu 
ca să surpăm clădirea peste o şleahtă de păcătoşi. 

— Samson a făcut-o, a obiectat el. 

— Mda, şi uite ce bine a mers totul de-atunci încoace. Eşti gata? 

A mormăit ceva şi a trecut iarăşi în spatele meu. M-am uitat în 
jur, l-am descoperit pe bărbatul îmbrăcat ca un centurion roman 
şi m-am îndreptat spre el. De vârstă nedefinită, stătea singur, 
privind restul mulţimii cu o uşoară detaşare. Avea ochi de un verde 
straniu, profund şi intens. Între buze ţinea o ţigară. Hainele lui, 
inclusiv sabia romană scurtă şi sandalele, păreau înspăimântător de 
autentice. Când am ajuns destul de aproape, mi-am încetinit paşii 
ca să-l studiez cu ochi holbaţi. 

— Uită-te la costumul lui, Michael, am şoptit peste umăr. Pare 
adus chiar din Imperiul Roman. 

— Chiar de-acolo e, a răspuns bărbatul, plictisit, fără să se uite 

la mine. 

A scos un rotocol de fum, apoi şi-a pus ţigara la loc, între buze. 
Michael abia reuşise să-mi audă cuvintele. El le deslușise imediat. 
Mi s-a pus un nod în gât. 

— Interesant, am spus. Presupun că asamblarea pieselor te-a 
costat o avere. 

Mi-a aruncat o privire. Fumul i s-a scurs pe la colţurile gurii 
când mi-a adresat un zâmbet abia schiţat, dar încărcat de infatuare 
şi dispreţ. Şi n-a răspuns. 

— În fine, am spus, dregându-mi glasul. Eu sunt Harry Dresden. 

Centurionul şi-a ţuguiat buzele şi a repetat, cu atenţie şi 
exactitate: 

— Harry. Dresden. 

Când îţi rosteşte cineva — oricine — numele, asta te afectează. 
Aproape că-l simţi, e un sunet care se detaşează dintre multe altele 
şi-ţi captează imediat atenţia. Când Numele tău e rostit de un 
vrăjitor, care-l pronunţă concentrându-se asupra lui, efectul e de o 
mie de ori mai puternic. Bărbatul costumat în centurion nu rostise 
decât o parte din Numele meu şi o făcuse extrem de corect. Am avut 
senzaţia că tocmai îmi lipise cineva de dinţi un diapazon în plină 
vibraţie. 

M-am clătinat, şi Michael m-a prins de umăr, ajutându-mă să 
nu-mi pierd echilibrul. Doamne sfinte. Nu folosise decât o parte a 
numelui meu întreg, a adevăratului meu Nume, şi reuşise să ajungă 
până la mine şi să mă facă să mă clatin pe picioare, ca şi cum mi-ar 
fi pocnit nepăsător cu dosul palmei. 

— Pe clopotele iadului, am şoptit. Mi-am proptit toiagul în 
pământ, ca să am un sprijin în plus, şi m-am holbat pur şi simplu la 
el. Cum naiba ai făcur asta? 

Şi-a rostogolit ochii, şi-a luat ţigara între degete şi suflat alt 
rotocol de fum. 

— N-ai înţelege. 

— Nu eşti din Consiliul Alb, am spus. 

S-a uitat la mine ca şi cum aş fi afirmat că orice obiect lăsat liber 
cade pe pământ; o privire caustică, nimicitoare. 

— Din fericire. 

— Harry, a spus Michael, cu voce încordată. 

— O clipă. 

— Harry, uită-te la ţigara lui. 

M-am uitat în schimb la Michael, uluit. 

— Ce? 

— Uită-te la ţigara lui, a repetat cavalerul. 

E] îl fixa pe bărbatul din faţa noastră cu ochi mari, concentrat, 
şi o mână i se dusese la mânerul unui cuţit. 

M-am uitat. Şi am avut nevoie de un minut ca să pricep despre 
ce vorbea Michael. 

Bărbatul a suflat din nou fum pe la colţurile gurii şi mi-a zâmbit 
cu dispreţ. 

Țigara nu era aprinsă. 

— E..., am spus. E, ää... 

— Un dragon, a completat Michael. 

— Ce e 

În ochii bărbatului a sticlit pentru prima oară interesul, apoi şi 
i-a îngustat ca să-şi concentreze privirea — nu asupra mea, asupra lui 
Michael. 

— Întocmai, a confirmat. Îmi poţi spune domnul Ferro. 

— De ce nu ţi-aş spune pur şi simplu Ferrovax? a întrebat 
Michael. 

Domnul Ferro şi-a îngustat din nou ochii şi l-a măsurat 
imperturbabil. 

— Cel puţin, muritorule, ştii câte ceva despre tradiţii. 

— O clipă, am obiectat. Dragonii... dragonii trebuie să fie 
imenşi. Cu solzi, gheare, aripi. El nu e uriaş. 

Ferro şi-a rostogolit din nou ochii şi mi-a răspuns, părând să-şi 
fi pierdut răbdarea: 

— Suntem ceea ce vrem să fim, jupâne Drafton. 

— Dresden, m-am răstit. 

Şi-a fluturat o mână. 

— Nu mă ispiti să-ţi arăt ce pot face dacă-ţi rostesc numele 
cu o brumă de efort, muritorule. E de-ajuns să-ţi spun că nu 
poţi înţelege puterea care-mi ascultă poruncile. Că adevărata mea 
înfăţişare ar zgâlţâi din temelii patetica voastră adunătură de case 

pentru maimuțe şi că pământul pe care stau ar crăpa. Dacă o să 
mă priveşti cu Vederea ta vrăjitorească, o să vezi ceva care-o să te 
copleşească, o să te umilească şi-o să-ţi distrugă probabil mintea. 
Sunt cel mai bătrân din neamul meu şi cel mai puternic. Pentru 
mine, viaţa voastră e o lumânare care pâlpâie, iar civilizațiile voastre 
se înalţă şi se sting ca iarba pe timpul verii. 

— Fi, am spus, nu ştiu cum stau lucrurile cu adevărata ta 
înfăţişare, dar greutatea egoului tău apasă pământul aproape destul 
de tare ca să-l crape. 

Ochii lui verzi s-au învăpăiat. 

— Ce-ai spus? 

— Nu-mi plac brutele, am subliniat. Crezi că am de gând să mă 
închin în faţa ta, să ţi-l ofer pe primul meu născut sau să-ţi sacrific 
fecioare? Nu sunt chiar atât de impresionat. 

— Ei, a zis Ferro, ia să vedem dacă te pot impresiona cum ţi-o 
doreşti. 

Mi-am strâns toiagul în mână şi mi-am concentrat voinţa, dar 
am făcut-o mult, mult prea încet. El şi-a fluturat uşor mâna în 
direcţia mea, şi ceva m-a strivit de pământ, ca şi cum aş fi ajuns brusc 
la o greutate de două tone. Plămânii mi s-au încordat, încercând să 
soarbă aer, vederea mi s-a înceţoşat şi stelele au devenit negre. Am 
încercat să-mi adun toată magia, să azvârl forţa care mă apăsa, dar 
nu puteam nici să mă concentrez, nici să vorbesc. 

Michael şi-a coborât spre mine privirea imperturbabilă, apoi i 
s-a adresat lui Ferro. 

— Siriotheax ar fi trebuit să-nveţe şmecheria asta. M-ar fi putut 
împiedica să-l ucid. 

Privirea rece a lui Ferro s-a reîndreptat spre Michael, uşurând 
puţin presiunea pusă asupra mea — nu cine ştie cât, dar suficient ca 
să-mi pot concentra voinţa împotriva ei şi să bolborosesc, gâfâind: 

— Riflettum. 

Vraja lui Ferro a plesnit şi a început să se desfacă, strat cu strat. 
L-am văzut uitându-se la mine şi am simţit că ar fi putut s-o refacă 
fără efort. Dar s-a abținut. M-am săltat în picioare, gâfâind silențios. 

— Aha, a spus Ferro. Tu eşti ăla. L-a studiat pe Michael din cap 
până-n picioare. Credeam că eşti mai înalt. 

Prietenul meu a ridicat din umeri. 

— N-a fost nimic personal. Nu sunt mândru de ceea ce am 
făcut. 

Ferro a bătut cu un deget în mânerul sabiei sale. Pe urmă a spus, 
calm: 

— Domnule Cavaler, te sfătuiesc să fii mai umil în prezenţa celor 
superiori ţie. Mie mi-a aruncat o privire dispreţuitoare. Şi gândește- 
te la un căluş pentru ăsta, până când învaţă bunele maniere. 

Am încercat să ripostez, dar încă nu puteam respira. M-am 
sprijinit în toiag şi am emis un hârâit. Michael şi Ferro s-au salutat 
cu câte o scurtă înclinare a capului, fără ca vreunul dintre ei să-şi ia 
privirea din ochii celuilalt. Pe urmă Ferro ne-a întors spatele şi... ei 
bine, pur şi simplu a dispărut. Fără niciun licăr de lumină, fără nicio 
răbufnire de foc. Pur şi simplu n-a mai fost acolo. 

— Harry, m-a mustrat Michael, nu eşti cel mai voinic puştan 
din cartier. Ar fi cazul să-nveţi să fii ceva mai politicos. 

— Bun sfat, am gâfâit eu. De-acum înainte, de toţi dragonii te 
ocupi tu. 

— Aşa o să fac. Michael s-a uitat apoi în jur. Oaspeţii se 
împuţinează, Harry. 

Avea dreptate. Chiar în timp ce studiam locul, o vampiră într-o 
rochie roşie strâmtă l-a bătut pe braţ pe un bărbat tânăr, în negru. 
Tânărul s-a uitat la ea şi i-a întâlnit ochii. S-au privit aşa o vreme, 
ea zâmbind, iar el părând din ce în ce mai vlăguit. Pe urmă ea a 
murmurat ceva, l-a luat de mână şi l-a condus în bezna de dincolo 
de globurile luminoase. Alţi vampiri trăgeau după ei alţi tineri. În 
curte se vedeau mai puţine costume stacojii şi mai mulţi oameni 
extaziaţi întinşi pe pământ. 

— Nu-mi place întorsătura pe care-o iau lucrurile, am spus. 

— Nici mie. Vocea lui Michael era dură ca piatra. Cu voia lui 
Dumnezeu, am putea opri toate astea. 

— Mai târziu. Acum trebuie să vorbim cu tipul costumat în 
Hamlet. Pe urmă n-o mai avem de verificat decât pe Bianca. 

— Nu şi pe vreunul dintre ceilalţi vampiri? s-a mirat el. 

— Nicidecum. Toţi i se supun ei. Dac-ar fi fost atât de puternici, 
s-ar fi descotorosit de ea de mult. Nu vorbesc despre apropiații ei. 

Ăştia sunt Kyle şi Kelly. Femela n-are destulă minte pentru aşa ceva, 
iar pe mascul l-am exclus deja. Prin urmare, dacă nu e unul dintre 
oaspeţi, e Bianca. 

— Şi dacă nu e nici ea? 

— Să nu ne ducem cu gândul atât de departe. Mă poticnesc 
destul şi aşa. M-am uitat în jur cu ochii mijiţi. Îl vezi pe Hamlet 
undeva? 

Michael şi-a rotit la rândul lui privirea, făcând câţiva paşi ca să 
se uite dincolo de un grup de ferigi. 

Am prins cu coada ochiului o străfulgerare roşie, apoi am zărit 
o siluetă în mantie roşie ocolind ferigile şi îndreptându-se spre 
Michael din spate. 

M-am întors spre el şi m-am repezit asupra atacatorului. 

— Atenţie! am strigat. 

Cavalerul s-a răsucit în loc şi un cuţit i-a apărut în mână ca prin 
farmec. Eu am înşfăcat personajul cu mantie roşie şi l-am întors cu 
faţa spre mine. 

Gluga a căzut de pe capul lui Susan, dezvăluind surprinderea 
din ochii ei negri. Îşi strânsese părul într-o coadă de cal. Purta o 
bluză albă, cu decolteu adânc, şi o fustă scrută, plisată, plus ciorapi 
albi trei sferturi şi pantofi cu cataramă. Mănuşi albe îi ascundeau 
mâinile. De braţ îi atârna un coş de răchită şi pe nasul mic avea o 
pereche de de ochelari reflectorizanţi rotunzi. 

— Susan? m-am bâlbâit eu. Ce cauţi aici? 

A răsuflat uşurată şi şi-a retras braţul din mâna mea. 

— Doamne, Harry. M-ai speriat. 

— Ce cauţi aici? am repetat eu. 

— Ştii foarte bine, mi-a răspuns ea. Am venit pentru un 
reportaj. Am sunat ca să-ncerc să te conving să fii de acord, dar nu, 
tu erai mult prea ocupat cu orice oi fi făcut ca să-ţi poţi petrece cinci 
minute stând de vorbă cu mine. 

— Nu pot să cred, am bombănit. Cum ai intrat? 

M-a privit cu răceală şi şi-a săltat capacul coşului cu o mişcare 
scurtă. Şi-a strecurat mâna înăuntru şi a scos o invitaţie albă, 
elegantă, exact ca a mea. 

— Mi-am făcut o invitaţie. 

— Ce-ai făcut? 

— Ei, mi-am făcut-o, pentru orice eventualitate. M-am gândit 
că n-o să te superi dacă o împrumut pe a ta pentru câteva minute. 

Ceea ce explica de ce nu-mi găsisem invitaţia pe poliţa şemineului 
din apartamentul meu. 

— Pe clopotele iadului, Susan, habar n-ai ce prostie ai făcut. 
Trebuie să pleci de-aici. 

— Plec pe naiba, a pufnit ea. 

— Vorbesc serios, am insistat. Eşti în pericol. 

— Calmează-te, Harry. Nu las pe nimeni să mă lingă şi nu mă 
uit în ochii nimănui. E, cumva, ca şi cum aş vizita New Yorkul. A 
bătut în ochelari cu un deget înmănuşat. Totul a mers bine până 
acum. 

— Nu-ţi dai seama de nimic. Nu înţelegi. 

— Ce nu înţeleg? a întrebat ea. 

— Îşi spun eu ce nu înţelegi, a susurat, în spatele meu, o voce 
melodioasă, care mi-a îngheţat sângele în vene. Venind ncinvitată, 
ai renunţat la dreptul de a te bucura de legile ospitalităţii. Vocea a 
chicotit uşurel. Cu alte cuvinte, mică Scufiţă Roşie, lupul cel mare 
şi rău te poate mânca nestânjenit. 


a 


M-am întors şi am dat cu ochii de Lea, cu mâinile pe şolduri. 
Subţire şi fără bretele, rochia de un albastru palid i se prelingea pe 
rotunjimile trupului ca apa, spărgându-şi undele în spuma albă a 
tivului de dantelă. Iar mantia, atât de uşoară şi de diafană încât părea 
ireală, îi plutea în jur adunând lumina în luciul său opalescent, care 
capta curcubeie minuscule şi le făcea să danseze pe pielea ei palidă. 
Când spun despre actriţe sau manechine că sunt fermecătoare, 
oamenii folosesc de fapt vechiul cuvânt farmec, care vorbeşte despre 
sidhe, despre frumuseţea şi magia lor. Orice top model şi-ar dori 
farmecul Leei. 

— Vai, naşă, am spus, ce ochi mari ai! Mergem cu metafora atât 
de departe? 

Ea s-a apropiat de mine, părând să plutească. 

— Eu nu mă slujesc de metafore, Harry. Mă străduiesc să fiu o 
metaforă. Te distrezi bine la petrecerea asta? 

— Oh, sigur, am pufnit. Mă delectez văzând cum droghează 
şi otrăvesc copii şi fiind brutalizat de toate creaturile bizare şi 
dezgustătoare din Chicago. Pe urmă m-am întors spre Susan. 
Trebuie să te scoatem de-aici. 

Ea mi-a răspuns încruntându-se. 

— N-am venit ca să mă expediezi tu acasă, Harry. 

— Susan, nu e un joc. Creaturile astea sunt periculoase. Am 
aruncat o privire spre Lea. Zâna se apropia tot mai mult. Nu ştiu 
dacă te pot apăra. 

— Atunci o să mă apăr singură, a ripostat Susan. Şi a săltat 
capacul coșului ei de picnic. Am venit pregătită. 

— Michael, vrei s-o scoţi de-aici? am întrebat. 

Cavalerul a făcut un pas ca s-ajungă alături de noi. 

— E periculos, i-a spus lui Susan. Poate ar trebui să mă laşi să 
te duc acasă. 

Ea s-a uitat la mine îngustându-şi ochii negri. 

— Dacă e atât de periculos, atunci nu vreau să rămână Harry 
aici singur. 

— Are dreptate, Harry. 

— La naiba. Am venit ca să aflu cine se-ascunde în spatele 
demonului Coşmar. Dacă plec fără să fi aflat, e ca şi cum n-aş fi 
venit. Duceţi-vă, eu o să v-ajung din urmă. 

— Da, m-a susţinut Lea. De finul meu o să am grijă eu. 

— Nu, a refuzat Susan, cu voce fermă. În niciun caz. Nu sunt 
copil ca să mă cari tu de colo-colo şi ca să iei decizii în numele meu, 
Harry. 

Zâmbetul naşei mele a căpătat mai multă vigoare şi a întins 
mâna spre bărbia lui Susan. 

— Lasă-mă să văd ochii ăştia frumoşi, micuţo, a susurat ea. 

M-am repezit spre încheietura mâinii zânei şi i-am îndepărtat-o 
de Susan înainte de a apuca s-o atingă. Pielea ei era netedă şi 
răcoroasă ca mătasea. Lea mi-a zâmbit şi expresia feţei ei m-a 
înnebunit. În adevăratul sens al cuvântului. Mi s-a învârtit capul şi 
imaginile zânei vrăjitoare mi-au inundat gândurile: buzele ei dulci 
ca fragii apăsându-se pe pieptul meu gol, mânjite de sângele meu, 
sânii ei cu sfârcuri rozalii dezgoliţi în lumina focului şi a lunii pline, 
părul ei ca un înveliş de mătase arzătoare al pielii mele. 

Pe urmă am întrezărit alte imagini, însoţite de sentimente intense: 
eu, culcat la picioarele ei, cu ochii ridicaţi spre ea. Ea întinzându- 
şi mâna şi atingându-mi uşor creştetul, un gest drăgăstos, absent. 
O senzaţie copleşitoare de desfătare m-a invadat ca un lichid uşor, 
plin de strălucire, turnat spre a umple tot golul din mine, spre a-mi 
linişti toate temerile, spre a-mi alina toate durerile. Aproape că am 
început să plâng, pur şi simplu de uşurare, după o bruscă eliberare 
de tot ce era îngrijorare şi durere. Tremuram din tot trupul. 

Şi eram atât de al naibii de sătul. De sătul de durere. De spaimă. 

— Aşa o să te simţi când vei fi cu mine, sărman micuţ, biet copil 
singur pe lume. 

Vocea zânei s-a revărsat asupra mea, la fel de dulce ca drogul 

deja ajuns în mine. Ştiam că spunea adevărul. O ştiam la un nivel 
atât de profund şi de simplu încât o parte din mine ţipa la mine 
însumi, cerându-mi să lupt din răsputeri ca să mă feresc de Lea. 

Atât de simplu. Ar fi fost atât de simplu să mă întind acum la 
picioarele doamnei mele. Ar fi fost atât de simplu s-o las să alunge 
tot ce era rău. Mi-ar fi purtat de grijă. M-ar fi alinat. Locul meu ar fi 
fost acolo, la căldura de lângă picioarele ei, cu privirea înălţată spre 
frumuseţea ei... 

Ca un câine bun. 

E greu să refuzi pacea, tot binele pe care ţi-l aduce. De-a lungul 
întregii istorii, oamenii au fost gata să-şi dea, în schimbul ei, bogăţia, 
copiii, pământurile şi vieţile. 

Dar pacea nu se poate cumpăra, nu-i aşa, şefule? Nu-i aşa, 
domnule prim-ministru? Cei care să se oferă să ţi-o vândă vor 
întotdeauna mai mult decât spun. Te mint. 

Mi-am alungat sentimentele, am alungat subtilul farmec în care 
mă învăluise naşa mea. Dacă mi-aş fi jupuit pielea cu o răzătoare 
pentru brânză m-ar fi durut mai puţin. Dar durerea şi oboseala mea, 
grijile şi temerile mele cel puţin îmi aparţineau. Erau sincere. Mi 
le-am recuperat ca pe o şleahtă de copii plini de noroi şi m-am uitat 
lung la zână, încordându-mi fălcile şi oţelindu-mi inima. 

— Nu, am spus. Nu, Lea. 

Surprinderea i s-a citit pe trăsăturile gingaşe. A înălţat din 
sprâncene delicate, arămii. 

— Harry, a spus, cu voce blândă, uluită, târgul a fost încheiat 
deja. Şi aşa va rămâne. N-are sens să mai suferi. 

— Există oameni care au nevoie de mine, am răspuns. Hotărârea 
a început să mi se clatine. Încă mai am o misiune de îndeplinit. 

— Legămintele încălcare te-au slăbit. Te leagă tot mai strâns, 
te istovesc de fiecare dată când îţi nesocoteşti propriul jurământ. 
Lea părea îngrijorată, părea să mă compătimească sincer. Finule, te 
implor, nu-ţi face ţie însuţi una ca asta. 

Am ripostat străduindu-mă să-mi păstrez calmul. 

— Fiindcă, dacă o fac, o să-ţi rămână ţie mai puţină hrană, nu-i 
aşa? Mai puţină putere pe care s-o poţi lua. 

— Ar fi o irosire cumplită, m-a asigurat ea. Nimeni nu-şi doreşte 

aşa ceva. 

— Naşă, aici respectăm un armistițiu. Nu ţi-e îngăduit să-ţi 
arunci vrăjile asupra mea fără să-ncalci legea ospitalităţii. 

— Dar n-am făcut-o, s-a apărat ea. N-am pus nicio vrajă asupra 
ta în noaptea asta. 

— Rahat. 

A râs, un hohot vesel, cristalin. 

— Ce limbaj, şi încă în faţa iubitei tale. 

M-am împleticit. Michael a fost imediat lângă mine, m-a 
sprijinit, mi-a pus braţul pe umărul lui. 

— Ce e, Harry? m-a întrebat. Ce se petrece? 

Capul continua să mi se învârtească şi braţele şi picioarele au 
început să-mi tremure. Ajutat de noua slăbiciune, drogul care 
curgea deja prin mine m-a adus în pragul leşinului. Am văzut negru 
înaintea ochilor şi numai cu un efort de voință am izbutit să nu mă 
arunc în întunecimea aceea, să nu cedez imboldului nebunesc de a 
cădea la picioarele zânei. 

— Sunt OK, m-am bâlbâit. Mă simt foarte bine. 

Şi Susan a venit lângă mine, cu furia revărsându-se din ea 
precum căldura din asfaltul unei autostrăzi din deşert. 

— Ce i-ai făcut? s-a răstit la Lea. 

— Nimic, a răspuns naşa mea, cu răceală. Şi-a făcut-o singur, 
bietul micuţ. Întotdeauna îţi asumi riscul unor consecinţe cumplite 
când nu respecţi târgul încheiat cu o sidhe. 

— Ce? s-a mirat Susan. 

— Aşa e, a recunoscut Michael, cu o strâmbătură. Spune 
adevărul. Harry a încheiat un târg azi-noapte, când s-a luptat cu 
Coşmar, ca s-o scape de el pe Charity. 

M-am străduit să vorbesc, să-i avertizez să nu se lase înşelaţi de 
Lea, dar eram prea ocupat să descopăr unde îmi era gura, iar limba 
nu voia să mi se mişte. 

— Asta nu-i dă ei dreptul să pună o vrajă asupra lui, s-a răstit 
Susan. 

— Nu cred c-a făcut-o, a mormăit Michael. De obicei simt când 
face cineva ceva vătămător. 

— Bineînţeles că n-am făcut nimic vătămător, a spus Lea. N-a 

fost nevoie s-o fac. A făcut-o el singur. 

Ce? m-am întrebat. Ce tot spune? 

— Ce? a întrebat Susan. Ce tot spui? 

Vocea zânei a căpătat un ton răbdător, de falsă compătimire. 

— Biată păpuşică. Te străduiești atât de mult să-nveţi şi totuşi 
ştii atât de puţin. Harry a încheiat un pact cu mine, cu mult timp 
în urmă — şi l-a încălcat, o dată atunci şi o dată acum câteva nopţi. 
lar noaptea trecută a jurat din nou c-o să-l respecte şi şi-a încălcat 
jurământul pentru a treia oară. Acum culege roadele faptelor sale. 
Propriile puteri i se întorc împotrivă, bietul de el, ca să-l stimuleze 
să-şi ţină cuvântul, să-şi îndeplinească promisiunea. 

— Acum un minut n-o făceau, a zis Susan. Au început când ai 
apărut tu. 

Lea a râs cu căldură. 

— Suntem la o petrecere, păpuşo. La urma urmelor, am venit 
aici ca să ne facem prieteni. N-am ridicat nicio armă împotriva lui 
şi n-am pus asupra lui nicio vrajă. Faptele lui poartă vina pentru tot 
ce se-ntâmplă. 

— Atunci pleacă. Lasă-l în pace, i-a cerut Susan. 

— Oh, păpuşo, urmările nu-i vor da pace niciodată. Ce i se- 
ntâmplă acum e o nimica toată, dar, cu timpul, o să fie tot mai rău. 
Îl vor distruge pe sărmanul băiat, pe dragul meu băiat. Detest cele 
ce vor urma. 

— Atunci pune-le capăt! 

Lea şi-a concentrat privirea asupra lui Susan. 

— Te oferi să-i răscumperi datoria faţă de mine? Nu cred că-ţi 
poţi permite, păpuşă dragă... deşi presupun că ne-am putea înţelege 
în privinţa unei sistări. 

Susan a aruncat o privire grăbită către mine, apoi către Michael. 

— Răscumpărare? Sistare? 

Michael a măsurat-o pe Lea cu o privire cruntă. 

— E ozână... 

Vocea nașei mele a hârâit de iritare: 

— O sidhe. 

Michael s-a uitat la naşa mea şi a continuat: 

— O zână, domnişoară Rodriguez, şi zânelor le place grozav să 

se tocmească. Şi să ia de la muritori, cu ocazia asta, tot ce au mai 
bun. 

Trăsăturile lui Susan s-au asprit. A păstrat câteva clipe tăcerea, 
apoi a întrebat: 

— Cât, vrăjitoareo? Cât vrei pentru ca toată povestea asta să 
nu-i mai facă rău lui Harry? 

M-am străduit să vorbesc, dar gura n-a vrut să mă asculte. Toate 
lucrurile se roteau mai repede în loc să-şi încetinească mişcarea. 
M-am gârbovit mai mult şi Michael a reuşit cu greu să mă ţină în 
picioare. 

— Fi bine, ce-mi oferi, păpuşo? a tors Lea. 

— N-am mulţi bani, a început Susan. 

— Bani? La ce sunt buni banii? Lea a clătinat din cap. Nu, 
copilă. Aşa ceva nu înseamnă nimic pentru mine. Dar să vedem. 
A ocolit-o încet pe Susan, încruntându-se în timp ce-o măsura cu 
privirea de sus până jos şi înapoi. Frumoşi ochi, deşi sunt negri. 
Pentru ei aş face târgul. 

— Pentru ochii mei? s-a bâlbâit Susan. 

— Nu? a întrebat Lea. Bine, Atunci, pentru Numele tău? Pentru 
Numele tău întreg? 

— Nu i-l spune, s-a amestecat imediat Michael. 

— Ştiu, a zis Susan. S-a uitat la Lea şi a adăugat. Ştiu că ar fi o 
prostie. Dacă mi-ai şti Numele, ai putea face din mine ce-ai vrea. 

Lea s-a strâmbat, împingându-şi o buză în afară. 

— Ochii şi Numele ei sunt prea preţioase, valorează mai mult 
decât salvarea iubitului ei de chinuri. Bine. Să-i cerem atunci un alt 
preţ. Ochii i-au scânteiat când s-a aplecat spre Susan. Iubirea ta, a 
murmurat. Dă-mi iubirea ta. 

Susan şi-a arcuit sprâncenele şi s-a uitat pe deasupra ochelarilor. 

— Scumpo, vrei să te iubesc pe tine? O să ai o mulţime de 
surprize dacă-ţi închipui că merge aşa. 

— Nu ţi-am cerut să mă iubeşti pe mine, a ripostat Lea, 
ofensată. Am cerut iubirea ta. Dar, oricum, dacă şi ea ţi se pare un 
preţ exorbitant, poate că mi-ar fi de folos amintirile tale. 

— Amintirile mele? 

— Nu în întregime, a spus Lea. Şi-a lăsat capul pe-un umăr şi 

a tors ca o pisică. Chiar aşa. Numai o parte. Poate că de pe durata 
unui an. Da, cred că ar fi de-ajuns. 

Susan părea nehotărâtă. 

— Nu ştiu... 

— Atunci lasă-l să sufere. N-o să-i supravieţuiască acestei nopți, 
nu cu atâţia duşmani adunaţi împotriva lui. Ce pierdere! 

Lea s-a întors cu spatele, gata să plece. 

— O clipă, a reţinut-o Susan, prinzând-o de braţ. O să... o să 
accept târgul. De dragul lui Harry. Un an din amintirile mele şi faci 
să înceteze indiferent ce i s-o fi întâmplând acum. 

— Amintiri contra alinării suferințelor. S-a făcut, a tors din nou 
Lea. S-a aplecat şi a depus o sărutare gingaşă pe fruntea lui Susan, 
apoi s-a cutremurat, inspirând grăbită, şi i s-au întărit sfârcurile, 
conturându-se prin mătasea rochiei. Oh! Oh, păpuşă dulce. Ce 
delicioasă eşti. 

Apoi s-a întors spre mine şi m-a plesnit peste faţă cu zgomot 
răsunător, şi am căzut la pământ, în ciuda eforturilor lui Michael. 

Capul mi s-a limpezit brusc. Pulsaţiile veninului narcotic al 
vampirilor s-au mai domolit şi gândurile au început să mi se deruleze 
iarăşi, încet, ca un tren care capătă treptat viteză. 

— Dacă-i mai faci vreun rău vreunuia dintre ei, vrăjitoareo..., 
a şuierat Michael. 

— Ruşine să-ţi fie, domnule cavaler, l-a întrerupt Lea, visătoare. 
Nu e vina mea că Harry a făcut târgul pe care l-a făcut şi nici că 
fata îl iubeşte şi e gata să renunţe la orice pentru el. Şi nu sunt 
eu răspunzătoare fiindcă Sabia a căzut la pământ, în faţa mea, fără 
stăpân, şi fiindcă am ridicat-o. S-a uitat la Michael cu un zâmbet 
năucitor. Dacă vrei să încheiem un pact ca s-o recapeţi, nu trebuie 
decât să-mi spui. 

— Eu contra Sabiei, a zis Michael. S-a făcut. 

Lea şi-a lăsat capul pe spate şi a râs. 

— Oh, oh nu, dragul meu cavaler, nu. Fiindcă, odată ce lama 
Mântuitorului va reveni în mâinile tale, încălcarea pactului va fi 
pentru tine o nimica toată. Ochii i-au sticlit din nou. Şi, în orice 
caz, pentru gusturile mele eşti prea... limitat. Nu te abaţi de la 
drumul tău. Eşti inflexibil. 

Michael s-a crispat. 

— ÎI slujesc pe Dumnezeu aşa cum pot. 

Ea s-a strâmbat. 

— Pfui. Chiar aşa. Cucernic. Pe buzele naşei mele a revenit 
zâmbetul viclean. Dar mai dispui şi de alte vieţi cu care poţi negocia. 
Ai copii, nu-i aşa? S-a cutremurat din nou înainte de a continua: 
Copiii muritori sunt atât de dulci. Şi pot fi modelaţi în atât de 
multe, multe feluri. Cred că fiica ta cea mare ar... 

Michael nici n-a mârâit, nici n-a urlat — de fapt n-a scos niciun 
sunet. A înşfăcat-o pur şi simplu pe Lea de pieptul rochiei şi a 
săltat-o de la pământ. Vocea i-a sunat ca un tunet nimicitor: 

— Stai departe de familia mea, zână. Sau ceea ce-o să pun în 
mişcare împotriva ta o să te distrugă pentru totdeauna. 

Lea a râs, încântată. 

— „A mea este răzbunarea, zice Domnul!”, aşa sună fraza, nu? 

În aer s-a zărit o licărire lichidă, şi ea a reapărut brusc cu 
picioarele pe pământ şi cu faţa spre Michael, dar destul de departe 
ca să n-o poată atinge. 

— Furia îţi slăbeşte puterile, dragul meu. Nu vrei să închei un 
pact — dar cred că am oricum alte planuri pentru Sabie. Până atunci, 
adio, bunule cavaler. 

Naşa mea mi-a adresat un ultim zâmbet şi un hohot de râs 
batjocoritor. Pe urmă a dispărut printre umbre. A reapărut din 
întuneric la o oarecare depărtare, ca să stea de vorbă cu Thomas. 

M-am săltat în picioare, murmurând: 

— Ar fi putut să iasă mai bine. 

Sub coif, ochii lui Michael luceau de furie. 

— Te simţi bine, Harry? 

— Mai bine, am răspuns. Pe stele şi bolovani, dacă a fost un soi 
de vrajă pe care mi-am făcut-o singur... Va trebui să vorbesc cu Bob 
despre asta, mai târziu. M-am frecat la ochi, apoi am întrebat: Dar 
tu, Michael? Ţi-e bine? 

— Destul de bine, a zis el. Dar încă n-am găsit vinovatul şi s-a 

1 Romani 12:19 — traducere preluată din Biblia sau Sfânta 


Scriptură, editura Institutului Biblic şi de Misiune al Bisericii 
Ortodoxe Române, Bucureşti, 1997 (n. trad.) 

făcut târziu. Am presentimentul c-o să dăm de necazuri dacă nu 
plecăm cât mai repede de-aici. 

— lar eu presimt că nu greşeşti, am spus. Susan? Eşti OK? Eşti 
gata să plecăm de-aici? 

Ea şi-a îndepărtat alene, cu o mână, părul căzut pe faţă, şi s-a 
întors către mine încruntându-se ușor. 

— Ce e? am întrebat. Uite, nu era nevoie să faci ceea ce ai făcut, 
dar e ceva care se poate rezolva. Deocamdată să plecăm de-aici. OK? 

— OK, a răspuns ea. Pe urmă s-a încruntat mai tare şi m-a privit 
cu atenţie. O să sune ciudat, dar... ne cunoaştem? 


26 


Am amuţit şi m-am holbat stupefiat la Susan. 

Ea a părut dornică să se scuze. 

— Oh. Îmi pare rău. Adică... N-am vrut să te tulbur, domnule... 

— Dresden, am şoptit. 

— Domnule Dresden. S-a încruntat din nou şi s-a uitat în jos, 
la ea însăşi, şi-a netezit stânjenită fusta, apoi a aruncat o privire 
în jur. Dresden. Nu eşti cel care tocmai şi-a deschis un cabinet de 
vrăjitor? 

Furia mi-a încleştat dinţii. 

— Nemerni... 

— Harry, m-a întrerupt Michael. Cred că e cazul să plecăm, nu 
să stăm aici înjurând. 

Mi s-au albit încheieturile degetelor când mi le-am încleştat pe 
baston. Nu era timp să mă-nfurii. Nu atunci. Michael avea dreptate. 
Trebuia să ne mişcăm, şi încă repede. 

— De acord, i-am răspuns. Susan, ai venit cu maşina? 

— Hei, m-a repezit ea, părând gata să mă plesnească. Nu te 
cunosc, OK? Pentru tine sunt domnişoara Rodriguez. 

— Ascultă, Su... domnişoară Rodriguez. Zâna care mi-e naşă 
tocmai ţi-a furat amintirile din ultimul an. 

— De fapt, a reformulat Michael, i le-ai dat ca să-mpiedice un 
soi de vrajă să-l facă pe Harry neajutorat. 

I-am aruncat o privire aspră şi a tăcut. 

— lar acum, am spus, nu-ţi mai aminteşti nimic nici despre 
mine, nici despre Michael, presupun. 

— ŞI nici de zâna care ţi-e naşă, a completat Susan, păstrându-şi 
atitudinea prudentă şi cu îndoială în glas. 

Am aruncat o privire către Lea. Ea s-a uitat la mine cu buzele 

arcuite într-un zâmbet plin de superioritate şi şi-a continuat 
conversaţia cu Thomas. 

— Oh, la naiba. E o căţea. 

Susan şi-a rostogolit uşor ochii. 

— Uite ce e, băieţi. Mi-a făcut plăcere să stau de vorbă cu voi, 
dar asta e cea mai jalnică încercare de a agăța o fată pe care am 
auzit-o în toată viaţa mea. 

Am întins din nou mâna spre ea. A ei s-a afundat fulgerător 
în coşul de picnic, de unde a scos un cuţit — o armă din dotarea 
armatei din secolul trecut — cu tăişul strălucitor. 

— Ti-am mai spus, nu te cunosc, m-a avertizat, calmă. Nu 
m-atinge. 

Mi-am retras mâna. 

— N-am vrut decât să m-asigur că eşti teafără. 

Susan respira ceva cam repede, dar altminteri îşi ascundea 
perfect încordarea. 

— Mă simt minunat, a răspuns. Nu-ţi face griji pentru mine. 

— Măcar hai să plecăm de-aici. Nu eşti în siguranţă. Ai intrat cu 
o invitaţie falsă. Asta ţii minte? 

Şi-a schimonosit faţa, încruntându-se iarăşi. 

— De unde ştii? 

— Mi-ai povestit chiar tu, acum cinci minute, i-am răspuns, 
oftând. Asta încerc să-ţi explic. Ți-au fost luate o parte din amintiri. 

— Mi-aduc aminte că am venit aici, a spus ea. Şi că mi-am făcut 
o invitaţie falsă. 

— Ştiu. Ai luat modelul de pe masa din camera mea de zi. ii 
minte? 

S-a încruntat. 

— L-am luat... Expresia feţei i s-a schimbat brusc şi a înghiţit 
în sec, rotindu-şi privirea. Nu-mi aduc aminte de unde l-am luat. 

— Bi, vezi? am spus. Înţelegi? Ții minte că acum două nopţi 
mi-ai plătit cauţiunea ca să mă scoţi din închisoare? 

Şi-a lăsat cuțitul în jos. 

— Ţin... ţin minte că m-am dus la închisoare. Şi că am plătit o 
cauţiune, dar... nu mă pot gândi... 

— OK, OK, am zis. Mă durea capul, şi mi-am prins şaua nasului 


PERICOL DE MOARTE / 249 


între degetul mare şi arătător. S-ar părea că ţi-a luat toate amintirile 
în care apăream eu. Sau ea. Dar Michael, de el îţi aduci aminte? 

Susan s-a uitat la cavaler şi a clătinat din cap. 

— OK, am spus. Atunci trebuie să-ţi cer să ai încredere în mine, 
domnişoară Rodriguez. Ai fost afectată de o vrajă şi încă nu ştiu 
cum putem rezolva asta. Dar aici eşti în pericol şi cred că trebuie să 
pleci. 

— Nu cu tine, a ripostat ea, imediat. Habar n-am cine eşti. Ştiu 
doar că lucrezi pentru Investigaţiile Speciale, drept consultant în 
probleme de parapsihologie. 

— OK, OK. Nu mergi nicăieri cu mine. Dar lasă-ne cel puţin să 
te însoţim până la ieşire, ca să fim siguri că părăseşti locul cu bine. 
Aici nu poţi să faci nici măcar un pas fără să dai peste un vampir. 
Aşa că te conducem până la maşina ta şi pe urmă pleci unde vrei. 

— N-am luat niciun interviu, a spus ea. Dar... mă simt atât de 
ciudat. 

A clătinat din cap şi şi-a pus cuțitul la loc, în coş. Şi am auzit un 
clic când şi-a închis reportofonul. 

— OK, a adăugat. Cred că putem pleca. 

Am dat din cap, ușurat. 

— Minunat. Michael, mergem? 

EI şi-a muşcat buza. 

— Poate c-ar trebui să mai rămân, Harry. Dacă naşa ta e aici, 
înseamnă că tot aici e şi Sabia. S-ar putea ivi ocazia s-o recuperez. 

— Da. Şi s-ar putea ivi ocazia să fii atacat pe la spate dacă n-are 
cine să te acopere. Aici sunt prea multe blestemăţii amestecate, 
omule. Chiar şi pentru mine. Să mergem. 

Michael a trecut în spatele şi în dreapta mea. Susan mergea 
alături de mine, în stânga, având grijă să nu ne scape din ochi pe 
niciunul şi cu o mână încă în coşul de picnic. M-am întrebat, în 
treacăt, ce bunătăţi îşi adusese pentru cazul în care lupul cel mare şi 
rău ar fi atacat-o pe drumul spre casa bunicii. 

Am ridicat piciorul către prima dintre treptele care urcau spre 
vilă. Ceva mi-a zbârlit părul de pe ceafă, şi m-am oprit. 

— Harry? Ce s-a întâmplat? a întrebat Michael. 

— E cineva..., am spus, şi am închis ochii. 

Mi-am chemat Vederea, doar pentru o clipă, şi am simţit apăsarea 
de deasupra punctului dintre sprâncene. M-am uitat din nou în sus. 
Vederea a trecut prin vraja din faţa mea aşa cum pătrunde soarele 
printr-un nor subţire. În spatele meu, Michael şi Susan au inspirat 
scurt, surprinşi. 

Personajul care semăna cu Hamlet stătea cu trei trepte mai 
sus de mine, schițând un zâmbet. Şi abia în clipa aceea mi-am dat 
seama că nu era un bărbat, ci o femeie, cu rotunjimile şoldurilor 
zvelte şi ale sânilor ascunse sub pieptarul negru pe care îl purta şi 
care îi dădea o înfăţişare stranie, de androgin. Avea pielea lividă — 
nu palidă şi nici de culoarea fildeşului. Lividă. Translucidă. Aproape 
cenuşie. Buzele aveau o nuanţă uşor albăstruie, ca şi cum ar fi fost 
congelată de curând. Sau moartă. M-am cutremurat şi mi-am închis 
Vederea înainte de a-mi dezvălui ceva pe care n-aş fi vrut să-l păstrez 
în amintire. 

Înfăţişarea ei nu s-a schimbat câtuşi de puţin. Purta o beretă 
care-i ascundea tot părul, una dintre acelea ample, care atârnă 
într-o parte, stătea cu o mână în şold şi avea o sabie scurtă prinsă 
de centură. În cealaltă mână ţinea un craniu — unul real. Cu pete de 
sânge proaspete, de numai câteva ore. 

— Bine lucrat, vrăjitorule, mi-a spus. Avea vocea răgușită, 
înceată, o şoaptă şuierătoare, de genul celor care porneşte din 
gârlejuri şi guri cu desăvârşire uscate. Puţini sunt în stare să mă vadă 
când nu vreau să fiu văzută. 

— Mulţumesc, am spus. Şi te rog să mă scuzi. Noi tocmai 
plecam. 

Buzele ei albăstrui au schiţat un mic zâmbet glacial. Dar, în afară 
de asta, nu s-a clintit. Nici măcar cu un centimetru. 

— Oh, dar suntem în ora când toată lumea face cunoştinţă. Am 
dreptul să mă prezint, să vă aud numele şi apoi putem spune glume. 

Ochii ei îmi fixau cu calm faţa, evident fără să se teamă să-mi 
întâlnească privirea. Am bănuit că, indiferent ce-ar fi fost, avea 
probabil un avantaj asupra mea în domeniul privirilor devastatoare. 
Aşa că m-am mulţumit să-i fixez cu fermitate numai vârful nasului 
şi m-am străduit din răsputeri să nu remarc că ochii ei erau lipsiţi 
de culoare, aveau doar o tentă de un albastru-cenuşiu spălăcit, ca 

pelicula de peste cataracte. 

— Şi dacă n-am timp de glume? am spus. 

— Oh, a şoptit ea. Atunci m-aş putea simţi insultată. Aş putea 
fi chiar tentată să cer satisfacţie. 

— Un duel? m-am mirat, nevenindu-mi să-mi cred urechilor. 
E o glumă? 

Privirea i-a alunecat spre dreapta mea. 

— Fireşte, dacă preferi un campion care să lupte în locul tău, 
accept cu plăcere. 

M-am întors spre Michael, care-şi îngustase ochii, concentrându- 
şi atenţia asupra pieptarului femeii, sau poate asupra centurii ei. 

— O cunoşti pe această doamnă? 

— Nu e doamnă, mi-a răspuns el, calm, cu voce înceată. Îşi 
ţinea o mână pe cuţit. Harry Dresden, Vrăjitor din Consiliul Alb, 
ţi-o prezint pe Mavra, din Curtea Neagră a Vampirilor. 

— O vampiră adevărată, a spus Susan. 

Am auzit un clic când şi-a pornit din nou reportofonul. 

— Ce plăcere, a şoptit Mavra. Te întâlnesc în sfârşit, vrăjitorule. 
Ar trebui să stăm de vorbă. Bănuiesc că avem multe în comun. 

— Nu reuşesc să-mi dau seama ce am putea avea în comun, 
doamnă. Voi doi vă cunoaşteţi? 

— Da, a răspuns Michael. 

Şoapta Mavrei a devenit suflu îngheţat. 

— Bunul cavaler mi-a omorât copiii şi nepoţii, cu puţin timp 
în urmă. 

— Acum douăzeci de ani, a precizat Michael. Treizeci şi cinci de 
oameni ucişi într-o singură lună. Da, am oprit povestea asta. 

Buzele vampirei s-au arcuit ceva mai mult, lăsând să i se vadă 
dinţii îngălbeniţi. 

— Da. Cu puţin timp în urmă. N-am uitat, cavalere. 

— Ei, am spus, mi-a făcut plăcere să stăm de vorbă, Mavra, dar 
noi trebuie să plecăm. 

— Nu, nu plecaţi, a spus ea, calmă. 

Dar, în afara buzelor şi a ochilor, a continuat să rămână 
nemişcată. Era o neclintire supranaturală, nu una reală. Creaturile 
reale respiră, freamătă, se agită. Mavra nu o făcea. 

— Ba da, plecăm. 

— Nu. Doi dintre voi pleacă. Zâmbetul ei a devenit de gheaţă. 
Ştiu că pe invitație scrie că poți aduce cu tine o singură persoană. 
De aceea, unul dintre însoțitorii tăi nu se află sub protecția legilor 
străvechi, vrăjitorule. Dacă neprotejat este cavalerul, voi schimba cu 
el câteva vorbe. E păcat că n-o ai pe Amoracchius asupra ta, domnule 
cavaler. Cel puţin ar fi făcut totul mai interesant. 

Am simţit un gol în stomac. 

— Şi dacă Michael nu e lipsit de protecţie? 

— Atunci ţi-ai ales un însoțitor agresiv, vrăjitorule, şi mă 
nemulţumeşti. O să-mi exprim categoric nemulţumirea. Privirea 
Mavrei a alunecat spre Susan. Te rog, decide cine pleacă. Pe urmă 
voi purta o scurtă conversaţie cu a treia persoană. 

— Adică o vei ucide. 

Mavra a ridicat din umeri, clintindu-se astfel în sfârşit. Mi s-a 
părut că aud un trosnet slab al tendoanelor, ca şi cum ar fi protestat 
că erau puse din nou în mişcare. 

— La urma urmelor, toată lumea trebuie să mănânce. Iar 
bucăţelele năucite cu care ne servesc Roşii în noaptea asta sunt prea 
dulci şi prea inconsistente, după gustul meu. 

M-am retras cu un pas, m-am întors spre Michael şi i-am şoptit 
la ureche: 

— Dac-o scot de-aici pe Susan, poţi să te descotoroseşti de 
căţeaua asta? 

— Nu e nevoie să vorbeşti în şoaptă, Harry, a spus Michael. 
Creatura te poate auzi. 

— Da, a confirmat Mavra. Pot. 

Bine lucrat, Harry. Fă-i pe monştri să te îndrăgească, de ce nu? 

— Ei? l-am întrebat pe Michael. Poţi? 

El m-a privit o clipă cu buzele strânse. 

— Ia-o pe Susan şi plecaţi, a spus apoi. Eu o să mă descurc. 

Mavra a râs, un sunet sec, aspru. 

— Câtă nobleţe! Câră puritate! Cât sacrificiu de sine! 

Susan a făcut un pas, astfel încât eu, ea şi Michael să ne aflăm 
în vârfurile unui triunghi. Timp în care am observat că Mavra se 
înclina uşor spre ea. 

— O clipă, a spus Susan. Sunt fetiţă mare. Am ştiut ce risc când 
am intrat aici. 

— Îmi pare rău, domnişoară Rodriguez, a spus Michael, pe 
tonul omului care-şi cere scuze. Dar eu cu asta mă ocup. 

— Şi izbăveşte-mă de porcii misogini, a bombănit Susan. Pe 
urmă şi-a întors capul ca să se uite la mine. Scuză-mă, dar ce faci? 

— Arunc o privire în coşul tău de praznic, am răspuns, săltând 
capacul cu un gest scurt. Ai venit cu destule arme ca să te lupţi 
cu ursul, domnişoară Rodriguez. Apă sfinţită. Usturoi. Două cruci. 
Ăsta e de calibrul treizeci şi opt? 

— Patruzeci şi cinci, a pufnit ea. 

— Usturoi, a zis Michael, meditativ. 

Mai sus de noi, pe trepte, Mavra a sâsâit. 

Mi-am ridicat privirea spre ea. 

— Thomas spunea despre Curtea Neagră că a fost aproape 
distrusă. Mă întreb dacă n-o fi din cauză că i s-a făcut prea multă 
publicitate. Îmi dai voie, domnişoară Rodriguez? 

Am scos din coşul ei un căţel de usturoi, mare, cu miros puternic, 
şi l-am aruncat cu nonşalanţă spre Mavra. 

Vampira n-a fugit — silueta ei a devenit pur şi simplu neclară, 
apoi s-a reconturat cu câteva trepte mai sus. Usturoiul a ricoşat de 
treapta pe care stătuse şi s-a rostogolit către noi. M-am aplecat şi 
l-am recuperat. 

— Aş zice că răspunsul e, cu toată certitudinea, afirmativ. Mi-am 
ridicat privirea spre Mavra. Chiar asta s-a întâmplat, hmm? Stoker! 
a publicat Marea Cartă a Lichidării Vampirilor din Curtea Neagră? 

Buzele ei albăstrui s-au retras de pe dinţii îngălbeniţi. Nu avea 
colţi. 

— Nu contează prea mult. Sunteţi creaturi din hârtie şi bumbac. 
Vă pot sfâşia cu sutele. 

— Presupun că numai dacă n-avem asupra noastră o pizza prea 
condimentată. Haideţi, prieteni, să plecăm de-aici. 

Am început să urc scările. 

Mavra şi-a întins ambele mâini în lateral şi a adunat beznă. 
E singura explicaţie pe care-o pot da pentru ceea ce a urmat. Şi-a 


1 Bram Stoker (1847-1912), autorul romanului Dracula. 

desfăcut palmele şi întunericul s-a grăbit să le umple, strângându- 
se într-o masă zvârcolitoare şi învăluindu-i-le până la încheieturile 
mâinilor. 

— Încearcă să treci de mine cu forţa, folosindu-te de arma aia, 
vrăjitorule, şi voi considera că m-ai atacat. După care mă voi apăra 
aşa cum va fi necesar. 

M-a cuprins un val de frig. Mi-am extins, prudent, simţurile 
către acea întunecime. Şi am simţit că mi-era cunoscută. Crea 
aceeaşi senzaţie ca lanţurile de gheaţă, ca răsucirea încărcată de 
cruzime a sârmei ghimpate. Senzaţie de abis şi de negru, de tot ce 
magia nu este. 

lar Mavra era duşmanul pe care-l căutam. 

— Michael, am spus, cu voce sugrumată. 

Oţelul a scrâşnit când şi-a scos unul dintre cuțite. 

— Ăă, a zis Susan. De ce fac mâinile ei asta? Vampirii pot face 
aşa ceva? 

— Vrăjitorii pot, am răspuns. Treci în spatele meu. 

Au trecut amândoi. Mi-am ridicat mâna, cu faţa încreţindu- 
mi-se de concentrare. M-am extins în afara corpului şi am încercat 
să-mi chem voinţa, puterea. Am simţit-o firavă, ezitantă, ca aspirată 
de o pompă veche. A venit la mine mărunţită, fărâmă cu fărâmă, 
bâlbâindu-se ca un prostovan nervos. Dar am adunat-o în jurul 
mâinii mele ridicate, într-o strălucire azurie, frumoasă şi fragilă, 
aruncând umbre colţuroase peste faţa Mavrei. 

Ochii ei de mort s-au uitat în jos, la mine, şi am înţeles brusc 
de ce o numise Michael „creatură”, nu „femeie”. Pentru că femeie 
nu mai era. Indiferent ce-ar fi devenit, nu mai avea nimic omenesc. 
Oricum, nimic din ceea ce înţeleg eu prin asta. Ochii ei îi atrăgeau 
pe ai mei, mă atrăgeau trezindu-mi un soi de fascinaţie morbidă, era 
aceeaşi atracţie bolnăvicioasă care te îndeamnă să dezveleşti faţa unui 
cadavru sau să răstorni leşul unui animal ca să vezi putreziciunea 
ascunsă. M-am străduit din răsputeri să-mi feresc ochii de ai ei. 

— Haide, vrăjitorule, a şoptit ea, cu faţa total lipsită se expresie. 
Haide să ne încercăm puterile, noi doi. 

Am oţelit energia pe care o stăpâneam. Nu era destulă ca să 
lovesc de două ori. Trebuia s-o dobor pe Mavra de prima dată, sau 

n-o mai doboram niciodată. Din ea radia frigul, în aer se înălțau 
şuviţe firave de abur în timp ce pe treptele de la picioarele ei se 
formau cristale de gheaţă. 

— Dar n-o să loveşti tu prima, nu-i aşa? 

Nu mi-am dat seama că gândeam cu voce tare decât după ce 
m-am auzit. 

— Pentru că ai încălca armistițiul. 

Chipul ei a trădat în sfârşit un sentiment. Furia. 

— Loveşte tu, vrăjitorule. Sau nu lovi. Şi eu voi lua, dintre voi, 
un muritor — ales de tine. Nu poţi cere să fie protejaţi amândoi de 
legile ospitalităţii. 

— Dă-te la o parte din calea noastră, Mavra. Sau nu te da. 
Încearcă să ne împiedici să plecăm, şi o să ai de-a face cu un Vrăjitor 
din Consiliul Alb, cu un Cavaler al Sabiei şi cu o fată cu un coş plin 
de usturoi şi apă sfinţită. Puțin îmi pasă cât de mare, de urâtă şi de 
rea eşti, din tine oricum n-o să mai rămână decât o pată unsuroasă 
pe podea. 

— Cum îndrăzneşti? a şoptit ea. 

Contururile i-au devenit din nou neclare şi s-a îndreptat spre 
mine. 

Am tras aer în piept, dar mă surprinsese exact în clipa când 
expirasem, n-aveam destul timp ca să trimit lovitura cristalină 
pregătită. 

Michael şi Susan s-au mişcat în acelaşi timp, întinzându-şi 
mâinile pe lângă mine. Ea ţinea o cruce de lemn, simplă, neagră, 
în timp ce el îşi prinsese pumnalul de lamă, ţinându-l cu mânerul 
în formă de cruce în sus. Atât din lemn cât şi din oţel s-a revărsat o 
lumină albă la apropierea Mavrei, o lumină de care ea s-a izbit ca de 
un zid, şi negurile din mâini i s-au sfărâmat şi i s-au prelins printre 
degete ca nisipul. Noi am rămas pe loc, înfruntând-o cu puterea 
mea azurie alături de cele două cruci luminoase, care ardeau cu un 
soi de puritate şi de forţă tăcută pe care nu le mai văzusem niciodată. 

— Pe sângele Dragonului, al străvechiului Şarpe, a spus Michael, 
cu voce joasă. Tu şi ai tăi n-aveţi putere aici. Ameninţările tale 
sunt vorbe goale, cuvintele tale sunt golite de adevăr aşa cum ţi-e 
inima golită de dragoste şi trupul golit de viaţă. Opreşte-te imediat, 

înainte de a-ți atrage mânia Atotputernicului. Cavalerul s-a uitat la 
mine şi a adăugat, probabil ca să-mi facă plăcere: Sau înainte de a 
te preschimba prietenul meu Harry într-o pată unsuroasă pe podea. 

Mavra a urcat încet înapoi, cu tendoanele trosnindu-i. S-a 
aplecat şi şi-a luat craniul, pe care-l scăpase la un moment dat, în 
timpul schimbului nostru de replici. Pe urmă s-a întors spre noi, 
uitându-se în jos cu un zâmbet calm. 

— N-are importanţă. Ora s-a încheiat. 

— Ora? m-a întrebat Susan, într-o şoaptă apăsată. Despre ce oră 
vorbeşte, Dresden? 

— Ora de socializare, a venit şoapta de răspuns a Mavrei. 

Vampira a continuat să urce scările, după care a închis cu 
delicateţe uşile către vilă. Canaturile s-au unit cu un bubuit 
amenințător. 

Toate luminile s-au stins. În afara aurei azurii a mâinii mele şi a 
strălucirii tot mai palide a celor două cruci. 

— Grozav, am bombănit. 

Susan părea înspăimântată, avea nevoie de un mare efort ca să-şi 
controleze cu rigurozitate expresia feţei. 

— Ce urmează acum? a întrebat în şoaptă, rotindu-şi ochii prin 
întuneric. 

Din jurul nostru s-au înălţat râsete, uşoare şi zeflemitoare, calme, 
şuierătoare, încărcate de o bolboroseală lichidă. Când e nevoie de 
hohote înfricoşătoare, te poţi baza pe vampiri. Credeţi-mă. Ştiu 
despre ce vorbesc. 

Ceva a licărit în întuneric şi Thomas şi Justine au apărut în 
lumina puterii pe care o adunasem în pumn. EI şi-a ridicat ambele 
braţe în același timp, întrebând: 

— Vă deranjează foarte mult dacă stau cu voi? 

M-am uitat la Michael, care s-a încruntat. Apoi la Susan, 
care-l studia pe vampir, în toată splendoarea trupului lui aproape 
dezgolit... cu o doză de interes destul de intens. Am înghiontit-o cu 
şoldul, şi s-a uitat la mine, clipind nedumerită. 

— Oh. Nu, nicidecum. Aşa cred. 

Thomas a luat-o pe Justine de mână şi au trecut amândoi în 
dreapta mea, cu Michael supraveghindu-i atent. 

— Îşi mulţumesc, vrăjitorule. Mă tem că nu sunt prea iubit aici. 

L-am cercetat cu privirea. Avea pe gât o urmă ca de fier încins, 
în care negrul se contopea cu un roşu violent, redând forma unor 
buze feminine încântătoare. Aş fi putut s-o iau drept urmă de ruj, 
dar în aer se simţea un miros vag de carne arsă. 

— Ce s-a-ntâmplat cu gâtul tău? 

Lui i s-a accentuat paloarea feţei. 

— Naşa ta mi-a dat o sărutare. 

— La naiba, am comentat. 

— Bine zis. Eşti pregătit? 

— Pentru ce? 

— Pentru sesiunea Curţii. În timpul căreia ne vom primi 
cadourile. 

Strânsoarea insuficientă în care ţineam puterea a devenit 
nesigură şi mi-am coborât mâna tremurătoare, lăsând tensiunea 
adunată să se disipeze lent înainte de a-i pierde controlul. Ultimul 
strop de lumină a dispărut pâlpâind şi am rămas într-o beznă mai 
densă decât crezusem că poate exista. 

Pe urmă a spulberat-o lumina — din nou proiectoarele, scăldând 
podiumul şi tronul pe care îl susţinea, şi pe Bianca, în rochia ei 
din flăcări. Gura, gâtul şi pantele rotunjite ale sânilor vampirei erau 
mânjite de dâre de sânge proaspăt şi a zâmbit cu dinţii plini de pete 
stacojii, uitându-se în jos, către întunericul înţesat de ochi strălucind 
de adoraţie, de spaimă sau de poftă mistuitoare, sau găzduindu-le 
pe toate trei. 

— Ridicaţi-vă cu toţii, am murmurat, printre şoaptele dulci 
şi gemetele deopotrivă de neomeneşti care umpleau de foşnet 
întunericul din jur. Şedinţa Curţii Vampirilor e deschisă. 


29 


Spaima nu are întotdeauna acelaşi miros şi aceeaşi consistenţă. 
Există o spaimă tăioasă, argintie, care-ţi aleargă ca fulgerul prin 
braţe şi prin picioare, te electrizează, îţi dă putere, te îmboldeşte să 
te mişti, să intri în acţiune. Există o spaimă grea, ca de plumb, care 
se adună în lingouri, stivuindu-ţi-se în stomac pe toată durata orelor 
pustii dintre miezul nopţii şi zorii zilei, când totul e negru, toate 
problemele capătă amploare şi toate rănile şi bolile se înrăutăţesc. 

Şi mai există o spaimă coclită, încordată precum corzile de 
vioară, vibrând pe o singură notă, care n-ar trebui să se mai audă 
nici măcar o singură secundă în plus, dar răsună iarăşi şi iarăşi. E 
tensiunea dinaintea loviturii talerelor chimvalului, provocarea de 
alamă a cornului, bubuitul ameninţător al tobelor. 

Asta era spaima care mă cuprinsese. O încordare oribilă, 
o strângere în gheare care-mi lăsa pe limbă gustul de cocleală al 
sângelui. Era teama de creaturile din bezna din jur, de propria mea 
slăbiciune, de puterea furată, smulsă din mine de demonul Coşmar. 
Şi teama pentru cei din jurul meu, pentru oamenii care nu aveau 
puterea mea. Pentru Susan. Pentru Michael. Pentru tinerii care 
zăceau în întuneric, drogaţi şi muribunzi sau morţi deja, prea proşti 
sau prea nechibzuiţi ca să se ferească de o asemenea noapte. 

Ştiam ce le puteau face creaturile. Vampirii erau prădători, erau 
distrugători depravaţi. Şi mă îngrozeau de moarte. 

Frica şi furia merg întotdeauna mână în mână. Furia e locul 
în care-mi ascund frica, scutul şi sabia cu care mă apăr de ea. Am 
aşteptat-o să-mi întărească hotărârea, să-mi oţelească şira spinării. 
Am aşteptat revărsarea de mânie şi de forţă, ca să-i simt puterea 
contopindu-se în jurul meu, ca un nor. 

N-a apărut. Nu aveam decât o senzaţie de gol şi de fâlfâiri 

neliniştitoare sub catarama curelei. Pentru o clipă, am simţit din 
nou colții fantomei demonului din vis. Am început să tremur. 

Mi-am rotit privirea. Curtea imensă era înconjurată de un 
gard viu înalt, tuns astfel încât să se termine cu creneluri, imitând 
zidurile unui castel. Existau goluri care comunicau cu restul curţii, 
dar aveau, toate, porţi din gratii de fier. Singura cale de ieşire era 
în capul scărilor, unde Mavra se sprijinea de uşile vilei. S-a uitat la 
mine cu ochii lăptoşi, de cadavru, şi i s-au crăpat buzele când mi-a 
adresat un mic zâmbet de gheaţă. 

Mi-am strâns bastonul cu amândouă mâinile. Un baston-sabie, 
fireşte — unul făurit în vechea şi vesela Anglie a lui Jack Spintecătorul, 
nu un gadget de genul lămpilor cu lavă şi al semnalizatoarelor cu 
laser de care sunt pline cataloagele magazinelor. Oțel autentic. Dar 
strângându-l cu putere nu mă simţeam mai bine. Continuam să 
tremur. 

Rațiunea. Rațiunea era a doua redută a apărării mele. Frica se 
naşte din ignoranță. Prin urmare, cunoaşterea e una dintre armele 
cu care poţi lupta împotriva ei, iar raţiunea e unealta cunoaşterii. 
M-am întors cu spatele când Bianca a început să se adreseze 
mulţimii, îndrugând minciuni pompoase, pline de vanitate, cărora 
nu le-am dat nici cea mai mică atenţie. Rațiunea. Faptele. 

Primul fapt: Cineva trezise morţii din apatie, chinuind sufletele 
fără odihnă. Era foarte probabil ca vrăjile să fi fost făcute de Mavra. 
Agitaţia spiritelor îl ajutase pe Coşmar, fantoma unui demon ucis 
de mine şi de Michael, să traverseze bariera dintre lumi să ajungă 
la mine. 

Al doilea fapt: Demonul Coşmar se dezlănţuise împotriva mea 
şi a lui Michael, personal, atacându-ne pe noi şi pe toţi prietenii 
noştri. Poate că Mavra îl călăuzea şi îl controla, poate îl folosea drept 
unealtă. Şi poate c-o făcea şi Bianca, poate că învățase de la Mavra 
cum să se slujească de el. 

Al treilea fapt: Demonul nu venise după noi la apusul soarelui, 
aşa cum ne aşteptaserăm într-o mare măsură. 

Al patrulea fapt: Eram înconjurat de monştri şi numai puterea 
unei tradiţii vechi de secole îi împiedica să-mi sfâşie beregata. Totuşi, 
părea să fie suficientă. Deocamdată. 

Dacă nu cumva... 

— Pe clopotele iadului, am înjurat. Nu-mi place când nu dezleg 
misterul înainte de a fi prea târziu. 

Zeci de ochi de un roşu fosforescent s-au întors spre mine. Susan 
m-a împuns cu cotul în coaste. 

— Taci, Dresden, mi-a şuierat. Îi faci pe toţi să se uite la noi. 

— Harry? a şoptit Michael. 

— Le-am făcut jocul, am spus, încet. Ne-au aranjat o înscenare. 

— Ce? a mormăit Michael. 

— "Toată povestea asta, am răspuns. 

Faptele se corelau, ocupându-şi locurile, cu vreo două ore prea 
târziu. 

— A fost o înscenare de la bun început. Stafiile. Demonul 
Coşmar. Atacurile asupra familiei şi prietenilor. Totul. 

— Cu ce scop? a şoptit din nou Michael. Ce urmăreşte 
înscenarea? 

— A vrut de la bun început să ne silească să venim aici. A învăţat 
din istorie, am spus. Trebuie să plecăm. 

— A învăţat din istorie? s-a mirat Michael. 

— Da. Ţi-aduci aminte ce-a făcut Vlad Ţepeş la încoronarea 
lui? 

— Oh, Doamne, a murmurat Michael. Dumnezeu să ne aibă 
în pază. 

— Nu pricep, a zis Susan, cu voce scăzută. Ce-a făcut tipul ăla? 

— Şi-a invitat la un ospăț toţi adversarii politici şi toţi duşmanii 
personali. Pe urmă a încuiat uşile şi i-a ars de vii. A vrut să-şi înceapă 
domnia în forţă. 

— Înţeleg, a spus Susan. Şi crezi că asta face Bianca? 

— Dumnezeu să ne aibă în pază, a murmurat din nou Michael. 

— Mi s-a spus că-i ajută pe cei care se ajută singuri, am subliniat. 
Trebuie să ieşim de-aici. 

Armura lui Michael a zăngănit când s-a uitat în jur. 

— Au blocat toate ieşirile. 

— Ştiu. De câţi crezi că poţi scăpa fără Sabie? 

— Dacă e vorba numai să-i ţin la distanţă... 

— Nu e de-ajuns. Trebuie să trecem printre ei cu forța. 

Michael a clătinat din cap. 

— Nu sunt sigur. Poate de doi sau trei, cu voia lui Dumnezeu. 

M-am strâmbat. Ieşirile erau păzite de câte un singur vampir, 
însă în curte mai erau vreo alți treizeci sau chiar patruzeci — fără să-i 
pun la socoteală pe naşa mea şi pe alţi oaspeţi, ca Mavra. 

— Mergem la poarta aia, a zis Michael, arătând o deschidere 
din gardul viu. 

Am clătinat din cap. 

— N-avem nicio şansă. 

— Tu ai, m-a contrazis el. Cred că-ţi pot oferi timpul necesar. 

— Np, nţ, nf, am spus. Avem nevoie de o idee care se ne scoată 
pe toţi de-aici vii şi nevătămaţi. 

— Nu, Harry. Eu trebuie să stau între oameni şi răul pe care 
li-l pot face asemenea creaturi. Chiar dacă îmi găsesc moartea. E 
menirea mea. 

— Tu trebuie să ai Sabia ca ajutor. E vina mea că ai pierdut-o, 
aşa că, până când reuşesc s-o recuperez, nu te mai oferi pentru rolul 
de martir. N-am nevoie de cineva în plus pe conştiinţă. 

Sau, m-am gândit, de o Charity răzbunătoare, care să se 
năpustească asupra mea fiindcă am fost cauza morţii tatălui copiilor 
ei. 

— Trebuie să existe o cale de scăpare. 

— Spuneţi-mi dacă am înţeles bine, a şoptit Susan, în timp 
ce Bianca îşi continua discursul. Nu putem pleca acum, fiindcă 
vampirii ar vedea în asta o insultă. 

— Şi pretextul de care au nevoie ca să ceară satisfacţie imediată. 

— Satisfacţie imediată, a repetat Susan. Ce-nseamnă asta? 

— Un duel pe viaţă şi pe moarte. Adică unul dintre ei o să- 
mi smulgă braţele şi-o să mă privească sângerând până mor, i-am 
explicat. Dacă am noroc. 

Susan a înghiţit în sec. 

— Înţeleg. Şi ce se întâmplă dacă pur şi simplu stăm şi aşteptăm? 

— Bianca sau unul dintre ceilalți o să ne facă, într-un fel sau 
altul, să ne ieşim din fire şi să atacăm primii. Apoi ne vor ucide. 

— Şi dacă nu atacăm primii? a întrebat din nou Susan. 

— Cred că Bianca are un plan de rezervă ca să scape oricum de 

noi. 

— De noi? a subliniat Susan. 

— Mă tem că da. M-am uitat la Michael. Avem nevoie de ceva 
care să le distragă atenția. Care să-i facă pe toți să se uite în altă 
parte. 

El a dat aprobator din cap înainte de a spune: 

— La asta s-ar putea să te pricepi tu cel mai bine, Harry. 

Am răsuflat adânc şi m-am uitat în jur, să văd de ce m-aş fi putut 
folosi. Nu mai aveam prea mult timp. Bianca tocmai îşi încheia 
discursul. 

— Şi astfel, spunea ea, folosindu-și cu abilitate inflexiunile vocii, 
ne aflăm în zorii unei noi ere pentru toţi semenii noştri, fiind prima 
Curte recunoscută vreodată oficial în Statele Unite. Nu mai avem 
de ce să ne temem de furia duşmanilor. Nu mai trebuie să ne plecăm 
cu supunere capetele şi să ne oferim gâturile celor care pretind că au 
putere asupra noastră. 

Aici, ochii ei negri s-au îndreptat către mine. 

— În sfârşit, cu puterea întregii Curți în spatele nostru şi cu 
sprijinul Seniorilor Nopţii Exterioare, ne vom înfrunta duşmanii. 
Şi îi vom îngenunchea. 

Zâmbetul i s-a lărgit, cu colții arcuiţi roşii de sânge. 

Şi-a plimbat vârful degetului de-a curmezişul gâtului, apoi şi l-a 
dus la buze, să sugă sângele de care se mânjise. S-a înfiorat. 

— Dragii mei supuşi, în noaptea asta avem printre noi oaspeţi. 
Oaspeți pe care i-am invitat ca să fie martorii ascensiunii noastre 
către adevărata putere. Vă rog, prieteni, ajutaţi-mă să-i întâmpin. 

Fascicolele proiectoarelor s-au rotit. Unul şi-a revărsat lumina 
asupra micului meu grup; asupra mea, a lui Michael şi a lui 
Susan, cuprinzându-i şi pe Thomas şi Justine, aflaţi la foarte mică 
distanţă. Un al doilea a luminat-o pe Mavra, aflată în capul scărilor, 
dezvăluindu-i paloarea cumplită, neomenească. Iar al treilea s-a fixat 
asupra naşei mele, care a strălucit în lumină în toată splendoarea 
frumuseții ei, aruncându-şi cu nonşalanţă părul pe spate şi adresând 
mulţimii un surâs sclipitor. Alături de ea se afla domnul Ferro, cu 
ţigara neaprinsă încă între buze şi cu fumul înălţându-i-se alene 
din nări, cu o înfăţişare războinică şi în acelaşi timp curtenitoare în 

costumul lui de centurion şi total dezinteresat de tot ce se petrecea. 

Din întunericul curţii s-au înălțat aplauze apatice şi, cumva, 
sinistre. Ar trebui să existe o lege. Orice e atât de rău încât aplauzele 
pe care le primeşte sună sinistru ar trebui plasat sub o interdicţie 
universală. Sau poate că eram pur şi simplu nervos. Am tuşit şi mi- 
am fluturat politicos mâna. 

— Curtea Roşie va profita de ocazie pentru a le oferi oaspeţilor 
daruri, a spus Bianca, ca să ştie cât de profund le preţuim bunăvoința. 
Aşadar, fără s-o mai lungim cu vorbăria, domnule Ferro, vrei să-mi 
faci onoarea de a veni aici şi de a accepta acest simbol al generozităţii 
mele şi al Curţii mele? 

Spotul luminos a urmărit înaintarea lui Ferro. Dragonul a ajuns 
lângă podium, şi-a înclinat fruntea, uşor dar intenţionat, apoi a 
urcat şi s-a oprit în faţa Biancăi. La rândul ei, vampira s-a înclinat 
în faţa lui şi a făcut semn cu mâna. Una dintre siluetele cu glugă din 
spatele ei a înaintat un pas, aducând un butoiaş mic, cam cât o cutie 
pentru pâine. L-a deschis şi, în lumină, ceea ce se afla în interior a 
scânteiat cu putere. 

Ochii lui Ferro au sticlit, a întins o mână şi şi-a afundat-o în 
butoiaş până la încheietură. Un zâmbet abia schiţat i-a întins buzele 
şi şi-a scos mâna încet, fără tragere de inimă. 

— Un dar excelent, a murmurat apoi. Mai ales în epoca asta 
săracă. Vă mulţumesc. 

EI şi Bianca s-au înclinat din nou unul în faţa altuia, şi plecăciunea 
ei a fost o idee mai adâncă decât a lui. Ferro a închis butoiaşul, pe 
care şi l-a pus sub braţ, apoi a făcut curtenitor un pas înapoi înainte 
de a se întoarce cu spatele ca să coboare scările. 

Bianca a zâmbit şi s-a întors din nou către mulţimea din curte. 

— Thomas din Casa Raith, reprezentant al fraţilor şi surorilor 
noastre din Curtea Albă. Te rog să înaintezi, ca să-ţi pot oferi un 
simbol al consideraţiei noastre. 

I-am aruncat o privire lui Thomas. A răsuflat adânc şi prelung, 
apoi mi-a spus: 

— Vrei să stai cu Justine în locul meu, cât sunt acolo, sus? 

M-am uitat la fată. Îşi ţinea o mână pe braţul lui, cu ochii ridicaţi 
către el plini de îngrijorare, cu una dintre drăgălaşele ei buze între 

— Bineînţeles, am răspuns. 

Am întins un braţ destul de ţeapăn. Justine s-a încleştat de el, în 
timp ce Thomas s-a întors spre Bianca afişând un zâmbet strălucitor, 
s-a îndreptat spre ea ţanţoş, urmărit de proiector, şi a urcat treptele. 
Fata avea un parfum delicios, de flori sau de fragi, de sub care 
răzbătea un miros de mosc, greu, intens, senzual şi năucitor. 

— ÎI urăște, a şoptit. Degetele ei mi-au strâns braţul mai tare, 
prin mânecă. Toţi îl urăsc. 

M-am încruntat şi m-am uitat în jos, la ea. Chiar şi îngrijorată, 
era extraordinar de frumoasă, deşi apropierea diminua impactul 
costumului din petale de flori. Sau al sumarităţii lui. M-am 
concentrat asupra chipului ei. 

— De ce îl urăsc? am întrebat-o. 

A înghiţit în sec, apoi mi-a răspuns în şoaptă. 

— Lordul Raith e cel mai înalt senior din Curtea Albă. Pe el 
l-a invitat Bianca. Iar el l-a trimis în schimb pe Thomas. Care e fiul 
lui bastard. La Curtea Albă, e cel mai mic în rang şi cel mai puţin 
respectat. Prezenţa lui aici e o insultă pentru Bianca. 

Am fost surprins când am auzit-o vorbind atât de mult, dar am 
trecut peste asta. 

— Au vreun motiv să fie la cuțite? 

Justine a dat din cap în timp ce, pe podium, Thomas şi Bianca se 
înclinau unul în faţa altuia. Vampira i-a întins un plic, vorbind prea 
încet ca să fie auzită de mulțime. El i-a răspuns cu aceeaşi intensitate 
a vocii. 

— Eu sunt motivul, a spus Justine. E vina mea. Bianca ar fi vrut 
să vin la ea. Dar Thomas m-a găsit înaintea ei. Şi ea nu l-a iertat 
pentru asta. Spune că e braconier. 

Povestea avea sens, într-un fel. Bianca urcase în societate pe 
poziţia pe care o ocupa fiind cea mai notorie madamă. Camera ei de 
catifea oferea, la preţuri piperate, serviciile unor fete la care cei mai 
mulţi dintre bărbaţi nu puteau decât să viseze. Avea destule relaţii 
murdare şi politice ca să poată evita persecuțiile legii, chiar şi fără 
să conteze pe puterile ei de vampir, cu care era înzestrată mai mult 
decât alţii. Bianca şi-ar fi dorit o fată ca Justine — dulce, superbă, de 

o sexualitate inconștientă. Probabil că, îmbrăcată cu o fustă plisată 
şi cu o bluză albă apretată şi... 

Nu te ambala, Harry. Pe clopotele iadului. 

— De-asta stai cu el? am întrebat-o. Fiindcă ai impresia că şi-a 
făcut duşmani din vina ta? 

S-a uitat o clipă la mine şi apoi şi-a ferit privirea, cu o tristeţe 
de neegalat. 

— N-ai înţelege. 

— Ascultă-mă. E vampir. Ştiu că vampirii pot influenţa 
sentimentele oamenilor, dar ai putea fi în pericol... 

— Nu e nevoie să fiu salvată, domnule Dresden, m-a întrerupt 
Justine. În ochii ei frumoşi a licărit ceva dur, hotărât. Dar ai putea 
să faci ceva pentru mine. 

M-am simţit iritat şi am măsurat-o cu prudenţă. 

— Da? Ce anume? 

— Ne poţi lua pe Thomas şi pe mine cu voi când plecaţi. 

— V-aţi făcut apariţia într-o limuzină şi vreţi să plecaţi acasă cu 
maşina mea? 

— N-o face pe prostul, domnule Dresden. Ştiu despre ce 
vorbeaţi adineauri tu şi prietenii tăi. 

Mi-am simţit umerii vibrând de încordare. 

— Ne-ai auzit. Înseamnă că nici tu nu eşti fiinţă umană. 

— Sunt întru totul, domnule Dresden. Dar ştiu să citesc pe 
buze. Vrei să-l ajuţi, sau nu? 

— Nu e treaba mea să-l apăr pe el. 

Buzele ei catifelate s-au unit într-o linie aspră. 

— Fac eu din asta treaba ta. 

— Mă ameninţi? 

Sângele i-a năvălit în obrajii dându-le culoarea roz a rochiei pe 
care era impropriu spus că o purta, dar şi-a menţinut poziţia. 

— Avem nevoie de prieteni, domnule Dresden. Dacă nu vrei 
să ne-ajuţi, o să-ncerc să cumpăr favorurile Biancăi dezvăluindu-i 
planul vostru de evadare şi pretinzând că v-am auzit vorbind despre 
uciderea ei. 

— Asta e o minciună, am şuierat. 

— E o exagerare, m-a contrazis ea, cu voce blândă. Şi-a lăsat 

ochii în jos. Dar pentru Bianca o să fie de-ajuns ca să ceară un duel. 
Sau ca să te silească să verşi sânge. Şi, dacă o să se ajungă la asta, o să 
mori. A răsuflat adânc. Nu vreau să se-ntâmple. Dar, dacă nu facem 
nimic ca să ne apărăm, Bianca o să-l omoare. Şi-o să facă din mine 
una dintre damele ei de companie. 

— N-o să îngădui să ţi se întâmple aşa ceva, am spus. 

Cuvintele mi-au ieşit din gură înainte de a apuca să le trec prin 
filtrul raţiunii. Dar aveau sunetul ferm şi cert al adevărului. Oh, la 
naiba. 

Şi-a ridicat privirea spre mine, din nou nesigură, prinzându-şi 
una dintre buzele ei catifelate între dinţi. 

— Serios? m-a întrebat. Eşti sincer? 

M-am strâmbat. 

— Da. Cred că da. 

— Atunci mă ajuţi? Ne ajuţi? 

Michael, Susan, Justine, Thomas. Dacă o ţineam tot aşa, trebuia 
să-mi angajez o secretară ca să ţină evidenţa tuturor persoanelor 
cărora trebuia să le port de grijă. 

— Te ajut pe tine. Thomas îşi poate purta de grijă singur. 

Ochii ei s-au umplut de lacrimi. 

— Domnule Dresden, te rog. Dacă pot să fac sau să spun ceva 
ca să te conving... 

— La naiba, am înjurat, făcându-l pe Michael să mă fulgere cu 
privirea. La naiba, la naiba, la naiba, femeie. De fapt, la naiba cu 
toate femeile. 

La asta m-a fulgerat Susan cu privirea. 

— E vampir, Justine. Se hrăneşte cu tine. De ce-ar trebui să-ţi 
pese ce se-ntâmplă cu el? 

— Dar e, totuşi, o individualitate, a insistat ea. Una care nu ţi-a 
făcut niciun rău. De ce n-ar trebui să-ţi pese ce se-ntâmplă cu el? 

Nu-mi place când îmi cere o femeie ajutorul şi eu decid cu 
nechibzuinţă să i-l ofer, deşi am zeci de motive perfect întemeiate 
să n-o fac. Nu-mi place când sunt ameninţat şi silit să acţionez 
prosteşte, riscând. Şi nu-mi place când cineva se plasează, din punct 
de vedere moral, pe o poziţie mai înaltă decât a mea şi astfel mă 
învinge. 

Justine le făcuse pe toate trei, dar nu-i puteam purta pică. Era 
prea dulce şi părea prea neajutorată. 

— Bine, am spus, în pofida raţiunii. Bine, staţi cât mai aproape. 
Dacă vreţi protecţia mea, faceţi ce vă spun şi când vă spun şi poate 
reuşim să scăpăm toţi cu viaţă de-aici. 

Ea s-a înfiorat, lăsându-se cuprinsă de un tremur care a 
străbătut-o în cel mai atrăgător mod cu putinţă, apoi s-a lipit de 
mine. 

— Mulţumesc, a murmurat, frecându-şi faţa de gâtul meu şi 
trimiţându-mi în josul şirei spinării un cortegiu de fulgere minuscule. 

— Mulţumesc, domnule Dresden. 

Am tuşit stânjenit şi, în ciuda protestelor zgomotoase ale 
impulsurilor mele sexuale, am respins cu hotărâre ideea de a obţine 
de la ea, mai târziu, mulțumiri mult mai complete. 

M-am gândit că vina o purta, probabil, veninul de vampir, care 
mă făcea să simt aşa ceva la un nivel mult mai intens. Cu siguranţă. 
Am împins-o pe Justine cu delicateţe şi mi-am ridicat privirea la 
timp ca să-l văd pe Thomas întorcându-se de pe podium, cu un plic 
în mână. 

— Ei, l-am întâmpinat, cu voce scăzută, când a ajuns lângă noi. 
S-ar părea că a mers destul de bine. 

Mi-a răspuns cu un zâmbet mai degrabă şters. 

— E... e înspăimântătoare când vrea să fie, nu-i aşa? 

— N-o lăsa să te intimideze, l-am sfătuit. Ce ţi-a dat? 

"Thomas a încercuit-o pe Justine cu braţul, şi ea şi-a lipit trupul 
de al lui ca şi cum ar fi vrut să se scufunde în el, abandonându-și 
aerul îngeresc. Vampirul mi-a răspuns ridicând plicul. 

— Un apartament în Hawaii. Şi un bilet până acolo, pentru 
noaptea asta. Mi-a sugerat să plec din Chicago. Pentru totdeauna. 

— Un singur bilet, am spus, cu ochii la Justine. 

— Mmmm. 

— Prietenesc gest din partea ei, am comentat. Uite ce e, Thomas. 
Amândoi vrem să plecăm cu bine de-aici în noaptea asta. Stai lângă 
mine şi fă ce-ţi spun. De acord? 

S-a încruntat uşor, apoi s-a uitat la tânăra lui însoţitoare cu 
reproş. 

— Justine, ţi-am spus să nu... 

— Trebuia, l-a întrerupt ea, cu o expresie serioasă, dar 
înspăimântată. Trebuia să te ajut cumva. 

El a tuşit. 

— Îmi cer scuze, domnule Dresden. Nu vreau să împovărez pe 
nimeni cu rezolvarea problemelor mele. 

Mi-am scărpinat ceafa. 

— E OK. Cred că ne putem ajuta unul pe altul. 

Vampirul a închis o clipă ochii. Pe urmă a spus, simplu şi sincer: 

— Mulţumesc. 

— Fi, am zis. 

Mi-am ridicat privirea spre Bianca tocmai când vorbea cu una 
dintre siluetele cu robă şi glugă. Urmărite de privirea ei, cele două 
creaturi au dispărut în spatele podiumului şi s-au întors cărând ceva 
evident de o greutate considerabilă. Au aşezat obiectul destul de 
mare, ascuns sub o pânză de un roşu întunecat, pe podium, lângă 
vampiră. 

— Harry Dresden, a tors ea. O veche şi preţuită cunoştinţă, 
vrăjitor din Consiliul Alb. Te rog să vii şi să primeşti ceea ce tânjesc 
de mult să-ţi pot oferi. 

Mi s-a pus un nod în gât şi am aruncat o privire către Michael 
şi Susan. 

— Fiţi cu ochi-n patru, am spus. Dacă are de gând acţioneze, 
cred c-o s-o facă acum, când suntem despărțiți. 

El mi-a pus mâna pe umăr. 

— Domnul fie cu tine, Harry. 

Energia mi-a vibrat pe piele, şi cei mai apropiaţi vampiri s-au 
foit neliniştiţi şi s-au retras cu câţiva paşi. Michael şi-a dat seama că 
remarcasem efectul şi mi-a zâmbit uşor, oarecum jenat. 

— Fii prudent, domnule Dresden, a spus Susan. 

M-am uitat la ei înălţând scurt din sprâncene, am dat din cap 
către Thomas şi Justine, apoi am înaintat, cu bastonul în mână şi 
cu pelerina ieftină fluturându-mi în aerul nopţii în timp ce urcam 
scările podiumului. Am simţit în colţul ochiului usturimea unui 
strop de sudoare care mi-a mânjit probabil machiajul. Nu i-am dat 
atenţie şi am întâlnit ochii Biancăi când am ajuns la acelaşi nivel cu 

ea. Vampirii n-au suflete. Nu avea de ce să se teamă de privirea mea. 
Şi nu era atât de puternică încât să mă hipnotizeze cu a ei. Sau, cel 
puţin, cu doi ani în urmă nu fusese. Ochii ei negri, frumoşi, în a 
căror adâncime puteai să te pierzi, au continuat să-i fixeze pe ai mei. 

Am reconsiderat situaţia şi, prudent, mi-am concentrat privirea 
asupra vârfului desăvârşitului ei nas cârn. l-am văzut pieptul 
tresăltând de încântare sub rochia de flăcări şi şi-a exprimat satisfacția 
torcând scurt, ca o pisică. 

— Oh, Harry Dresden. Eram nerăbdătoare să te văd în seara 
asta. La urma urmelor, eşti un bărbat foarte frumos. Dar acum arăţi 
absolut ridicol. 

— Mulţumesc, am spus. În afară de cei doi servitori în robe din 
partea din spate a podiumului, nu ne puteau auzi nimeni, aşa că am 
adăugat: Cum ai plănuit să mă ucizi? 

A păstrat o clipă tăcerea, gânditoare. Pe urmă m-a întrebat, 
înclinându-şi fruntea de ochii lumii — ai mulţimii din curte: 

— O ţii minte pe Paula, domnule Dresden? 

l-am răspuns cu acelaşi gest, dar de o mai mică amploare, 
dându-i o uşoară aparenţă de insultă. 

— Da. Frumoasă. Politicoasă. N-am avut ocazia să mă aflu prea 
mult în prezenţa ei. 

— Nu. A murit la numai o oră după ce ai pus piciorul în casa 
mea. 

— Mi-am imaginat că e cu putinţă să-şi fi găsit sfârşitul astfel. 

— Vrei să spui că e cu putinţă s-o fi ucis tu. 

— Nu e vina mea că ţi-ai pierdut controlul şi i-ai supt toată 
viaţa, Bianca. 

A zâmbit, arătându-şi dinţii de un alb orbitor. 

— Oh, ba da, vina îţi aparţine, domnule Dresden. Ai venit în 
casa mea. M-ai adus în pragul nebuniei. M-ai ameninţat că mă 
nimiceşti, ca să mă supun voinţei tale. 

S-a aplecat în faţă, lăsându-mă să arunc o privire sub rochia ei 
din flăcări. Nu purta nimic pe dedesubt. 

— Acum e momentul să-ţi fac aceeaşi favoare. Nu sunt cineva 
pe care-l poţi călca în picioare, pe care-l poţi trânti cu un dos de 
palmă oricând simţi nevoia. Nu mai sunt. A ezitat o clipă înainte 

de a continua. Într-un fel, Dresden, îţi sunt recunoscătoare. Dacă 
nu mi-aş fi dorit cu atâta ardoare să te ucid, n-aş fi ajuns niciodată 
să am puterea şi relaţiile de acum. N-aş fi ajuns niciodată să conduc 
Curtea. A cuprins într-un gest mulțimea de vampiri de sub noi, 
întregul teren înconjurat de gardul viu, bezna. Într-un fel, toate 
astea sunt creaţia ta. 

— E o minciună, am spus, fără să ridic glasul. Nu te-am pus eu 
s-o manevrezi pe Mavra ca să lucreze pentru tine. Nu ţi-am cerut 
eu să-i porunceşti să tortureze sărmanele fantome, să stârnească 
agitaţie în Niciodatănicicând şi să-l aducă pe demonul de casă al lui 
Kravos înapoi, în lume, să chinuiască oameni nevinovaţi ca să poţi 
tu ajunge la mine. 

Zâmbetul ei s-a lăţit. 

— Asta îţi imaginezi că s-a întâmplat? Oh, vai, domnule 
Dresden. Te aşteaptă o surpriză neplăcută. 

Furia m-a făcut să-mi ridic ochii ca să-i întâlnesc privirea, mi-a 
dat putere ca să nu mă las stăpânit de ea. Nu, nu era o greşeală. 
Puterile îi crescuseră într-adevăr în ultimii doi ani. 

— N-am putea să încheiem odată povestea asta? 

— Orice merită să fie făcut, merită să fie făcut pe îndelete, a 
murmurat ea, dar a întins o mână şi a tras de pânza roşie, descoperind 
obiectul. 

— Pentru tine, domnule Dresden. Cu toată sinceritatea. 

Pânza a alunecat de pe o piatră de mormânt din marmură 
albă, cu o pentagramă de aur în centru. Deasupra ei stătea scris, cu 
majuscule dăltuire: AICI ZACE HARRY DRESDEN. lar sub ea 
am citit: A MURIT FĂCÂND CEEA CE E CORECT. De partea 
laterală a pietrei era lipit un plic. 

— Îşi place? a susurat Bianca. I se adaugă propriul tău loc de 
veci în Graceland, alături de mica Inez, atât de dragă nouă. Sunt 
sigură c-o să aveţi multe să vă spuneţi. Când va veni timpul, fireşte. 

M-am uitat la piatra de mormânt şi apoi la ea. 

— Dă-i drumul, am spus. Fă-ţi mutarea. 

A râs, un sunet bogat, care a ajuns la urechile mulţimii. 

— Oh, domnule Dresden, a spus, coborându-şi glasul. Chiar 
nu înţelegi, nu-i aşa? Nu te pot lovi direct. În ciuda a tot ce mi-ai 

făcut. Dar mă pot apăra. Pot fi alături de oaspeţii mei, nevoiţi să se 
apere. Te pot privi murind. Şi, dacă unii se înfurie prea tare şi în 
confuzia stârnită mai mor pe lângă tine şi alții, ei, asta e. Vina nu se 
poate răsfrânge asupra mea. 

— Thomas, am spus. 

— Şi târfuliţa lui. Şi cavalerul, şi prietena ta, reportera. O să 
savurez restul serii, Harry. 

— Prietenii îmi pot spune Harry. Nu tu. 

Bianca a zâmbit. 

— Răzbunarea e ca sexul, domnule Dresden. E cu atât mai 
plăcută când se apropie lent şi pe tăcute până când simţi că e 
implacabilă. 

— Habar n-am ce se spune despre răzbunare. Dar sper că mai ai 
încă o placă de marmură. Pentru celălalt mormânt. 

Cuvintele mele şi-au atins ţinta şi vampira s-a crispat. Pe urmă 
le-a făcut semn servitorilor, care mi-au ridicat piatra de mormânt în 
mâinile lor înmănuşate şi au plecat cu ea. 

— O trimit direct la Graceland, domnule Dresden. Vei avea 
patul pregătit înainte de a răsări soarele. 

M-a concediat cu o zvâcnire a mâinii. 

Mi-am înclinat fruntea, un gest rece, formal, fără conţinut. 

— Vom vedea. 

Cum sună, ca ripostă? 

Pe urmă i-am întors spatele şi am coborât treptele cu picioarele 
tremurându-mi uşor, dar cu spatele drept, ţeapăn. 

— Ce s-a-ntâmplat, Harry? m-a întrebat Michael, când am 
ajuns destul de aproape. 

Am ridicat o mână şi am clătinat din cap, încercând să mă 
gândesc. Capcana mi se închidea deja în jur. Atâta lucru puteam 
să simt. Dar, dacă mi-aş fi putut da seama care era planul Biancăi, 
dacă i-aş fi anticipat mişcările, poate aş fi putut ajunge cu o mutare 
înaintea ei. 

Nu mă îndoiam că Michael şi ceilalți puteau sta de veghe, 
remarcând la timp orice pericol, în vreme ce eu îmi storceam creierii 
cu furie, străduindu-mă să descifrez logica vampirei. Naşa mea a 
înaintat cu graţie la chemarea Biancăi, apoi s-a oprit o clipă şi şi-a 

ridicat ochii spre podium. 

Bianca i-a oferit o casetă mică, neagră. Lea a deschis-o şi un 
tremur i-a străbătut lent tot trupul, făcându-i părul roşu ca flacăra 
să unduiască, scânteind. A închis-o la loc înainte de a vorbi. 

— Un cadou princiar. Din fericire, aşa cum e obiceiul poporului 
meu, am adus ceva de aceeaşi valoare, pe care vreau să ţi-l dăruiesc 
în schimb. 

Naşa mea i-a făcut semn unui servitor, care s-a apropiat şi i-a 
întins o cutie lungă, de culoare întunecată. Ea a deschis-o, i-a 
arătat-o pentru o clipă Biancăi, apoi s-a întors spre noi, pentru ca 
darul să poată fi văzut de întreaga Curte. 

Amoracchius. Sabia lui Michael. Scânteia în cutia întunecată şi 
reflecta lumina roşiatică radiind o strălucire pură, argintie. Lângă 
mine, Michael a înţepenit, înăbuşindu-şi un țipăt. 

Din mulţimea de vampiri şi alte creaturi s-a înălțat un murmur. 
Toată lumea recunoscuse sabia. Lea a savurat spectacolul câteva 
clipe, apoi a închis cutia şi i-a oferit-o vampirei. Bianca şi-a pus-o 
pe genunchi şi a zâmbit către mine şi, am presupus, către Michael. 

— O replică demnă de darul meu, a spus. Îţi mulţumesc, 
doamnă Leanandsidhe. O invit aici pe Mavra, de la Curtea Neagră. 

Naşa mea s-a retras. Mavra s-a pierdut în beznă şi a reapărut pe 
podium. 

— Mavra, eşti cel mai îndatoritor şi cel mai respectabil oaspete 
din casa mea, a spus vampira. Şi sper că găseşti modul în care ne 
purtăm corect şi echitabil. 

Mavra s-a înclinat în faţa Biancăi, tăcută, cu ochii ei sticloşi 
strălucind, îndreptaţi spre Michael. 

— Oh, Iisuse, am şoptit. Câtă ticăloşie. 

— Nu asta a vrut să spună, Doamne, a zis Michael. Harry? Ce- 
ai vrut să spui? 

Mi-am încleştat dinţii, aruncând priviri grăbite în toate părțile. 
Toţi se uitau la mine, toţi vampirii, domnul Ferro, toată lumea. Toţi 
ştiau ce urma. 

— Piatra de mormânt. Era scris pe blestemata aia de piatră. 

Bianca mi-a urmărit revelaţia fără să-şi piardă zâmbetul de pe 
buze. 

— Atunci, Mavra, te rog să accepţi aceste mici simboluri ale 
bunelor mele intenţii, alături de speranţele mele că te vei bucura 
împreună cu noi de răzbunare şi prosperitate. 

L-a oferit cutia în care se afla Sabia, şi Mavra a primit-o. Bianca 
şi-a înclinat apoi capul, arătând în jos, şi servitorii i-au adus un alt 
obiect acoperit. Tot ei au îndepărtat pânza dintr-o smucitură şi am 
putut s-o vedem pe Lydia. Părul ei ciufuli fusese tăiat, avea acum 
o pieptănătură elegantă şi purta o bluză şi pantaloni scurţi din lycra 
care-i scoteau în evidenţă şoldurile şi frumuseţea membrelor palide. 
Se uita în lumină cu ochi sticloşi, de drogat, şi atârna neputincioasă 
între cei doi servitori. 

— Dumnezeule! a exclamat Susan. Ce-au de gând să-i facă 
bietei fete? 

Mavra s-a întors spre Lydia, strecurându-şi în acelaşi timp mâna 
în cutie. 

— O dulceaţă, a hârâit vocea ei şuierătoare. Şi s-a uitat din nou 
la Michael. Acum o să-mi deschid cadoul. S-ar putea să se strice 
puţin luciul oţelului, dar sunt sigură că atâta lucru nu e o problemă. 

Michael a tras brusc aer pe nări. 

— Ce se petrece? a răbufnit Susan. 

— Sângele nevinovaţilor, a mârâit el. Sabia e vulnerabilă. Vrea 
s-o distrugă. Harry, asta n-o pot îngădui. 

În jurul meu, vampirii şi-au lăsat jos paharele cu vin, şi-au scos 
costumele şi şi-au dezgolit colții plini de pete stacojii, zâmbindu-mi 
alene. Sus, pe podium, Bianca a izbucnit în râs în timp ce Mavra a 
deschis cutia ca să ia Sabia. Amoracchius a părut să scoată un clinchet 
furios când a atins-o vampira, dar Mavra s-a mulţumit să privească 
lama arătându-şi dinţii în timp ce o ridica. 

Thomas s-a apropiat de noi, împingând-o pe Justine în spatele 
lui şi trăgându-şi sabia din teacă. 

— Dresden, a şuierat el. Dresden, nu fi idiot. Nu e vorba decât 
de o viaţă — viaţa unei fete şi o sabie, puse în balanţă contra noi toţi. 
Dacă acţionezi acum, ne semnezi tuturor condamnarea la moarte. 

— Harry? a întrebat Susan, cu voce tremurătoare. 

Michael s-a întors spre mine cu înverşunarea întipărită pe chip. 

— Păstrează-ţi credinţa, Dresden. Nu e totul pierdut. 

Eu unul n-aveam nicidecum impresia asta. Dar nu trebuia să 
fac nimic. Nu trebuia să mişc nici măcar un deget. Dacă voiam 
să plec teafăr, tot ce-aveam de făcut era să stau liniştit. Să nu fac 
nimic. Nu trebuia decât să stau acolo şi să mă uit cum omorau o fată 
care venise la mine cu câteva zile înainte, implorându-mă s-o apăr. 
Nu trebuia decât să-i ignor ţipetele în timp ce-o spinteca Mavra. 
Nu trebuia decât să-i las pe monştrii să distrugă unul dintre cele 
mai importante bastioane care le stăteau în drum. Nu trebuia decât 
să-l las pe Michael să meargă la moarte, să invoc protecţia legilor 
ospitalităţii pentru Susan, şi apoi puteam pleca liniştit. 

Michael a dat din cap către mine, apoi şi-a scos ambele cuțite şi 
s-a întors spre podium. 

Am închis ochii. 

lartă-mă, Doamne, pentru ceea ce urmează să fac. 

L-am prins pe Michael de umăr înainte de a face primul pas. Pe 
urmă, ţinându-mi bastonul în mâna stângă, am scos lama de sabie 
în afara lui şi l-am răsucit, adunându-mi voinţa şi trimiţându-i-o 
în mâner, ceea ce a făcut runele cu care era gravat să împrăştie o 
lumină alb-albăstruie. 

Michael mi-a adresat un zâmbet larg, războinic, şi a trecut în 
dreapta mea. Thomas mi-a aruncat o privire, şoptindu-mi: 

— Suntem morţi. 

Dar a trecut în stânga mea, cu sabia cristalină scânteindu-i în 
mână. 

Din rândurile vampirilor s-a înălţat un urlet, ca un val asurzitor. 
Mavra şi-a îndreptat ochii spre noi, adunând din nou întuneric 
între degetele mâinii sale libere. Bianca s-a ridicat încet, cu triumful 
strălucindu-i în ochi. În lateralul nostru, Lea şi-a pus mâna pe braţul 
domnului Ferro, încruntându-se uşor şi trăgându-se deoparte. 

Mavra a şuierat, ridicând Sabia Amoracchius deasupra capului. 

— Harry? a întrebat Susan. Mâna ei tremurătoare mi-a atins 
umărul. Ce facem? 

— Stai în spatele meu, Susan. Am strâns din dinţi. Cred că fac 
ceea ce e corect. 

Chiar dacă asta o să mă ucidă, mi-am spus. Pe mine şi pe voi toți. 

În jocuri, în cărțile de istorie şi în tratatele militare, profesorii, 
veteranii şi alţi specialişti trasează diagrame şi aliniază figurine în 
coloane şi şiruri ordonate. Îţi arată, metodic, cum a făcut o anumită 
divizie o breşă în linia unui front, sau cum şi-au menţinut nişte 
soldaţi poziţia în situaţii în care alţii au pierdut teren. 

Dar totul nu e decât o iluzie. O luptă adevărată, indiferent dacă 
iau parte câteva zeci de combatanți sau câteva mii, e o inevitabilă 
harababură în mişcare fluidă, dificil de urmărit. Iluzia îţi poate 
arăta care a fost rezultatul, dar nu-ţi spune nimic despre năvala 
şi înghesuiala trupurilor, despre urlete, despre spaimă, despre 
şovăielnica alternanță a înaintărilor şi retragerilor. În timpul unei 
lupte, totul e mişcare frenetică, urlet demenţial şi învolburare de 
impresii fulgerătoare, care dispar aproape înainte de a avea timp să 
le înregistrezi. Înstinctul şi reflexele domină totul — nu există timp 
de gândire şi, dacă ţi se oferă totuşi o secundă sau două, prin minte 
nu-ţi trece decât o singură întrebare: „Cum pot să rămân în viaţă?” 
Eşti extrem de conştient de tot ce se petrece în jurul tău. E un gen 
obscur de tortură, un infern temporar — fiindcă, într-un fel sau 
altul, se termină repede. 

Un val de vampiri a năvălit spre noi. S-au năpustit cu o viteză 
animalică, într-o învălmăşeală de feţe contorsionate şi umflate, de 
ochi negri holbaţi. Aveau guri prea larg căscate, cu fălcile atârnând, 
cu colții dezgoliţi, şuierau şi urlau. Unul ţinea o suliță lungă, pe care-a 
împins-o spre burta palidă a lui Thomas. Justine a ţipat. Thomas 
şi-a rotit sabia cristalină şi a respins vârful suliţei, despărţindu-l apoi 
dintr-o lovitură de restul armei. 

Fără să se sinchisească, vampirul care o mânuise s-a repezit la el 
şi şi-a înfipt colții în braţul lui, mai jos de cot. Thomas l-a împins, 

dar celălalt nu s-a lăsat desprins. Aşa că reprezentantul Curții Albe 
a schimbat tactica, ridicându-şi brusc atacatorul de la pământ şi 
trecându-şi sabia peste burta lui, care s-a despicat, eliberând o 
cascadă noroioasă de sânge închegat. Vampirul s-a prăbuşit, scoțând 
un urlet bolborositor, în parte de furie şi în parte de durere. 

— Tăiaţi-le burţile! a strigat Thomas. Fără sânge sunt prea slabi 
ca să lupte! 

Michael a oprit o lamă de macetă în cădere cu apărătoarea 
metalică a antebraţului, apoi a spintecat cu un cuţit burta vampirului 
care o ţinea. Sângele a ţâşnit şi atacatorul a căzut, zvârcolindu-se. 

— Ştiu, s-a răstit Michael, drept răspuns, aruncându-i lui 
Thomas o privire iritată. 

Apoi a fost îngropat sub o viermuială de trupuri înveşmântate 
în roşu. 

— Michael! am strigat. 

M-am îndesat în învălmăşeală, încercând să ajung până la el, dar 
am fost împins într-o parte. L-am văzut împotrivindu-se şi căzând 
într-un genunchi, am văzut vampirii repezindu-se la el cu cuţitele şi 
cu colții, am văzut dinţi rupând şi lovind şi, dacă a luat foc vreunul 
dintre ei, ca mai înainte, eu nu l-am zărit. 

Kyle a apărut dincolo de vampirii îngrămădiţi peste cavalerul 
căzut. Mi-a arătat colții, apoi a scos un pistol semiautomat, un 
model scump. Placat cu aur. 

— Adio, Dresden. 

Mi-am ridicat bastonul, cu runele licărindu-i albastre şi albe. 

— Venteferro! m-am răstit apoi. 

Vraja a trecut ca o şoaptă de la o rună la alta. Magia pământului 
nu € exact ceea ce s-ar numi punctul meu forte, dar îmi place s-o 
practic. Runele şi puterea trimisă de voinţa mea în baston s-au extins 
în afara lui şi au prins pistolul în unde magnetice invizibile. Mă 
temusem că vrăjile pe care le înglobasem în arma mea îşi pierduseră 
puterea din cauza vechimii, dar rezistaseră şi lucrau. Pistolul a zburat 
din mâinile lui Kyle. 

L-am aruncat prin aer, izbind în faţă un alt vampir, care se 
repezea la Justine. L-a pocnit cu o viteză apropiată de a sunetului şi 
l-a azvârlit înapoi, în întuneric. Fata s-a răsucit când un alt vampir 

s-a năpustit la ea, numai ca să-i fie picioarele secerate literalmente 
de sabia lui Thomas. 

— Iesu domine! 

Vocea lui Michael a răsunat de sub vampiri ca o goarnă de 
alamă şi, cu o bruscă răbufnire a unor forțe invizibile, trupurile au 
zburat în sus, îndepărtându-se, cu pielea smulsă atârnând în fâşii 
însângerate, ca nişte bucăţi de pânză zdrenţuite, şi lăsând la vedere 
carnea de dedesubt, cu luciul ei negru, unsuros. 

— Domine! a strigat din nou Michael, ridicându-se şi azvârlind 
de pe el vampiri spintecaţi, ca un câine care se scutură de apă. Lava 
quod est sordium” 

— Haide! i-am strigat, înaintând cu paşi mari către scările 
podiumului. Michael despicase în două marea stacojie — vampirii 
uluiţi se ridicau de la pământ sau, în loc să atace, se opriseră, 
ameninţători şi şuierând, la vreo doi metri distanţă. Susan şi Justine 
au prins unul care încerca să se furişeze mai aproape şi au descurajat 
pe oricine ar fi vrut să-i urmeze exemplul împroşcându-l cu apă 
sfinţită din coşul de picnic. Creatura a căzut pe spate urlând, 
înfigându-şi degetele în ochi şi zvârcolindu-se ca un gândac pe 
jumătate strivit. 

— Bianca! a strigat Thomas. Singura noastră şansă e să le 
doborâm conducătoarea! 

Un cuţit a ţâşnit din întuneric, zburând prea repede ca să-l 
pot zări. Dar l-a văzut Thomas. S-a întins şi şi-a pus sabia în calea 
loviturii pline de ură, deviind-o. 

Am ajuns la piciorul scării. 

— Thomas, ţine-i pe loc aici. Michael, noi doi urcăm. 

N-am aşteptat să văd dacă-mi dădeau ascultare — m-am mulţumit 
să mă întorc spre trepte şi să le urc în grabă, cu sabia şi bastonul gata 
de luptă şi cu un gol în stomac. N-aveam cum s-ajungem la timp ca 
s-o salvăm pe Lydia. 

Dar am ajuns. Carnagiul atrăsese evident atenţia Mavrei, care 
se holba la sânge, cu buzele zbârcite retrase de pe dinţii galbeni. S-a 
uitat la mine şi răutatea i-a schimonosit trăsăturile. S-a răsucit spre 


1 Iesu domine, lava quod est sordium — Doamne Iisuse, 
curăţeşte-ne de păcatele noastre (n. trad.) 

Lydia, cu sabia ridicată. 

— Michael! am strigat, apoi mi-am întins bastonul. Venzeferro! 

Când i s-a înfăşurat puterea mea în jur, din Amoracchius a 
răbufnit o lumină în nuanţe contrastante de albastru şi auriu, într- 
un noian de scântei care au făcut-o pe Mavra să-şi urle surprinderea 
şi durerea. Vampira s-a retras, dar a rămas cu mâinile palide încleştate 
de sabie. 

— Cum vrei tu, săltăreaţo, am bombănit. 

Am strâns din dinţi în timp ce bastonul îmi fumega şi îmi vibra 
în mână. 

— Vente! Venteferro! 

Am rotit brusc bastonul, descriind un arc larg, şi vampira a 
şuierat când s-a trezit ridicată în aer odată cu sabia de care se ţinea, 
apoi a căzut în curte ca o minge gonflabilă. S-a izbit puternic de 
dalele de piatră, cu zgomot de oase crăpate drept acompaniament 
sinistru. Din sabie a răbufnit un alt nor de scântei argintii 
răzbunătoare, şi arma s-a îndepărtat apoi de Mavra învârtindu-se, 
cu lama străfulgerând când a izbit pavajul. 

M-a inundat un val de oboseală şi de ameţeală şi am reuşit cu 
greu să rămân în picioare. Chiar şi folosind bastonul gravat cu rune 
drept centralizator, efortul aproape că-mi depăşise puterile. Mi-am 
încleştat dinţii, sperând să nu pic pur şi simplu într-o parte. În ceea 
ce privea magia, ajunsesem la fundul sacului. 

— Harry! a strigat Michael. Atenţie! 

Mi-am ridicat ochii şi am văzut-o pe Mavra revenind pe podium, 
nu pe scări, ci aterizând, după un singur salt, la câţiva paşi de mine. 
Cavalerul a înaintat, ţinând în mână pumnalul cu vârful în jos, ca 
pe o cruce îndreptată către vampira de la Curtea Neagră. Mavra şi-a 
întins spre el mâinile, împroşcându-l cu întunericul care i se scurgea 
din palme ca uleiul. Negura sfârâia şi clipocea, înălţând trâmbe de 
abur, iar Michael i-a ieşit în întâmpinare, cu un foc alb adunându-se 
în jurul crucii ridicate. Vampira a scos un țipăt surd, şuierător, şi a 
dat înapoi, silită să se îndepărteze de mine. 

— Harry, grăbeşte-te! a strigat Thomas, de la baza scării. Nu mai 
rezistăm prea mult! 

Am cercetat podiumul cu privirea, dar, în dansul de umbră 

şi lumină de lampă cu halogen orchestrat de crucea în flăcări din 
mâna lui Michael, Bianca şi servitorii ei nu se vedeau nicăieri. 
M-am apropiat în grabă de Lydia şi mi-am pus sabia subţire în teacă 
înainte de a sălta fata în braţe. 

— Nu prea mult? am spus. Eu mă mir că am supravieţuit până 
acum! 

— Lumina străluceşte cu atât mai tare cu cât e întunericul mai 
adânc! a strigat Michael, cu chipul radiindu-i de o bucurie sălbatică 
şi cu ochii arzându-i cu o pasiune şi cu o sete de răzbunare pe care 
nu le mai văzusem la el niciodată. A continuat s-o oblige pe Mavra 
să se retragă din faţa focului paralizant al crucii până când creatura 
a căzut de pe podium cu un țipăt. Să vină forţele nopţii! s-a înălţat 
din nou vocea cavalerului. O să le ţinem piept! 

— O să plecăm dracului de-aici, asta o să facem, am murmurat, 
apoi am adăugat, cu glas mai sonor: Înapoi, la scară! Haide! 

M-am întors spre trepte şi i-am văzut la baza lor, între cele două 
proiectoare, pe Thomas, Susan şi Justine ţinând pe loc un cerc de 
vampiri. De creaturi nu mai atârnau decât câteva zdrenţe de piele 
şi de pânză. Dintre cei de la Curtea Roşie, câţiva încă mai aveau, 
parţial, înfăţişare omenească, dar cei mai mulți rămăseseră goi, 
eliberaţi de măştile de carne pe care le purtaseră. Creaturi negre, 
flasce, cu feţe oribil schimonosite, majoritatea cu burţi umflare, 
pline cu sânge proaspăt. Ochi negri, scânteind în noapte goliţi de 
orice altceva în afară de foame. Mâini cu degete lungi, scheletice, 
terminate cu gheare negre, ca şi degetele încovoiate ale picioarelor. 
Membrane întinse între braţe şi coaste, acoperite cu o mucozitate 
scârboasă. Întreaga oroare ascunsă sub trupurile superbe de mai 
înainte. 

Un vampir s-a repezit spre Thomas, în timp ce altul s-a întins 
s-o înşface pe Susan. Ea i-a împins crucea în faţă, dar, spre deosebire 
de ceea ce se întâmplase cu Mavra, lemnul nu s-a aprins ca să dea 
lumină. Magia credinţei nu e întotdeauna uşor de folosit, nici 
măcar împotriva vampirilor, iar cei din Curtea Roşie, nişte creaturi 
mai puternic ancorate în realitatea noastră decât grosul cetăţenilor 
magici ai lenebrelor, sunt greu de respins. Vampirul a urlat, 
deschizându-şi larg gura, şi a împroşcat gluga roşie a lui Susan cu 

salivă efervescentă. 

Ea s-a răsucit şi s-a ferit şi, cu mâna liberă, a scos încă un flacon 
cu apă sfinţită, dar n-a aruncat-o peste vampir, ci peste proiectorul 
dintre ei. La contactul cu suprafaţa încinsă, apa s-a evaporat 
cu un şuier ascuţit, dând brusc naştere unui nor de abur care a 
învăluit în întregime creatura. Cu un țipăt subţire, care ieşit din 
plaja frecvenţelor percepute de urechea omenească, pierzându-se 
deasupra ei, atacatorul s-a retras de lângă Susan cu pielea jupuindu- 
i-se şi lăsând la vedere muşchii fibroşi şi oasele. 

Susan a scotocit în coş pe bâjbâite şi şi-a scos pistolul. A tras, 
pac-pac-pac, o ratală rapidă, trimisă de panică în burta vampirului, 
care a plesnit într-un vălătuc de sânge. Creatura a căzut la pământ, 
şi-mi aduc aminte că m-am gândit că-l omorâse — îl lichidase cu 
adevărat definitiv pe unul dintre monştri. M-a străbătut un val 
arzător de mândrie şi am început să cobor treptele. 

Şi atunci ni s-a terminat norocul. 

Justine a făcut un pas prea mult în lateral şi Bianca a apărut ca din 
pământ, a prins-o de păr şi a tras-o de lângă Thomas. Vampirul de 
la Curtea Albă s-a răsucit brusc către ele, dar era prea târziu. Bianca 
a lipit-o pe fată cu spatele de pieptul ei şi i-a înconjurat gâtul cu 
degetele, cu o delicateţe înşelătoare. Încă sub înfăţişare omenească şi 
foarte calmă, a început să mângâie cu cealaltă mână burta captivei. 
Justine se zbătea, dar vampira i-a înclinat pur şi simplu capul într-o 
parte şi şi-a trecut limba peste gâtul ei cu o lentoare senzuală. Ochii 
fetei s-au deschis larg, plini de panică. Însă pleoapele au început 
să-i cadă, grele, o clipă mai târziu. S-a înfiorat şi trupul i s-a destins, 
sprijinindu-se de Bianca, arcuindu-se încet spre ea. Buzele pline ale 
vampirei şi-au săltat colţurile înainte de a şopti la urechea lui Justine 
ceva care a făcut-o să scâncească. 

— Destul, a spus Bianca. 

Şi în curte s-a aşternut instantaneu liniştea. Eu şi Michael eram 
pe scări, cu puţin mai sus decât Thomas şi Susan. Vampirii alcătuiau 
un cerc în jurul lor, la o distanţă suficient de mare ca să nu-i poată 
atinge vârful sabiei lui Thomas. Eu o duceam pe Lydia, nemişcată, 
în braţe. 

— Jocul s-a încheiat, vrăjitorule, a spus Bianca, cu ochii la mine. 

— Încă nu ne-aţi înfrânt, i-am strigat eu. E o mişcare inteligentă 
din partea ta şi a semenilor tăi să vă daţi la o parte din calea mea 
înainte de a-mi ieşi din fire. 

Bianca a râs, smulgând absentă câteva dintre petalele care oricum 
acopereau prea puţin sânii tinerei Justine. 

— Dresden, cu siguranţă nu mă crezi atât de proastă încât să 
nu-mi dau seama că blufezi. Ţi-ai folosit deja aproape toată puterea. 
Cu ce ţi-a rămas abia te mai ţii pe picioare. Dacă ai fi fost în stare 
să-ţi croieşti drum spre ieşire, ai fi făcut-o până acum. Vampira s-a 
uitat apoi la Michael. Şi tu, cavalere. Vei avea o moarte glorioasă 
şi vei lua cu tine multe dintre oribilele creaturi ale nopţii. Dar eşti 
copleşit numeric, singur şi fără sabie. Vei muri. 

— Ei, atunci e bine că ne-am adus ajutoare, am spus, uitându- 
mă la Thomas şi Susan. Tu, Bianca, şi întreaga ta Curte n-aţi fost în 
stare să ne doborâţi. Mi-am plimbat privirea peste vampirii de jos 
şi am adăugat: Toți micii tăi lingăi, aici de faţă, au în faţa lor câte 
o eternitate. Şi e rău când pierzi o eternitate. Poate că, în cele din 
urmă, o să ne înfrângeţi. Dar toţi cei care vor să-şi piardă între timp 
eternitatea sunt rugaţi să facă un pas în faţă. 

Liniştea a pus stăpânire pe curte pentru câteva clipe. Mi-am 
îngăduit să primesc un strop de speranţă în inima care-mi bătea 
nebuneşte. Kenny Rogers, bagă-ţi unghia-n gât. Dacă bluful meu 
ţinea, mă puteam considera un jucător de cărţi mai bun decât a visat 
el vreodată. 

Bianca s-a mulţumit să zâmbească şi să se-ntoarcă spre Thomas. 

— E atât de frumoasă, vere de la Curtea Albă. Mi-am dorit-o 
din clipa în care am văzut-o prima oară. Vampira şi-a lins buzele. 
Ce-ai zice de un târg? 

Am mârâit. 

— Crezi că vrem să facem afaceri cu tine? 

Thomas şi-a ridicat privirea spre mine. Era incredibil de curat 
— fără niciun strop stacojiu pe pielea lui palidă, neîntinat, cu pânza 
din jurul şoldurilor şi aripile imaculare. 

— Dă-i drumul, a spus. Te ascult. 

— Dă-ni-i, Thomas Raith. Dă-ni-i pe cei trei şi ia fata, pentru 
totdeauna a ta, fără să-ţi mai contest vreodată dreptul asupra ei. 

Acum pot avea oricâte păpuşele de soiul ăsta. De ce-ar fi una mai 
bună decât alta? 

— Thomas, am spus, ştiu că de-abia ne-am cunoscut, dar, 
ascultă-mă, nu te încrede în ea. A plănuit deja cum să te ucidă. 

EI şi-a plimbat de câteva ori privirea de la mine la Bianca. Mi-a 
întâlnit ochii o clipă — aproape destul de mult ca să pot privi în el. 
Apoi a întors capul. Am avut impresia că încerca să-mi spună ceva. 
Nu ştiu ce. Poate voia să-şi ceară iertare. 

— Ştiu, domnule Dresden, a spus. Dar... mă tem că lucrurile 
s-au schimbat. 

N-a lovit-o cu piciorul pe Susan, şi-a proptit doar talpa sandalei 
în ea şi a împins-o în mulţimea de vampiri. Ea a ţipat scurt, uluită, 
apoi vampirii au luat-o şi au târât-o în întuneric. 

Thomas şi-a lăsat sabia în jos şi s-a întors spre mine, cu spatele la 
vampiri. Sâsâind, cu priviri lacome, ei s-au apropiat de Michael şi de 
mine, trecând pe lângă vlăstarul casei Raith, unul chiar frecându-se 
de picioarele lui. Thomas s-a strâmbat cu dezgust şi s-a tras într-o 
parte. 

— Îmi pare rău, domnule Dresden. Harry. Îmi placi destul de 
mult. Dar mă tem că pe mine însumi mă plac mult mai mult. 

Pe urmă s-a tras înapoi, în timp ce vampirii se îngrămădeau la 
baza scării. Undeva, în beznă, Susan a ţipat scurt, îngrozită. Sunetul 
s-a stins într-un geamăt. După care nu s-a mai auzit nimic. 

Bianca mi-a zâmbit dulce, peste capul lui Justine, căzut pe umăr 
fără vlagă. 

— Şi aşa se termină, vrăjitorule. Voi doi veţi muri. Dar nu te 
teme, n-o să vă găsească nimeni trupurile. 

S-a uitat în spate, către locul unde se pierduse Thomas în 
mulţime, şi a adăugat: 

— Kyle, Mavra. Ucideţi-l şi pe micul bastard cu burta albă. 

Thomas şi-a întors brusc privirea spre ea, mârâind: 

— Căţea! 

Buzele mi s-au mişcat în fel şi chip, dar n-a ieşit niciun cuvânt. 
Cum ar fi putut? În cuvinte nu încăpeau toată frustrarea, toată furia 
şi toată spaima care-mi curgeau prin vene. Îmi sfâşiau oboseala ca 
spinii, ca sârma ghimpată. Nu era drept. Făcuserăm tot ce puteam 

face. Riscaserăm totul. 

Nu. Hotărârile le luasem de unul singur. 

Eu riscasem totul. 

Şi pierdusem. 

Numai eu şi Michael nu puteam să le ţinem piept tuturor. Şi o 
luaseră pe Susan. Ajutorul pe care avuseserăm impresia că l-am găsit 
se întorsese împotriva noastră. 

O aveau pe Susan. 

Şi vina era a mea. N-o ascultasem atunci când ar fi trebuit s-o 
ascult. Nu o protejasem. Şi acum urma să moară din cauza mea. 

Nu ştiu cum s-ar fi simţit altcineva înțelegând toate astea. Nu 
ştiu dacă disperarea, dezgustul faţă de sine însuşi şi furia neajutorată 
i-ar fi năruit pe alţii ca pe un ciment prea sfărâmicios, i-ar fi topit 
ca pe o bucată de plumb murdar sau i-ar fi făcut ţăndări ca pe un 
geam ieftin. 

Ştiu ce mi-au făcut mie. 

M-au incendiat pe dinăuntru. 

Mi-a luat foc inima, mi-au luat foc gândurile, mi-au luat foc 
ochii. Ardeam, ardeam până în măduva oaselor, ardeam în locuri 
despre care nu avusesem habar că puteau să doară. 

Nu-mi amintesc nici vraja, nici cuvintele pe care le-am rostit. 
Dar mi-aduc aminte că m-am întins către durerea mea. Mi-aduc 
aminte că am invocat-o, că mi-am spus că, dacă tot trebuia să 
murim, atunci, slăbit sau nu, deznădăjduit sau nu, aveam să-i iau 
cu mine pe criminalii ăia, pe nemernicii sugători de sânge — aşa 
să-mi ajute Dumnezeu. Aveam să le arăt că nu puteau glumi cu 
puterile creaţiei, cu viaţa însăşi. Că eşti idiot dacă te pui în calea 
unui vrăjitor din Consiliul Alb când i-a fost furată iubita. 

Cred că Michael a intuit ceva şi mi-a luat-o pe Lydia din braţe, 
fiindcă următorul lucru pe care mi-l amintesc e că mi-am înălțat 
mâinile către cerul nopţii, strigând: 

— Fuego! Pyrofuego! Ardeţi, nemernici unsuroşi, cu mutre de 
liliac! Ardeţi! 

Am chemat focul şi focul mi-a răspuns. 

Cele trei turnuri ale castelului vegetal au explodat în trâmbe de 
lumină, iar zidul din gard viu, cu tot cu vârfurile lui crenelate, s-a 

aprins în acelaşi timp. Flăcările s-au avântat tot mai sus, până la 
zece-cincisprezece metri înălţime, şi neaşteptata explozie a săltat de 
la pământ pe toată lumea în afară de mine, a făcut aerul să ne vâjâie 
în jur ca uraganul. 

Eu am rămas în mijlocul dezastrului, cu mintea strălucitor 
luminată de puterea care curgea prin mine. Mă ardea, şi o parte 
din mine striga, încântată de ceea ce făcusem. Mantia îmi flutura 
dansând cu vijelia, mi se lăţea în jur ca un nor roşu şi negru. Brusca 
lumină orbitoare a căzut asupra cotloanelor unde benchetuiseră 
vampirii. Locul mai înainte întunecos de lângă gard era plin de tinerii 
pe care-i văzusem mai devreme, zăceau acum aproape de focuri ca 
tot atâtea mogâldeţe jalnice. Unii mai mişcau. Unii mai respirau. 
Câţiva scânceau, încercând să se târască departe de dogoare — dar cei 
mai mulţi zăceau într-o înspăimântătoare nemişcare deplină. 

Palizi. Frumoşi. 

Morți. 

Furia mea a crescut. S-a înălţat ca un val, şi m-a ars, şi am chemat 
din nou focul. Flăcările au ţâşnit şi l-au cuprins pe unul dintre cei 
mai laşi vampiri, ghemuit într-un colț unde se străduia, grăbit, să-şi 
ascundă din nou sub masca de carne faţa turtită, de liliac. Focul l-a 
atins şi i s-a împletit în jur, pârjolindu-l şi înnegrindu-l, şi trăgându-l 
pe urmă înapoi, împingându-l şi rostogolindu-l către vâlvătaie. 

Vraja îmi dansa în ochi, în cap, în piept, sălbatică, scăpată de sub 
control. Nu puteam urmări tot ce se întâmpla. Mai mulţi vampiri 
au ajuns aproape de flăcări şi au început să ţipe. Tentacule de foc 
s-au înălţat din pământ şi au prins să se târască prin curte ca şerpii. 
Totul exploda, intrând în mişcare, prin lumină fulgerau umbre, 
căutându-şi salvarea şi urlând. 

Mi-am simţit inima strânsă în piept şi oprindu-şi bătăile. M-am 
clătinat pe picioare, icnind. Cu Lydia atârnându-i pe un umăr, 
Michael m-a prins. Şi-a smuls mantia, care a căzut alături, arzând. 
Mi-a pus un braţ după gâtul lui şi m-a coborât pe scări pe jumătate 
târându-mă. 

Fumul ni s-a adunat în jur, gros, sufocant. Am tuşit şi am râgâit, 
neajutorat. Vraja curgea acum prin mine mai încet, se prelingea — 
nu fiindcă s-ar fi închis ecluzele, ci fiindcă nu mai rămăsese nimic de 

scurs. Mă durea. Focul mi se revărsa din inimă, braţele şi picioarele 
mi se crispau şi îmi zvâcneau. Nu puteam să respir, nu puteam să 
gândesc şi undeva, în mijlocul întregii suferinţe, ştiam că sunt pe 
moarte. 

— Doamne! Michael a tuşit. Doamne, ştiu că Harry n-a făcut 
întotdeauna ceea ce ai fi făcut Tu! Cavalerul înainta clătinându-se, 
cărând şi fata, şi pe mine. Dar e un om bun! A luptat împotriva 
duşmanilor 'Tăi! Merită o soartă mai bună decât moartea aici, 
Doamne! Aşa că dacă ai fi atât de bun încât să-mi arăţi cum putem 
ieşi din locul ăsta, ţi-aș fi sincer recunoscător. 

Şi apoi, brusc, fumul s-a despărţit în două şi un val de aer 
proaspăt şi înmiresmat ne-a izbit în faţă ca apa rece ca gheaţa 
azvârlită dintr-o găleată. 

Am căzut la pământ. Michael a lăsat-o pe Lydia undeva, în 
apropiere, şi mi-a desfăcut smochingul ieftin sfâşiindu-l. Şi-a 
pus mâna deasupra inimii mele şi a scos un țipăt scurt. Din ce-a 
urmat, nu-mi amintesc decât durerea şi o înşiruire de lovituri surde, 
puternice, în pieptul meu. 

Pe urmă inima mea s-a zdruncinat şi a reînceput să bată. Ceaţa 
roşie a durerii s-a îndepărtat. 

M-am uitat în sus. 

Fumul se despicase formând un tunel, ca şi cum cineva ar fi 
împins, prin el, un tub de sticlă cu aer curat. În capătul opus stătea 
o siluetă zveltă, mlădioasă, înaltă, feminină. În spate i se răsfira ceva 
care ar fi putut fi o pereche de aripi, deşi era cu putinţă şi să fie 
vorba de o simplă iluzie, fiindcă lumina cădea asupra ei sub multe 
unghiuri aşa că era, toată, numai umbre şi culoare. 

— N-aş fi crezut că El e atât de prozaic, am spus, cu voce 
strangulată. 

Michael s-a îndepărtat de mine cu un zâmbet pe faţa plină de 
funingine. 

— Te plângi? 

— La n... Doamne fereşte, nu. Unde e Susan? 

— O să mă-ntorc după ea. Haide. 

Prea obosit ca să insist, l-am lăsat să mă ridice din nou îi 
picioare. A luat-o şi pe Lydia şi ne-am îndreptat, împleticindu-ne, 

către silueta din capătul opus. 

Fra Lea. Zâna, naşa mea. 

Ne-am oprit amândoi brusc. Michael şi-a căutat pe bâjbâite 
cuțitul, dar îl pierduse. 

Lea ne-a privit înălțând dintr-o sprânceană delicată. Încă de un 
albastru imaculat, rochia i se drapa în jur, iar coama de păr mătăsos 
i se asorta cu focul care mistuia cu furie curtea. Arăta aproape destul 
de bine ca s-o sorbi din priviri şi încă mai ţinea sub braţul suplu 
cutia neagră pe care i-o dăduse Bianca. 

— Naşă, am spus, uluit. 

— Ei, idiotule? Ce mai aştepţi? M-am ostenit să-ţi arăt o cale de 
scăpare. Foloseşte-o. 

— Tu ne-ai salvat? 

Am tuşit, derutat. 

Ea a oftat şi şi-a rostogolit ochii. 

— Deşi mă îndurerează în moduri pe care nu ţi le pot explica, 
da, copile. Cum aş fi putut lăsa această depravată Curte Roşie să te 
ucidă? Pe stelele din cer, vrăjitorule, credeam că ai mai multă minte. 

— M-ai salvat. Ca să poţi pune tu mâna pe mine. 

— Nu în halul ăsta, a spus ea, ducându-şi cu delicateţe la nas o 
batistă de mătase. Eşti o coajă, şi eu vreau tot fructul. Du-te să te 
odihneşti, copile. Vom sta din nou de vorbă, cât de curând. 

Ni s-a retras din cale şi a dispărut. 

Michael m-a scos din casă. Ţin minte mirosul camionetei lui 
vechi, de rumeguş, de transpiraţie şi de piele. Am simţit bancheta 
uzată scârţâind sub mine. 

— Susan, am spus. Unde e Susan? 

— O să încerc. 

Pe urmă am alunecat pentru o vreme în întuneric, vag conştient 
de o durere persistentă în piept şi de pielea caldă a Lydiei, lipită 
de mâna mea. Am încercat să mă mişc, să mă conving, că fata era 
teafără, dar efortul îmi depăşea puterile. 

Portiera camionetei s-a deschis şi s-a închis apoi trântindu-se. Pe 
urmă s-a auzit huruitul motorului. 

Şi totul a devenit de un negru pentru care m-am simţit 
recunoscător. 


31 


Întunericul m-a înghițit şi m-a păstrat vreme îndelungată. Acolo 
unde pluteam nu era nimic altceva decât tăcere, nimic altceva decât 
o noapte fără sfârşit. Nu era frig. Nu era cald. Nu era nimic. Niciun 
gând, niciun vis, absolut nimic. 

Era prea bine ca să dureze. 

Durerea arsurilor s-a întors prima. Arsurile sunt cele mai afurisite 
răni din lume. Le aveam pe braţul drept şi pe umăr şi pulsau surd, 
stăruitor, smulgându-mă din starea de împăcare deplină. Au urmat 
toate celelalte, tăieturile, vânătăile, zgârieturile. Mă simţeam ca o 
colecţie de suferinţe şi defecţiuni. Mă durea totul. 

Apoi mi-a ieşit din ceaţă memoria. Am început să-mi aduc 
aminte ce se întâmplase. Demonul Coşmar. Balul mascat al 
vampirilor. Tinerii momiţi acolo. 

Şi focul. 

Oh, Doamne. Ce făcusem? 

Am revăzut incendiul, zidurile de vâlvătăi impenetrabile 
întinzând braţe lacome ca să tragă vampirii care urlau înapoi, spre 
gardul viu şi spre copacii transformați de mine într-un rug. 
focul şi în fumul din care eu însumi scăpasem numai cu ajutorul 
uneia dintre cele mai importante vrăjitoare sidhe. Nu mă oprisem 
nicio clipă să mă gândesc la ei. Nu luasem nicidecum în considerare 
consecinţele unei asemenea dezlănţuiri a puterii mele. 

Am deschis ochii. Eram în dormitorul meu, întins în patul 
meu. M-am dat jos cu chiu, cu vai şi m-am împleticit până în baie. 
Probabil că mă hrănise cineva cu supă, când am început să vomit au 
apărut nişte resturi. 

Îi omorâsem. Îi omorâsem pe copiii ăia. Magia mea, acea magie 

care era energia creaţiei şi a vieții însăşi, răbufnise şi omorâse prin 
ardere. 

Am vărsat din nou, până când stomacul meu a început să simtă 
dureros forţa icnetelor, am vărsat copleşit violent de sălbăticia 
durerii din suflet. M-am străduit din răsputeri, dar nu mi-am putut 
alunga imaginile din minte. Adolescenţii arzând. Justin arzând. 
Magia defineşte un om. Vine din profunzimea fiinţei lui. Cu magia 
nu poți face nimic dacă nu o ai în tine, undeva. 

Şi eu îi arsesem pe copiii ăia de vii. 

Puterea mea. Hotărârea mea. Vina mea. 

Am plâns cu sughiţuri. 

Nu mi-am revenit decât după ce a intrat Michael în baie. Când 
a apărut, zăceam pe-o parte, ghemuit, cu duşul curgând peste mine, 
cu răceala apei făcându-mă să tremur. Mă durea totul, în interiorul 
meu şi în afara mea. Mă durea faţa fiindcă suferinţa mi-o încordase 
prea tare. Şi de prea mult plâns aproape că mi se înfundase gâtul. 

Michael m-a ridicat ca şi cum n-aş fi cântărit mai mult decât unul 
dintre copiii lui. M-a şters cu un prosop şi m-a îmbrăcat cu halatul 
meu gros. El purta haine curate şi avea un bandaj la încheietura 
mâinii şi un altul pe frunte. Ochii păreau să i se fi afundat ceva mai 
mult în orbite, ca şi cum ar fi dormit prea puţin. Dar avea mâinile 
ferme şi un aer calm, plin de siguranţă de sine. 

Mi-am revenit din nou, foarte încet. În final, mi-am ridicat 
ochii spre ai lui. 

— Câţi? am întrebat. Câţi au murit? 

A înţeles. I-am văzut durere în ochi. 

— După ce v-am scos pe voi doi din incendiu, am sunat la 
pompieri, le-am spus că acolo erau oameni care trebuiau salvaţi. Au 
ajuns destul de repede, dar... 

— Câţi, Michael? 

A tras aer în piept cu lentoare. 

— Unsprezece cadavre. 

— Susan? 

Vocea îmi tremura. 

El a ezitat. 

— Nu ştim. N-au găsit decât unsprezece. Li se verifică amprentele 

dentare. Au spus că temperatura a fost atât de ridicată încât oasele 
nici măcar nu mai par omeneşti. 

Am izbucnit într-un râs amar. 

— Nu mai par omeneşti. Acolo erau mult mai mulţi tineri, nu 
doar... 

— Ştiu. Dar numai atât au găsit. Şi au mai salvat vreo doisprezece, 
rămaşi în viaţă. 

— Tot e ceva. Şi cei cărora nu li s-a dat de urmă? 

— S-au făcut nevăzuţi. Sunt daţi dispăruţi. Se... se presupune 
că au murit. 

Am închis ochii. Flăcările trebuie să atingă o temperatură foarte 
înaltă ca să transforme şi oasele în cenuşă. Fusese vraja mea chiar 
atât de puternică? Ascunsese cea mai mare parte a morţilor? 

— Nu-mi vine să cred, am spus. Nu-mi vine să cred că am putut 
fi atât de prost. 

— Harry, a spus Michael. Şi şi-a pus mâna pe umărul meu. 
N-avem de unde şti. Pur şi simplu nu putem afla. E posibil să fi fost 
deja morţi înainte de a izbucni focul. Vampirii se hrăneau din ei 
de-a valma, oriunde nu erau la vedere. 

— Ştiu. Ştiu. Dumnezeule, am fost atât de arogant. Atât de idiot 
fiindcă m-am dus aşa printre ei. 

— Harry... 

— Şi pentru asta au plătit acei sărmani copii proşti. La naiba, 
Michael. 

— Au murit şi o mulţime de vampiri, Harry. 

— N-a meritat. N-ar fi meritat nici dacă nimiceam toţi vampirii 
din Chicago. 

Michael a amuţit. Am stat mult timp în tăcere. 

— Cât timp n-am ştiut de mine? am întrebat, în cele din urmă. 

— Mai mult de o zi. Ai dormit noaptea trecută, ieri toată ziua şi 
aproape toată noaptea asta. Soarele o să răsară curând. 

— Doamne, am spus. 

Mi-am frecat faţa. 

Aproape că l-am auzit pe Michael încruntându-se. 

— Pentru o vreme, am crezut că te-am pierdut. Nu te puteai 
trezi. Şi mi-a fost frică să te duc la spital. Şi în orice alt loc unde s-ar 

fi înregistrat prezenţa ta. Vampirii ţi-ar fi putut da de urmă. 

— Trebuie s-o sun pe Murphy şi să-i spun... 

— Murphy încă mai doarme. Noaptea trecută, când am anunţat 
pompierii, l-am sunat şi pe sergentul Stallings. Investigaţiile Speciale 
au încercat să preia ancheta, dar cineva sus-pus a telefonat la poliţie 
şi a cerut clasarea cazului. Presupun că Bianca are relaţii la primărie. 

— Nu vor putea opri anchetarea dispariţiilor de persoane 
anunţate imediat ce-o să-şi dea lumea seama că lipsesc toţi copiii 
ăia. Însă vor putea pune bețe în roate. Rahat. 

— Ştiu, a zis Michael. Pe urmă am încercat să dau de Susan, de 
fata aia, Justine, şi de sabie. Nici urmă. 

Am clătinat din cap. 

— Cum se simte Charity? Dar bebeluşul? 

El s-a uitat în jos. 

— Bebeluşul — încă nu se ştie dacă va supravieţui. Nu reuşesc 
să-şi dea seama ce nu e în ordine. Nu-și dau seama de ce e tot mai 
slăbit. 

— Îmi pare rău. Charity e... 

— Trebuie să stea o vreme la pat, dar o să-şi revină. Am sunat-o 
ieri. 

— Ai sunat-o. Nu te-ai dus s-o vezi? 

— Am rămas să am grijă de tine. Părintele Forthill stă cu copiii 
mei. Şi mai sunt şi alţii care pot să-i supravegheze în lipsa mea. 

Am strâns din ochi. 

— Fi nu i-a plăcut treaba asta, nu-i aşa? Că ai rămas aici. 

— Nu vorbeşte cu mine. 

— Îmi pare rău. 

A dat din cap. 

— Şi mie. 

— Ajută-mă să mă ridic. Mi-e sete. 

M-a ajutat, şi am reuşit s-o fac fără să mă clatin prea mult. Însă 
spre camera de zi m-am îndreptat cu paşi nesiguri. 

— Ce face Lydia? am întrebat. 

Michael a păstrat tăcerea, dar, câteva clipe mai târziu, mi-au 
răspuns proprii mei ochi. Fata era pe canapeaua mea, sub o tonă 
şi jumătate de pături, ghemuită, cu ochii închişi şi cu gura uşor 

deschisă. 

— Am recunoscut-o, spus Michael. 

Am încreţit din sprâncene. 

— Unde-ai mai văzut-o? 

— În bârlogul lui Kravos. Era printre adolescenţii ridicați de 
poliţie. 

Am fluierat. 

— Probabil că-l cunoştea. Că ştia, cât de cât, ce avea de gând 
să facă. 

— Nu încerca s-o trezeşti, a spus Michael, pe şoptite. Nu putea 
să doarmă. Cred c-o drogaseră. Era în panică, trăncănea într-una. 
Abia am reuşit s-o liniştesc acum o jumătate de oră. 

M-am încruntat uşor şi am intrat în mica mea bucătărie. Michael 
m-a urmat. Am scos o cola din frigider, dar, stomacul meu fiind aşa 
cum era, m-am răzgândit şi mi-am umplut în schimb un pahar cu 
apă. L-am băut cu ezitări. 

— Acum am o grămadă de plătit, Michael. 

De data asta s-a încruntat el. 

— Ce vrei să spui? 

— Faptele tale se întorc împotriva ta. Doar ştii, Michael. Arunci 
o piatră în sus şi-ţi cade în cap. Cine seamănă vânt culege furtună. 

Michael a ridicat din sprâncene. 

— Nu ştiam că ai citit atât de mult din Biblie!. 

— Proverbele au fost întotdeauna pline de miez pentru mine. 
Dar, în cazul magiei, urmările se văd mai clar, sunt mai violente. 
Am omorât oameni. l-am ars. Asta se va întoarce să mă bântuie. 

Michael s-a încruntat şi s-a uitat la Lydia. 

— Legea Triplei Reîntoarceri?, eh? 

Am ridicat din umeri. 


1 „Pentru că ei au semănat vânt, vor culege furtună.” — Osea 
8:7 (n. trad.) 

2 Orice faptă, fie ea bună sau rea, se reflectă întreit asupra 
celui care a săvârşit-o. Legea este inclusă în codul moral wiccan. 
Wicca este o religie neopăgână care acordă o mare importanţă 
naturii (pentru wiccani, universul e în întregime viu) şi apelează la 
ritualurii magice. (n. trad.) 

— Mi-ai spus, la un moment dat, că nu crezi în aşa ceva. 

Am mai luat o gură de apă. 

— Nu credeam. Nu. Seamănă prea mult cu justiţia, cu împărţirea 
dreptăţii. Credinţa asta că orice faptă se reflectă întreit asupra ta. 

— Şi ţi-ai schimbat părerea? 

— Nu ştiu. Ştiu doar că trebuie să se facă dreptate, Michael. 
Pentru copiii ăia, pentru Susan, pentru ceea ce s-a întâmplat cu 
Charity şi cu fiul vostru. Dacă n-o să rezolve nimeni asta, atunci e 
al naibii de sigur c-o s-o fac eu. M-am strâmbat. Sper doar că, dacă 
mă înşel, o să mă pot feri de răsplata aia karmică atât cât va fi nevoie 
ca să duc la bun sfârşit ce mi-am propus. 

— Harry, totul s-a învârtit în jurul balului. A fost şansa Biancăi 
de a te dobori fără să încalce nimic din tot ce prevăd Acordurile. 
Şi-a instalat capcana şi a dat greş. Crezi c-o să continue să te atace? 

I-am aruncat o privire. 

— Bineînţeles. Şi tu crezi acelaşi lucru. Altminteri n-ai fi stat ieri 
aici, ca un câine de pază. 

— Bine zis. 

Mi-am trecut degetele prin păr, apoi am întins mâna către coca- 
cola — la naiba cu stomacul meu. 

— Trebuie să hotărâm care va fi următoarea noastră mutare. 

Cavalerul a clătinat din cap. 

— Nu ştiu ce să spun. Trebuie să stau cu Charity. Şi cu fiul meu. 
Dacă e... dacă e bolnav. Are nevoie de mine alături. 

Am deschis gura să obiectez, dar n-am putut. Michael îşi riscase 
deja pielea pentru mine, şi nu numai o singură dată. Îmi dăduse 
o mulțime de sfaturi bune, pe care nu le ascultasem. Mai ales în 
privinţa lui Susan. Dacă i-aş fi acordat mai multă atenţie, dacă i-aş 
fi spus ce simţeam pentru ea, poate... 

Mi-am întrerupt acest şir al gândurilor înainte ca hohotul isteric 
care îmi urca în gât să devină mai mult decât o împăienjenire cu 
lacrimi a ochilor. 

— Bine, am spus. Îţi... mulţumesc. Pentru că m-ai ajutat. 

El a dat din cap şi şi-a lăsat ochii în jos, de parcă i-ar fi fost 
ruşine. 

— Harry. Îmi pare rău. Am făcut tot ce mi-a stat în puteri. Dar 

nu mai sunt tânăr. Şi... mi-am pierdut sabia. La urma urmelor, 
poate nu mai sunt eu cel care trebuie s-o mânuiască. Poate că aşa 
îmi spune Fl că acum trebuie să stau acasă. Să fiu acolo pentru soţia 
mea, pentru copii. 

— Ştiu, am spus. E în ordine. Fă cum crezi că e mai bine. 

Şi-a atins uşor bandajul de pe frunte. 

— Dacă aş fi avut sabia, poate aş fi simţit altceva. 

Pe urmă a amuţit. 

— Du-te, am spus. Eu o să fiu în siguranţă aici. Şi presupun c-o 
să mă ajute Consiliul Alb. 

Numai dacă nu afla de oamenii morţi în incendiu. Dacă aflau 
asta, dacă aflau că încălcasem Prima Lege a Magiei, aveau să-mi 
despartă capul de trup mai repede decât puteam spune „păcat 
capital”. 

— Du-te acasă, Michael. O să am eu grijă de Lydia. 

— Bine, a zis el. O să... 

Prin minte mi-a trecut brusc ceva şi n-am auzit ce-a mai spus. 

— Harry? m-a întrebat el. Harry, te simţi bine? 

— Am o idee. Mi... mi se pare că-n toată povestea asta e ceva 
nelalocul lui. Nu crezi? 

S-a mulţumit să mă privească nedumerit. 

Am clătinat din cap. 

— O să mă mai gândesc. O să pun totul pe hârtie. O să mă 
străduiesc să ordonez harababura. M-am îndreptat spre uşă. Haide, 
te conduc. 

Michael m-a urmat, şi eram cu degetele pe mâner când uşa a 
început brusc să vibreze sub o ploaie de lovituri rapide, greu de 
luat drept obişnuitele bătăi care anunţă sosirea unui oaspete. Am 
aruncat o privire peste umăr şi, fără să scotă vreo vorbă, Michael s-a 
retras lângă şemineu şi a înşfăcat vătraiul sprijinit pe câţiva bușteni. 
Vârful îi strălucea, roşu-portocaliu. 

Când a început o nouă răpăială, am deschis brusc uşa şi m-am 
tras într-o parte. 

Un individ zvelt, de înălţime medie, a intrat poticnindu-se. 
Purta o haină de piele, blugi, pantofi sport şi o şapcă de baseball cu 
emblema echipei Cubs. Avea cu el un toc din plastic negru, pentru 

puşcă, şi mirosea a transpiraţie şi a parfum de damă. 

— Tu, am mârâit. 

L-am înşfăcat de umeri înainte de a-şi recăpăta echilibrul şi l-am 
răsucit cu putere, izbindu-l cu spatele de perete. l-am tras un pumn 
în gură şi am simţit, clar, în articulațiile degetelor, vibrația unui 
pocnet surd. L-am prins de pieptul hainei cu amândouă mâinile şi, 
cu un alt mârâit, l-am smuls de lângă perete, trântindu-l pe podea. 

Michael a înaintat cu un pas, şi-a pus cizma pe gâtul intrusului 
şi i-a apropiat de ochi vârful strălucitor al vătraiului. 

Thomas a dat drumul tocului pentru puşcă şi mâinile i-au 
zvâcnit în sus, cu degetele răsfirate. 

— lisuse! a icnit. 

Buza lui groasă de sus era spartă şi mânjită cu ceva de un roz 
decolorat, prea puţin asemănător cu sângele omenesc. Mi-am 
coborât privirea spre încheieturile degetelor mele şi am văzut că 
se murdăriseră de aceeaşi substanţă. A prins lumina focului şi a 
refractat-o, căpătând un luciu opalescent. 

— Dresden, s-a bâlbâit vampirul. Nu face niciun gest nesăbuit. 

M-am aplecat şi i-am smuls şapca, lăsându-i părul negru să se 
reverse într-o coamă încâlcită. 

— Nesăbuit? Cum ar fi, de exemplu, să te trădez pe neaşteptate 
şi să las o şleahtă de monştri să-ţi înfulece iubita? 

Ochii lui s-au îndreptat spre Michael, apoi din nou spre mine. 

— Dumnezeule, stai o clipă. N-a fost aşa. N-ai văzut ce s-a 
întâmplat pe urmă. Măcar închide uşa şi ascultă-mă. 

M-am uitat la uşa deschisă şi, după o ezitare, am închis-o. N-avea 
rost să-mi las spatele descoperit numai ca să nu fac ce zicea el. 

— Nu vreau să-l ascult, Michael. 

— E vampir, a spus cavalerul. Şi ne-a trădat. Probabil c-a venit 
să-ncerce să ne păcălească iar. 

— Crezi c-ar trebui să-l omorâm? 

— Înainte de-a apuca să facă vreun rău cuiva, a răspuns Michael. 

Vorbea pe un ton plat, lipsit de orice interes. De fapt, suna de-a 
dreptul înspăimântător. M-am înfiorat şi mi-am strâns mai tare 
halatul în jurul trupului. 

— Uite ce e, Thomas, am spus. Am avut o zi cu adevărat proastă 

şi m-am trezit din somn abia acum o jumătate de oră. Tu înrăutăţeşti 
lucrurile. 

— Avem cu toţii o zi proastă, Dresden, a ripostat Thomas. 
Haidamacii Biancăi m-au urmărit toată ziua şi toată noaptea. Abia 
am reuşit s-ajung aici fără să fiu sfâşiat. 

— Noaptea nu s-a încheiat, am zis. Dă-mi un motiv întemeiat 
ca să nu te ucid ca pe un nemernic de vampir mincinos şi trădător 
ce eşti. 

— N-are rost să mă ucizi, poţi avea încredere în mine, a răspuns. 
Vreau să te-ajut. 

Am pufnit. 

— De ce naiba ar trebui să te cred? 

— N-ar trebui. N-o face. Sunt un mincinos foarte bun. Unul 
dintre cei mai buni. Nu-ţi cer să ai încredere în mine. Încrede-te în 
circumstanţe. Avem un interes comun. 

M-am încruntat. 

— Glumeşti. 

A clătinat din cap şi mi-a zâmbit strâmb. 

— Aş fi vrut să glumesc. Voiam să te-ajut imediat ce nu s-ar mai 
fi uitat Bianca la mine, dar ea m-a înșelat. 

— Ei, Thomas. Nu ştiu cât de novice eşti în privinţa asta, 
dar Bianca e ceea ce numim, în limbajul de zi cu zi, o „ticăloasă”. 
Ticăloşii înşeală. Printre altele, aşa îţi dai seama că sunt ticăloşi. 

— Doamne apără-mă de idealişti, a mormăit Thomas. Michael a 
mârâit, dar vampirul i-a zâmbit cu speranţă, ca un căţeluş. Ascultaţi- 
mă, amândoi. Femeia lui Dresden e în mâinile lor. 

Am făcut un pas spre el, cu inima palpitându-mi. 

— Trăieşte? 

— Deocamdată da, a răspuns Thomas. O au şi pe Justine. O 
vreau înapoi. Iar tu o vrei pe Susan. Putem face o alianţă. Putem 
lucra împreună. Ce zici? 

Michael a clătinat din cap. 

— E un mincinos, Harry. De la distanţa asta se simte. 

— Da, da, da, a încuviinţat Thomas. Mărturisesc că e aşa. Dar, 
pe moment, n-am în plan să mint pe nimeni. Pur şi simplu o vreau 
înapoi. 

— Pe Justine? 

Vampirul a dat din cap. 

— Ca să poată continua să-i sugă viaţa, a subliniat Michael. 
Harry, dacă nu-l omorâm, lasă-mă măcar să-l scot din joc. 

— În cazul ăsta, aţi face o mare greşeală, a insistat Thomas. Şi 
jur pe uluitoarea mea frumuseţe şi pe colosalul meu egoism că nu 
vă mint. 

— OK, i-am spus cavalerului. Omoară-l. 

— Aşteaptă! a strigat Thomas. Dresden, te rog. Cu ce vrei să te 
plătesc? Ce vrei să fac? N-am unde altundeva să mă duc. 

l-am studiat expresia feţei. Părea istovit, disperat, total şubrezit 
în spatele fațadei lui superbe. Şi, dincolo de spaimă, resemnat. Şi 
hotărât. 

— OK, am decis. E-n ordine, Michael. Lasă-l să se ridice. 

Cavalerul s-a încruntat. 

— Eşti sigur? 

Am dat din cap. 

Michael s-a retras de lângă vampir, dar a continuat să strângă în 
mână vătraiul. 

Thomas s-a ridicat, trecându-şi uşor degetele peste gât, unde 
cizma lui Michael lăsase o urmă neagră, apoi şi-a atins buza spartă 
şi a strâns din ochi de durere. 

— Mulţumesc, a spus apoi, încet. Uită-te în toc. 

Am aruncat o privire spre tocul negru de puşcă. 

— Ce e înăuntru? 

— Un avans. Prima parte a plăţii pentru ajutorul tău. 

Am ridicat nedumerit dintr-o sprânceană şi m-am aplecat asupra 
tocului. Mi-am plimbat degetele pe deasupra lui, atingându-l cu 
delicateţe. N-am remarcat nicio energie cu bâzâit agresiv, care să 
anunţe prezenţa unei bombe vrăjitoreşti, însă una bine făcută ar 
fi fost greu de remarcat. Dar în interior era totuşi ceva. Ceva care 
zumzăia încet, o vibraţie silenţioasă a unei forţe care trecea prin 
plastic şi-mi pătrundea în mână. O vibraţie pe care am recunoscut-o. 

Am desfăcut încuietorile, stângaci în graba mea, şi am deschis 
tocul. 

În contrast cu buretele cenuşiu care căptuşea interiorul, 

Amoracchius strălucea, neafectată de infernul dezlănţuit în casa 
Biancăi. 

— Michael, am spus, cu voce scăzută. 

Am întins braţul şi am atins din nou mânerul sabiei. Continua să 
zumzăie de aceeaşi forță profundă, tăcută, liniştitoare şi intimidantă 
totodată. Mi-am retras degetele. 

Michael s-a apropiat şi s-a aplecat, fixând sabia cu privirea. Era 
greu să-i citeşti ceva pe chip, expresia i se schimba într-una. Ochii i 
s-au umplut de lacrimi şi a întins către armă o mână mare, plină de 
cicatrice. A luat-o şi a închis ochii. 

— E în bună stare, a anunţat. Nu i-au făcut niciun rău. 

A deschis larg ochii şi s-a uitat în sus. 

— Te aud. 

M-am uitat şi eu la tavanul locuinţei mele. 

— Sper că ai spus-o la figurat. Fiindcă eu n-aud nimic. 

Michael a zâmbit şi a clătinat din cap. 

— Am fost slab o vreme. Săbiile sunt o povară. Înseamnă putere, 
da, dar cu un preţ. Am crezut că, poate, pierderea armei e modul 
în care-mi spune El că trebuie să mă retrag. Cavalerul şi-a trecut 
cealaltă mână peste cuiul răsucit încastrat în partea transversală a 
mânerului. Dar lucrarea încă nu s-a încheiat. 

M-am uitat la Thomas. 

— Spui că le au pe Susan şi Justine, eh? Unde? 

Vampirul şi-a trecut limba peste buze. 

— În vila din oraş. Focul n-a distrus decât partea din spate, şi 
numai în exterior. În interior era totul bine, iar subsolul a rămas 
neatins. 

— Bun, am zis. Povesteşte-ne. 

S-a supus, a înşiruit totul pe scurt. După ravagiile făcute de 
incendiu, Bianca şi Curtea se retrăseseră în vilă. Ea le poruncise 
tuturor vampirilor să ia cu ei câte un muritor neajutorat. Unul 
o adusese pe Susan. La sosirea poliţiei şi a pompierilor, acţiunea 
vampirilor era aproape încheiată, iar şeful se înfuriase la culme 
când văzuse morţii. Intrase să discute cu Bianca şi se întorsese calm, 
stăpân pe sine, ca să le ordone tuturor să-şi strângă echipamentele şi 
să plece, spunând că nu-l nemulțumea nimic, că fusese un accident 

cumplit, dar totul se terminase. 

Pe urmă, vampirii putuseră să se destindă şi să-şi savureze 
„oaspeţii”. 

— Cred că pe unii vor să-i transforme, a continuat Thomas. 
Bianca e acum autorizată să permită aşa ceva. Şi au pierdut prea 
mulţi în timpul luptei şi în incendiu. Ştiu că Mavra şi-a ales doi şi 
i-a luat cu ea când a plecat. 

— A plecat? am întrebat eu. 

Thomas a dat din cap. 

— Se zvoneşte că a părăsit oraşul imediat după apusul soarelui. 
Are două guri noi, flămânde, de hrănit, înţelegeţi? 

— Dar cum de ştii toate astea, Thomas? Din câte-am auzit eu 
ultima oară, supuşii Biancăi voiau să te omoare. 

A ridicat din umeri. 

— Un bun mincinos înseamnă mai mult decât se vede, Dresden. 
Am reuşit, o vreme, să urmăresc totul. 

— OK, am zis. Deci le au pe prietenele noastre în vilă. Nu 
trebuie decât să pătrundem înăuntru, să le luăm şi să ieşim de-acolo. 

Vampirul a clătinat din cap. 

— Avem nevoie de altceva. Şi-a adus şi muritori în serviciul de 
pază. Oameni cu mitraliere. Ar fi un adevărat măcel. 

— E în spiritul potrivit, am spus, cu un zâmbet sumbru. În ce 
parte a vilei îşi ţin prizonierii? 

Thomas m-a fixat câteva clipe cu o privire inexpresivă. Pe urmă 
a clătinat din cap încă o dată. 

— Nu ştiu. 

— Până acum ai ştiut tot, s-a amestecat Michael. Cum de-ai 
rămas brusc fără informaţii? 

Thomas s-a întors spre el cu prudenţă. 

— Sunt sincer. Din interiorul vilei n-am văzut cu nimic mai 
mult decât voi doi. 

Cavalerul s-a încruntat. 

— Chiar dacă reuşim să pătrundem, nu putem căuta pe bâjbâite, 
intrând prin toate debaralele. Ne-ar trebui planul casei. 

Vampirul a ridicat din umeri. 

— Îmi pare rău. Mai mult nu ştiu. 

Mi-am fluturat mâna. 

— Nu-ţi face probleme. Nu trebuie decât să vorbim cu cineva 
care a văzut interiorul casei. 

— Să luăm un prizonier? a întrebat Michael. Nu ştiu câte şanse 
avem. 

l-am făcut semn că nu şi m-am uitat la Lydia, care nu se trezise 
şi nici măcar nu se foise între timp în somn. 

— E de-ajuns să vorbim cu ea. A fost înăuntru. Şi, oricum, e 
posibil să intuiască lucruri interesante pentru noi. În privinţa asta, 
are un har. 

— Har? 

— Lacrimile Casandrei. Poate întrezări frânturi din viitor. 

M-am îmbrăcat, şi am lăsat-o pe Lydia să mai doarmă o oră. 
Thomas s-a dus în baie, să facă un duş, iar eu şi Michael am rămas 
în camera de zi. 

— Ceea ce mă nedumereşte pe mine, am spus, e uşurinţa cu 
care-am reuşit să scăpăm de-acolo. 

— Asta înţelegi tu prin uşurinţă? s-a mirat el. 

M-am strâmbat. 

— Poate. M-aş fi aşteptat să vină după noi până acum. Sau să-l 
fi trimis pe Coşmar. 

Michael s-a încruntat, învârtind mânerul sabiei între palme, ca 
pe o crosă de golf. A păstrat un minut tăcerea, apoi m-a întrebat: 

— Crezi într-adevăr că fata ne poate fi de folos? 

— Sper. 

În clipa aceea, Lydia a început să tuşească. M-am aşezat lângă 
ea şi am ajutat-o să bea apă. Părea năucită, dar încerca să se mişte. 

— Biata copilă, am spus, către Michael. 

— Măcar a reuşit să doarmă puţin. Cred că nu mai dormise de 
câteva zile. 

Când i-am auzit cuvintele, am îngheţat. 

Am început să mă îndepărtez de Lydia, dar degetele ei s-au repezit 
şi s-au înfipt în puloverul cu care mă îmbrăcasem. Am încercat să 
mă desprind, dar mă ţinea cu uşurinţă, fără să se clintească din loc. 
Fata palidă şi-a deschis ochii înfundaţi în orbite, şi erau injectaţi 
cu sânge, cu tot albul stacojiu. A zâmbit alene, cu răutate. Pe 

urmă a vorbit cu voce joasă, aspră, cu totul altfel decât de obicei, 
neomenească, malefică. 

— Trebuia să ai grijă să n-adoarmă. Sau s-o ucizi înainte de a se 
trezi. 

Michael a sărit în picioare. S-a ridicat şi Lydia şi m-a săltat de 
pe podea cu o singură mână, fixându-mă cu o imensă încântare în 
ochii ei injectaţi. 

— Aştept de mult clipa asta, a susurat vocea neomenească, vocea 
lui Coşmar. Adio, vrăjitorule. 

Şi fata firavă m-a aruncat ca pe o minge de baseball către poliţa 
de piatră a şemineului meu. 

În unele zile pur şi simplu nu merită să te dai jos din pat. 

Am biciuit aerul cu brațele şi picioarele, uitându-mă cum se 
apropia şemineul de care avea să mi se zdrobească ţeasta. În ultima 
clipă, am zărit o învălmăşeală de alb şi roz şi m-am izbit de Thomas, 
trimiţându-l pe el către poliţa de piatră. A mârâit, iar eu am ricoşat 
de el şi am căzut pe podea, ceea ce mi-a tăiat răsuflarea. M-am săltat 
în patru labe şi m-am uitat la vampir. Îşi înfăşurase un prosop roz 
în jurul şoldurilor, dar, fie datorită vitezei cu care se mişcase, fie 
datorită impactului, îi alunecase şi stătea pieziş. Coastele îi ieşeau în 
afară într-o parte, bizar deformate. 

S-a uitat şi el la mine, cu faţa schimonosită. 

— O să-mi treacă, a spus. Atenţie! 

Mi-am ridicat privirea şi am văzut-o pe Lydia îndreptându-se 
furioasă spre mine. 

— Idiotule, i-a spus lui Thomas, clocotind de mânie. Ce crezi 
c-ai rezolvat cu asta? Fie cum vrei. Te-am adăugat pe listă. 

Michael s-a strecurat între mine şi fata posedată, cu sabia 
scânteindu-i în lumina puţină din încăpere. 

— Ajunge, a spus. Îndepărtează-te. 

— Michael, ai grijă, am spus, respirând greu şi străduindu-mă 
să mă ridic în picioare. 

Lydia a răspuns cu un hohot de râs distonant şi s-a aplecat în 
faţă, proptindu-şi sternul în vârful lui Amoracchius. 

— O, da, domnule cavaler. Şi dacă nu mă îndepărtez? O s-o 
ucizi pe această sărmană copilă? N-aş crede. Din câte-mi amintesc, 
sabia ta nu poate vărsa sânge nevinovat, nu-i aşa? 

Michael a privit-o nedumerit, apoi mi-a aruncat mie o privire. 

— ce? 


M-am săltat în picioare. 

— Asta e adevărata Lydia. Nu e un trup construit prin magic, ca 
ăla de care s-a folosit înainte. Coşmar o posedă. Orice îi facem acum 
corpului Lydiei rămâne după ce-l părăseşte el. 

Fata şi-a trecut mâna peste sâni şi pe sub bluza strâmtă, din 
lycra, lingându-şi buzele şi fixându-l pe Michael cu ochi injectaţi. 

— Da. O mică mieluşea nevinovată, rătăcită. Nu vrei să-i faci 
niciun rău, nu-i aşa, cavalere? 

— Harry, ce facem? a întrebat Michael. 

— Mutiţi, a susurat Lydia. 

S-a repezit la Michael, ridicându-şi o mână ca să dea deoparte 
lama sabiei. Când se repezise la mine, izbutise să mă-nşface. Însă 
cavalerul era antrenat, avea experienţă. A lăsat sabia să cadă şi s-a 
tras înapoi. Când s-a întins Lydia spre gâtul lui, a înşfăcat-o de 
antebraţe, a răsucit-o şi a trântit-o pe canapeaua pe care a răsturnat-o 
în clipa următoare; fata a fost azvârlită în partea opusă şi a căzut lată. 

— Fă-i de lucru! i-am strigat lui Michael. Pot să-l scot din ea! 

Pe urmă m-am năpustit în dormitor, în căutarea ingredientelor 
pentru exorcism. Dar acolo harababura era la ea acasă. M-am grăbit 
s-o străbat, în timp ce, în camera de alături, Lydia a ţipat din nou. 
S-a auzit o altă bufnitură, una care a zguduit peretele de lângă uşa 
dormitorului, urmată de respiraţii grele şi alte zgomote de luptă. 

— Grăbeşte-te, Harry! a gâfâir Michael. E puternică! 

— Ştiu, ştiu! 

Am deschis uşa şifonierului dintr-o smucitură şi am început să 
arunc lucrurile de pe rafturi în loc să caut printre ele. 

În spatele rezervei mele de pastă de bărbierit am dat de cinci 
lumânări pentru zilele de naştere, cinci din alea pe care nu le poţi 
stinge când sufli, şi o pungă cu două kilograme de sare. 

— OK, am strigat. Vin! 

Michael şi Lydia erau pe podea, cu picioarele lui înfăşurate în 
jurul picioarelor ei, în timp ce mâinile lui le ţintuiau pe ale ei la 
spate, răsucite, într-un soi de prindere tip dublu Nelson! modificată. 

— Tine-o așa! am strigat. 

Am alergat în cerc în jurul lor, împingând deoparte un scaun şi 
un taburet şi îndepărtând cu lovituri de picior covoarele şi carpetele, 


1 O tehnică de lupte libere. (n. trad.) 

pentru a o smuci în final pe ultima de sub Michael. Lydia se lupta 
cu el zvârcolindu-se ca un ţipar şi zbierând cât o ţineau plămânii. 

Am rupt punga cu sare, trasând cu conţinutul ei un cerc alb în 
jurul celor doi. Şi i-am mai ocolit o dată în fugă, aşezând lumânările 
şi îngrămădind în jurul fiecăreia destulă sare ca să nu se răstoarne. 
Lydia a văzut ce făceam şi a ţipat din nou, dublându-şi eforturile. 

— Flickum bicus! am urlat, grăbindu-mă să adaug un efort de 
voinţă în mica mea vrajă. Un efort care m-a ameţit pentru o clipă, 
dar lumânările s-au aprins şi cercul de sare şi lumină a început să 
adune putere. 

M-am ridicat în picioare, înălțându-mi mâna dreaptă ca 
să alimentez cercul cu mai multă energie pe care am trimis-o 
răsucindu-se într-un vortex în jurul celor trei fiinţe din cerc — Lydia, 
Michael şi Coşmar. Energia s-a îngrămădit înăuntru învârtejindu- 
se şi antrenând magia într-o mişcare turbionară către pământ, 
îngropând-o şi risipind-o. Aproape că-l vedeam pe demonul 
Coşmar ghemuindu-se mai strâns în Lydia, străduindu-se să rămână 
pe poziţie. Nu mai era nevoie decât de mişcarea potrivită ca să-l 
năucesc, să-l imobilizez o clipă, pentru ca exorcizarea să-l măture 
cu forţa ei. 

— Azorthragal! am urlat eu numele demonului. Azorthragal! 
Azorthragal! Mi-am întins din nou mâna dreaptă, concentrându- 
mă. Pleacă! 

Energia mi-a răbufnit din corp când am încheiat vraja, s-a 
năpustit către Coşmar, aflat în trupul Lydiei, ca un val care saltă o 
focă adormită pe un bolovan... 

... şi a trecut peste el fără să-l atingă. 

Lydia a început să râdă nebuneşte şi a reuşit să prindă una din 
mâinile lui Michael într-ale ei. I-a răsucit-o şi am auzit pocnete 
stridente când s-a fisurat osul. Cavalerul a ţipat de durere, smucindu- 
se şi răsucindu-se ca să scape. Piciorul lui a împrăștiat sarea, spărgând 
cercul, şi Lydia a scăpat de el, s-a ridicat şi s-a repezit la mine. 

— Ce prost poți să fii, vrăjitorule, a spus. 

N-am căutat o replică pe măsură. Şi nici n-am rămas neclintit, 
uluit că vraja mea eşuase atât de jalnic. Mi-am tras braţul spre spate, 
apoi l-am repezit spre Lydia, vrând să-i trag un pumn din toate 

puterile, cu speranţa că puteam năuci corpul de care se folosea 
demonul, împiedicându-l să reacționeze. 

Posedata Lydia s-a ferit din calea loviturii mele, m-a prins de 
încheietura mânii şi m-a trântit pe spate. Am început să mă ridic, 
dar ea a sărit pe mine şi m-a izbit cu capul de podea, de două ori. 
Am văzut stele verzi. 

Fata s-a întins deasupra mea torcând ca o pisică şi apăsându-şi 
şoldurile peste ale mele. Am încercat să scap, profitând de momentul 
ei de exultare, dar braţele şi picioarele pur şi simplu n-au vrut să 
mă asculte. Ea şi-a pus ambele palme pe gâtul meu, aproape cu 
delicateţe. 

— Ce ruşine, a murmurat. A trecut atâta timp şi nici măcar n-ai 
aflat cine te urmăreşte. Nici măcar nu ştii cine altcineva mai vrea să 
se răzbune. 

— Bănuiesc că se-ntâmplă câteodată să afli în modul cel mai 
neplăcut, am spus, cu voce neclară. 

— Câteodată, a încuviinţat ea, zâmbind. 

Şi pe urmă mâinile i s-au închis în jurul gâtului meu, şi n-am 
mai avut aer. 

Uneori, când vezi moartea cu ochii, totul pare să se deruleze cu 
încetinitorul. Iese în evidenţă clar şi în întregime, aproape ca şi cum 
timpul s-ar opri asupra fiecărui detaliu. Vezi totul şi simţi totul, ca şi 
cum creierul ar fi decis, ca o culme a sfidării, să se agaţe de ultimele 
clipe ale existenţei şi să le stoarcă de fiecare strop de viață rămas. 

Asta a făcut creierul meu, dar, în loc să-mi arate cât de răvăşit 
îmi era apartamentul şi câtă nevoie avea tavanul de o zugrăveală 
nouă, a început să îmbine cu frenezie piesele puzzle-ului. Lydia. 
Demonul tenebrelor. Mavra. Vrăjile chinuitoare. Bianca. 

Un singur lucru îmi stătea deoparte în minte, era piesa care nu se 
potrivea nicăieri. Susan lipsise o zi sau două şi abia reuşisem s-o prind 
la telefon. Spusese că lucra la ceva. Că se întâmpla ceva. Și asta îşi avea, 
cumva, un loc undeva. 

În faţa ochilor îmi dansau stele şi simţeam o arsură care-mi 
cuprindea plămânii. M-am zbătur să desprind de mine mâinile 
Lydiei, dar aşa, posedată, era mult prea puternică. 

Susan mă întrebase despre ceva, într-o parte insignifiantă a 


PERICOL DE Moarte / 305 


conversaţiei noastre, printre aluziile la sex. Care fusese întrebarea? 

M-am auzit scoțând un sunet ușor. 

— Gaghh. Aghk. 

Sau cam aşa ceva. 

Am încercat să salt greutatea Lydiei de deasupra mea, dar s-a 
rostogolit pur şi simplu odată cu mine, aducându-mă deasupra ei 
şi continuând mişcarea ca să mă izbească iarăşi de podea. Vederea a 
început să mi se întunece, deşi ţineam ochii larg deschişi. Mă uitam 
în lungul unui tunel întunecat, către ochii injectaţi de sânge ai fetei. 

L-am zărit pe Michael străduindu-se să se ridice în genunchi, cu 
faţa la fel de albă ca un strat de zăpadă proaspătă. S-a apropiat de 
Lydia, care a întors uşor capul spre el, apoi l-a izbit cu un călcâi. Am 
mai auzit ceva pocnind când forța loviturii l-a aruncat pe Michael 
pe spate. 

Și pe Murphy o preocupa ceva. Și se grăbise să schimbe vorba 
când încercasem să aflu ce. Întuiția mea a tras o linie între cele două 
amănunte. Pe care a înlocuit-o cu semnul egalității. 

Şi apoi am avut-o; am avut ultima piesă a puzzle-ului. Am ştiut 
ce se întâmplase, de unde venise Coşmar şi de ce mă urmărea în 
primul rând pe mine. Am ştiut cum să-l opresc, care îi erau limitele, 
cum îl racolase Bianca şi de ce le fusese vrăjilor mele atât de greu 
să-l influenţeze. 

Aproape că era păcat, într-adevăr păcat. Pusesem lucrurile cap la 
cap exact în clipa morţii. 

Totul mi-a dispărut din faţa ochilor. 

Şi, o clipă mai târziu, a dispărut şi durerea care-mi chinuia gâtul. 

Însă, în loc să alunec în derivă către indiferent ce s-o fi aflând 
dedesubt, am tras aer în piept, înecându-mă şi gâfâind. O vreme, 
cât mi-a năvălit sângele înapoi, în cap, totul a fost roşu, după care 
vederea a început să mi se limpezească. 

Lydia stătea tot deasupra mea, în genunchi, călărindu-mă — dar 
îmi eliberase gâtul. În schimb, îşi arcuise braţele în sus şi spre spate, 
pe deasupra capului, ca să mângâie umerii goi ai lui Thomas. 

Vampirul i se lipise de spate. Îşi plimba buzele pe gâtul ei, 
sărutându-i-l pe îndelete, făcând-o cu fiecare atingere a limbii să 
se înfioare, tremurând. Mâinile lui i se plimbau alene pe trup, 

întotdeauna atingând pielea, cu degetele hoinărindu-i pe sub bluza 
scurtă, de lycra, ca să-i mângâie sânii. Lydia gemea, cu privirea 
ochilor injectaţi de sânge pierdută în depărtare, defocalizată, cu 
trupul răspunzând cu o graţie lenevoasă, senzuală. 

Pe lângă Lydia şi prin revărsarea neagră a propriului său păr, 
Thomas s-a uitat la mine. Ochii nu-i mai erau albaştri-cenuşii. Frau 
goi, albi, fără niciun strop de culoare. Mi-am dat seama că trupul 
lui radia o răceală, dar m-a pătruns fără s-o simt pe piele, oribilă şi 
în acelaşi timp seducătoare. El a continuat, purtându-şi sărutările pe 
gâtul Lydiei, către urechea ei, făcând-o să scâncească şi să tremure. 

Am înghiţit în sec şi m-am îndepărtat târându-mă pe coate şi 
extrăgându-mi şoldurile şi picioarele de sub cei doi. 

Thomas a început să murmure, atât de încet încât nu ştiam 
dacă-l aud sau e doar o părere. 

— N-am idee cât îi mai pot distrage atenţia, Dresden. Nu mai 
căsca gura şi fă ceva. O să-ţi ofer mai târziu un spectacol, dacă-ţi 
place atât de mult să priveşti. 

Pe urmă gura lui a acoperit-o pe a fetei şi ea s-a crispat, 
deschizându-şi larg ochii înainte de a-i închide stoarsă de vlagă, 
abandonându-se în voia sărutării. 

Am roşit la auzul cuvintelor lui, şi asta mi-a făcut capul să 
zvâcnească dureros. Am căutat pe podea şi am recuperat lumânările, 
încă aprinse, şi punga cu sare. Am presărat sarea în cerc în jurul 
Lydiei şi al lui Thomas, în timp ce fata îşi împingea în jos şortul din 
lycra şi se întindea din nou spre vampir, să-l tragă către ea. 

El a scos un geamăt încărcat de durere în stare pură înainte de a 
spune: 

— Dresden. Grăbeşte-te. 

Am aşezat lumânările la locurile lor şi mi-am adunat toată bruma 
de putere care-mi mai rămăsese ca să închid cercul şi să formez un 
nou vortex. Dacă nu mă înşelam, aveam s-o eliberez pe Lydia, poate 
chiar pentru totdeauna. Dar, dacă greşeam, aceea era ultima mea 
fărâmă de energie şi o trimiteam în pământ de pomană. Coşmar 
urma probabil să ne ucidă — nu credeam că mai era vreunul dintre 
noi destul de în formă ca să-l împiedice. 

Energia s-a adunat în cerc, înălţând un mic vârtej de forţă 

invizibilă, pâlpâitoare. Am întins mâna şi, prin puterea voinţei, am 
trimis înăuntru tot mai multă, simțind cum mă cuprindea ameţeala. 

Coşmar a părut să redevină în cele din urmă conştient de ceea 
ce se petrecea în jur. Lydia s-a cutremurat şi s-a îndepărtat uşor de 
Thomas, rupând o parte a legăturii dintre ei — apoi ochii injectaţi de 
sânge i s-au deschis, pironindu-se asupra mea. Fata a început să se 
ridice, dar vampirul s-a încleştat de ea, reţinând-o. 

Puterea s-a înălţat iarăşi, un al doilea turbion s-a răsucit în jurul 
perechii din cerc, smucind de energiile spirituale interioare. Lydia 
a ţipat. 

— Leonid Kravos! a tunat vocea mea. Am repetat numele şi am 
văzut-o pe Lydia făcând ochii mari, şocată. Pleacă, Kravos! Jalnic 
invocator al focului! Pleacă! Pleacă! 

Şi, la ultimul cuvânt, am lovit cu piciorul în podea, eliberând 
puterea exorcismului, ca să se poată afunda în pământ. 

Lydia a urlat, trupul i s-a arcuit şi gura i s-a deschis larg. În 
turbion, fire de lumină argintie şi aurie s-au adunat într-o pâlnie, cu 
vârful deasupra gurii ei căscate. Dintre buzele ei rotunjite în țipăt 
s-a revărsat o energie stacojie şi, pentru o clipă, s-au suprapus două 
urlete — unul subţire, tineresc, feminin şi îngrozit, şi altul inuman, 
părând din altă lume. Puterea turbionului a stors lumină stacojie şi 
din ochii fetei. 

Şi apoi, brusc, ca o implozie în aerul deodată gol, răsucirea 
turbionului s-a redus la a unui fir subţire care a dispărut intrând tot 
mai adânc în podea, pentru a se afunda în pământ. 

Lydia a ţipat pe o notă joasă, istovită, şi a căzut moale pe 
duşumea. Încă încleştat de trupul ei, Thomas s-a prăbuşit odată cu 
ea. În liniştea aşternută dintr-odată, nu ne mai auzeam decât noi 
patru, trăgându-ne cu toții răsuflarea. 

Într-un târziu, am reuşit să mă salt în capul oaselor. 

— Michael! am strigat, cu voce răguşită. Michael! Eşti teafăr? 

— L-ai oprit? m-a întrebat el. Fata a scăpat cu bine? 

— Cred că da. 

— Slavă Domnului, s-a bucurat cavalerul. Mi-a tras un picior şi 
mi-a rupt coastele. Nu sunt sigur că pot să mă ridic. 

— Nu te ridica, l-am sfătuit, ştergându-mi transpiraţia de pe 

frunte. Cu coastele rupte nu e de glumit. Thomas? Eşti... Hei! Ce 
naiba vrei să faci? 

Vampirul stătea întins, cu Lydia în braţe, cu trupul lui gol, 
palid, lipit de al ei, cu buzele pe urechea ei. Ochii fetei erau deschişi, 
reveniţi la culoarea lor naturală, dar cu privirea pierdută în gol. Nu 
părea conştientă, dar şoldurile şi tot trupul ei schițau mişcări scurte, 
excitate, îndreptându-se spre Thomas. El m-a privit nedumerit, cu 
ochii încă goi şi albi. 

— Ce? a întrebat. Fata nu mă respinge. Probabil că-mi e 
recunoscătoare pentru ajutor. 

— Pleacă de lângă ea! m-am răstit. 

— Mi-e foame, a obiectat el. Şi asta n-o s-o ucidă. Nu de prima 
dată. Iar, fără mine, tu ai fi fost acum mort. Lasă-mă doar să... 

— Nu. 

— Dar... 

— Nu. Pleacă de lângă ea, sau o să ai de-a face cu mine. 

Un mârâit a despicat aerul dintre noi, cu buzele pline ale lui 
Thomas dezgolindu-i dinţii. Arătau ca dinţii omeneşti, nu erau colţi 
de vampir. Mai albi şi de o perfecţiune pe care nu o atingeau ai unui 
om, dar altminteri întru totul normali. 

l-am susţinut privirea cu răceală. 

El şi-a ferit ochii primul. I-a închis o clipă şi, când i-a redeschis, 
în ei se desluşeau din nou inele de culoare palidă, care se întunecau 
încet. l-a dat drumul Lydiei şi s-a rostogolit, îndepărtându-se de 
ea. Încă mai avea coastele deformate, dar într-o mai mică măsură. 
S-a ridicat în picioare şi şi-a înfăşurat din nou prosopul în jurul 
şoldurilor, apoi s-a îndreptat ţanţoş spre baie, fără să mai scoată 
niciun cuvânt. 

Am verificat pulsul Lydiei, am roşit şi i-am tras şortul la locul 
lui. Pe urmă am ridicat canapeaua şi am culcat-o pe ea, sub pături. 
După asta m-am dus lângă Michael. 

x x xk 

— Ce s-a-ntâmplat? a întrebat el. 

l-am povestit totul, la modul cel mai decent cu putință. S-a 
încruntat şi a aruncat o privire către baie. 

— Aşa sunt toţi. Cei de la Curtea Albă. Seducători. Se hrănesc 

cu senzualitate, cu spaimă şi cu ură. Cu sentimente. Dar se folosesc 
întotdeauna de poftele cărnii ca să-şi seducă victimele. Le pot sili să 
le simtă, să se delecteze făcând sex. Aşa se hrănesc. 

— Vampiri ai sexului, ştiu, am mormăit. E totuşi interesant. 

— Interesant? Michael părea sceptic. Harry, eu nu aş numi aşa 
ceva interesant. 

— De ce nu? am întrebat. M-am uitat în urma lui Thomas, 
îngustându-mi gânditor ochii. Indiferent ce-a folosit, a fost mai 
puternic decât Coşmar. L-a oprit. Înseamnă că e vorba fie de un 
soi de magie ambientală, fie de răceala pe care-am simţit-o, care 
influenţează probabil totul, fie e ceva de natură chimică, de genul 
veninului de la Curtea Roşie. Ceva care a pătruns în trupul Lydiei, 
trecând de controlul lui Coşmar asupra minţii ei. Poate feromoni. 

— Harry, a spus Michael, nu vreau să-ţi descurajez curiozitatea 
ştiinţifică, dar vrei, te rog, să vezi ce e cu coastele mele? 

Ne-am făcut inventarul. Eu mă alesesem cu câteva vânătăi urâte 
pe gât, atât şi nimic mai mult. Michael avea o coastă cu siguranță 
ruptă, iar o alta ar fi putut fi fisurată, după cât de şubrezită părea. 
L-am înfăşurat cu un bandaj foarte strâns. Thomas a apărut din 
camera mea, îmbrăcat cu unul dintre costumele mele de jogging 
de rezervă. Atârnau pe el şi rulase mânecile, ca şi partea de jos a 
pantalonilor. S-a aşezat pleoştit pe un scaun, privind silueta fetei 
adormite cu o intensitate destul de tulburătoare. 

— Acum se potriveşte totul, am spus. Ştiu ce se petrece, aşa că 
pot în sfârşit să intervin. Mă duc în vilă, să scot pe toată lumea de- 
acolo. 

Michael m-a privit încruntându-se. 

— Ce se potriveşte? 

— Din Niciodatănicicând n-a ieşit demonul, Michael. Nu ne- 
am luptat niciodată cu el. A fost Kravos. Kravos e Coşmar. 

Cavalerul s-a holbat nedumerit la mine. 

— Dar pe Kravos nu l-am omorât. Trăieşte. 

— Pariez pe orice vrei că nu. Presupun că, înainte de a începe 
atacurile lui Coşmar, a oficiat un ritual prin care şi-a luat viaţa. 

— De ce-ar fi făcut aşa ceva? 

— Ca să se-ntoarcă în chip de stafie. Şi să se răzbune. Gândeşte- 

te la asta — e ceea ce a făcut Coşmar. S-a dezlănţuit, răzbunându-l 
pe Kravos. 

— Putea s-o facă? a întrebat Michael. 

Am ridicat din umeri. 

— Nu văd de ce nu, dacă a adunat putere şi dacă s-a concentrat 
asupra răzbunării şi a devenit fantomă. Mai ales că... 

— ... că hotarul cu Niciodatănicicând e atât de şubrezit, a 
completat Michael. 

— Exact. Ceea ce înseamnă că Bianca şi Mavra l-au ajutat. La 
naiba, probabil au creat împreună ritualul de care s-a folosit. Şi, 
dacă un deţinut federal de aici, din Chicago, se sinucide în celula 
lui, evenimentul stârneşte mare agitaţie la poliţia locală — şi e o ştire 
senzaţională pentru jurnalişti. De-aia era Murphy atât de discretă 
şi Susan atât de preocupată. Lucra la un articol, voia să afle ce s-a 
întâmplat. Poate că verifica un zvon. 

Thomas s-a încruntat. 

— O clipă, să-nţeleg şi eu. Acest Coşmar e stafia vrăjitorului 
Kravos. Un practicant al omorurilor rituale despre care s-a vorbit la 
ştiri acum câteva luni. 

— Da. Toată agitația stârnită în Niciodatănicicând i-a permis să 
devină o fantomă agresivă. 

— Agitaţia? a repetat Thomas. 

Am confirmat cu o înclinare a capului. 

— Cineva a aruncat vrăji chinuitoare asupra stafiilor din zonă. 
Au înnebunit de durere şi au început să zdruncine bariera dintre 
lumea reală şi Niciodatănicicând. Bănuiesc c-a fost lucrarea Mavrei, 
aliată cu Bianca. Şubrezirea asta i-a permis lui Kravos să-i atace, în 
vis, pe toţi cei de care s-a putut apropia. Aşa a ajuns la mine, şi la 
sărmanul Malone, şi, adineauri, la Lydia. Lydia ştia ce face. De- 
asta nu voia să doarmă. Pe mine m-a atacat, în vis, luându-mă prin 
surprindere. Nu eram pregătit de luptă şi am încasat-o urât. 

— Dar acum îl poţi înfrânge? m-a întrebat Michael. 

— Sunt pregătit să-l înfrunt. L-am învins pe dobitocul ăsta când 
trăia. Acum, după ce am aflat cu cine am de-a face, îi pot înfrânge 
şi fantoma. Mă duc în vilă, îl lichidez pe Coşmar, ba chiar şi pe 
Bianca, dacă va fi nevoie, şi scot de-acolo pe toată lumea. 


PERICOL DE MOARTE / 311 


— Te-ai lovit la cap şi n-am observat eu? m-a întrebat Thomas. 
Dresden, ţi-am vorbit despre paznici. Despre mitraliere. Ţi-am spus 
cu ce sunt înarmaţi, nu? 

Mi-am fluturat o mână. 

— Am trecut deja la punctul în care unui om întreg la minte 
i-ar fi frică. Paznici şi mitraliere, ce mai contează? Ascultă-mă, 
Bianca le are pe Susan şi pe Justine, şi poate mai sunt acolo încă vreo 
treizeci de puştani, ţinuţi captivi sau pregătiţi pentru transformarea 
în vampiri. În privinţa asta, poliţia are mâinile legate. Trebuie să 
intervină cineva, şi eu sunt singurul care poate... 

— ... A ciuruit de gloanţe, m-a întrerupt Thomas, cu voce seacă. 
Şi ce util o să fii atunci pentru atingerea scopurilor noastre comune. 

— O, puţin credinciosule, a spus Michael, din fotoliul meu. 
După care şi-a întors capul spre mine. Continuă, Harry. Ce-ai de 
gând? 

Am dat din cap. 

— Bine. Presupun că Bianca are paznici în jurul casei, peste tot. 
O să controleze pe orice se apropie, toate maşinile care intră vor fi 
percheziţionate şi aşa mai departe. 

— Exact, a spus Thomas. Dresden, cred că ar trebui să punem 
laolaltă tot ce avem la dispoziţie. Să găsim o soluţie folosindu-ne 
relaţiile şi spionii. Poate să ne deghizăm în furnizori de alimente şi 
să ne strecurăm înăuntru? A ezitat. În fine, tu ai putea trece drept 
un astfel de furnizor, oricum. Dar, dacă atacăm pur şi simplu casa, 
o să fim ucişi. 

— Dacă intrăm pe unde ne pot vedea. 

Thomas s-a încruntat. 

— "Te-ai gândit la altceva? Mă-ndoiesc că ne putem ascunde 
cu ajutorul magiei. Într-un loc care îi e atât de bine cunoscut, pe 
Bianca o să fie greu s-o păcălim cu astfel de vrăji. 

M-am uitat la el înălţând dintr-o sprânceană. 

— Ai dreptate. M-am gândit la altceva. 

xxx 

Am trecut ultimul prin ruptura dintre lumea muritorilor şi 
Niciodatănicicând. Aveam asupra mea toiagul şi bagheta şi purtam 
pardesiul de piele, brăţara scut şi, la mâna stângă, un inel de aramă, 

geamăn cu cel de pe mâna dreaptă. 

Alături de apartamentul meu, Niciodatănicicând arăta ca... 
apartamentul meu. Era doar ceva mai curat şi mai luminos. 
Reprezenta un mesaj filozofic profund, referitor la spiritualitatea 
micului meu subsol? Poate. În colţurile întunecoase se mişcau siluete, 
alergând ca şobolanii, sau alunecând pe podea ca șerpii — creaturi de 
natură spirituală care se hrăneau cu firimiturile de energie revărsate 
din locuinţa mea din lumea reală. 

Michael îşi ţinea sabia Amoracchius într-o mână, şi lama ei avea 
o strălucire perlată. Imediat ce pusese mâna pe ea, cavalerului îi 
revenise culoarea în obraji şi începuse să se miște ca şi cum nu l-ar 
mai fi durut coasta bandajată. Era îmbrăcat în dril şi flanel şi îşi 
pusese cizmele cu vârfuri de oţel. 

Thomas, cu părul atârnându-i pe umeri în bucle încă ude, 
purtând haine pe care eu nu le mai foloseam şi înarmat cu o bâtă de 
baseball din aluminiu din dulapul meu, se uita în jur amuzat. 

Aşezat într-un săculeţ din fileu, craniul lui Bob atârna de 
pumnul meu, cu luminile portocalii din orbite licărind slab, ca nişte 
lumânări. 

— Harry, m-a întrebat el, eşti sigur că ştii ce faci? Vreau să zic 
că n-aş vrea să mă trezesc captiv în Niciodatănicicând dacă asta se 
poate evita. E vorba de nişte lucruri care-au fost greşit înţelese, cu 
mult timp în urmă. 

— N-ai cum să fii mai îngrijorat decât mine. Dacă mă prinde 
naşa mea aici, am încurcat-o. Linişteşte-te, Bob, am spus. Nu trebuie 
decât să ne-arăţi cel mai scurt drum către vila Biancăi. Pe urmă fac 
o gaură prin care să revenim de partea noastră, în subsolul ei, găsim 
toţi captivii, îi scoatem de-acolo şi îi ducem pe toţi la casele lor. 

— Nu există un drum care să fie cel mai scurt, Harry. Asta e 
lumea spiritelor. Lucrurile sunt legate între ele de concepte şi idei, 
fără să ţină neapărat cont de distanţele fizice, ca... 

— Aspectele de bază îmi sunt cunoscute, Bob, i-am spus. Însă 
concluzia e că tu te descurci aici cu mult mai bine decât sunt eu în 
stare. Du-ne la Bianca. 

El a oftat. 

— Bine. Dar nu-ţi garantez c-o să putem intra şi ieşi înainte de 

apus. S-ar putea să nu reuşeşti să faci gaura cât e soarele încă sus. Are 
tendinţa să împrăştie energiile magice precum... 

— Bob. Lasă prelegerile pentru mai târziu. lar de partea cu 
vrăjitoria mă ocup eu. 

Craniul s-a răsucit către Michael şi Thomas. 

— Scuzaţi-mă. I-a spus vreunul dintre voi lui Harry ce plan 
stupid a făcut? 

Vampirul a ridicat mâna. 

— Eu. Dar n-a fost de mare folos. 

Bob şi-a rostogolit luminile din orbite. 

— N-ajută niciodată. Dar-ar să dea, Dresden, dacă mori, o să fiu 
foarte supărat. Probabil că-n ultima clipă o să mă rostogoleşti sub 
o piatră şi-o să rămân acolo zece mii de ani până o să mă descopere 
cineva. 

— Nu mă ispiti. Vorbeşte mai puţin şi ai mai multă grijă cum 
ne călăuzeşti. 

— Si, memsahil?, a spus el, cu toată seriozitatea. 

Thomas a chicotit. Bob şi-a întors orbitele către scara care urca 
spre versiunea din Niciodatănicicând a apartamentului meu. 

— Pe aici, a spus. 

Am trecut prin apartamentul meu şi am ieşit într-un soi 
de copie a a oraşului Chicago, care semăna mai degrabă a decor 
cinematografic — faţade plate de clădiri, lipsite de substanţă reală, şi 
o lumină vagă, care ar fi putut fi a soarelui, a lunii sau a felinarelor, 
plus o ceaţă cenuşiu-maronie. De acolo, Bob ne-a călăuzit de-a 
lungul unui trotuar, apoi am intrat pe o alee şi pe urmă pe o uşă 
de garaj deschisă, dincolo de care o scară cioplită în piatră părea o 
spirală către adâncul pământului. 

Călăuziţi de el, am coborât în întuneric. Singura lumină de care 
aveam parte din când în când era strălucirea portocalie din orbitele 
craniului. Bob ne indica direcţia întorcându-şi ţeasta şi aşa am 
străbătut o zonă subterană care a însemnat, în cea mai mare parte, 
beznă şi plafoane joase, pentru a urca în cele din urmă o pantă care 
ne-a adus în centrul unui inel de dolmene înălțate pe culmea unui 


2 Apelativ pentru o femeie albă cu o poziţie socială înaltă din 
India colonială, folosit aici ca ironie. (n. trad.) 

deal lung. Stelele ne străluceau cu mare putere deasupra capetelor şi 
lumina dansa printre copacii de la baza dealului cu iuţeala unui roi 
de licurici nebuni. 

Am încremenit. 

— Bob, am spus. Bob. Ai dat-o în bară, tipule. Asta e Țara 
Zânelor. 

— Sigur că e, a răspuns el. E cel mai întins loc din 
Niciodatănicicând. N-ai cum s-ajungi dintr-un loc într-altul fără să 
treci prin Ţara Zânelor. 

— Atunci s-o traversăm cât mai repede, am spus. Nu putem sta 
aici. 

— Crede-mă că nici eu nu vreau să stau prea mult. E la fel de rău 
s-ajungi în Ţara Zânelor în versiune Disney, cu elfi şi zâne clopoțel? 
şi cu cine ştie ce alte drăgălăşenii mititele care umplu Curtea Verii, 
sau să rămâi în versiunea vrăjitorească malefică, considerabil mai 
amuzantă, dar mai periculoasă pentru sănătate. 

— Nici măcar Curtea Verii nu înseamnă doar drăgălăşenie şi 
lumină. Taci, Bob. Încotro? 

Craniul s-a întors în tăcere spre ceea ce părea vestul extrem al 
dealului şi am început să coborâm, îndreptându-ne într-acolo. 

— E ca într-un parc, a comentat Thomas. Vreau să zic că iarba 
nu ne trece de genunchi, cum ar fi normal. Sau nu, seamănă mai 
degrabă cu un traseu de golf. 

— Harry, a spus Michael, cu voce joasă. Am un presentiment 
urât. 

Am simţit furnicături pe ceafă şi m-am întors spre Michael, 
dând aprobator din cap. 

— Bob, pe unde ieşim de-aici? 

Am ocolit un pâlc de copaci, şi craniul a arătat drept înainte. Un 
pod acoperit, vechi, în stil colonial, se arcuia peste o prăpastie de o 
adâncime ridicolă. 

— Pe-acolo, a zis Bob. Ăla e hotarul. Pe urmă nu mai e mult 
până în locul unde vrei s-ajungi. 


3 Tinker Bell (Clopoţica în versiunea în limba română), zâna 
din povestea lui Peter Pan, celebrul personaj creat de scriitorul şi 
dramaturgul scoţian J.M. Barrie. (n. trad.) 

Din depărtare s-a auzit, sumbru şi limpede, sunetul unui corn 
de vânătoare, acompaniat de lătrăturile dulăilor. 

— Fugiţi spre pod, m-am răstit. 

Thomas a rupt-o la fugă pe lângă mine, fără niciun efort, cel 
puţin în aparenţă. M-am uitat la Michael, care-şi întorsese sabia şi 
alerga ţinând-o cu mânerul în sus şi cu lama lipită de braţ. Avea faţa 
contorsionată de efort şi de durere, dar păstra ritmul. 

— Harry, a intervenit Bob, dacă nu se supără nimeni, poate vrei 
s-alergi ceva mai repede. Vin nişte vânători. 

Cornul s-a auzit din nou, stârnind ecouri printre dolmene, şi 
urletele haitei au răsunat tare şi clar. Thomas s-a întors să se uite și 
chiar a alergat câţiva paşi înapoi, după care s-a răsucit ca să fugă din 
nou spre pod. 

— Aş fi putut să jur că acum o clipă erau la câţiva kilometri de 
noi. 

— Suntem în Niciodatănicicând, am gâfâit eu. Distanţa, timpul. 
Aici totul e dat peste cap. 

— Oho, a comentat Bob. Nu mi-am dat seama că zânele cresc 
dulăi ai iadului atât de mari. Şi, uite, Harry, e naşa ta! Salut, Lea! 

Dacă ar fi avut corp, Bob ar fi ţopăit şi şi-ar fi fluturat mâinile 
către ea. 

— Nu te entuziasma aşa, Bob. Dacă mă prinde, o să fac parte 
din haită. 

Orbitele craniului s-au îndreptat spre mine şi cred că, dacă ar fi 
putut, ar fi înghiţit în sec, cu noduri. 

— Oh, a spus. Atunci între voi a avut loc o ruptură. Adică s-a 
lărgit aia veche, că nici înainte nu vă împăcaţi prea grozav. 

— Cam aşa ceva, am confirmat, suflând greu. 

— Ăă. Fugi, m-a îndemnat Bob. Mai repede. Chiar trebuie să 
fugi mai repede, Harry. 

Picioarele îmi zburau pe deasupra ierbii. 

Thomas a ajuns primul la pod, l-am auzit tropăind pe el. Michael 
era cu un pas în urma lui. Cu o coastă ruptă şi cu douăzeci de ani 
mai vârstnic decât mine, şi totuşi ajunsese mai repede la afurisitul 
ăla de pod. Trebuia să am mai multă grijă de condiţia mea fizică. 

— Am reuşit, am strigat, făcând un ultim pas lung către pod. 

Lasoul mi-a trecut peste cap înainte ca picioarele mele să atingă 
practic podul şi m-a tras înapoi, prin aer, cu un pocnet. Am căzut pe 
pământ, uluit, sufocându-mă pentru a doua oară în ultimele două 
ceasuri. 

— Uh oh, a spus Bob. Harry, indiferent ce-ai face, să nu mă 
scapi din mână. Mai ales nu sub o piatră. 

— Mulţumesc tare mult, am ripostat, cu voce sugrumată, cu 
mâna zvâcnindu-mi ca să-mpiedic laţul să mi se strângă prea tare în 
jurul gâtului. 

Copite mari, grele, s-au afundat în gazon, de o parte şi de alta a 
capului meu. Am înghiţit un nod şi m-am uitat în sus, la armăsarul 
negru ca noaptea, cu ţinte negre şi argintii pe harnaşament. Copitele 
aveau potcoave dintr-un metal argintiu. Nu era nici fier, nici oţel. 
Şi erau pline de sânge, ca şi cum calul ar fi strivit sub ele o biată 
creatură, luându-i viaţa. Sau poate n-o striviseră, o spintecaseră. 

Privirea mi-a alunecat mai sus, către naşa mea. Lea călărea 
animalul femeieşte, perfect destinsă şi încrezătoare în sine, cu rochia 
un amestec de negru şi albastru neguros, cu părul împletit într-o 
coadă ca de foc, lăsată liberă pe spate. Ochii îi străluceau în lumina 
stelelor şi celălalt capăt al lasoului era strâns într-o mână frumoasă. 
Dulăii iadului se îngrămădeau în jurul calului, cu aerul unor slugi 
devotate. Şi puteţi considera asta o impresie trecătoare, dar păreau 
flămânzi. 

— Ne simţim mai bine, nu-i aşa? m-a întrebat, zâmbind alene. 
Putem în sfârşit să ducem la îndeplinire învoiala noastră. 

Ca să capeţi o anumită doză de cinism n-ai nevoie, într-o viaţă, 
decât de vreo două episoade dure. Odată ce doi-trei vrăjitori renegaţi 
au încercat să te distrugă, sau după ce nişte Flexenwulfen demenţi 
s-au străduit cu adevărat din greu să-ţi rupă beregata, începi să te 
aştepţi la tot ce e mai rău. De fapt, când răul cel mai mare nu se 
întâmplă, te simţi, cumva, dezamăgit. 

Aşa că, în realitate, nu avea importanţă că naşa mea mă prinsese, 
în ciuda deosebitelor mele eforturi de a mă feri de ea. Nu-mi place 
să descopăr că universul totuşi nu conspiră împotriva mea. Asta ar 
tăia creanga de sub picioarele complexului meu de persecuție. 

De aceea, plecând de la presupunerea că o înaltă putere sadică 
voia să-mi facă după-amiaza cât mai complicată cu putinţă, îmi 
pusesem la punct un plan. 

Mi-am îndepărtat lasoul de gât şi am spus, cu voce hârjâită: 

— Thomas, Michael. Acum. 

Cei doi au scos din buzunare cutii de carton mici, cam de 
dimensiunea palmei şi aproape pătrate. Cu un tremur, Michael a 
aruncat conţinutul primei cutiei în faţa lui, departe, înclinând-o în 
dreapta şi în stânga, ca şi cum ar fi împrăştiat seminţe. Thomas i-a 
urmat exemplul în partea mea opusă, aşa că obiectele au început să 
cadă peste mine şi în jurul meu. 

Surprinşi, câinii zânei au început să latre şi s-au îndepărtat dintr- 
un salt. Calul naşei mele a nechezat sonor, parcă ţipând, şi s-a tras 
înapoi cu câţiva paşi, punând o distanţă între noi. Am strâns din 
ochi, având grijă să mi-i feresc de cuiele împrăştiate. Cădeau asupra 
mea ca un duş cu colţi ascuţiţi, înțepându-mă când mă nimereau, şi 
mi se aşterneau în jur. Când s-a retras calul, naşa mea a fost nevoită 
să lase lasoul mai lejer, ceea ce a lărgit laţul. 

— Fier, a şuierat Lea. Faţa frumoasă i-a devenit lividă de furie. 
Cutezaţi să pângăriţi tărâmul sidhe cu fier! Regina o să vă smulgă 
ochii din cap! 

— Nu, a ripostat Thomas. Cuiele sunt din aluminiu. Nu conţin 
nicio fărâmă de fier. Ce cal frumos ai! Cum îl cheamă? 

Lea l-a fulgerat cu privirea, apoi şi-a coborât-o spre cuiele 
răspândite peste tot. În acest timp, mi-am strecurat mâna în 
buzunar, am palmat principalul ingredient al planului meu pentru 
situaţii neprevăzute şi mi l-am aruncat în gură. L-am mestecat de 
două-trei ori, l-am înghiţit şi gata. 

Am încercat să nu trădez prin nimic groaza care m-a inundat 
brusc. 

— Nu e fier? s-a mirat Lea. 

A făcut un semn scurt cu capul către pământ şi unul dintre cuie 
i-a sărit în palmă. L-a strâns între degete şi s-a încruntat, apoi a 
căpătat brusc un aer prudent. 

— Ce rost are asta? 

— A urmărit distragerea atenţiei tale, naşă, am spus. Am tuşit şi 
m-am bătut cu palma peste piept. A trebuit pur şi simplu să mănânc 
ceva. 

Lea şi-a pus mâna pe grumazul calului, şi animalul înnebunit 
s-a calmat. Unii dintre câinii ei de culoare sumbră a înaintat, 
adulmecând cuiele. Lea a smucit de lasou, strângând din nou laţul. 

— N-o să-ţi fie de niciun folos, vrăjitorule. De laţul ăsta nu poţi 
scăpa. E făcut să te ţină captiv. Nu poţi ocoli forţa mea. Nu aici, nu 
în Ţara Zânelor. Sunt prea puternică pentru tine. 

— E foarte adevărat, am spus, ridicându-mă în picioare. Aşa 
că hai să trecem la fapte. Preschimbă-mă în câine şi arată-mi pe ce 
copaci pot să fac pipi. 

Cu acelaşi aer prudent, Lea s-a uitat la mine de parcă aş fi 
înnebunit. 

Am pus mâna pe lasou şi l-am scuturat cu nerăbdare. 

— Haide, naşă. Fă vraja, nu mai amâna. Pot să-mi aleg culoarea? 
Cred că nu mi-ar plăcea cenuşiul ăsta, culoarea asta de cărbune. 
Poate reuşeşti să-mi faci o blană frumoasă, ca nisipul roșiatic. Sau, 
oh, ştiu eu, poate albă ca zăpada. Cu ochi albaştri. Întotdeauna mi- 

am dorit să am ochi albaştri şi... 

— Taci, a mârâit ea, smucind de lasou. 

A urmat o senzaţie tăioasă, usturătoare, şi limba mi s-a izbit 
literalmente de cerul gurii. Am vrut să continui să vorbesc, dar 
încercarea mi-a stârnit în gât un bâzâit, de parcă m-ar fi înţepat un 
roi de albine furioase. Am păstrat tăcerea. 

— Ei, a zis Thomas, mi-ar plăcea să văd aşa ceva. N-am mai 
fost niciodată martor la o preschimbare a înfățișării exterioare. Fă-o, 
doamnă. Vampirul şi-a fluturat nerăbdător mâna. Fă-l acum câine! 

— Asta-i o şmecherie, a şuierat Lea. N-o să-ţi servească la nimic, 
vrăjitorule. Indiferent ce puteri ascunse se pregătesc prietenii tăi să 
folosească împotriva mea... 

— N-avem intenţia asta, s-a amestecat Michael. Jur pe Sângele 
lui Hristos. 

Lea a inspirat scurt, ca şi cum cuvintele cavalerului ar fi 
înfrigurat-o brusc. Şi-a adus calul lângă mine, foarte aproape, până 
când umărul animalului s-a lipit de al meu. În tot acest timp, ea a 
rulat lasoul împletit din fâşii de piele, astfel a ajuns să-l ţină de la 
vreo cincisprezece centimetri distanţă de gâtul meu, şi l-a smucit 
apoi cu putere, aproape dezechilibrându-mă. S-a aplecat spre mine 
şi a şoptit: 

— Ce-mi ascunzi? 

Limba mea a căpătat din nou loc de mişcare şi mi-am dres glasul. 

— Oh. Nu cine ştie ce. Am vrut doar să iau o îmbucătură înainte 
de plecarea noastră. 

— O îmbucătură, a murmurat ea. 

M-a smucit către ea şi s-a aplecat mai mult, cu nările delicate 
dilatându-i-se. A inhalat încet, cu părul ei mătăsos atingându-mi 
obrazul, cu gura aproape lipită de a mea. 

l-am privit faţa, i-am văzut expresia schimbându-se lent, pe 
măsură ce era tot mai surprinsă. l-am vorbit aproape foarte încet: 

— Recunoşti mirosul, nu? 

În jurul irisurilor ei verzi ca smaraldul, albul s-a lăţit pe măsură 
ce făcea ochii tot mai mari. 

— Îngerul Morţii!, a şoptit ea. Ai gustat dintr-o ciupercă 


1 Nume dat tuturor ciupercilor din genul Amanita. (nr. trad.) 

ucigaşă, Harry Dresden. 

— Da, am încuviinţat. Dintr-un burete tomnatic. Amanita 
virosa. Sau cum vrei să-i spui. Toxina pe care-o conţine o să-mi 
ajungă în sânge peste vreo două minute. Pe urmă o să-nceapă să-mi 
ciuruiască rinichii şi ficatul. Peste câteva ore o să intru în colaps şi, 
dacă n-o să mor atunci, o să am parte de o revenire aparentă, pentru 
câteva zile, timp în care îmi vor fi distruse intestinele, apoi o să fac 
stop cardiac şi o să crăp. Am zâmbit. Nu există niciun antidot. Şi 
mă-ndoiesc că-ţi poţi folosi vrăjile ca să mă pui din nou pe picioare. 
Închiderea unei răni diferă foarte mult de o modificare internă 
majoră. Aşa că, mergem? Am început să mă îndepărtez în direcţia 
din care venise Lea. Te poţi distra chinuindu-mă câteva ore, până 
când o să-ncep să vărs sânge şi o să mor. 

A smucit din nou de lasou, oprindu-mă. 

— E o şmecherie, a şuierat. Mă minţi. 

Am privit-o cu un rânjet strâmb. 

— Ei, naşă. Ştii că sunt un mincinos execrabil. Crezi c-aş fi cu 
adevărat în stare să te mint? Şi n-ai simţit tu însăţi mirosul? 

S-a holbar la mine, cu groaza aşternându-i-se lent pe chip. 

— Pe vânturile necruțătoare, a murmurat. Ţi-ai pierdut minţile. 

— Nicidecum, am asigurat-o. Ştiu foarte bine ce fac. M-am 
întors să arunc o privire spre pod. Adio, Michael. Adio, Thomas. 

— Harry, a spus cavalerul, eşti sigur că n-ar trebui... 

— Sst, am spus, săgetându-l cu privirea. Gata. 

Lea şi-a plimbat de vreo câteva ori privirea de la mine la el. 

— Ce e? a întrebat. Despre ce vorbiţi? 

Mi-am rostogolit ochii şi am arătat spre Michael. 

— Ei bine, a zis el, am întâmplător la mine ceva care ar putea 
fi de folos. 

— Ceva? Ce? a întrebat zâna. 

Michael a scos din buzunarul hainei un flacon mic, cu capac. 

— E un extract din ciulinul laptelui’, a explicat el. Se foloseşte 
în foarte multe spitale din Europa în cazul otrăvirii cu ciuperci. 
Teoretic, ar trebui s-ajute victima otrăvirii să supravieţuiască. Dacă 
îl ia la timp. 


2 Silybum marianum, cunoscut şi sub numele de armurai. 

Ochii zânei s-au îngustat. 

— Dă-mi-l. Imediat. 

— Tr, am spus. În calitatea mea de animal de casă credincios ţie 
şi de însoțitor, simt că trebuie să te previn în privinţa pericolului la 
care se expune o înaltă sidhe când primeşte daruri. Poţi fi legată de 
cel care ți l-a oferit, dacă nu-i faci alt dar în schimb. 

Faţa ei s-a împurpurat încet, începând cu pielea catifelată de pe 
clavicule şi de pe gât, de unde culoarea a urcat pe bărbie şi pe obraji, 
ajungând până la rădăcina părului. 

— Vasăzică aşa. Vrei să faci un târg cu mine. Ai fost în stare 
să-nghiţi o bucată de burete tomnatic otrăvitor ca să mă sileşti să te 
eliberez. 

Am înălţat din sprâncene şi am dat din cap zâmbind. 

— În esenţă, da. Ştii, am dedus că lucrurile stau cam aşa. Mă 
vrei viu. Mort nu-ţi sunt de niciun folos. Şi vrăjile nu te pot ajuta să 
înlături urmările otrăvirii. 

— Eşti proprietatea mea, a mârâit. Acum îmi aparţii. 

— Îngăduie-mi să nu fiu de acord, am ripostat. Îţi aparţin 
pentru cele două zile care urmează. Pe urmă o să mor şi n-o să-ţi 
mai servesc la nimic. 

— Nu. N-o să te eliberez în schimbul acestei licori. Pot găsi şi 
eu ciulinul laptelui. 

— Poate, am admis. Poate c-o să-l găseşti chiar la timp. Sau 
poate că nu. Oricum ar fi, chiar dacă iau extractul, m-am prea multe 
şanse de supravieţuire dacă n-ajung la spital. De fapt, dacă n-ajung 
cât mai repede, n-am niciuna. 

— N-am de gând să fac din tine obiectul unui târg! Mi te-ai dat 
mie! 

Michael a ridicat dintr-un umăr. 

— Cred că ai încheiat un târg cu un tânăr nechibzuit, prins în 
febra evenimentelor. Dar nu-ţi cerem să anulezi înţelegerea aia în 
întregime. 

Lea s-a încruntat. 

— Nu? 

— Sigur că nu, a intervenit Thomas. Extractul nu face nimic 
mai mult decât să-i ofere lui Harry o şansă la viaţă. Asta e tot ce 

cerem de la tine. Vei fi obligată să-l laşi să plece şi să te legi că vreme 
de un an şi o zi n-o să-i faci niciun rău şi nici n-o să-ncerci să-l 
lipseşti de libertate, dacă rămâne în lumea muritorilor. 

— Ăsta e târgul, am spus. În calitatea mea de animal de casă 
credincios, trebuie să subliniez ceva. Dacă mor, n-o să mă ai 
niciodată, naşă. Dacă mă laşi să plec, poţi face o altă încercare, în 
altă noapte. Nu se poate spune că nopţile tale sunt în număr limitat, 
nu? Îşi poţi permite să ai răbdare. 

Lea n-a răspuns, a rămas îndelung cu ochii la mine. Şi în noapte 
s-a aşternut tăcerea. Aşteptam cu toţii, fără să scoatem nicio vorbă. 
Panica în care intrasem deja, discret, după ce mâncasem buretele 
tomnatic îmi dansa în stomac, smucindu-l convulsiv. 

— De ce? a întrebat ea într-un târziu, cu voce foarte înceată, 
doar pentru urechile mele. De ce-ţi faci ţie însuţi aşa ceva, Harry? 
Nu înţeleg. 

— Nu cred că poţi să-nţelegi, am răspuns. Există oameni care 
au nevoie de mine. Oameni aflaţi în pericol din cauza mea. Trebuie 
să-i ajut. 

— Dacă mori, nu-i poţi ajuta. 

— Nici dacă mă iei tu. 

— Şi ţi-ai da propria viaţă ca să le salvezi pe ale lor? 

— Da. 

— De ce? 

— Pentru că nimeni altcineva nu-i poate salva. Au nevoie de 
mine. Le sunt dator. 

— Eşti dator să-ţi dai viaţa pentru ei, a spus Lea, gânditoare. 
Eşti nebun, Harry Dresden. Probabil că ai moştenit nebunia de la 
mama ta. 

Am încruntat din sprâncene. 

— Asta ce vrea să-nsemne? 

Lea a ridicat din umeri. 

— Vorbea la fel ca tine. Către sfârşit. 

Pe urmă s-a uitat la Michael şi şi-a îndreptat spatele în şa. 

— În seara asta ai ales un joc periculos, vrăjitorule. Un joc 
cutezător. Te-ai jucat cu tradiţiile poporului meu ţinând cuțitul 
foarte aproape de os. Accept înţelegerea propusă. 

Pe urmă mi-a luat lasoul din jurul gâtului cu o zvâcnire din 
încheietura mâinii, un gest făcut cu detaşare. M-am îndepărtat de ea 
mergând împleticit, cu spatele, am luat toiagul şi bagheta, care îmi 
căzuseră, sacul din plasă în care-l ţineam pe Bob şi m-am îndreptat 
spre pod. Odată ce am ajuns acolo, Michael mi-a dat flaconul. l-am 
scos dopul şi am băut. Lichidul era nisipos şi uşor amărui. Am 
închis ochii şi am respirat adânc după ce am înghiţit. 

— Harry, a zis Michael, cu ochii la Lea, eşti sigur c-o să-ţi fie 
bine? 

— Dacă ajung în scurt timp la spital, am răspuns. Am la 
dispoziţie între şase şi optsprezece ore. Poate chiar mai mult. Înainte 
de a pleca de-acasă am băut toată chestia aia roz ca să-mi căptuşesc 
stomacul. S-ar putea să încetinească digerarea ciupercii, să-i dea 
extractului o şansă să câştige lupta din mine. 

— Nu-mi place povestea asta, a zis Michael. 

— Hei, omule, eu sunt cel care a înghiţit otrava aia letală. Şi 
nu-mi fac atât de multe griji pentru mine. 

Thomas mi-a aruncat o privire nedumerită. 

— Vrei să zici că i-ai spus zânei adevărul? 

M-am uitat la el dând din cap. 

— Da. Uite, cred că vom reuşi să intrăm acolo şi să ieşim din 
nou în cel mult o oră. Sau o să fim morţi. În ambele cazuri o să-mi 
rămână timp din belşug până la apariţia primelor simptome. 

Vampirul s-a holbat la mine câteva clipe. 

— Am crezut că minţi. Că blufezi. 

— Nu blufez dacă nu e neapărat necesar. La aşa ceva nu sunt 
prea bun. 

— Deci ai fi putut într-adevăr să mori. Ştii, naşa ta are dreptate. 
Eşti nebun de legat. Zurliu până-n măduva oaselor. 

— Cu mintea în piuneze, am adăugat. Bun. Bob, trezeşte-te. 

Am clătinat ţeasta şi în orbitele ei goale au apărut lumini roşii- 
portocalii, cumva prea afundate în interior. 

— Harry? a întrebat Bob, surprins. Irăieşti. 

— Pe moment, i-am răspuns. 

Şi i-am povestit cum reuşiserăm să scăpăm de naşa mea. 

— Hopa, a comentat el. Eşti pe moarte. Excelent plan. 

M-am strâmbat. 

— La spital pot să mă salveze. 

— Sigur, sigur. În unele locuri, rata supraviețuirii în cazurile de 
otrăvire cu amanita atinge cincizeci la sută. 

— Am băut extract de ciulinul laptelui, am subliniat, oarecum 
în defensivă. 

Bob a tuşit cu delicateţe. 

— Sper că dozajul a fost corect, fiindcă altminteri ţi-ar putea 
face mai mult rău decât bine. Dacă mi-ai fi vorbit despre asta de la 
bun început... 

— Harry, a spus Michael, cu voce ascuţită. 

M-am întors să mă uit la naşa mea, care se îndepărtase puţin 
şi stătea tot în şaua armăsarului ei negru. Şi-a ridicat o mână, în 
care ţinea ceva întunecat la culoare, dar scânteietor, poate un cuţit. 
L-a fluturat către cele patru puncte cardinale — nord, vest, sud şi 
est. A rostit câteva cuvinte într-o limbă schimonosită, alunecoasă, şi 
copacii au început să geamă când s-a stârnit vântul, trecând printre 
ei. Puterea s-a scurs din vrăjitoarea sidhe, din cuțitul întunecat din 
mâna ei, zbârlindu-mi părul de pe braţe şi de pe ceafă. 

— Vrăjitorule! mi-a strigat ea. În seara asta ai făcut un târg cu 
mine. Eu n-o să te urmăresc. Însă cu alţii n-ai încheiat o asemenea 
înţelegere. 

Şi-a aruncat capul pe spate, într-un strigăt sonor şi prelung, 
cumva înspăimântător şi superb în acelaşi timp. A stârnit ecouri în 
ţinutul deluros, apoi a primit răspuns. Prin văzduh s-au întors mai 
multe sunete, urlete subţiri, ţipete stridente, şuierătoare, răcnete 
răguşite, guturale. 

— Mulţi îmi sunt îndatoraţi, a rânjit Lea. N-o să mă înșeli. Ţi- 
ai băut licoarea. Nu ţi-ai fi pus viaţa într-un asemenea pericol fără să 
ai un leac la îndemână. N-o să ridic nici măcar un deget împotriva 
ta, dar ceilalți te vor aduce la mine. Într-un fel sau altul, Harry 
Dresden, o să-mi aparţii începând din noaptea asta. 

Vântul a continuat să se înteţească şi nori adunaţi pe neaşteptate 
au acoperit stelele. Urletele şi chemările au ajuns mai aproape, 
purtate de vântul tot mai puternic. 

— Rahat, am spus. Bob, trebuie să ieşim de-aici. Imediat. 

— Mai avem încă o bucată bună de mers până în locul pe care 
mi l-ai arătat pe hartă, a răspuns Bob. Doi kilometri, poate chiar 
trei, după aprecierea mea. 

— Trei kilometri, a repetat Michael, cu detaşare. Nu pot alerga 
atât de mult. Nu cu coastele mele aşa cum sunt acum. 

— Nici eu nu te pot căra, a spus Thomas. Sunt uimitor şi robust, 
dar am limitele mele. Haide, Harry. Trebuie să ne descurcăm doar 
noi doi. 

Mintea mea a intrat în alertă, m-am străduit să pun cap la cap 
un plan. Michael nu putea ţine pasul. Mai înainte reuşise să alerge, 
dar acum era pământiu la faţă şi mergea ţeapăn, ca şi cum ar fi fost 
chinuit de durere. Aveam încredere în Michael. Aveam încredere 
în el când îmi stătea alături şi când îmi apăra spatele. Şi ştiam că-şi 
poate purta singur de grijă. 

Dar, rămas să ţină piept, de unul singur, unei hoarde de zâne 
furioase, cum s-ar fi descurcat? Nu puteam şti cu certitudine — chiar 
şi înarmat cu sabia, nu era totuşi decât un om. Îşi putea totuşi pierde 
viaţa. Şi nu voiam să am pe conştiinţă o moarte în plus. 

M-am uitat la Thomas. Seducătorul vampir reușea să poarte 
hainele mele vechi ca şi cum ar fi vrut să lanseze o modă. Impunerea 
vestimentaţiei pleoştite. A răspuns privirii mele cu un zâmbet perfect, 
strălucitor, şi mi-am adus aminte că spusese ce mincinos talentat 
era. Trecuse de partea mea. În cea mai mare măsură. Şi fusese destul 
de prietenos. Şi, după toate aparențele, avea toate motivele să mă 
ajute, să colaboreze cu mine ca să o recapete de Justine. 

Dacă nu cumva mă minţea. Dacă nu cumva fata nici măcar nu 
mai era în mâinile Biancăi. 

Nu puteam avea încredere în el. 

— Voi doi rămâneţi aici, am spus. Păziţi podul. Nu va trebui 
s-o faceţi prea mult timp. E suficient dacă încetiniţi hoarda. Dac-o 
faceţi să ocolească. 

— Oooo! a exclamat Bob. Bun plan. Hoarda o să sufere cumplit, 
Harry. Asta până când o să-i ucidă pe Michael şi Thomas şi-o să 
vină după tine. Dar o să fie nevoie de câteva minute! Poate chiar de 
câteva ore! 

M-am uitat la craniu, apoi la Michael. Cavalerul i-a aruncat o 

privire lui Thomas, după care a dat din cap aprobator către mine. 

— Dacă n-o să meargă bine, o să ai nevoie de mine ca să te apăr, 
a obiectat vampirul. 

— Îmi pot purta singur de grijă, l-am asigurat. Ştii, întregul 
plan se bazează pe surpriză, iuțeală şi silențiozitate. Singur pot evita 
mai bine orice zgomot. lar dacă se ajunge la luptă, n-are aproape 
nicio importanţă dacă suntem doi, nu doar unul. Dacă sunt nevoit 
să-i înfrunt, totul e pierdut. 

Thomas s-a strâmbat. 

— Aşa că vrei să rămânem aici şi să murim pentru tine, nu? 

L-am privit cu asprime. 

— Împiedicaţi-i să treacă podul până ies eu din Niciodatănicicând. 
Pe urmă n-ar trebui să mai aibă de ce să vă atace. 

Vântul s-a întețit, urlând, şi pe creasta dealului cu dolmene au 
început să se contureze siluete, siluete întunecate, iuți şi mişcându- 
se aproape de pământ. 

— Du-te, Harry, a spus Michael. Şi-a strâns sabia cu amândouă 
mâinile. Nu-ţi face griji. Nu-i lăsăm să te-ajungă din urmă. 

— Eşti sigur că nu preferi să te-nsoţesc? a insistat Thomas, 
făcând un pas spre mine. 

Oţelul strălucitor al lui Amoracchius i-a apărut brusc în faţă, cu 
muchia ascuţită apăsându-i burta. 

— Eu sunt sigur că nu vreau să te las singur cu el, vampirule, a 
spus Michael, pe ton politicos. M-am exprimat limpede? 

— Ca apa, a răspuns Thomas, cu acreală. Pe urmă s-a uitat la 
mine. Ai grijă să n-o laşi pe Justine acolo, Dresden. Şi să nu te laşi 
UCIS. 

— Aşa ceva n-o să se-ntâmple, am ripostat. Mai ales partea a 
doua. 

Şi apoi prima creatură monstruoasă, un soi de pumă din neguri, 
a trecut pe lângă Lea şi nişte gheare negre s-au avântat spre mine. 
Thomas m-a împins din calea fiarei şi a ţipat când i-a sfâşiat braţul. 
Michael a strigat ceva în latină şi, căpătând o strălucire argintie, 
sabia lui a lovit fulgerător, tăind creatura cu vagă înfăţişare de felină 
în două jumătăţi care au căzut pe pod, zvârcolindu-se. 

— Pleacă! mi-a strigat Michael. Domnul fie cu tine! 

Zgomotele luptei mi s-au stins treptat în urmă, până n-am mai 
auzit decât respiraţia mea gâfâită. Niciodatănicicând şi-a schimbat 
înfăţişarea, peisajul sălbatic sculptural, de basm, a fost înlocuit 
de o pădure întunecată, deasă, cu pânze de păianjen atârnând pe 
poteca îngustă dintre copaci ameninţători. Din întuneric apăreau 
fulgerător ochii sclipitori, ochii unor creaturi pe care nu izbuteam 
niciodată să le văd clar, şi mă tot împiedicam. 

— Acolo! a strigat Bob. 

Luminile portocalii din orbitele lui s-au îndreptat către trunchiul 
despicat al unui copac uscat, găunos. 

— Fă acolo o deschidere şi-o s-ajungem unde trebuie. 

Am mormăit şi m-am oprit gâfâind. 

— Eşti sigur? 

— Da, da! Grăbeşte-te! Ceva de pe tărâmul sidhe poate ajunge 
aici în orice clipă. 

Am aruncat o privire temătoare în urmă, apoi am început să-mi 
adun voinţa. Era dureros. Mă simţeam atât de slăbit! Otrava din 
stomac încă nu începuse să-mi sfârtece corpul, dar mi se părea că o 
pot simţi fremătând, mişcându-se, lingându-şi buzele şi ţintindu- 
mi organele cu o privire rea. Mi-am alungat asta din gând, mi-am 
impus să respir uniform, să-mi adun puterile şi să-ntind mâna ca să 
dau deoparte vălul dintre lumi. 

— Ăă, Harry, a spus Bob, pe neaşteptate. Stai o clipă. 

În spatele meu, ceva a rupt o creangă. Am auzit zgomotul 
mişcării grăbite a unei creaturi care se îndrepta spre mine. Nu i-am 
dat atenţie şi mi-am întins braţul, înfigându-mi degetele în substanţa 
fragilă a hotarului care despărţea lumea reală de Niciodatănicicând. 

— Harry! a insistat Bob. Chiar sunt de părere că ai face bine să 
m-asculți! 

— Nu acum, am bombănit. 

Am auzit din nou ceva mişcându-se, un foşnet de tufişuri prin 
care trecea ceva foarte mare. În spatele meu, un urlet modular a 
cutremurat pământul. Sfinte strălucerit şi acadrelele de tove, Batman. 


3 Vers din poezia absurdă „Jabberwocky” de Lewis Carroll, 
inclusă în povestea sa „Prin oglindă şi ce-a găsit Alice acolo”, 

— Aparturum! am strigat, proiectându-mă în afara mea odată 
cu toată puterea voinţei mele şi deschizând o cale. 

Ruptura către lumea reală avea o strălucire palidă. 

M-am aruncat în ea, dorind să mi se închidă în urmă. Ceva 
mi s-a agăţat de un colţ al pardesiului de piele, dar, dintr-o singură 
smucitură, m-am eliberat şi am trecut dincolo. 

M-am rostogolit pe podea, cu miros de toamnă şi de piatră 
umedă pretutindeni în jur. Inima îmi bătea dureros, fuga şi vraja 
fuseseră eforturi istovitoare. Mi-am ridicat capul şi mi-am rotit 
privirea, ca să mă orientez. 

Bob se ţinuse de cuvânt. Mă scosese din Niciodatănicicând chiar 
în vila Biancăi. Mă aflam pe podea, în capul unei scări care cobora, 
departe de uşile din faţă şi de holul principal. 

Şi mă mai aflam şi în centrul unui cerc de vampiri, cu toţii 
în forma lor inumană, cu măştile de carne dispărute. Probabil că 
erau câteva zeci, cu ochii negri sticlindu-le, cu nările adulmecând, 
cu salivă picurându-le de pe colții dezgoliţi pe podea, cu ghearele 
crispându-li-se în aer sau plimbându-li-se uşor pe propriile trupuri 
negre şi flasce. Unii aveau arsuri pe pielea de consistenţa cauciucului, 
petece de ţesut scorojit şi încreţit, ca nişte cicatrice. 

Am rămas neclintit. Mi-am dat seama că orice i-ar fi putut stârni. 
Orice mişcare, orice încercare de luptă sau de fugă ar fi dezlănţuit 
un atac frenetic, a cărui ţintă aş fi fost eu. 

În timp ce îi priveam înlemnit, Bianca a urcat treptele, purtând 
o cămaşă de noapte din mătase albă, care-i unduia în jurul gambelor 
superbe. Ținea în mână o singură lumânare, şi pâlpâirea flăcării o 
înveşmânta într-o strălucire caldă. Mi-a adresat un zâmbet foarte 
dulce, aşternut pe faţă cu încetinitorul, şi mi-am simţit stomacul 
sfâşiindu-se. 

— Ia te uită, a susurat ea. Harry Dresden. Vizita ta e o surpriză 
atât de plăcută! 

— Am încercat să te previn, a zis Bob, cu jale în glas. Vălul părea 
aici şubred. Ca şi cum abia l-ar fi străbătut cineva. Ca şi cum de 
partea asta ar fi stat cineva la pândă. 


traducere de Radu Tătărucă, ed. Codex 2000, Bucureşti, 2012 (n. 
trad.) 

— Fireşte, a murmurat Bianca. Câte un paznic la fiecare uşă. 
Mă crezi proastă, domnule Dresden? 

l-am aruncat o privire cruntă, cuprins de disperare. N-aveam 
ce să-i răspund. Nu m-am ostenit să-mi deschid gura şi am început 
să-mi concentrez voinţa, să-mi folosesc toată forţa care-mi mai 
rămăsese ca să şterg zâmbetul îngâmfat de pe frumoasa ei faţă falsă. 

— Dragilor, a tors ea, cu ochii la mine, doborâţi-l. 

M-au atacat cu atâta iuţeală încât n-am apucat să-i văd mişcându- 
se. Au năvălit pur şi simplu ca o stihie hidoasă, dezlănţuită. Mi- 
aduc aminte că am trecut din gheară-n gheară, am fost aruncat, 
purtat prin aer, tratat ca o jucărie. M-au adulmecat, m-au împuns 
cu boturile, şi mi-au rămas în memorie ochii lor negri holbaţi, 
şuierăturile şi râsetele înfricoşătoare. 

Am fost împins în josul treptelor, cărat, azvârlit, totul mi-a fost 
smuls, Bob a dispărut fără să mai scoată niciun sunet. M-au împins 
în jos în timp ce mă zbăteam şi urlam cu desăvârşire zadarnic, cu 
mintea prea plină de groază ca să mă pot concentra, ca să mă pot 
apăra. 

Şi acolo, în beznă, mi-au sfâşiat hainele. Am simţit-o pe Bianca 
apăsându-şi carnea goală de a mea, un trup fierbinte, cu rotunjimi 
şerpuitoare, un trup de vis care a devenit coşmar. l-am simţit pielea 
despicându-se, carnea explodând ca să-i elibereze adevărata formă. 
Parfumul suav a lăsat în loc duhoare de fructe putrede. Vocea care 
torcea a devenit şuier biciuitor. 

Şi limbile lor. Moi, senzuale, calde, umede. Plăcerea m-a izbit 
ca un baros în timp ce urlam, vrând s-o resping. Extaz chimic, 
senzaţii animalice, fără suflet, reci, nesocotindu-mi groaza, repulsia 
şi disperarea. 

Beznă. Oribilă, densă, senzuală. 

Durere. 

Apoi nimic. 

Despre tata am puţine amintiri. Când a murit, aveam vreo şase 
ani. Mi-a rămas în minte un bărbat cu umeri uşor gârboviţi, ochi 
blânzi şi mâini puternice. Era magician — nu vrăjitor, prestidigitator. 
Unul bun. Dar n-a dat niciodată lovitura. Dedica prea mult timp 
spectacolelor pentru spitalele de copii şi pentru orfelinate ca să poată 
pune deoparte destui bani. Cutreiera ţara cu mine alături, ca să-şi 
prezinte micul spectacol. Amintirile din primii mei ani de viaţă sunt 
despre bancheta din spate a breakului, care îmi era pat, patul în care 
adormeam în şuierul asfaltului sub cauciucuri, liniştit fiindcă ştiam 
Că tata era treaz, că el conducea maşina şi tot el avea grijă de mine. 

Coşmarurile au început cu puţin timp înainte de moartea lui. 
Nu mi le pot aminti — dar îmi amintesc că mă trezeam ţipând, era 
un urlet subţire, de copil îngrozit. Urlam în întuneric, străduindu- 
mă să mă ghemuiesc în grabă în cel mai mic spaţiu pe care-l puteam 
găsi. Tata venea să mă caute, mă găsea şi mă lua pe genunchi. Mă 
strângea în braţe, mă încălzea şi în scurt timp adormeam din nou, 
simţindu-mă în siguranţă. 

— Monştrii nu pot ajunge aici, la tine, Harry, îmi spunea el. Nu 
te pot prinde. 

Şi avusese dreptate. 

Până atunci. 

Până în seara aia. 

Monştrii mă prinseseră. 

Nu ştiu în ce moment trecusem din realitate în coşmar, dar când 
am reuşit să mă trezesc ţipam, un sunet distonant şi sec, nu cu mult 
mai sonor decât un scâncet. Am pipat până mi s-a tăiat răsuflarea, 
apoi n-am mai putut decât să plâng. 

Zăceam acolo, gol, distrus. Nimeni n-a venit să mă ia în braţe. 

Nimeni n-a venit să îmbunătăţească lucrurile. De fapt, după moartea 
tatei n-o mai făcuse nimeni. 

Mai întâi respiraţia. Mi-am impus să mi-o controlez, să-mi 
opresc suspinele zbuciumate şi să răsuflu încet, uniform. Pe urmă 
groaza. Durerea. Umilinţa. Mai presus de orice, îmi doream să mă 
târăsc într-o gaură şi s-o surp peste mine. Să nu mai exist. 

Dar existam. Era o suferinţă prea mare. Era prea dureros, prea 
intens, mă simţeam viu într-o prea mare măsură. 

Arsurile continuau să mă doară cel mai mult, dar ameţeala care 
mă cuprinsese era pe locul doi, trecuse linia de sosire cu numai o 
fracțiune de secundă mai târziu. Mâinile îmi spuneau că sunt întins 
pe o podea, dar restul fiinţei mele se credea legat de un giroscop 
imens. Mă durea totul. Gâtul părea îngustat şi mă ardea de parcă 
l-ar fi pârjolit un lichid fierbinte sau o substanţă chimică. Nu voiam 
să mă gândesc prea mult la asta. 

Mi-am verificat braţele şi picioarele şi am descoperit că existau 
şi funcționau. Stomacul mi se răsucea şi mi se învârtea, şi pentru o 
clipă a părut să se înnoade strâns, obligându-mă să mă strâng covrig 
în jurul lui. 

Transpiraţia de pe trupul meu gol s-a răcit. Ciuperca. Otrava. 
Şase până la optsprezece ore. Poate ceva mai mult. 

Mi-era greață, aveam gura uscată, eram năuc, suportam aceleaşi 
urmări ale drogării cu venin de vampir care mă mai chinuiseră. 

Preţ de un minut, am încetat să mă mai împotrivesc. M-am 
mulţumit să zac, slăbit, chinuit de sete, de durere şi de greață, strâns 
încovrigat. Aş fi reînceput să plâng dacă în mine ar mai fi existat 
vreun sentiment. Aş fi plâns şi aş fi aşteptat să mor. 

În schimb, o voce nemiloasă şi neobosită din propriul cap m-a 
îndemnat să deschid ochii. Am ezitat, temător. Nu voiam să-i 
deschid ca să nu văd nimic. Nu voiam să mă regăsesc în aceeaşi 
beznă. În bezna aia cu creaturi care şuierau în jurul meu. Poate erau 
acolo, neclintite, aşteptând doar să mă trezesc ca să... 

Pentru o clipă m-a invadat panica, dându-mi destulă putere să 
mă cutremur şi să mă salt în capul oaselor. Am răsuflat adânc şi am 
deschis ochii. 

Vedeam. Linie subţire în jurul unui dreptunghi înalt — al unei 

uşi, lumina mi-a ars ochii. Am fost nevoit să-i mijesc pentru câteva 
clipe, atât de tare mi se obişnuiseră cu întunericul. 

Am inspectat încăperea cu priviri prudente. Nu era mare. Cred 
că avea ceva mai puțin de patru pe patru metri. Eu stăteam într-un 
colț. Locul puțea. Se părea că temnicerii mei mă lăsaseră fără să-şi 
facă probleme să zac în propria mea mizerie. O parte mi se lipise de 
braţe şi de picioare. Am bănuit că era vomă. Cu sânge în ea. Unul 
dintre primele simptome ale otrăvirii cu ciuperci. 

În semiîntuneric se desluşeau diverse forme. O grămadă de 
pânzeturi într-un colţ, părând un morman de rufe murdare. Şi mai 
multe coşuri pentru rufe. Şi o maşină de spălat pe peretele de vizavi 
de uşă. 

Plus Justine, îmbrăcată în aceeaşi măsură în care eram şi eu, 
încovrigată cu spatele lipit de perete, cu braţele încolăcite lejer în 
jurul genunchilor lipiţi de piept, urmărindu-mă cu ochi negri, 
febrili. 

— Te-ai trezit, a spus. Credeam că n-o să te mai trezeşti niciodată. 

Nici urmă de fata fermecătoare pe care-o văzusem la bal. Părul 
îi atârna, lins şi unsuros. Trupul palid părea slab, aproape sfrijit, iar 
braţele şi picioarele, atât cât vedeam din ele, erau pline de pete de 
murdărie, ca şi faţa ei. 

Ochii m-au intrigat. Aveau ceva sălbatic, ceva neliniştitor. Nu 
i-am privit prea mult. Oricât de rău m-aş fi simţit, am avut destulă 
prezenţă de spirit ca să nu mă uit în ochii ei. 

— Nu sunt nebună, a spus, cu voce ascuţită, tăioasă. Ştiu la ce 
te gândeşti. 

A trebuit să tuşesc înainte de a putea vorbi şi, când am făcut-o, 
am simţit în stomac străfulgerări dureroase. 

— Nu m-am gândit la asta. 

— Sigur că nu, a mârâit ea. S-a ridicat, toată numai graţie 
uscăţivă şi încordare, şi s-a apropiat furioasă de mine. Ştiu ce ţi-a 
trecut prin cap. Ţi-ai spus că te-au închis aici, cu zârfuliza idioată. 

— Nu, am protestat. Nu... n-a fost aşa... 

A mârâit ca o pisică şi şi-a înfipt unghiile în faţa mea, brăzdându- 
mi obrazul cu trei dâre de foc. Am ţipat şi m-am lăsat pe spate, dar 
peretele mi-a tăiat retragerea. 

— Când sunt în starea asta, îmi dau întotdeauna seama, a zis 
Justine. 

Mi-a aruncat o scurtă privire indiferentă, s-a răsucit pe călcâie 
şi s-a îndepărtat cu câţiva paşi înainte de a se întinde şi a se lăsa să 
cadă în patru labe pentru a se uita apoi la mine cu un aer absent, 
dezinteresată. 

M-am holbar o clipă la ea, simțind căldura sângelui care-mi 
izvora din zgârieturi. Le-am pipăit cu degetul şi mi l-am retras 
împroşcat cu roşu. Mi-am ridicat ochii spre Justine şi am clătinar 
din cap. 

— Îmi pare rău, am spus. Dumnezeule. Ce ţi-au făcut? 

— Asta, a răspuns ea, nepăsătoare, întinzând o mână. 

Avea încheietura marcată cu înţepături rotunde, învineţite. 

— Şi asta. A întins şi mâna cealaltă, arătându-mi un alt set de 
urme vineţii. Şi asta. S-a lăsat pe o parte, paralel cu podeaua, şi şi-a 
întins coapsa, ca să se vadă semnele înşiruite de-a lungul ei. Toţi au 
vrut câte o mică gustare. Şi au gustat. 

— Nu înţeleg, am zis. 

A zâmbit arătându-şi prea mulți dinţi, şi m-am simţit stânjenit. 

— Nu mi-au făcut nimic. Aşa sunt eu. Aşa sunt întotdeauna. 

— Ăă, am spus. Azi-noapte nu erai aşa. 

— Azi-noapte! s-a răstit ea. Acum două nopţi. Cel puţin acum 
două nopţi. Pentru că era e/ acolo. 

— Thomas? 

Buza ei de jos a început brusc să tremure şi am avut impresia că 
era gata să plângă. 

— Da. Da, Thomas. Fl linişteşte totul. În mine sunt atât de 
multe lucruri care încearcă să iasă, ca la spital. Controlează-te, spun 
ei. N-am soiul ăla de control pe care-l au alţii. Sunt hormonii, dar 
medicamentele nu reuşesc decât să-mi facă greață. Însă el nu. Cu el 
sunt doar puţin obosită. 

— Dar... 

Faţa ei s-a înnegurat iarăşi. 

— Taci, s-a răstit. Dar, dar, dar. Un idiot care pune întrebări 
idioate. Un tâmpit care nu m-a vrut când eram dornică să mă ofer. 
Nimeni nu face asta. Niciunul dintre ei, pentru că toţi vor să ia, să 

Am dat din cap, dar n-am mai spus nimic, în vreme ce ea a 
devenit tot mai agitată. Poate că n-a fost corect din partea mea, dar 
cuvântul ȚĂCĂNITĂ a apărut deasupra capului fetei, ca o firmă de 
neon imensă. 

— OK, am spus. Acum... hai să ne domolim, da? 

S-a uitat urât la mine şi a amuţit. Pe urmă s-a strecurat înapoi, 
în spaţiul dintre perete şi maşina de spălat, s-a afundat în cotlon. 
Şi a început să se joace cu părul ei, părând să nu-mi mai dea nicio 
atenţie. 

M-am ridicat în picioare. A fost dificil. Totul mi se învârtea în 
jur. Am găsit pe podea un prosop prăfuit. L-am folosit ca să-mi şterg 
o parte din murdăria de pe piele. 

M-am dus la uşă şi am încercat-o. Era încuiată. Am testat-o, 
aruncându-mă cu toată greutatea în ea, dar efortul mi-a trimis în 
stomac, pe neaşteptate, o străfulgerare de foc, şi am căzut pe podea, 
cuprins de spasme. Am vomat acolo şi am simţit în gură gust de 
sânge. 

Pe urmă am zăcut o vreme, istovit, şi e posibil să fi adormit 
din nou. Când mi-am ridicat privirea, am văzut-o pe Justine cu 
prosopul în mână, ştergându-mi din când în când pielea de noua 
mizerie. 

— De când..., am reuşit să articulez. De când sunt aici? 

A înălțat din umeri, fără să-şi ridice privirea. 

— Te-au ţinut cu ei o vreme. Chiar dincolo de uşă. l-am auzit 
mâncând din tine. Şi jucându-se cu tine, cred că vreo două ore. Pe 
urmă te-au pus aici. Am dormit. M-am trezit. Poate-au fost încă 
zece ore. Sau mai puţine. Sau mai multe. Nu ştiu. 

Am rămas cu un braţ deasupra stomacului, strâmbându-mă, şi 
am dat din cap. 

— Bine, am spus. Trebuie să ieşim de-aici. 

A râs scrâşnit, tăios. 

— De-aici nu se iese. Asta e cămara cu provizii. Curcanul de 
Crăciun nu se ridică şi pleacă. 

Am clătinat din cap. 


— Am fost otrăvit. Dacă n-ajung la spital, o să mor. 

Ea a zâmbit din nou şi a început să se joace cu părul, lăsând 
prosopul să cadă. 

— Aproape toată lumea moare într-un spital. Ar trebui să fii în 
altă parte. Aici nu e mai bine? 

— E unul dintre lucrurile fără care pot trăi, am spus. 

De pe faţa ei a dispărut orice expresie, privirea i s-a pierdut în 
depărtare şi a încremenit. 

M-am holbar la ea, apoi i-am fluturat mâna în faţa ochilor ei. 
Am pocnit din degete. N-a reacţionat. 

Am oftat şi m-am ridicat, apoi am încercat din nou uşa. Avea un 
zăvor solid în partea opusă. N-am putut s-o clintesc. 

— Super, am suspinat. Minunat. N-o să ies de-aici niciodată. 

În spatele meu s-a auzit o şoaptă. M-am răsucit, lipindu-mă de 
uşă, şi am căutat sursa sunetului. 

Din perete se prelingea o ceaţă joasă, o masă de fum târâtor care 
se învârtejea, coborând către podea ca o dantelă eterică. S-a atins 
uşor de sângele meu căzut în locul unde vărsasem, apoi a început să 
se răsucească, luând o formă vag omenească. 

— Minunat, am bombănit. Din nou fantome. Dacă scap de- 
aici viu, trebuie să-mi găsesc altă ocupaţie. 

Stafia a continuat să-şi desăvârşească forma în faţa ochilor mei, 
foarte încet, rămânând extrem de translucidă. A căpătat înfăţişarea 
unei femei tinere, atrăgătoare, îmbrăcată ca o secretară eficientă. 
Avea părul strâns în coc, cu câteva şuviţe fermecătoare lăsate să-i 
încadreze obrajii. La încheietura mâinii ei fantomatice, o crustă 
de sânge închegat înconjura două urme de colţi. Am recunoscut-o 
brusc, era fata din care se hrănise Bianca până când o lăsase fără 
suflare. 

— Rachel, am şoptit. Tu eşti, Rachel? 

Când i-am pronunţat numele, s-a întors spre mine, cu privirea 
concentrându-i-se încet asupra mea, ca şi cum m-ar fi zărit printr- 
un văl ceţos. A căpătat o expresie mormântală — şi nu spun asta de 
dragul unui calambur. A dat din cap, în semn că mă recunoscuse. 

— Pe clopotele iadului, am şoptit. Nu mă mir că pe Bianca o 
obsedează răzbunarea. Amintirea morţii tale o bântuie în adevăratul 
sens al cuvântului. 

Suferinţa a schimonosit trăsăturile fantomei. A spus ceva, dar eu 
n-am auzit decât un sunet îndepărtat, înăbuşit şi de nedesluşit, care 
i-a acompaniat mişcările buzelor. 

— Nu te înţeleg, am spus. Rachel, nu te aud. 

Am avut impresia că-i vine să plângă. Şi-a apăsat mâna pe sânii 
fantomatici şi m-a privit cu o grimasă. 

— Eşti rănită? am încercat eu să ghicesc. Te-a rănit cineva? 

A clătinat din cap. Pe urmă şi-a atins tâmplele şi şi-a trecut 
degetele uşor pe deasupra ochilor, închizându-i. 

— Ah, am spus. Eşti obosită. 

A dat din nou din cap, încuviinţând. A schiţat un gest implorator, 
întinzându-şi mâinile ca şi cum mi-ar fi cerut ajutor. 

— Nu ştiu ce pot face pentru tine. Nu ştiu dacă te pot sau nu 
ajuta să-ţi găseşti odihna. 

A clătinat din nou din cap. Pe urmă a arătat spre uşă şi a părut să 
contureze cu palmele curburile unei sticle subţiate la mijloc. 

— Bianca? am întrebat. Şi am continuat după ce mi-a făcut 
semn că da. Crezi că Bianca îţi poate oferi odihna? 

A clătinat din cap încă o dată. 

— Ea te reţine aici. 

A încuviinţat cu un alt gest, cu frumoasa ei față fantomatică 
marcată de suferință. 

— Are sens, am murmurat. Bianca e obsedată de moartea ta 
tragică. Şi asta reţine fantoma ta aici. Apariţia fantomei îi trezeşte 
dorinţa de răzbunare şi dă vina pe mine pentru cele întâmplate. 

Stafia lui Rachel a schiţat un semn aprobator. 

— Nu te-am ucis eu, am spus. Ştii asta. 

Un alt semn aprobator. 

— Dar îmi pare rău. Îmi pare rău că am ajuns într-un loc 
nepotrivit într-un moment nepotrivit şi asta a avut ca urmare 
moartea ta. 

Mi-a adresat un zâmbet blând — care s-a transformat pe 
neaşteptate într-o expresie a groazei. S-a uitat pe lângă mine, către 
Justine, şi silueta a început să i se estompeze, să se retragă în perete . 

— Hei! am strigat. Hei, aşteaptă o clipă! 

Ceaţa a dispărut, iar Justine s-a pus în mişcare. S-a ridicat cu 

nonşalanţă şi s-a întins. S-a uitat în jos, la ea însăşi, şi şi-a trecut 
mâinile peste sâni şi peste pântece. 

— Foarte frumos, a spus, cu voce uşor modificată, diferită. 
Seamănă destul de bine cu Lydia, în multe privinţe, nu-i aşa, 
domnule Dresden? 

M-am încordat. 

— Kravos, am şoptit. 

Sângele a invadat ochii fetei, injectându-se în albul lor. 

— Oh, da, a spus ea. Da, într-adevăr. 

— Omule, ai mare nevoie de o viaţă a ta. Tu ai fost, nu? Tu ai 
telefonat în noaptea când a înnebunit Agatha Hagglethorn. 

— Ultimul meu apel telefonic, a spus Kravos, dând din cap. Am 
vrut să savurez ceea ce urma să se întâmple. Ca şi acum. Bianca a 
poruncit să nu ţi se facă vizite, dar n-am putut să rezist, trebuia să 
profit de ocazie ca să-ţi arunc o privire. 

— Vrei să te uiţi la mine? l-am întrebat. M-am bătut cu degetul 
în tâmplă. Intră. Am aici, înăuntru, câteva lucruri pe care aş vrea să 
ţi le arăt. 

Justine a zâmbit şi a clătinat din cap. 

— Ar fi un efort prea mare pentru o răsplată prea mică. Chiar şi 
fără adăpostul oferit de un prag, până şi posedarea unei minţi atât 
de slabe ca a acestei copile cere un efort considerabil. Un efort care 
a devenit posibil mulţumită Fundaţiei Sufletiste Harry Dresden. 

Mi-am arătat dinţii. 

— Las-o pe Justine în pace. 

— O, dar se simte foarte bine, a ripostat Kravos, prin gura fetei. 
Aşa e cu adevărat fericită. Nu poate face rău nimănui, înţelegi. Nici 
măcar ei înseși. Sentimentele ei sforăitoare n-o pot sili să acţioneze. 
De-asta le e atât de dragă vampirilor albi. Fiindcă se hrănesc cu 
emoţii, şi mititica asta, draga de ea, le ridică la înălţimea nebuniei. 
Aici trupul lui Justine s-a cutremurat, arcuindu-se senzual. De fapt, 
chiar e excitant. Nebunie. 

— Nu sunt sigur, am spus. Ascultă, dacă vrei să ne batem, dă-i 
drumul. Dacă nu, cară-te. Am treabă. 

— Ştiu, a ripostat Justine. Eşti foarte ocupat să mori din cauza 
unui soi de otravă. Vampirii au încercat să bea din tine, dar unora 

le-a fost pe urmă foarte rău, aşa că te-au lăsat intact — mai mult sau 
mai puţin. Bianca s-a bosumflat foarte tare. Voia să mori în chip de 
hrană pentru ea şi noii ei copii. 

— O adevărată ruşine. 

— Ei, haide, Dresden. Noi doi, tu şi cu mine adică, ne numărăm 
printre Înţelepţi. Ştim amândoi că n-ai vrea să mori de mâna cuiva 
inferior ţie. 

— Eu s-ar putea să fac parte dintre Înţelepţi, am spus. Însă tu, 
Kravos, nu eşti nimic altceva decât un zurbagiu de doi bani. Eşti 
bruta proastă din tagma vrăjitorilor, iar faptul că ai reuşit să faci 
umbră pământului un timp atât de îndelungat fără să-ţi iei singur 
viaţa e, în sine, un miracol. 

Justine şi-a arătat dinţii într-un mârâit şi s-a repezit la mine. 
M-a lipit de uşă cu o singură mână, şi a făcut-o cu o nonşalanţă şi 
cu o forţă supranaturală care mi-au dat de înţeles că ar fi putut să-şi 
treacă palma prin mine cu aceeaşi uşurinţă. 

— Atât de prezumţios, a mormăit ea. Atât de sigur că ai dreptate. 
Că tu eşti şeful. Că deţii toată puterea şi toate răspunsurile. 

M-am strâmbat. Durerea îmi săgeta din nou stomacul, şi era tot 
ce puteam face ca să nu ţip. 

— Ei, Dresden. Eşti mort. Moartea ta a fost programată. O să 
pleci dintre cei vii în următoarele câteva ore. Şi chiar dacă n-o să fie 
aşa, dacă o să scapi cu viaţă din ceea ce au plănuit pentru tine, o să 
te ucidă otrava, încetul cu încetul. Iar înainte de moarte o să dormi. 
Şi, de data asta, Bianca n-o să mă mai oprească. O să dormi şi eu o 
să fiu acolo. O să-ţi intru în vise şi-o să fac din ultimele tale clipe pe 
pământ un coşmar, şi ţie o să ţi se pară c-o să dureze ani. 

A venit mai aproape, s-a ridicat pe vârfuri şi m-a scuipat în faţă. 
Pe urmă sângele s-a retras brusc din ochii lui Justine şi capul i-a 
picat imediat în piept, de parcă ar fi fost un cal care se smuceşte, 
vrând să scape din hamuri, ca să descopere brusc că hamurile au 
dispărut. Fata a scâncit şi s-a prăbuşit peste mine. 

M-am străduit din toate puterile s-o susţin. Ne-am răsucit 
cumva şi am căzut pe podea împreună, amândoi prea storși de vlagă 
ca să ne mai putem mişca. Ea a început să plângă. Un plâns care-ţi 
sfâşia sufletul, plâns de copil, aproape în tăcere. 

— Îmi pare rău, a zis. Îmi pare rău. Vreau să te-ajut. Dar mă 
împiedică prea multe. Nu pot gândi... 

— Ssssst, am spus. Am încercat să-i mângâi părul, s-o calmez 
înainte de a redeveni prea agitată. Totul o să fie bine. 

— O să murim, a şoptit ea. N-o să-l mai văd niciodată. 

A mai plâns o vreme, iar mie mi s-au întețit ameţeala şi durerea 
din stomac. Lumina de dincolo de uşă nu-şi modifica intensitatea. 
Nu ştiam dacă afară era zi sau noapte. Dacă Thomas şi Michael mai 
erau în viaţă, ca să poată veni să mă caute. Dacă pieriseră, vina îmi 
aparţinea, şi n-aş putut continua să trăiesc ştiind asta. 

Am tras concluzia că trebuia să fie noapte. Cea mai întunecată 
dintre nopţi. Niciun alt moment nu se putea potrivi cu situaţia 
cumplită în care mă aflam. 

După ce s-a liniştit şi s-a relaxat, părând să fi adormit după 
atâta plâns, mi-am sprijinit capul de al lui Justine. Am închis ochii 
şi m-am străduit să încropesc un plan. Dar n-aveam nicio idee. 
Absolut niciuna. Era sfârşitul. 

În locul întunecos unde era stivuită lenjeria s-a mişcat ceva. 

Ne-am ridicat amândoi privirea. 

— Nu. Nu te duce acolo, a spus Justine când am început s-o 
împing ca să mă pot ridica. 

— De ce nu? 

— N-o să-ţi placă. 

M-am uitat la ea, apoi m-am săltat în picioare, nesigur, şi m-am 
îndreptat spre grămada de rufe. În lipsa oricărei alte arme, am strâns 
în mână prosopul. 

În mormanul ăla zăcea cineva. Cineva cu bluză albă, fustă neagră 
şi pelerină roşie. 

— Pe stelele de pe cer! am exclamat. Susan. 

A gemut slab, ca şi când încă nu s-ar fi trezit cu totul sau ar fi 
fost drogată. M-am ghemuit alături şi am îndepărtat rufele care-o 
acopereau. 

— Pe clopotele iadului. Susan, nu încerca să te ridici. Nu te 
mişca. Lasă-mă să văd dacă eşti rănită, da? 

Mi-am plimbat mâinile pe trupul ei în semiîntuneric. Părea 
neatinsă, nu sângera, dar pielea îi ardea de febră. 

— Sunt ameţită. Mi-e sete, a spus. 

— Ai făcut febră. Te poţi rostogoli spre mine? 

— Lumina. Îmi îndurerează ochii. 

— La fel am păţit şi eu când m-am trezit. O să-ţi treacă. 

— Nu, a şoptit Justine. Se sprijinea pe călcâie şi se legăna încet, 
înainte şi înapoi. N-o să-ţi placă. N-o să-ţi placă. 

Am aruncat o privire spre Justine, apoi m-am uitat din nou 
la Susan, care se întorsese între timp către mine. M-a privit şi ea, 
cu oboseala întipărită pe trăsături, confuză. A clipit, deranjată de 
lumină, şi a ridicat o mână subţire, măslinie, ca să-şi umbrească faţa. 

I-am oprit-o la jumătatea drumului şi m-am uitat lung la ca. 

Avea ochii negri. În totalitate. Negri şi holbaţi, sticlind, mai 
negri ca smoala, cu niciun strop de alb care să-i identifice ca ochi 
omeneşti. Mi-am simţit brusc inima în gât şi totul a început să mi 
se învârtească mai repede în jur. 

— N-o să-ţi placă, psalmodia Justine. Au schimbat-o. Curtea 
Roşie a schimbat-o. Bianca a schimbat-o. 

— Dresden? a şoptit Susan. 

Sfinte Dumnezeule! m-am gândit. Nu e cu putință! 

— Domnule Dresden? Mi-e atât de sete... 

Susan a scâncit şi a gemut, mişcându-se spasmodic. Gura i s-a 
atins din întâmplare de braţul meu, încă pătat de sânge închegat. A 
înlemnit complet, după ce s-a cutremurat din tot trupul. S-a uitat 
în sus, la mine, cu ochii ei negri imenşi, cu faţa schimonosită de 
poftă. S-a îndreptat iarăşi spre braţul meu, dar mi l-am ferit cu o 
zvâcnire. 

— Susan, am spus. Aşteaptă. 

— Ce-a fost ăsta? a şoptit ea. A fost bun. 

S-a cutremurat din nou şi s-a rostogolit, ajungând să stea în 
patru labe, cu privirea concentrându-i-se treptat asupra mea. 

M-am uitat spre Justine, dar nu i-am mai văzut decât picioarele, 
în timp ce le trăgea spre ea, strecurându-se înapoi, în micul spaţiu 
dintre maşina de spălat şi perete. M-am întors către Susan, care 
venea spre mine în patru labe, cu privirea fixată în gol, ca şi cum ar 
fi fost oarbă. 

M-am tras înapoi, căutând pe bâjbâite în lateral. Am găsit 
prosopul pătat de sânge şi i l-am aruncat. S-a oprit o clipă, holbându- 
se, apoi şi-a aplecat faţa cu un geamăt şi a început să-l lingă. 

M-am grăbit să mă salt şi eu în patru labe şi să mă îndepărtez, 
încă ameţit. 

— Justine, am şuierat. Ce facem? 

— Nu e nimic de făcut, a şoptit fata. Nu putem ieşi. Şi Susan 
nu mai e ea însăşi. Odată ce-o să ucidă n-o să mai fie de-a noastră. 

I-am aruncat o privire peste umăr. 

— Odată ce-o să ucidă? Ce vrei să spui? 

Justine m-a fixat cu un aer solemn. 

— După ce-o să ucidă. Nu mai e cum a fost. Dar nu ajunge 
exact ca ei până când ritualul nu e complet. Până când nu ucide 

pe cineva ca să se hrănească, bându-i sângele. Aşa merg lucrurile 
pentru Roşii. 

— Adică încă mai e Susan? 

Fata a ridicat din umeri, cu lipsa de interes citindu-i-se pe faţă. 

— Într-un fel. 

— Totuşi, dacă aş putea să vorbesc cu ea... Să-i ating o coardă 
sensibilă. N-am putea s-o facem să-şi revină? 

— N-am auzit să se fi întâmplat vreodată, a răspuns Justine. Şi 
s-a cutremurat. Toți rămân în starea asta. Care se tot înrăutăţeşte. 
Până când îşi pierd controlul şi ucid. Şi-atunci e totul pierdut. 

Mi-am muşcat buza. 

— Trebuie să existe o soluţie. 

— O omorâm. E încă slăbită. Poate că, împreună, reuşim. 
Dacă aşteptăm până când avansează transformarea, până când îi dă 
foamea putere, ne omoară ea pe amândoi. De-aia ne-au închis aici. 

— Nu, am spus. Nu sunt în stare să-i fac niciun rău. 

Pe faţa lui Justine a licărit ceva când m-a auzit, dar nu mi-am dat 
seama dacă era căldura ei omenească sau ură, furie. A închis ochii 
înainte de a vorbi iar. 

— Atunci poate că bea din tine şi moare din cauza otrăvii. 

— La naiba. Trebuie să mai fie ceva. Trebuie să-mi mai poţi 
spune şi altceva. 

A ridicat din umeri şi a clătinat din cap, obosită. 

— Suntem deja morţi, domnule Dresden. 

Am strâns din dinţi şi m-am întors spre Susan. Ea continua să 
lingă prosopul, scâncind frustrată. Şi-a ridicat capul şi m-a fixat 
cu privirea. Aş fi putut jura că-i vedeam oasele obrajilor şi falca 
împingându-i-se mai tare în piele. Ochii ei au devenit hăuri adânci 
care mă atrăgeau, mă ispiteau să mă uit în profunzimea acelei neguri 
rotitoare, febrile. 

Mi-am ferit brusc ochii, înainte de a cădea în cursa privirii ei, 
cu inima care-mi bătuse nebunește începând deja să se liniştească. 
Pentru o clipă, Susan şi-a încreţit nedumerită fruntea, clipind, cu 
puterea sumbră din ochii pălindu-i şi pierzându-se, ezitantă. 

Nu mă prinsese în capcană, nu mă purtase până la capătul 
drumului către hipnoză, dar îmi dăduse o idee: amintirile lui Susan 

despre privirea pe care o aruncasem unul în sufletul celuilalt nu 
fuseseră şterse. Naşa mea nu avusese cum să se atingă de ele. Ce 
idiot puteam să fiu! Când un muritor se uită la ceva cu Vederea, 
când se uită cu adevărat, aşa cum ar face-o un vrăjitor, amintirea 
celor văzute i se întipăreşte în minte pentru totdeauna. lar atunci 
când se uită în ochii cuiva, un vrăjitor îşi foloseşte de fapt Vederea 
într-un mod aparte. E o întrebuințare bilaterală, pentru că şi omul 
în al cărui suflet vezi vede în sufletul tău. 

Eu şi Susan ne uitaserăm unul în sufletul celuilalt cu doi ani 
înainte. Susan apelase la un truc ca să ajungem la asta. Se întâmplase 
imediat ce începuse să se ţină de capul meu cu mai multă insistenţă, 
ca să-i ofer subiecte pentru articolele ei. 

Lea nu-i putuse lua amintirile legate de privirea aceea. Dar ar fi 
putut să le acopere cumva, să le înceţoşeze. Pentru un om obişnuit, 
diferenţa era aproape insignifiantă. 

Dar, la naiba, eu sunt vrăjitor. Nu sunt un om obişnuit. 

Odată ce începuserăm să ne întâlnim, eu şi Susan fuseserăm 
întotdeauna apropiaţi. Ne petrecuserăm mult timp în intimitate. 
Ni se contopiseră cuvintele, ideile, timpul, trupurile. Şi acest gen de 
intimitate creează o legătură. O legătură pe care o puteam probabil 
folosi ca să scot la lumină amintirile înceţoşate. Ca s-o retransform 
pe Susan în ea însăşi. 

— Susan, am spus, străduindu-mă să vorbesc cu voce tăioasă şi 
clară. Susan Rodriguez. 

S-a cutremurat când i-am rostit numele, adică o parte din el. 

Mi-am lins buzele şi m-am apropiat de ea. 

— Susan. Vreau să te ajut. Da? Vreau să te ajut dacă e posibil. 

Ea şi-a înghiţit un scâncet. 

— Dar mi-e atât de sete. Nu pot. 

Când am ajuns destul de aproape, am întins mâna şi i-am smuls 
din cap un fir de păr. N-a reacţionat la asta, dar s-a aplecat spre mine 
trăgând aer pe nări, apoi a expirat cu un suspin. Îmi simţea mirosul 
sângelui. Nu ştiam în ce cantitate îmi curgea toxina prin vene, dar 
nu voiam să aibă ea de suferit. Nu e timp de pierdut, Harry. 

Am luat firul de păr şi mi l-am pus în jurul palmei drepte. Era 
destul de lung ca să-l înfăşor de două ori. Mi-am închis pumnul 

deasupra lui. Am luat-o pe Susan de mâna stângă. Mi-am scuipat pe 
degete şi mi le-am plimbat prin palma ei, pe care am apăsat-o apoi 
peste pumnul meu. Legătura, deja simțită oricum la un nivel subtil, 
a prins viaţă vibrând în tonalitatea joasă a unei corzi de violoncel, 
amplificată de saliva mea ajunsă pe pielea ei, pe părul ei pe mâna 
mea, de unirea corpurilor noastre acolo unde se apăsa carnea unuia 
pe a celuilalt. 

Am închis ochii. Absorbirea vrăjii durea. Îmi tremura tot trupul 
slăbit. M-am întins către ea, m-am străduit să-i alătur voinţa mea. 
M-am gândit la toate momentele petrecute împreună cu Susan, la 
toate lucrurile pe care nu avusesem niciodată curaj să i le spun. 
M-am gândit la râsul ei, la zâmbetul ei, la gura ei lipită de a mea, la 
mirosul şamponului ei sub duş, la căldura trupului ei lipit de spatele 
meu când dormeam. Mi-am invocat toate amintirile despre noi doi 
şi am încercat să le împing prin legătura dintre noi. 

Amintirile mi s-au scurs în josul braţului, către mâna ei — şi s-au 
oprit, îndesându-se într-un soi de barieră ceţoasă, elastică. Vraja 
naşei mele. Am împins mai tare, însă cu cât îmi înteţeam mai mult 
eforturile, cu atât mai puternică devenea rezistenţa opusă. 

Susan a scâncit, pierdută, confuză, fămândă. S-a ridicat în 
genunchi şi s-a lipit de mine, s-a sprijinit de mine. Şi-a pus buzele 
în golul de la baza gâtului meu. I-am simţit limba atingându-mi 
pielea, trimițând în mine o bruscă vibraţie electrică, încărcată de o 
dorinţă sexuală fierbinte. Cred că, oricât de aproape ai fi de moarte, 
hormonii au un cuvânt de spus. 

Am continuat să mă lupt cu vraja naşei mele, dar rămânea pe 
poziţie, puternică, subtilă. Mă simţeam ca un copil care împinge 
zadarnic o uşă grea, de sticlă. 

Susan s-a înfiorat şi a continuat să-mi lingă gâtul. 

Pielea mi s-a umplut de furnicături plăcute, apoi a început să-mi 
amorţească. O parte din durere s-a domolit. Pe urmă am simţit pe 
gât dinţii ei, ascuţiţi când m-a muşcat. 

Am ţipat, surprins. Nu era o mușcătură adâncă. În alte dăţi, mă 
muşcase mai tare, de dragul distracţii. Dar atunci ochii ei nu arătau 
aşa. Atunci sărutările ei nu erau un narcotic care-mi amorţea pielea. 
Atunci nu era pe jumătate membră a Curţii Vampirilor. 

Am împins mai tare în vrajă, dar, deşi mă străduiam din 
răsputeri, eforturile mele îşi pierdeau tot mai mult din vigoare. 
Susan m-a muşcat mai adânc şi i-am simţit trupul încordându-se, 
căpătând forţă. Nu se mai sprijinea de mine. l-am simţit o mână 
aşezându-mi-se pe ceafă. Nu era un gest afectuos. Mă împiedica să 
mă mişc. Susan a respirat adânc, cutremurându-se. 

— Înăuntru, a şoptit. E aici, înăuntru. E bun. 

— Susan, am spus, menţinându-mi acum firava apăsare asupra 
vrăjii naşei mele. Susan. Te rog, nu. Nu pleca. Am nevoie de tine 
aici. Ţi-ai putea face rău ţie însăţi. Te rog. 

I-am simţit fălcile începând să se închidă. Nu părea să aibă colţi, 
dar şi dinţii omeneşti pot străpunge şi sfâşia pielea la fel de bine. 
Susan dispărea. Simţeam legătura dintre noi subţiindu-se, era din 
ce în ce mai şubredă. 

— Îmi pare atât de rău. N-am vrut să te părăsesc aici, am spus. 

M-am sprijinit de ea. Nu mai aveam cine ştie ce motive să 
continui lupta. Dar n-am abandonat-o. Pentru Susan, dacă nu 
pentru mine. Am continuat să menţin legătura, să apăs asupra vrăjii, 
s-o asaltez cu amintirile comune nouă, amândurora. 

— Te iubesc. 

Nu ştiu de ce a mers în clipa aceea, de ce s-a destrămat urzeala 
vrăjii naşei mele ca şi cum cuvintele ar fi fost flăcări. N-am găsit o 
explicaţie. De fapt, nu există cuvinte magice. Cuvintele doar conţin 
magia. O modelează şi o conturează, o fac utilizabilă, o descriu. 

Pot totuşi să subliniez ceva: există cuvinte a căror forţă n-are 
nimic de-a face cu supranaturalul. Rezonează în inimă şi în minte, 
îşi lasă acolo ecouri, nu pier odată ce li se stinge sunetul. Au putere, 
şi aceea putere e cât se poate de reală. 

Cele două cuvinte rostite de mine se numără printre ele. 

Prin legătura noastră, m-am revărsat în Susan, în întunericul şi 
în confuzia care o încorsetau, şi am văzut, în gândurile ei, că sosirea 
mea era o flacără într-un frig nesfârşit, un far strălucind în noapte. 
l-am adus lumina, amintirile noastre comune, căldura noastră, a ei 
şi a mea, care au surpat zidurile din fiinţa ei, au zdrobit tot ce mai 
rămăsese din vraja naşei mele, au smuls de la Lea (oriunde s-ar fi 
aflat ea) amintirile pierdute şi le-au readus acasă. 

Am auzit-o pe Susan ţipând sub năvala neaşteptată a amintirilor, 
pe măsură ce devenea conştientă de toate. S-a schimbat, aşa cum 
stătea acolo, lipită de mine — încordarea ei dură, neomenească, s-a 
schimbat. N-a dispărut, s-a schimbat doar. A devenit încordarea lui 
Susan, confuzia ei mintală, suferinţa ei, conştientă, alertă, din nou 
ea însăşi într-o foarte mare măsură. 

Puterea vrăjii s-a risipit, lăsând în urmă doar o amintire neclară, 
ca fulgerul care spintecă noaptea, lăsând în întuneric doar scânteieri 
colorate orbitoare. 

M-am dezmeticit îngenuncheat lângă Susan, ţinând-o de mână. 
Ea continua să-mi susţină capul. Dinţii ei continuau să-mi apese 
gâtul, tăioşi, puternici. 

Mi-am întins cealaltă mână, tremurătoare, şi am mângâiat-o pe 
păr. 

— Susan, i-am spus, cu blândeţe. Susan, rămâi cu mine. 

Apăsarea dinţilor a slăbit. Am simţit lacrimi fierbinţi căzându- 
mi pe umăr. 

— Harry, a şoptit ea. Oh, Dumnezeule. Mi-e atât de sete. ÎI 
vreau atât de mult. 

Am închis ochii. 

— Ştiu, am spus. Îmi pare rău. 

— Aş putea să te folosesc. Aş putea să ţi-l beau, a şoptit. 

— Da. 

— Şi n-ai fi în stare să mă opreşti. Eşti slăbit, bolnav. 

— N-aş fi în stare să te opresc, am recunoscut. 

—Spune-o din nou. 

M-am încruntat. 

— Ce? 

— Spune-o din nou. Ajută. Te rog. Mi-e atât de greu să nu... 

Am înghiţit în sec. 

— Te iubesc, am spus. 

A zvâcnit de parcă i-aş fi tras un pumn în stomac. 

— Te iubesc, Susan, am repetat. 

Şi-a desprins gura de pielea mea şi şi-a ridicat privirea spre 
mine. Se uita din nou cu ochii ei trişti, profunzi, de un căprui cald, 
injectaţi, plini de lacrimi. 

— Vampirii, a spus. M-au... 

— Ştiu. 

A închis ochii, cu lacrimile şiroindu-i. 

— Am în... încercat să-i opresc. Am încercat. 

M-a săgetat din nou durerea, o durere fără nicio legătură cu 
otrava sau cu rănile. M-a pătruns adânc, tăioasă, chiar sub inimă, ca 
şi cum mi-ar fi împlântat cineva un ţurţure de gheaţă. 

— Ştiu că ai încercat, i-am spus. Ştiu că ai încercat. 

S-a sprijinit de mine, plângând. Am luat-o în braţe. 

După mult timp, a şoptit: 

— E încă acolo. N-a dispărut. 

— Ştiu. 

— Ce-o să mă fac? 

— O să ne ocupăm de asta, i-am spus. Îţi promit. Dar acum 
avem alte probleme. 

I-am povestit tot ce se întâmplase, ţinând-o în braţe în întuneric. 

— Vine cineva să ne caute? m-a întrebat. 

— Nu... nu cred. Chiar dacă au scăpat, Thomas şi Michael 
nu pot pătrunde aici. Nu ştiu nici măcar dacă pot ieşi din 
Niciodatănicicând. Michael s-ar putea duce pe urmă la Murphy, 
dar nici ea nu poate intra în vilă fără mandat. lar Bianca, cu relaţiile 
ei, ar putea tărăgăna mult lucrurile. 

— Trebuie să te scoatem de-aici, a spus Susan. Trebuie s-ajungi 
la un spital. 

— Teoretic, planul e perfect. Acum nu mai trebuie decât să 
stabilim amănuntele. 

Fa şi-a lins buzele. 

— Păi... măcar poţi să mergi? 

— Nu ştiu. Ştii, ultima vrajă. Dacă mai era ceva vlagă în mine, 
vraja aia mi-a consumat-o. 

— Ce-ar fi să dormi? m-a întrebat. 

— Kravos ar avea ocazia să mă tortureze. 

Am amuţit, cu ochii la cel mai îndepărtat perete. 

— Dumnezeule, a şoptit Susan. M-a îmbrățișat cu delicateţe. Te 
iubesc, Harry. Trebuie s-o auzi... A tăcut şi s-a uitat la mine. Ce e? 

— Asta e, am spus. Asta trebuie să se-ntâmple. 

— Ce trebuie să se-ntâmple? Nu înţeleg. 

Cu cât mă gândeam mai mult, cu atât mai nebunească îmi părea 
ideea. Dar ar fi putut să meargă. Dacă-mi reușea sincronizarea... 

Mi-am coborât privirea spre Susan, m-am uitat în ochii ei, 
prinzând-o de umeri. 

— Poţi să rezişti? Te mai poţi controla câteva ore? 

S-a cutremurat. 

— Cred că da. O să mă străduiesc. 

— Bun, am spus. Apoi am respirat adânc. Pentru că trebuie să 
dorm destul de mult ca să-ncep să visez. 

— Dar Kravos..., a obiectat ea. Kravos o să intre în tine. O să 
te omoare. 

— Da, am răspuns. Şi am răsuflat prelung. Contez pe asta. 


36 


Coşmarurile au început în scurt timp, cu otrava adunată într-un 
nor întunecat care-mi tulbura simţurile şi-mi deforma percepțiile. 
Eram spânzurat de încheietura unei mâini deasupra unui infern 
de foc, fum şi creaturi oribile, cu oţelul cătuşelor de care atârnam 
tăindu-mi carnea, umplându-mă de sânge. Fumul era înecăcios, îmi 
stârnea tusea, şi mi s-a înceţoşat vederea când am ajuns în pragul 
leşinului. 

Pe urmă eram într-un alt loc. În întuneric. Zăceam întins pe o 
piatră rece, chinuit de frig. Mă înconjurau şoaptele unor creaturi 
care mişunau în beznă. Murmure hârjâite cu răutate. Şuierături 
modulare, flămânde, laolaltă cu sticlirea unor ochi răuvoitori. Inima 
îmi bătea în gât. 

— lată-te, mi-a şoptit una dintre voci. Ştii, i-am privit 
chinuindu-te. 

M-am săltat în capul oaselor, tremurând violent. 

— Da, sigur. De-aia li se spune monştri. Asta fac de obicei. 

— Au făcut-o cu plăcere, a adăugat vocea şoptită. Păcat că n-am 
putut filma scena pentru tine. 

— Televizorul o să facă din creierul tău o putreziciune, Kravos. 

O formă neclară a ţâşnit din întuneric şi m-a lovit peste obraz. 
Lovitura m-a trântit pe spate. Am văzut o pâclă roşie în faţa ochilor 
şi simţurile mi s-au ascuţit în toiul unei răbufniri a durerii, dar n-am 
leşinat. În vise nu i se întâmplă nimănui, e regulă. 

— Ironii, a şuierat vocea. Luatul în zeflemea n-o să te salveze de 
data asta. 

— Pe clopotele iadului, Kravos, am bombănit, ridicându-mă 
iarăşi. E cumva în curs de elaborare un Manual de Conduită Generală 
pentru Nemernici? Joacă totul pe singură carte. Spune-mi că, fiindcă 


350 / Jiu BUTCHER 


oricum ai de gând să mă omori, o să-mi dezvălui şi planul tău secret. 

Negreala s-a năpustit din nou spre mine. Nu m-am ostenit să- 
ncerc să mă apăr. Creatura m-a trântit la pământ şi mi s-a aşezat pe 
piept. 

M-am uitat în sus, la Kravos. Forme neclare şi umbre îi atârnau 
în jur ca nişte haine ceţoase. Îl vedeam pe demonul tenebrelor. 
Vedeam şi propria mea faţă, plutind printre straturile pâcloase. 
Le-am văzut şi pe Justine şi Lydia. lar în mijlocul acelei mase 
distorsionate, alunecătoare, l-am desluşit pe Kravos. 

Nu se schimbase prea mult. Avea o faţă îngustă, suptă, şi păr 
castaniu cu şuviţe cărunte. Purta o barbă lungă, neîngrijită, şi asta 
nu reuşea decât să dea impresia că are capul diform. Umerii erau 
laţi, cu pielea tăbăcită, şi pieptul acoperit de desene făcute cu sânge, 
simboluri rituale cu înţelesuri pe care nu le puteam pune cap la cap 
decât vag. Şi-a ridicat mâinile şi mi-a mai dat două lovituri peste 
față, două explozii de durere. 

— Unde-ţi sunt ironiile acum, vrăjitorule? a mârâit. Unde-ţi 
sunt glumele? Prost neputincios, insignifiant şi îngâmfat. O să ne 
simţim foarte bine împreună, până vine Bianca să termine cu tine. 

— Crezi? l-am întrebat. Eu nu sunt sigur. E prima noastră 
întâlnire. Poate ar fi mai bine să înaintăm pas cu pas. 

M-a lovit din nou, exact peste şaua nasului, şi lacrimile mi-au 
împăienjenit vederea. 

— N-ai haz! a strigat. O să mori! Nu poţi lua asta în glumă! 

— De ce nu? am ripostat. Kravos, te-am învins cu o bucată de 
cretă şi cu o păpuşă Ken. Eşti cel mai ridicol vrăjitor pe care l-am 
văzut vreodată. Nici măcar eu nu m-am aşteptat să te dobor cu 
atâta uşurinţă; probabil că legătura cu păpuşa aia a mers atât de bine 
fiindcă din punct de vedere anatomic, arăta core... 

N-am avut şansa să-mi închei fraza. Kravos a urlat şi l-a înșfăcat 
de gât pe sinele meu din vis. Totul părea real. M-am simţit întru 
totul ca şi cum m-aş fi aflat în puterea lui, cu trupul slăbit țintuit 
sub greutatea lui, cu degetele lui strivindu-mi traheea. Îmi zvâcnea 
capul. M-am zbătut — din reflex şi în zadar — ca să mă eliberez. A 
continuat să mă sugrume, apăsând tot mai tare. Peste viziunea mea 
din vis s-a lăsat întunericul şi am ştiut că n-o să se oprească decât 

după ce-o să fie sigur că sunt mort. 

Oamenii care au avut experienţa morţii clinice vorbesc despre 
înaintarea către lumina din capătul unui tunel. Sau despre o 
ascensiune către lumină, sau de zbor, plutire sau cădere spre ea. Eu 
n-am avut parte de aşa ceva. Nu ştiu sigur ce anume dezvăluie asta 
despre sufletul meu. Nu era nicio lumină, nu m-a chemat nicio 
voce blândă, nu i-a ivit niciun lac de foc în care să cad. Totul era 
numai tăcere, adâncă şi ruptă de timp, nu-mi răsunau în urechi nici 
măcar bătăile propriei inimi. Şi simţeam o presiune stranie pe piele 
şi pe faţă, ca şi cum aş fi fost îndesat în şi printr-un perete de plastic 
subţire. 

Am simţit o lovitură pe piept, o bufnitură surdă, şi arsura din 
plămâni mi s-a mai domolit puţin. Apoi încă o bufnitură. Mai 
multă uşurare în plămânii mei. Şi alte lovituri în piept. 

Inima mi s-a repus în mişcare cu un bubuit ezitant şi m-am 
simţit respirând hârâit. Senzaţia de apăsare prin plastic m-a mai 
chinuit o clipă, apoi a dispărut. 

M-am cutremurat şi m-am străduit să redeschid ochii. Când am 
reuşit, Kravos, cu mâinile încă pe gâtul meu, a clipit şocat. 

— Nu! a mugit. Eşti mort! Eşti mort! 

— Susan îi resuscitează trupul real, a spus cineva, în spatele lui. 

Kravos şi-a răsucit capul în direcţia vocii, exact la timp ca să 
primească un croşeu în bărbie. A ţipat de spaimă şi de uimire şi a 
căzut de pe mine. 

Am reuşit să răsuflu din nou, cu trudă, şi m-am săltat în capul 
oaselor. 

— Pe clopotele iadului, am gâfâit. A mers. 

Kravos s-a grăbit să se salte în picioare şi s-a retras, îndreptându- 
şi ochii holbaţi când spre salvatorul meu, când spre mine. 

Pentru că salvatorul meu eram tot eu. Sau, mai degrabă, ceva 
care semăna foarte bine cu mine. Avea silueta mea, culoarea pielii 
mele, cu vânătăi şi zgârieturi peste tot, plus câteva arsuri. Părul era 
o încâlceală sălbatică, ochii afundaţi în orbite deasupra cearcănelor 
negre şi faţa de o paloare bolnăvicioasă. 

— Ştii, a spus dublura mea, privindu-mă cu atenţie, chiar arăţi 
ca dracu. 

— Ce-i asta? a şuierat Kravos. Ce şmecherie e? 

Am întins mâna către mine însumi şi mi-am acceptat-o. M-am 
ridicat şi am avut nevoie de câteva clipe ca să-mi regăsesc echilibrul. 

— La naiba, Kravos, am spus apoi. Având în vedere cât de 
flexibil e hotarul dintre lumea noastră şi a spiritelor, m-aş fi aşteptat 
să pricepi până acum. 

El ne-a privit pe amândoi şi şi-a dezgolit dinţii. 

— Stafia ta, a şuierat. 

— Practic vorbind, da, a răspuns fantoma mea. Harry a fost 
mort timp de un minut. Nu-ţi aminteşti cum apar stafiile? În 
mod normal, în cazul ăsta, n-ar fi trebuit să existe destulă energie 
latentă pentru crearea unei amprente ca mine, dar el fiind vrăjitor 
— unul adevărat, nu un şarlatan patetic, ca tine — şi hotarul cu 
Niciodatănicicând aflându-se într-o stare atât de fluidă, fenomenul 
a fost aproape inevitabil. 

— O explicaţie foarte corect formulată, mi-am lăudat eu stafia. 

— Tu bucură-te că ţi-a funcţionat planul. De unul singur nu 
m-aş fi descurcat prea bine. 

— Fi, să-i mulţumim lui Kravos, aici de faţă. El, Bianca şi 
Mavra au stârnit destulă agitaţie ca să facă totul posibil. Ne-am uitat 
amândoi la vrăjitorul nemernic. De data asta nu mă ataci pe furiş, 
când sunt inconştient din cauza unui drog, băieţaş. N-o să fie ca 
rândul trecut. Ai întrebări? 

S-a repezit la mine turbat de furie. Fiind mai masiv, m-a doborât, 
şi era şi prea puternic ca să-l înfrâng luându-ne la trântă. Mi-am 
înfipt degetul mare în ochiul lui. A urlat şi m-a muşcat de mână. 

Şi aici a intrat în luptă stafia mea. Şi-a înfăşurat braţele în jurul 
gâtului lui şi l-a tras spre spate, cât a putut de tare, arcuindu-i trupul. 
Kravos s-a încordat şi s-a zvârcolit, lovind aerul cu braţele, puternic 
ca o fiară înnebunită. Stafia mea avea mai multă forţă decât mine, 
dar nu putea să-l ţină aşa prea mult timp. 

— Harry! a strigat. Acum! 

L-am prins pe Kravos de gât, lăsându-mi toată frustrarea şi toată 
furia să răbufnească. Mi-am ridicat mâna stângă, şi unghiile sinelui 
meu din vis s-au lungit, devenind gheare lucioase. Kravos s-a holbar 
la mine, şocat. 

— Crezi că eşti singurul care se poate juca în vise? l-am întrebat. 
Dacă data trecută aş fi fost pregătit să te înfrunt, n-ai fi putut să-mi 
faci ce mi-ai făcut. 

Faţa mi s-a schimonosit şi gura mi-a devenit bot. 

— De data asta nu m-ai luat prin surprindere. Acum te afli în 
visul meu. Şi recuperez ce-mi aparţine. 

I-am sfâşiat burta. l-am despicat-o cu ghearele şi i-am înfulecat 
organele vitale, exact cum îmi făcuse el mie. În jur zburau bucățele 
din el, ţâşnea sânge oniric şi din măruntaiele onirice se înălţau aburi. 

I-am sfârtecat, i-am smuls şi i-am înfulecat carnea. A urlat şi s-a 
zbătut, dar n-a putut să scape. L-am rupt în bucăţi şi l-am devorat, 
cu sângele lui năvălindu-mi pe limbă fierbinte şi dulce, cu carnea 
lui de stafie, caldă şi gustoasă, potolind durerea golului din mine. 

L-am mâncat în întregime. 

Şi, în timp ce o făceam, am simţit cum îmi recăpătam puterea, 
siguranţa de sine şi încrederea în sine. Magia mea furată s-a întors 
la mine val-vârtej, m-a umplut ca un fulger argintiu, a năvălit 
palpitând aproape dureros. 

Dar nu m-am oprit doar la ceea ce-mi aparținea. Stafia mea 
s-a retras şi eu am continuat. Am continuat să-l sfâşii pe Kravos şi 
să-l înfulec, bucată cu bucată. Când i-am mâncat inima am luat 
puterea lui — o forţă roşu-vineţie, dinamică, primitivă şi periculoasă. 
Menirea magiei lui Kravos fusese distrugerea. 

Am luat-o. Aveam multe de distrus. 

Dar, după ce l-am sfâşiat în întregime, bucăţile rămase au 
început să dispară, ca amintirea oricărui vis urât. l-ar eu m-am 
ghemuit atunci pe podeaua onirică, tremurând în timp ce energia 
se răspândea în mine. Am simţit o mână pe umăr şi mi-am ridicat 
privirea. 

Probabil că arătam ca o fiară. Stafia mea s-a retras cu un pas şi 
şi-a ridicat braţele. 

— Uşurel, uşurel, a spus. Cred că l-ai dat gata. 

— L-am dat gata, am spus, încet. 

— A fost o stafie, a zis fantoma mea. Nu mai era cu adevărat o 
persoană. Dar, chiar şi pentru o stafie, era un ticălos. N-ai ce să-ţi 
reproşezi. 

— ie ţi-e uşor să vorbeşti. Nu trebuie să trăieşti cu amintirile 
mele. 

— E adevărat, a răspuns fantoma mea. 

S-a uitat în jos, la sine însuşi. Membrele sale pline de vânătăi 
deveneau încetul cu încetul translucide. 

— Ăsta e singurul inconvenient al existenţei ca stafie. Odată 
ce atingi scopul pentru care ai apărut, s-a zis cu tine. Kravos — 
adevăratul Kravos — s-a dus deja. În urmă a rămas doar învelişul lui. 
Căruia i s-ar fi întâmplat acelaşi lucru dacă te-ar fi ucis. 

— Fă-i altuia ceea ce ţi-ar fi făcut el ţie dacă nu i-ai fi luat-o 
înainte, am spus. Mulţumesc. 

— A fost planul tău, a subliniat fantoma mea. Eu mă simt deja 
ca dracu. 

— Ştiu. 

— Presupun că ştii. Ai grijă să nu te mai laşi ucis altă dată, OK? 

— De asta mă ocup. 

Şi-a fluturat o mână, apoi a dispărut. 

Am deschis ochii. Susan era îngenuncheată deasupra mea şi mă 
pălmuia. Mă simţeam mizerabil — dar mai simţeam şi altceva. Trupul 
aproape că-mi zumzăia, plin de energie, iar pielea mă furnica de 
parcă n-aş mai fi folosit niciun strop de magie de câteva săptămâni. 
Abia după ce m-a plesnit Susan de două ori am scos un geamăt 
sugrumat şi mi-am ridicat mâna ca s-o opresc pe a ei. 

— Harry? Harry, te-ai trezit? 

Am clipit de câteva ori. 

— Da, am răspuns. Da. M-am trezit. 

— Kravos? a şuierat ea. 

— L-am apăsat butoanele şi a pierdut controlul. M-a dat gata, 
am povestit. Pe urmă l-am dat eu gata. Tu ai făcut totul perfect. 

Susan s-a tras înapoi şi s-a sprijinit pe călcâie, tremurând. 

— Doamne. Când ai încetat să mai respiri, abia am reuşit să nu 
tip. Dacă nu mi-ai fi spus să mă aştept la asta, nu ştiu ce-aş fi făcut. 

— Te-ai descurcat de minune, am zis. 

M-am rostogolit pe o parte şi m-am ridicat în picioare, deşi tot 
trupul îmi protesta. Durerea părea să fie undeva, departe, şi părea a 
altcuiva. Pentru mine nu avea importanţă. Conta doar energia care 

curgea prin mine. Trebuia să eliberez cât mai curând o parte, ca să 
nu explodez. 

Susan s-a repezit să mă ajute, dar s-a retras imediat, holbându-se 
la mine. 

— Harry? Ce s-a întâmplat? 

— Am luat ceva înapoi. Sunt în extaz. Mai am dureri, dar par 
lipsite de importanţă. 

Mi-am întins braţele deasupra capului. Apoi m-am îndreptat 
furios spre mormanul de rufărie murdară şi am găsit o pereche de 
boxeri care mi se potriveau, mai mult sau mai puţin. l-am aruncat 
lui Susan o privire jenată, apoi i-am îmbrăcat. 

— Pune ceva pe Justine şi să plecăm de-aici. 

— Am încercat. Nu vrea să iasă din spatele maşinii de spălat. 

Am strâns din dinţi, iritat, apoi am pocnit din degete, spunând: 

— Ventas servitas. 

Un val de aer s-a pus brusc în mişcare şi Justine a ieşit din 
spatele maşinii de spălat rostogolindu-se şi scâncind. A rămas o 
clipă nemişcată, dezbrăcată şi uluită, holbându-se la mine cu ochi 
negri şi goi. 

— Justine, i-am spus, plecăm. Nu-mi pasă cât de nebună eşti. 
Vii cu mine. 

— Plecăm? a îngăimat ea. 

Susan a ajutat-o să se salte în capul oaselor şi i-a pus pe umeri 
pelerina ei roşie. Când s-a ridicat în picioare, tremurând ca o 
căprioară în faţa farurilor unei maşini, am văzut că-i ajungea până 
la jumătatea coapselor. 

— Dar... O să murim. 

— Era cât pe ce să murim, am corectat-o eu. La timpul trecut, 
nu la viitor. 

Pe urmă m-am îndreptat spre uşă şi am arătat-o cu degetul, după 
ce mi-am umplut mâna cu energia care scânteia în mine. 

— Ventas servitas! am strigat. 

Cu a altă răbufnire a vântului, uşa a explodat către exterior, şi 
aşchiile au zburat printr-o cameră mare şi goală, spărgând unul 
dintre becurile care o luminau. 

— Treceţi în spatele meu. Amândouă, am spus, cu vocea plină 

de încordare şi de furie. Rămâneţi acolo, altfel o să fiţi rănite. 

Am făcut un pas către cadrul uşii. 

De dincolo de toc a ţâşnit un braţ, urmat cu mare repeziciune 
de trupul lui Kyle Hamilton, în costumul de la balul mascat şi cu 
masca de carne la locul ei. M-a prins de gât, m-a rotit pe o jumătate 
de cerc şi m-a izbit de perete. 

— Harry! a strigat Susan. 

— Te-am prins, a susurat vampirul, ţintuindu-mă locului cu o 
forţă supranaturală. 

Kelly a intrat pe urmele lui, cu trăsăturile ei cândva frumoase 
palpitând şi umflându-se, ca şi cum ar fi stăpânit cu greu creatura de 
sub masca de carne. Faţa îi era strâmbă, răsucită şi distorsionată, de 
parcă indiferent ce se afla dedesubt ar fi fost atât de oribil sfârtecat 
încât nici măcar puterea de camuflare a unui vampir nu-i putea 
ascunde hidoşenia. 

— Vino, surioară, a chemat-o Kelly. Fie el alterat sau nu, îl vom 
sfâşia şi îi vom scoate inima, ca să vedem ce gust are sângele de 
vrăjitor. 


om 


Înaintea spaimei şi a anxietății, a năvălit în mine furia, atât de 
roşie şi de strălucitoare încât îmi venea greu să cred că e a mea. Şi 
poate nici nu era. La urma urmelor, eşti ceea ce mănânci — şi asta se 
aplică şi pentru vrăjitori. 

— Dă-mi drumul, Kyle, am spus, scrâşnind din dinţi. E singura 
ta şansă să scapi cu viaţă. Pleacă imediat. 

A râs, lăsându-și colții să se lungească. 

— Lasă blufurile, vrăjitorule, a spus, cu un tors felin în glas. 
Gata cu iluziile. Ia-l, surioară. 

Kelly s-a năpustit asupra mea, dar mă aşteptasem la asta. Mi-am 
ridicat mâna dreaptă. 

— Ventas servitas! am mârâit. 

O pală furioasă de vânt a întâlnit-o în plin salt, a izbit-o ca pe un 
sac cu nisip şi a purtat-o prin încăpere azvârlind-o într-un perete. 

Kyle a urlat de furie şi şi-a retras mâna din gâtul meu, vrând să 
mă pocnească. M-am ferit de prima lovitură aplecându-mi brusc 
capul într-o parte şi i-am auzit pumnul strivindu-se de piatră. Mi- 
am plătit eschiva cu pierderea echilibrului şi, în timp ce mă clătinam, 
Kyle şi-a lansat a doua lovitură, ţintindu-mi gâtul. Tot ce puteam 
face era s-o privesc venind. 

Atunci a apărut între noi Susan. N-am văzut-o apropiindu-se, 
ci doar oprind lovitura cu ambele mâini. S-a răsucit, cu o mişcare 
a şoldurilor preluată de restul trupului, până la umeri inclusiv, şi, 
cu un țipăt de furie, l-a azvârlit pe Kyle în partea opusă a încăperii; 
vampirul a traversat spaţiul prin aer, pe o traiectorie pe care n-am 
avut timp s-o observ. A aterizat peste sora lui, ceea ce i-a izbit de 
perete, de data asta pe amândoi. Kelly a ţipat ceva incoerent, cu 
sălbăticie. Creatura neagră, ca un liliac plin de mucozităţi, a ieşit la 

lumină, sfâşiindu-şi masca de carne, rupându-şi zdrenţele de piele 
fâlfâiroare cu ghearele pe care şi le-a înfipt apoi în Kyle. El a încercat 
s-o respingă, strigând ceva pierdut în urletul cu care s-a eliberat 
la rândul său, luându-și adevărata formă. Cei doi au început să se 
sfâşie cu frenezie, cu ghearele, colții şi limbile distingându-se din 
învălmăşeală în străfulgerări. 

Am mârâit şi palma mi-a zvâcnit către ei, rotită din încheietură 
într-un gest cu desăvârşire nefamiliar. Cuvintele mi s-au revărsat 
dintre buze în silabe tunătoare: 

— Satharak, na-kadum! 

Puterea roşie, grea de furie, furată de la Kravos m-a inundat 
brusc, mi-a urmărit gestul mâinii drepte şi a ţâşnit într-o vâlvătaie de 
lumină stacojie, pentru a se roti apoi în jurul vampirilor înnebuniţi. 
L-a învăluit într-un vârtej, răsucindu-se prea repede ca să mai poată 
fi zărită, şi o panglică de flăcări i-a înfăşurat pe amândoi într-un 
cocon, a prins să ardă mai strălucitoare şi mai fierbinte pe măsură ce 
vraja îi strângea tot mai tare în îmbrăţişarea ei de foc. 

Şi-au primit moartea cu urlete ca niște scrâșnete de coli metalice 
ciopârţite, amestecate, cumva, cu ţipete de copii îngroziţi. Aerul 
încins vibra, întorcându-se spre noi, şi aproape pârlindu-mi părul 
expus de pe picioare şi de pe piept. Fumul unsuros a început să se 
răspândească pe podea, urât mirositor. 

I-am privit arzând, deşi nu vedeam nimic prin coconul de flăcări. 
O parte din mine voia să ţopăie de bucurie răutăcioasă, să-şi înalțe 
braţele în aer şi să strige, sfidându-şi şi batjocorindu-şi duşmanii 
muribunzi, şi să se tăvălească prin cenuşa lor după ce se va fi răcit. 

Dar o parte mai mare era dezgustată. Mă holbam la vraja de care 
mă slujisem şi nu-mi venea să cred că pornise din mine — indiferent 
dacă luasem sau nu puterea, sau poate doar o cunoaştere instinctivă 
a acelei vrăji, prin devorarea fantomei lui Kravos, magia pornise din 
mine. Eu îi omorâsem pe cei doi, cu rapiditatea, eficienţa şi lipsa de 
scrupule cu care striveşti o furnică. 

Erau vampiri, a spus o parte din mine. Și-au căutat-o cu 
lumânarea. Erau monştri. 

M-am uitat în lateral, la Susan, care stătea nemişcată, gâfâind, 
cu pete de sânge de un maroniu închis pe bluza ei albă. Fixa focul 

cu o privire neguroasă a ochilor ei larg căscaţi, cu albul invadat 
de negru. Am văzut-o cutremurându-se şi închizându-i. Când i-a 
redeschis, erau din nou normali, înceţoşaţi de lacrimi. 

În spaţiul vrăjii mele, ţipetele au încetat. Nu se mai auzeau decât 
trosnete. Pocnete. Zgomotele măduvei supraîncălzite care fierbea, 
răbufnind din oase. 

M-am întors către a doua uşă a încăperii. 

— Să mergem, am spus. 

Susan şi Justine m-au urmat. 

Le-am condus prin subsol. Era mare, nefinisat şi umed. 
Încăperea de lângă spălătorie avea, în centrul podelei, un orificiu 
de scurgere de dimensiuni considerabile. Şi era plină de cadavre. 
Cadavrele adolescenților de la balul mascat. Şi altele, în zdrenţe şi 
haine vechi. Ale oamenilor străzii care dispăruseră. 

M-am oprit destul de mult ca să-mi trimit simţurile să cerceteze 
toate acele trupuri, dar în aer nu se înălța nici măcar o singură 
răsuflare firavă, nu se auzea nicio bătaie de inimă. Feţele morţilor nu 
se învineţiseră. Sub picioarele noastre, podeaua era udă, iar dintr-un 
furtun abandonat într-o margine încă se mai prelingea un firicel de 
apă. 

Masa fusese deja servită. 

— Îi urăsc, am spus. În încăperea aia, vocea mea a răsunat prea 
tare. Îi urăsc, Susan. 

Ea nu mi-a răspuns. 

— N-am de gând să-i las să continue aşa. Până acum m-am ferit 
să le stau în cale. Acum nu mai pot. Nu după ceea ce am văzut. 

— Nu te poţi lupta cu ei, a şoptit Justine. Sunt prea puternici. 
Şi prea mulţi. 

Am ridicat mâna, şi ea a tăcut. Mi-am lăsat capul pe-o parte 
şi am auzit un zumzet anemic, chiar la limita câmpului meu de 
percepţie magică. Am traversat încăperea tiptil, ocolind cadavrele şi 
îndreptându-mă către o nişă din perete. 

Acolo fuseseră montate câteva rafturi ieftine şi pe ele mi-am 
găsit brăţara-scut şi bagheta distrugătoare, alături de ţeasta care-l 
adăpostea pe Bob, încă în sacul ei din fileu. În timp ce mă apropiam, 
ochii craniului s-au luminat, prinzând viaţă. 

— Harry, a spus Bob. Pe stele şi bolovani, eşti teafăr. A ezitat 
o secundă, apoi a adăugat: Şi pari posomorât. Chiar şi în boxeri cu 
răţuşte galbene. 

M-am uitat în jos şi m-am străduit din răsputeri să-mi imaginez 
un vampir în boxeri cu răţuşte galbene. Sau, privind lucrurile din 
aceeaşi perspectivă, un vrăjitor în boxeri cu răţuşte galbene. 

— Bob, am spus. 

Fl a fluierat. 

— Hopa. Ai altă aură. Pari mult mai... 

— Taci, Bob, am spus, cu voce extrem de înceată. 

A tăcut. 

Mi-am pus brăţara şi mi-am luat bagheta distrugătoare. M-am 
uitat în jur şi mi-am văzut şi toiagul într-un colț, aşa că l-am luat 
şi pe el. 

— Bob, ce caută toate lucrurile mele aici? am întrebat. 

— Oh, a răspuns el. Asta era. Ei, Biancăi i-a trecut la un 
moment dat prin cap că ar putea exploda dacă se foieşte cineva prin 
apropierea lor. 

Mi-am auzit în voce un sarcasm care îmi era străin. 

— Aha, i-a trecut prin cap. 

— Nu-mi imaginez de ce. 

— Îşi dublez plata. Am luat craniul şi i l-am dat lui Justine. Du-l 
tu. Ai grijă să nu-l scapi. 

Bob a fluierat. 

— Hei, frumoaso, ce mantie roşie superbă ai! Mă laşi să-i văd 
căptuşeala? 

Am trecut pe lângă craniu pocnindu-l. 

— Au! a strigat el, scandalizat. 

— Termină cu prostiile. Suntem încă în vila Biancăi şi trebuie 
să ieşim de-aici. 

M-am încruntat şi m-am uitat la Justine, apoi, grăbit, în dreapta 
şi în stânga. 

— Unde e Susan? 

Justine m-a privit nedumerită. 

— Era chiar aici, în spatele... 

S-a răsucit şi s-a holbat la locul gol. 

Apa continua să picure. 

În rest, domnea liniştea. 

Justine a început să tremure ca frunza. 

— Aici, a spus. Sunt aici. Noi nu-i putem vedea. 

— Nu vorbi în numele tuturor, kimosabe!, a bombănit Bob. 
Craniul s-a răsucit în plasă. Nu văd niciun fel de văluri, Harry. 

Mi-am plimbat privirea de la stânga la dreapta, strângând mai 
tare bagheta distrugătoare. 

— Ai văzut-o plecând? Sau pe cineva capturând-o? 

Bob a tuşit. 

— Fi, ca să fiu sincer, mă uitam la Justine şi la delicioasa ei... 

— Am înţeles, Bob. 

— Îmi pare rău. 

Am clătinat din cap, iritat. 

— S-au strecurat aici, poate camuflaţi. Au înşfăcat-o şi au plecat. 
De ce n-au rămas? De ce nu nu mi-au pus un cuţit în spate? De ce 
n-au luat-o şi pe Justine? 

— Bună întrebare, a comentat Bob. 

— Îşi spun eu de ce. Pentru că n-au fost aici. N-o puteau lua pe 
Susan cu atâta uşurinţă. Nu acum. 

— De ce nu? s-a mirat Bob. 

— Crede-mă, ştiu ce spun. Nu e o pradă uşoară. N-ar fi putut 
s-o ia fără zgomot şi am fi observat. 

— Presupunând că ai dreptate, de ce ar fi plecat singură? a 
obiectat Bob. 

Justine mi-a aruncat o privire, apoi şi-a lins buzele. 

— Bianca o putea face să plece. Am văzut întâmplându-se aşa 
ceva. A făcut-o pe Susan să intre singură în camera cu rufărie. 

Am mârâit. 

— Bob, s-ar părea că Bianca s-a pus cu burta pe carte. 

— O vampiră vrăjitoare. Practică magia neagră. Nu glumeşte. 


1  Apelativ care exprimă afecțiunea, preluat din seria de 
emisiuni radiofonice cu The Lone Ranger (Călărețul Singuratic); 
indianul Tonto (personaj fictiv) îi spunea acestuia „kimosabe”. Este 
totodată şi titlul unui album al cântăreţului şi chitaristului canadian 


Kim Mitchell. (n. trad.) 

— Nici eu. Justine, stai în spatele meu. Şi fii cu ochi-n patru. 

— Am înţeles, mi-a răspuns, cu voce abia auzită. 

Am trecut pe lângă ea cu paşi mari, îndreptându-mă spre scări. 
O parte din energia de care mă simţisem plin mai înainte dispăruse. 
Durerea şi slăbiciunea erau mai aproape de mine, mai sesizabile. 
Am făcut tot ce-am fost în stare ca să mi le împing într-un cotlon 
ascuns al minţii. Un mic dar rapid val de panică mi s-a oprit în 
gât, încercând să mă facă să ţip. L-am împins şi pe el deoparte. Am 
înaintat până la baza scărilor şi m-am uitat în sus. 

În celălalt capăt al treptelor se afla o uşă de lemn elegantă, cu 
ambele canaturi larg deschise. De acolo pluteau în jos o adiere 
uşoară şi mirosul nopţii. Al sfârşitului de noapte, estompat de vaga 
apropiere a zorilor. M-am uitat peste umăr, la Justine, şi ea s-a tras 
înapoi cu o tresărire. 

— Rămâi aici, jos, am spus. Bob, diverse lucruri vor începe să 
zboare. Ajut-o cât de mult poţi. 

— Bine, Harry. Ştii că uşa aia a fost deschisă pentru tine. Te- 
aşteaptă toţi sus. 

— Da. Dar puterile mele nu sunt în creştere. E bine să urc 
acum. 

— Ai putea aştepta să răsară soarele. Atunci vor... 

M-am grăbit să-l întrerup. 

— Vor da buzna încoace, ca să scape de soare. Şi tot la luptă se 
va ajunge. O să te scot de-aici, dacă pot, i-am spus apoi lui Justine. 

Ea m-a privit pentru scurt timp în faţă, înainte de a-şi cobori 
privirea. 

— Îşi mulţumesc, domnule Dresden. Pentru că încerci. 

— Încerc cu siguranţă, fetiţo. 

Mi-am îndoit mâna stângă şi am simţit argintul rece al brăţării- 
scut. Mi-am strâns mai tare toiagul. Pe urmă am răsucit între degete 
bagheta distrugătoare, simțind runele gravate în lemn, ca simboluri 
ale energiei, focului şi forţei. 

Mi-am pus un picior pe trepte. Talpa mea goală n-a făcut mult 
zgomot, dar scândura a scârţâit sub greutatea corpului meu. Mi- 
am îndreptat umerii şi am păşit pe următoarea treaptă, apoi pe cea 
de deasupra ei. Cu hotărâre, presupun. Dar fără îndoială îngrozit. 

Vibrând de energie, cu furia mocnită gata să-mi dea din nou în 
clocot. 

M-am străduit să-mi limpezesc mintea, să mă agăţ de furie şi să 
nu-mi iau în seamă spaima. N-am reuşit în totalitate, dar am ajuns 
în capul scărilor. Acolo, prin uşile deschise, am văzut-o pe Bianca în 
partea opusă a holului imens de la intrare. Purta aceeaşi cămaşă de 
noapte albă în care o mai văzusem, cu materialul mătăsos curgând 
şi întinzându-se pe rotunjimi ispititoare şi aşternând pe trupul ei 
umbre cu siguranţa unui pictor. Susan era îngenuncheată alături de 
ea, tremurând, cu capul în jos. Bianca îşi ţinea o mână pe părul ei. 

În jurul şi în spatele Biancăi erau răsfiraţi vreo doisprezece 
vampiri; membre osoase, trupuri negre flasce şi colţi picurând 
de salivă, cu membranele dintre braţe, coaste şi coapse ici şi colo 
întinse, ca nişte aripi numai pe jumătate funcţionale. Câţiva se 
urcaseră pe pereţi şi stăteau cocoţaţi acolo, ca nişte păianjeni negri, 
lăbărţaţi. Aveau cu toţii, chiar şi Susan, ochi negri imenşi. Şi toţi se 
uitau la mine. 

În faţa Biancăi stăteau, sprijiniți pe câte un genunchi, şase 
bărbaţi în costume modeste, cu umflături în locuri nefireşti. Cu 
puşti în mâini. Puşti mari. Un soi de arme de asalt. Aveau ochii uşor 
înceţoşaţi, ca şi cum nu li s-ar fi permis să vadă tot ce se afla în jurul 
lor. Un fapt lipsit de importanţă pentru mine. 

l-am fixat la rândul meu cu privirea, sprijinindu-mă în toiag. Şi 
am râs. A sunat ca un soi de cotcodăceală şuierată şi a reverberat în 
sala imensă, făcându-i pe vampiri să se foiască, neliniştiţi. 

Bianca şi-a lăsat buzele să se arcuiască alene într-un zâmbet. 

— Ce ţi se pare atât de amuzant, odorul meu? 

l-am zâmbit şi eu. Fără niciun strop de prietenie. 

— Tot ce văd. Probabil că, pentru un tip cu două bețe şi o 
pereche de boxeri cu răţuşte galbene, mă crezi foarte periculos. 

— La drept vorbind, chiar asta cred, mi-a răspuns ea. În locul 
tău, m-aş simţi flatată. 

— Serios? 

Zâmbetul Biancăi s-a Lăţit. 

— Oh. O, da. Atenţie, domnilor, le-a spus apoi bărbaţilor 


înarmaţi. Foc! 

Mi-am întins mâna stângă în faţă, turnând energie în brăţara- 
scut, şi am strigat: 

— Riflettum! 

Armele au bubuit, scuipând foc. O ploaie de scântei a ricoşat 
dintr-o barieră aflată la mai puţin de cincisprezece centimetri în faţa 
mâinii mele. Brăţara s-a încălzit în timp ce paznicii trăgeau în mine 
în rafale. Scutul le oprea brusc, azvârlind gloanţele în toate părţile, 
ca să muşte din lemnul mobilierului scump, ricoşând nebunește 
prin încăpere. Un vampir a scos un țipăt animalic şi a căzut de pe 
perete ca să se strivească de podea, cu trupul împroşcat în jur, ca un 
gândac gras. Unul dintre paznicii înarmaţi a sărit brusc şi s-a răsucit, 
apoi a urlat de durere, trăgându-se înapoi, cu sângele şiroindu-i din 
mâini şi din faţa distrusă. 

Tehnologia are tendinţa să funcţioneze prost în preajma magiei. 
Li se întâmplă şi mecanismelor de alimentare ale armelor automate. 

Două puşti s-au blocat înainte de a-şi goli încărcătoarele, iar 
celelalte au tăcut, rămase fără muniţie. Paznicii s-au holbat la mine 
şi s-au îndepărtat, au trecut în spatele Biancăi şi al vampirilor, s-au 
retras spre uşă şi au ieşit. Nu-i condamn. Dacă n-aş fi fost înarmat 
decât cu o puşcă şi s-ar fi dovedit la fel de inutilă, aş fi fugit şi eu. 

Am înaintat cu un pas, împrăştiind gloanţele căzute cu tălpile 
mele goale. 

— Dă-te la o parte din calea mea, am spus. Lasă-ne să plecăm. 
Nu e nevoie să mai fie rănit şi altcineva. 

— Kyle, a spus Bianca, mângâind părul lui Susan. Kelly. Oricum 
era nebună. Tranziţia nu le reuşeşte perfect tuturor. 

Şi-a coborât privirea spre Susan. 

Zâmbetul meu a devenit tăios. 

— Ultima şansă, Bianca. Lasă-ne să plecăm nestânjeniţi, şi o să 
scapi cu viaţă. 

— Şi dacă refuz? m-a întrebat ea, cu multă blândeţe. 

Mi-am dezgolit dinţii, înfuriindu-mă. Mi-am ridicat bagheta 
distrugătoare, am învârtit-o deasupra capului, concentrându-mi 
voinţa, şi am mârâit: 

— Fuego! 

Puterea a răbufnit din baghetă şi, cu un inel de scântei în siaj, o 
coloană solidă de energie de un roşu violent s-a năpustit spre capul 
vampirei. 

Ea a continuat să zâmbească. Şi-a ridicat mâna dreaptă, a 
murmurat ceva într-un soi de păsărească şi am văzut un soi de 
întunecime rece adunându-se în faţa ei într-un disc concav care 
mi-a întâmpinat lancea de energie absorbind-o şi împrăştiind-o 
în mici săgeți de foc azvârlite ici-colo pentru a ajunge pe podea, 
împroşcând-o şi lăsând în urmă bălți de foc minuscule. 

M-am holbat pur şi simplu la ea câteva clipe. Fusesem tot timpul 
conştient că ştia câteva trucuri şi poate un tip sau două de camuflaj, 
plus vreo două vrăji şi, probabil, cum să ispitească, prinzând în 
mreje. Dar acel gen de scut deviator nu era ceva la îndemâna oricui. 
Câţiva dintre membrii Consiliului Alb nu mi-ar fi putut para atacul 
fără ajutor. 

Bianca mi-a surâs şi şi-a lăsat mâna în jos. Vampirii au izbucnit 
în râsete şuierătoare, neomeneşti. Mi s-a zbârlit părul de pe ceafă şi 
un fior rece mi-a alunecat, zglobiu, în josul şi în susul spatelui. 

— Ei, domnule Dresden, a susurat ea. S-ar zice că Mavra a fost o 
profesoară pricepută, iar eu mi-am învăţat bine lecţiile. După toate 
aparențele, am încheiat runda la egalitate. Dar mai există o piesă pe 
care-aş vrea s-o pun pe tabla de joc. 

A bătut din palme şi a arătat în lateral. 

Unul dintre vampiri a deschis o uşă. În spatele ei stătea, cu 
ambele mâini pe un baston elegant, un bărbat de înălțime medie, 
cu părul negru şi tenul smead, cu piept vânjos şi umeri laţi. Purta un 
costum gri închis, croit impecabil. Arăta ca un indian din America 
de Sud, cu maxilare masive şi trăsături ample, puternice. 

— Frumos costum, am remarcat. 

El m-a măsurat cu privirea, de sus până jos. 

— Frumoase... rațe. 

— OK, am spus, muşc momeala. Cine e? 

— Numele meu e Ortega. Don Paolo Ortega, de la Curtea 
Roşie. 

— Salut, Don. Vreau să depun o plângere. 

A zâmbit, afişându-şi dinţii aţi şi albi. 

— Nu mă-ndoiesc, domnule Dresden. Dar am monitorizat 
situaţia de aici. Şi baroneasa, a adăugat el, arătând spre Bianca, nu a 
încălcat niciun Acord. Nu a violat legile ospitalităţii şi şi-a respectat 
cuvântul dat. 

— Ei, haide, am protestat. A încălcat spiritul tuturor. 

— Tr pp Din păcate, domnule Dresden, Acordul stipulează 
că, pentru semenii mei, nu există un spirit al legii. Numai litera 
ei. De la care baroneasa Bianca nu s-a abătut cu nicio iotă. Tu ai 
provocat mai multe lupte în casa ei, i-ai ucis vasalul şi ai adus daune 
proprietăţii şi reputației ei. lar acum stai aici, pregătit să-ţi continui 
răfuiala cu ea în cel mai ilegal şi lipsit de cavalerism mod. Din câte 
ştiu, ceea ce faci se numeşte uneori „justiţia cowboy-ului”. 

— Unde vrei s-ajungi cu toate astea? am întrebat. Treci la subiect. 

Lui Ortega i-au scânteiat ochii. 

— Sunt prezent aici ca martor trimis de Regele Roşu şi de 
întreaga Curte a Vampirilor. Asta e tot. Sunt un simplu martor. 

Bianca şi-a reîndreptat privirea spre mine. 

— Un martor care va descrie atacul tău mârșav şi intruziunea 
pe teritoriul Curţii, a precizat ea. Ceea ce va însemna război între ai 
noştri şi Consiliul Alb. 

Război. 

Între vampiri şi Consiliul Alb. 

Nemernica. Era de neacceptat. Un asemenea conflict nu mai 
avusese loc de milenii. Nimeni dintre cei vii nu şi-l aducea aminte 
— şi unii dintre vrăjitori trăiesc al naibii de mult. 

N-am putut să nu înghit în sec şi am fost nevoit să nu las să se 
bage de seamă. 

— Bun. De vreme ce încă nu se grăbeşte să plece ca să dea 
raportul, presupun că vrei să-mi propui un târg. 

— Nu te-am considerat niciodată încet la minte, domnule 
Dresden, a spus Bianca. Vrei să afli care e oferta mea? 

Aveam dureri tot mai mari de la o clipă la alta. Trupul meu 
ceda. Mă lăsasem purtat de talazul magiei până în ultimele câteva 
secunde, dar consumasem foarte multă energie. Aveam s-o recapăt, 
însă pe moment bateriile mi se descărcau tot mai mult — şi, cu cât 
se goleau mai tare, cu atât mai greu îmi era să-mi ignor slăbiciunea 
şi ameţeala. 

Privind lucrurile din perspectiva legii, vampirii mă aduseseră 
într-o situaţie aproape fără ieşire. Aveam nevoie de un plan. Neapărat 
şi urgent. Trebuia să câştig timp. 

— Sigur, am răspuns. Te ascult. 

Degetele Biancăi s-au arcuit prin părul lui Susan. 

— În primul rând, vei fi iertat pentru... excesul tău de prost gust 
din ultimele zile. Cât despre cei doi morţi, niciunul nu reprezintă o 
pierdere iremediabilă — şi, oricum, au avut parte de un sfârşit rapid. 
Te voi ierta, domnule Dresden. 

— Frumos din partea ta. 

— E vorba chiar de mai mult. Poţi pleca luându-ţi cu tine tot 
echipamentul, craniul şi pe târfa bastardului Alb. Nevătămată şi cu 
garanţia că nu ne vom atinge de ea pe viitor. Vom considera că ne- 
am lichidat toate conturile. 

Am lăsat sarcasmul să mi se simtă în tonul vocii. 

— Cum aş putea să refuz? 

Ea a zâmbit. 

— Ai ucis pe cineva foarte drag mie, domnule Dresden — e 
adevărat că nu direct, dar acţiunile tale i-au provocat moartea. Te 
voi ierta şi pentru asta. 

Mi-am îngustat ochii. 

Bianca a mângâiat părul lui Susan. 

— Ea rămâne cu mine. Mi-ai răpit pe cineva drag, domnule 
Dresden. lar eu voi lua pe cineva drag ţie. La urma urmelor, vom 
fi chit. I-a adresat lui Ortega un mic zâmbet, apoi s-a uitat iarăşi 
la mine. Ei? Ce spui? Dacă preferi să rămâi cu ea, sunt sigură că 
ți se poate găsi un loc aici. După ce ne oferi dovezi acceptabile ale 
loialității tale, fireşte. 

Am rămas o clipă uluit, fără grai. 

— Ei, vrăjitorule? s-a răstit vampira, cu asprime. Care ţi-e 
răspunsul? Acceptă-mi propunerea. Compromisul. Sau e război. Şi 
tu devii prima victimă. 

M-am uitat la Susan. 

Privea în gol, cu gura pe jumătate deschisă, captivă într-un soi 
de transă. Probabil că eram în stare s-o smulg din ea, dacă şleahta 
de vampiri nu mă făcea bucăţi în timp ce încercam. Pe urmă m-am 
uitat la Bianca. La Ortega. La semenii lor care sâsâiau. Le curgeau 
balele pe luciul parchetului. 

Mă durea tot trupul şi eram al naibii de istovit. 

— O iubesc, am spus. 

Cu voce destul de înceată. 

— Ce? Bianca s-a holbat la mine. Ce-ai spus? 

— Că o iubesc. 

— Deja e pe jumătate a mea. 

— Şi ce dacă? O iubesc oricum. 

— Nici măcar nu mai e în totalitate fiinţă omenească, Dresden. 
În curând îmi va fi mie ca o soră. 

— Poate că da. Sau poate că nu. la-ţi mâinile de pe iubita mea. 

Bianca a făcut ochii mari. 

— Eşti nebun, a spus. Cochetezi cu haosul, cu distrugerea — cu 
războiul. De dragul acestui singur suflet rănit? 

Am lovit cu toiagul în podea, chemând putere din străfunduri. 
Am pătruns, în căutarea ei, mai adânc ca niciodată. Afară, unde se 
apropiau zorii, energia tunetelor umplea aerul. 

Bianca, ba chiar şi Ortega, au părut brusc nesiguri şi şi-au rotit 
privirile în toate părţile înainte de a se uita din nou la mine. 

— De dragul unui singur suflet. Pentru un suflet care mi-e drag. 
Pentru o singură viaţă. 

Am chemat puterea în bagheta mea distrugătoare şi vârful ei a 
început să strălucească într-un alb incandescent. 

— Aşa cum văd eu lucrurile, am adăugat, pentru nimic altceva 
nu merită să porţi un război. 

Faţa Biancăi s-a schimonosit de furie. Şi-a pierdut controlul. 
Şi-a despicat pielea ca un soi de omidă oribilă, cu creatura neagră 

din interior croindu-şi drum cu ghearele prin masca de carne, cu 
fălcile căscându-i-se, cu ochii negri arzându-i de o furie sălbatică. 

— Omorâţi-l! a strigat. Omorâţi-l, omorâţi-l, omorâţi-l! 

Vampirii s-au repezit la mine, pe podea şi pe pereţi, ca gândacii 
de bucătărie sau ca păianjenii, cu o repeziciune pe care mi-era greu 
s-o cred reală. Bianca a adunat întuneric în mâini şi l-a aruncat spre 
mine. 

M-am retras cu un pas, l-am oprit cu toiagul şi l-am azvârlit 
înapoi, spre unul dintre lacheii ei. Întunericul l-a învăluit pe vampir, 
care a ţipat din interior. Când a dispărut, negura ceţoasă din jurul 
lui n-a lăsat în urmă decât ţărână. Am ripostat cu o altă rafală de 
foc din bagheta distrugătoare, am trecut-o ca pe o coasă printre 
vampirii care mă atacau, făcându-i să izbucnească în flăcări. S-au 
zvârcolit urlând. 

M-am trezit împroşcat cu salivă de sus şi din lateral, şi abia 
am avut timp să mă feresc. Vampirul agăţat de tavan s-a repezit 
pe urmele veninului său, dar un capăt al toiagului meu l-a izbit în 
burtă, celălalt fiind bine proptit în parchet. Creatura a ricoşat cu 
un zgomot care suna a râgâit şi s-a izbit apoi zdravăn de podea. Am 
ridicat toiagul şi am lovit-o în cap, zdrobindu-i-l ca pe un ou. De pe 
tavan s-a scuturat praful şi vampirul a murit zgâriind parchetul cu 
ghearele într-un staccato frenetic. 

Pe moment mă descurcasem bine — vampirii de lângă mine se 
retrăgeau arătându-şi colți. Dar veneau mulţi alţii, din spatele lor. 
Bianca a azvârlit din nou cu negură spre mine şi, cu toate că i-am 
pus în cale şi toiagul, şi scutul, răceala morţii mi-a amorţit degetele. 

Eram la capătul puterilor, gâfâiam, oboseala şi slăbiciunea 
concurau ca să mă ia în stăpânire. M-am luptat cu ameţeala cât 
să trimit un jet de foc către un vampir care se apropia, dar el s-a 
aruncat într-o parte şi unica mea realizare a fost o brazdă de flăcări 
pe podea. 

Creaturile s-au retras pentru câteva clipe, despărțite de mine de 
o întindere de foc, şi m-am străduit să-mi recapăt răsuflarea. 

Veneau. Vampirii aveau să se năpustească asupra mea. Creierul 
meu mi-o repeta într-una, cu frenezie, în panică. Veneau. Eu, Susan 
şi Justine eram ca şi morţi. Morți ca toţi ceilalți. Ca toate victimele 

vampirilor. 

M-am rezemat de peretele de lângă scări, gâfâind, străduindu- 
mă din răsputeri să-mi pun gândurile cât de cât în ordine. Morți. 
Victime. Victimele de la subsol. Morți. 

Am lăsat bagheta distrugătoare să cadă. Am căzut şi eu în 
genunchi. 

Cu toiagul am trasat un cerc în praf, în jurul meu. Era de 
ajuns. S-a închis cu un zdrăngănit. Prin casa aia, magia cutreiera la 
întâmplare şi marea de energie supranaturală a început să se agite, 
înspumându-se. 

Nu ştiam nimic despre acel gen de vrajă. Nu aveam nimic 
asupra căruia să mă concentrez, nicio ţintă, numai că nu era genul 
de magie la care apelam de obicei. Mi-am trimis simţurile în jos, 
în pământ, ca pe nişte degete scormonitoare. Am ignorat focul 
din încăpere, vampirii duşmani, urletul Biancăi. Mi-am scos din 
minte focul, fumul, durerea, greaţa. M-am concentrat, m-am extins 
dincolo de mine însumi. 

Şi i-am găsit. Am găsit morţii, am găsit victimele, oamenii 
răpiți. Nu doar pe cei câţiva stivuiţi la subsol, ca nişte gunoaie care 
trebuiau aruncate. Am găsit şi alții. Cu zecile. Cu sutele. Oseminte 
ascunse, fără piatră de mormânt, fără loc în amintirile celor vii. 
Umbre zbuciumate, captive în pământ, prea neputincioase ca să 
acţioneze, ca să încerce să se răzbune, ca să-şi caute odihna. Poate că 
în altă noapte sau în alt loc nu aş fi izbutit. Dar Bianca şi ai ei îmi 
deschiseseră calea. Ei se gândiseră să şubrezească hotarul între viaţă 
şi moarte, să folosească morţii drept armă împotriva mea. 

Însă era o lamă cu două tăișuri. 

Am găsit spiritele, m-am întins în afara mea şi le-am atins rând 
pe rând. 

— Memorium, am şoptit. Memoratum. Memortius. 

Energia a răbufnit din mine. Le-am dat-o, împingând-o cât de 
repede am fost în stare către ei. Către cei seduşi, către cei trădaţi, 
către vagabonzi, către nevolnici. Către toţi oamenii din care se 
hrăniseră vampirii de-a lungul anilor, către toţi morţii la care am 
putut ajunge. Am pătruns în dezordinea tumultoasă creată de 
Bianca şi de aliaţii ei şi le-am dat putere acelor umbre rătăcitoare. 

Vila a început să se cutremure. 

De jos, din subsol, s-a înălţat un tunet. A început ca un geamăt. 
Pe urmă a devenit plânset. Şi apoi s-a preschimbat în urletul unei 
mulţimi, într-un răget bubuitor, care mi-a zdruncinat simţurile, 
mi-a făcut inima şi stomacul să vibreze nebuneşte. 

Morţii au apărut. Au ţâşnit din podea, conturându-şi trupuri 
din fum, din foc şi din cenuşă. l-am văzut în timp ce mă clătinam, 
epuizat de efortul pe care mi-l ceruse vraja. Le-am văzut feţele. 
Am văzut nou născuţi din anii '20, anii nebuni, şi tineri vagabonzi 
mexicani din anii '50. Am văzut furnizori la domiciliu şi oameni 
fără adăpost şi copii dispăruţi înălțându-se, letali în furia lor. Îşi 
întindeau mâinile de flăcări ca să ardă, să mistuie. Îşi îndesau 
trupurile de fum în nasuri şi gâtlejuri. Urlau numele lor şi pe ale 
ucigaşilor lor, şi numele celor pe care îi iubiseră, şi răzbunarea 
lor zgâlţâia din temelii imensa vilă veche, ca o furtună electrică 
înfiorătoare, ca un cutremur. 

Tavanul a început să se surpe. Am văzut vampiri traşi în foc, 
sau jos, în subsol, după ce porţiuni din podeaua arsă au început 
să cedeze. Unii încercau să scape cu fuga, dar spiritele morţilor nu 
cunoşteau mila mai mult decât cunoscuseră odihna. I-au lovit şi i-au 
sfâşiat cu mâinile fantomatice ale unor trupuri aproape tangibile 
datorită energiei trimise de mine către ei. 

Vampirii mureau. Stafiile viermuiau şi urlau pretutindeni, 
cumplite şi superbe, înduioşătoare şi ridicole, ca omenirea însăşi. 
Zgomotul împiedica rostirea oricărui gând, îl simţeam pe piele ca şi 
cum aş fi primit lovituri extrem de reale. 

Eram mai înfricoşat decât fusesem vreodată, în toată viaţa mea. 
M-am străduit să mă ridic şi am început să cobor scările. Justine le 
urca, cu o strălucire puternică, de un portocaliu arzător, în orbitele 
lui Bob, ca un far pe marea de fum. Am prins-o de încheietura mâinii 
şi am încercat să găsesc o cale de ieşire din casa care se cutremura, 
ocolind gaura căscată în podea către iadul dezlănţuit dedesubt. 

Am văzut un spirit întinzându-şi mâinile de flăcări şi sărind la 
Bianca, dar ea l-a doborât în plin salt, cu o răbufnire de aer negru, 
îngheţat. Apoi a înşfăcat-o pe Susan de mână şi a început s-o târască 
spre uşa din faţă. 

Asupra ei, asupra celei mai bătrâne creaturi ucigaşe din vilă, s-au 
năpustit mai multe spirite — din foc şi fum şi aşchii, şi unul care-şi 
făcuse trup din gloanţele împrăștiate pe podea. 

S-a luptat cu toate. Şi-a croit drum cu ghearele şi cu magia, 
trecând printre fantome în drumul ei către uşa din faţă. Susan a 
început să se trezească şi s-a uitat în jur îngrozită. 

Am strigat-o. 

—Susan! Susan! 

A început să se zbată ca să scape de Bianca, care a sâsâit, 
întorcându-se spre ea. Vampira se străduia să-mi târască iubita mai 
aproape de uşa din faţă când una dintre stafii a prins-o de un picior, 
aprinzându-i-l. 

Bianca a urlat înnebunită, pierzându-și controlul. Şi-a ridicat o 
mână, cu ghearele scânteindu-i întunecate, şi a repezit-o spre gâtul 
lui Susan. 

Cu ultimele puteri ale trupului şi ale minţii, am aruncat spre ea 
o vrajă, adăugându-i numele lui Susan. 

Pe urmă am văzut cum se înălța. Stafia lui Rachel. A apărut, 
simplă, translucidă şi frumoasă, şi s-a aşezat între ghearele Biancăi 
şi gâtul lui Susan. Din stafie ţâşnea sânge, stacojiu, oribil. Susan a 
căzut moale într-o parte. Bianca a început să ţipe, destul de tare ca 
să spargă sticla, când fantoma însângerată s-a sprijinit pur şi simplu 
de ea, înconjurându-i cu braţele trupul negru, monstruos. 

Vraja mea a sosit imediat după Rachel, izbind-o pe Bianca în 
plină faţă — o rafală de vânt aproape solidă, care a luat-o în stăpânire, 
a azvârlit-o în sus şi a strivit-o apoi de podea. Lemnul deja prea 
deformat a cedat sub forţa impactului cu un trosnet şi un vuiet, şi 
vâlvătaia s-a îndreptat spre mine purtată de un val de fum negru, 
împuţit. Am simţit că-mi pierd echilibrul şi m-am străduit să ajung 
la uşă, dar am căzut. Fantomele s-au scurs după Bianca, foc şi fum, 
au urmat-o pe vâlfă în gaură. Întreaga casă a ţipat, un sunet de lemn 
torturat şi de grinzi contorsionate, şi a început să se prăbușească. 

Nu-mi puteam recăpăta echilibrul. Am simţit mâini mici, dar 
nu lipsite de forță, sub un braţ. Pe urmă am simţit-o pe Susan sub 
celălalt, puternică şi îngrozită. M-a ridicat în picioare. Justine îmi 
stătea în cealaltă parte şi ne-am împleticit împreună spre ieşirea din 

vila veche. 

Abia ne îndepărtasem cu vreo doisprezece paşi când întreaga 
construcţie s-a prăbuşit vuind. Ne-am uitat spre casă şi am văzut-o 
cu ochii mei absorbindu-se pe sine însăşi şi suptă apoi de pământ, 
într-o vâlvătaie infernală. Mai târziu, pompierii au găsit pentru 
fenomen o explicaţie alambicată, dar eu ştiu ce-am văzut. 

— Te iubesc, i-am spus lui Susan, sau am încercat să-i spun. Te 
iubesc. 

Şi-a apăsat gura peste a mea. Cred că plângea. 

— Sst, a spus. Sst, Harry. Şi eu te iubesc. 

Se terminase. 

Nu mai aveam motiv să mă ţin tare. 

Consider faptul că secţia de arşi era plină, motiv pentru care 
am ajuns să împart o rezervă cu Charity Carpenter, o ultimă glumă 
sadică a acelei puteri hotărâte să facă din viaţa mea un iad. Soţia 
cavalerului îşi revenise psihic, dar nu şi fizic, şi a sărit cu gura pe 
mine imediat ce m-am trezit. Avea o limbă mai ascuţită decât orice 
sabie. Chiar şi decât Amoracchius. Am zâmbit aproape tot timpul. 
Michael ar fi fost mândru de mine. 

Am aflat că evoluţia stării bebeluşului devenise brusc pozitivă 
cu câteva ore înainte de zorii zilei în care arsese vila Biancăi. M-am 
gândit că probabil Kravos luase o înghiţitură şi din prunc, iar eu o 
recuperasem de la el. Michael era de părere că Dumnezeu hotărâse 
pur şi simplu să înceapă o zi a lucrurilor bune. Dar explicaţia nu 
contează. Importante sunt rezultatele. 

— Ne-am decis, a spus Michael, întinzându-şi mâna puternică 
spre Charity, să-l botezăm Harry. 

Charity s-a încruntat la mine, dar a păstrat tăcerea. 

— Harry? am întrebat eu. Harry Carpenter? Michael, ce ţi-a 
făcut bietul copilaş? 

Dar hotărârea m-a încântat, şi nu şi-au schimbat-o. 

Charity a ieşit din spital cu trei zile înaintea mea. Pe urmă, 
Michael şi părintele Forthill au stat în rezerva mea cu schimbul. 
Niciunul n-a spus niciodată nimic despre asta, dar Michael avea 
sabia cu el, iar Forthill ţinea un crucifix la îndemână. Pentru cazul 
că aş fi avut vizitatori periculoși. 

Într-o noapte în care n-am putut să dorm, i-am spus lui Michael 
că mă temeam de urmările faptei mele, ale magiei distructive de care 
mă folosisem. Mă temeam că avea să se întoarcă să mă bântuie. 

— Harry, nu sunt filozof, mi-a răspuns el, dar pot totuşi să-ţi 

spun ceva la care să te gândeşti. Culegi ce ai semănat. Şi uneori 
te foloseşti de ceea ce ai cules. S-a întrerupt o clipă, încruntându- 
se uşor şi țuguindu-și buzele. Iar câteodată te culegi pe tine însuţi. 
Înţelegi ce vreau să spun? 

Am înţeles. Şi am reuşit să adorm din nou. 

Michael mi-a povestit că el şi Thomas reușiseră să scape din lupta 
purtată pe pod după numai câteva clipe. Dar, între Niciodatănicicând 
şi Chicago, timpul se lungise în mod bizar şi nu reuşiseră să iasă 
decât în după-amiaza zilei următoare, pe la ora două. 

— Thomas ne-a scos într-un templu al poftelor cărnii, a spus el. 

— Eu nu sunt vrăjitor, a subliniat vampirul. Nu pot ieşi din 
Niciodatănicicând decât în locuri dragi inimii mele. 

— Într-o casă a păcatului, a precizat Michael, cu o privire aspră. 

— Într-un club pentru gentlemeni, a protestat Thomas. Unul 
dintre cele mai bune din oraş. 

Mi-am ţinut gura. Cine zice că îmbătrânesc fără să devin mai 
înțelept? 

Două zile mai târziu, Murphy s-a trezit din somnul indus prin 
vrajă. A trebuit să merg într-un scaun cu rotile, dar am însoțit-o 
la înmormântarea lui Kravos. M-a împins până la mormânt prin 
burniţă. Acolo am dat de un reprezentant al municipalităţii, care 
a semnat nişte hârtii şi a plecat. Şi n-am mai rămas decât noi şi 
groparii, şi şoaptele ţărânei aruncate de lopeţi. 

Murphy a privit totul într-o tăcere deplină, cu ochii afundaţi 
în orbite şi cu albastrul lor atât de decolorat încât părea aproape 
cenuşiu. N-am tulburat-o cu nimic şi ea a vorbit abia după ce 
groapa s-a umplut pe jumătate. 

— N-am putut să-l opresc, a spus. Am încercat. 

— Dar l-am învins. De aceea suntem noi aici şi el acolo. 

— Tu l-ai învins, a subliniat ea. Eu nu prea ţi-am fost de ajutor. 

— Pe tine dobitocul te-a atacat prin surprindere. Te-ar fi doborât 
şi dacă ai fi fost vrăjitoare — aşa cum aproape că mi s-a întâmplat 
mie. 

M-am cutremurat şi amintirea durerii agonizante mi-a încordat 
muşchii burţii. 

— Karrin, n-ai de ce să te învinuieşti pentru asta. 

— Ştiu, a răspuns, dar nu părea convinsă. 

A păstrat tăcerea vreme îndelungată şi, în cele din urmă, am 
înţeles că nu vorbea ca să nu aud în glasul ei lacrimile pe care i le 
ascundea ploaia. Însă nu şi-a lăsat capul în jos şi nici nu şi-a desprins 
privirea de mormânt. 

Am întins o mână şi am găsit-o pe a ei. l-am strâns-o. A strâns-o 
şi ea pe a mea, fără vorbe, dar cu putere. Am rămas acolo, în ploaie, 
până când peste mormântul lui Kravos a fost aruncat ultimul 
bulgăre de pământ. 

În drum spre ieşire, Murphy mi-a oprit scaunul cu rotile şi s-a 
încruntat, cu ochii la o lespede albă, aşezată lângă un mormânt gol. 

— A murit făcând ceea ce e corect, a citit ea epitaful. 

Pe urmă s-a uitat în jos, la mine. 

Am ridicat din umeri şi mi-am simţit unul dintre colţurile gurii 
înălțându-se. 

— Nu încă. Nu azi. 

Michael şi Forthill s-au ocupat de Lydia în locul meu. Adevăratul 
ei nume era Barbara nu-mai-ştiu-cum. Au ambalat-o şi au scos-o din 
oraş. După toate aparențele, Biserica are ceva similar cu Programul 
de Protecţie a Martorilor, ca să ducă oamenii acolo unde nu pot 
ajunge la ei ticăloşii din lumea supranaturalului. Forthill mi-a 
povestit că fata se temuse c-o să adoarmă, aşa că plecase din biserică 
în căutarea unor amfetamine. Vampirii o capturaseră după ce ieşise, 
de aceea dădusem peste ei în clădirea abandonată. Fata mi-a trimis 
un bilet în care scrisese, simplu: „Îmi pare rău. Mulţumesc pentru 
toate.” 

După ce am ieşit din spital, mi-a trimis şi Thomas o scrisoare de 
mulţumire — pentru salvarea lui Justine. Scrisese pe o notiţă adezivă 
ataşată de o fundă, singurul obiect vestimentar pe care-l purta 
Justine. Vă las să ghiciţi unde era plasată funda. Am luat biletul, dar 
nu şi fata. Ideea de a o împărţi cu un vampir al sexului îmi repugna 
într-o prea mare măsură. Justine era destul de frumoasă şi destul 
de dulce când nu mergea pe muchia de cuţit a unei instabilităţi 
emoţionale organice — dar pentru asta n-o puteam învinui. O 
mulţime de oameni sunt nevoiţi să ia tot felul de medicamente ca 
să-şi păstreze echilibrul mintal. Litiu, vampiri ai sexului cu înfăţişare 

de fotomodel — orice dă rezultate, presupun. 

Aveam propriile mele probleme sentimentale. 

Susan mă sunase şi îmi trimisese flori la spital în fiecare zi. Dar 
nu stătuse niciodată prea mult de vorbă cu mine. Şi nici nu venise să 
mă viziteze. M-am dus la ea după ce m-au externat. Nu mai locuia 
în acelaşi apartament. Am încercat s-o sun la serviciu, fără să reuşesc 
vreodată să dau de ea. În cele din urmă, m-am văzut nevoit să apelez 
la magie. Am folosit câteva fire din părul ei rămase pe o perie din 
locuinţa mea şi am reuşit s-o găsesc pe o plajă a Lacului Michigan, 
într-una din ultimele zile călduroase ale anului. 

Stătea la soare într-un bikini alb, care-i lăsa pielea descoperită 
în cea mai mare măsură posibilă. M-am aşezat alături şi am simţit 
brusc o schimbare subtilă a atitudinii ei, o încordare silenţioasă care 
nu mi-a scăpat, deşi ochii îi erau ascunşi de ochelari de soare. 

— Soarele îmi face bine, mi-a explicat. Uneori, când stau în 
bătaia lui, chiar îmi dispare pentru o vreme. 

— M-am străduit să te găsesc, am mărturisit. Vreau să stăm de 
vorbă. 

— Ştiu. Harry, pentru mine lucrurile s-au schimbat. Sub lumina 
zilei nu e prea rău. Însă noaptea... S-a cutremurat. Trebuie să mă 
încui în casă. N-am încredere în mine când sunt oameni în jur, 
Harry. 

— Ştiu, am spus. Îţi dai seama ce se întâmplă? 

— Am vorbit cu Thomas. Şi cu Justine. Aş zice că au fost destul 
de amabili. Mi-au explicat nişte lucruri. 

M-am strâmbat. 

— Ascultă-mă, i-am cerut. O să te-ajut. O să găsesc o cale să 
te scap de asta. O să găsim un remediu. M-am întins şi i-am luat 
mâna. Oh, pe clopotele iadului, Susan. Nu mă pricep la aşa ceva. 
l-am pus inelul în palmă pe bâjbâire, cu stângăcie, dacă vreţi. Nu- 
mi place să te ştiu departe. Mărită-te cu mine. 

S-a ridicat în picioare şi s-a uitat la mâna ei, la micul inel pe 
care îmi permisesem să-l cumpăr. Pe urmă s-a aplecat şi m-a sărutat 
lung, arzător, cu buze prea fierbinţi. Limbile ni s-au atins. A mea a 
amorţit. M-a cuprins o uşoară ameţeală pe măsură de pulsaţia lentă 
a plăcerii pe care o mai cunoscusem se prelingea prin mine, un drog 

după care jinduisem fără să ştiu. 

Susan s-a retras încet, cu faţa inexpresivă sub ochelarii de soare. 

— Nu pot, a spus. Harry, deja m-ai făcut să te doresc nebunește. 
Cu tine nu m-aş putea controla. N-aş putea deosebi o poftă de alta. 

Mi-a îndesat inelul în palmă şi s-a ridicat, luându-și prosopul şi 
geanta. 

— Nu mai veni după mine. O să te sun. 

Şi a plecat. 

xxx 

În final, mă lăudasem în faţa lui Kravos că am învăţat cu multă 
vreme în urmă să spulber coşmarurile. Şi, într-o anumită măsură, era 
adevărat. Dacă îmi pătrundea ceva în minte ca să se lupte cu mine, 
puteam ajunge la un sfârşit favorabil mie. Dar coşmarurile de acum 
erau ale mele. Făceau parte din mine. Şi erau întotdeauna la fel: eu 
captiv în beznă, înconjurat de vampiri, de râsetele lor şuierătoare. 

Mă trezeam ţipând şi plângând. Încovrigat lângă picioarele mele, 
Mister îşi sălta capul şi mârâia la mine. Dar nu pleca. Se instala din 
nou, torcând ca un motor de sanie. Era liniştitor. Şi mă culcam 
întotdeauna cu o sursă de lumină alături. 

— Harry, mi-a spus Bob într-o noapte, văd că nu mai lucrezi. 
Aproape nici nu mai ieşi din casă. Eşti dator cu chiria pe ultima 
săptămână. Şi cercetările tale în privinţa vampirilor nu se grăbesc să 
dea rezultate. 

— Taci, Bob. Unguentul ăsta nu e bun. Dacă am putea găsi o 
metodă prin care să-l lichefiem, poate am reuşi să obţinem un soi 
de adaos... 

— Harry, a insistat Bob. 

Mi-am ridicat privirea spre craniu. 

— Harry, Consiliul ţi-a trimis azi un mesaj. 

M-am ridicat încet în picioare. 

— Vampirii. Consiliul e în război. Presupun că la Paris şi Berlin 
a început nebunia acum o săptămână. Consiliul îşi cheamă membrii 
la o întrunire. Aici. 

— Consiliul Alb se întruneşte la Chicago, am spus, gânditor. 

— Da. Şi vor dori să afle ce naiba s-a întâmplat. 

Am ridicat din umeri. 

— O să le trimit un raport. N-am făcut decât ceea ce era corect 
să fac. Sau, oricum, m-am străduit să fiu cât mai aproape de soluţia 
corectă. Nu puteam să le-o las pe Susan, Bob. Nu puteam. 

Dinspre craniu s-a auzit un oftat. 

— Nu ştiu dacă vor fi de aceeaşi părere. 

— Trebuie să fie. 

Cineva mi-a bătut la uşă. Am urcat din laborator în apartament. 
Murphy şi Michael îmi aduseseră un pachet cu ceea ce îmi era strict 
necesar: supă, cărbuni şi kerosen, fiindcă vremea se răcise. Diverse 
produse alimentare. Fructe. Michael adăugase, cu subînţeles, un 
aparat de ras. 

— Cum îţi merge, Dresden? m-a întrebat Murphy, cu seriozitate 
în ochii ei albaştri. 

M-am holbar o clipă la ea. Pe urmă la Michael. 

— Se poate şi mai rău, am răspuns. Haideţi înăuntru. 

Prietenii. Îţi fac viaţa mai uşoară. 

Prin urmare, vampirii au ieşit să ne vâneze, pe mine şi pe toţi 
practicanţii magiei din împrejurimi. Toţi ucenicii vrăjitori din oraş 
şi toţi neisprăviţii care-şi închipuie că pot face vrăji au mare grijă 
să nu iasă din casele lor după lăsarea întunericului. lar eu nu mai 
comand pizza la domiciliu. Nu şi după ce tipul care mi-a adus-o pe 
ultima a fost cât pe ce să-mi vină de hac cu o bombă. 

Furia membrilor Consiliului Alb o să se abată asupra mea, dar 
nu va fi pentru prima oară. 

Susan nu mă sună. Nu mă vizitează. Dar de ziua mea, de 
Halloween, am primit de la ea o carte poştală. Nu mi-a scris decât 
două cuvinte. 

Vă las să ghiciţi care sunt. 

